
Pjanosos sala yra Viduržemio jūroje, už trylikos kilometrų 
į pietus nuo Elbos. Ji labai maža, tad akivaizdu, jog visi 
aprašytieji įvykiai ten negalėjo klostytis. Kaip ir romano 
vyksmo vieta, veikėjai irgi pramanyti. 


Teksasietis 


Tai buvo meilė iš pirmo žvilgsnio. 

Pirmą kartą pamatęs kapelioną, Josarjanas beprotiškai jį 
įsimylėjo. 

Josarjanas gulėjo ligoninėje kamuojamas kepenų skausmo, 
beveik kaip geltos. Daktarus glumino tai, kad liga buvo ne 
visai gelta. Jeigu būtų virtusi gelta, būtų galėję gydyti. Jeigu ji 
nevirs gelta ir pranyks, galės Josarjaną išrašyti. Vis dėlto ji 
taip ir nevirto gelta, tad jie triko. 

Kas rytą jie ateidavo į palatą - trys guvūs ir rimti vyrai iš- 
kalbingomis burnomis ir nieko nesakančiomis akimis, lydimi 
guvios ir rimtos medicinos sesers Antelos — vienos iš skyriaus 
seserų, nemėgusių Josarjano. Jie perskaitydavo kortelę lovos 
kojūgalyje ir nekantriai klausinėdavo apie skausmą. Jie, ro- 
dės, irzdavo, kai Josarjanas atsakydavo, kad skausmas nė kiek 
nenumalšo. 

— Vis dar nesituštinat? — įsakmiai klausdavo tikras pulki- 
ninkas. 

Daktarai susižvalgydavo, kai Josarjanas papurtydavo galvą. 

— Duokit jam dar vieną tabletę. 

Sesuo Antela užsirašydavo duoti Josarjanui dar vieną tab- 
letę, ir ketvertas eidavo prie kitos lovos. Nė viena sesuo ne- 
mėgo Josarjano. Tiesą sakant, kepenų skausmas praėjo, bet 
Josarjanas nieko nesakė, o daktarai neįtarė. Jie tik įtarė, kad 
jis tuštinasi, bet niekam nesako. 

Ligoninėje Josarjanas turėjo viską, ko jam reikėjo. Maistas 
buvo ne per prasčiausias, be to, valgyti jam atnešdavo į lovą. 
Šviežios mėsos duodavo papildomą porciją, 0 per popietės 

karščius jam ir kitiems atnešdavo vėsių vaisių sulčių ar vėsaus 
pieno su šokolado milteliais. Po pusryčių jis kiek laiko turė- 
davo cenzūruoti laiškus, bet paskui visą dieną galėdavo švaria 
sąžine drybsoti lovoje. Ligoninėje jam buvo malonu, o likti 
čia buvo nesunku, nes jam visuomet būdavo temperatūra, ge- 
ru laipsniu aukštesnė už normalią. Jam buvo net maloniau 
negu Danbarui, kuriam tekdavo be perstojo pulti kniūbsčiam, 
kad jam atneštų valgyti į lovą. 

Nusprendęs iki karo pabaigos išgulėti ligoninėje, Josarja- 
nas rašė laiškus visiems pažįstamiems; visiems sakė gulįs ligo- 
ninėje, tik nesakė kodėl. Kartą jam šovė geresnis sumanymas. 
Visiems pažįstamiems jis parašė vykstąs vykdyti labai pavo- 
jingos užduoties. „Kvietė savanorius. Užduotis labai pavojin- 
ga, bet kas nors turi ją atlikti. Parašysiu, vos tik grįšiu“. Nuo 
to laiko niekam daugiau neberašė. 

Visi ligoniai karininkai buvo verčiami cenzūruoti visų ligo- 
nių eilinių ir puskarininkių, gulinčių kitame skyriuje, laiškus. 
Darbas buvo nuobodus, ir Josarjanas nusivylė sužinojęs, kad 
eilinių ir puskarininkių gyvenimas tik truputį įdomesnis negu 
karininkų. Po pirmosios dienos visas smalsumas jam išgara- 
vo. Norėdamas pajvairinti tą nuobodų darbą, prasimanė žai- 
dimų. Mirtis epitetams, pareiškė jis vieną dieną, ir iš visų laiš- 
kų, perėjusių per jo rankas, dingo visi būdvardžiai ir prieveiks- 
miai. Kitą kartą jis paskelbė karą prielinksniams. Gerokai aukš- 
tesnį kūrybiškumo lygį pasiekė dar po dienos, kai laiškuose 
užtušavo viską, išskyrus ir, o bei bet. Jis juto, kad šitaip atsira- 
do didesnė dinaminė įtampa tarp eilučių, be to, beveik visos 
žinutės tapo gerokai universalesnės. Netrukus jis ėmė drausti 
kreipinių ir parašų dalis, o patį tekstą palikdavo neliestą. Kar- 
tą jis laiške užtušavo viską, išskyrus „Brangioji Mere“, o pa- 
baigoje prirašė: „Tragiškai tavęs trokštu. A. T. Tapmanas, JAV 
armijos kapelionas“. A. T. Tapmanas buvo jo aviacijos grupės 
kapelionas. į 

Išnaudojęs visas laiškų galimybes, ėmė pulti pavardes ir ad- 
resus ant vokų - nerūpestingais riešo mostais tarsi Dievas nai- 
kino namus, gatves ir net didmiesčius. 22-ojoje išlygoje buvo 

nurodyta, kad ant visų cenzūruotų laiškų būtų užrašyta juos 
cenzūravusių karininkų pavardės. Daugumos laiškų jis išvis 
neskaitė. Ant tų, kurių išvis neskaitė, rašydavo savo pavardę. 
Ant tų, kuriuos perskaitydavo, rašydavo „Vašingtonas Irvin- 
gas“. Kai taip pabodo, ėmė rašyti „Irvingas Vašingtonas.“ Ši- 
toks vokų cenzūravimas sukėlė rimtą atgarsį - nerimo banga 
nuvilnijo per kažkokį fantasmagorišką karinį ešeloną, ir tas 
atsiuntė į ligoninės skyrių kontržvalgybos darbuotoją, apsi- 
metusį ligoniu. Visi suprato, kad jis kontržvalgas, nes nuola- 
tos klausinėjo apie karininką, vardu Irvingas ar Vašingtonas, 
ir dar todėl, kad po pirmosios dienos ligoninėje nebecenzūra- 
vo laiškų. Jie pasirodė jam pernelyg nuobodūs. 

Šįsyk palata pasitaikė gera, viena iš geriausių, kuriose Jo- 
sarjanas ir Danbaras kada nors lepinosi. Su jais šįsyk gulėjo 
dvidešimt ketverių metų naikintuvo pilotas kapitonas su re- 
tais auksiniais ūseliais, kuris viduržiemį pašautas Adrijos jū- 
roje net nesusigriebė slogos. Dabar juos užgriuvo vasara, ka- 
pitono niekas nepašovė, bet jis skundėsi sergąs gripu. Lovoje 
į dešinę nuo Josarjano ant pilvo lyg koks nepailstantis meilu- 
Žis vis dar gulėjo apstulbintas leitenantas su maliarija kraujyje 
ir uodo įkandimu subinėje. Priešais Josarjaną gulėjo Danba- 
ras, O šalia jo — artilerijos kapitonas, su kuriuo Josarjanas lio- 
vėsi Žaisti šachmatais. Kapitonas buvo geras šachmatininkas, 
ir Žaisti su juo visuomet būdavo įdomu. Josarjanas liovėsi su 
juo žaisti, nes partijos būdavo tokios įdomios, kad tapo kvai- 
los. Palatoje dar gydėsi apsišvietęs teksasietis iš Teksaso - jo 
išvaizda prašyte prašė spalvotos nuotraukos. Jis buvo patrio- 
tinių pažiūrų: įsitikinęs, kad pasiturintieji - padorūs žmonės — 
rinkimuose privalo turėti daugiau balsų negu valkatos, kek- 
šės, nusikaltėliai, degeneratai, ateistai ir nepadorūs žmonės — 
skurdžiai. 

Josarjanas maitojo laiškus tą dieną, kai buvo paguldytas tek- 
sasietis. Toji diena vėl buvo rami, karšta, be rūpesčių. Didžiu- 
le jėga stogą slegiantis karštis slopino garsus. Danbaras ne- 
krustelėdamas gulėjo aukštielninkas, įsmeigęs lubosna lėliš- 
kas akis. Jis kaip įmanydamas stengėsi pailginti savo gyveni- 

mą. Tai jis darė puoselėdamas nuobodulį. Danbaras taip sten- 
gėsi pailginti gyvenimą, kad Josarjanas pamanė, jog jis nebe- 
gyvas. Teksasietį paguldė į lovą vidury palatos, ir jis netruko 
išsakyti pažiūras. 

Danbaras atsisėdo lyg įgeltas. 

— Va! - susijaudinęs sušuko. — Kažko vis stigo — visą laiką 
jaučiau, kad kažko stinga. Dabar žinau ko, - jis trenkė kumš- 
čiu į kitos rankos delną. — Nėra patriotizmo! - pareiškė jis. 

— Tu teisus, —- sušuko jam Josarjanas. - Tu teisus, teisus, 
teisus. Dešrainis, Bruklino „Dodžersai“. Mamos pyragas su 
obuoliais. Štai dėl ko visi kariauja. O kas kaunasi už padorius 
žmones? Kas kovoja už tai, kad padorūs Žmonės gautų dau- 
giau balsų? Nėra patriotizmo — štai kur bėda. Matriotizmo 
irgi nėra. 

Jaunesnysis leitenantas į kairę nuo Josarjano liko abejin- 
gas. 

— Man nusišikt, — tarė jis pavargusiu balsu ir apsivertė ant 
šono taisydamasis miegoti. 

Paaiškėjo, kad teksasietis geraširdiško, dosnaus ir malonaus 
būdo. Po trijų dienų visi negalėjo jo pakęsti. 

Nuo jo jautresnėmis nugaromis eidavo susierzinimo pagau- 
gai, ir visi nuo jo sprukdavo - visi, išskyrus baltai aptaisytą 
kareivį, kuriam nebuvo išeities. Baltai aptaisytas kareivis nuo 
galvos iki kojų pirštų buvo sukištas į gipsą ir tvarsčius. Jis 
turėjo dvi kojas, iš kurių nebuvo jokios naudos, ir dvi tokias 
pat rankas. Jį slapčia atbogino į palatą naktį, ir kiti ligoniai 
nenujautė, kad jis šalia, kol ryte pabudę pamatė dvi keistas 
kojas, už šlaunų pakeltas į viršų, ir dvi keistas statmenai pa- 
kabintas rankas — visos keturios galūnės buvo keistai pririš- 
tos ore niūriai virš jo kabančiais ir niekad nesujudančiais švi- 
no svarsčiais. Abiejų alkūnių vidinėse pusėse į tvarsčius buvo 
įsiūtos lūpos su užtrauktukais, pro kurias jis buvo maitina- 
mas skaidriu skysčiu iš skaidraus stiklainio. Begarsis cinko 
vamzdelis styrojo iš jo kirkšnį aplipdžiusio betono; prie vamz- 
delio buvo prijungta plona guminė žarnelė, pro kurią iš inkstų 
ištekėdavo atmatos ir tvarkingai lašėdavo į skaidrų užkimštą 

stiklainį, stovintį ant grindų. Kai stiklainis ant grindų prisipil- 
dydavo, alkūnę maitinantis stiklainis ištuštėdavo, ir abu indai 
būdavo greitai sukeičiami, kad skysčiai vėl galėtų lašėti į ne- 
laimėlį. Paties baltai aptaisyto kareivio palatos draugai nema- 
tė — vien nuspurusią juodą skylę virš burnos. 

Baltai aptaisytas kareivis buvo paguldytas šalia teksasiečio; 
tas atisėsdavo šonu ant savo lovos ir šnekėdavo visą rytą, die- 
ną ir vakarą maloniai, užjaučiamai, tęsdamas balses. Teksa- 
siečiui buvo nė motais, kad nesulaukia jokio atsakymo iš ka- 
reivuko. 

Palatos ligoniams temperatūrą matuodavo du kartus per die- 
ną. Kiekvieną ankstų rytą ir pavakarę sesuo Kramer ateidavo 
su pilnu stiklainiu termometrų ir pereidavo viena palatos pu- 
se, paskui grįždavo kita ir kiekvienam ligoniui duodavo po 
termometrą. Baltai aptaisytam kareiviui termometrą ji įkiš- 
davo į skylę virš burnos ir palikdavo jį ten kaboti, atremtą į 
apatinį angos kraštą. Grįžusi prie vyro pirmoje lovoje, paim- 
davo jo termometrą, užrašydavo temperatūrą ir eidavo prie 
kitos lovos — kol apeidavo visą palatą. Vieną pavakarę, pirmą 
kartą apėjusi visą palatą ir antrą kartą priėjusi prie baltai ap- 
taisyto kareivio, pamatė, kad tas negyvas. 

— Žudikas, — tyliai tarė Danbaras. 

Teksasietis žvilgtelėjo į jį ir dėl viso pikto šyptelėjo. 

— Žmogžudys, - tarė Josarjanas. 

— Apie ką jūs čia kalbat? — nervingai paklausė teksasietis. 

— Tu jį nužudei, - tarė Danbaras. 

— Tu jį nugalabijai, - pritarė Josarjanas. 

"Teksasietis atsilošė. 

— Vyručiai, iš proto išsikraustėt. Aš jo nė nepaliečiau. 

— "Tu jį nužudei, - tarė Danbaras. 

— Girdėjau, kaip tu jį nugalabijai, - pritarė Josarjanas. 

— Tu jį nužudei todėl, kad jis buvo nigeris, - pasakė Danba- 
ras. 

— Vyručiai, iš proto išsikraustėt, - sušuko teksasietis. — Ni- 
gerių čia nepriima. Nigeriams yra atskira ligoninė. 

— Seržantas slapčia jį čia paguldė, - atsakė Danbaras. 

— Seržantas komunistas, — pridūrė Josarjanas. 

— Ir tu tai žinojai. 

Jaunesniojo leitenanto į kairę nuo Josarjano šis incidentas 
nė kiek nesujaudino. Leitenanto apskritai niekas nejaudinda- 
vo ir jis niekuomet nekalbėdavo, nebent rodydamas esąs suir- 
Zęs. 

Išvakarėse dienos, kai Josarjanas susipažino su kapelionu, 
valgykloje sprogo krosnis, ir užsidegė pusė virtuvės. Net Jo- 
sarjano palatoje, beveik už šimto metrų, buvo girdėti, kaip 
riaumoja liepsna ir skardžiai spragsi deganti mediena. Pro 
oranžine spalva uždažytus langus virto dūmai. Po kokių pen- 
kiolikos minučių aerodromo gelbėjimo tarnybos sunkvežimiai 
atvažiavo gesinti ugnies. Pusę valandos visi dirbo kaip patra- 
kę; padėtis buvo neaiški. Paskui ugniagesiai pradėjo imti vir- 
šų. Staiga pasigirdo gerai pažįstamas monotoniškas iš užduo- 
ties grįžtančių bombonešių gausmas, ir ugniagesiams teko su- 
vyniojus žarnas skubėti atgal į aerodromą, jei kartais koks 
lėktuvas sudužtų ir užsidegtų. Bombonešiai nusileido sėkmin- 
gai. Vos tik nutūpė paskutinysis, ugniagesiai apgręžė sunkve- 
žimius ir dideliu greičiu pasileido į kalną toliau grumtis su 
gaisru ligoninėje. Kai nusigavo, liepsnos nebebuvo. Ji užgeso 
savaime - neliko nė žarijėlės, kurią reiktų pilti vandeniu, tad 
nusivylusiems ugniagesiams neliko nieko kito, kaip gurkšnoti 
drungną kavą ir slampinėti bandant padulkinti seseles. 

Kapelionas pasirodė kitą dieną po gaisro. Josarjanas triū- 
sė — iš laiškų braukė viską, palikdamas vien romantiškus žo- 
džius — kai kapelionas atsisėdo ant kėdės tarp lovų ir paklau- 
sė, kaip jis jaučiasi. Jis įsitaisė kiek šonu, tad iš visų skiriamų- 
jų ženklų Josarjanas matė vien kapitono dryžius ant marški- 
nių apykaklės. Josarjanas nenumanė, kas tas lankytojas, tad 
nusprendė, jog tai arba dar vienas gydytojas, arba dar vienas 
pamišėlis. 

— A, visai neblogai, - atsakė jis. - Truputį skauda kepenis, 
ir apskritai kiek negaluoju, bet turiu prisipažinti, kad savijau- 
ta visai nebloga. 

— Gerai, - tarė kapelionas. 

— Taip, - pritarė Josarjanas. - Taip, gerai. 

— Norėjau ateiti anksčiau, - kalbėjo kapelionas, - bet tikrai 
prastai jaučiausi. 

— Kaip negerai, - tarė Josarjanas. 

— Tik slogavau, - paskubomis pridūrė kapelionas. 

— O man 38,3 *C temperatūros, — taip pat paskubomis pri- 
dūrė Josarjanas. 

— Kaip negerai, - tarė kapelionas. 

— Taip, - pritarė Josarjanas. — Taip, labai negerai. 

Lankytojas pasimuistė. 

— Ar negalėčiau kuo nors padėti? — netrukus paklausė. 

— Ne ne, - atsiduso Josarjanas. - Manau, daktarai daro ką 
gali. 

— Ne ne, - kapelionas vos pastebimai išraudo. — Aš turėjau 
galvoje visai ką kita. Turėjau gaivoje cigaretes... ar knygas... 
ar... žaislus. 

— Ne ne, - atsakė Josrajanas. - Ačiū. Sakyčiau, turiu visko, 
ko man reikia — visko, tik ne sveikatos. 

— Kaip negerai. 

— Taip, - pritarė Josarjanas. — Taip, labai negerai. 

Kapelionas vėl sukruto. Kelis kartus apsidairė į šalis, pas- 
kui įsistebeilijo į lubas, po kurio laiko į grindis. Giliai įkvėpė. 

— Leitenantas Neitlis siunčia jums linkėjimus, - tarė. 

Josarjanas nusiminė sužinojęs, kad jie turi bendrą draugą. 
Matyt, jie vis dėlto turi apie ką šnekėtis. 

— Pažįstate leitenantą Neitlį? - apgailestaudamas paklausė. 

— Taip, labai neblogai pažįstu leitenantą Neitlį. 

— Jis truputį kuoktelėjęs, ar ne? 

Kapelionas susigėdęs šyptelėjo. 

— Ko gero, negaliu pasakyti. Man regis, per menkai jį pažįstu. 

— Patikėkit manim, - tarė Josarjanas. - Trenktesnių nebūna. 

Kapelionas susimąstė, paskui nutraukė stojusią tylą netikė- 
tu klausimu: 

— Jūs — kapitonas Josarjanas, ar ne? 

— Neitliui nepasisekė iš pat pradžių. Jis gimė geroje šeimoje. 

— Labai atsiprašau, —- baugščiai tarė kapelionas. - Ar tik 

nebūsiu padaręs labai rimtos klaidos. Jūs — kapitonas Josar- 
janas? 

— Taip, — prisipažino kapitonas Josarjanas. — Aš esu kapi- 
tonas Josarjanas. 

— Iš 256-osios eskadrilės? 

— Iš kovinės 256-osios eskadrilės, —- atsakė Josarjanas. — 
Nežinojau, kad yra dar kapitonų Josarjanų. Mano žiniomis, 
aš vienintelis kapitonas Josarjanas — bet gal ne viską žinau. 

— Aišku, — nelaimingu balsu tarė kapelionas. 

— Jei mes tikrai du, tai pakėlus aštuntuoju laipsniu, išeitų 
mūsų eskadrilės numeris, - pastebėjo Josarjanas. - Sakau tai, 
jei ketinate rašyti simbolinę poemą apie mūsų eskadrilę. 

— Ne, - suniurnėjo kapelionas. - Neketinu rašyti simboli- 
nės poemos apie jūsų eskadrilę. 

Pastebėjęs mažytį sidabrinį kryžių kitoje kapeliono apykak- 
lės pusėje, Josarjanas staiga atsitiesė. Jis buvo nuoširdžiai ap- 
stulbęs, nes ligi tol niekad nesikalbėjo su kapelionu. 

— Jūs — kapelionas, — sušuko jis nepaprastai džiugiai. — Ne- 
žinojau, kad jūs — kapelionas. 

— Na taip, - atsakė kapelionas. — Nejaugi tikrai nežinojot, 
kad aš - kapelionas? 

— Na ne. Nežinojau, kad jūs —- kapelionas. — Josarjanas ža- 
vėdamasis plačiai nusišypsojo. — Tikrai dar nebuvau matęs 
kapeliono. 

Kapelionas vėl išraudo ir nunarino akis į savo rankas. Jis 
buvo nedidutis kokių trisdešimt dvejų metų vyriškis gelsvai 
rudais plaukais ir rudomis droviomis akimis. Jo veidas buvo 
siauras ir gan blyškus. Žanduose jau kadaise įsitaisė po lizdą 
nekaltų spuogų spygliukų. Josarjanas norėjo jam padėti. 

— Ar negalėčiau kaip nors jums padėti? —- paklausė kapelio- 
nas. 

Josarjanas vis dar šypsodamas papurtė galvą. 

— Atleiskit, bet ne. Turiu viską, ko man reikia, ir visai pato- 
giai jaučiuosi. Tiesą sakant, aš nė nesergu. 

— Gerai, — vos ištaręs šį žodį kapelionas pasigailėjo ir neri- 
mastingai kikendamas susikišo krumplius į burną, bet Josar- 

janas, deja, ir toliau tylėjo. - Turiu aplankyti dar kitus grupės 
vyrus, — pagaliau atsiprašė jis. - Ateisiu pas jus dar kartą - 
galbūt rytoj. 

— Malonėkit, — tarė Josarjanas. 

— Ateisiu, jeigu tik norit, - droviai nulenkdamas galvą atsa- 
kė kapelionas. - Pastebėjau, kad mano akivaizdoje dažnas jau- 
čiasi nesmagiai. 

Josarjanas nušvito apimtas šiltų jausmų. 

— Noriu, kad ateitumėt, - patikino. - Jūsų akivaizdoje nesi- 
jausiu nesmagiai. 

Kapitonas dėkingas išsišiepė ir nudelbė akis į popieriaus skiau- 
tę, kurią visą laiką slėpė saujoje. Krutindamas lūpas suskaičia- 
vo palatos lovas ir dvejodamas nukreipė dėmesį į Danbarą. 

— Norėčiau paklausti, - sukuždėjo jis, — ar ten leitenantas 
Danbaras? 

— Taip, - garsiai atsakė Josarjanas. - Ten leitenantas Dan- 
baras. 

— Ačiū, - sušnabždėjo kapelionas. - Labai jums ačiū. Turiu 
jį aplankyti. Turiu aplankyti visus ligoninėje gulinčius grupės 
karius. 

— Net kitų palatų? - paklausė Josarjanas. 

— Net kitų palatų. 

— Būkite atsargus kitose palatose, Tėve, — įspėjo Josarja- 
nas. — Ten laiko psichikos ligonius. Ten apstu pamišėlių. 

— Nebūtina vadinti mane Tėvu, - paaiškino kapelionas. — 
Aš anabaptistas. 

— Kuo rimčiausiai kalbu apie kitas palatas, — niūriai tęsė 
Josarjanas. — Karo policijos pareigūnai jūsų negins, nes jie — 
patys didžiausi pamišėliai. Pats eičiau su jumis, bet aš mirtinai 
bijau. Beprotystė užkrečiama. Tai vienintelė psichiškai sveikų 
ligonių palata visoje ligoninėje. Visi pamišę, išskyrus mus. Tiesą 
sakant, tai, ko gero, vienintelė psichiškai sveikų ligonių palata 
visame pasaulyje. 

Kapelionas greitai atsistojo ir šonu pasitraukė nuo Josarja- 
no lovos, paskui taikiai šypsodamas linktelėjo galvą ir paža- 
dėjo elgtis deramai atsargiai. 

— O dabar turiu aplankyti leitenantą Danbarą, - tarė jis, 
bet vis dar delsė, tarsi kažkodėl atgailautų. — Kaip jaučiasi 
leitenantas Danbaras? - galop paklausė. 

— Kuo puikiausiai, - patikino jį Josarjanas. — Savas bičas. 
Vienas iš šauniausių, mažiausiai atsidavusių vyrų visame pa- 
saulyje. 

— Ne tai turėjau galvoje, - vėl sukuždėjo kapelionas. — Ar 
jis sunkiai serga? 

— Ne, nesunkiai. Tiesą sakant, jis visai neserga. 

— Gerai, - kapelionas su palengvėjimu atsiduso. 

— Taip, - atsakė Josarjanas. — Taip, gerai. 

— Kapelionas, - tarė Danbaras, kai tas jį aplankęs išėjo. — 
Ar matėt? Kapelionas. 

— Argi jis ne malonus? — paklausė Josarjanas. - Gal jie tu- 
rėtų duoti jam tris balsus. 

— Kas jie? - įtariai paklausė Danbaras. 

Palatos skyriuje už žalios fanerinės pertvaros lovoje visuo- 
met be perstojo triūsė rimtas pusamžis pulkininkas, kurį kas- 
dien lankė švelni mielo veido moteris garbanotais pelenų spal- 
vos plaukais; nors buvo ne seselė, ne Moterų armijos korpuso 
narė ir ne Raudonojo Kryžiaus darbuotoja, kiekvieną popietę 
ištikimai pasirodydavo Pjanosos ligoninėje vilkėdama gražio- 
mis, labai elegantiškomis pastelinių spalvų suknelėmis ir avė- 
dama baliniais bateliais su užkulniais, pasibaigiančiais ties vi- 
suomet tiesiomis nailono kojinių siūlėmis. Pulkininkas tarna- 
vo ryšių skyriuje. Ištisas dienas ir naktis jis dirbo: dėjo lipnias 
žinutes iš žemyno į kvadratinius marlės aplankus, kuriuos 
kruopščiai užantspaudavęs kraudavo į dengtą baltą kibirą ant 
naktinio stalelio šalia jo lovos. Pulkininkas buvo be galo įspū- 
dingas — giliai įdubusia burna, giliai įdubusiais skruostais ir 
giliai įdubusiomis, liūdnomis, pelėsiais apsitraukusiomis aki- 
mis. Jo veidas buvo apsinešusio sidabro spalvos. Jis tyliai, ne- 
drąsiai kosėdavo ir iš lėto tapšnodavo aplankais per lūpas su 
pasidygėjimu, virtusiu automatišku. 

Pulkininkas buvo apsuptas specialistų, kurių vienintelė dar- 
bo sritis vis dar buvo nustatyti, dėl ko jis negartoja: Jie pigi 

davo jam akis šviesa, kad pamatytų, ar jis mato, badė adato- 
mis nervus, kad išgirstų, ar jaučia. Jo šlapimu rūpinosi urolo- 
gas, limfa - limfologas, endokrinais - endokrinologas, psichi- 
ka - psichologas, oda - dermatologas; patologas tyrė jo pato- 
są, cistologas - jo cistas, o plikas pedantiškas cetologas iš Har- 
vardo universiteto Zoologijos fakulteto, kurį į medicinos kor- 
pusą negailestingai užverbavo sugedęs IBM kompiuterio ano- 
das, sesijas praleisdavo su mirštančiu pulkininku bandydamas 
aptarti „Mob; Diką“. 

Pulkininką ištyrė ne juokais. Jo kūne nebuvo organo, į kurį 
nebūtų privarę vaistų ir išniekinę, nuo kurio nebūtų nušluos- 
tę dulkių ir apibarstę kokiais milteliais, kurio nebūtų apčiupi- 
nėję ir nufotografavę, išėmę, apiplėšę ir įkišę atgal. Tvarkin- 
ga, liekna, tiesi moteris sėdėdama šalia pulkininko lovos daž- 
nai jį paliesdavo; kaskart nusišypsodama ji įkūnydavo didingą 
sielvartą. Pulkininkas buvo aukštas, liesas ir gunktelėjęs. Kai 
atsistodavo eiti, dar labiau palinkdavo į priekį, ir jo kūnas virs- 
davo gilia ertme; kojas statydavo labai atsargiai, vos per kelis 
pirštus pastumdamas pėdas. Po jo akim telkšojo violetiniai 
duburiai. Moteris kalbėdavo tyliai, net tyliau, negu pulkinin- 
kas kosėdavo, tad niekas palatoje taip ir neišgirdo jos balso. 

Nepraėjus nė dešimčiai dienų, teksasietis palatą ištuštino. 
Pirmas palūžo artilerijos kapitonas, ir tuomet prasidėjo egzo- 
das. Danbaras, Josarjanas ir naikintuvo pilotas kartu paspru- 
ko tą patį rytą. Danbarui nustojo svaigti galva, o naikintuvo 
pilotas pagaliau išsipūtė nosį. Josarjanas pasakė gydytojams, 
kad kepenų skausmas praėjo. Viskas įvyko labai paprastai. 
Pabėgo net jaunesnysis leitenantas. Mažiau kaip per dešimt 
dienų teksasietis parvarė visus į tarnybą - visus, išskyrus kontr- 
žvalgą, kuris susigriebė peršalimą nuo naikintuvo lakūno ir 
apsirgo plaučių uždegimu. 

Gudruteris 


Tam tikra prasme kontržvalgui gerokai pasisekė, nes už ligo- 
ninės sienų karas dar tęsėsi. Vyrai ėjo iš proto ir buvo apdo- 
vanojami medaliais. Visame pasaulyje vaikinai abipus neutra- 
lios linijos guldė jaunas galvas neva už tėvynę ir, rodės, niekas 
neprieštarauja, 0 mažiausiai — vaikinai, aukoję jaunas gyvy- 
bes. Galo buvo nematyti. Vienintelis galas, kurį matė Josarja- 
nas, buvo jo paties; ko gero, jis būtų likęs ligoninėje iki pasku- 
tiniojo teismo dienos, jei ne patriotiškasis teksasietis piltuvė- 
lio formos žandikauliais ir gumbuota, šiaušta, nesunaikinama 
šypsena, amžiams įskelta jo veide it koks dideliausios kaubo- 
jiškos skrybėlės kraštas. Teksasietis norėjo, kad visi palatos 
ligoniai, išskyrus Josarjaną ir Danbarą, jaustųsi laimingi. Jis 
iš tikrųjų buvo baisiai nesveikas. 

Tačiau Josarjanas negalėjo jaustis laimingas, net jeigu tek- 
sasietis to ir nenorėjo, mat anapus ligoninės sienų vis dar ne- 
vyko jokių linksmybių. Vyko vien karas, bet, rodės, tik Josar- 
janas ir Danbaras tai pastebi. O kai Josarjanas bandė tai pri- 
minti aplinkiniams, tie traukėsi nuo jo manydami, kad jis pa- 
mišęs. Net Gudruteris, kuriam proto neturėjo stigti, bet vis 
dėlto stigo, pasakė jam, kad jis kvailas, kai juodu matėsi pasku- 
tinį kartą, o tai buvo prieš pat Josarjanui pabėgant į ligoninę. 

Gudruteris spoksojo į jį su apopleksišku įniršiu bei pasi- 
piktinimu ir abiejų rankų nagais gremždamas stalą užriko: 

— Tu pamišęs! 

— Gudruteri, ko tu nori iš žmonių? — paklausė Danbaras 
išvargusiu balsu, garsiai, kad būtų girdėti per karininkų klubo 
erzelį. 

— Aš nejuokauju, - neatlyžo Gudruteris. 

— Jie stengiasi mane nužudyti, - ramiai atsakė Josarjanas. 

— Niekas nesistengia tavęs žudyti! — sušuko Gudruteris. 

— Tai kodėl jie į mane šaudo? - paklausė Josarjanas. 

— Jie šaudo į visus, - atsakė Gudruteris. — Jie stengiasi vi- 
sus nužudyti. 

— Koks tada skirtumas? 

Gudruteris susijaudinęs jau stojosi nuo kėdės; jo akys su- 
drėko, išbalusios lūpos drebėjo. Kaip ir visuomet, kai ginčy- 
davosi dėl principų, kuriais aistringai tikėjo, galop jis imdavo 
įsiutęs gaudyti orą ir mirkčioti tramdydamas karčias įsitikini- 
mo ašaras. Principų, kuriais Gudruteris aistringai tikėjo, bu- 
vo daug. Jis buvo pamišęs. 

— Kas jie? — rūpėjo jam. — Kas konkrečiai, tavo manymu, 
stengiasi tave nužudyti? 

— Jie visi iki vieno, — atsakė jam Josarjanas. 

— Kas visi iki vieno? 

— Kas, tavo manymu, visi iki vieno? 

— Nenutuokiu. 

— Tad iš kur Žinai, kad jie nesistengia? 

— Todėl... —- taškydamasis seilėmis atsakė Gudruteris ir iš 
nevilties prarado žadą. 

Gudruteris iš tikrųjų manė esąs teisus, bet Josarjanas turė- 
jo įrodymų, mat visai nepažįstami žmonės šaudydavo į jį iš 
patrankų, kai jis pakildavo į orą mėtyti ant jų bombų, ir tai 
buvo visai nejuokinga. Tai buvo nejuokinga, o daugybė kitų 
dalykų buvo dar mažiau juokingi. Kas čia juokinga, jei gyveni 
kaip koks valkata palapinėje Pjanosos saloje, tarp riebių kal- 
nų už nugaros ir ramios mėlynos jūros priešais, kuri akimirks- 
niu gali praryti žmogų mėšlungio sutrauktais raumenimis ir 
nemokamai pargabenti į krantą po trijų dienų — išpampusį, 
pamėlusį, pūvantį, suledėjusiomis šnervėmis, iš kurių trykšta 
vanduo. 

Palapinė, kurioje jis gyveno, stovėjo palei pat sieną nedide- 
lio neaiškios spalvos miško, skyrusio jo eskadrilę nuo Danba- 
ro. Visai šalia buvo apleistas geležinkelio griovys, kuriame pa- 

klotu vamzdžiu aviacinis benzinas tekėjo į aerodromo degalų 
sunkvežimius. Josarjano būsto draugo Oro dėka jų palapinė 
buvo prabangiausia visoje eskadrilėje. Grįžusį iš atostogų lIi- 
goninėje ar poilsio dienų Romoje Josarjaną nustebindavo koks 
nors naujas patogumas, Oro įrengtas jam nesant: vandentie- 
kis, malkomis kūrenamas židinys ar betoninės grindys. Vietą 
parinko Josarjanas, o palapinę juodu pastatė kartu su Oru. 
Visos žinios buvo Oro - besišypsančio nykštuko su lakūno 
antsiuvais ir tankiais, garbanotais rudais plaukais, perskirtais 
per vidurį, o beveik visus darbus dirbo Josarjanas —- aukštes- 
nis, stipresnis, platesnių pečių, greitesnis. Nors palapinėje būtų 
užtekę vietos šešiems, juodu gyveno joje vieni. Atėjus vasa- 
rai, Oras pakėlė brezentinius palapinės šonus, kad vėjelis, ku- 
ris niekad nepūtė, pravalytų viduje kepantį orą. 

Prie pat Josarjano gyveno Havermejeris, kuris mėgo sal- 
dainius su žemės riešutais ir pats vienas buvo įsitaisęs dvivie- 
tėje palapinėje, kurioje kas vakarą šaudė mažyčius pelėnus 
didžiulėmis kulkomis iš 45-ojo kalibro revolverio, pasivogto 
iš negyvėlio Josarjano palapinėje. Kitoje pusėje nuo Haver- 
mejerio būsto stovėjo palapinė Makvoto, kuris nebegyveno 
joje su Gudruteriu, mat tas, Josarjanui išėjus iš ligoninės, dar 
nebuvo grįžęs. Dabar Makvotas gyveno palapinėje su Neitliu, 
išvykusiu į Romą merginti mieguistos kekšės, kurią be galo 
pamilo; tai įgriso jos darbas, Neitlis taip pat. Makvotas buvo 
pamišęs. Jis buvo pilotas ir lėktuvu praskrisdavo kiek tik drį- 
so žemiau virš Josarjano palapinės kiek tik įmanė dažniau vien 
tam, kad pamatytų, ar labai jį išgąsdins, be to, velnioniškai 
mėgo pašėlusiai riaumojančiu lėktuvu praskristi virš baltutė- 
lio paplūdimio ir smėlėtos seklumos, visai palei pat medinį 
plaustą, plūduriuojantį ant tuščių mazuto statinių, ant kurio 
sėdėdavo nuogi vyrai, atėję maudytis. Gyventi vienoje palapi- 
nėje su bepročiu buvo nelengva, bet Neitliui buvo nė motais. 
Jis irgi buvo pamišęs, tad kiekvieną laisvą dieną eidavo talkin- 
ti statant karininkų klubą, prie kurio statybos Josarjanas ne- 
prisidėjo. 

Tiesą sakant, Josarjanas neprisidėjo statant daugybę kari- 

ninkų klubų, bet labiausiai jis didžiavosi Pjanosos klubu. Tai 
buvo solidus, įmantrus paminklas jo valios jėgai. Josarjanas 
nė karto nenuėjo padėti, kol klubas buvo baigtas; tada eidavo 
į jį dažnai - toks patenkintas buvo tuo didžiuliu gražiu, išsikė- 
tojusiu, netaisyklingų formų, malksnomis dengtu pastatu. Sta- 
tinys iš tiesų buvo nuostabus, tad Josarjanas pūste pūtėsi iš 
pasididžiavimo kaskart į jį žiūrėdamas ir galvodamas, kad nė 
piršto prie jo neprikišo. 

Kai paskutinį kartą juodu su Gudruteriu išvadino kits kitą 
pamišėliais, karininkų klube prie stalo jie sėdėjo keturiese. 
Jie įsitaisė salės gale, šalia žaidimo kauliukais stalo, prie ku- 
rio Eplbis visuomet sugebėdavo laimėti. Eplbis lošė kauliu- 
kais ne blogiau negu stalo tenisą, o stalo tenisą žaidė ne pras- 
čiau negu visa kita. Viską, ką darė, Eplbis darė gerai. Eplbis 
buvo šviesiaplaukis vaikinas iš Ajovos valstijos, tikėjęs Die- 
vu, Motinyste, Amerikietiškąja gyvensena, nors niekuomet 
apie tuos dalykus nesusimąstydavo, ir visi pažįstami jį mėgo. 

— Nekenčiu to šunsnukio, - suurzgė Josarjanas. 

Ginčas su Gudruteriu prasidėjo prieš kelias akimirkas, kai 
Josarjanui nepavyko rasti kulkosvaidžio. Vakaras buvo karš- 
tas. Prie baro buvo karšta, prie kauliukų stalo karšta, prie 
stalo teniso stalo karšta. Žmonės, kuriuos Josarjanas norėjo 
iššaudyti kulkosvaidžiu, prie baro karštai dainavo senas sen- 
timentalias visų mėgstamas dainas, kurios niekam kitam nie- 
kuomet nepabosdavo. Užuot iššaudęs juos kulkosvaidžiu, jis 
iš visų jėgų kulnu užmynė stalo teniso kamuoliuką, kai tas 
atriedėjo prie jo atsimušęs nuo vieno iš dviejų Žaidusių kari- 
ninkų raketės. 

— Ak, tas Josarjanas, - purtydami galvas nusijuokė abu ka- 
rininkai ir atsinešė kitą kamuoliuką iš dėželės nuo lentynos. 

— Ak, tas Josarjanas, — atsakė jiems Josarjanas. 

— Josarjanai, — įspėdamas sukuždėjo Neitlis. 

— Supratot, ką turėjau galvoj? - paklausė Gudruteris. 

Išgirdę Josarjaną juos mėgdžiojant, karininkai vėl nusijuokė. 

— Ak, tas Josarjanas, — tarė jie garsiau. 

— Ak, tas Josarjanas, - pakartojo Josarjanas. 

— Liaukis, Josarjanai, prašau tavęs, - maldavo Neitlis. 

— Supratot, ką turėjau galvoj? - paklausė Gudmteris. - Jis 
kupinas prieš visuomenę nukreiptos agresijos. 

— Oi, užsičiaupk, — liepė Gudruteriui Danbaras. Jis mėgo 
Gudruterį, nes tas jį erzino ir su juo laikas slinkdavo lėčiau. 

— Eplbio čia net nėra, - triumfuodamas pareiškė Josarjanui 
Gudruteris. 

— O kas ką sakė apie Eplbį? — norėjo sužinoti Josarjanas. 

— Pulkininko Ketkarto taip pat čia nėra. 

— O kas ką sakė apie Ketkartą? 

— Kurio šunsnukio tu nekenti? 

— O koks šunsnukis čia yra? 

— Aš su tavim nesiginčysiu, - nusprendė Gudruteris. - Tu 
nežinai, ko nekenti. 

— Visų, kurie nori mane nunuodyti, - atsakė jam Josarjanas. 

— Niekas nenori tavęs nunuodyti. 

— Man dukart įbėrė nuodų į maistą, gal ne? Argi man neuž- 
nuodijo maisto per šventę Feraroje ir per Didžiai didelę Bolo- 
nijos apsiaustį? 

— Maistą užnuodijo visiems, — paaiškino Gudruteris. 

— Koks tada skirtumas? 

— Ten buvo net ne nuodai! - įsiaudrinęs sušuko Gudruteris. 
Kuo labiau jis triko, tuo jausmingiau kalbėjo. 

Kiek tik Josarjanas prisimenąs, kantriai šypsodamas dėstė 
jis Gudruteriui, kas nors vis rezgąs sąmokslą jį nužudyti. Esa- 
ma žmonių, kurie jam neabejing;, ir tokių, kuriems jis nerū- 
pįs - pastarieji jo nekenčią ir pasirengę jį nudėti. Jie nekenčią 
jo už tai, kad jis asiras. Bet jie nieko jam nepadarysią, kalbėjo 
jis Gudruteriui, nes jis sveiko proto ir tyro kūno, be to, stip- 
rus kaip jautis. Jie nieko jam negalį padaryti, nes jis Tarzanas, 
Mandreikas, Flešas Gordonas. Jis - Bilis Šekspyras. Jis Kai- 
nas, Odisėjas, Skrajojantis Olandas; jis Lotas Sodomoje, siel- 
vartingoji Deirdrė, Svynis lakštingalose, lekiojančiose tarp me- 
džių. Jis - stebuklingasis komponentas Z-247. Jis... 

— Pamišėlis! — pertraukė jį sušukęs Gudruteris. — Štai kas 
tu! Pamišėlis! 

— „.galiūnas. Aš tikras, didžiausias koks tik gali būti šau- 
nuolis su trim kumščiais. Aš tikrų tikriausias supramenas. 

— Supermenas? - sušuko Gudruteris. - Supermenas? 

— Supramenas, — pataisė Josarjanas. 

— Eli, vyručiai, liaukitės, - susigėdęs maldavo Neitlis. — Visi 
į mus Žiūri. 

— Tu pamišęs, — karštai sušuko Gudruteris, ir jo akys pa- 
plūdo ašaromis. — Tau Jehovos kompleksas. 

— Aš manau, kad visi yra natanieliai. 

Gudruteris buvo beprasižiojąs kažką sakyti, bet apimtas įta- 
rimo susilaikė. 

— Kas yra Natanielis? 

— Koks Natanielis? — nekaltai paklausė Josarjanas. 

Gudruteris gudriai išvengė spąstų. 

— Tu manai, kad visi yra jehovos. Tu ne geresnis už Raskol- 
nikovą... 

— Už ką? 

— „taip, už Raskolnikovą, kuris... 

— Raskolnikovą! 

— „kuris — aš kalbu rimtai — kuris manė galįs pateisinti se- 
nutės nužudymą... 

— Ne geresnis? 

— ...taip, tikrai — pateisinti, kai nudėjo ją kirviu! Ir galiu tau 
tai įrodyti! 

Įnirtingai gaudydamas orą, Gudruteris išvardijo Josarjano 
simptomus: nelogišką įsitikinimą, kad visi aplinkiniai bepro- 
čiai, žmogžudžio potraukį kulkosvaidžiu šaudyti nepažįsta- 
mus Žmones, praeities klastojimą, nepagrįstą įtarumą, neva 
žmonės jo nekenčią ir rezgą sąmokslą jį nužudyti. 

Bet Josarjanas žinojo esąs teisus, nes, kaip paaiškino Gud- 
ruteriui, jo žiniomis, jis niekad neklydo. Kur tik apsidairo — 
vien trenkti, tad kai aplink tiek beprotybės, tokiam nuovo- 
kiam, gerai išauklėtam jaunuoliui nelengva išsaugoti sveiką 
protą. O tai padaryti būtina, nes jis žinąs, kad jo gyvybei gre- 
sia pavojus. 

Iš ligoninės grįžęs į eskadrilę, Josarjanas į visus žiūrėjo at- 

sargiai. Mailas buvo išvykęs į Smirną - ten buvo imamas figų 
derlius. Kol jo nebuvo, virtuvės darbuotojai tvarkėsi kuo pui- 
kiausiai. Josarjanui net pilvas ėmė urgzti užuodus aštrų pi- 
kantiškos avienos kvapą, kai dar tik kratėsi greitąja per duo- 
bėtą kelią, lyg sutraukyta petneša nusidriekusį tarp ligoninės 
ir eskadrilės. Pietų davė šiškebabo - didelių, gardžių gabalų 
ant iešmo keptos mėsos, kuri lyg nelabasis čirškėjo virš me- 
džio anglių tris paras mirkyta marinate (jo paslaptį Mailas 
pasivogė iš sukto Artimųjų Rytų pirklio). Mėsa buvo patiekta 
su iranietiškais ryžiais ir parmietiškais šparagais, o deserto 
atnešė apipiltų spiritu ir padegtų vyšnių, paskui — garuojan- 
čios šviežios kavos su benediktinu ir konjaku. Patiekalus di- 
džiulėmis porcijomis ant damasto staltiesių krovė įgudę italų 
padavėjai, kuriuos majoras X de Koverlis pasigrobė iš žemy- 
no ir perdavė Mailui. 

Josarjanas tiek prisirijo valgykloje, kad jau manė sprogsiąs, 
paskui patenkintas, nuo sotumo nieko nebesusigaudydamas 
sudribo ant kėdės jausdamas burnoje sultingas maisto likučių 
apnašas. Joks eskadrilės karininkas dar niekad nebuvo valgęs 
taip gardžiai, kaip dabar nuolatos valgydavo Mailo virtuvėje, 
ir Josarjanui net dingtelėjo, kad čia vis dėlto nėra taip blogai. 
Paskui jis atsiraugėjo ir prisiminė, kad jį nori nužudyti, tad lyg 
patrakęs išlėkė laukan ir nuskuodė ieškoti daktaro Danykos, 
kad tas uždraustų jam skraidyti į kovines užduotis ir parsiųs- 
tų namo. Daktarą Danyką jis rado priešais jo palapinę - atsi- 
sėdęs ant aukštos taburetės kaitinosi saulėje. 

— Penkiasdešimt skrydžių, - purtydamas galvą atsakė jam 
daktaras Danyka. - Pulkininkas reikalauja penkiasdešimties 
skrydžių. 

— Bet aš atlikau tik keturiasdešimt keturis! 

Daktaro Danykos tai nesugraudino. Jis buvo liūdnas, į 
paukštį panašus vyras šaukšto pavidalo veidu, nušveistomis 
ilgomis ir plonomis lyg gerai save prižiūrinčios žiurkės uode- 
ga galūnėmis. 

— Penkiasdešimt skrydžių, - tebepurtydamas galvą pakar- 
tojo jis. - Pulkininkas reikalauja penkiasdešimties skrydžių. 

Havermejerns 


Tiesą sakant, grįžęs iš ligoninės, Josarjanas nerado nieko, tik 
Orą ir negyvėlį savo palapinėje. Negyvėlis Josarjano palapi- 
nėje buvo įkyruolis, ir Josarjanui jis nepatiko, nors niekad 
nebuvo matęs. Josarjaną taip suerzino, kad jis drybso šalia 
ištisą dieną, jog kelis kartus ėjo į raštinę skųstis seržantui Tau- 
zeriui, kuris nė už ką nenorėjo pripažinti, kad negyvėlis egzis- 
tuoja — Žinoma, jis iš tikrųjų nebeegzistavo. Dar bergždesni 
buvo mėginimai kreiptis tiesiai į majorą Majorą, ilgą, kaulėtą 
dą 1r šokdavo pro savo raštinės langą, kai tik Josarjanas prasi- 
braudavo pro seržantą Iauzerį ketindamas su juo apie tai pa- 
sikalbėti. Bėda ta, kad gyventi su numirėliu Josarjano palapi- 
nėje buvo nelengva. Jis net nedavė ramybės Orui, kuris tą 
dieną, kai Josarjanas grįžo, krapštėsi prie čiaupo, pro kurį 
benzinas tekėjo į krosnį, kurią jis ėmė statyti, kol Josarjanas 
buvo ligoninėje. 

— Ką veiki? — atsargiai paklausė Josarjanas įėjęs į palapinę, 
nors pats iškart pamatė. 

— Jis kiauras, — atsakė Oras. - Bandau sutaisyti. 

— Būk geras, liaukis, - paprašė Josarjanas. - Tu keli man 
baimę. 

— Kai buvau mažas, - atsakė Oras, - visą dieną vaikščioda- 
vau įsikišęs už žandų rojaus obuoliukus. Po vieną už žando. 

Josarjanas padėjo į šalį kuprinę, iš kurios buvo pradėjęs 
traukti tualetinius reikmenis ir, apniktas įtarimų, ėmė kaup- 
tis. Praėjo minutė. 

— Kodėl? — pagaliau suprato esąs priverstas paklausti. 


JOSEPH HELLER E 22-0JI IŠLYGA 27 


Oras triumfuodamas sukikeno. 

— Todėl, kad jie geriau už kaštonus, - atsakė jis. 

Oras klūpojo ant palapinės grindų. Jis dirbo nestabtelėda- 
mas — ardė čiaupą, rūpestingai dėliojo visas mažytes detales, 
skaičiavo, paskui ilgiausiai kiekvieną apžiūrinėjo, tarsi anks- 
čiau nieko nė iš tolo panašaus nebūtų matęs, paskui dar ir dar 
ir dar ir dar kartą surinkinėjo visą mažytį prietaisą nepraras- 
damas kantrybės nei susidomėjimo, neparodydamas jokio nuo- 
vargio ženklo ar jog kada nors baigs. Stebėdamas jį besikrapš- 
tantį, Josarjanas neabejojo būsiąs priverstas šaltakraujiškai jį 
užmušti, jeigu tas nesiliaus. Jo akys nukrypo į medžioklinį 
peilį, užmestą ant tinklo nuo uodų rėmo šalia negyvėlio tą 
dieną, kai jis pasirodė. Peilis kabojo šalia tuščio odinio numirė- 
lio revolverio dėklo, iš kurio Havermejeris pavogė revolverį. 

— Kai negaudavau rojaus obuoliukų, - tęsė Oras, —- kišda- 
vausi kaštonus. Jie maždaug tokio pat dydžio kaip rojaus obuo- 
liukai ir iš tikrųjų geresnės formos, nors forma visai nesvarbu. 

— Kodėl vaikščiodavai su rojaus obuoliukais už žandų? - 
vėl paklausė Josarjanas. - Štai ko aš klausiau. 

— Todėl, kad jų forma geresnė negu kaštonų, - atsakė Oras. — 
Ką tik tau sakiau. 

— Kodėl tu, nedorų akių, mechaniko polinkių, prie nieko 
nepritampantis šunsnuki, - pritariamai keikė Josarjanas, — 
vaikščiojai kažką užsikišęs už žandų? 

— Aš nevaikščiojau, — atsakė Oras, — užsikišęs kažką už 
žandų. Aš vaikščiodavau užsikišęs už žandų rojaus obuoliu- 
kus. Kai negaudavau rojaus obuoliukų, vaikščiodavau su kaš- 
tonais. Už žandų. 

Oras sukrizeno. Josarjanas nusprendė laikyti liežuvį už dan- 
tų ir taip padarė. Oras laukė. Josarjanas laukė ilgiau. 

— Po vieną už žando, - tarė Oras. 

— Kodėl? 

— Kas kodėl? - prikibo Oras. 

Josarjanas šypsodamas papurtė galvą pasiryžęs neatsaki- 
nėti. 

— Keistas dalykas su tuo vožtuvu, — garsiai svarstė Oras. 

— Koks? — paklausė Josarjanas. 

— Nes aš norėjau... 

Josarjanas suprato. 

— Dieve brangus! Kodėl tu norėjai... 

— ...skruostų kaip obuolių. 

— ...skruostų kaip obuolių? - griežtai paklausė Josarjanas. 

— Norėjau skruostų kaip obuolių, - pakartojo Oras. — Visai 
mažas būdamas norėjau, jog kada nors mano skruostai būtų 
kaip obuoliai ir nusprendžiau to siekti, kol jie tokie pasidarys, 
ir, prisiekiu Dievu, stengiausi, kol jie tokie pasidarė, ir šitaip 
to pasiekiau — ištisą dieną vaikščiodamas su rojaus obuoliu- 
kais už žandų, - jis vėl sukikeno. - Po vieną už žando. 

— Kodėl tu norėjai, kad žandai būtų kaip obuoliai'? 

— Aš nenorėjau, kad žandai būtų kaip obuoliai, - atsakė 
Oras. —- Norėjau didelių žandų. Man ne tiek rūpėjo spalva — 
norėjau, kad jie būtų dideli. Aš stengiausi kaip tie pamišę vy- 
rukai, apie kuriuos skaitai, kurie kiaurą dieną vaikštinėja mai- 
gydami guminius kamuoliukus, kad sustiprėtų rankos. Tiesą 
sakant, aš irgi buvau vienas iš tokių pamišusių vyrukų. Aš taip 
pat ištisą dieną vaikštinėdavau su guminiais kamuoliukais ran- 
kose. 

— Kodėl? 

— Kas kodėl? 

— Kodėl tu ištisą dieną vaikštinėdavai su guminiais kamuo- 
liukais rankose? 

— Todėl, kad guminiai kamuoliukai... - pradėjo Oras. 

— ...geriau už rojaus obuoliukus? 

Oras paniekinamai šnirpštelėjęs papurtė galvą. 

— Šitaip elgiausi, kad išsaugočiau gerą vardą, jei kas nors 
mane užkluptų vaikštinėjantį su rojaus obuoliukais už žandų. 
Kai turėdavau rankose guminius kamuoliukus, galėjau neigti 
užsikišęs už žandų rojaus obuoliukus. Kai tik kas nors manęs 
klausdavo, kodėl vaikštinėju su rojaus obuoliukais už žandų, 
aš atgniauždavau delnus parodydamas, kad vaikštinėju su gu- 
miniais kamuoliukais, o ne su rojaus obuoliukais, ir kad lai- 
kau juos rankose, o ne užsikišęs už žandų. Gudri pasakėlė. 

Tik niekad nesužinojau, ar ja patikėdavo, nes žmonės sunkiai 
supranta, kai kalbi su jais užsikišęs už žandų du rojaus obuo- 
liukus. 

Josarjanui tada irgi buvo sunku jį suprasti, ir jam dar kartą 
dingtelėjo, ar tik Oras nekalba užkišęs liežuvio galiuko už di- 
delio žando, kad nesusijuoktų. 

Josarjanas nusprendė daugiau netarti nė žodžio - vis tiek 
nieko nepeš. Jis pažinojo Orą ir suprato, kad nėra menkiau- 
sios vilties iš jo išgauti, kodėl norėjo didelių žandų. Bepras- 
miška klausti, kaip ir beprasmiška mėginti sužinoti, kodėl ta 
kekšė be perstojo trankė jam per galvą bateliu tą rytą Romoje 
ankštame prieškambaryje už atvirų Neitlio šliundros sesutės 
kambario durų. Ji buvo augalota, stipri mergina ilgais plau- 
kais ir spindinčiomis mėlynomis gyslomis, gausiai susibėgan- 
čiomis po kakavos spalvos oda ten, kur kūnas švelniausias, ir 
nepaliaudama keikėsi, spiegė bei šokinėjo į viršų basa, kad 
galėtų vis tvatyti jį per viršugalvį smailiu batelio kulnu. Juodu 
buvo nuogi ir kėlė triukšmą, kuris suviliojo visus iš buto į prieš- 
kambarį stebėti — visos poros miegamojo tarpduryje, visi nuo- 
gutėliai, išskyrus senę su megztiniu ir prijuoste, kuri priekaiš- 
tingai kudakavo, ir ištvirkusį seną lebautoją, kuris per visą 
epizodą smagiai krizeno su kažkokia godžia pranašiojo pik- 
tdžiuga veide. Mergina spiegė, Oras kikeno. Kai tik mergina 
pataikydavo batelio kulnu, Oras vis garsiau rikteldavo taip 
dar labiau ją įsiutindamas, tad ji paskrisdavo dar aukščiau vėl 
vožti jam per smegeninę, ir jos nuostabiai pilnos krūtys sklan- 
dė po visą prieškambarį tartum laivo vėliavėlės, besiplaiks- 
tančios stipriame vėjyje, o sėdmenys ir šlaunys mirgu margu 
mirguliavo it koks siaubą keliantis aukso lobis. Ji spiegė, Oras 
kikeno iki tos akimirkos, kai kekšė spygtelėjusi išvertė be są- 
monės iš koto geru, stipriu smūgiu į smilkinį, nuo kurio jis 
liovėsi kikenti ir buvo neštuvais išgabentas į ligoninę su skyle 
galvoje, kuri nebuvo labai gili, ir labai menku smegenų sukrė- 
timu, dėl kurio nedalyvavo koviniuose skrydžiuose tik dvyli- 
ka dienų. 

Niekam nepavyko sužinoti, kas nutiko, net krizenančiam 

seniui ir kudakuojančiai senei, kurie galėjo sužinoti viską, kas 
dėjosi dideliame, bekraščiame viešnamyje su gausybe miega- 
mųjų abipus siaurų koridorių, išeinančių į priešingas puses iš 
erdvios svetainės, su naktinėmis užuolaidomis uždengtais lan- 
gais ir vienintele lempa. Nuo tada kaskart susitikusi Orą kek- 
šė užsikeldavo sijoną virš glaudžiai aptemptų baltų elastinių 
kelnaičių ir šiurkščiai tyčiodamasi atkišdavo į jį didelį, apvalų 
pilvą paniekinamai jį keikdama, paskui leipdama kimiu juo- 
ku, kai pamatydavo jį baikščiai kikenantį ir besislepiantį už 
Josarjano nugaros. Ką jis darė, bandė ar nesugebėjo padaryti 
anapus uždarytų Neitlio šliundros sesutės kambario durų, taip 
ir liko paslaptimi. Mergina to nepasakojo nei Neitlio kekšei, 
nei jokiai kitai kekšei, nei Neitliui ar Josarjanui. Oras galėjo 
papasakoti, bet Josarjanas nusprendė nebetarti daugiau nė Žo- 
džio. 

— Ar nori sužinoti, kodėl norėjau didelių žandų? — paklau- 
sė Oras. 

Josarjanas neprasižiojo. 

— Ar prisimeni, - tarė Oras, - kaip tąsyk Romoje mergina, 
kuri negali tavęs pakęsti, be perstojo vanojo man per galvą 
batelio kulnu? Ar nori sužinoti, kodėl ji mane kūlė? 

Vis dar buvo neįmanoma įsivaizduoti, ką jis galėjo iškrėsti, 
kad tiek ją įpykdytų, jog penkiolika ar dvidešimt minučių toji 
tvatytų jį per galvą, bet ne tiek, kad paimtų jį už kulkšnių ir 
ištaškytų smegenis. Tam ji buvo pakankamai aukšta, Oras pa- 
kankamai žemas. Oras turėjo atsikišusius priekinius dantis ir 
išvirtusias akis — bruožus, tinkančius prie jo didelių žandų, ir 
buvo dar mažesnis negu jaunasis Huplis, kuris gyveno ne toje 
pusėje nuo geležinkelio bėgių administracijos zonoje, palapi- 
nėje, kurioje kasnakt per miegus klykdavo Alkanasis Džo. 

Administracijos zona, kurioje Alkanasis Džo per klaidą pa- 
sistatė palapinę, buvo eskadrilės stovyklos viduryje, tarp grio- 
vio su surūdijusiais bėgiais ir pakrypusio asfaltuoto kelio. Pa- 
lei tą kelią vyrai galėdavo pakabinti panų, jei pažadėdavo nu- 
vežti jas ten, kur tos nori - krūtingų, jaunų, negražių, išsišie- 
pusių merginų ne visais dantimis, su kuriomis, nusivežę nuo- 

šaliau nuo kelio, jie galėdavo sugulti žolėje, ir Josarjanas taip 
darydavo, kai tik galėdavo, bet kur kas rečiau, negu maldau- 
davo Alkanasis Džo, kuris galėdavo gauti džipą, bet nemokė- 
jo vairuoti. Eskadrilės eilinių palapinės stovėjo kitapus kelio, 
šalia nedengto kino teatro, kuriame kas vakarą linksminda- 
mos mirštančiuosius nieko nenujaučiančios armijos kaudavo- 
si nuleidžiamame ekrane ir į kurį tą popietę atvyko dar viena 
Karių laisvalaikio organizavimo tarnybos trupė. 

KLOT trupes siųsdavo generolas S. S. Suskingas, kuris per- 
kėlė štabą į Romą ir neturėjo geresnio užsiėmimo, kol rezgė 
kėslus prieš generolą Šmiksoną. Generolas Suskingas buvo 
generolas, didžiai vertinęs tvarkingumą. Jis buvo guvus, lipš- 
nus ir labai tikslus generolas, kuris žinojo pusiaujo ilgį ir vie- 
toj „paskirtis“ visuomet rašydavo „funkcija“. Jis buvo bybis, 
ir niekas geriau to nežinojo už generolą Šmiksoną, kurį įsiuti- 
no generolo Suskingo neseniai duotas nurodymas visas pala- 
pines Viduržemio jūros operacijų teatre statyti lygiagrečiomis 
eilėmis, galais išdidžiai atsuktais į paminklą Vašingtonui JAV 
sostinėje. Koviniam daliniui vadovavusiam generolui Šmikso- 
nui toks sumanymas atrodė šūdo vertas. Be to, koks, velniai 
griebtų, generolo Suskingo reikalas, kaip stovės palapinės ge- 
nerolo Šmiksono aviacijos pulke. Tuomet kilo karštligiškas 
teisinis ginčas tarp šių aukštų viršininkų, kurį generolo Šmik- 
sono naudai išsprendė buvęs pirmosios klasės eilinis Vinterg- 
rynas, karinių oro pajėgų dvidešimt septintojo štabo raštinin- 
kas. Ginčo baigtį Vintergrynas nulėmė išmetęs visus generolo 
Suskingo siųstus pranešimus į popierdėžę, nes jie pasirodė 
jam per daug nuobodūs. Ne tokiu pretenzingu stiliumi išsaky- 
tos generolo Šmiksono pažiūros buvusiam pirmosios klasės 
eiliniui Vintergrynui patiko, todėl jis skubiai persiųsdavo jo 
pranešimus uoliai laikydamasis instrukcijų. Taigi generolas 
Šmiksonas pasiekė pergalę varžovui nepasirodžius. 

Bandydamas atgauti dalį prarasto autoriteto, generolas Su- 
skingas ėmė siųsti daugiau KLOT trupių, negu siųsdavo kada 
nors anksčiau, ir patį pulkininką Kargilį įpareigojo sutikti jas 
pakankamai entuziastingai. 

"Tačiau Josarjano aviacijos grupėje entuziazmo nebuvo. Jo- 
sarjano grupėje buvo tik vis daugiau eilinių, puskarininkių ir 
karininkų, kurie kasdien po kelis kartus iškilmingai eidavo 
pas seržantą Tauzerį klausti, ar atėjo įsakymas siųsti juos na- 
mo. Tie vyrai jau atliko po penkiasdešimt skrydžių. Dabar jų 
buvo daugiau negu tada, kai Josarjanas gulėsi į ligoninę, ir jie 
vis laukė. Jie nerimavo ir kramtėsi nagus. Jie buvo groteskiš- 
ki - lyg niekam nereikalingi jaunuoliai per ekonominę depre- 
siją. Jie eidavo šonais kaip krabai. Jie laukė įsakymo siųsti 
juos namo, kur bus saugūs, iš karinių oro pajėgų dvidešimt 
septintojo štabo Italijoje, ir laukdami jie neturėjo daugiau ką 
veikti, tik nerimauti, kramtytis nagus ir kasdien po kelis kar- 
tus iškilmingai eiti pas seržantą Tauzerį klausti, ar atėjo įsa- 
kymas siųsti juos namo, kur bus saugūs. 

Jie lenktyniavo su laiku ir patys tai suprato, nes iš karčios 
patirties žinojo, kad pulkininkas Ketkartas bet kada gali vėl 
padidinti skrydžių skaičių. Jie neturėjo geresnio užsiėmimo 
kaip laukti. Tik Alkanasis Džo turėjo geriau ką veikti, kai 
grįždavo iš skrydžio. Jis klykdavo sapnuodamas košmarus ir 
laimėdavo kumštynes prieš Huplio katę. Su fotoaparatu jis 
įsitaisydavo pirmoje eilėje per kiekvieną KLOT trupės pasi- 
rodymą ir bandydavo nupaveiksluoti po sijonu geltonplaukei 
dainininkei su dideliais papais ir blizgučiais puošta suknute, 
kuri rodės tuoj tuoj plyš. 

Pulkininkas Kargilis, generolo Suskingo bėdų tvarkytojas, 
buvo valingas sveikata trykštantis vyras. Prieš karą jis buvo 
budrus, smarkus, agresyvus rinkodarininkas. Jis buvo labai 
prastas rinkodarininkas. Pulkininkas Kargilis buvo toks siau- 
bingas rinkodarininkas, kad jo paslaugų be galo troško fir- 
mos, kurios mokesčių sumetimais norėdavo patirti nuostolių. 
Visame civilizuotame pasaulyje, nuo Manheteno iki Fultono 
gatvės, jį pažinojo kaip žmogų, kuris tikrai padės greitai nura- 
šyti mokesčius. Jis imdavo daug pinigų, nes patirti nesėkmę 
dažnai būdavo nelengva. Jis turėdavo pradėti nuo aukščiau- 
sių sluoksnių ir pamažu nusigauti iki žemutinių; kadangi Va- 
šingtone turėjo užjaučiančių draugų, prarasti pinigus buvo ne- 

lengva. Reikėjo ištisus mėnesius sunkiai triūsti ir brandinti 
netikusius planus. Žmogus viską dėdavo ne ten, kur reikėjo, 
dezorganizuodavo, pražiopsodavo, visur apsiskaičiuodavo, ras- 
davo būdų apeiti įstatymus, ir kai jau tarėsi tikslą pasiekęs, 
vyriausybė atiduodavo jam ežerą ar mišką, arba naftos telki- 
nį, ir viską sugadindavo. Tačiau net gresiant tokiems sunku- 
mams, galėjai neabejoti, kad pulkininkas Kargilis sužlugdys 
labiausiai klestinčią įmonę. Visko gyvenime jis pasiekė savo 
jėgomis ir už nesėkmes nebuvo niekam skolingas. 

— Vyrai, - rūpestingai apskaičiuodamas pauzes prabilo pul- 
kininkas Kargilis priešais Josarjano eskadrilę. - Jūs esat Ame- 
rikos karininkai. Jokios kitos pasaulio armijos karininkai ne- 
gali to teigti. Susimąstykit apie tai. 

Seržantas Naitas apie tai susimąstė ir mandagiai pranešė 
pulkininkui Kargiliui, kad jis kreipiasi į puskarininkius ir eili- 
nius, o karininkus jis galįs rasti laukiančius kitoje eskadrilės 
stovyklos pusėje. Pulkininkas Kargilis trumpai jam padėkojo 
ir švytėdamas iš pasitenkinimo nužirgliojo per stovyklą. Jis 
didžiavosi pastebėjęs, kad dvidešimt devyni tarnybos mėne- 
siai neatbukino jo nekompetencijos talento. 

— Vyrai, — rūpestingai apskaičiuodamas pauzes kreipėsi į 
karininkus pulkininkas Kargilis. - Jūs esat Amerikos karinin- 
kai. Jokios kitos pasaulio armijos karininkai negali to teigti. 
Susimąstykit apie tai. 

Akimirką jis laukė leisdamas jiems apie tai susimąstyti. 

— Šie žmonės - jūsų svečiai! - staiga suriko jis. - Jie sukorė 
beveik penkis tūkstančius kilometrų, kad jus palinksmintų. 
Kaip jie jausis, jeigu niekas nepanorės jų pasižiūrėti? Kas nu- 
tiks jų kovinei dvasiai? Man, vyrai, nusišikt; bet ta mergužėlė, 
kuri nori šiandien groti jums akordeonu, pagal amžių tinka 
būti jūsų motina. Kaip jūs jaustumėtės, jeigu jūsų pačių moti- 
na sukartų beveik penkis tūkstančius kilometrų groti akorde- 
onu kokiems kariams, kurie nenori jos klausytis? Kaip jausis 
tas vaikis, kuriam akordeonistė tinka būti motina, kai užau- 
gęs tai supras? Mes visi žinom atsakymą į šį klausimą. Vyrai, 
nesupraskit manęs klaidingai. Tai, žinoma, savanoriška. Bū- 

čiau paskutinis pulkininkas pasaulyje, jei įsakyčiau jums eiti į 
tą KLOT pasirodymą ir smagiai praleisti laiką, bet aš noriu, 
kad visi, kas nesat tokie nesveiki, kad gulite ligoninėje, tuč- 
tuojau eitumėt į KLOT pasirodymą ir smagiai leistumėt laiką, 
ir tai - įsakymas! 

Josarjanas pasijuto beveik toks nesveikas, kad vėl atsigultų 
į ligoninę, o po trijų kovinių skrydžių pasijuto dar nesveikes- 
nis, kai daktaras Danyka vis dar melancholiškai papurtė galvą 
ir atsisakė uždrausti jam skraidyti. 

— Manai, kad turi bėdų? - sielvartingai papriekaištavo jam. — 
O aš? Kol studijavau mediciną, aštuonerius metus mitau vien 
žemės riešutais. Po Žemės riešutų - vištų lesalu kabinete, kol 
pavyko susikurti tokią padorią praktiką, kad bent jau išlaidas 
įstengiau apsimokėti. Tada, kai verslas pagaliau ėmė duoti pel- 
no, mane paėmė į armiją. Nesuprantu, ko tu skundiesi. 

Daktaras Danyka buvo Josarjano draugas ir kiek įmanyda- 
mas stengėsi jam nepadėti. Josarjanas labai įdėmiai klausėsi 
daktaro Danykos pasakojimo apie grupės pulkininką Ketkar- 
tą, norintį būti generolu, apie pulko generolą Šmiksoną ir ge- 
nerolo Šmiksono medicinos seserį ar apie visus kitus karinių 
oro pajėgų dvidešimt septintojo štabo generolus, kurie reika- 
lavo, kad lakūnai baigtų tarnybą vos po keturiasdešimties ko- 
vinių skrydžių. 

— Kodėl tu negali šypsotis ir susitaikyti su savo padėtim? — 
niūriai patarė jis Josarjanui. - Būk kaip Havermejeris. 

Josarjaną nupurtė šiurpas išgirdus tokį pasiūlymą. Haver- 
mejeris skrisdavo bombonešių rikiuotės priekyje ir prie taiki- 
nio visuomet artėdavo be jokių klaidinamųjų manevrų šitaip 
sukeldamas visų kartu skrendančių vyrų gyvybėms didesnį pa- 
vojų. 

— Havermejeri, kodėl, po velnių, tu niekad neatlieki klaidi- 
namųjų manevrų? - įsiutę klausinėdavo jie po skrydžio. 

— Vyručiai, atstokite nuo kapitono Havermejerio, - liepda- 
vo pulkininkas Ketkartas. - Jis geriausias, rupūs miltai, iš mūsų 
bombarduotojų. 

Havermejeris išsišiepdavo ir bandydavo pasakoti, kaip kas 

vakarą prieš šaudydamas į pelėnus palapinėje medžiokliniu 
peiliu bukindavo kulkas, kad jos virstų sprogstamosiomis. Ha- 
vermejeris iš fHesų buvo geriausias, rupūs miltai, iš jų bombar- 
duotojų, bet jis skrisdavo kuo tiesiausiai ir viename aukštyje 
nuo aerodromo iki taikinio ir net toli už taikinio, kol pamaty- 
davo krentančias bombas atsitrenkiant į žemę ir sprogstant 
staigiais oranžiniais pliūpsniais, kurie sužybsėdavo po sūku- 
riuojančių dūmų skraiste, ir į dulkes pavirtusias nuolaužas pa- 
šėlusiai šaunant į viršų didžiulėmis pilkomis ir juodomis ban- 
gomis. Per Havermejerį mirtingi vyrai šešiuose lėktuvuose sė- 
dėdavo sustingę, nekrustelėdami lyg tupinčios antys, kol jis 
didžiai susidomėjęs pro organinio stiklo lėktuvo nosį Žvilgs- 
niu sekdavo bombas iki pat žemės ir duodavo vokiečių artile- 
ristams apačioje pakankamai laiko nukreipti taikiklius, nusi- 
taikyti ir nuspausti gaidukus, svirteles, mygtukus ar dar kokį 
velnią, ką jie spausdavo, kai jie norėdavo žudyti žmones, ku- 
rių nepažinojo. 

Havermejeris buvo bombonešių rikiuotės vadas, kuris nie- 
kuomet neprašaudavo pro šalį. Josarjanas buvo bombonešių 
rikiuotės vadas, kuriam pažemino pareigas, nes jam nė kiek 
neberūpėjo, ar pataiko, ar ne. Jis nusprendė gyventi amžinai 
arba mirti bandant tai padaryti, tad vienintelė jo užduotis kas 
kartą pakilus į orą buvo nutūpti gyvam. 

Vyrams baisiausiai patikdavo skristi paskui Josarjaną, ku- 
ris atlėkdavo prie taikinio iš įvairiausių pusių ir įvairiausio 
aukščio, kildavo, leisdavosi ir sukdavosi į šonus tokiu stačiu 
ir staigiu kampu, kad kitų penkių lėktuvų pilotai vos pajėgda- 
vo išsilaikyti rikiuotėje; viename aukštyje jis skrisdavo tik dvi 
ar tris sekundes, kol išmesdavo bombas, paskui vėl „žvake“ 
kildavo kurtinamai žvigdydamas variklius ir skrisdamas to- 
kiais zigzagais tarp šlykščių zenitinių pabūklų ugnies ruožų, 
kad netrukus šeši lėktuvai išsibarstydavo po dangų kaip mal- 
dos ir visi tapdavo lengvu taikiniu vokiečių naikintuvams. Jo- 
sarjanas nesuko dėl to galvos, nes vokiečių naikintuvų nebeli- 
ko, be to, jis nenorėjo, kad lėktuvai sprogtų šalia jo. Tik kai 
Sturm und Drang likdavo toli už nugaros, jis pavargęs vėl už- 

sismaukdavo plieninį šalmą ant prakaituojančio viršugalvio ir 
nustodavo šūkavęs nurodymus prie valdymo pulto sėdinčiam 
Makvotui, kuriam tokį metą kažkodėl labiausiai rūpėdavo, kur 
nukrito bombos. 

— Bombų skyrius tuščias, — iš lėktuvo galo pranešdavo ser- 
žantas Naitas. 

— Ar pataikėm į tiltą? — klausdavo Makvotas. 

— Nemačiau, sere. Mane baisiai kratė gale, todėl aš nieko 
nemačiau. Dabar viską aptraukę dūmai ir aš nematau. 

— Ei, Arfi, ar bombos kliudė taikinį? 

— Kokį taikinį? — atsakydavo kapitonas Ardvarkas - apkū- 
nus, pypkę rūkantis Josarjano šturmanas nuo žemėlapių krū- 
vos, kurią suversdavo Josarjanui prie šono lėktuvo nosyje. — 
Man regis, dar nepriskridom iki taikinio. O ką - jau priskri- 
dom? 

— Josarjanai, ar bombos kliudė taikinį? 

— Kokios bombos? - klausdavo Josarjanas, kuriam rūpėda- 
vo vien zenitinių pabūklų ugnis. 

— Velniai nematė, —- progiesmiu atsakydavo Makvotas. 

Josarjanui buvo nusispjauti, ar kliudė taikinį — svarbiausia, 
kad būtų kliudęs Havermejeris ar kuris kitas rikiuotės vadas, 
ir kad jiems nebetekų grįžti. Retkarčiais kas nors taip įpykda- 
vo ant Havermejerio, kad užvoždavo jam kumščiu. 

— Sakiau jums, vyrai, — atstokit nuo kapitono Havermeje- 
rio, — piktai įspėdavo juos visus pulkininkas Ketkartas. - Juk 
sakiau, kad jis - geriausias, rupūs miltai, iš mūsų bombarduo- 
tojų — gal nesakiau? 

Havermejeris išsišiepdavo išgirdęs, kaip jį užsistoja pulki- 
ninkas, ir įsikišdavo į veidą dar vieną saldainį su žemės riešu- 
tais. 

Havermejeris labai įgudo šaudyti vakarais pelėnus revolve- 
riu, kurį pavogė iš negyvėlio Josarjano palapinėje. Kaip masa- 
14 jis naudojo karamelę; taikytis imdavo vos sutemus, kai atsi- 
sėedęs laukdavo pasigirstant kramsnojimo įkišęs pirštą į kilpą 
virvelės, kurią ištempdavo tarp tinklo nuo uodų rėmo ir vir- 
šuje kabančios lemputės. Virvutė būdavo įtempta kaip ban- 

džos styga, ir vos truktelėjus lemputę uždegdavo ir apakinda- 
vo tirtančią auką ryškia šviesa. Havermejeris triumfuodamas 
imdavo prunkšti matydamas, kaip mažytis žinduolis sustings- 
ta ir varto siaubo kupinas akutes karštligiškai ieškodamas ra- 
mybės drumstėjo. Havermejeris sulaukdavo, kol jų žvilgsniai 
susitiks, tada garsiai nusijuokdavo, nuspausdavo gaiduką ir 
su kurtinančiu trenksmu ištaškydavo šlykštų kailėtą kūnelį po 
visą palapinę parsiųsdamas baikščią sielą atgal pas Kūrėją. 

Kartą vėlų vakarą Havermejeris paleido į pelėną šūvį, kurį 
išgirdęs Alkanasis Džo basas pasileido pas jį kažką be sąryšio 
garsiausiai klykdamas gergždžiu balsu ir šaudydamas iš 45-ojo 
kalibro revolverio į Havermejerio palapinę, į priekį lėkdamas 
viena griovio puse, atgal kita, bet kaipmat dingo viename iš 
apkasų, kurie lyg burtininko lazdele mostelėjus atsirado šalia 
kiekvienos palapinės rytą po to, kai Mailas Pusproteris nu- 
metė bombas ant eskadrilės. Tai įvyko prieš pat aušrą per Di- 
džiai didelę Bolonijos apsiaustį, kai mirę vyrai be liežuvių it 
gyvi vaiduokliai šmižinėdavo tamsos valandomis ir todėl Al- 
kanasis Džo buvo beišsikraustąs iš proto nuo nerimo, nes vėl 
baigė kovines užduotis ir nebeturėjo skristi. Alkanasis Džo 
kažką be sąryšio vapėjo, kai jį ištraukė iš drėgno apkaso dug- 
no — vapėjo apie gyvates, žiurkes ir vorus. Norėdami įsitikin- 
ti, vyrai nukreipė žibintuvėlius į apačią, bet nieko nepamatė — 
vien užsistovėjusio lietaus vandens balas. 

— Matot? — sušuko Havermejeris. - Juk sakiau. Aš sakiau, 
kad jis pamišęs — gal ne? 

Daktaras Danyka 


Alkanasis Džo iš tikrųjų buvo pamišęs, ir niekas nežinojo to 
geriau už Josarjaną, kuris kaip įmanydamas stengėsi jam pa- 
dėti. Alkanasis Džo paprasčiausiai neklausė Josarjano. Alka- 
nasis Džo neklausė Josarjano, nes manė, kad tas beprotis. 

— Kodėl jis turėtų tavęs klausyti? —- nepakeldamas akių pa- 
klausė Josarjano daktaras Danyka. 

— Todėl, kad jis turi bėdų. 

Daktaras Danyka paniekinamai suprunkštė. 

— Jis mano turįs bėdų? O aš? — niūriai šaipydamasis lėtai 
varė daktaras Danyka. - Ne, aš nesiskundžiu. Žinau, jog vyksta 
karas. Žinau: daug žmonių turės kentėti, kad mes laimėtume. 
Bet kodėl turiu būti vienas iš jų? Kodėl jie negali šaukti tų 
senų gydytojų, kurie viešai vis mala šūdą apie tai, kokias dide- 
les aukas medikai pasiryžę sukrauti ant pergalės aukuro. Aš 
nenoriu krauti aukų. Noriu susikrauti šlamančiųjų. 

Daktaras Danyka buvo tvarkingas, švarus vyras, įsivaizda- 
vęs, kad didžiausia smagybė - sėdėti nukabinus nosį. Jis buvo 
tamsaus gymio, mažo, protingo, melancholiško veido, su grau- 
džiais maišeliais po akimis. Jis nuolatos susirūpinęs mąstė apie 
savo sveikatą ir bemaž kasdien eidavo į medicinos pagalbos 
palapinę, kad jam pamatuotų temperatūrą vienas iš dviejų ei- 
linių, kurie, galima sakyti, atlikdavo jo darbą savarankiškai ir 
atlikdavo taip veiksmingai, kad jam nelikdavo beveik nieko 
kito, kaip sėdėti saulės atokaitoje ir spėlioti, ko kiti taip neri- 
mauja. Tiems eiliniams Gasui ir Vesui pavyko pakelti medici- 
ną iki tiksliojo mokslo lygio. Visus skųstis negalavimais atėju- 
siuosius karius, kurių temperatūra buvo 39 *“C, jie skubiai 

veždavo į ligoninę. Visiems skųstis negalavimais atėjusiesiems 
kariams, išskyrus Josarjaną, kurių temperatūra buvo Žemes- 
nė negu 39 *C, jie ištepdavo gomurius ir kojų pirštus gencijo- 
nų tirpalu ir duodavo vidurių paleidžiamųjų vaistų, kuriuos 
tie išmesdavo į krūmus. Visiems skųstis negalavimais atėju- 
siesiems kariams, kurių temperatūra buvo lygiai 39*C, jie liep- 
davo ateiti po valandos dar kartą jos pasimatuoti. Josarjanas, 
kuriam visuomet būdavo 38,3 *C temperatūros, galėjo kreip- 
tis į ligoninę kada panorėjęs, nes jų nebijojo. 

Sistema buvo priimtina visiems, ypač daktarui Danykai, ku- 
ris pamatė turįs marias laiko stebėti, kaip majoras X de Ko- 
verlis svaido pasagas nuosavoje pasagų svaidymo aikštelėje, 
vis dar užsirišęs akį permatomu tvarsčiu, kurį daktaras Dany- 
ka jam padarė iš celiulioido juostelės, pavogtos iš majoro Ma- 
joro raštinės lango prieš daugel mėnesių, kai majoras X de 
Koverlis grįžo iš Romos sužeista ragena po to, kai ten išnuo- 
mojo du butus karininkams, puskarininkiams ir eiliniams 1|- 
sėtis. Į medicinos pagalbos palapinę daktaras Danyka eidavo 
tik tuomet, kai kasdien pasijusdavo labai sunkiai sergąs, ir 
užsukdavo tik tam, kad Gasas su Vesu jį apžiūrėtų. Tie nie- 
kuomet nerasdavo nieko bloga. Jo temperatūra visuomet bū- 
davo 36 *C - jeigu jis neprieštaraująs, tokia temperatūra jiems 
visai patinkanti. Daktaras Danyka prieštaravo. Jis buvo be- 
prarandąs pasitikėjimą Gasu su Vesu, ir galvojo, ar negrąži- 
nus jų į mechanines dirbtuves ir nepakeitus tokiais, kurie ge- 
bėtų išsiaiškinti, kas su juo negerai. 

Pats daktaras Danyka žinojo daugybę velnioniškai negerų 
dalykų. Be savo sveikatos, jis nerimavo dėl Ramiojo vandeny- 
no ir skrydžių valandų. Dėl sveikatos niekas negalėjo būti tik- 
ras ilgesnį laiką. Ramusis vandenynas buvo vandens telkinys, 
Iš visų pusių apsuptas dramblialigės ir kitokių baisių ligų, ir 
jeigu jis kada nors uždraustų skraidyti Josarjanui ir šitaip su- 
pykdytų pulkininką Ketkartą, jis staiga galėtų jame atsidurti. 
O skrydžio valandos buvo laikas, kurį jis kas mėnesį turėdavo 
praleisti ore, kad gautų priedą už skrydžius. Daktaras Dany- 
ka baisiai nemėgo skraidyti. Lėktuve jis jausdavosi įkalintas. 

Lėktuve nebuvo nė menkiausios vietos pasaulyje, kur jis galė- 
jo nueiti, išskyrus kitą lėktuvo dalį. Daktarui Danykai sakė, 
kad žmonės, kuriems patinka Ijsti į lėktuvą, šitaip išduoda pa- 
sąmonėje slypintį troškimą sulįsti atgal į įsčias. Taip jam sakė 
Josarjanas, kurio dėka daktaras Danyka kas mėnesį galėdavo 
atsiimti priedą už skrydžius nesulindęs atgal į įsčias. Josarjanas 
prikalbindavo Makvotą įrašyti daktaro Danykos pavardę lėk- 
tuvo žurnale per mokomuosius skrydžius ar keliones į Romą. 

— Pats supranti, - gerindavosi Danyka suktai lyg koks są- 
mokslininkas šypsodamas. - Kam rizikuoti, kai visai nereikia. 

— Be abejo, - pritardavo Josarjanas. 

— Koks kam skirtumas, ar aš lėktuve, ar ne? 

— Jokio skirtumo. 

— Tai ir turiu galvoje, - atsakydavo daktaras Danyka. - Ne- 
tepsi — nevažiuosi. Ranka ranką prausia. Supranti, ką noriu 
pasakyti? Pakasyk man nugarą - aš pakasysiu tau. 

Josarjanas suprato, ką jis nori pasakyti. 

— Aš ne tai norėjau pasakyti, - atsakė daktaras Danyka, kai 
Josarjanas ėmė kasyti jam nugarą. - Kalbu apie bendradar- 
biavimą. Paslaugas. Tu darai paslaugą man, aš - tau. Supra- 
tai? 

— Padaryk man vieną paslaugą, - paprašė Josarjanas. 

— Nė už ką, - atsakė daktaras Danyka. 

Daktaras Danyka atrodydavo kažkoks baikštus ir menkas, 
kai prislėgtas sėdėdavo saulės atokaitoje priešais palapinę taip 
dažnai, kaip galėdavo, apsivilkęs chaki spalvos vasarines kel- 
nes ir vasarinius marškinius trumpomis rankovėmis, kurie nuo 
kasdienio skalbimo išbluko ir tapo pilkšvi. Jis panėšėjo į žmo- 
gų, kuris kadaise suledėjo iš siaubo ir nebegalėjo iki galo ati- 
tirpti. Jis sėdėdavo susigūžęs, liesus pečius užkumpinęs iki 
ausų, nuo saulės įdegusiais delnais su švytinčiais sidabriniais 
nagais švelniai masažuodamas sulenktas rankas, tarsi jam bū- 
tų šalta. Iš tikrųjų jis buvo labai šiltas, atjautus žmogus, kuris 
ne akimirkos nesiliaudavo gailėjęs savęs. 

— Kodėl aš? — nuolatos raudodavo jis. Tas klausimas buvo 
geras. 

Josarjanas žinojo, kad jis geras, nes Josarjanas kolekciona- 
vo gerus klausimus ir, pasitelkęs juos į pagalbą, sužlugdė švie- 
čiamąsias valandėles, kurias Gudruteris kadaise du vakarus 
per savaitę vesdavo kapitono Purvinso žvalgybos palapinėje 
kartu su akiniuotu kapralu, kurį visi įtarė ardomąja veikla. 
Kapitonas Purvinsas žinojo, kad kapralas diversantas, nes 
nešiojo akinius, vartojo tokius žodžius kaip panacėja ir utopi- 
ja, ir dar todėl, kad nepritarė Adolfui Hitleriui, kuris taip šau- 
niai susidorojo su antiamerikietiška veikla Vokietijoje. Josar- 
janas lankė šviečiamąsias valandėles, nes norėjo sužinoti, ko- 
dėl tiek daug Žmonių daro viską, kad jį nužudytų. Keletui kitų 
vyrų taip pat kai kas rūpėjo, tad kai Gudmteris ir diversantas 
kapralas baigę šviesti padarė klaidą ir paklausė, ar kas nors 
turi klausimų, jų pasipylė daugybė ir gerų. 

— Kas yra tas Ispanija? 

— Kodėl yra Hitleris? 

— Kada yra teisingai? 

— Kur buvo pakumpęs senis balzganu veidu, kurį vadinda- 
vau tėčiu, kai sulūžo karuselė? 

— Kaip buvo koziris Miunchene? 

— Cha cha beriberis 

IT: 

- Šūdas! 

nuaidėjo vienas po kito, o paskui įsiterpė Josarjanas su klau- 
simu, į kurį nebuvo atsakymo: 

— Kur yra pernykščiai Sniegdenai? 

Klausimas juos suglumino, nes Sniegdenas žuvo virš Avinjo- 
no, kai Dobsas padangėse pamišo ir atėmė vairalazdę iš Huplio. 

Kapralas apsimetė kvaileliu. 

— Kas? — paklausė jis. 

— Kur yra pernykščiai Sniegdenai? 

— Atleiskit, nesuprantu. 

— Ou sont les Neigedens d'antan?* — tarė Josarjanas, kad 
jam būtų lengviau suprasti. 


* Kur yra pernykščiai Sniegdenai? (Pranc.) 

— Parlez en anglais, * dėl Dievo meilės, - atsakė kapralas. — 
Je ne parle pas frangais.** 

— Aš irgi, - atsakė Josarjanas, kuris buvo pasiryžęs iškloti 
jam visus žodžius pasaulyje, kad tik pavyktų išgauti tiesą, bet 
įsiterpė Gudruteris - išbalęs, liesas, sunkiai šnopuojantis; per 
mažai kraujo priplūstančias jo akis jau dengė žvilgantis, drėg- 
nas ašarų sluoksnis. 

Aviacijos grupės štabe kilo nerimas, nes negalėjai žinoti, 
kas išaiškės žmonėms, kai jie pajus galį klausinėti ko tik nori. 
Pulkininkas Ketkartas nusiuntė papulkininkį Korną padaryti 
tam galą, ir papulkininkiui Kornui pavyko tai padaryti sugal- 
vojus taisyklę, reglamentuojančią klausimų pateikimo tvarką. 
Papulkininkio Korno taisyklė buvo geniali - paaiškino rapor- 
te pulkininkui Ketkartui papulkininkis Kornas. Pagal papul- 
kininkio Korno taisyklę uždavinėti klausimus buvo leidžiama 
tik tiems, kas niekuomet to nedarydavo. Netrukus šviečiamą- 
sias valandėles ėmė lankyti tik tie, kas niekuomet neuždavi- 
nėdavo klausimų, ir valandėlės buvo visai nutrauktos, nes Gud- 
ruteris, kapralas ir papulkininkis Kornas sutarė, kad nejįma- 
noma ir nereikia šviesti žmonių, kurie niekada niekuo neabe- 
j0ja. 

Pulkininkas Ketkartas ir papulkininkis Kornas gyveno ir 
dirbo aviacijos grupės štabo pastate, kaip ir visi štabo nariai, 
išskyrus kapelioną. Grupės štabo pastatas buvo didžiulis, vė- 
jų košiamas, pasenęs namas su triukšminga santechnika, pa- 
statytas iš birių raudonų akmenų. Už pastato buvo šiuolaikis 
šaudymo stendas, kurį pulkininkas Ketkartas pastatė grupės 
karininkų pramogai ir kuriame kiekvienas kovines užduotis 
vykdantis karininkas, puskarininkis ir eilinis dabar - genero- 
lo Šmiksono dėka - turėjo praleisti ne mažiau kaip aštuonias 
valandas per mėnesį. 

Josarjanas šaudydavo į lėkšteles, bet nė karto nė vienos ne- 
numušė. Eplbis šaudydavo į lėkšteles ir niekuomet neprašau- 


* Kalbėkit angliškai (pranc.). 
** Aš nemoku prancūziškai. (Pranc.) 

davo pro šalį. Josarjanas buvo toks pat prastas šaulys kaip ir 
lošėjas. Lošdamas jis irgi niekuomet nelaimėdavo pinigų. Ne- 
išlošdavo netgi tada, kai sukčiaudavo, nes žmonės, kuriuos 
bandydavo apgauti, visada sukčiaudavo sumaniau už jį. Jo- 
sarjanas susitaikė su dviem liūdnomis išvadomis: iš jo niekad 
neišeis stendininkas ir jis niekad neuždirbs pinigų. 

„Norint neuždirbti pinigų, reikia turėti smegenų“, — rašė 
pulkininkas Kargilis pamoksliškame aplinkraštyje, kuriuos jis 
reguliariai rengdavo platinti su generolo Suskingo parašu. 
„Šiais laikais kiekvienas kvailys gali užkalti pinigų ir dauguma 
jų užkala. O talentingi, protingi žmonės? Nurodykit, pavyz- 
džiui, kokį poetą, kuris uždirba pinigų“. 

— T. S. Eliotas, — tarė buvęs pirmosios klasės eilinis Vin- 
tergrynas, rūšiuodamas paštą kabinetuke karinių oro pajėgų 
dvidešimt septintajame štabe, ir neprisistatęs trenkė ragelį. 

Pulkininkas Kargilis Romoje apstulbo. 

— Kas ten skambino? — paklausė generolas Suskingas. 

— Nežinau, - atsakė pulkininkas Kargilis. 

— Ko jam reikėjo? 

— Nežinau. 

— Tai ką jis sakė? 

— T. S. Eliotas, - pranešė jam pulkininkas Kargilis. 

— Kas tai? 

— T. S. Eliotas, - pakartojo pulkininkas Kargilis. 

— Tik T S... 

— Taip, sere. Jis tiek tepasakė. Tik: „I S. Eliotas“. 

— Įdomu, ką tai reiškia, - svarstė generolas Suskingas. 

Pulkininkui Kargiliui irgi buvo įdomu. 

— T. S. Eliotas, - balsu mąstė generolas Suskingas. 

— T. S. Eliotas, - vis dar suglumęs gedulingu balsu pakarto- 
jo pulkininkas Kargilis. 

Po akimirkos generolas Suskingas atitoko ir saldžiai, ge- 
raširdiškai nusišypsojo. Jo išraiška buvo gudri ir rafinuota. 
Akys piktdžiugiškai suspindo. 

— Liepk kam nors sujungti mane su generolu Šmiksonu, — 
paprašė jis pulkininko Kargilio. - Nesakyk, kas skambina. 

Pulkininkas Kargilis padavė jam telefoną. 

— T. S. Eliotas, - tarė generolas Suskingas ir padėjo ragelį. 

— Kas ten skambino? - paklausė pulkininkas Mudusas. 

Generolas Šmiksonas Korsikoje neatsakė. Pulkininkas Mu- 
dusas buvo generolo Šmiksono žentas; generolas Šmiksonas, 
užsispyrus žmonai, priėmė jį į karo verslą, nors sveikas pro- 
tas jam sakė, kad to nereikia daryti. Generolas Šmiksonas 
spoksojo į pulkininką Mudusą su santūria neapykanta. Jam 
kėlė pasidygėjimą jau vien žento išvaizda, bet tas buvo jo ad- 
jutantas, tad nuolatos jam patarnavo. Dukros vedyboms su 
pulkininku Mudusu jis priešinosi todėl, kad nemėgo dalyvauti 
vestuvėse. Nutaisęs grėsmingą, rūsčią, giliai į savo mintis pa- 
sinėrusio žmogaus grimasą, generolas Šmiksonas priėjo prie 
jo kabinete kabančio aukšto veidrodžio ir pažvelgė į kresną 
savo atvaizdą. Jis buvo žilstelėjęs, plačios kaktos, su geležies 
pilkumo kuokštais virš akių ir buku, karingu smakru. Susi- 
mąstęs spėliojo apie tą paslaptingą žinutę, kurią ką tik gavo. 
Pamažu jo bruožai sušvelnėjo nuo dingtelėjusios minties, lū- 
pas perkreipė šelmiškas pasitenkinimas. 

— Sujunk mane su Suskingu, - liepė jis pulkininkui Mudu- 
sui. - Tik nesakyk tam šunsnukiui, kas skambina. 

— Kas ten skambino? - paklausė pulkininkas Kargilis Romoje. 

— Tas pats žmogus, - atsakė generolas Suskingas akivaiz- 
džiai sunerimęs. - Dabar jis ėmė persekioti mane. 

— Ko jam reikėjo? 

— Nežinau. 

— Ką jis sakė? 

— Tą patį. 

— „T. S. Eliotas?“ 

— Taip. „I. S. Eliotas“. Tiek ir tepasakė. 

Generolui Suskingui šovė išganinga mintis. 

— Gal čia naujas kodas ar kažkas panašaus —- žodžiu, kaž- 
koks sutartinis ženklas. Gal liepk kam nors pasiteirauti ryšių 
skyriuje, ar čia naujas kodas, ar koks sutartinis ženklas. 

Ryšių skyrius atsakė, kad T. S. Eliotas nėra naujas kodas ar 
sutartinis ženklas. 

Kita mintis šovė pulkininkui Kargiliui. 

— Gal man reikėtų paskambinti į karinių oro pajėgų dvide- 
šimt septintąjį štabą ir išsiaiškinti, ar ten ką nors apie tai žino. 
Ten dirba toks raštininkas Vintergrynas, kurį aš neblogai pa- 
žįstu. Jis mane įspėjo, kad mūsų proza pernelyg daugiažodė. 

Buvęs pirmosios klasės eilinis Vintergrynas pasakė pulki- 
ninkui Kargiliui, kad karinių oro pajėgų dvidešimt septinta- 
jame štabe joks T. S. Eliotas neužfiksuotas. 

— Kaip mūsų proza pastaruoju metu? — nusprendė pasitei- 
rauti pulkininkas Kargilis, kol šnekėjosi telefonu su buvusiu 
pirmosios klasės eiliniu Vintergrynu. - Dabar ji gerokai pasi- 
taisė, ar ne? 

— Vis dar pernelyg daugiažodė. 

— Nenustebčiau, jeigu už visos šios istorijos slypi generolas 
Šmiksonas, - pagaliau prisipažino generolas Suskingas. - Pri- 
simeni, ką jis padarė su šaudymo stendu? 

Generolas Šmiksonas padarė pulkininko Ketkarto nuosavą 
šaudyklą prieinamą visiems aviacijos grupės karininkams, pus- 
karininkiams ir eiliniams, vykdantiems kovines užduotis. Ge- 
nerolas Šmiksonas norėjo, kad jo vyrai praleistų šaudykloje 
tiek laiko, kiek leis jos pajėgumas ir karių skrydžių grafikas. 
Šaudyti į lėkšteles aštuonias valandas per mėnesį jiems buvo 
puikios pratybos. Jie įgusdavo šaudyti į lekšteles. 

Danbaras neapsakomai mėgo šaudyti į lėkšteles, nes kiek- 
viena šių pratybų minutė jam būdavo nepaprastai bjauri, ir 
laikas slinkdavo taip lėtai. Jis apskaičiavo, kad viena valanda 
stende su tokiais žmonėmis kaip Havermejeris ir Eplbis ati- 
tinka net vienuolika padauginti iš septyniolikos metų. 

— Man regis, tu pamišęs, - šitaip į Danbaro atradimą reaga- 
vo Gudruteris. 

— Kas nori sužinoti? — atsakė Danbaras. 

— Aš rimtai, - neatlyžo Gudruteris. 

— Kam tai rūpi? - atsakė Danbaras. 

— Aš nejuokauju. Net pripažįstu, kad gyvenimas atrodo il- 
gesnis, j... 

— „..yra ilgesnis, j... 

— „.yra ilgesnis. ...Yra ilgesnis? Na gerai, yra ilgesnis, jei 
jame gausu nuobodulio ir nepatogumų laikotarpių, b... 

— Spėk, kaip greitai? — staiga pertarė jį Danbaras. 

— Kas? 

— Jie eina, - paaiškino Danbaras. 

— Kas? 

— Metai. 

— Metai? 

— Metai, - atsakė Danbaras. - Metai, metai, metai. 

— Gudruteri, kodėl tu pristojai prie Danbaro? — įsiterpė 
Josarjanas. - Nejaugi nesuvoki, kaip jam tai atsiliepia? 

— Viskas gerai, — kilniadvasiškai atsakė Danbaras. - Turiu 
keletą atliekamų dešimtmečių. Ar žinai, kiek trunka metai, 
kol jie praeina? 

— Tu irgi užsičiaupk, - liepė Josarjanas pradėjusiam kikenti 
Orui. 

— Aš tik galvojau apie tą merginą, - atsakė Oras. - Apie 
merginą Sicilijoj. Apie pliką merginą Sicilijoj. 

— Verčiau ir tu užsičiaupk, - įspėjo jį Josarjanas. 

— "Tai tu kaltas, —- papriekaištavo Josarjanui Danbaras. — 
Kodėl neleidi jam kikenti, jeigu jis to nori? Geriau tegu kike- 
na, negu šneka. 

— Gerai. Kikenk toliau, jei nori. 

— Ar žinai, kiek trunka metai, kol jie praeina? — pakartojo 
Gudruteriui klausimą Danbaras. - Štai tiek, - jis spragtelėjo 
pirštais. - Prieš akimirką įkėlei koją į koledžą su pilnais gryno 
oro plaučiais. Šiandien jau senis. 

— Senis? — nustebo Gudruteris. - Ką čia šneki?! 

— Senis. 

— Aš ne senis. 

— Kai išskrendi vykdyti užduoties, atsiduri per plauką nuo 
mirties. Ar daug vyresnis gali būti tavo amžiaus vyras? Prieš 
pusę minutės įkėlei koją į gimnaziją ir atsegtą liemenėlę įsi- 
vaizdavai beveik kaip rojų. Tik penktadaliu sekundės anks- 
čiau buvai mažas berniukas, turintis dešimties savaičių atos- 
togas, kurios truko šimtą tūkstančių metų ir vis tiek per anks- 


JOSEPH HELLER ES 22-OJI IŠLYGA 47 


ti baigėsi. Zvimbt! Jie pralekia taip žaibiškai! Kaip, velniai 
griebtų, sulėtinsi laiką? — Danbaras baigė kalbėti beveik įpy- 
kęs. 

— Gal ir tiesa, - nenoriai pripažino Gudruteris kiek prislėg- 
tu balsu. - Gal ilgas gyvenimas išties turi būti kupinas daugy- 
bės nemalonių epizodų, jei nori, kad jis atrodytų ilgas. Bet 
kas tuomet nori ilgai gyventi? 

— Aš, - atsakė jam Danbaras. 

— Kodėl? - paklausė Gudruteris. 

— O kas dar lieka? 

Vadas Baltoji Pusiau Aviža 


Daktaras Danyka gyveno dėmėm išmargintoje pilkoje palapi- 
nėje su Vadu Baltąja Pusiau Aviža, kurio bijojo ir kurį niekino. 
— Įsivaizduoju jo kepenis, - suniurnėjo daktaras Danyka. 

— Įsivaizduok mano kepenis, - patarė jam Josarjanas. 

— Tavo kepenys sveikutėlės. 

— Tai įrodo, kiek daug tu nežinai, - dūmė akis daktarui Da- 
nykai Josarjanas ir papasakojo apie varginantį skausmą kepe- 
nyse, nedavusį ramybės medicinos seserims Antelai ir Kra- 
mer bei visiems ligoninės gydytojams, nes skausmas nenorėjo 
virsti gelta ar praeiti. 

Daktaras Danyka nesusidomėjo. 

— Manai, tave kamuoja bėdos? - rūpėjo jam. — O mane? 
Kad būtum buvęs mano kabinete tą dieną, kai atėjo jaunave- 
džiai! 

— Kokie jaunavedžiai? 

— Jaunavedžiai, kurie kartą atėjo į mano kabinetą. Nejaugi 
apie juos nepasakojau? Ji buvo labai graži. 

Kaip ir daktaro Danykos kabinetas. Laukiamąjį jis išpuošė 
auksinėmis žuvelėmis ir vienu iš prašmatniausių pigių baldų 
komplektu. Viską, ką galėjo, pirko išsimokėtinai, net auksi- 
nes žuveles. Kitkam pinigų gavo iš godžių giminaičių mainais 
už pelno dalį. Jo kabinetas buvo Niujorke, Stetn Ailende, na- 
me, kur kilus gaisrui visi būtų supleškėję ir kur gyveno dvi 
šeimos, vos už keturių kvartalų nuo keltų prieplaukos ir vos 
už vieno kvartalo į pietus nuo didelio prekybos centro, trijų 
kosmetikos salonų ir dviejų vaistinių, kuriose dirbo nesąži- 
ningi vaistininkai. Namas buvo ant gatvės kampo, bet niekas 

nepadėjo. Naujų gyventojų atvykdavo mažai, o senieji iš pa- 
pratimo kreipdavosi į tuos gydytojus, su kuriais daug metų 
bendravo. Greitai susikaupė krūvos neapmokėtų sąskaitų, ir 
jam grėsė netekti brangiausių medicinos įrankių: iš jo atėmė 
kalkuliatorių, paskui rašomąją mašinėlę, kurių nespėjo išsi- 
mokėti. Išgaišo auksinės žuvelės. Laimė, kai neliko jokios pro- 
švaistėlės, prasidėjo karas. 

— Dievas jį atsiuntė, - rimtu balsu pareiškė daktaras Dany- 
ka. - Netrukus beveik visus kitus daktarus pašaukė į armiją, 
ir akimirksniu padėtis ėmė taisytis. Patogi kabineto padėtis 
ėmė atsipirkti, ir netrukus priimdavau daugiau ligonių, negu 
galėdavau deramai apžiūrėti. Emiau lupti daugiau iš tų dviejų 
vaistinių. Kosmetikos salonuose per savaitę mano nusiųstoms 
klientėms padarydavo du tris abortus. Geriau nė būti negalė- 
j0, bet žiūrėk, kas paskui atsitiko. Jie sugalvojo atsiųsti vyru- 
ką iš šaukimo komisijos manęs tikrinti. Aš buvau netinkamas 
karo tarnybai. Tai išsiaiškinau kuo įdėmiausiai pats patikrinęs 
savo sveikatą. Tikriausiai manai, kad mano žodžio turėjo pa- 
kakti, ar ne - juk kaip gydytojas turėjau gerą vardą tarp apy- 
gardos medikų ir vietiniame Verslo plėtros biure. Bet kur tau 
— jie atsiuntė tą vyruką įsitikinti, kad man tikrai viena koja 
amputuota ties klubu ir kad aš prikaustytas prie lovos nepa- 
gydomo reumatoidinio artrito. Josarjanai, mes gyvenam ne- 
pasitikėjimo ir nykstančių dvasinių vertybių amžiuje. Baisus 
dalykas, — iš pasipiktinimo daktarui Danykai ėmė drebėti bal- 
sas. — Baisus dalykas, kai net licenciją turinčio gydytojo žo- 
džiu abejoja šalis, kurią jis myli. 

Daktaras Danyka buvo pašauktas į armiją ir nusiųstas į Pja- 
nosą aviacijos dalinio chirurgu, nors baisiai bijojo skristi. 

— Ko man ieškoti bėdų lėktuve? - klausė jis trumparegiškai 
mirksėdamas į karoliukus panašiomis rudomis įžeistomis aki- 
mis. — Jos pačios mane susiranda. Kaip toji skaisti mergina, 
apie kurią tau pasakoju, negalėjusi pastoti. 

— Kokia skaisti mergina? — paklausė Josarjanas. - Maniau, 
kad pasakoji man apie kažkokius jaunavedžius? 

— Apie tą skaistuolę tau ir pasakoju. Juodu buvo tik vaikai, 

susituokę... ėčė... kiek daugiau negu metus, kai įėjo į mano 
kabinetą net nesusitarę dėl priėmimo. Kad būtum ją matęs! Ji 
buvo tokia miela, jauna ir graži. Ji net išraudo, kai paklausiau 
apie mėnesines. Man regis, niekad nenustosiu mylėjęs tos mer- 
ginos. Ji buvo pasakiško sudėjimo ir ant kaklo nešiojo grandi- 
nėlę su švento Antano medalionu, kabančiu tarp gražiausių 
krūtų, kurių kada nors nesu matęs. „Šventam Antanui tik- 
riausiai kyla siaubinga pagunda“, - pajuokavau, kad ji atsipa- 
laiduotų. „Šventas Antanas?“ - paklausė jos vyras. „Kas tas 
šventas Antanas?“ — „Paklauskit savo žmonos“, —- atsakiau. 
„Ji gali jums pasakyti, kas yra šventas Antanas“. - „Kas yra 
šventas Antanas?“ — paklausė jisai jos. „Kas?“ — nustebo ji. 
„Šventas Antanas“, - atsakė jis. „Šventas Antanas?“ — pa- 
klausė jinai. „Kas tas šventas Antanas?“ Gerai ją apžiūrėjęs 
pamačiau, kad ji tebėra skaisti. Kol ji vėl rengėsi korsetą ir 
segėsi prie jo kojines, pasikalbėjau su jos vyru akis į akį. „Kas 
naktį“, - gyrėsi jis. Tikras gudrutis. „Nepraleidžiu nė vienos 
nakties“, - gyrėsi. Jis kalbėjo rimtai. „Įvarau jai dar ir rytais, 
prieš pusryčius, kuriuos ji man pagamina prieš mums išeinant 
į darbą“, - gyrėsi jis. Priežastis tegalėjo būti viena. Kai ji apsi- 
rengusi priėjo, parodžiau jiems lytinį aktą su guminiais mode- 
liais, kuriuos turiu savo kabinete. Mat savo kabinete turiu gu- 
minius modelius su visais abiejų lyčių dauginimosi organais; 
laikau juos atskirose spintose, kad nekiltų triukšmas. Norė- 
jau pasakyti, kad juos turėjau. Dabar nieko nebeturiu, net sa- 
vo praktikos. Visa, ką turiu dabar - per žema temperatūra, 
kuri ne juokais ima kelti man nerimą. Tie du vaikigaliai, kurie 
dirba už mane medicinos pagalbos palapinėje, nė velnio neiš- 
mano apie diagnostiką. Jie moka tik skųstis. Jie mano turį 
bėdų? O aš? Kad jie būtų matę mane tądien, kai kabinete du 
jaunavedžiai žiūrėjo į mane, tarsi pasakočiau jiems kažką, ko 
niekas ligi tol nebuvo girdėjęs. Dar niekad nebuvau matęs to- 
kių susidomėjusių žmonių. „Norit pasakyti, šitaip?“ - paklausė 
jis manęs ir kurį laiką pats judino modelius. Supranti, aš ma- 
čiau, kad jis iš tokių, kas jaučia didelį kaifą šitaip žaisdami. 
„Tikrai taip“, - tariau jam. „O dabar eikit namo ir keletą mė- 

nesių pabandykit mano siūlomu būdu —- pamatysit, kas bus. 
Sutarta?“ „Sutarta“, — atsakė jie ir nesiginčydami sumokėjo 
man grynais. „Linkiu smagiai praleisti laiką“, - pasakiau jiems. 
Jie man padėkojo ir drauge išėjo. Jis apkabino ją per liemenį, 
tarsi didžiai nekantrautų grįžti namo ir vėl jai įvaryti. Po kelių 
dienų jis ateina vienas ir sako mano seselei norįs tučtuojau 
mane pamatyti. Vos tik likome dviese, jis vožė man į nosį. 

— Ką padarė? 

— Išvadino mane gudručiu ir vožė į nosį. „Kas tu toks — 
gudrutis?“ — paklausė ir taip dėjo, kad pargriuvau ant šiknos. 
Tik pokšt! Štai taip. Aš neskiedžiu. 

— Žinau, kad neskiedi, - atsakė Josarjanas. - Bet kodėl jis 
taip pasielgė? 

— Iš kur aš galiu Žinoti, kodėl jis taip pasielgė? - irzliai atšo- 
vė daktaras Danyka. 

— Gal tai kuo nors susiję su šventu Antanu? 

Daktaras Danyka abejingai pažvelgė į Josarjaną. 

— Šventas Antanas? - apstulbęs paklausė. - Kas tas šventas 
Antanas? 

— Iš kur aš galiu žinoti? — atsakė vadas Baltoji Pusiau Aviža 
kaip tik tą akimirką įsvirduliuodamas į palapinę su buteliu 
viskio, kurį laikė apglėbęs, ir karingai atsisėdo tarp jųdviejų. 

Nė žodžio netaręs daktaras Danyka atsistojo ir išsinešė kė- 
dę iš palapinės; jo nugara buvo palinkusi nuo neteisybių kup- 
rinės, kurią nuolatos turėjo tąsyti. Jis negalėjo pakęsti kam- 
barioko draugijos. 

Vadas Baltoji Pusiau Aviža manė, kad jis pamišęs. 

— Nežinau, kas tam vyrukui, - priekaištingai pastebėjo. — 
Jis neturi smegenų - štai kas jam yra. Jei turėtų, čiuptų kastu- 
vą ir imtų kasti. Štai čia, palapinėje, tiesiai po mano lova. Be- 
mat rastų naftos. Argi jis nežino, kaip kareivukas kastuvu ra- 
do naftos Jungtinėse Valstijose? Nejaugi jis negirdėjo, kas nu- 
tiko tam vaikiščiui - kokia pavardė to snarglio supuvusio žiurk- 
palaikio suskio iš Kolorado? 

— Vintergrynas. 

— Vintergrynas. 

— Jis bijo, - paaiškino Josarjanas. 

— Oi, ne. Tik ne Vintergrynas, - Vadas Baltoji Pusiau Aviža 
neslėpdamas susižavėjimo papurtė galvą. - Tas susmirdęs šmi- 
kis gudrutis šunsnukis nebijo nieko. 

— Daktaras Danyka bijo. Štai kas jam yra. 

— Ko jis bijo? 

— Jis bijo tavęs, - atsakė Josarjanas. — Bijo, kad tu mirsi 
plaučių uždegimu. 

— Geriau tegul bijo, - tarė Vadas Baltoji Pusiau Aviža. Jo 
galingą krūtinę sudrebino sodrus, žemas juokas. — Aš taip ir 
padarysiu pirmai progai pasitaikius. Palauk ir pamatysi. 

Vadas Baltoji Pusiau Aviža buvo gražus tamsaus gymio ne- 
grynakraujis krikų genties indėnas iš Oklahomos stambiu, pra- 
kauliu veidu ir susitaršiusiais juodais plaukais, kuris dėl jam 
vienam žinomų okultinių priežasčių nusprendė mirti plaučių 
uždegimu. Jis buvo rūstaus žvilgsnio, kerštingas, nusivylęs in- 
dėnas, nekenčiantis svetimšalių tokiomis pavardėmis, kaip Ket- 
kartas, Kornas, Purvinsas ir Havermejeris, ir trokštantis, kad 
jie visi išsinešdintų ten, iš kur atėjo prakeikti jų protėviai. 

— Nepatikėsi, Josarjanai, — svarstė jis tyčia pakeldamas bal- 
są, kad paerzintų daktarą Danyką, - bet šiame krašte buvo 
visai smagu gyventi, kol jie nesušiko jo savo prakeiktu pamal- 
dumu. 

Vadas Baltoji Pusiau Aviža buvo pasinešęs atkeršyti balta- 
odžiams. Jis vos skaitė ir rašė ir buvo paskirtas kapitonui Pur- 
vinsui kaip žvalgybos karininko padėjėjas. 

— Kaip aš galėjau išmokti skaityti ar rašyti? — paklausė Va- 
das Baltoji Pusiau Aviža apsimesdamas įpykęs ir vėl pakelda- 
mas balsą, kad išgirstų daktaras Danyka. —- Kur tik mes pasi- 
statydavom palapinę, jie išgręždavo gręžinį. Kai tik jie išgręž- 
davo gręžinį, rasdavo naftos. O kai tik rasdavo naftos, pri- 
versdavo mus susikrauti palapinę ir kraustytis kitur. Mes bu- 
vom vaikščiojančios virgulės. Visa mūsų šeima iš prigimties 
turėjo uoslę naftos telkiniams, tad netrukus visos pasaulio naf- 
tos bendrovės atsiuntė po techniką mus vaikytis. Mes nuola- 
tos bastėmės. Patikėk manim: auginti vaiką buvo velniškai sun- 

ku. Man regis, niekur neišgyvenau ilgiau kaip savaitę. 

Pirmas Žmogus, kurį jis prisiminė, buvo geologas. 

— Kaskart, kai gimdavo dar vienas Baltoji Pusiau Aviža, - 
toliau pasakojo jis, —- biržų rinkoje pakildavo kainos. Netru- 
kus visos gręžėjų brigados sekiojo paskui mus su įranga, kad 
tik viena kitą pralenktų. Kompanijos ėmė jungtis vien tam, 
kad reikėtų priskirti prie mūsų mažiau Žmonių. Bet minia, 
lipanti mums ant kulnų, be perstojo augo. Mes nė vienos nak- 
ties gerai neišsimiegojome. Kai sustodavome, jie irgi sustoda- 
vo. Kai leisdavomės į kelią, jie irgi traukdavo - su visais na- 
meliais su ratais, buldozeriais, gręžimo bokštais ir generato- 
riais. Mes buvome vaikščiojantis verslo klestėjimas, ir geriau- 
si viešbučiai ėmė mus kviestis, nes pritraukdavome į miestą 
didžiulį kapitalą. Kartais gaudavom labai dosnių pasiūlymų, bet 
nė vieno negalėjome priimti, nes buvom indėnai, o mus kvietę 
geriausi viešbučiai neleisdavo apsistoti indėnams. Rasiniai prie- 
tarai — baisus dalykas, Josarjanai, tikėk manim. Baisus dalykas, 
kai su donu, lojaliu indėnu elgiamasi kaip su nigeriu, žydūkščiu, 
italpalaikiu ar šūdispaniu, - Vadas Baltoji Pusiau Aviža iš lėto 
palingavo galvą pabrėždamas savo įsitikinimą. 

— Tuomet, Josarjanai, pagaliau tai atsitiko — galo pradžia. 
Jie ėmė sekioti paskui mus iš priekio. Jie stengdavosi atspėti, 
kur mes kitą kartą apsistosim, ir imdavo gręžti mums dar ten 
nenusigavus, taigi mes nė negalėdavom sustoti. Vos tik imda- 
vom tiesti antklodes, jie išspirdavo mus. Jie mumis pasitikėjo. 
Jie mus išspirdavo nė nelaukdami, kol ras naftos. Mes taip 
išvargom, kad buvo nė motais, kai mūsų laikas baigėsi. Vieną 
rytą pamatėm esą iš visų pusių apsupti naftininkų, laukiančių, 
kada galės mus išspirti, kai pasuksime į jų pusę. Kur bepasi- 
suktum, ant kalnų viršūnių stovėjo naftininkai laukdami tar- 
tum indėnai, pasirengę pulti. Tai buvo galas. Ten, kur buvom, 
pasilikti negalėjom, nes ką tik mus išspyrė. Eiti nebebuvo kur. 
Mus išgelbėjo tik armija. Laimė, bemat kilo karas, ir šaukimo 
komisija, pastvėrusi mane iš to rato vidurio, gyvą ir sveiką 
patupdė Kolorado valstijos Loueri Fildo stovykloje. Vienin- 
telis išsigelbėjau. 


“, 


ABB IdUs, 
105444 


54 


Josarjanas žinojo, kad jis meluoja, bet nepertraukė Vado 
Baltosios Pusiau Avižos, kai tas paskui pareiškė, neva nuo 
tada negavęs jokios žinios iš tėvų. Tačiau dėl to jis labai nesi- 
kremtąs, nes jie neturi jokių įrodymų, kad jie - jo gimdytojai, 
tik jų žodį, o kadangi jie jam buvo primelavę tiek daug dalykų, 
visai tikėtina, jog melavo ir tai. Jis kur kas geriau Žinojo apie 
likimą, ištikusį jo pirmosios eilės pusbrolių gentį, kuri steng- 
damasi atsikratyti persekiojančių naftininkų nuklydo į šiaurę 
ir netyčia atsidūrė Kanadoje. Kai bandė grįžti, pasienyje juos 
sustabdė JAV imigracijos pareigūnai ir nebeleido į tėvynę. 
Jie negalėjo grįžti, nes buvo raudonodžiai. 

Tai buvo siaubingas pokštas, bet daktaras Danyka nesijuo- 
kė tol, kol Josarjanas atėjo pas jį po dar vieno skrydžio ir vėl 
maldavo, bemaž nesitikėdamas sėkmės, nebeleisti jam skrai- 
dyti. Daktaras Danyka sukikeno ir netrukus pasinėrė į savo 
bėdas, iš kurių viena buvo Vadas Baltoji Pusiau Aviža, visą tą 
rytą raginęs jį eiti su juo indėniškų imtynių, ir Josarjanas, ku- 
ris tą akimirką nusprendė išprotėti. 

— Veltui gaišti laiką, — buvo priverstas pasakyti jam dakta- 
ras Danyka. 

— Nejaugi negali uždrausti skraidyti bepročiui? 

— Žinoma, galiu. Netgi privalau. Yra taisyklė, liepianti ne- 
leisti skraidyti bepročiams. 

— Tai kodėl neuždraudi man skraidyti? Aš pamišęs. Klausk 
Gudruterio. 

— Gudruterio? Kur yra Gudruteris? Rask Gudruterį, ir aš 
jo paklausiu. 

— Tad klausk ko nors kito. Jie tau pasakys, koks aš pamišęs. 

— Jie bepročiai. 

— Tai kodėl neuždraudi jiems skraidyti? 

— Kodėl jie manęs neprašo, kad uždrausčiau jiems skrai- 
dyti? 

— Jie bepročiai, štai kodėl. 

- Žinoma, jie bepročiai, - atsakė daktaras Danyka. - Aš 
juk ką tik sakiau tau, kad jie bepročiai - gal ne? O bepro- 
čiams juk negalima leisti spręsti, ar tu pamišęs. 

Josarjanas rimtai į jį pažiūrėjo ir nusprendė griebtis kito- 
kios taktikos. 

— Ar Oras beprotis? 

— Aišku, — patvirtino daktaras Danyka. 

— Ar gali uždrausti jam skraidyti? 

— Žinoma, galiu. Bet jis pirma turi paprašyti manęs, kad 
uždrausčiau. Tai irgi parašyta taisyklėje. 

— Tai kodėl jis tavęs neprašo? 

— Nes jis beprotis, - atsakė daktaras Danyka. - Jis negali 
būti sveiko proto, jei ir toliau vykdo kovines užduotis, kai 
šitiek kartų buvo per plauką nuo mirties. Aš, žinoma, galiu 
neleisti Orui skraidyti, bet pirma jis turi manęs paprašyti. 

— Tik tiek jam reikia padaryti, kad nebereikėtų skraidyti? 

— Tik tiek. Tegu jis manęs paprašo. 

— Ir tada galėsi uždrausti jam skraidyti? — paklausė Josarja- 
nas. 

— Ne. Tada aš negalėsiu uždrausti jam skraidyti. 

— Nori pasakyti, kad esama kažkokios kliūties? 

— Žinoma, kad esama kliūties, - atsakė daktaras Danyka. — 
22-oji išlyga. Žmogus, nenorintis dalyvauti koviniuose veiks- 
muose, nėra pamišęs. 

Taigi buvo vienintelė kliūtis - 22-oji išlyga, aiškinanti, kad 
nerimas dėl savo saugumo, gresiant tikriems, tiesioginiams pa- 
vojams, byloja apie sveiką protą. Oras buvo pamišęs ir galėjo 
nebeskraidyti. Jam tereikėjo paprašyti, bet vos būtų papra- 
šęs, nebebūtų beprotis ir turėtų vėl skraidyti į kovines užduo- 
tis. Oras būtų pamišėlis, jei toliau skraidytų į kovines užduo- 
tis, ir sveiko proto, jeigu neskraidytų, bet jeigu buvo ne be- 
protis, skraidyti privalėjo. Jei skraidė - buvo pamišėlis ir pri- 
valėjo neskraidyti, bet jeigu skraidyti nenorėjo - buvo sveiko 
proto ir skraidyti privalėjo. Josarjaną didžiai sujaudino toks 
neregėtai paprastas 22-osios išlygos punktas, ir jis pagarbiai 
švilptelėjo. 

— Tai bent kliūtis 22-oji išlyga, — pastebėjo jis. 

— Geresnių nebūna, - pritarė daktaras Danyka. 

Josarjanas kuo aiškiausiai matė jos svaiginančią logiką. TO- 

bulos jos dalių poros buvo susietos kuo tiksliausiai, be men- 
kiausio plyšelio, tai kėlė jo susižavėjimą ir šokiravo, kaip ir 
aukšto lygio modernaus meno kūriniai; kartais Josarjanas su- 
abejodavo matąs tą logiką — kaip ir niekad nebūdavo įsitiki- 
nęs dėl modernių meno kūrinių lygio ir dėl musių Eplbio aky- 
se, kurias matė Oras. Tik iš Oro žodžių jis turėjo patikėti, 
kad jų ten yra. 

— Jų ten tikrai yra, - dėl musių Eplbio akyse patikino Oras 
po to, kai Josarjanas susimušė su Eplbiu karininkų klube, - 
nors tikriausiai jis to nė nežino. Todėl jis nemato to, kas iš 
tikrųjų yra. 

— Kodėl jis to nežino? — pasmalsavo Josarjanas. 

— Todėl, kad jo akyse yra musių, - pabrėžtinai kantriai pa- 
aiškino Oras. — Kaip jis gali matyti, kad jo akyse yra musių, 
jeigu jo akyse yra musių? 

Jo žodžiuose buvo tiek logikos kiek visur kitur, ir Josarja- 
nas buvo linkęs Oru tikėti, mat tas gyveno tyruose už Niujor- 
ko ribų ir žinojo kur kas daugiau apie gyvus padarus negu 
Josarjanas, ir dar todėl, kad Oras, kitaip negu Josarjano mo- 
tina, tėvas, sesuo, brolis, teta, dėdė, pati, mokytojas, dvasios 
vadovas, įstatymų leidėjas, kaimynas ir laikraštis, dar niekad 
nebuvo jam pamelavęs ko nors nepaprastai svarbaus. Josarja- 
nas svarstė ką tik išgirstą naujieną apie Eplbį porą dienų, pas- 
kui nusprendė kilniai pasielgti ir pranešti apie tai pačiam Epl- 
biui. 

— Eplbi, tavo akyse yra musių, - sušnabždėjo jis pagalbiai, 
kai juodu susidūrė parašiutų palapinės angoje kassavaičio „pie- 
no gabenimo“ dieną. „Pieno gabenimu“ jie vadindavo nepa- 
vojingus ankstyvo rytmečio skrydžius; tą kartą jie skrido bom- 
barduoti objektų prie Parmos. 

— Ką? - piktokai atsakė Eplbis sumišęs, kad Josarjanas ap- 
skritai jį užkalbino. 

— Tavo akyse yra musių, — pakartojo Josarjanas. - Tikriau- 
siai todėl jų nematai. 

Eplbis atsitraukė nuo Josarjano pasidygėjęs ir suglumęs, 
paskui paniuręs tylėjo, kol atsisėdo į džipą su Havermejeriu ir 

jie nuvažiavo ilgu, tiesiu keliu į instruktažo kambarį, kur ma- 
joras Denbis, nenustygstantis grupės operacijų karininkas, lau- 
kė, kad galėtų pradėti parengtinį instruktažą visiems rikiuo- 
čių vadams, bombarduotojams ir šturmanams. Eplbis prašne- 
ko tyliai, kad neišgirstų vairuotojas ar kapitonas Purvinsas, 
užmerktomis akimis tysantis ant priekinės džipo sėdynės. 

— Havermejeri, - dvejodamas paklausė jis, - ar mano akyse 
yra musių? 

Havermejeris klausiamai sumirksėjo. 

— Rusių? 

— Ne, musių. 

Havermejeris vėl sumirksėjo. 

— Musių? 

— Mano akyse. 

— Tu tikriausiai pamišęs, — atsakė Havermejeris. 

— Ne, aš nepamišęs. Josarjanas pamišęs. Tik pasakyk, ma- 
no akyse yra musių ar ne. Aš ištversiu. 

Havermejeris įsimetė į burną dar vieną saldainį su žemės 
riešutais ir labai įdėmiai pažvelgė Eplbiui į akis. 

— Nematau nė vienos, — pranešė. 

Eplbis išleido neapsakomo palengvėjimo atodūsį. Haver- 
mejeriui prie lūpų, smakro ir skruosto buvo prilipę saldainio 
su žemės riešutais kruopelių. 

— Tavo veidas aplipęs saldainio su Žemės riešutais trupi- 
niais. 

— Geriau jau veidas, aplipęs saldainio su Žemės riešutais 
trupiniais, negu musės akyse, — atšovė Havermejeris. 

Kitų penkių rikiuočių lėktuvų karininkai sunkvežimiais at- 
važiavo į bendrą instruktažą, įvykusį po pusvalandžio. Trys 
kiekvieno lėktuvo eiliniai ir puskarininkiai instruktaže neda- 
lyvavo - juos nugabeno tiesiai į aerodromą, prie lėktuvų, ku- 
riais jie tądien turėjo skristi, ir čia jie laukė kartu su aerodro- 
mo žemės tarnybos darbuotojais, kol karininkai, su kuriais jie 
turėjo skristi, barškančiomis kopėtėlėmis lipo iš juos atvežu- 
sių sunkvežimių, ir atėjo metas sėsti į lėktuvus bei užvesti va- 
riklius. Varikliai bombonešių, sustatytų aikštelėse, iš viršaus 

panašių į ledinukus ant pagaliuko, piktai suriaumojo, iš pra- 
džių priešindamiesi, paskui kurį laiką sklandžiai sukdamiesi 
tuščiąja eiga, ir netrukus gargarai dramblodami apsisuko, šlu- 
buodami nuslinko į priekį žvirgžduotu keliu tarsi kokie akli, 
keisti, luoši padarai, netrukus išsirikiavo į eilę prie pakilimo 
tako ir vienas paskui kitą vis garsiau riaumodami greitai paki- 
lo, iš lėto išsirikiavo virš margaspalvių medžių viršūnių, toly- 
giu greičiu apsuko ratą aplink aerodromą, kol visi lėktuvai 
išsidėstė po šešis, ir virš žydrų vandenų pasuko į pirmąjį kelio 
etapą taikinio Šiaurės Italijoje ar Prancūzijoje link. Bombo- 
nešiai tolygiai kilo ir virš priešo teritorijos jau skrido kokių 
trijų kilometrų aukštyje. Skrendančiuosius visuomet stebin- 
davo ramybės pojūtis ir visiška tyla, pertraukiama tik kulkos- 
vaidžių bandomųjų šūvių, glaustų abejingai ištartų pastabų, ret- 
karčiais pasigirstančių per selektoriaus ryšį ir prablaivančio kiek- 
vieno lėktuvo piloto pranešimo, kad jau skrenda virš pradinio 
taško ir netrukus suks taikinio link. Visuomet šviesdavo saulė, 
praretėjęs oras visuomet šiek tiek gniauždavo gerklę. 

B-25, kuriais jie skrido, buvo patikimi, stabilūs, pilkšvi lėk- 
tuvai dviem vairais ir varikliais bei plačiais sparnais. Piloto 
Josarjano akimis, vienintelis jų trūkumas buvo ankšta skylė, 
lakūnų vadinama šliaužykla, skirianti piloto kabiną su organi- 
nio stiklo nosimi nuo artimiausio liuko. Šliaužykla buvo siau- 
ras, šaltas kvadratinis tunelis, išgremžtas po valdymo prietai- 
sais; toks stambus vyras kaip Josarjanas sunkiai galėdavo pro 
ją išlįsti. Išpūstžandis, apskritaveidis šturmanas roplio akimis, 
su panašia į Arfio pypke, irgi sunkiai pro ją iššliauždavo, tad 
Josarjanas vydavo jį atgal iš lėktuvo nosies, kai jie pasukdavo 
taikinio link. Dabar tai vyks po kelių minučių. Tuomet įsivy- 
raudavo įtampa - metas, kai turėdavai laukti nieko negirdė- 
damas, nieko nematydamas, negalėdamas nieko daryti, tik 
laukti, kol priešlėktuviniai pabūklai apačioje taikėsi rengda- 
miesi nusiųsti juos visus, jei tik pavyks, amžino miego. 

Sliaužykla buvo vienintelė Josarjano viltis išsigelbėti iš tuoj 
krisiančio lėktuvo, bet Josarjanas ją keikdavo putote putoda- 
mas priešiškumu, plūdo kaip kliūtį, apvaizdos iškeltą vykdant 

sąmokslą jį sunaikinti. Vietos kitam išėjimo liukui B-25 nosy- 
je buvo, tačiau jis nebuvo įrengtas. Vietoj jo buvo padaryta 
šliaužykla, ir po tos suirutės, įvykusios atliekant kovinę už- 
duotį virš Avinjono, jis ėme šlykštėtis kiekvienu ilgiausiu jos 
coliu, nes jis sekundėmis atitolindavo nuo jo parašiuto, kuris 
buvo per didelis, kad galėtų pasiimti į lėktuvo priekį, o paskui 
dar daugiau sekundžių nuo išėjimo liuko grindyse tarp pakel- 
tos lakūno kabinos ir palubėje įsitaisiusio beveidžio bokštelio 
šaulio. Josarjanas troško būti ten, kur galėdavo būti Arfis, 
kai Josarjanas išvydavo jį iš bombonešio nosies. Josarjanas 
troško susiriesti į kamuoliuką ir sėdėti ant grindų tiesiai virš 
išėjimo liuko, prieglobstyje įglaus iš atliekamų šarvuotų lie- 
menių, kurias mielai būtų pasiėmęs; parašiutas jau būtų ten, 
kur derėjo — pritvirtintas prie diržų, kuriais buvo persijuosęs 
krūtinę, vienas kumštis gniaužtų raudoną parašiuto ištrauki- 
mo žiedą, kitas — atsarginio liuko atidarymo svirtį, kuri iš- 
spjautų jį į orą žemės link pasigirdus pirmam džeržgesiui, pra- 
nešančiam apie lėktuvo galą. Štai kur jis norėjo atsidurti, jei- 
gu jau privalėjo būti lėktuve, o ne kyboti jo priekyje kaip ko- 
kia prakeikta ant konsolės pakabinta auksinė žuvelė kokiam 
prakeiktam ant konsolės pakabintam akvariume, kol prakeik- 
tos šlykščios juodos zenitinių sviedinių eilės sproginėjo, dunk- 
sėjo, ritosi bangomis aplink, viršuje, apačioje, kylančiu, traš- 
kančiu, zigzaginiu, pokšinčiu, fantasmagorišku, kosmologiniu 
nedorumu, kuris drebino, svaidė į šalis, barškino, raižė ir gra- 
sino per sekundės dalelytę visus juos sunaikinti milžinišku ug- 
nies kamuoliu. 

Iš Arfio nei kaip iš šturmano, nei kaip dar iš ko nors Josar- 
janui nebuvo jokios naudos, todėl Josarjanas įnirtingai vyda- 
vo jį iš nosies į lėktuvo galą, kad jie vienas kitam netrukdytų, 
jei staiga tektų gelbėtis. Josarjano išvytas iš nosies, Arfis ga- 
lėjo gūžtis ten, kur troško gūžtis Josarjanas, bet jis tik stovė- 
davo tiesutėlis, patogiai uždėjęs trumpas, storas rankas ant 
piloto ir antrojo piloto kėdžių atlošų, su pypke tarp pirštų, ir 
draugiškai plepėdavo su skrydžio antruoju pilotu - Makvotu 
ar kitu, rodydamas įdomius nereikšmingus dalykus danguje 

abiem vyrams, kurie būdavo tokie užsiėmę, kad nekreipdavo 
į juos dėmesio. Makvotas būdavo pernelyg užsiėmęs, nes prie 
pulto vykdė šaižius Josarjano nurodymus, kai tas kreipdavo 
lėktuvą prie taikinio, kurį reikėjo bombarduoti, ir imdavo juos 
visus pašėlusiai blaškyti tarp jų kraujo ištroškusių sproginė- 
jančių sviedinių stulpų spiegdamas Makvotui glaustus, nepa- 
dorius įsakymus, labai panašius į nerimastingus, maldaujamus 
košmarų kamuojamo Alkanojo Džo riksmus. Arfis mąsliai 
papsėdavo pypkę per visą sumaištį, pro Makvoto langelį abe- 
jingai, smalsiai žiūrėdamas į karą, tarsi čia tebūtų kažkur toli 
vykstantys neramumai, negalintys jam pakenkti. Arfis be galo 
mėgo draugiją, palaikyti savo mėgstamą komandą ir dalyvauti 
buvusių klasės draugų susitikimuose, ir turėjo per mažai sme- 
genų, kad bijotų. Josarjanas smegenų turėjo ne per mažai, 
todėl bijojo; apšaudomas savo posto nepalikdavo ir nepasi- 
leisdavo per šliuožyklą į lėktuvo galą tik todėl, kad nenorėjo 
patikėti kam nors kitam klaidinamuosius manevrus sprunkant 
iš taikinio zonos. Jis niekam kitam nebūtų suteikęs tokios di- 
džiulės atsakomybės garbės. Josarjanas nepažinojo jokio kito 
žmogaus, bailesnio už jį. Josarjanas buvo geriausias klaidina- 
mųjų manevrų specialistas visoje aviacijos grupėje, tik pats 
nenutuokė kodėl. 

Klaidinamųjų manevrų tvarka nebuvo nustatyta. Jiems te- 
reikėjo baimės, o Josarjanas jos turėjo - daugiau negu Oras 
ar Alkanasis Džo, netgi daugiau už Danbarą, nuolankiai su- 
sitaikiusį su mintimi, kad vieną dieną turės mirti. Josarjanas su 
šia mintimi nebuvo susitaikęs, ir per kiekvieną užduotį, vos bū- 
davo išmestos bombos, lyg patrakęs nešdavo kailį staugdamas: 
„Smarkiau, smarkiau, smarkiau, smarkiau, tu šunsnuki, smar- 
kiau!“ — Makvotui ir baisiausiai nekęsdavo Makvoto, tartum 
tas būtų kaltas, kad jie ore, kur juos taikėsi sunaikinti nepažįs- 
tami Žmonės, ir visi kiti lėktuve nenaudodavo selektoriaus ry- 
šio, išskyrus apgailėtiną, klaikiai nenusisekusį skrydį į Avinjo- 
ną, kai Dobsas ore pamišo ir graudžiai ėmė maldauti pagalbos. 

— Padėkit jam, padėkit jam, - raudojo Dobsas. — Padėkit 
jam, padėkit jam. 

— Kam padėti? Kam padėti? — sušuko Josarjanas vėl įjun- 
gęs ausinių kaištuką į selektorių, nes jis išsitraukė, kai Dob- 
sas atėmė vairalazdę iš Huplio, ir jie visi staiga apkurtę, para- 
lyžiuoti, siaubo apimti ėmė smigti žemyn; Josarjanas prilipo 
viršugalviu prie kabinos lubų ir nieko negalėjo padaryti - pa- 
čiu laiku juos išgelbėjo Huplis taip pat staigiai vėl atėmęs vai- 
ralazdę iš Dobso per patį vidurį kakofoniško zenitinių pabūk- 
lų sviedinių sluoksnio, iš kurio vos prieš kelias akimirkas sėk- 
mingai buvo pasprukę. O Dieve! O Dieve, o Dieve! - be garso 
maldavo Josarjanas už viršugalvio kabodamas lėktuvo nosy- 
je, negalėdamas nė krustelėti. 

— Bombarduotojui, bombarduotojui, - atsakydamas sušuko 
jam Dobsas. - Jis neatsiliepia, jis neatsiliepia. Padėkit bom- 
barduotojui, padėkit bombarduotojui. 

— Aš bombarduotojas, - suriko jam Josarjanas. - Aš esu 
pilotas. Man nieko neatsitiko, man nieko neatsitiko. 

— Tada padėkit jam, padėkit jam, - maldavo Dobsas. — Pa- 
dėkit jam, padėkit jam. 

O Sniegdenas gulėjo ir merdėjo lėktuvo gale. 


6 
Alkanasis Džo 


Alkanasis Džo jau atliko penkiasdešimt kovinių skrydžių, bet 
tai nepadėjo. Jis buvo susikrovęs mantą ir laukė, kada grįš 
namo. Naktimis jis sapnuodavo šiurpius, ausį veriančius koš- 
marus, neleisdavusius miegoti visiems, išskyrus Huplį, pen- 
kiolikos metų lakūną, kuris, norėdamas patekti į armiją, pa- 
melavo apie savo amžių ir gyveno su kate vienoje palapinėje 
su Alkanuoju Džo. Nors Huplis miegodavo budriai, teigdavo 
niekad negirdįs spiegiančio Alkanojo Džo. Alkanajam Džo 
buvo negera. 

— Na ir kas? - apmaudžiai suurzgė daktaras Danyka. - Ži- 
nai, aš jau buvau gerai įsitaisęs. Užkaldavau penkiasdešimt 
gabalų per metus ir beveik nemokėjau mokesčių, nes versda- 
vau klientus mokėti grynaisiais. Mane palaikė stipriausia pa- 
saulio profesinė sąjunga. Ir žiūrėk, kas nutiko. Vos tik pasi- 
rengiau kaupti pinigėlius, jie mat turėjo pagaminti fašizmą ir 
pradėti tokį siaubingą karą, kad net mane paveikė. Mane juo- 
kas ima išgirdus, kaip Alkanasis Džo ar kas nors kitas spiegia 
taip, kad smegenys lenda iš pakaušio. Dievaži, mane ima juo- 
kas. Jam negera? Kaip, jo manymu, jaučiuosi aš? 

Alkanasis Džo buvo pernelyg įklimpęs savo negandose, kad 
jam rūpėtų, kaip jaučiasi daktaras Danyka. Na, pavyzdžiui, 
garsai. Net menki jį siutindavo, ir jis kol užkimdavo kriokda- 
vo ant Arfio už tai, kad tas drėgnai čiulpsėdavo rūkydamas 
pypkę, ant Oro už tai, kad tas, krapštydamasis prie kokio tai- 
somo prietaiso, dunksėdavo plaktuku, ant Makvoto už tai, 
kad tas su trenksmu voždavo kiekvieną kortą ant stalo daly- 
damas akį ar pokerį, ant Dobso už tai, kad tas nerangiai gra- 

binėdavosi tamsoje tarškėdamas dantimis ir nuolatos į ką nors 
atsitrenkdavo. Alkanasis Džo buvo vargana pulsuojanti ju- 
danti irzlumo masė. Tyliame kambaryje ritmingai tiksintis laik- 
rodis lyg kančia atsitrenkdavo į neapsaugotas jo smegenis. 

— Klausyk, vaikuti, - kartą vėlų vakarą paaiškino jis rūsčiai 
Hupliui, - jei nori gyventi šioje palapinėje, privalai elgtis kaip 
aš. Kasnakt turi nusisegti laikrodį nuo rankos ir, įvyniojęs į 
vilnones kojines, pasidėti dugne skrynutės tolimajame palapi- 
nės gale. 

Huplis įžūliai atkišo smakrą parodydamas Alkanajam Džo, 
kad nesileis jo stumdomas, ir padarė, kaip buvo lieptas. 

Alkanasis Džo buvo nervingas perdžiūvęs nelaimėlis pra- 
kauliu tamsios odos veidu ir gyslomis, kurios trūkčiojo pajuo- 
dusiose duobėse po akimis nelyginant sukapotos gyvatės ga- 
balai. Tas veidas buvo nelaimingas, priraustas kraterių, nuo 
rūpesčio apsitraukęs suodžiais lyg koks apleistas šachtininkų 
miestas. Alkanasis Džo valgydavo kaip išbadėjęs, be perstojo 
kramtydavo nagus, mikčiodavo, springdavo, niežėdavo, pra- 
kaituodavo, seilėdavosi ir fanatiškai lakstydavo iš vienos vie- 
tos į kitą pasiėmęs įmantrų juodą fotoaparatą, su kuriuo am- 
žinai stengdavosi nutraukti nuogas merginas. Nuotraukos nie- 
kuomet neišeidavo. Jis visada pamiršdavo įdėti į aparatą juos- 
telę, įjungti šviesą ar nuimti nuo objektyvo dangtelį. Įkalbinti 
merginas pozuoti nuogas būdavo nelengva, bet Alkanasis Džo 
turėjo tam gyslelę. 

— Aš būti svarbus vyras, —- šaukdavo jis. - Aš būti dydelis 
fotografas iš žurnalo „Life“. Būti dydelė nuotrauka ant dyde- 
lio viršelio. Si, si, si/ Tu tapti Holivudo žvaigždė. Multi š/a- 
mančiųjų. Multi skyrybų. Multi pasidulkt pasibarkšt nuo ryto 
iki vakaro. 

Reta moteris gebėdavo atsispirti tokiam vylingam meilika- 
vimui, ir prostitutės kuo noriausiai šokdavo ant kojų ir rangy- 
davosi fantastiškomis pozomis, kokių jis prašydavo. Moterys 
žudė Alkanąjį Džo. Į jų seksualias viliones jis atsiliepdavo siau- 
tulingu stabmeldišku garbinimu. Jos buvo žavingos, tenkinan- 
čios, iš proto varančios stebuklo apraiškos, malonumo įran- 

kiai, pernelyg galingi, kad galėtum išmatuoti, pernelyg smar- 
kūs, kad galėtum ištverti, pernelyg rafinuoti, kad jais galėtų 
pasinaudoti žemi, niekingi vyrai. Jų nuogybę savo rankose jis 
galėjo aiškinti tik kaip kosminio masto neapsižiūrėjimą, kurį 
lemta skubiai ištaisyti, tad visuomet stengdavosi kūniškai jas 
pažinti, kiek tai įmanoma per akimirką ar dvi, kurias jautė 
turįs, kol Kažkas susigriebęs jas iš jo atims. Jis niekad negalė- 
davo apsispręsti — barškinti jas ar fotografuoti, nes matė, kad 
abu dalykai vienu metu neįmanomi. Tiesą sakant, jis buvo be- 
suprantąs, kad neįmanoma padaryti nei vieno, nei antro - nuo- 
latos jį valdęs poreikis skubėti pavertė jį visai neveiksmingą. 
Nuotraukos niekad neišeidavo, o Alkanasis Džo niekad ne- 
įeidavo. Keisčiausia, kad civiliniame gyvenime Alkanasis Džo 
iš tikrųjų buvo žurnalo „Life“ fotografas. 

Dabar jis buvo didvyris, kaip jautė Josarjanas — didžiausias 
karinių oro pajėgų didvyris, nes atliko daugiau kovinių skry- 
džių negu kuris nors kitas karinių oro pajėgų didžiavyris. Jis 
atliko šešias kovinių skrydžių serijas. Alkanasis Džo atliko 
pirmąją kovinių skrydžių seriją, kai pakako dvidešimt penkių 
užduočių, kad galėtų susikrauti mantą, parašyti džiugius laiš- 
kus namo ir pradėti pašaipiai kamantinėti seržantą Tauzerį, 
kada ateis įsakymas, parsiųsiantis jį atgal į Valstijas. Belauk- 
damas kas dieną ritmingai šlepsėdavo aplink operacijų plana- 
vimo palapinės įėjimą žarstydamas riebius sąmojus visiems 
einantiems pro šalį ir juokais vadindamas seržantą L 
prakeiktu šunsnukiu, kai tas išlėkdavo iš raštinės. 

Alkanasis Džo baigė pirmąją dvidešimt penkių kovinių skry- 
džių seriją per tą operacijos Salerno pakrantėje savaitę, kai 
Josarjanas ligoninėje gydėsi triperį, kurį susigavo krūmuose 
atlikdamas nereikšmingą užduotį virš Moterų armijos korpu- 
so narės, kai skrido į Marakešą produktų. Josarjanas kaip įma- 
nydamas stengėsi pasivyti Alkanąjį Džo, ir jam vos nepavyko, 
kai per šešias dienas atliko šešis skrydžius, bet dvidešimt tre- 
čiasis buvo į Arecą; per jį žuvo pulkininkas Neversas. Dar 
niekad Josarjanui netrūko tiek mažai, kad grįžtų namo, kaip 
tuokart. Kitą dieną prisistatė pulkininkas Ketkartas, trykš- 


JOSEPH HELLER ES 22-OJI IŠLYGA 65 


tantis rūsčiu pasididžiavimu naująja uniforma; paskyrimą į nau- 
ją postą jis atšventė padidindamas skrydžių normą nuo dvide- 
šimt penkių iki trisdešimt. Alkanasis Džo išsikrovė mantą ir 
perrašė džiugius laiškus namo. Jis pašaipiai nebekamantinėjo 
seržanto Tauzerio. Jis ėmė nekęsti seržanto Tauzerio ir tul- 
žingai vertė visą kaltę jam, nors žinojo, kad seržantas Tauze- 
ris niekuo dėtas dėl pulkininko Ketkarto pasirodymo ir dėl 
gaišaties persiunčiant įsakymą jam grįžti namo, kuris galėjo jį 
išgelbėti savaite anksčiau ir penkis kartus vėliau. 

Alkanasis Džo nebeatlaikė įtampos, kamuojančios belau- 
kiant įsakymo grįžti namo, ir greitai gniuždavo kaskart baigęs 
reikalaujamą skrydžių skaičių. Kai tik būdavo atleistas nuo 
kovinių užduočių, jis surengdavo didelį vakarėlį mažam savo 
draugų ratui. Jis atkimšdavo butelius burbono, kurio jam pa- 
vykdavo nusipirkti per kassavaičius keturių dienų skrydžius 
pašto lėktuvu, ir juokdavosi, dainuodavo, nenustygdavo vie- 
toje ir rėkaudavo, apimtas girtos ekstazės, kol akys imdavo 
merktis, ir jis taikiai užsnūsdavo. Vos tik Josarjanas, Neitlis ir 
Danbaras paguldydavo į lovą, jis imdavo klykti per miegus. 
Rytą jis išlįsdavo iš palapinės išvargęs, išsigandęs, draskomas 
kaltės — išėstas žmogaus statinio kevalas, pavojingai siūbuo- 
jantis prieš pat sudūžtant. 

Košmarai pasirodydavo Džo taip pat punktualiai kaip dan- 
gaus šviesuliai kiekvieną mielą naktį, kurią jis praleido eskad- 
rilėje per visą šiurpiai sunkų išmėginimą, kai neskraidė vyk- 
dyti kovinių užduočių ir vėl laukė įsakymo grįžti namo, kuris 
taip ir neatėjo. Jautresnius eskadrilės vyrus, tokius kaip Dob- 
sas ir kapitonas Flumas, košmarus sapnuojančio Alkanojo Džo 
klyksmai taip sukrėtė, kad jie patys ėmė sapnuoti košmarus ir 
klykti; veriančios nešvankybės, kurias juodu kas naktį laidė 
palapinėse skirtingose eskadrilės stovyklos pusėse, romantiš- 
kai skriejo tamsoje vienos kitų link it ištvirkusių paukščių gies- 
mininkų šūksmai per poravimąsi. Papulkininkis Kornas ėmė- 
si ryžtingų veiksmų, kad sustabdytų tai, ką laikė nesveikos 
tendencijos majoro Majoro eskadrilėje pradžia. Jis nuspren- 
dė kartą per savaitę siųsti Alkanąjį Džo pilotuoti pašto lėktu- 

vo, ir šitaip keturias naktis atsikratyti jo eskadrilės stovyklo- 
je. Kaip ir visos papulkininkio Korno priemonės, ši taip pat 
buvo sėkminga. 

Kai tik pulkininkas Ketkartas padidindavo reikalaujamų 
skrydžių skaičių ir vėl skirdavo Džo vykdyti kovines užduo- 
tis, košmarai liaudavosi, ir Alkanasis Džo su palengvėjimu 
šypsodamas nugrimzdavo į normalią siaubo būseną. Josarja- 
nas skaitė susitraukusį Alkanojo Džo veidą kaip laikraščio 
antraštę. Viskas buvo gerai, kai Alkanasis Džo prastai atro- 
dydavo, ir siaubinga, kai Alkanasis Džo atrodydavo gerai. At- 
virkštinė Alkanojo Džo reakcija buvo keistas reiškinys visiems, 
išskyrus patį Alkanąjį Džo, kuris užsispyręs viską neigė. 

— Kas sapnuoja? — atsakė jis Josarjano paklaustas, ką jis 
sapnuoja. 

— Džo, kodėl tau nesikreipus į daktarą Danyką? — patarė 
Josarjanas. 

— Ko man kreiptis į daktarą Danyką? Aš nesergu. 

— O tavo košmarai? 

— Aš nesapnuoju košmarų, - pamelavo Alkanasis Džo. 

— Gal jis galėtų dėl jų kuo nors padėti. 

— Košmarai — nieko bloga, - atsakė Alkanasis Džo. - Visi 
sapnuoja košmarus. 

Josarjanas pamanė jį pričiupęs. 

— Kas naktį? — paklausė jis. 

— O kodėl gi ne kas naktį? - atšovė Alkanasis Džo. 

Staiga viskas įgavo prasmę. Iš tiesų - kodėl gi ne kas naktį? 
Prasmės čia buvo daugiau negu veiksmuose Eplbio, kuris pe- 
dantiškai laikydavosi taisyklių ir įsakė Kraftui įsakyti Josarja- 
nui gerti atabrino tabletes skrendant į tolimus reisus po to, 
kai Josarjanas ir Eplbis nustojo kits su kitu šnekėtis. Alkano- 
jo Džo žodžiuose buvo daugiau prasmės ir negu lemtyje Kraf- 
to, kuris buvo negyvas, sprogstančio variklio be ceremonijų 
išmestas į pražūtį virš Feraros, kai Josarjano vadovaujami še- 
ši lėktuvai antrą kartą atskrido virš taikinio. Grupė vėl nepa- 
taikė į tiltą prie Feraros septintą dieną iš eilės, nors turėjo 
taikiklių, su kuriais galėjo sumesti bombas į statinę iš keturių 

tūkstančių metrų aukščio; taigi praėjo jau visa savaitė nuo ta- 
da, kai pulkininkas Ketkartas pažadėjo viršininkams, kad jo 
vyrai sugriaus tiltą per dvidešimt keturias valandas. Kraftas 
buvo liesas, niekam bloga nedarantis vaikiščias iš Pensilvani- 
jos, kuris norėjo tik kad jį mėgtų, bet net ir šiam žeminamai 
kukliam siekiui buvo nelemta išsipildyti. Užuot visų mėgsta- 
mas, jis buvo negyvas, kraujuojanti žarija ant barbariškos krū- 
vos; niekas jo negirdėjo tas paskutines brangias akimirkas, 
kai lėktuvas su vienu sparnu smigo į žemę. Trumpai pagyve- 
nęs ir niekam nepakenkęs, jis paskendo liepsnose virš Fera- 
ros septintąją dieną, kai Dievas ilsėjosi ir kai Makvotas įsijun- 
gė selektorių ir Josarjanas nukreipė jį virš taikinio bombar- 
duoti antrą kartą, nes Arfis buvo sutrikęs, o Josarjanas nesu- 
gebėjo numesti bombų pirmąjį. 

— Regis, teks grįžti dar kartą, ar ne? - per selektorių niūriai 
paklausė Makvotas. 

— Regis, teks, — atsakė Josarjanas. 

— Ar tikrai? — paklausė Makvotas. 

— Aha. 

— Velniai nematė, - progiesmiu atsakė Makvotas. 

Ir jie grįžo, kai kiti lėktuvai saugiai suko ratus tolumoje, 
tad kiekvienas griaudintis Hermano Gėringo divizijos pabūk- 
las apačioje šįsyk griaudėjo leisdamas sviedinius tik į juos. 

Pulkininkas Ketkartas buvo drąsus ir visada nedvejodamas 
siūlydavo savo vyrus bombarduoti kiekvieną taikinį, koks tik 
atsirasdavo. Jo aviacijos grupei nebuvo per daug pavojingo 
taikinio, kurio ji negalėtų pulti, kaip Eplbiui nebuvo jokio per 
daug sunkaus smūgio žaidžiant stalo tenisą. Eplbis buvo ge- 
ras lakūnas ir antžmogiškas stalo tenisininkas su musėmis aky- 
se, kuris niekad nepralošdavo nė taško. Kad padarytų gėdą 
varžovui, Eplbiui visuomet užtekdavo dvidešimt vieno pada- 
vimo. Apie jo meistriškumą prie stalo teniso stalo sklido Ie- 
gendos; Eplbis laimėdavo visas partijas, kurias pradėdavo, iki 
to vakaro, kai Oras pasigėrė nuo džino su sultimis ir praskėlė 
Eplbiui kaktą rakete po to, kai Eplbis visus penkis pirmus 
Oro padavimus paėmė neatremiamais smūgiais. Sviedęs ra- 

ketę, Oras užšoko ant stalo, įsibėgėjo, nušoko nuo kito galo 
lyg per šuolio į tolį varžybas ir abiem kojom nusileido tiesiai 
Eplbiui ant veido. Užvirė tikras pragaras. Praėjo beveik mi- 
nutė, kol Eplbiui pavyko išsivaduoti iš rankomis ir kojomis 
kaip spragilais kuliančio Oro ir vargais negalais atsistoti; Oras 
viena ranka laikė jį už marškinių priekio, o kitos kumščiu už- 
simojo vožti mirtiną smūgį, ir tą akimirką Josarjanas žengė į 
priekį ir patraukė Orą nuo Eplbio. Tas vakaras buvo kupinas 
netikėtumų Eplbiui, kuris buvo toks pat stambus kaip Josar- 
janas ir toks pat stiprus ir kuris tvojo Josarjanui tokį smūgį, 
kad Vadą Baltąją Pusiau Avižą apėmė toks džiugus jaudulys, 
kad jis pasisukęs tvojo pulkininkui Mudusui per nosį tokį smū- 
gį, kad generolą Šmiksoną apėmė toks saldus pasitenkinimas, 
jog jis liepė pulkininkui Ketkartui išmesti kapelioną iš kari- 
ninkų klubo ir įsakė perkelti Vadą Baltąją Pusiau Avižą į dak- 
taro Danykos palapinę, kur gydytojas galėtų jį prižiūrėti ištisą 
parą ir palaikyti geros fizinės formos, kad tas galėtų vožti pul- 
kininkui Mudusui per nosį vėl, kada generolas Šmiksonas to 
panorės. Generolas Šmiksonas kartais tyčia eidavo iš pulko 
štabo į daktaro Danykos palapinę su pulkininku Mudusu ir 
savo medicinos seserim vien tam, kad Vadas Baltoji Pusiau 
Aviža vožtų žentui į nosį. 

Vadas Baltoji Pusiau Aviža kur kas mieliau būtų pasilikęs 
namelyje, kuriame gyveno su kapitonu Flumu, tyliu, susirūpi- 
nusiu eskadrilės ryšių su visuomene atstovu, kuris kasdien be- 
veik visą vakarą praleisdavo ryškindamas nuotraukas, nufo- 
tografuotas dieną, kad galėtų jas išsiųsti su pranešimais Ži- 
niasklaidai. Kapitonas Flumas kasdien praleisdavo kuo dides- 
nę vakaro dalį fotolaboratorijoje, o paskui gulėdavo ant lovos 
laikydamas špygas kišenėje ir užsidėjęs ant kaklo triušio koją, 
iš visų jėgų stengdamasis neužmigti. Jis gyveno mirtinoje Va- 
do Baltosios Pusiau Avižos baimėje. Kapitoną Flumą apsėdo 
mintis, kad Vadas Baltoji Pusiau Aviža vieną naktį pirštų ga- 
liukais prisėlins prie jo lovos, kai jis bus kietai įmigęs, ir per- 
pjaus gerklę nuo vienos ausies iki kitos. Šią mintį kapitonui 
Flumui pakišo pats Vadas Baltoji Pusiau Aviža, kuris vieną 

vakarą, jam beužsnūstant, iš tikrųjų prisėlino pirštų galiukais ir 
grėsmingai sušnypštė, kad kokią naktį, kai jis, kapitonas Flumas, 
kietai įmigs, jis, Vadas Baltoji Pusiau Aviža, perrėš jam gerklę 
nuo vienos ausies iki kitos. Kapitonas Flumas suledėjo, kuo pla- 
čiausiai atmerktos akys spoksojo tiesiai į Vado Baltosios Pusiau 
Avižos akis, girtai spindinčias vos už pusės sprindžio. 

— Kodėl? - galų gale pavyko kranktelėti kapitonui Flumui. 

— Kodėl gi ne? - atsakė Vadas Baltoji Pusiau Aviža. 

Nuo tada kas naktį kapitonas Flumas prisiversdavo neuž- 
migti kiek galėdamas ilgiau. Jam neapsakomai padėdavo Al- 
kanojo Džo košmarai. Naktis po nakties kuo įdėmiausiai klau- 
sydamasis maniakiškai staugiančio Alkanojo Džo, kapitonas 
Flumas ėmė jo nekęsti ir trokšti, kad Vadas Baltoji Pusiau 
Aviža kada naktį pirštų galiukais prisėlintų prie jo lovos ir 
perrėžtų jam gerklę nuo ausies iki ausies. Iš tikrųjų kapitonas 
Flumas dažniausiai miegodavo kaip akmuo ir tik sapnuodavo 
nemiegąs. Tie sapnai, kad guli nemiegodamas, buvo tokie įti- 
kinami, kad iš jų kasryt pabusdavo visiškai išsekęs ir tuoj pat 
vėl užmigdavo. 

Vadas Baltoji Pusiau Aviža beveik pamilo kapitoną Flumą 
po jo stulbinamos metamortozės. Tą vakarą kapitonas Flu- 
mas atsigulė į lovą būdamas linksmas ekstravertas, 0 iš jos 
rytą išlipo susimąstęs intravertas, ir Vadas Baltoji Pusiau Avi- 
ža didžiuodamasis laikė naująjį kapitoną Flumą savo kūriniu. 
Jis nė nemanė perrėžti kapitonui Flumui gerklės nuo vienos 
ausies iki kitos. Grasindamas taip padaryti, jis tik juokavo, 
kaip ir grasindamas mirti plaučių uždegimu, užvožti pulkinin- 
kui Mudusui per nosį ar kviesdamas daktarą Danyką indėniš- 
kų imtynių. Kas vakarą, kai girtas įsvirduliuodavo į namelį, jis 
tenorėdavo tučtuojau užmigti, o Alkanasis Džo dažnai ne- 
leisdavo to padaryti. Alkanojo Džo košmarai Vadą Baltąją Pu- 
siau Avižą nervindavo ir baugindavo; jis dažnai trokšdavo, 
kad kas nors pirštų galiukais įsėlintų į Alkanojo Džo palapi- 
nę, nuimtų jam nuo veido Huplio katę ir perrėžtų gerklę nuo 
vienos ausies iki kitos, ir tuomet visi eskadrilės vyrai, išskyrus 
kapitoną Flumą, galėtų gerai išsimiegoti. 

Nors Vadas Baltoji Pusiau Aviža nuolat užvoždavo pulki- 
ninkui Mudusui į nosį generolo Šmiksono labui, kiti jo pri- 
vengė. Kaip ir majoro Majoro, eskadrilės vado, kuris tai suži- 
nojo tada, kai dar sužinojo esąs eskadrilės vadas iš pulkininko 
Ketkarto, kuris lyg akis išdegęs atlėkė į stovyklą džipu su pa- 
didinto galingumo varikliu kitą dieną po to, kai majoras Du- 
lutas žuvo virš Perudžios. Pulkininkas Ketkartas sustabdė džipą 
taip, kad sucypė padangos, per sprindį nuo geležinkelio grio- 
vio, skiriančio jo džipo nosį nuo kitapus įrengtos kreivos krep- 
šinio aikštelės, iš kurios majorą Majorą galop išvarė spardy- 
dami, stumdydami, svaidydami akmenimis ir trankydami kumš- 
čiais vyrai, beveik tapę jo draugais. 

— Tu - naujasis eskadrilės vadas, - iš kitapus griovio subau- 
bė jam pulkininkas Ketkartas. - Tik nemanyk, kad tai ką nors 
reiškia, nes tai nieko nereiškia. Tereiškia, kad tu - naujasis 
eskadrilės vadas. 

Ir pulkininkas Ketkartas nuriaumojo taip pat staiga, kaip 
atvažiavo, apsukęs džipą taip nuožmiai besisukančiais ratais, 
kad smulkaus žvyro purslai šovė majorui Majorui į veidą. Nau- 
jiena paralyžiavo majorą Majorą. Jis stovėjo be žado - išsty- 
pęs, išsižiojęs, su nutriušusiu krepšinio kamuoliu ilgose ran- 
kose, o pulkininko Ketkarto pasėtos pagiežos sėklos akimirks- 
niu sudygo aplink jį sustojusiuose kariuose, kurie su juo Žaidė 
krepšinį ir kurie jam leido žengti tokį didelį žingsnį iki drau- 
gystės su jais, kokio dar niekas kitas nebuvo leidęs žengti. 
Didelių, svajingų jo akių baltymai dar labiau padidėjo ir ap- 
siūkanojo, lūpos ilgesingai grūmėsi su pažįstama, neįveikiama 
vienatve, lyg dusinantis rūkas tvyrančia aplink, bet vėl pralai- 
mėjo. 

Kaip ir visi kiti aviacijos grupės štabo karininkai, išskyrus 
majorą Denbį, pulkininkas Ketkartas buvo užsikrėtęs demo- 
kratijos dvasia: jis tikėjo, kad visi žmonės sukurti lygūs ir to- 
dėl vienodai karštai niekino visus karius ne štabo narius. Vis 
dėlto savo vyrais jis tikėjo. Kaip dažnai sakydavo jiems in- 
struktažo kambaryje, jis neabejojo, kad jie mažų mažiausiai 
dešimčia kovinių skrydžių geresni už visų kitų padalinių ka- 

rius ir manė, kad kiekvienas, nepritariantis tokiam jo pasiti- 
kėjimui, gali nešdintis velniop iš padalinio. Tačiau išsinešdinti 
velniop, kaip Josarjanas sužinojo nuskridęs pas buvusį pir- 
mosios klasės eilinį Vintergryną, jie galėjo atlikę dešimt kovi- 
nių skrydžių viršaus. 

— Vis tiek nesuprantu, - piktinosi Josarjanas. - Tai dakta- 
ras Danyka teisus ar ne? 

— O kiek jis sakė reikia? 

— Keturiasdešimties. 

— Danyka sakė tiesą, - pripažino buvęs pirmosios klasės 
eilinis Vintergrynas. — Karinių oro pajėgų dvidešimt septin- 
tajam štabui užtenka, kad atliktum keturiasdešimt kovinių 
skrydžių. 

Josarjanas netvėrė džiaugsmu. 

— Vadinasi, galiu važiuoti namo, ar ne? Aš atlikau keturias- 
dešimt aštuonis. 

— Ne, namo važiuoti tu negali, - pataisė jį buvęs pirmosios 
klasės eilinis Vintergrynas. - Gal tu pamišęs, ar ką? 

— Kodėl negaliu? 

— 22-oji išlyga. 

— 22-0j1 išlyga? - apstulbo Josarjanas. - Kuo, po velnių, čia 
dėta 22-oji išlyga? 

— 22-o0joje išlygoje nurodyta, - kantriai aiškino daktaras Da- 
nyka, kai Alkanasis Džo parskraidino Josarjaną atgal į Pjano- 
są, - kad visuomet privalai daryti tai, ką įsako tavo vadas. 

— Bet karinių oro pajėgų dvidešimt septintasis štabas sako, 
kad atlikęs keturiasdešimt skrydžių, galiu važiuoti namo. 

— Bet jis nesako, kad turi važiuoti namo. O statute pasaky- 
ta, kad privalai klausyti visų įsakymų. Štai kur kliuvinys. Net 
jei pulkininkas nepaklustų karinių oro pajėgų dvidešimt sep- 
tintojo štabo įsakymui ir priverstų tave atlikti daugiau kovi- 
nių užduočių, privalėtum tai daryti, kitaip nepaklustum jo įsa- 
kymui. Tada štabas duotų tau geros pylos. 

Josarjanas nusivylęs visas susmuko. 

— Vadinasi, tikrai turiu atlikti penkiasdešimt skrydžių, ar 
ne? - dejavo jis. 

— Penkiasdešimt penkis, — pataisė jį daktaras Danyka. 

— Kokius penkiasdešimt penkis? 

— Pulkininkas dabar nori, kad visi atliktumėt penkiasdešimt 
penkis skrydžius. 

Išgirdęs daktaro Danykos žodžius, Alkanasis Džo su neap- 
nas griebė Alkanąjį Džo už sprando ir liepė tuoj pat skristi 
pas buvusį pirmosios klasės eilinį Vintergryną. 

— Ką jie man padarytų, - paklausė jis konfidencialiu bal- 
su, - jei atsisakyčiau skristi? 

— Mes tikriausiai tave sušaudytume, - atsakė buvęs pirmo- 
sios klasės eilinis Vintergrynas. 

— Mes? - nustebęs sušuko Josarjanas. - Ką turi galvoje sa- 
kydamas „mes“? Nuo kada tu jų pusėje? 

— Jei tave sušaudys, kieno pusėje tikiesi aš būsiu? —- atšovė 
buvęs pirmosios klasės eilinis Vintergrynas. 

Josarjanas susiraukė. Pulkininkas Ketkartas vėl jį apmulki- 
no. 


7 
Makvotas 


Paprastai antruoju Josarjano pilotu būdavo Makvotas; kas rytą 
besiskutantis priešais palapinę, apsivilkęs akį rėžiančia švaria 
raudona pižama, jis buvo vienas iš keistų, ironiškų, nesuvo- 
kiamų dalykų, supančių Josarjaną. Makvotas tikriausiai buvo 
didžiausias pamišėlis iš visų vyrų, dalyvaujančių koviniuose 
veiksmuose, kadangi nesipiktino karu, nors buvo visiškai svei- 
ko proto. Šis trumpakojis, plačiapetis, besišypsantis jaunas 
padaras nuolatos švilpaudavo žvalias estrados melodijas ir vers- 
davo kortas garsiai pliauškindamas, kai dalydavo „akiai“ ar 
pokeriui, kol nuo susikaupusio poveikio Alkanasis Džo paga- 
liau palūžo, nugrimzdęs į nevilties liūną, ir ėmė šaukti, kad 
tas liautųsi. 

— Ak tu šunsnuki, tu šitaip darai tik todėl, kad man skau- 
da, — imdavo įtūžęs šaukti Alkanasis Džo, Josarjano ramina- 
mai prilaikomas viena ranka. — Tik dėl to taip daro, nes jam 
patinka klausytis, kaip aš spiegiu — tu prakeiktas šunsnuki! 

Makvotas atsiprašydamas suraukdavo mažą strazdanotą nosį 
ir pasižadėdavo niekad nebepliaukšinti kortomis, bet visuo- 
met pamiršdavo. Prie raudonos pižamos avėdavo švelnaus au- 
deklo šlepetes ir miegodavo tarp ką tik išlygintų spalvotų pa- 
klodžių, panašių į tą pusę, kurią Mailas jam atgavo iš išsišie- 
pusio vagies smaližiaus mainais už nė vieną iš datulių be kau- 
liukų, kurias Mailas pasiskolino iš Josarjano. Makvotui didelį 
įspūdį padarė Mailas, prajuokinęs kapralą Snarką, Mailo pa- 
galbininką virtuvėje, nes jau supirkinėjo kiaušinius po septy- 
nis centus, o pardavinėjo po penkis. Tačiau įspūdis, kurį Mak- 
votui padarė Mailas, buvo kur kas menkesnis negu įspūdis, 

kurį Mailui padarė laiškas, kurį iš daktaro Danykos dėl savo 
kepenų gavo Josarjanas. 

— Kas čia? - sušuko sunerimęs Mailas, kai pamatė didžiulę 
gofruoto kartono dėžę, prikrautą džiovintų vaisių pakelių ir 
vaisių sulčių bei desertų skardinių, kurią du italų darbininkai, 
majoro X de Koverlio pagrobti į jo virtuvę, buvo benešą į 
Josarjano palapinę. 

— Čia kapitonas Josarjanas, sere, - su kvaila pranašesniojo 
pasitenkinimo šypsena atsakė kapralas Snarkas. Jis buvo in- 
telektualus snobas įsivaizdavęs, kad dvidešimčia metų lenkia 
laiką, ir nemėgo gaminti valgių prastuomenei. - Jis turi dak- 
taro Danykos laišką, leidžiantį gauti tiek vaisių ir vaisių sul- 
čių, kiek nori. 

— Kas čia? — sušuko Josarjanas, kai Mailas išbalo ir ėmė 
siūbuoti į šonus. 

— Čia leitenantas Mailas Pusproteris, sere, - atsakė kapra- 
las Snarkas pašaipiai merkdamas akį. - Vienas iš mūsų naujų 
lakūnų. Jis buvo paskirtas į valgyklą ūkvedžiu, kai jūs pasku- 
tinį kartą gulėjote ligoninėje. 

— Kas čia? - suriko Makvotas tą pavakarę, kai Mailas pada- 
vė jam pusę jo paklodės. 

— Čia pusė paklodės, šį rytą pavogtos iš tavo palapinės, — 
paaiškino Mailas su nervingu pasitenkinimu, tankiai virpin- 
damas rūdžių spalvos ūselius. - Kertu lažybų, nė nežinojai, 
kad ji pavogta. 

— Kodėl kas nors gali užsimanyti vogti paklodę? - paklausė 
Josarjanas. 

Mailas sutriko. 

— Tu nesupranti, - pareiškė jis. 

Josarjanas dar nesuprato, kodėl Mailui taip rūpi daktaro 
Danykos laiškas, kuriame jautis buvo griebiamas už ragų. 
„Duokit Josarjanui tiek džiovintų vaisių ir vaisių sulčių, kiek 
jis nori, — rašė daktaras Danyka. - Jis sako, kad jo kepenys 
nesveikos“. 

— Toks laiškas, - nusiminęs niurzgėjo Mailas, - gali sužlug- 
dyti kiekvieną pasaulio kariuomenės valgyklos ūkvedį. 

Mailas atėjo į Josarjano palapinę vien tam, kad perskaitytų 
laišką dar kartą, sekdamas per visą stovyklą įkandin prarastų 
produktų dėžės lyg koks gedėtojas. 

— Turiu duoti tau tiek, kiek prašysi. O juk laiške nė nepara- 
šyta, kad turi vienas viską suvalgyti. 

— Ir gerai, kad neparašyta, - atsakė jam Josarjanas, - nes aš 
niekad jų nevalgau. Mano kepenys nesveikos. 

— O taip, aš užmiršau, — pagarbiai prislopinęs balsą tarė 
Mailas. - Ar liga sunki? 

— Pakankamai sunki, - žvaliai atsakė Josarjanas. 

— Supratau, — tarė Mailas. - Ką tai reiškia? 

— Tai reiškia, kad geriau negali būti... 

— Man rodos, nesuprantu. 

— „kol nepasidarys blogiau. Dabar supranti? 

— Taip, dabar suprantu. Bet man vis dar rodos, kad nesu- 
prantu. 

— Tau nereikia dėl to nerimauti. Dėl to nerimauti reikia man. 
Supranti, iš tikrųjų aš nesergu kepenų liga. Tik yra ligos simp- 
tomų. Man Garneto-Fleišakerio sindromas. 

— Supratau, - atsakė Mailas. - O kas yra Garneto-Fleišake- 
rio sindromas? | 

— Kepenų liga. 

— Supratau, - atsakė Mailas ir ėmė pavargusiais pirštais mai- 
gyti juodus antakius stumdamas vieną prie kito su vidinio 
skausmo mina, tarsi lauktų, kol praeis kažkoks geliantis ne- 
malonus pojūtis. — Tokiu atveju, - galop tęsė jis, - turi labai 
rūpestingai rinktis, ką valgyti, ar ne? 

— Taip, tikrai labai rūpestingai, - atsakė jam Josarjanas. — 
Gerą Garneto-Fleišakerio sindromą ne taip lengva įsitaisyti, 
ir aš nenoriu pražudyti savojo. Štai kodėl niekad nevalgau jo- 
kių vaisių. 

— Dabar tikrai suprantu, - atsakė Mailas. — Vaisiai kenkia 
tavo kepenims? 

— Ne, vaisiai sveika mano kepenims. Todėl niekada jų ir 
nevalgau. 

— Tai ką tuomet su jais darai? — piktokai paklausė Mailas 

nuolankiai brisdamas per vis augantį savo sąmyšį išsviesti lū- 
pas deginantį klausimą. — Gal juos parduodi? 

— Atiduodu. 

— Kam? - skeldėjančiu iš nerimo balsu sušuko Mailas. 

— Visiems, kas jų nori, — sušuko jam Josarjanas. 

Mailui išsprūdo pratisa, liūdna aimana ir susvirduliavęs ženg- 
telėjo atatupstas; mirtinai išblyškusį jo veidą staiga išbėrė pra- 
kaito karoliukai. Drebėdamas visu kūnu jis pešiojo nelaimin- 
guosius ūsus. 

— Daug jų atiduodu Danbarui, - tęsė Josarjanas. 

— Danbarui? — priblokštas pakartojo Mailas. 

— Taip. Danbaras gali suvalgyti tiek vaisių, kiek nori, ir jie 
jam nė velnio nepadeda. Aš paprasčiausiai palieku dėžę lau- 
ke, kad visi, kas nori, priėję vaišintųsi. Arfis ateina džiovintų 
slyvų, nes sako niekad negaunąs pakankamai džiovintų slyvų 
valgykloje. Galėtum tuo pasidomėti, kai turėsi laiko, nes men- 
kas malonumas, kai Arfis čia trinasi. Kai tik atsargos ima baig- 
tis, liepiu kapralui Snarkui vėl man jas papildyti. Neitlis vi- 
suomet pasiima krūvą vaisių, kai tik važiuoja į Romą. Jis įsi- 
mylėjęs kekšę, kuri manęs nekenčia ir visai nesidomi juo. Ji 
turi mažą sesutę, kuri niekad nepalieka jų vienų lovoje, ir jos 
gyvena bute su seniu ir sene bei krūva kitų merginų gražiomis 
riebiomis šlaunimis, kurios visą laiką taip pat smaginasi. Visa- 
da ten važiuodamas Neitlis veža joms visą dėžę vaisių. 

— Ar jis vaisius joms parduoda? 

— Ne, jis vaisius joms atiduoda. 

Mailas susiraukė. 

— Sakyčiau, jis labai dosniai elgiasi. 

— Taip, labai dosniai, - pritarė Josarjanas. 
nes kai gauni maisto iš manęs, jis tampa tavo. Mano galva, 
esant tokioms sunkioms sąlygoms, tie žmonės labai džiaugia- 
Si jO gavę. 

— Taip, labai džiaugiasi, — patikino jį Josarjanas. - Tos dvi 
merginos parduoda jį juodojoje rinkoje ir už gautus pinigus 
perkasi neskoningų papuošalų ir pigių kvepalų. 

Mailas atkuto. 

— Neskoningų papuošalų?! — sušuko jis. — Aš to nežinojau. 
Kiek jos moka už pigius kvepalus? 

— Senis už savo dalį perkasi prasto viskio ir nepadorių pa- 
veiksliukų. Jis ištvirkėlis. 

— Ištvirkėlis? 

— Dar ir koks. 

— Ar Romoje didelė nepadorių paveiksliukų paklausa? - 
paklausė Mailas. 

— Dar ir kokia. Sakykim, Arfis. Jį pažinodamas, niekad ne- 
įtartum, ar ne? 

— Kad jis ištvirkėlis? 

— Ne, kad jis šturmanas. Tu juk pažįsti kapitoną Ardvarką, 
ar ne? Jis tas malonus vaikinas, kuris priėjo prie tavęs pirmą- 
ją dieną stovykloje ir tarė: „Mano pavardė Ardvarkas, man 
tinka šturmano švarkas“. Jis nešiojo pypkę veide ir tikriausiai 
paklausė tavęs, kokį koledžą lankei. Pažįsti jį? 

Mailui buvo nė motais. 

— Paimk mane dalininku, - maldavo. 

Josarjanas atmetė jo pasiūlymą, nors neabejojo, kad galėtų 
kam panorėję panaudoti sunkvežimius vaisių, kai Josarjanas 
rekvizuotų juos iš valgyklos su daktaro Danykos laišku. Mai- 
las buvo prislėgtas, bet nuo tos akimirkos patikėjo Josarjanui 
visas paslaptis, išskyrus vieną, nes įžvalgiai išprotavo, kad žmo- 
gus, nenorintis vogti iš šalies, kurią myli, nevogs iš kito žmo- 
gaus. Mailas patikėjo Josarjanui visas paslaptis, išskyrus kur 
yra duobės kalnuose, kuriose jis ėmė slėpti pinigus, kai grįžo 
iš Smirnos su pilnu lėktuvu figų ir iš Josarjano sužinojo, kad į 
ligoninę atsigulė kontržvalgas. Mailui, kuriam užteko patik- 
lumo pasisiūlyti į valgyklos ūkvedžio vietą, tas postas atrodė 
šventas. 

— Aš net nesupratau, kad patiekiame per mažai džiovintų 
slyvų, — prisipažino jis tą pirmą dieną. —- Turbūt todėl, kad 
visai neseniai pradėjau dirbti. Iškelsiu šį klausimą vyriausia- 
jam virėjui. 

Josarjanas rūsčiai jį nužvelgė. 


a 


1, 
0 


TT 
OS ys 


78 


— Kokiam vyriausiajam virėjui? — piktai paklausė. - Tu ne- 
turi jokio vyriausiojo virėjo. 

— Kapralas Snarkas, - paaiškino Mailas nusukdamas akis, 
tarsi būtų truputį prasikaltęs. —- Jis —- vienintelis virėjas, kurį 
turiu, taigi iš tikrųjų jis mano vyriausiasis virėjas, nors ruo- 
šiuosi patikėti jam administracinius reikalus. Jaučiu, kad kap- 
ralas Snarkas kartais linkęs į per didelį kūrybiškumą. Jo ma- 
nymu, būti valgyklos seržantu yra savotiška meno forma ir 
nuolatos skundžiasi turįs pardavinėti savo talentą. Niekas nie- 
ko panašaus jo neprašo! Beje, gal kartais Žinai, už ką jis buvo 
pažemintas iki eilinio, ir dabar yra tik kapralas? 

— Žinau, - atsakė Josarjanas. - Jis apnuodijo eskadrilę. 

Mailas vėl išblyško. 

— Ką padarė? 

— Jis primaišė į batatas daugybę gabalų kareiviško muilo 
vien tam, kad parodytų, jog žmonių miesčioniškas skonis ir 
jie neskiria gera nuo bloga. Visus eskadrilės vyrus supykino. 
Buvo atšauktos kovinės operacijos. 

— Oho! - sušuko Mailas ir sučiauptomis lūpomis parodė 
savo nepritarimą. — Bet jis, aišku, suprato, koks neteisus bu- 
vo, ar ne? 

— Priešingai, — pataisė Josarjanas. — Jis suprato, koks teisus 
buvo. Mes šveitėm tas batatas su muilu lėkštė po lėkštės ir 
reikalavom daugiau. Visi žinojom, kad supykino, bet nenu- 
jautėm, kad mus apnuodijo. 

Mailas pasibaisėjęs dukart šnirpštelėjo lyg koks nušiuręs 
rudas zuikis. 

— Tokiu atveju tikrai duosiu jam administracinį darbą. Ne- 
noriu, kad kas nors panašaus atsitiktų, kol aš vadovauju. Su- 
pranti, - rimtu balsu patikėjo jis paslaptį, — aš tikiuosi maitin- 
ti eskadrilės vyrus geriausiais pasaulio valgiais. Nemenkas tiks- 
las, ar ne? Man regis, jeigu valgyklos ūkvedys taikosi į ką nors 
mažiau, jis neturi teisės būti valgyklos ūkvedžiu. Sutinki? 

Josarjanas iš lėto pasisuko ir nužvelgė jį su tiriamu nepasi- 
tikėjimu. Jis pamatė paprastą, nuoširdų veidą, nemokantį jo- 
kių subtilybių ir klastos — dorą, atvirą veidą su ryškiomis di- 

delėmis akimis, rūdžių spalvos plaukais, juodais antakiais ir 
nelaimingais rausvai rudais ūsais. Mailo nosis buvo ilga, liesa, 
su šnirpščiančiomis, drėgnomis šnervėmis, aštriu kampu nu- 
suktomis į dešinę ir visuomet rodančiomis į priešingą pusę, 
negu žiūrėdavo jis pats. Tai buvo veidas užgrūdinto sąžiningo 
žmogaus, kuris negalėjo sąmoningai pažeisti moralės princi- 
pų, kuriais buvo pagrįsta jo dora, kaip ir negalėjo virsti nie- 
kinga bjaurybe. Vienas iš jo dorovės principų skelbė, kad nie- 
kuomet ne nuodėmė lupti tiek, kiek įmanoma. Kartais jį ištik- 
davo smarkūs teisėto pasipiktinimo priepuoliai, tad jis nere- 
gėtai pasipiktino sužinojęs, kad netoliese pasirodė jo ieškan- 
tis kontržvalgas. 

— Jis ieško ne tavęs, — tarė Josarjanas mėgindamas jį nura- 
minti. — Jis ieško kažkokio Žmogaus iš ligoninės, pasirašinė- 
jančio Vašingtonu Irvingu laiškuose, kuriuos cenzūruoja. 

— Aš niekuomet nepasirašinėju Vašingtonu Irvingu jokiuo- 
se laiškuose, — pareiškė Mailas. 

— Žinoma, ne. 

— Bet čia tik klasta, turinti priversti mane prisipažinti, kad 
užsidirbu pinigų juodojoje rinkoje, — Mailas smarkiai timpte- 
lėjo sušiauštą neaiškios spalvos ūsų gabalą. — Tokie vyrukai 
man nepatinka. Amžinai šnipinėja tokius kaip mes. Kodėl vy- 
riausybė nesikabinėja prie buvusio pirmosios klasės eilinio Vin- 
tergryno, jei nori padaryti ką nors gera? Jis negerbia taisyklių 
ir statutų, be to, nuolatos muša kainas, kad man pakenktų. 

Mailo ūsai buvo nelaimingi, nes jų pusės niekuomet neside- 
rindavo. Jos panėšėjo į išskirtas Mailo akis, kurios niekada 
kartu nežiūrėdavo į tą patį daiktą. Mailas matė daugiau negu 
beveik visi žmonės, bet nieko nematė pakankamai aiškiai. Prie- 
šingai negu į žinią apie kontržvalgo pasirodymą, išgirdęs iš 
Josarjano, kad pulkininkas Ketkartas padidino reikalaujamų 
skrydžių skaičių iki penkiasdešimt penkių, reagavo su ramia 
narsa. 

— Mes kariaujame, - tarė jis. — Todėl nėra prasmės skųstis 
dėl to, kiek kovinių skrydžių turime atlikti. Jei pulkininkas 
sako, kad penkiasdešimt penkis, vadinasi, turim tiek ir atlikti. 

— Aš neprivalau jų atlikti, - pareiškė Josarjanas. — Kreip- 
siuos į majorą Majorą. 

— Kaip? Majoras Majoras niekuomet nieko nepriima. 

— Tada grįšiu į ligoninę. 

— Tu išėjai iš ligoninės vos prieš dešimt dienų, - priekaištin- 
gai priminė jam Mailas. - Negali bėgti į ligoninę, kai tik nutin- 
ka tai, kas tau nepatinka. Ne, geriausia — atlikti skrydžius. 
Čia mūsų pareiga. 

Griežti Mailo principai neleido jam net pasiskolinti pakelio 
datulių be kauliukų iš valgyklos tą dieną, kai iš Makvoto pa- 
vogė paklodę, nes visas maistas valgykloje buvo valdžios nuo- 
savybė. 

— Bet galiu ją pasiskolinti iš tavęs, - aiškino jis Josarjanui, — 
nes visi vaisiai tampa tavo, kai gauni juos iš manęs su daktaro 
Danykos laišku. Gali su jais daryti ką nori, net parduoti su 
dideliu pelnu, užuot dalijęs dykai. Gal nori, kad darytume tai 
kartu? 

— Ne. 

Mailas nuleido rankas. 

— Tuomet paskolink man vieną paką datulių be kauliukų, — 
paprašė jis. - Aš tau grąžinsiu. Prisiekiu, kad grąžinsiu, ir dar 
pridėsiu kai ką viršaus. 

Mailas tesėjo duotą žodį: grįžęs su neatplėštu paku datulių 
ir išsišiepusiu vagim smaližium, pavogusiu paklodę iš Makvo- 
to palapinės, padavė Josarjanui ketvirtį geltonos Makvoto pa- 
klodės. Dabar šis paklodės gabalas priklausė Josarjanui. Jis 
užsidirbo jį snausdamas, tik nesuprato kaip. Makvotas irgi 
nesuprato. 

— Kas čia? — sušuko Makvotas sumišęs spoksodamas į per- 
plėštą savo paklodės pusę. 

— Pusė paklodės, šįryt pavogtos iš tavo palapinės, - paaiški- 
no Mailas. - Kertu lažybų, nė nežinojai, kad ji pavogta. 

— Kodėl kažkas gali užsimanyti vogti pusę paklodės? - pa- 
klausė Josarjanas. 

Mailas sutriko. 

— Tu nesupranti, - pareiškė jis. - Jis pavogė visą paklodę, o 

aš ją atgavau už paką datulių be kauliukų, kurį tu investavai. 
Todėl ketvirtis paklodės tavo. Tu gavai labai gražų pelną, ypač 
turint galvoje, kad atgavai visas datules, kurias buvai man da- 
vęs, — tada Mailas kreipėsi į Makvotą: - Pusė paklodės yra 
tavo, nes iš pradžių ji visa buvo tavo, ir aš, dievaži, nesupran- 
tu, ko tu skundiesi, nes nė tiek nebūtum gavęs, jeigu mudu su 
kapitonu Josarjanu nebūtume įsikišę ir tau padėję. 

— Kas skundžiasi? —- sušuko Makvotas. —- Aš tik bandau su- 
galvoti, ką galiu daryti su puse antklodės. 

— Daug ką galima padaryti su puse antklodės, - patikino jį 
Mailas. - Likusį ketvirtį paklodės pasilikau kaip atlygį už sa- 
vo verslumą, darbą ir iniciatyvą. Suprask: jis ne man, bet sin- 
dikatui. Beje, tu irgi gali šitaip pasielgti su puse paklodės. Ga- 
li palikti ją sindikatui ir stebėti, kaip ji išaugs. 

— Kokiam sindikatui? 

— Sindikatui, kurį kada nors norėčiau įsteigti, kad galėčiau 
maitinti jus, vyrai, gerais valgiais, kurių nusipelnėte. 

— Nori steigti sindikatą? 

— Taip, noriu. Ne, prekybos centrą. Ar Žinai, kas yra preky- 
bos centras? 

— Vieta, kurioje perki prekes, ar ne? 

— Ir parduodi prekes, - pataisė Mailas. 

— Ir parduodi prekes. 

— Visada norėjau prekybos centro. Daug ką gali daryti, jei 
turi prekybos centrą. Bet privalai prekybos centrą turėti. 

— Nori prekybos centro? 

— Ir visi vyrai turės jo akcijų. 

Josarjanas vis dar buvo suglumęs, nes čia buvo verslo rei- 
kalas, o verslo reikalai daug kuo jį visuomet glumindavo. 

— Pamėginsiu paaiškinti dar kartą, - pasisiūlė Mailas, kuris 
vis labiau vargo ir irzo, durdamas nykščiu vis dar išsišiepusio 
šalia jo vagies smaližiaus pusėn. - Žinojau, kad datulių jis no- 
ri labiau negu paklodės. Kadangi jis nesupranta nė vieno an- 
gliško žodžio, visą sandorį atlikau angliškai. 

— Kodėl paprasčiausiai netrenkei jam per galvą ir neatėmei 
paklodės? — paklausė Josarjanas. 

Mailas oriai sučiaupė lūpas ir papurtė galvą. 

— Taip būtų buvę didžiai neteisinga, — griežtai subarė jis 
Josarjaną. —- Jėga yra neteisybė, o dvi neteisybės niekad ne- 
taps viena teisybe. Kur kas geriau buvo pasielgti taip kaip aš. 
Kai atkišau jam datules ir ištiesiau ranką prie paklodės, jis 
turbūt pamanė, kad siūlau keistis. 

— O ką tu darei? 

— Tiesą sakant, aš iš tikrųjų siūliau keistis, bet kadangi jis 
nesupranta angliškai, visada galiu tai paneigti. 

— O jeigu jis užpyks ir užsimanys datulių? 

— Tada mes paprasčiausiai trenksim jam per galvą ir jas iš jo 
atimsim, — nesudvejojęs atsakė Mailas. Jo žvilgsnis lakstė nuo 
Josarjano prie Makvoto. - Dievaži, nesuprantu, ko judu skun- 
džiatės. Mums visiems kur kas geriau, negu buvo anksčiau. 
Visi patenkinti, išskyrus vagį, o dėl jo nėra prasmės nerimau- 
ti, nes jis net nemoka mūsų kalbos ir nusipelno to, ką gauna. 
Nejaugi nesuprantat? 

Bet Josarjanas vis dar nesuprato. Nesuvokė ir kitko: kaip 
Mailas gali pirkti kiaušinius Maltoje po septynis centus ir gauti 
pelno pardavęs juos Pjanosoje po penkis. 

Kaip Mailas galėjo iš to pasipelnyti, nesuprato net Gudrute- 
ris, o Gudruteris žinojo viską. Gudruteris žinojo viską apie 
karą, išskyrus viena: kodėl Josarjanas turėjo mirti, o kapralui 
Snarkui leidžiama gyventi, arba kodėl kapralas Snarkas turė- 
jo mirti, o Josarjanui leidžiama gyventi. Karas buvo niekingas 
ir purvinas, ir Josarjanas būtų galėjęs gyventi be jo - ko gero, 
amžinai. Tik nedidelė dalis jo tėvynainių padės galvas, kad 
karas būtų laimėtas, ir jis netroško būti vienas iš jų. Mirti ar 
nemirti - štai koks buvo klausimas, ir Gudruteris suglebo ban- 
dydamas į jį atsakyti. Istorija nereikalavo, kad Josarjanas pir- 
ma laiko iškeliautų į dausas, teisingumas galėjo būti pasiektas 
ir be to, pažangai tai neturėjo įtakos, pergalė nuo to nepri- 
klausė. Vyrai mirs, nes tai buvo neišvengiama, tačiau kurie 
vyrai mirs, priklausė nuo aplinkybių, o Josarjanas buvo pasi- 
ryžęs tapti kieno nori auka, tik ne aplinkybių. Tačiau karas 
yra karas. Bene vieninteliai jo pranašumai, kuriuos įžvelgė Jo- 
sarjanas, buvo tai, kad jiems gerai mokėjo, ir kad vaikai buvo 
išvaduoti nuo žalingos tėvų įtakos. 

Gudruteris Žinojo tiek daug, nes Gudruteris buvo genijus 
su karštai plakančia širdim ir išbalusiu veidu. Jis buvo ištįsęs, 
nerangus, karštligiškas didžiasmegenis išbadėjusiomis akimis. 
Studijuodamas Harvarde, jis laimėjo prizus bemaž už viską, o 
vieno kito nelaimėjo tik todėl, kad buvo pernelyg užsiėmęs: 
pasirašinėjo peticijas, platino peticijas, protestavo prieš peti- 
cijas, stojo į diskusijų klubus ir išstojo iš diskusijų klubų, da- 
lyvavo jaunimo kongresuose ir piketavo prieš kitus jaunimo 
kongresus bei steigdavo studentų komitetus atleistiems dės- 

tytojams ginti. Visi sutarė, kad Gudruteris, be abejonės, daug 
pasieks akademiniame pasaulyje. Trumpai tariant, Gudrute- 
ris buvo vienas iš tų žmonių, kurie turi daug proto ir visai 
neturi smegenų, ir tai žinojo visi, išskyrus tuos, kas netrukus 
tai sužinojo. 

Žodžiu, Gudruteris buvo mulkis. Josarjanui jis dažnai pri- 
mindavo žmones, kabančius ant šiuolaikinio meno muziejų 
sienų, su abiem akim vienoje veido pusėje. Aišku, tai buvo 
iliuzija, sukelta Gudruterio polinkio įtemptai spoksoti į vieną 
klausimo pusę taip ir nepamatant kitos. Politiniu požiūriu jis 
buvo humanistas, skyręs dešinę nuo kairės, ir nemaloniai įkliu- 
vęs tarp abiejų į spąstus. Jis nuolatos užsistodavo savo drau- 
gus komunistus prieš dešiniųjų pažiūrų priešus ir dešiniųjų 
pažiūrų draugus prieš savo priešus komunistus, tad abiejų 
sparnų atstovai jo baisiausiai nemėgo ir prieš nieką neužsisto- 
jo, nes laikė mulkiu. 

Gudruteris buvo labai rimtas, labai nuoširdus ir labai sąži- 
ningas mulkis. Jeigu nueidavai su juo į kiną, paskui būtinai 
įsiveldavai į diskusijas su juo apie atjautą, Aristotelį, univer- 
salijas, kino, kaip meno formos, paskirtį ir priedermes mate- 
rialistinėje visuomenėje. Merginos, kurias jis nusivesdavo į te- 
atrą, turėdavo laukti pirmos pertraukos, kad iš jo sužinotų, 
gerą ar prastą spektaklį Žiūri, o pertraukai prasidėjus, bemat 
sužinodavo. Jis buvo karingas idealistas ir ryžtingai kovojo 
prieš rasinius prietarus: pamatęs jų apraiškas, nualpdavo. Apie 
literatūrą jis žinojo viską, tik nemokėjo ja mėgautis. 

Josarjanas bandė jam padėti. 

— Nebūk mulkis, - patarė jis Gudruteriui, kai juodu mokėsi 
Santa Anos karo mokykloje Kalifornijoje. 

— Aš vis tiek jam pasakysiu, - nenustygo Gudruteris, kai 
juodu atsisėdę aukštai tribūnose žiūrėjo žemyn į atsarginę pra- 
tybų aikštę, kur leitenantas Šeiskopfas blaškėsi lyg koks be- 
barzdis karalius Lyras. 

— Kodėl man? - dejavo leitenantas Šeiskopfas. 

— Sėedėk ir tylėk, avigalvi, — tėviškai patarė Gudruteriui Jo- 
sarjanas. 

— Tu nieko nesupranti, - paprieštaravo Gudruteris. 

— Suprantu, kad reikia sėdėti ir tylėti, avigalvi. 

Leitenantas Šeiskopfas rovėsi plaukus ir griežė dantimis. 
Guminius jo skruostus drebino sielvarto gūsiai. Jam nedavė 
ramybės eskadrilė apatiškų aviacijos kariūnų, kurie siaubin- 
gai žygiuodavo per žygio konkursus, vykdavusius kiekvieną 
sekmadienio popietę. Apatiški jie buvo todėl, kad nenorėda- 
vo kiekvieną sekmadienio popietę žygiuoti per konkursus ir 
todėl, kad leitenantas Šeiskopfas karininkus iš jų tarpo skir- 
davo, užuot leidęs išsirinkti patiems. 

— Noriu, kad kas nors man pasakytų, - melste meldė jų visų 
leitenantas Šeiskopfas. - Jeigu aš bent kiek dėl to kaltas, no- 
riu, kad man pasakytumėt. 

— Jis nori, kad kas nors jam pasakytų, - tarė Gudruteris. 

— Jis nori, kad visi sėdėtų ir tylėtų, avigalvi, - atsakė Josar- 
janas. 

— Gal negirdėjai, ką jis sako? — ginčijosi Gudruteris. 

— Girdėjau, ką jis sako, - atšovė Josarjanas. —- Girdėjau, 
kaip jis labai garsiai ir labai aiškiai pasakė, kad nori, jog mes 
visi laikytume liežuvius už dantų, jei nenorim nemalonumų. 

— Aš jūsų nebausiu, - dievažijosi leitenantas Šeiskopfas. 

— Jis sako, kad manęs nebaus, - tarė Gudruteris. 

— Jis tave iškastruos, — atsakė Josarjanas. 

— Prisiekiu, kad jūsų nebausiu, - prižadėjo leitenantas Šeis- 
kopfas. - Būsiu dėkingas tam, kas pasakys man tiesą. 

— Jis tavęs nekęs, - tarė Josarjanas. — Jis nekęs tavęs iki 
paskutinio atodūsio. 

Leitenantas Šeiskopfas buvo rezervo karininkų mokyklos 
auklėtinis, kuris visai apsidžiaugė, kad prasidėjo karas, nes 
gavo progą kasdien vilkėti karininko uniforma ir kreiptis: „Vy- 
rai“, —- kapotu karišku balsu į pulkelius vaikigalių, kas aštuo- 
nias savaites patekdavusių į jo nagus pakeliui į skerdyklą. Lei- 
tenantas Šeiskopfas buvo ambicingas ir neturėjo humoro jaus- 
mo; į savo pareigas žiūrėjo labai niūriai ir šypsodavosi tik ta- 
da, kai kokį varžovą — kitą Santa Anos karinių oro pajėgų 
bazės karininką - ilgam paguldydavo liga. Jo rega buvo pras- 

ta, be to, sirgo chroniniu sinusitu, todėl karas jam buvo itin 
jaudinantis, nes negrėsė pavojus atsidurti anapus Atlanto. Di- 
džiausia jo teigiamybė buvo jo Žmona, o didžiausia jo žmonos 
teigiamybė buvo jos draugė, vardu Dorė Daro, darydavusi tai, 
kai tik galėdavo, ir turėjusi Moterų armijos korpuso unifor- 
mą, kurią leitenanto Šeiskopfo žmona užsivilkdavo kas sa- 
vaitgalį ir nusivilkdavo kas savaitgalį kiekvienam savo vyro 
eskadrilės kariūnui, kuris panorėdavo jai įvaryti. 

Dorė Daro buvo žvali žalsvai geltona kekšytė, su didžiau- 
siu malonumu darydavusi tai įrankių sandėliukuose, telefono 
būdelėse, tarpuvartėse ir autobusų stotelėse. Ji mažai ko ne- 
buvo bandžiusi ir dar mažiau ko nebūtų norėjusi pabandyti. 
Ji buvo begėdė, liekna ir agresyvi devyniolikmetė. Ji griovė 
ego dešimtimis, ir vyrai rytais nekęsdavo savęs prisiminę, kaip 
jinai juos rado, išnaudojo ir numetė į šalį. Josarjanas ją mylė- 
jo. Ji puikiai dulkindavosi, bet manė, kad jis dulkinasi tik pu- 
sėtinai. Jam be galo patiko justi, kokie stangrūs jos raumenys 
po oda visur, kur jis prisilietė, tą vienintelį kartą, kai ji leido. 
Josarjanas taip mylėjo Dorę Daro, kad neatlaikęs aistringai 
užgriūdavo ant leitenanto Šeiskopfo žmonos kas savaitę, kad 
atkeršytų leitenantui Šeis-kopfui už tai, kaip šis keršija Gud- 
ruteriui. 

Leitenanto Šeiskopfo žmona keršijo leitenantui Šeiskopfui 
už kažkokį nedovanotiną jo nusikaltimą, kurio ji negalėjo pri- 
siminti. Ji buvo apkūni, rausva, nerangi moteris, skaitydavusi 
geras knygas ir nuolatos ragindavusi Josarjaną nebūti tokiam 
buržujiškam be „r“. Ji visuomet turėdavo po ranka gerą kny- 
gą, net kai gulėdavo lovoje nieko neužsimetusi ant savęs tik 
Josarjaną ir geležinius Dorės Daro žetonus su jos pavarde, 
kraujo grupe ir numeriu. Ji kėlė Josarjanui nuobodulį, bet jis 
ir ją mylėjo. Ji buvo pamišusi matematikos studentė iš Vorto- 
no verslo mokyklos; kas mėnesį ji turėdavo nemalonumų, nes 
nesugebėdavo suskaičiuoti iki dvidešimt aštuonių. 

— Brangusis, mes vėl turėsim kūdikį, - kas mėnesį sakyda- 
vo ji Josarjanui. 

— Iš proto išsikraustei, kad tave kur velnias, - atsakydavo jis. 

— Aš rimtai, pupuli, — neatlyždavo ji. 

— Aš irgi. 

— Brangusis, mes vėl turėsim kūdikį, - sakydavo ji vyrui. 

— Neturiu laiko, - nekantriai suurgzdavo leitenantas Šeis- 
kopfas. - Nejaugi nežinai, kad vyksta žygio konkursas? 

Leitenantas Šeiskopfas iš kailio nėrėsi, kad laimėtų žygio 
konkursus ir kad drausmės komisija nubaustų Gudruterį už 
kurstymą nuversti leitenanto Šeiskopfo paskirtus kariūnų ka- 
rininkus. Gudruteris buvo eibininkas ir šlykštus gudrutis. Lei- 
tenantas Šeiskopfas žinojo, kad Gudruteris gali pridaryti dar 
daugiau eibių, jeigu jo nestebėsi. Vakar jam užkliuvo kariūnų 
karininkai — rytoj gali užkliūti pasaulis. Gudruteris turėjo są- 
monę, o leitenantas Šeiskopfas pastebėjo, kad žmonės, turin- 
tys sąmonę, kartais labai išgudrėja. Tokie žmonės pavojingi, 
ir net naujieji kariūnų karininkai, jais tapę su Gudruterio pa- 
galba, nekantravo duoti prieš jį parodymus, kurie būtų jį suž- 
lugdę. Gudruterio bylos baigtis buvo aiški — tetrūko kuo jį 
apkaltinti. 

Kaltinimai negalėjo būti susiję su žygio konkursais, nes Gud- 
ruteris į žygio konkursus žiūrėjo bemaž taip pat rimtai kaip 
pats leitenantas Šeiskopfas. Vyrai išsiskirstyydavo konkursui 
ankstyvą kiekvieno sekmadienio popietę, paskui apgraibomis 
sustodavo po dvylika į gretą priešais kareivines. Dejuodami 
nuo sunkių pagirių, jie koja kojon šlubuodavo į nurodytą vie- 
tą pagrindinėje paradų aikštėje, kur nejudėdami stovėdavo 
karštyje valandą ar dvi su vyrais iš šešiasdešimties ar septy- 
niasdešimties kitų kariūnų eskadrilių, kol tiek jų nualpdavo, 
kad buvo galima skelbti pabaigą. Aikštės pakraštyje stovėjo 
virtinė greitosios pagalbos mašinų ir brigados parengtų sani- 
tarų su neštuvais bei portatyvinėmis racijomis. Ant mašinų 
stogų įsitaisydavo stebėtojai su žiūronais. Rezultatą užrašinė- 
jo raštininkas. Visai šiai operacijos stadijai vadovavo karinin- 
kas medikas su sąskaitininko gyslele, kuris tikrino pulsą ir 
raštininko skaičius. Vos tik greitosiose prisirinkdavo pakan- 
kamai nualpusių vyrų, karininkas medikas duodavo ženklą ka- 
pelmeisteriui groti ir baigti konkursą. Viena paskui kitą es- 

kadrilės nužygiuodavo lauku, nerangiai apsukdavo aplink tri- 
būną ir paržygiuodavo į kareivines. 

Kiekvienos eskadrilės pasirodymas buvo vertinamas, kai ji 
eidavo pro tribūną, kur išpampęs pulkininkas baisiai riebiais 
ūsais sėdėjo su kitais karininkais. Geriausia kiekvieno pulko 
eskadrilė laimėdavo nieko nevertą geltoną vėliavėlę su kotu. 
Geriausia bazės eskadrilė laimėdavo raudoną vėliavėlę su il- 
gesniu kotu, kuri buvo dar mažiau verta, nes kotas buvo sun- 
kesnis ir ją buvo gerokai bjauriau tąsytis visą savaitę, kol kitą 
sekmadienį atitekdavo kokiai kitai eskadrilei. Josarjanui su- 
manymas kaip apdovanojimą įteikinėti vėliavėles atrodė ab- 
surdiškas. Nugalėtojai negaudavo jokio piniginio prizo, jokių 
klasinių privilegijų. Kaip olimpiniai medaliai ir teniso taurės, 
jie terodė, kad savininkas padarė kažką niekam nenaudinga 
gabiau negu visi kiti. 

Patys žygio konkursai atrodė ne mažiau absurdiški. Josar- 
janas nekentė paradų. Juose būdavo tiek daug karingumo. Jam 
šlykštu buvo jų klausytis, šlykštu į juos žiūrėti, šlykštu dėl jų 
patekti į eismo kamščius. Jam būdavo šlykštu, kai versdavo 
dalyvauti žygio konkursuose. Aviacijos kariūnui ir taip buvo 
nesaldu — o čia dar kiekvieną sekmadienio popietę vaidink 
kareivį alpinančiame karštyje. Aviacijos kariūnui buvo nesal- 
du todėl, kad dabar neliko abejonių, jog jam baigus mokslus, 
karas dar nebus pasibaigęs. O juk į karo mokyklą jis atėjo 
savanoriu tik todėl, kad čia vylėsi sulaukti karo pabaigos. Kaip 
kareivis, pasisiūlęs tapti aviacijos kariūnu, jis turėjo ištisas sa- 
vaites laukti, kol bus paskirtas į kurią nors grupę, dar daugiau 
savaičių, kol taps pilotu šturmanu, paskui dar daugiau savai- 
čių pratybų, kol bus tinkamas vykdyti kovines užduotis toli- 
muose kraštuose. Atrodė neįtikėtina, kad karas gali taip ilgai 
tęstis, nes jam sakė, kad Dievas jo pusėje, o Dievas - jam irgi 
taip sakė — gali padaryti, ką tik Jis nori. Bet karas dar toli 
gražu nebuvo pasibaigęs, o Josarjano mokslai ėjo į pabaigą. 

Leitenantas Šeiskopfas be galo troško laimėti žygio kon- 
kursus, todėl pusę nakties nesiguldavo ir sukdavo galvą, kaip 
tai padaryti, kol jo žmona, ištroškusi meilės, laukdavo jo Io- 

voje vartydama Kraft-Ebingo veikalą apie lytinius iškrypimus 
ir skaitydama mėgstamiausius epizodus. Jisai skaitydavo kny- 
gas apie žygiavimą. Jisai varinėdavo šokoladinius kareivėlius, 
kol jie ištirpdavo rankose, paskui, išrikiavęs gretomis po dvy- 
lika, stumdė plastikinius kaubojus, kuriuos nusipirko užsakęs 
paštu svetima pavarde ir dieną laikydavo užrakintus, kad nie- 
kas nepamatytų. Paaiškėjo, kad neišsivers be Leonardo ana- 
tomijos pratimų. Vieną vakarą jam prireikė gyvo modelio ir 
jis liepė žmonai žygiuoti po kambarį. 

— Nuogai? — viltingai paklausė ji. 

Leitenantas Šeiskopfas suirzęs trenkė delnais sau per akis. 
Leitenantą Šeiskopfą varė į neviltį, kad buvo prirakintas prie 
moters, kuri per šlykščius geidulius nematė titaniškų pastan- 
gų pasiekti nepasiekiamą idealą, kurias gali didvyriškai dėti 
kilnus vyras. 

— Kodėl tu niekados manęs neplaki? — papūtė ji lūpą kartą 
naktį. 

— Todėl, kad neturiu laiko, - nekantriai atrėžė jis. - Aš ap- 
sivertęs darbais. Nejaugi nežinai, kad vyks žygio konkursas? 

Jis iš tiesų neturėjo laiko. Štai atėjo sekmadienis — ruoštis 
kitam konkursui teliko septynios dienos. Jis neįsivaizdavo, kur 
praėjo laikas. Trijuose konkursuose iš eilės užėmęs paskutinę 
vietą, leitenantas Šeiskopfas įgijo prastą reputaciją, todėl svars- 
tė visus įmanomus būdus pagerinti rezultatą - net prikalti dvy- 
lika vyrų kiekvienoje gretoje prie tvirto ąžuolinio tašo, kad 
greta išliktų tiesi. Tačiau šis sumanymas buvo neįgyvendina- 
mas, nes posūkis devyniasdešimties laipsnių kampu būtų bu- 
vęs neįmanomas be šarnyrų iš nikelio lydinio, įstatytų kiek- 
vienam vyrui į juosmenį, o leitenantas Šeiskopfas turėjo labai 
mažai vilčių gauti tokią daugybę nikelio lydinio šarnyrų iš ūkio 
dalies viršininko ar sulaukti ligoninės chirurgų paramos. 

Kitą savaitę po to, kai leitenantas Šeiskopfas paklausė Gud- 
ruterio pasiūlymo ir leido kariūnams patiems išsirinkti kari- 
ninkus, eskadrilė laimėjo geltonąją vėliavėlę. Šis netikėtas lai- 
mėjimas taip nudžiugino leitenantą Šeiskopfą, kad jis smagiai 
vožė vėliavėlės kotu žmonai per galvą, kai toji bandė nusi- 

tempti jį į lovą jo pažymėti rodant savo panieką lytiniams Va- 
karų civilizacijos žemesnių viduriniųjų sluoksnių papročiams. 
Po savaitės eskadrilė laimėjo raudonąją vėliavėlę, ir iš džiaugs- 
mo leitenantas Šeiskopfas netvėrė kailyje. O dar kitą savaitę 
jo eskadrilė įėjo į istoriją laimėjusi raudonąją vėliavėlę antrą 
kartą iš eilės! Dabar leitenantas Šeiskopfas tiek pasitikėjo sa- 
vo sugebėjimais, kad galėjo pateikti didžiąją staigmeną. Atli- 
kęs didelį tiriamąjį darbą, leitenantas Šeiskopfas sužinojo, kad 
žygiuojančiųjų rankos turi ne laisvai mostaguoti, kaip tuo me- 
tu buvo madinga, o gali krustelėti tik ne daugiau kaip tris co- 
lius nuo šlaunies vidurio, taigi iš esmės beveik neturi judėti. 

Leitenantas Šeiskopfas rengėsi kruopščiai ir slapčiomis. Visi 
jo eskadrilės kariūnai buvo prisaikdinti neišduoti paslapties ir 
repetuodavo nakties gūdumoje atsarginėje pratybų aikštelėje. 
Jie žygiuodavo aklinoje tamsoje ir nieko nematydami atsitrenk- 
davo kits į kitą, bet nepanikuodami toliau mokėsi žygiuoti ne- 
mostaguodami rankomis. Iš pradžių leitenantui Šeiskopfui bu- 
vo kilusi mintis paprašyti savo draugo iš metalo dirbtuvių įtai- 
syti nikelio lydinio kaištukus kiekvieno vyro šlaunikaulyje ir 
sujungti juos su riešais varine viela palikus lygiai trijų colių 
laisvumą, bet trūko laiko - jo visuomet trūkdavo - be to, ge- 
ros vario vielos karo metu sunku buvo gauti. Jis dar prisimi- 
nė, kad šitaip suvaržyti vyrai nesugebės deramai išgriūti per 
įspūdingąją alpimo ceremoniją prieš prasidedant žygio kon- 
kursui, ir kad nesugebėjimas deramai išgriūti gali atsiliepti vi- 
sam dalinio pasirodymo įvertinimui. 

Visą savaitę leitenantas Šeiskopfas slopindamas džiugesį 
prunkštė karininkų klube. Artimiausi jo draugai ėmė lyg pa- 
šėlę spėlioti. 

— Įdomu, ką sumanė tas Šūdgalvis, — kalbėjo leitenantas 
Englis. 

Į kolegų klausimus leitenantas Šeiskopfas atsakydavo gud- 
ria šypsena. 

— Sužinosit sekmadienį, - pažadėjo jis. - Tikrai sužinosit. 

Epochos staigmeną leitenantas Šeiskopfas pateikė artimiau- 
sią sekmadienį su patyrusio impresarijaus aplombu. Jis nė žo- 

džio neištarė, kol kitos eskadrilės kaip visuomet kreivai Žy- 
giavo pro tribūną. Jis niekuo neišsidavė net tada, kai pirmo- 
sios jo paties eskadrilės gretos pasirodė akiratyje žygiuoda- 
mos nejudinamomis rankomis, ir pirmieji nerimo šnypštesiai 
pasigirdo iš apstulbusių jo kolegų. Jis tvardėsi net tada, ir tik 
kai išpampęs pulkininkas baisiai riebiais ūsais įnirtingai jį Už- 
sipuolė tirštai raustančiu veidu, pateikė paaiškinimą, pada- 
riusį jį nemirtingą: 

— Žiūrėkit, pulkininke, - pranešė jis. - Rankos nejuda. 

Ir išdalijo sustingusiems iš pagarbios baimės vertintojams 
fotostatu padarytas ir patvirtintas kopijas menkai žinomo nu- 
rodymo, padėjusio jam pasiekti šį neužmirštamą triumfą. Tai 
buvo didingiausioji leitenanto Šeiskopfo akimirka. Žygio kon- 
kursą jis, aišku, laimėjo —- nereikėjo nė piršto pajudinti, o tiks- 
liau sakant, kilstelėti rankų —- ir gavo raudonąją vėliavėlę vi- 
sam laikui bei padarė galą sekmadienio žygio konkursams, 
nes karo metu gerą raudoną vėliavėlę buvo taip pat sunku 
gauti kaip ir geros varinės vielos. Leitenantui Šeiskopfui čia 
pat buvo suteiktas vyresniojo leitenanto vardas, ir jis ėmė greitai 
daryti karjerą. Retas nepasveikino jo kaip tikro karo meno 
genijaus už tokį svarbų atradimą. 

— Tas leitenantas Šeiskopfas... — pastebėjo leitenantas Tre- 
versas. — Jis genialus karininkas. 

— Tikrai taip, - pritarė leitenantas Englis. - Gaila, kad tas 
šmikis neperia savo Žmonos. 

— Nesuprantu, koks čia ryšys, — abejingai atsakė leitenan- 
tas Treversas. — Leitenantas Bemisas smagiai išperia ponią 
Bemis kiekvieną kartą, kai jie lytiškai santykiauja, bet per Žy- 
gio konkursus jis nė supuvusio skatiko nevertas. 

— Aš kalbu apie pėrimą, - atšovė leitenantas Englis. - Ant 
žygio konkursų visiems nusispjaut. 

Iš tikrųjų visiems, išskyrus leitenantą Šeiskopfą, buvo nusi- 
spjauti ant žygio konkursų, o labiausiai - išpampusiam pulki- 
ninkui baisiai riebiais ūsais, kuris buvo drausmės komisijos 
pirmininkas ir užriaumojo ant Gudruterio tą pačią akimirką, 
kai Gudruteris nedrąsiai įėjo į kambarį paneigti kaltinimų, jam 

iškeltų leitenanto Šeiskopfo. Pulkininkas trenkė kumščiu į sta- 
lą, užsigavo ranką, dar labiau įsiutęs ant Gudruterio trenkė 
kumščiu dar smarkiau ir dar labiau užsigavo ranką. Leitenan- 
tas Šeiskopfas dėbsojo į Gudruterį sučiauptomis lūpomis, pa- 
žemintas prasto įspūdžio, kurį darė Gudruteris. 

— Po šešiasdešimties dienų tu kausies su Biliu Petrole, - 
riaumojo pulkininkas baisiai riebiais ūsais. - Ir tu manai, kad 
čia baisiai riebus anekdotas? 

— Nemanau, kad čia anekdotas, sere, - atsakė Gudruteris. 

— Nepertraukinėk! 

— Klausau, sere. 

— Kai pertraukinėji, sakyk „sere“, — liepė majoras Metkal- 
fas. 

— Klausau, sere. 

— Ar ką tik tau nebuvo liepta nepertraukinėti? — šaltai pasi- 
teiravo majoras Metkalfas. 

— Bet aš nepertraukiau, sere, - nenorėjo sutikti Gudrute- 
ris. 

— Nepertraukei, bet „sere“ taip pat nesakei. Papildyk tuo 
jam keliamus kaltinimus, — liepė mokėjusiam stenografuoti 
kapralui majoras Metkalfas. - Nesako „sere“ aukštesnio ran- 
go karininkams, kai jų nepertraukia. 

— Metkalfai, - tarė pulkininkas, - tu prakeiktas kvailys. Ar 
tai Žinai? 

Majoras Metkalfas springdamas nurijo seiles. 

— Taip, sere. 

— Tada laikyk savo prakeiktą srėbtuvę užčiauptą. Tu tauški 
niekus. 

Drausmės komisijoje buvo trys nariai: išpampęs pulkinin- 
kas baisiai riebiais ūsais, leitenantas Šeiskopfas ir majoras Met- 
kalfas, kuris bandė išmokti spoksoti plieniniu žvilgsniu. Lei- 
tenantas Šeiskopfas, kaip drausmės komisijos narys, buvo vie- 
nas iš teisėjų, vertinsiančių Gudruterio kaltės argumentus, pa- 
teiktus kaltintojo. Leitenantas Šeiskopfas buvo dar ir kaltin- 
tojas. Gudruteris turėjo karininką, kuris jį gynė. Jį ginantis 
karininkas buvo leitenantas Šeiskopfas. 

Gudruteriui visa tai buvo labai painu, ir jis ėmė virpėti iš 
siaubo, kai pulkininkas pašoko ant kojų lyg milžiniškas rau- 
gulys ir pagrasino perplėšti jo dvokiantį, bailų kūną nuo vie- 
nos galūnės iki kitos. Gudruteris prasikalto tuo, kad kartą 
būriui Žygiuojant į užsiėmimus suklupo; kitą dieną jis buvo 
oficialiai apkaltintas „rikiuotės išardymu, užpuolimu sunki- 
nančiomis aplinkybėmis, nepadoriu elgesiu, maklinėjimu, tė- 
vynės išdavimu, provokavimu, gudravimu, klasikinės muzikos 
klausymusi ir kita“. Trumpai tariant, jam buvo pateikti visi 
įmanomi kaltinimai, ir dabar jis persigandęs stovėjo prieš iš- 
pampusį pulkininką, kuris dar kartą suriaumojo, kad po še- 
šiasdešimties dienų jis kausis su Biliu Petrole, ir piktai pa- 
klausė, kaip, po šimts velnių, jam patiktų, jeigu jį išmestų iš 
mokyklos ir išsiųstų į Saliamono salas užkasinėti lavonų. Gud- 
ruteris mandagiai atsakė, kad jam tai nepatiktų; jis esąs mul- 
kis, kuris mieliau būtų lavonu, negu jį užkastų. Pulkininkas 
atsisėdo ir atsilošė — staiga ramus, atsargus ir įsiteikiamai man- 
dagus. 

— Ką turėjai galvoje, - iš lėto paklausė, — sakydamas, kad 
negalim tavęs bausti“? 

— Kada, sere? 

— Klausimus čia užduodu aš. Tu į juos atsakinėji. 

— Klausau, sere. Aš... 

— Manei, išsikvietėm tave čia, kad klausinėtum, o aš atsaki- 
nėčiau? 

— Ne, sere. Aš... 

— Kam tave čia išsikvietėm? 

— Atsakinėti į klausimus. 

— Tu velniškai teisus, - suriaumojo pulkininkas. — Tai gal 
imk atsakinėti, kol neperskėliau tau prakeiktos smegeninės. 
Ką, po šimts velnių, turėjai galvoje, tu šunsnuki, sakydamas, 
kad mes negalim tavęs bausti? 

— Man regis, aš to niekad neteigiau, sere. 

— Ar negalėtum kalbėti garsiau? Negirdžiu, ką sakai. 

— Klausau, sere. Aš... 

— Ar negalėtum kalbėti garsiau? Jis negirdi, ką sakai. 

— Klausau, sere. Aš... 

— Metkalfai! 

— Klausau, sere. 

— Ar aš tau nesakiau laikyti savo kvailą srėbtuvę užčiauptą? 

— Klausau, sere. 

— Tada laikyk savo kvailą srėbtuvę užčiauptą, kai liepiu tau 
laikyti savo kvailą srėbtuvę užčiauptą. Supranti? Ar negalė- 
tum kalbėti garsiau? Negirdžiu, ką sakai. 

— Klausau, sere. Aš... 

— Metkalfai, ar aš tau užmyniau ant kojos? 

— Ne, sere. Tikriausiai jūs užmynėt ant kojos leitenantui 
Šeiskopfui. 

— Čia ne mano koja, - tarė leitenantas Šeiskopfas. 

— Tai gal čia vis dėlto mano koja, - tarė majoras Metkalfas. 

— Patrauk ją. 

— Klausau, sere. Jūs turėsite pirmas patraukti koją, pulki- 
ninke. Jinai virš mano kojos. 

— Tu liepi man patraukti koją? 

— Ne, sere. Oi ne, sere. 

— Tada patrauk koją ir laikyk savo kvailą srėbtuvę užčiaup- 
tą. Ar negalėtum kalbėti garsiau? Aš vis dar negirdžiu, ką 
sakai. 

— Klausau, sere. Aš sakiau, kad nesakiau, jog jūs negalit 
manęs bausti. 

— Ką, po velnių, čia tauški?! 

— Aš atsakau į jūsų klausimą, sere. 

— Kokį klausimą? 

— „Ką, po šimts velnių, turėjai galvoje, tu šunsnuki, sakyda- 
mas, kad mes negalim tavęs bausti?“ — atsakė stenografuoti 
mokantis kapralas skaitydamas iš bloknoto. 

— Na gerai, - atsakė pulkininkas. - Ką, po šimts velnių, 
turėjai galvoje? 

— Aš nesakiau, kad jūs negalit manęs bausti, sere. 

— Kada? - paklausė pulkininkas. 

— Kas kada, sere? 

— Ir vėl tu uždavinėji man klausimus! 


JOSEPH HELLER 8 22-OJI IŠLYGA 95 


— Atleiskit, sere. Bijau, kad nesupratau jūsų klausimo. 

— Kada nesakei, kad mes negalim tavęs bausti? Nejaugi ne- 
supranti mano klausimo? 

— Ne, sere. Nesuprantu. 

— Ką tik jau tai sakei. O dabar malonėk atsakyti į mano 
klausimą. 

— Bet kaip aš galiu į jį atsakyti? 

— Tu ir vėl uždavei man klausimą. 

— Atleiskit, sere, bet aš nežinau, kaip į jį atsakyti. Sakiau, 
kad niekad nesakiau, jog jūs negalit manęs bausti. 

— Dabar mums sakai, kada tai sakei. Aš liepiu tau pasakyti 
mums, kada to nesakei. 

Gudruteris giliai įkvėpė. 

— Aš visada nesakiau, kad jūs negalit manęs bausti, sere. 

— Čia jau kur kas geriau, pone Gudruteri, nors tai akiplė- 
šiškas melas. Vakar vakare išvietėje. Argi nesukuždėjai, kad 
negalim tavęs bausti kitam šlykščiam šunsnukiui, kuris mums 
nepatinka? Kokia jo pavardė? 

— Josarjanas, sere, - atsakė leitenantas Šeiskopfas. 

— Taip, Josarjanas. Teisingai. Josarjanas. Josarjanas? Jo to- 
kia pavardė? Josarjanas? Po velnių - kas per pavardė yra Jo- 
sarjanas? 

Leitenantas Šeiskopfas faktus žinojo kaip penkis pirštus. 

— Tokia Josarjano pavardė, sere, - paaiškino jis. 

— Taip, manau, kad taip. Argi nekuždėjai Josarjanui, kad 
mes negalim tavęs bausti'? 

— Oi ne, sere. Aš jam kuždėjau, kad negalit pripažinti ma- 
nęs kaltu... 

— Gal aš ir kvailas, - pertraukė jį pulkininkas, - bet nema- 
tau skirtumo. Ko gero, aš ir esu gan kvailas, nes nematau skir- 
tumo. 

— K... 

— Tu plepus šunsnukis, ar ne? Niekas tavęs neprašė aiškin- 
ti, o tu man aiškini. Aš išsakiau teiginį, O ne prašiau paaiškini- 
mo. Tu plepus šunsnukis, ar ne? 

— Ne, sere. 

— Ne, sere? Tu vadini mane prakeiktu melagiu? 

— Jokiu būdu, sere. 

— Vadinasi, tu plepus šunsnukis, ar ne? 

— Ne, sere. 

— Ieškai dingsties su manim susimušti? 

— Ne, sere. 

— Ar tu plepus šunsnukis? 

— Ne, sere. 

— Po šimts velnių, tikrai ieškai dingsties su manim susimuš- 
ti. Už du dvokiančius centus užšokčiau ant šito baisiai rie- 
baus stalo ir perplėščiau tavo dvokiantį, bailų kūną nuo vie- 
nos galūnės iki kitos. 

— Taip ir darykit! Taip ir darykit! - sušuko majoras Metkalfas. 

— Metkalfai, tu dvokiantis šunsnuki. Ar aš tau neliepiau 
laikyti savo dvokiančios, bailios, kvailos srėbtuvės užčiauptos? 

— Taip, sere. Atleiskit, sere. 

— Tai malonėk šitaip daryti. 

— Aš tik bandžiau išmokti, sere. Žmogus išmokti gali tik 
bandydamas. 

— Kas taip sako? 

— Visi taip sako, sere. Net leitenantas Šeiskopfas taip sako. 

— Ar tu taip sakai? 

— Taip, sere, — patvirtino leitenantas Šeiskopfas. — Bet visi 
taip sako. 

— Ką gi, Metkalfai, malonėk ir toliau bandyti laikyti tą savo 
kvailą srėbtuvę užčiauptą ir galbūt šitaip to išmoksi. Na, kur 
mes sustojom? Perskaityk man paskutinius žodžius. 

— „Perskaityk man paskutinius žodžius“, — perskaitė kap- 
ralas, mokantis stenografuoti. 

— Ne mano paskutinius žodžius, mulki! — užriko pulkinin- 
kas. — Kieno nors kito. 

— „Perskaityk man paskutinius žodžius“, - perskaitė kap- 
ralas. 

— Čia ir vėl mano paskutiniai žodžiai! - suklykė pulkinin- 
kas, iš pykčio išraudęs kaip burokas. 

— Oi ne, sere, - pataisė jį kapralas. - Čia mano paskutiniai 

žodžiai. Vos prieš akimirką juos jums perskaičiau. Nejaugi 
neprisimenate, sere? Tai buvo vos prieš akimirką. 

— Dieve brangus! Perskaityk jo paskutinius žodžius, mulki! 
Beje, kokia tavo pavardė? 

— Popindžėjus, sere. 

— Dabar ateis tavo eilė, Popindžėjau. Vos tik baigsis šis teis- 
mas, prasidės tavo bylos nagrinėjimas, supratai? 

— Taip, sere. Kuo aš būsiu kaltinamas? 

— Koks, po velnių, skirtumas? Ar girdėjai, ko jis manęs klau- 
sė? Tu išmoksi, Popindžėjau - vos tik baigsim su Gudruteriu, 
tu išmoksi. Kariūne Gudruteri, ką... - tu kariūnas Gudrute- 
ris, o ne Popindžėjus? 

— Taip, sere. 

— Gerai. Ką... 

— Popindžėjus aš, sere. 

— Popindžėjau, tavo tėvas milijonierius, o gal senato narys? 

— Ne, sere. 

— Tada tavo popieriai šūdini, Popindžėjau, visai šūdini. Jis 
nėra generolas ar aukštas prezidento administracijos parei- 
gūnas? 

— Ne, sere. 

— Tai gerai. Kas tavo tėvas? 

— Jis miręs, sere. 

— Labai gerai. Tu tikrai įklimpai į šūdą, Popindžėjau. Ar 
tavo pavardė tikrai Popindžėjus? Beje, kas, velniai griebtų, 
per pavardė — Popindžėjus? Man ji nepatinka. 

— Tokia Popindžėjaus pavardė, sere, - paaiškino leitenan- 
tas Šeiskopfas. 

— Man tai nepatinka, Popindžėjau, ir aš laukiu nesulaukiu, 
kada perplėšiu tavo dvokiantį, bailų kūną nuo vienos galūnės 
iki kitos. Kariūne Gudruteri, prašom pakartot, ką, po šimts 
velnių, tu kuždėjai ar nekuždėjai Josarjanui vakar vėlai vaka- 
re išvietėje? 

— Klausau, sere. Aš sakiau, kad jūs negalit pripažinti manęs 
kaltu... 

— Nuo čia ir pradėsim. Ką konkrečiai turėjai galvoje, kariū- 

ne Gudruteri, sakydamas, kad mes negalim pripažinti tavęs 
kaltu? 

— Aš nesakiau, kad jūs negalit pripažinti manęs kaltu, sere. 

— Kada? 

— Kas kada, sere? 

— Velniai rautų - ruošiesi vėl mane kvosti? 

— Ne, sere. Atleiskit, sere. 

— Tada atsakyk į klausimą. Kada nesakei, kad mes negalim 
pripažinti tavęs kaltu? 

— Vakar vėlai vakare išvietėje, sere. 

— Tai buvo vienintelis kartas, kai to nesakei? 

— Ne, sere. Aš visuomet nesakiau, kad jūs negalit pripažinti 
manęs kaltu, sere. O Josarjanui sakiau, kad... 

— Niekas neklausė, ką sakei Josarjanui. Mes klausėm, ko 
jam nesakei. Mums visai nerūpi, ką sakei Josarjanui, aišku? 

— Taip, sere. 

— Tada tęsime. Ką sakei Josarjanui? 

— Aš sakiau jam, sere, kad jūs negalit pripažinti manęs kal- 
tu įvykdžius man inkriminuojamus nusikaltimus, nes nusiženg- 
site... 

— Kam? Tu burbi taip, kad nieko negalima suprasti. 

— Liaukis burbėjęs taip, kad nieko negalima suprasti. 

— Taip, sere. 

— Ir pridėk „sere“, kai burbi taip, kad nieko negalima su- 
prasti. 

— Metkalfai, tu šunsnuki! 

— Taip, sere, - suburbėjo Gudruteris. - Teisingumui, sere. 
Kad jūs negalėtumėt pripažinti... 

— Teisingumui? — apstulbo pulkininkas. — Kas yra teisingu- 
mas"? 

— Teisingumas, sere... 

— Tai ne teisingumas, — pašaipiai atsakė pulkininkas ir vėl 
emė trankyti stalą baisiai riebia ranka. - Tai Karlas Marksas. 
Aš tau pasakysiu, kas yra teisingumas. Teisingumas yra spyris 
į žarnas nuo grindų per smakrą nakčia atsėlinus su peiliu iš- 
keltu nuleidus į ginklų sandėlį šarvuotlaivio apsaugoto smėlio 

maišais iš apačios tamsoje nė žodžiu neperspėjus. Smaugimas 
viela. Štai kas yra teisingumas, kai mes visi privalome būti 
pakankamai tvirti ir šiurkštūs, kad kautumės su Biliu Petrole. 
Jokio gailesčio. Supratai? 

— Ne, sere. 

— Nesakyk man „sere“! 

— Klausau, sere. 

— Ir pridėk „sere“, kai nesakai „sere“, - liepė majoras Met- 
kalfas. 

Be abejo, Gudruteris buvo kaltas, kitaip jo nebūtų apkalti- 
nę, o kadangi tai įrodyti tebuvo galima pripažinus jį kaltu, jų 
patriotinė pareiga buvo taip ir pasielgti. Jis buvo nubaustas 
apeiti penkiasdešimt septynis bausmės ratus. Popindžėjus bu- 
vo užrakintas, kad pasimokytų, o majoras Metkalfas buvo iš- 
siųstas į Saliamono salas užkasinėti lavonų. Vieną bausmės 
ratą Gudruteris atlikdavo penkiasdešimt minučių savaitgalį 
pavaikščiojęs priešais karo policijos viršininko raštinę su to- 
ną sveriančiu neužtaisytu šautuvu ant peties. 

Visa tai Gudruterį labai glumino. Dėjosi daug keistų daly- 
kų, bet visų keisčiausia Gudruteriui buvo neapykanta, Žžvėriš- 
ka, neslepiama, nenumaldoma drausmės komisijos narių ne- 
apykanta, aptraukusi nedovanojančias jų išraiškas kietu, kerš- 
tingu stiklo paviršiumi, lyg neužgesinamos anglys pagiežingai 
žėrinti susiaurėjusiose jų akyse. Gudruteris buvo priblokštas 
su ja susidūręs. Jei būtų galėję, būtų jį nulinčiavę. Jie buvo 
trys suaugę vyrai, jis tik vaikas, ir jie jo nekentė bei troško jo 
mirties. Jie nekentė jo prieš jam ateinant, nekentė, kol jis ten 
buvo, nekentė, kai jis išėjo, o išsiskirstę ir išėję kiekvienas į 
savo vienatvę, piktdžiugiškai išsinešė neapykantą jam it kokį 
išpuoselėtą lobį. 

Išvakarėse Josarjanas stengėsi jį įspėti. 

— Tau tikrai bus striuka, — niūriai tarė jis. — Jie nekenčia 
žydų. 

— Bet aš ne žydas, - atsakė Gudruteris. 

— Tai nieko nekeis, - pažadėjo Josarjanas, ir Josarjanas bu- 
vo teisus. —- Jie persekioja visus. 

Gudruteris atšoko nuo jų neapykantos kaip nuo akinamos 
šviesos. Tie trys jo nekenčiantys vyrai kalbėjo ta pačia kalba 
kaip ir jis, vilkėjo tokią pačią uniformą, bet jis pamatė tuos be 
kruopelės meilės veidus, nekintamai išgraužtus suspaustų, nie- 
kingų priešiškumo raukšlių, ir akimirksniu suprato, kad nie- 
kur pasaulyje, jokiame fašistų tanke, lėktuve ar povandeni- 
niame laive, nei kulkosvaidžių ar minosvaidžių ginamuose bun- 
keriuose, nei už ugnį spjaudančių liepsnosvaidžių, netgi nei 
tarp prityrusių šauniosios Hermano Gėringo priešlėktuvinės 
divizijos artileristų, nei tarp šiurpių visų Miuncheno aludžių 
sąmokslininkų ir niekur kitur, nėra žmonių, kurie labiau jo 
nekęstų. 

Majoras Majoras Majoras Majoras 


Majoras Majoras Majoras Majoras vargo nuo pat pradžių. 

Kaip ir Robinsono poemos herojus Miniveras Čyvis, jis gi- 
mė per vėlai — lygiai trisdešimt šešiom valandom per vėlai, 
kad būtų nepakenkęs būklei motinos, švelnios, ligotos mo- 
ters, kuriai po pusantros paros gimdymo agonijos išgaravo 
visas ryžtas toliau ginčytis dėl naujagimio vardo. Jos vyras 
patraukė ligoninės koridoriumi — nesišypsodamas, ryžtingai, 
kaip žmogus, žinantis, ką sumanęs. Majoro Majoro tėvas bu- 
vo aukštas, liesas, su sunkiais batais ir juodos vilnos kostiu- 
mu. Nestabtelėdamas užpildė gimimo liudijimą ir be jokių jaus- 
mų padavė skyriaus medicinos seseriai. Sesuo nė žodžio neta- 
rusi jį paėmė ir išpėdino iš akių. Jis Žiūrėjo jai pavymui spėlio- 
damas, ką vilki po uniforma. 

Grįžęs į palatą, pamatė, kad žmona guli paslika po antklo- 
dėmis lyg suvytusi sena daržovė - susiraukšlėjusi, sausa ir balta; 
išsekę jos audiniai buvo ramutėliai. Jos lova stovėjo pačiame 
palatos gale, prie įskilusio, purvu apnešto lango. Iš audringo 
dangaus tiško lietus, diena buvo niūri ir šalta. Kitose ligoni- 
nės dalyse išbalę kaip kreida Žmonės susenusiomis mėlyno- 
mis lūpomis laiku mirė. Vyras tiesus stovėjo šalia lovos ir ilgai 
žiūrėjo į moterį. 

— Aš pavadinau berniuką Kalebu, - galop tyliai pranešė jai. — 
Kaip tu ir norėjai. 

Moteris nieko neatsakė, ir vyras iš lėto nusišypsojo. Jis vis- 
ką suplanavo tobulai: žmona miega ir niekada nesužinos, kad 
jis pamelavo jai, gulinčiai ligos patale skurdžioje apygardos 
ligoninės palatoje. 

Šitokia vargana buvo pradžia nevykusio eskadrilės vado, 
kuris dabar didžiąją darbo dienos dalį praleisdavo Pjanosoje 
klastodamas Vašingtono Irvingo pavardę oficialiuose doku- 
mentuose. Majoras Majoras stropiai klastojo kaire ranka, kad 
jo nedemaskuotų, apsaugotas nuo įsibrovėlių nepageidauja- 
mo jo paties autoriteto, užsimaskavęs netikrais ūsais ir dar 
užsidėjęs tamsius akinius, kad dar sunkiau pažintų koks nors 
praeivis, netyčia dirstelėjęs pro senovišką celiulioido langelį, 
iš kurio kažkoks vagis išpjovė juostelę. Šiuodu jo gimimo ir 
sėkmės perigėjus skyrė trisdešimt vieneri nykūs vienatvės ir 
nusivylimų metai. 

Majoras Majoras gimė per vėlai ir per didele vidutinybe. 
Kai kas gimsta vidutinybėmis, kiti vidutinybės pasiekia, tre- 
tiems vidutinybę primeta. Majoro Majoro atveju visi trys su- 
sidėjo į daiktą. Net iš niekuo nepasižyminčių Žmonių jis neiš- 
vengiamai išsiskirdavo kaip Žmogus, pasižymintis dar mažiau 
kuo negu visi kiti, ir žmonėms, su kuriais jis susipažindavo, 
visuomet darydavo įspūdį tai, kad jis nedaro jokio įspūdžio. 

Iš pat pradžių majoras Majoras susidūrė su trim nepalan- 
kiais jam veiksniais: motina, tėvu ir Henriu Fonda, į kurį buvo 
šlykščiai panašus beveik nuo gimimo akimirkos. Dar gerokai 
prieš tai, kai ėmė įtarti, kas yra Henris Fonda, jis pamatė, kad 
ir kur eitų, esąs nepalankiai su juo lyginamas. Visiškai nepa- 
žįstami žmonės laikė pareiga jį smerkti, todėl nuo mažų dienų 
jis jautėsi prasikaltęs, bijojo aplinkinių ir buvo vergiškai lin- 
kęs atsiprašinėti visuomenės, kad nėra Henris Fonda. Nelengva 
jam buvo stumtis per gyvenimą būnant panašiam į garsųjį ak- 
torių, bet jam niekada nekilo mintis nuleisti rankas, mat iš 
tėvo, džiūsnos 1lgšio, turinčio pavydėtiną humoro jausmą, pa- 
veldėjo atkaklumą. 

Majoro Majoro tėvas buvo rimtas, pamaldus vyras, kuris 
įsivaizdavo šmaikščiai pajuokavęs, kai pameluodavo, kiek jam 
metų. Jis buvo ilgų rankų ir kojų ūkininkas, Dievo bijantis, 
laisvę mylintis, įstatymus gerbiantis griežtas individualistas, 
įsitikinęs, kad federalinės valdžios pagalba kam nors kitam, o 
ne ūkininkams, yra šliaužiantis socializmas. Jis ragino visus 

būti taupius, sunkiai dirbti ir smerkė pasileidusias moteris, 
kurios jį atstumdavo. Pagrindinė jo kultūra buvo liucerna, ir 
jis gavo didžiulės naudos jos neaugindamas. Valdžia dosniai 
jam mokėjo už kiekvieną centnerį liucernos, kurios jis neuž- 
augino. Kuo daugiau liucernos jis neužaugindavo, tuo dau- 
giau pinigų valdžia jam sumokėdavo, tad kiekvieną centą, ku- 
rio neuždirbdavo, jis išleisdavo naujiems sklypams, kad neuž- 
augintų dar daugiau liucernos. Majoro Majoro tėvas dirbo be 
poilsio neaugindamas liucernos. Ilgais žiemos vakarais jis sė- 
dėdavo namie ir netaisydavo pakinktų, ir kasdien, vos išbrėš- 
kus vidurdieniui, šokdavo iš lovos vien tam, kad įsitikintų, jog 
namų ruoša nebus atlikta. Jis išmintingai investavo į žemę ir 
netrukus neužaugindavo daugiau liucernos negu kiti apygar- 
dos ūkininkai. Kaimynai prašydavo jo patarimo visokiais klau- 
simais, nes jis uždirbdavo daug pinigų, taigi buvo protingas. 
„Ką pasėsi, tą ir pjausi“, —- patardavo jis visiems iki vieno, o 
tie atsakydavo: „Amen“. 

Majoro Majoro tėvas atvirai pasisakydavo už valdžios tau- 
pumą su sąlyga, kad jis netrukdytų šventai valdžios prieder- 
mei mokėti ūkininkams kiek galima daugiau už visą jų užau- 
gintą liucerną, kurios niekam kitam nereikėjo, arba už tai, 
kad visai neaugintų liucernos. Jis buvo išdidus, nepriklauso- 
mas Žmogus, nusistatęs prieš bedarbio pašalpą, kuris niekuo- 
met nesvyruodamas inkštimu, žliumbimu, meilikavimu ar jė- 
ga išplėšdavo kiek tik galėjo iš ko tik galėjo. Jis buvo didžiai 
tikintis žmogus, o jo sakykla buvo visur. 

„Viešpats davė mums, doriems ūkininkams, dvi stiprias ran- 
kas, idant galėtume pasiimti tiek, kiek jomis abiem pavyks 
susiglemžti“, - užsidegęs pamokslaudavo jis ant teismo rūmų 
laiptų prieš bakalėjos parduotuvę laukdamas, kol išėjusi jau- 
na bjauraus būdo gumą kramtanti kasininkė, kurią jis vaikėsi, 
piktai į jį dėbčios. „Jei Viešpats nebūtų norėjęs, kad pasiimtu- 
me tiek, kiek galim, - toliau aiškindavo jis, - jis nebūtų mums 
davęs dviejų rankų imti“. O susirinkusieji suniurnėdavo: 
„Amen“. 

Majoro Majoro tėvas, kaip ir kalvinistai, tikėjo, kad Dievas 

iš anksto nusprendęs viską, kas įvyks, ir kad žmogaus pastan- 
gos nieko nebepakeis, ir dar nė kiek neabejojo, kad visų nelai- 
mės, išskyrus jo paties, yra Dievo valios apraiška. Jis rūkyda- 
vo cigaretes ir gerdavo viskį, be to, baisiai mėgo šmaikščius 
posakius ir mąstyti skatinančias intelektualias kalbas, ypač sa- 
vo, kai meluodavo, kiek jam metų, ar skeldavo tą gerą sąmojį 
apie Dievą ir jo žmonos vargus gimdant Majorą Majorą. To 
gero sąmojo apie Dievą ir jo žmonos vargus esmė buvo ta, 
kad Dievas per šešias dienas sukūrė visą pasaulį, 0 jo žmona 
per pusantros paros pagimdė tik Majorą Majorą. Menkesnis 
vyras tą dieną, ko gero, būtų dvejojęs ligoninės koridoriuje, 
silpnesnis - leidęsis į kompromisą ir pavadinęs naujagimį ko- 
kiu kitu puikiu vardu, tokiu kaip Majoras Mažoras, Majoras 
Minoras, Majoras Mairūnas ar Majoras C-diezas, bet Majoro 
Majoro tėvas laukė kaip tik tokios progos keturiolika metų, o 
jis buvo ne toks žmogus, kad ją praleistų. Majoro Majoro tė- 
vas Žinojo gerą sąmojį apie progą. „Proga šiame pasaulyje pa- 
sibeldžia tik vieną kartą“, —- sakydavo jis. Majoro Majoro tė- 
vas kartodavo šį gerą pokštą kiekviena proga. 

Tai, kad gimė šlykščiai panašus į Henrį Fondą, buvo pirmas 
iš ilgos virtinės pokštų, kuriuos pasitelkusi lemtis padarys Ma- 
jorą Majorą nelaiminga auka per visą bedžiaugsmį gyvenimą. 
Antrasis buvo tai, kad gimė kaip Majoras Majoras Majoras. 
Tas faktas, kad jis gimė kaip Majoras Majoras Majoras, buvo 
paslaptis, žinoma vien jo tėvui. Tikrasis jo vardas išaiškėjo tik 
tada, kai Majorą Majorą užrašė į vaikų darželį, ir padariniai 
buvo pražūtingi. Naujiena užmušė jo motiną, kuriai dingo no- 
ras gyventi ir ji sunykusi mirė - tėvas beveik apsidžiaugė, mat 
jau anksčiau nusprendė, jeigu reikės, vesti tą bjauraus būdo 
merginą iš bakalėjos parduotuvės, be to, nesitikėjo pavyksiant 
atimti iš žmonos jos žemės dalį nesumokėjus jai pinigų ar ne- 
išpėrus rykštėmis. 

Pačiam Majorui Majorui padariniai buvo neką mažiau pra- 
gaištingi. Jį, tokio gležno amžiaus vaiką, privertė suvokti, kad 
jis ne Kalebas Majoras, kaip jį visuomet tikino, o kažkoks 
visiškai nepažįstamas žmogus, vardu Majoras Majoras Majo- 

ras, apie kurį jis ničnieko nežinojo ir apie kurį niekas kitas 
anksčiau nebuvo girdėjęs. Visi jo žaidimų draugai nuo jo pasi- 
šalino ir nebegrįžo, mat buvo linkę nepasitikėti visais nepa- 
žįstamaisiais, ypač tokiu, kuris jau apgavo juos apsimetęs žmo- 
gum, kurį jie daug metų pažinojo. Niekas nenorėjo turėti su 
juo jokių reikalų. Majorui Majorui ėmė kristi iš rankų daik- 
tai, jis ėmė klupti užkliuvęs už savo paties kojos. Į kiekvieną 
sutiktą žmogų žiūrėdavo droviai ir viltingai, bet visuomet gau- 
davo nusivilti. Kadangi jam šitaip desperatiškai reikėjo drau- 
go, taip jo ir neįsigijo. Jis nesmagiai užaugo aukštu, keistu, 
svajingu gležnų akių vaikinu labai trapiomis lūpomis, kurių 
nedrąsiai grabinėjanti šypsena akimirksniu subliūkšdavo virs- 
dama įžeista pakrikusia mina išgirdus kiekvieną naują užgau- 
liojimą. 

Su vyresniaisiais jis elgėsi mandagiai, o tie jo nemėgo. Jis 
darydavo viską, ką liepdavo vyresnieji. Jie liepdavo jam ne- 
peršokus per tvorą nesakyti op, ir jis niekuomet nesakydavo 
op neperšokęs per tvorą. Jie liepdavo jam niekuomet neatidė- 
ti rytojui to, ką galėjo padaryti vakar, ir jis niekuomet neati- 
dėdavo. Jam liepdavo gerbti tėvą ir motiną, ir jis gerbdavo 
tėvą ir motiną. Jam liepdavo nežudyti, ir jis nežudė, kol atsi- 
dūrė armijoje. Tada jam liepė žudyti, ir jis žudydavo. Jis kiek- 
viena proga atsukdavo kitą skruostą ir visuomet elgdavosi su 
kitais taip, kaip norėjo, kad kiti elgtųsi su juo. Kai aukodavo 
vargšams, jo kairė ranka niekuomet nežinodavo, ką daro de- 
šinė. Jis nė karto nepaminėjo Viešpaties vardo be reikalo, ne- 
svetimoteriavo, negeidė savo artimo šiknos. Tiesą sakant, jis 
mylėjo savo artimą ir net melagingai prieš jį neliudydavo. Ma- 
joro Majoro vyresnieji jo nemėgo už tai, kad taip akiplėšiškai 
laužė visuotines normas. 

Kadangi neturėjo kur pasiekti gerų rezultatų, gerai mokėsi 
mokykloje. Universitete taip rimtai žiūrėjo į mokslus, kad ho- 
moseksualistai įtarė jį esant komunistu, o komunistai — ho- 
moseksualistu. Specialybe jis pasirinko Anglijos istoriją — ir 
padarė klaidą. 

— Anglijos istorija! - pasipiktinęs riaumojo žilakartis vyres- 

nysis senatorius iš jo valstijos. - Kuo bloga Amerikos istori- 
ja?! Amerikos istorija ne prastesnė už kiekvieną kitą istoriją 
pasaulyje! 

Majoras Majoras nedelsdamas perėjo į Amerikos literatū- 
ros specialybę, bet FTB jau buvo spėjęs užvesti jam bylą. Nuo- 
šalioje sodyboje, kurią Majoras Majoras vadino savo namais, 
gyveno šeši žmonės ir škotų terjeras; paaiškėjo, kad penki iš 
jų ir škotų terjeras - FTB agentai. Netrukus jie surinko apie 
Majorą Majorą tiek žeminančios informacijos, kad galėjo da- 
ryti su juo ką nori. Tačiau vienintelis dalykas, kurį jie sugalvo- 
jo - paimti jį į armiją eiliniu, o po keturių dienų pakelti majo- 
ru, kad kongresmenai, neturintys jokių kitų minčių, galėtų Žy- 
giuoti pirmyn atgal Vašingtono miesto gatvėmis giedodami: 
„Kas paaukštino Majorą Majorą? Kas paaukštino Majorą Ma- 
jorą?“ 

Iš tikrųjų Majorą Majorą paaukštino IBM mašina, turėjusi 
humoro jausmą, nė kiek ne prastesnį negu jo tėvo. Prasidėjus 
karui, jis vis dar buvo paklusnus ir nuolankus. Jam liepė eiti į 
karo tarnybą, ir jis ėjo. Jam liepė prašytis priimamam į aviaci- 
jos karo mokyklą, ir jis pasiprašė, o jau kitą naktį trečią va- 
landą ryto basas stovėjo lediniame purve prieš kietą, karingą 
seržantą iš JAV pietvakarių, kuris jiems pasakė galįs išskalbti 
šikną kiekvienam savo dalinio vyrui ir esąs pasirengęs tai įro- 
dyti. Visus jo eskadrilės naujokus vos prieš kelias minutes 
šiurkščiai pažadino seržanto kapralai ir liepė susirinkti prie- 
šais administracijos palapinę. Vis dar lijo ant Majoro Majoro. 
Jie išsirikiavo gretomis vilkėdami civiliniais drabužiais, prieš 
tris dienas atsivežtais į armiją. Kas uždelsė ir apsiavė batus 
bei kojines, buvo parsiųsti į šaltas, šlapias, tamsias palapines 
jų nusiauti, taigi visi stovėjo basi purvynėje, kai seržantas ak- 
meninėmis akimis nužvelgė jų veidus ir pasakė galįs išskalbti 
šikną kiekvienam savo dalinio vyrui. Niekas nebuvo linkęs su 
juo ginčytis. 

Kai kitą dieną Majoras Majoras buvo netikėtai paaukštin- 
tas į majorus, karingasis seržantas buvo nublokštas į bedugnę 
nykumą, mat nebegalėjo girtis galįs išskalbti šikną kiekvie- 

nam dalinio vyrui. Lyg Saulius jis ištisas valandas mąstė pala- 
pinėje ir nieko nepriiminėjo, o tuo tarpu rinktinė jo kapralų 
gvardija nusiminusi ėjo sargybą lauke. Trečią valandą ryto jis 
sugalvojo sprendimą, ir majoras Majoras bei kiti naujokai vėl 
buvo šiurkščiai pažadinti gavę įsakymą basi susirinkti ant dulks- 
nos čaižomo ledo prie administracijos palapinės, kur jau lau- 
kė be galo savim pasitikintis seržantas, įrėmęs kumščius į šlau- 
nis. Jis taip nekantravo kalbėti, kad tiesiog negalėjo sulaukti, 
kada vyrai pasirodys. 

— Mudu su majoru Majoru, — pasigyrė jis tuo pačiu šiurkš- 
čiu, kapotu balsu kaip ir praėjusią naktį, - galim išskalbti šik- 
ną kiekvienam mano dalinio vyrui. 

Bazės karininkai ėmėsi Žygių spręsti majoro Majoro pro- 
blemą dar tą pačią dieną. Kaip jie galėjo susitvarkyti su tokiu 
majoru kaip majoras Majoras? Pažeminę jį asmeniškai, būtų 
pažeminę visus to paties ir žemesnio rango karininkus. Kita 
vertus, jiems nė į galvą neatėjo elgtis su juo mandagiai. Lai- 
mė, majoras Majoras jau buvo įteikęs prašymą priimti į avia- 
cijos karo mokyklą. Pavakariop į telegrafo kambarį buvo at- 
siųstas įsakymas jį perkelti, ir trečią valandą ryto majorą Ma- 
jorą vėl šiurkščiai pažadino, seržantas palinkėjo jam geros ke- 
lionės ir geros kloties, ir majoras Majoras buvo įsodintas į 
lėktuvą, skrendantį vakarų link. 

Leitenantas Šeiskopfas išbalo kaip drobė, kai majoras Ma- 
joras prisistatė pas jį Kalifornijoje basas, purvu aplipusiomis 
pėdomis. Mat majoras Majoras nebeabejojo, kad jį vėl šiurkš- 
čiai žadina tam, kad jis basomis stovėtų purve, todėl paliko 
batus ir kojines palapinėje. Civiliniai drabužiai, kuriais vilkė- 
damas jis prisistatė leitenantui Šeiskopfui, buvo suglamžyti ir 
purvini. Leitenantas Šeiskopfas, tuo metu dar neišgarsėjęs kaip 
žygio mokovas, ėmė tirtėti it epušės lapas įsivaizduodamas, 
kaip atrodys majoras Majoras basas žygiuodamas jo eskadri- 
lės gretose ateinantį sekmadienį. 

— Greitai eikit į ligoninę, — suniurnėjo jis, kai tiek atgavo 
žadą, kad galėjo kalbėti, — ir pasakykit jiems, kad sergat. Pasi- 
likit ten, kol ateis jūsų priemoka uniformoms ir turėsite pini- 

gų drabužiams nusipirkti. Ir batams. Nusipirkit kokius batus. 

— Klausau, sere. 

— Nemanau, kad turit kreiptis į mane „seru“, - pastebėjo 
leitenantas Šeiskopfas. - Jūsų laipsnis aukštesnis negu mano. 

— Taip, sere. Gal mano laipsnis ir aukštesnis, sere, bet vis 
tiek jūs esat mano vadas. 

— Taip, sere, tai tiesa, - sutiko leitenantas Šeiskopfas. — (Gal 
jūsų laipsnis ir aukštesnis, sere, bet vis tiek aš jūsų vadas. Tai- 
gi verčiau darykit tai, ką liepsiu, sere, kitaip turėsit nemalo- 
numų. Eikit į ligoninę ir pasakykit jiems, kad sergat. Pasilikit 
ten, kol ateis jūsų priemoka uniformoms ir turėsite pinigų uni- 
formoms pirkti. 

— Klausau, sere. 

— Ir batams. Pirmai progai pasitaikius, nusipirkit kokius 
batus, sere. 

— Klausau, sere. Nusipirksiu, sere. 

— Ačiū, sere. 

Gyvenimas karo mokykloje majorui Majorui nė kiek nesi- 
skyrė nuo ligtolinio. Visi žmonės, su kuriais jis būdavo, norė- 
davo, kad jis būtų su kuo nors kitu. Jo instruktoriai rodė jam 
išskirtinį dėmesį, kad kuo greičiau nustumtų toliau ir atsikra- 
tytų. Jis nė nepastebėjo, kaip gavo lakūno antsiuvus ir atsidū- 
rė užjūryje, kur jo popieriai netikėtai ėmė taisytis. Visą gyve- 
nimą majoras Majoras troško vieno - kad jį laikytu savu, ir 
Pjanosoje pagaliau taip ir buvo - kurį laiką. Kovines užduotis 
vykdantiems vyrams laipsnis mažai ką reiškė, o santykiai tarp 
karininkų ir eilinių bei puskarininkių buvo laisvi ir neoficia- 
lūs. Vyrai, kurių nė vardų nežinodavo, sakydavo jam „svei- 
kas“ ir kviesdavo paplaukioti ar pažaisti krepšinio. Maloniau- 
sios jo valandos prabėgo žaidžiant krepšinį. Jie žaisdavo nuo 
ryto iki vakaro, ir visiems būdavo nusispjaut, kas laimėjo. Taškų 
niekas neskaičiuodavo, o žaidėjų galėjo būti nuo vieno iki tris- 
dešimt penkių. Anksčiau majoras Majoras niekad nežaidė 
krepšinio nei jokio kito žaidimo, bet didžiulis jo ūgis, dėl ku- 
rio net svyruodavo, ir pašėlęs entuziazmas padėjo kompen- 
suoti įgimtą nevikrumą ir patirties stoką. Majoras Majoras 

patyrė tikrą laimę ten, toje kreivoje krepšinio aikštelėje, tarp 
karininkų, puskarininkių ir eilinių, kurie buvo beveik jo drau- 
gai. Kadangi niekas nelaimėdavo, niekas ir nepralošdavo, tad 
majoras Majoras mėgavosi kiekviena straksinčia akimirka iki 
pat dienos, kai žuvus majorui Dulutui, pulkininkas Ketkartas 
atriaumojo su džipu ir atėmė galimybę vėl kada nors mėgautis 
žaidžiant ten krepšinį. 

— Tu —- naujasis eskadrilės vadas, — iš kitapus geležinkelio 
griovio šiurkščiai suriko jam pulkininkas Ketkartas. - Tik ne- 
manyk, kad tai ką nors reiškia, nes tai nieko nereiškia. Tereiš- 
kia, kad esi naujasis eskadrilės vadas. 

Pulkininkas Ketkartas jau seniai puoselėjo nenumaldomą 
pagiežą majorui Majorui. Atliekamas majoras sąrašuose su- 
jaukė jo organizacijos lentelę ir davė pagrindą į jį šnairuoti 
karinių oro pajėgų dvidešimt septintojo štabo vyrams, o ma- 
joro Ketkarto įsitikinimu, jie buvo jo varžovai ir priešai. Pul- 
kininkas Ketkartas melste meldė tokios netikėtos sėkmės kaip 
majoro Duluto mirtis. Nereikalingas majoras buvo sunki naš- 
ta; dabar jis turėjo, kur jį dėti. Jis paskyrė majorą Majorą 
eskadrilės vadu ir nuriaumojo džipu taip pat netikėtai, kaip 
pasirodė. 

Majorui Majorui tai reiškė žaidimo pabaigą. Jo veidas 1š- 
raudo iš to nesmagumo; jis taip apstulbo, kad negalėjo krus- 
telėti. Lietaus debesys vėl susitvenkė jam virš galvos. Kai atsi- 
gręžė į komandos draugus, atsitrenkė į rifą smalsių, mąslių, 
sumedėjusių veidų, spoksančių į jį su niauriu, neperprantamu 
priešiškumu. Iš gėdos jį nupurtė drebulys. Kai žaidimas vėl 
prasidėjo, jokio malonumo nebeliko. Kai jis varydavosi ka- 
muolį, niekas nebandė jo sustabdyti; kai prašydavo kamuolio, 
kas jį tuo metu turėdavo, perduodavo jam, o kai nepataikyda- 
vo į krepšį, niekas nesivaržė su juo dėl atšokusio kamuolio. 
Aikštelėje buvo girdėti jo vieno balsas. Kitą dieną viskas pasi- 
kartojo, o dar kitą jis nebepasirodė. 

Tarsi kažkam davus ženklą, visi eskadrilės vyrai nustojo su 
juo kalbėję ir ėmė į jį spoksoti. Dabar majoras Majoras nuo- 
latos būdavo susigėdęs, eidavo nudelbtomis akimis ir degan- 

čiais skruostais; kur tik pasirodydavo, visur jį pasitikdavo pa- 
nieka, pavydas, įtarumas, pagieža ir pyktis. Žmonės, anks- 
čiau beveik nepastebėdavę jo panašumo į Henrį Fondą, dabar 
nesiliaudavo apie jį kalbėję, ir atsirado net tokių, kurie ėmė 
laidyti šlykščias užuominas, neva majoras Majoras buvo pa- 
aukštintas į eskadrilės vadus kaip tik todėl, kad panėši į garsų- 
jį aktorių. Kapitonas Purvinsas, pats taikęs į šį postą, teigė, 
girdi, majoras Majoras iš tikrųjų yra Henris Fonda, bet bailu- 
sis prišiktkelnis bijąs tai prisipažinti. 

Majoras Majoras suglumęs kepurnėjosi iš vienos gėdingos 
katastrofos po kitos. Seržantas Tauzeris neatsiklausęs perne- 
šė jo daiktus į erdvų namelį ant ratų, kuriame majoras Dulu- 
tas anksčiau gyveno vienas. Majoras Majoras uždusęs atskuodė 
į raštinę pranešti, kad pavogta jo manta ir išgąsdintas vos ne- 
išprotėjo, kai jaunas ten budėjęs kapralas, jam pasirodžius, 
pašoko ant kojų ir suriko: „Ramiai!“ Majoras Majoras, kaip 
ir visi raštinėje, įsitempė vykdydamas komandą mintyse spė- 
liodamas, koks svarbus asmuo įėjo jam iš paskos. Spengian- 
čioje tyloje slinko minutės; jie visi, ko gero, būtų ten stovėję 
ramiai iki paskutiniojo teismo dienos, jeigu po dvidešimt mi- 
nučių jo pasveikinti iš štabo nebūtų užsukęs majoras Denbis, 
davęs komandą „laisvai“. 

Dar graudžiau majorui Majorui sekėsi valgykloje, kur plaz- 
denančiu nuo šypsenų veidu jau laukė Mailas, kad galėtų išdi- 
džiai nuvesti prie stalelio, kurį pastatė palapinės priekyje pa- 
puošęs siuvinėta staltiese ir puokštėmis rožinėje krištolo va- 
zoje. Majoras Majoras stovėjo pasibaisėjęs, bet jam pritrūko 
drąsos priešintis, kai visi į jį žiūrėjo. Net Havermejeris pakėlė 
galvą nuo lėkštės ir įbedė į jį masyvų nukarusį smakrą. Majo- 
ras Majoras nuolankiai pasidavė Mailo timpčiojimui ir per vi- 
są valgį gėdingai gūžėsi prie savo stalelio. Jam atrodė, kad 
valgo pelenus, bet nurijo viską iki paskutinio kąsnelio, kad tik 
neįžeistų žmonių, prisidėjusių gaminant valgį. Vėliau, likęs vie- 
nu du su Mailu, majoras Majoras pirmąsyk pajuto savyje krebž- 
dantį protestą ir pareiškė mieliau valgysiąs su kitais karinin- 
kais. Mailas jam atsakė, kad neišdegs. 

— Nesuprantu, kas čia gali neišdegti, - ginčijosi majoras Ma- 
joras. - Anksčiau nieko dėl to nėra atsitikę. 

— Anksčiau jūs niekad nebuvot eskadrilės vadu. 

— Majoras Dulutas buvo eskadrilės vadas, bet jis visuomet 
valgydavo prie vieno stalo su kitais vyrais. 

— Majoro Duluto atvejis buvo kitoks, sere. 

— Kuo gi majoro Duluto atvejis buvo kitoks? 

— Nenoriu, kad to manęs klaustumėt, sere, - atsakė Mailas. 

— Ar todėl, kad aš panašus į Henrį Fondą? - sukaupęs drą- 
są ryžosi paklausti majoras Majoras. 

— Kai kas sako, kad jūs esat Henris Fonda, - atsakė Mailas. 

— Tai štai: aš nesu Henris Fonda, - sušuko majoras Majoras 
iš pykčio drebančiu balsu. — Ir aš nė kiek į jį nepanašus. O 
jeigu ir panašus į Henrį Fondą - koks skirtumas? 

— Jokio skirtumo. Tai ir mėginau jums pasakyti, sere. Tie- 
siog jūsų atveju viskas kitaip, negu buvo su majoru Dulutu. 

Ir iš tikrųjų buvo kitaip, nes kai kitą kartą majoras Majoras 
norėjo sėstis prie normalaus stalelio šalia kitų vyrų, jis stingte 
sustingo pamatęs jų veiduose neįveikiamą priešiškumo sieną 
ir suakmenėjo su rankose virpančiu valgių padėklu, kol Mai- 
las nepastebimai prisiartino ir nė žodžio netardamas išgelbė- 
jo nuolankiai nusivedęs prie jo stalelio. Tada majoras Majoras 
nustojo priešinęsis ir visuomet valgydavo prie savo stalelio 
vienas, nugara į kitus. Jis neabejojo, kad vyrai griežia ant jo 
dantį, nes dabar, kai tapo eskadrilės vadu, susidarė įspūdis, 
tarsi kiti jam per prasti ir jis negali su jais valgyti. Vyrai nie- 
kuomet nesikalbėdavo, kai valgyklos palapinėje būdavo ma- 
joras Majoras. Jis pastebėjo, kad kiti karininkai vengia valgyti 
tuo pat metu kaip ir jis; kai jis liovėsi ten lankytis ir ėmė val- 
gyti savo namelyje, visi pajuto didžiulį palengvėjimą. 

Majoras Majoras ėmė pasirašinėti oficialius dokumentus 
Vašingtono Irvingo pavarde kitą dieną po to, kai pasirodęs 
kontržvalgas ėmė jį klausinėti apie žmogų ligoninėje, kuris 
taip darė, ir pakišo jam tokią mintį. Naujosios pareigos jam 
buvo nuobodžios, ir jis buvo jomis nepatenkintas. Jį paskyrė 
eskadrilės vadu, bet jis neturėjo žalio supratimo, ką privalo 

daryti eskadrilės vadas — nebent vien pasirašinėti oficialius 
dokumentus Vašingtono Irvingo pavarde ir klausytis retkar- 
čiais pasigirstančio majoro X de Koverlio pasagų caksėjimo 
ir dunksėjimo į žemę anapus jo kabinetuko raštinės palapinė- 
je lango. Jam nuolatos nedavė ramybės mintis, kad neatliktos 
kažkokios esminės pareigos, ir veltui laukė, kol priedermės jį 
užgrius. Išeidavo jis labai retai, kai būdavo visai neišvengia- 
ma, nes negalėjo pakęsti į jį įsmeigtų žvilgsnių. Kartais mono- 
toniją pertraukdavo koks karininkas, puskarininkis ar eilinis, 
seržanto Tauzerio atsiųstas reikalu, kurio majoras Majoras 
nepajėgdavo sutvarkyti ir todėl atsiųstąjį bemat nukreipdavo 
atgal pas seržantą Tauzerį, kad tas rastų kokią protingą išeitį. 
Matyt, tai, ką jis, kaip eskadrilės vadas, turėjo padaryti, buvo 
padaroma jam neprikišus piršto. Majoras Majoras paniuro, jį 
kamavo depresija. Kartais jis rimtai susimąstydavo, ar nesi- 
kreipus su savo bėdomis į kapelioną, bet tas atrodė toks pri- 
slėgtas savųjų vargų naštos, kad majoras Majoras nesiryžo už- 
krauti jam dar papildomų. Be to, jis nebuvo įsitikinęs, ar ka- 
pelionai turi bendrauti su eskadrilių vadais. 

Jis niekad nebuvo įsitikinęs ir dėl majoro X de Koverlio, 
kuris, kai nebūdavo išvykęs butų nuomoti ar grobti svetimša- 
lių darbininkų, neturėjo jokio rimtesnio darbo kaip svaidyti 
pasagas. Majoras Majoras dažnai skirdavo rimtą dėmesį pa- 
sagoms, tyliai krintančioms ant žemės ar besisukančioms ap- 
link į ją įkaltus plieninius kuoliukus. Jis ištisas valandas vog- 
čiomis stebėdavo majorą X de Koverlį stebėdamasis, kad toks 
didingas žmogus neturi kokio svarbesnio užsiėmimo. Jam daž- 
nai kildavo pagunda prisidėti prie majoro X de Koverlio, bet 
kiaurą dieną svaidyti pasagas jam atrodė taip pat nuobodu, 
kaip pasirašinėti majoru Majoru Majoru oficialius dokumen- 
tus, o majoro X de Koverlio laikysena buvo tokia grėsminga, 
kad majoras Majoras bijojo net prie jo artintis. 

Majoras Majoras spėliodavo, koks jo ryšys su majoru X de 
Koverliu ir koks majoro X de Koverlio ryšys su juo. Jis žino- 
jo, kad majoras X de Koverlis - jo dalies štabo viršininkas, 
bet nežinojo, ką tai reiškia, ir negalėjo apsispręsti, ar Dievas 

jį palaimino atsiuntęs majorą X de Koverlį kaip atlaidų virši- 
ninką, ar prakeikė skyręs pareigų visai nežiūrinčiu pavaldi- 
niu. Seržanto Tauzerio klausti jis nenorėjo, nes slapčia bijojo, 
o nieko daugiau klausti negalėjo, išvis mažiausiai - paties ma- 
joro X de Koverlio. Retas kas drįsdavo kreiptis į majorą X de 
Koverlį kokiu nors reikalu, o vienintelis karininkas, per savo 
kvailumą pamėginęs sviesti vieną jo pasagą, jau kitą dieną ap- 
sirgo sunkiausia forma kažkokios Pjanosos ligos, kurios Ga- 
sas, Vesas ir net daktaras Danyka dar nebuvo regėję ir apie 
kurią nė nebuvo girdėję. Niekas neabejojo, kad vargšą kari- 
ninką liga ištiko keršijant už majorą X de Koverlį, tik niekas 
nesuprato kaip. 

Dauguma oficialių dokumentų, pasiekdavusių majoro Ma- 
joro rašomąjį stalą, jo visai nelietė. Beveik visuose būdavo 
primenama apie kitus popierius, kurių majoras Majoras kaip 
gyvas nebuvo matęs ir apie kuriuos nebuvo nė girdėjęs. Jų 
ieškoti nereikėdavo, nes visuomet būdavo nurodoma nekreipti 
į juos dėmesio. Taigi per vieną darbingą minutę jis kartais pa- 
sirašydavo dvidešimt įvairių dokumentų, iš kurių kiekvienas 
liepdavo nekreipti nė menkiausio dėmesio į visus kitus. Iš ge- 
nerolo Suskingo raštinės žemyne kasdien ateidavo daugiažo- 
džiai pranešimai, prasidedantys tokiais žvaliais pamokslais, 
kaip: „Delsdamas vagi laiką“ ir „Švara - gera byla“. 

Perskaitęs generolo Suskingo pranešimus apie švarą ir del- 
simą, majoras Majoras pasijusdavo kaip nešvarus laiko vagis, 
todėl visuomet kiek įmanydamas greičiau jų atsikratydavo. Vie- 
ninteliai jį dominę oficialūs dokumentai buvo retkarčiais pa- 
sirodydavę užklausimai apie vargšą jaunesnįjį leitenantą, Žu- 
vusį virš Orvjeto praėjus mažiau kaip dviem valandoms nuo 
tada, kai pasirodė Pjanosoje — jo nebaigta iškrauti manta te- 
begulėjo Josarjano palapinėje. Kadangi vargšas leitenantas pri- 
sistatė ne į raštinę, O į operacijų planavimo palapinę, seržan- 
tas Tauzeris nusprendė būsiant saugiausia pranešti, kad jis vi- 
sai neatvyko į eskadrilę, ir visuose su juo susijusiuose retkar- 
čiais pasirodydavusiuose dokumentuose buvo teigiama, kad 
leitenantas tarsi išgaravo — iš tikrųjų taip ir nutiko. Majoras 

Majoras ilgainiui pasijuto dėkingas už oficialius dokumentus, 
kuriuos atnešdavo ant jo rašomojo stalo, nes kiaurą dieną sė- 
dėti kabinete juos pasirašinėjant buvo kur kas geriau, negu 
kiaurą dieną sėdėti kabinete jų nepasirašinėjant. Popieriai da- 
vė jam šiokio tokio darbo. 

Kiekvienas dokumentas, kurį jis pasirašydavo, po dviejų de- 
šimties dienų pertraukos neišvengiamai grįždavo su nauju la- 
pu, prisegtu naujam jo parašui. Grįžę dokumentai visuomet 
būdavo gerokai storesni, nes tarp lapo su paskutiniu jo para- 
šu ir lapu, pridėtu naujam parašui, būdavo lapai su dar gerai 
rie taip pat privalėjo pasirašyti tuos oficialius popierius. Ma- 
jorą Majorą apėmė liūdesys matant, kaip paprasti pranešimai 
išpampę virsta storiausiais rankraščiais. Nors ir kiek kartų 
tokį pasirašydavo, jis visuomet grįždavo dar vieno parašo, ir 
majoras Majoras buvo beprarandąs viltį bent vieno jų kada 
nors atsikratyti. Vieną dieną - kitą po kontržvalgo pirmojo 
apsilankymo - majoras Majoras po vienu iš dokumentų pasi- 
rašė ne savo pavarde, o Vašingtono Irvingo vien tik norėda- 
mas pažiūrėti, kokį jausmą patirs. Jam patiko. Taip patiko, 
kad iki pat vakaro šitaip pasirašinėjo visus oficialius popie- 
rius. Tai buvo impulsyvus lengvabūdiškumo ir maištavimo ak- 
tas, už kurį žinojo vėliau būsiąs griežtai nubaustas. Kitą rytą į 
kabinetą įėjo drebėdamas, laukdamas, kas dabar atsitiks. Nieko 
neatsitiko. 

Jis nusidėjo, ir jam buvo gera, nes nė vienas dokumentų, 
kuriuos jis pasirašė Vašingtono Irvingo pavarde, negrįžo! Pa- 
galiau buvo pasiekta pažanga, ir majoras Majoras griebėsi nau- 
josios karjeros su netramdomu įkarščiu. Gal oficialių doku- 
mentų pasirašinėjimas Vašingtono Irvingo pavarde buvo ir ne 
kažin kokia karjera, tačiau buvo bent jau ne taip nuobodu, 
kaip pasirašinėti majoru Majoru Majoru. Kai nusibodo ir Va- 
šingtono Irvingo pavardė, jis galėjo sukeisti žodžius vietomis 
ir pasirašinėti Irvingu Vašingtonu, kol tai nusibos. Be to, ši- 
taip jis kai ką nuveikė, nes joks dokumentas, pasirašytas abiem 
pavardėmis, eskadrilėje daugiau nebepasirodė. 

Užtat ilgainiui pasirodė antras kontržvalgas, apsimetęs pi- 
lotu. Vyrai žinojo, kad jis kontržvalgas, nes kaip paslaptį pasi- 
sakė, kas esąs prašydamas kiekvieno jų neatskleisti jo tikro- 
sios tapatybės visiems kitiems kariams, kuriems jau prisipaži- 
no esąs kontržvalgas. 

— Jūs — vienintelis žmogus eskadrilėje, žinantis, kad esu 
kontržvalgas, — patikėjo jis paslaptį majorui Majorui, - ir ne- 
paprastai svarbu, kad tai liktų paslaptim, nes kitaip negalėsiu 
veiksmingai dirbti. Supratot? 

— Seržantas Tauzeris Žino. 

— Taip, Žinau. Turėjau jam pasakyti, kad jis leistų su jumis 
pasimatyti. Bet Žinau, kad jis nieku gyvu niekam nesakys. 

— Jis pasakė man, - atsakė majoras Majoras. - Jis man sa- 
kė, jog kontržvalgas laukia, kad jį priimčiau. 

— Ak, tas šunsnukis! Liepsiu saugumo skyriui jį patikrinti. 
Jumis dėtas, nepalikčiau nepaslėptų jokių visiškai slaptų do- 
kumentų. Bent jau kol surašysiu ataskaitą. 

— Jokių visiškai slaptų dokumentų aš negaunu, - atsakė ma- 
joras Majoras. 

— Juos ir turiu galvoje. Užrakinėkite juos spintoje, kad ser- 
žantas Tauzeris negalėtų prikišti prie jų nagų. 

— Vienintelį raktą nuo spintos turi seržantas Tauzeris. 

— Ko gero, mes veltui gaištame laiką, — šaltokai atsakė ant- 
rasis kontržvalgas. Jis buvo judrus, kresnas, nervingas greitų 
ir tikslių judesių vyras. Jis ištraukė pluoštą fotokopijų iš dide- 
lio raudono voko, kurį atvirai slėpė po odiniu lakūno švarku, 
išpieštu akį rėžiančiais vaizdais lėktuvų, skrendančių pro oran- 
žine liepsna sproginėjančius zenitinių pabūklų sviedinius, bei 
tvarkingomis eilėmis bombučių, rodančių, kad atliko penkias- 
dešimt penkis kovinius skrydžius. 

— Ar esate matęs kurį nors iš jų? 

Majoras Majoras abejingai pažvelgė į kopijas iš ligoninės 
siųstų asmeninių laiškų, ant kurių cenzūravęs karininkas pa- 
rašė „Vašingtonas Irvingas“ arba „Irvingas Vašingtonas“. 

— Ne. 

— O šituos? 

Majoras Majoras tuomet pažiūrėjo į kopijas jam adresuotų 
oficialių dokumentų, kuriuos jis pasirašinėjo tomis pačiomis 
pavardėmis. 

— Ne. 

— Ar šitaip pasirašinėjantis žmogus iš jūsų eskadrilės“? 

— Kaip pasirašinėjantis? Čia dvi pavardės. 

— Vienaip ar kitaip. Mes manom, kad Vašingtonas Irvingas 
ir Irvingas Vašingtonas - vienas žmogus. Jis pasirašinėja dviem 
pavardėmis, kad sumėtytų pėdas. Žmonės labai dažnai taip 
elgiasi. 

— Sakyčiau, mano eskadrilėje nėra Žmogaus nei viena, nei 
kita pavarde. 

Antrojo kontržvalgo veide šmėstelėjo nusivylimas. 

— Jis gerokai gudresnis, negu mes manėm, - pastebėjo jis. — 
Jis dangstosi trečia pavarde ir apsimeta kažkuo kitu. Ir ma- 
nau... taip, aš manau, kad Žinau trečią pavardę, — susijaudi- 
nęs, apimtas įkvėpimo jis ištiesė majorui Majorui apžiūrėti 
dar vieną fotokopiją. — O kaip šitas? 

Truputį pasilenkęs majoras Majoras pamatė kopiją karei- 
viško laiško, kuriame Josarjanas užtušavo viską palikęs tik 
Merės vardą ir prirašęs: „Tragiškai tavęs trokštu. A. T. Iap- 
manas, JAV armijos kapelionas“. 

Majoras Majoras papurtė galvą. 

— Niekad jo nemačiau. 

— Ar žinot, kas yra A. T. Tapmanas? 

— Aviacijos grupės kapelionas. 

— Tuomet viskas aišku, - atsakė antrasis kontržvalgas. — 
Vašingtonas Irvingas yra grupės kapelionas. 

Majorą Majorą nudelgė nerimas. 

— Grupės kapelionas yra A. T. Tapmanas, - pataisė jis. 

— Jūs įsitikinęs? 

— Taip. 

— Kam grupės kapelionui rašyti tokius dalykus laiške? 

— Gal kas nors kitas parašė ir padirbo jo parašą. 

— Kam žmogui padirbinėti grupės kapeliono parašą? 

— Kad liktų nedemaskuotas. 

— Gal jūs ir teisus, - akimirką padvejojęs nusprendė antra- 
sis kontržvalgas ir čeptelėjo lūpomis. - Gal susidūrėm su gau- 
ja - su dviem vyrais, veikiančiais išvien, kurių vardai ir pavar- 
dės atsitiktinai yra priešingi. Taip, neabejoju, kad taip ir yra. 
Vienas jų - čia, eskadrilėje, kitas ligoninėje, dar kitas pas ka- 
pelioną. Išeina, kad tų vyrų trys, ar ne? Ar jūs visiškai įsitiki- 
nęs, kad anksčiau nematėt tų oficialių dokumentų? 

— Jei būčiau juos matęs, būčiau pasirašęs. 

— Kieno pavarde? - suktai paklausė antrasis kontržvalgas. — 
Savo ar Vašingtono Irvingo? 

— Savo paties pavarde, - atsakė jam majoras Majoras. - Aš 
nė nežinau Vašingtono Irvingo pavardės. 

Antrasis kontržvalgas plačiai nusišypsojo. 

— Majore, džiaugiuosi, kad jūs nekaltas. Vadinasi, galėsime 
dirbti kartu, o man reikės kuo daugiau žmonių pagalbos. Kaž- 
kur Europos karo veiksmų teatre yra žmogus, kuris kiša na- 
gus prie jums skirtų pranešimų. Ar nenujaučiate, kas jis galė- 
tų būti? 

— Ne. 

— O aš beveik Žinau, - atsakė antrasis kontržvalgas ir palin- 
kęs prie majoro Majoro konfidencialiai sukuždėjo: - Tas šun- 
snukis Tauzeris. Kitaip ko jis laido apie mane liežuvį? Nuo 
šiol įdėmiai viską stebėkite ir praneškite man, vos tik išgirsite 
ką kalbant apie Vašingtoną Irvingą. Liepsiu saugumo skyriui 
patikrinti kapelioną ir visus kitus eskadrilės vyrus. 

Vos jam išėjus, pro langą į majoro Majoro kabinetą įšoko 
pirmasis kontržvalgas ir paklausė, ko reikėjo antrajam. Majo- 
ras Majoras vos jį pažino. 

— Jis buvo kontržvalgas, - pasakė jam majoras Majoras. 

— Nė velnio! - atsakė pirmasis kontržvalgas. - Kontržval- 
gas čia aš. 

Majoras Majoras vos jį pažino todėl, kad vilkėjo išblukusiu 
kaštoniniu velveto chalatu pažastyse trūkusiomis siūlėmis, pū- 
keliais aplipusia flaneline pižama ir avėjo nušiurusiomis šle- 
petėmis, vienos iš kurių padas buvo atsiknojęs. Majoras Ma- 
joras prisiminė, kad tokia buvo ligoninės uniforma. Vyras pri- 

augo apie dešimt kilogramų ir trykšte tryško sveikata. 

— Aš baisiai sergu, — inkštė jis. - Ligoninėje nuo naikintuvo 
piloto užsikrėčiau peršalimu ir apsirgau labai sunkiu plaučių 
uždegimu. 

— Labai užjaučiu, — tarė majoras Majoras. 

— Menka man iš to nauda, - verkšleno kontržvalgas. - Jūsų 
užuojautos man nereikia. Tik noriu, kad žinotumėt, kaip kan- 
kinuosi. Atėjau čia jūsų perspėti, kad Vašingtonas Irvingas, 
matyt, perkėlė savo operacijų bazę iš ligoninės į jūsų eskadri- 
lės stovyklą. Gal kartais girdėjot ką nors kalbant apie Vašing- 
toną Irvingą? 

— Tiesą sakant, girdėjau, - atsakė majoras Majoras. - Tas 
vyriškis, kuris ką tik čia buvo. Jisai kalbėjo apie Vašingtoną 
Irvingą. 

— Tikrai? — baisiausiai nudžiugęs sušuko pirmasis kontr- 
žvalgas. - Ko gero, mums kaip tik to ir reikėjo, kad galutinai 
išnarpliotume šią bylą! Stebėkite jį dvidešimt keturias valan- 
das per parą, o aš bėgu atgal į ligoninę ir parašysiu viršinin- 
kams, kad atsiųstų naujų nurodymų. 

Kontržvalgas pro langą iššoko iš majoro Majoro kabineto 
ir dingo. 

Po akimirkos kraštas brezento, skiriančio majoro Majoro 
kabinetą nuo raštinės, pasikėlė ir pasirodė antrasis kontržval- 
gas. Jis taip skubėjo, kad dabar gaudė kvapą. 

— Ką tik mačiau, kaip vyras raudona pižama iššoko pro jū- 
sų langą ir tekinas nuskuodė keliu! - sušuko jis. - Nejaugi jūs 
jo nematėt? 

— Jis buvo čia - kalbėjosi su manim, - atsakė majoras Ma- 
joras. 

— Man pasirodė velniškai įtartina: vyras raudona pižama 
šoka pro langą, - vyriškis ėmė energingai sukti ratus po kabi- 
netuką. — Iš pradžių maniau, kad jūs sprunkat į Meksiką. Bet 
dabar matau, kad ten buvot ne jūs. Ar jis kartais neužsiminė 
apie Vašingtoną Irvingą? 

— Tiesą sakant, užsiminė, - patvirtino majoras Majoras. 

— Tikrai? — sušuko antrasis kontržvalgas. - Puiku! Ko ge- 

ro, kaip tik to mums reikėjo, kad galutinai išnarpliotume šią 
bylą. Ar žinot, kur mes galim jį rasti? 

— Ligoninėj. Jis baisiai serga. 

— Nuostabu! — sušuko antrasis kontržvalgas. - Tuoj pat ei- 
nu ten jo gaudyti. Būtų geriausia, jei eičiau inkognito. Einu į 
medicinos pagalbos palapinę - paaiškinsiu jiems padėtį ir pa- 
prašysiu, kad nusiųstų ten kaip ligonį. 

— Jie nenori siųsti manęs į ligoninę, kadangi nesergu, — grį- 
žęs pranešė jis majorui Majorui. — Iš tikrųjų aš gan rimtai 
sergu. Seniai ruošiausi įduoti save, kad patikrintų - dabar bus 
gera proga. Grįšiu į medicinos pagalbos palapinę, pasakysiu, 
kad sergu, ir tada jie nusiųs mane į ligoninę. 

— Žiūrėkit, ką jie man padarė! - pasiskundė jis prisistatęs 
majorui Majorui su purpurinėmis dantenomis. Jo sielvartas 
buvo nepaguodžiamas. Batus ir kojines jis nešėsi rankoje; jo 
kojų nagai irgi buvo išdažyti violetiniu gencijonų tirpalu. — 
Kur tai matyta — kontržvalgas purpurinėmis dantenomis?! — 
dejavo jis. 

Jis išėjo iš raštinės panarinęs galvą, įgriuvo į apkasą ir susi- 
laužė nosį. Jo temperatūra vis dar buvo normali, bet Gasas ir 
Vesas padarė jam išimtį ir nuvežė į ligoninę greitąja. 

Majoras Majoras pamelavo, ir jam buvo gera. Jis nelabai 
nustebo, kad jam gera, mat buvo pastebėjęs, jog meluojantys 
žmonės dažniausiai išradingesni, ambicingesni ir daugiau pa- 
siekia gyvenime negu nemeluojantys. Jei būtų pasakęs tiesą 
antrajam kontržvalgui, būtų turėjęs nemalonumų. Tačiau jis 
pamelavo ir dabar galėjo laisvai darbuotis toliau. 

Po antrojo kontržvalgo apsilankymo jis ėmė dirbti apdai- 
riau. Pasirašinėjo tik kaire ranka, be to, užsidėjęs tamsius aki- 
nius ir netikrus ūsus, kuriais prisidengęs nesėkmingai bandė 
vėl žaisti krepšinį. Griebėsi dar vienos atsargos priemonės: 
pasirašinėjo nebe Vašingtonu Irvingu, o Džonu Miltonu, ir 
įsitikino labai sumaniai pasielgęs. Džono Miltono pavardė buvo 
lanksti ir glausta. Kaip ir Vašingtono Irvingo, vardą galėjai 
sėkmingai keisti su pavarde vietomis, kai tik nusibosdavo. Be 
to, naujoji pavardė leido padvigubinti darbo našumą, nes bu- 

vo gerokai trumpesnė už jo paties ar Vašingtono Irvingo, ir jai 
parašyti reikėjo žymiai mažiau laiko. Džono Miltono pavardė 
buvo naudinga dar vienu požiūriu. Ją galėjai pritaikyti kam 
nori, ir netrukus majoras Majoras ėmė įrašinėti ją į įsivaiZ- 
duojamus dialogus. Taigi dažnai vietoj parašo oficialiame do- 
kumente galėjai perskaityti: „Džonai, Miltonas yra sadistas“ 
arba: „Ar matei Miltoną, Džonai?“ Ypač jis didžiavosi tokiu 
parašu: „Ieškok Džono tupykloje, Miltonai“. Džonas Milto- 
nas atvėrė begalę naujų perspektyvų, kupinų žavingų, neiš- 
senkamų galimybių, žadančių išblaškyti nuobodulį visiems lai- 
kams. Kai Džonas Miltonas majorui Majorui nusibodo, jis grį- 
žo prie Vašingtono Irvingo. 

Majoras Majoras nusipirko tamsius akinius ir netikrus ūsus 
Romoje, kai paskutinį kartą pabandė išsigelbėti iš pažemini- 
mo liūno, į kurį vis giliau klimpo. Pirmiausia jis patyrė siau- 
bingą Didžiojo ištikimybės priesaikos kryžiaus žygio pažemi- 
nimą, kai niekas iš trisdešimties ar keturiasdešimties žmonių, 
platinančių konkuruojančius ištikimybės priesaikos variantus, 
nė neleido jam pasirašyti. Paskui, kai šis skandalas buvo be- 
užsimirštąs, kaip į vandenį dingo Gudruterio lėktuvas su vi- 
sais įgulos nariais, ir kaltė dėl šio keisto nelaimingo nutikimo 
tulžingai buvo suversta jam, nes jis taip ir nepasirašė jokios 
ištikimybės priesaikos. 

Tamsūs akiniai buvo su storais rausvai raudonais rėmais. 
Netikri juodi ūsai buvo visų dėmesį patraukdavusio rylinin- 
ko; vienus ir kitus jis užsidėjo nuėjęs Žaisti krepšinio, kai vie- 
ną dieną pajuto nebeištversiąs vienatvės. Koja už kojos atėjęs 
į aikštelę, nutaisė nerūpestingai familiarią miną ir slapčia mel- 
dėsi, kad jo nepažintų. Kiti apsimetė jo nepažinę, ir jam prasi- 
dėjo smagybės. Kai baigė sveikinti save su šitaip pavykusia 
nekalta gudrybe, vienas iš varžovų smarkiai į jį atsitrenkė ir 
parklupdė. Netrukus į jį vėl skaudžiai trenkėsi, ir jis suprato, 
kad vyrai vis dėlto jį pažino ir į jo maskuotę žiūri kaip į licen- 
ciją stumdyti jį alkūnėmis, griauti pakišus koją ir vanoti. Jiems 
visai jo nereikėjo. Tą akimirką, kai tai suvokė, jo komandos 
Žaidėjai instinktyviai susiliejo su varžovais į vieną staugiančią 


JOSEPH HELLER 8 22-OJ1I IŠLYGA 121 


kraujo ištroškusią minią, kuri užgriuvo jį iš visų pusių šlykš- 
čiai keikdamasi ir mosuodama kumščiais. Jį pargriovė ant Žže- 
mės, spardė, kol jis tysojo ir vėl puolė, kai jis apgraibomis 
vargais negalais atsistojo. Jis užsidengė veidą rankomis ir nie- 
ko nebematė. Pagauti siautulingos nenugalimos jėgos, verčian- 
čios jį tvatyti, spardyti, lupti akis, trypti, jie puolė kits per 
kitą. Galop jam taip vožė, kad jis sukdamasis ratu nulėkė iki 
griovio krašto ir pargriuvo galva žemyn. Griovio dugne jis šiaip 
taip atsistojo, persiropštė per sieną ir nusvirduliavo lydimas 
krušos šauksmų ir akmenų, kuriais jį mėtė, kol jis pasislėpė 
už raštinės palapinės kampo. Per visą susidorojimą jam la- 
biausiai rūpėjo išsaugoti tamsius akinius ir netikrus ūsus ant 
veido, kad ir toliau galėtų apsimetinėti esąs kažkas kitas ir 
kad netektų, kaip jis baisiai bijojo, parodyti jiems savo val- 
džios. 

Grįžęs į kabinetuką, jis apsiverkė, o baigęs verkti nusiplovė 
kraują nuo lūpų ir nosies, nusigrandė purvus nuo nubrozdin- 
tų skruostų ir kaktos, o tada išsikvietė seržantą Tauzerį. 

— Nuo šiol, — tarė jis, — nenoriu, kad kas nors ateitų pas 
mane, kai aš čia. Aišku? 

— Taip, sere, —- atsakė seržantas Tauzeris. - Man irgi neiti? 

— Taip. 

— Supratau. Tai viskas? 

— Taip. 

— Ką man sakyti tiems, kas ateis pas jus, kai čia būsit? 

— Sakyk jiems, kad aš čia ir liepk laukti. 

— Taip, sere. Kiek? 

— Kol aš išeisiu. 

— O ką man tada su jais daryti? 

— Man nė motais. 

— Ar galiu leisti pas jus užeiti, kai būsite išėjęs? 

— Gali. 

— Bet tada jūsų čia nebus, ar ne? 

— Nebus. 

— Taip, sere. Tai viskas? 

— Taip. 

— Klausau, sere. 

— Nuo šiol, - tarė majoras Majoras eiliniui, kuris tvarkė jo 
namelį, - nenoriu, kad eitum pas mane, kai būsiu čia, ir klaus- 
tum, ar gali kuo nors padėti. Aišku? 

— Taip, sere, - atsakė ordonansas. - Kada man ateiti suži- 
noti, ar norit, kad jums ką nors padaryčiau? 

— Kai manęs čia nebus. 

— Klausau, sere. Ir ką man reikės daryti? 

— Viską, ką įsakysiu. 

— Bet jūsų čia nebus ir jūs nieko negalėsit pasakyti, ar ne? 

— Negalėsiu. 

— Tai ką man tada daryti? 

— Viską, ką reikia daryti. 

— Klausau, sere. 

— Tai viskas, — tarė majoras Majoras. 

— Taip, sere, - atsakė ordonansas. — Tai viskas? 

— Ne, - atsakė majoras Majoras. — Valyti taip pat neateik. 
Neik jokiu reikalu, nebent būtum įsitikinęs, kad manęs čia 
nėra. 

— Klausau, sere. Bet kaip man visuomet įsitikinti? 

— Jei nebūsi įsitikinęs, manyk, kad aš čia, ir nepareik, kol 

— Taip, sere. 

— Atleisk, kad turiu su tavim šitaip kalbėti, bet turiu. Viso 
gero. 

— Viso gero, sere. 

— Ir ačiū. Už viską. 

— Taip, sere. 

— Nuo šiol, - tarė majoras Majoras Mailui Pusproteriui, - į 
valgyklą aš nebeisiu. Valgyti man atneškit į namelį. 

— Sakyčiau, gerai sumanėt, - atsakė Mailas. - Dabar galė- 
siu vaišinti jus ypatingais patiekalais, apie kuriuos kiti nieka- 
da nesužinos. Neabejoju, kad jums jie patiks. Pulkininkui 
Ketkartui visuomet patinka. 

— Man nereikia jokių ypatingų patiekalų. Noriu to paties, 
ką duodat visiems kitiems karininkams. Tik įspėk žmogų, ku- 


JOSEPH HELLER 8 22-OJI IŠLIYGA 123 


ris atneš, kad vieną kartą pasibelstų į mano duris ir paliktų 
padėklą ant laiptelių. Aišku? 

— Taip, sere, —- atsakė Mailas. - Labai aišku. Turiu paslėpęs 
gyvų omarų iš Meino valstijos, kuriuos galiu šįvakar patiekti 
su puikia rokforo mišraine ir dviem šaldytais eklerais, tik va- 
kar slapčia atgabentais iš Paryžiaus kartu su svarbiu Prancū- 
zijos pogrindžio nariu. Ar pradžiai tiks? 

— Ne. 

— Klausau, sere. Supratau. 

Tądien vakarienei Mailas patiekė jam keptą meinietišką 
omarą su puikia rokforo mišraine ir dviem šaldytais eklerais. 
Majoras Majoras suirzo. Tačiau jeigu viską grąžins, maistas 
suges arba atiteks kam nors kitam, be to, majoras Majoras 
jautė silpnybę keptiems omarams. Jis valgė graužiamas sąži- 
nės. Kitą dieną pietums gavo merilendietiško balų vėžlio ir 
visą litrą 1937 metų „Dom Perinjono“, kurį majoras Majoras 
išgėrė nė nemirktelėjęs. 

Po Mailo liko tik raštinės vyrai; jų vengdamas majoras Ma- 
joras kaskart įeidavo ir išeidavo pro aprūkusį celiulioidinį ka- 
binetuko langą. Langas atsisegdavo, buvo didelis ir žemai įsta- 
tytas, tad lengvai galėjai pro jį šokti iš abiejų pusių. Atstumą 
tarp raštinės ir savo namelio įveikdavo tekinas pasileidęs už 
palapinės kampo, kai horizonte nieko nebūdavo matyti, pas- 
kui šokdavo į geležinkelio griovį ir nunarinęs galvą skuosdavo 
į priekį, kol pasiekdavo miško prieglobstį. Kai atsidurdavo 
vienoj linijoj su savo nameliu, išsiropšdavo iš griovio ir kiek 
kojos įkerta nurūkdavo tankiu pomiškiu, kur vienintelį kartą 
susitiko žmogų — kapitoną Flumą. Tas, išsimušęs iš veido, pa- 
našus į vaiduoklį, mirtinai jį išgąsdino prieblandoje be jokio 
įspėjimo išdygęs iš gervuogių krūmų lopinėlio skystis, kad Va- 
das Baltoji Pusiau Aviža grasino perrėžti jam gerklę nuo vie- 
nos ausies iki kitos. 

— Jei dar kartą taip mane išgąsdinsi, — tarė jam majoras 
Majoras, - aš perrėšiu tau gerklę nuo vienos ausies iki kitos. 

Kapitonas Flumas aiktelėjo ir tuoj pat vėl pranyko gervuogių 
krūmų lopinėlyje. Nuo to laiko majoras Majoras jo neberegėjo. 

Pažvelgęs į savo laimėjimus, majoras Majoras buvo paten- 
kintas. Svetimoje šalyje, hektaro ar kiek didesniame plote, kur 
grūdosi daugiau kaip du šimtai žmonių, jam pavyko tapti atsi- 
skyrėliu. Parodęs šiek tiek išradingumo ir įžvalgumo, jis pasie- 
kė, kad joks kitas eskadrilės vyras beveik nebegalėjo su juo pa- 
sikalbėti; kaip jis pastebėjo, tai visiems patiko, nes niekas šiaip 
ar taip nenorėjo su juo šnekėtis. Kaip paaiškėjo, niekas, išsky- 
rus tą beprotį Josarjaną, kuris kartą jį išgriovė šuolyje pečiu 
trenkęs į juosmenį, kai jis skuodė griovio dugnu į namelį pietų. 

Jeigu majoras Majoras ir norėjo, kad koks eskadrilės vyras 
jį pargriautų šuolyje pečiu trenkęs į juosmenį, tai tik kad ne 
Josarjanas. Mat Josarjanas iš prigimties buvo kažkoks nepa- 
dorus; jis taip gėdingai verkšleno dėl negyvėlio savo palapinė- 
je, kurio ten net nebuvo, o paskui po skrydžio virš Avinjono 
išsirengė ir nuogas vaikštinėjo iki pat dienos, kai generolas 
Šmiksonas priėjo prisegti jam medalio už didvyriškumą, pa- 
rodytą virš Feraros, ir pamatė jį nuogutėlį rikiuotėje. Niekas 
pasaulyje neturėjo teisės išnešti netvarkingos numirėlio man- 
tos iš Josarjano palapinės. Majoras Majoras atėmė tą teisę, 
kai leido seržantui Tauzeriui pranešti vadovybei, kad leite- 
nantas, žuvęs virš Orvjeto praėjus mažiau kaip dviem valan- 
doms nuo tada, kai pasirodė eskadrilėje, eskadrilėje visai ne- 
pasirodė. Majorui Majorui atrodė, kad vienintelis, turįs kokią 
nors teisę išnešti žuvusiojo daiktus iš Josarjano palapinės, buvo 
pats Josarjanas, bet majorui Majorui atrodė, kad Josarjanas 
tokios teisės neturi. | 

Kai Josarjanas jį pargriovė šuolyje pečiu trenkęs į juosme- 
nį, majoras Majoras sudejavo ir bandė atsistoti. Josarjanas 
jam neleido. 

— Kapitonas Josarjanas, — tarė Josarjanas, —- prašo leidimo 
tučtuojau pasikalbėti su majoru gyvybės ar mirties klausimu. 

— Prašau leisti man atsistoti, - nepatogiai suriestas malda- 
vo majoras Majoras. - Aš negaliu atiduoti tau pagarbos gulė- 
damas ant savo rankos. 

Josarjanas jį paleido. Juodu iš lėto atsistojo. Josarjanas dar 
kartą atidavė pagarbą ir pakartojo prašymą. 

— Eime į mano kabinetą, - tarė majoras Majoras. - Nema- 
nau, kad čia geriausia vieta kalbėtis. 

— Klausau, sere, — atsakė Josarjanas. 

Nusipurtę nuo drabužių žvirgždą, nejaukioje tyloje jie at- 
ėjo iki raštinės įėjimo. 

— Duok man porą minučių pasitepti įdrėskimus merbromi- 
nu, paskui liepk seržantui Tauzeriui tave įleisti. 

— Klausau, sere. 

Majoras Majoras oriai nužingsniavo į raštinės palapinės galą 
nė nežvilgtelėjęs į raštininkus ir mašininkus, dirbančius prie 
rašomųjų stalų ir dokumentų spintų. Įėjęs į kabinetuką, nu- 
leido brezento antvožą. Vos likęs vienas, tekinas pasileido prie 
lango ir iššoko ketindamas sprukti. Jam buvo pastojęs kelią 
Josarjanas. Jis laukė stovėdamas padėtyje „ramiai“ ir dar sykį 
atidavė jam pagarbą. 

— Kapitonas Josarjanas prašo leidimo tučtuojau pasikalbėti 
su majoru gyvybės ar mirties klausimu, - ryžtingai pakartojo jis. 

— Leidimo neduodu, - kaip kirviu nukirto majoras Majoras. 

— Nieko nebus. 

Majoras Majoras nusileido. 

— Gerai, — sutiko išvargusiu balsu. - Aš su tavim pasikalbė- 
siu. Prašom šokti į mano kabinetą. 

— Malonėkite šokti pirmas. 

Juodu įšoko į kabinetą. Majoras Majoras atsisėdo, o Josar- 
janas priėjo prie jo rašomojo stalo ir pasakė nebenorįs vykdy- 
ti kovinių skrydžių. Ką galiu daryti? — klausė savęs majoras 
Majoras. Daryti jis tegalėjo tai, ką buvo nurodęs daryti papul- 
kininkis Kornas ir tikėtis geriausio. 

— Kodėl? - paklausė jis. 

— Bijau. 

— Nėra ko gėdytis, - draugiškai patarė jam majoras Majo- 
ras. — Mes visi bijom. 

— Man ne gėda, - atsakė Josarjanas. - Man tik baisu. 

— Jei niekada nebijotum, būtum nenormalus. Net drąsiausi 
vyrai patiria baimę. Viena sudėtingiausių mūsų užduočių mū- 
šyje — įveikti baimę. 

— Liaukitės, majore. Nejaugi būtinai turim malti šitą šūdą? 

Majoras Majoras susigėdęs nudelbė akis ir ėmė narstyti pirš- 
tų galiukus. 

— Ką nori iš manęs išgirsti? 

— Kad atlikau pakankamai skrydžių ir galiu važiuoti namo. 

— O kiek atlikai? 

— Penkiasdešimt vieną. 

— Tau teliko keturi. 

— Jis padidins normą. Kaskart, kai baigiu vykdyti, jis ją pa- 
didina. 

— Gal šį sykį nepadidins. 

— Šiaip ar taip, jis niekuomet nieko nesiunčia namo. Laiko 
visus čia laukdamas įsakymo grįžti į tėvynę, kol įguloms nebe- 
užtenka vyrų, o tada padidina reikalaujamų skrydžių skaičių 
ir vėl įsako skraidyti. Jis šitaip elgiasi nuo tada, kai čia pasiro- 
dė. 

— Nereikia kaltinti pulkininko Ketkarto už tai, kad įsaky- 
mai ateina pavėluotai, — aiškino majoras Majoras. - Skubiai 
reaguoti į mūsų siunčiamus įsakymus — karinių oro pajėgų 
dvidešimt septintojo štabo pareiga. 

— Jis galėtų paprašyti vyrų, kurie mus pakeistų, ir parsiųsti 
mus namo atėjus įsakymui. Beje, man sakė, kad karinių oro 
pajėgų dvidešimt septintasis štabas sutinka, kad atliktume tik 
keturiasdešimt skrydžių — padidinti jų skaičių iki penkiasde- 
šimt penkių sumanė jis pats. 

— Nieko apie tai nežinau, - atsakė majoras Majoras. - Pul- 
kininkas Ketkartas - mūsų viršininkas ir mes privalom vyk- 
dyti jo įsakymus. Gal atlik dar keturis skrydžius ir žiūrėk, kas 
bus? 

— Nenoriu. 

Ką tu gali daryti? - dar kartą pamąstė majoras Majoras. Ką 
gali padaryti vyrui, kuris Žiūri tau tiesiai į akis ir sako mieliau 
mirsiąs, negu Žžūsiąs mūšyje, vyrui, kuris bent jau ne mažiau 
subrendęs ir protingas kaip tu, nors tu privalai apsimetinėti, 
kad jis toks nėra? Ką gali jam pasakyti? 

— O jeigu mes leisim tau pasirinkti norimus skrydžius ir 

galėsi „gabenti pieną“? — tarė majoras Majoras. - Tada galėsi 
atlikti tuos keturis skrydžius niekuo nerizikuodamas. 

— Aš nenoriu „gabenti pieno“. Nebenoriu dalyvauti šitame 
kare. 

— Nori pamatyti, kaip mūsų tėvynė pralaimi? — paklausė 
majoras Majoras. 

— Mes nepralaimėsim. Turim daugiau karių, daugiau pini- 
gų, daugiau išteklių. Dešimt milijonų uniformuotų vyrų galė- 
tų mane pakeisti. Žmonės žūva, bet kur kas daugiau žmonių 
kraunasi pinigus ir smaginasi. Tegul žūva kas nors kitas. 

— Kas būtų, jei visi mūsiškiai šitaip manytų? 

— Tuomet aš tikrai būčiau paskutinis mulkis, jei manyčiau 
kitaip, ar ne? 

Ką būtų galima jam pasakyti? — nusiminęs svarstė majoras 
Majoras. Nesakyti jis galėjo viena: kad jis nieko negali pada- 
ryti. Pasakęs, kad nieko negali padaryti, jis leistų suprasti, jog 
ką nors padarytų, jei galėtų, ir kad papulkininkio Korno poli- 
tika klaidinga ar neteisinga. Papulkininkis Kornas kuo aiškiau- 
siai tai išdėstė. Jis šiukštu neturi sakyti, kad nieko negali pa- 
daryti. 

— Atleisk, — tarė jis, — bet aš nieko negaliu padaryti. 


10 


Vintergrynas 


Gudruteris buvo negyvas. Tai buvo esminis jo filosofijos trū- 
kumas. Vieną popietę aštuoniolika lėktuvų leidosi spindinčia- 
me baltame debesyje netoli Elbos krantų grįždami iš kassa- 
vaičio „pieno gabenimo“ skrydžio iš Parmos; iš debesies išni- 
ro septyniolika. Aštuonioliktojo pėdsakai taip ir nebuvo rasti — 
nei ore, nei lygiame žalsvų vandenų paviršiuje apačioje. Jokių 
nuolaužų nebuvo. Sraigtasparniai sukiojosi baltame debesyje 
iki saulėlydžio. Naktį debesis išsisklaidė, o iš ryto Gudruterio 
nebebuvo. 

Tas dingimas stulbino nė kiek ne mažiau negu Didysis Lou- 
eri Fildo karinių oro pajėgų bazės sąmokslas, kai visi šešias- 
dešimt keturi vieno kareivinių pastato vyrai kartą atlyginimų 
dieną dingo, ir niekas apie juos daugiau negirdėjo. Anksčiau, 
kol Gudmteris dar nebuvo taip gudriai pagrobtas iš būties, 
Josarjanas manė, kad kareivukai paprasčiausiai nusprendė visi 
iki vieno savavališkai pasišalinti iš dalinio tą pačią dieną. Tie- 
są sakant, tai, kas pasirodė masišku šventos pareigos vengi- 
mu, įkvėpė jam tiek drąsos, kad jis nudžiugęs išlėkė pranešti 
šios jaudinančios žinios buvusiam pirmosios klasės eiliniui Vin- 
tergrynui. 

— Ir kas gi čia jaudinančio? - kandžiai nusišaipė buvęs pir- 
mosios klasės eilinis Vintergrynas pasidėjęs šlykštų kareiviš- 
ką batą ant kastuvo ir glebiai atsišliejęs į sieną vienos iš gilių 
kvadratinių duobių — kasti tokias buvo jo karinė specialybė. 

Buvęs pirmosios klasės eilinis Vintergrynas buvo pašaipus 
chuliganėlis, mėgęs vienu darbu sugriauti kito triūso vaisius. 
Kai tik savavališkai pasišalindavo iš dalinio, jį sugaudavo ir 

nuteisdavo tam tikrą laiką kasti ir užkasti metro aštuoniasde- 
šimties centimetrų gylio, pločio ir ilgio duobes. Kai atlikdavo 
bausmę, vėl neatsiklausęs viršininkų bėgdavo iš dalinio. Bu- 
vęs pirmosios klasės eilinis Vintergrynas susitaikė su savo vaid- 
meniu kasti ir užkasinėti duobes nesiskųsdamas, su tikro pat- 
rioto pasiaukojimu. 

— Toks gyvenimas neblogas, — filosofiškai komentuodavo 
jis. - Matyt, kas nors turi tai daryti. 

Jam užteko proto suprasti, kad kasti duobes Kolorade — 
visai nebloga užduotis karo metais. Kadangi duobės didelės 
paklausos neturėjo, galėjo jas kasti ir užkasti neskubėdamas, 
todėl retai persidirbdavo. Kita vertus, po kiekvieno karo lau- 
ko teismo jį pažemindavo iki paprasto eilinio. Jis labai gailė- 
davo prarasto laipsnio. 

— Visai smagu buvo būti pirmosios klasės eiliniu, - ilgesin- 
gai prisimindavo jis. - Turėjau statusą -— ar supranti, ką turiu 
galvoje? Be to, sukiodavausi aukščiausiuose sluoksniuose, — 
jo veidą aptemdydavo nuolankus susitaikymas su tokia padė- 
timi. - Bet dabar man tai nebepasiekiama, - balsu mąstė jis. — 
Kitą kartą, kai nešiu muilą iš dalinio, jau būsiu paprastas eili- 
nis, ir aš Žinau, kad viskas tada bus kitaip. 

Duobių kasimas buvo neperspektyvus užsiėmimas. 

— Tas darbas net nepastovus. Prarandu jį, kai atlieku baus- 
mę. Tada vėl turiu nešti muilą iš dalinio, jei noriu jį susigrą- 
žinti, bet net ir to negaliu be perstojo daryti. Yra kliūtis — 
22-0ji išlyga. Kai kitą kartą išnešiu muilą, man gresia kariškių 
kalėjimas. Nežinau, kas manęs laukia. Ko gero, jei nesisaugo- 
siu, galiu atsidurti net anapus Atlanto. 

Jis nenorėjo kasti duobių iki gyvenimo pabaigos, nors mie- 
lai būtų tai daręs, kol vyko karas, nes manė šitaip prisidedąs 
prie pergalės. 

— Pareiga — šventas reikalas, - pastebėjo jis, — ir kiekvienas 
iš mūsų turime atlikti savąją. Mano pareiga — be perstojo kas- 
ti duobes, ir aš taip gerai ją vykdau, kad mane ką tik reko- 
mendavo apdovanoti medaliu „Už gerą elgesį“. Tavo parei- 
ga - mušti dinderį karo mokykloje ir viltis, kad karas baigsis 

anksčiau už tavo mokslus. Pareiga vyrų, kurie kaunasi mū- 
šiuose - laimėti karą, ir aš tenoriu, kad pareigą jie atliktų taip 
pat gerai, kaip aš atlieku savąją. Juk būtų nesąžininga, jei man 
tektų keliauti už Atlanto ir dirbti dar ir už juos, ar ne? 

Kartą kasdamas duobę, buvęs pirmosios klasės eilinis Vin- 
tergrynas pramušė vandens vamzdį ir vos nepaskendo - jį iš- 
traukė beveik be sąmonės. Pasklido gandai, kad ten buvo naf- 
ta, ir Vadą Baltąją Pusiau Avižą bemat išmetė iš bazės. Ne- 
trukus kiekvienas vyras, kuriam pavyko rasti kastuvą, įnirtin- 
gai ieškojo naftos. Į visas puses biro žemės; vaizdas buvo la- 
bai panašus kaip tą rytą Pjanosoje septyniais mėnesiais vė- 
liau, po tos nakties, kai Mailas visais lėktuvais, kuriuos su- 
kaupė sindikate „M ir P“, bombardavo eskadrilės stovyklą, 
taip pat aerodromą, bombų sandėlį ir remonto angarus, O visi 
likę gyvi išlėkę į lauką kirto į urvus panašias slėptuves kieta- 
me grunte ir dengė šarvaplokštėmis, pasivogtomis iš remonto 
dirbtuvėlių prie aerodromo, ir sudriskusiais neperšlampamo 
brezento kvadratais, pasivogtais kits iš kito palapinių. Vadą 
Baltąją Pusiau Avižą perkėlė iš Kolorado pasigirdus pirmie- 
siems gandams apie naftą, ir galop jis atsidūrė Pjanosoje, kur 
pakeitė leitenantą Kumbzą, kuris kartą išskrido į kovinį skry- 
dį vien norėdamas pasižiūrėti, kaip atrodo mūšis, ir Žuvo virš 
Feraros lėktuve su Kraftu. Josarjaną grauždavo kaltė kaskart 
prisiminus Kraftą - mat Kraftas žuvo per antrą Josarjano ban- 
dymą bombarduoti taikinį, ir dar todėl, kad Kraftas, pats to 
nenujausdamas, įsivėlė į Puikųjį atabrino maištą, prasidėjusį 
Puerto Rike per pirmąjį jų skrydžio už Atlanto etapą ir pasi- 
baigusį dešimčia dienų vėliau Pjanosoje, kai Eplbis, pareigos 
genamas, įžengė į raštinę pranešti, kad Josarjanas atsisako 
gerti atabrino tabletes. Seržantas pasiūlė jam sėstis. 

— Ačiū, seržante. Manau, kad taip ir padarysiu, - atsakė 
Eplbis. - Kiek maždaug laiko turėsiu laukti? Šiandien dar rei- 
kia daug ką nuveikti, kad su pirmaisiais gaidžiais būčiau visiš- 
kai pasirengęs stoti į mūšį, vos tik man įsakys. 

— Sere? 

— Ko pageidaujat, seržante? 

— Ko jūs klausėt? 

— Kiek maždaug laiko turėsiu laukti, kad galėčiau pamatyti 
majorą? 

— Tik kol jis išeis pietauti, — atsakė seržantas Tauzeris. — 
Tada iškart galėsit užeiti. 

— Bet jo tada nebus, ar ne? 

— Ne, sere. Majoras Majoras bus kabinete tik po pietų. 

— Aišku, — dvejodamas nusprendė Eplbis. - Gal aš tada 
geriau ateisiu po pietų. 

Eplbis slapčia sumišęs išėjo iš raštinės. Vos atsidūrus lau- 
ke, jam pasirodė, kad mato, kaip aukštas, tamsus, šiek tiek 
panašus į Henrį Fondą karininkas iššoka pro raštinės palapi- 
nės langą ir nudūmęs pranyksta už kampo. Eplbis stabtelėjo 
ir stipriai užsimerkė. Jį apniko nerimastingos dvejonės. Jam 
dingtelėjo, ar tik neserga maliarija arba dar blogiau - ar ne- 
bus išgėręs per daug atabrino tablečių. Eplbis gėrė keturis 
kartus daugiau atabrino, negu buvo liepta, nes norėjo būti ke- 
turis kartus geresnis lakūnas negu kiti. Jis vis dar stovėjo už- 
simerkęs, kai seržantas Tauzeris tapštelėjo jam per petį ir pa- 
sakė, kad gali užeiti, jeigu nori, nes majoras Majoras ką tik 
išėjo. Eplbiui grįžo pasitikėjimas savim. 

— Ačiū, seržante. Ar jis greitai grįš? 

— Jis grįš tuoj po pietų. Tuomet turėsite išeiti ir laukti jo 
prie kabineto, kol jis išeis vakarienės. Majoras Majoras nieko 
nepriima kabinete, kol būna kabinete. 

— Ką jūs ką tik pasakėt, seržante? 

— Aš pasakiau, kad majoras Majoras nieko nepriima kabi- 
nete, kol būna kabinete. 

Eplbis įdėmiai pažvelgė į seržantą Tauzerį ir bandė nutaisy- 
ti griežtą toną. 

— Seržante, jūs bandot mane kvailinti vien todėl, kad aš es- 
kadrilės naujokas, o jūs jau seniai esat šiapus Atlanto? 

— Oi ne, sere, - pagarbiai atsakė seržantas. - Man taip įsa- 
kyta. Galit paklausti majoro Majoro, kai jį pamatysit. 

— Kaip tik tai ir ruošiuosi padaryti, seržante. Kada galėsiu jį 
pamatyti? 

— Niekada. | 

Iš pažeminimo išraudęs kaip burokas Eplbis parašė skundą 
dėl Josarjano ir atabrino tablečių seržanto jam duotame blok- 
note ir paskubomis išėjo, galvodamas, kad Josarjanas, ko ge- 
ro, ne vienintelis beprotis, turįs privilegiją vilkėti karininko 
uniforma. 

Kai pulkininkas Ketkartas dar nebuvo padidinęs reikalau- 
jamų kovinių skrydžių skaičiaus iki penkiasdešimt penkių, ser- 
žantui Tauzeriui kilo įtarimas, kad visi vyrai, vilkį karininkų 
uniformomis, yra pamišę. Seržantas Tauzeris buvo liesas, pra- 
kaulus, tokių šviesių plaukų, kad jie atrodė visai bespalviai, 
įdubusiais skruostais ir dideliais baltais, į zefyrus panašiais, 
dantimis. Jis vadovavo eskadrilei ir nesijautė laimingas tai da- 
rydamas. Tokie vyrai kaip Alkanasis Džo dėbčiojo į jį kaltina- 
mai, su neapykanta, o Eplbis, įgijęs kieto lakūno ir nė karto 
taško nepralošusio stalo tenisininko reputaciją, ėmė rodyti 
kerštingą šiurkštumą. Eskadrilei seržantas Tauzeris vadova- 
vo todėl, kad nebuvo daugiau kam jai vadovauti. Karas ir aukš- 
tesnis laipsnis jo nedomino. Jam rūpėjo šukės ir aštuoniolik- 
tojo amžiaus pabaigoje buvę madingi Anglijoje Heplvaito bal- 
dai. 

Bemaž pats to nesuvokdamas, seržantas Tauzeris įprato gal- 
voti apie negyvėlį Josarjano palapinėje taip pat kaip ir Josar- 
janas - kaip apie negyvėlį Josarjano palapinėje. Iš tikrųjų nu- 
mirėlis toks nebuvo. Jis tebuvo pakeisti kito atvykęs lakūnas, 
kuris žuvo mūšyje dar nespėjęs oficialiai prisistatyti vadovy- 
bei. Jis užsuko į operacijų planavimo palapinę paklausti kelio 
į raštinės palapinę ir iškart buvo išsiųstas vykdyti kovinės už- 
duoties, nes tiek daug vyrų jau buvo atlikę tuo metu reikalau- 
jamus trisdešimt penkis kovinius skrydžius, kad kapitonui Sar- 
diniui ir kapitonui Kikilui darėsi sunku surinkti aviacijos gru- 
pės nurodytą įgulų skaičių. Kadangi vyrukas oficialiai taip ir 
nebuvo įrašytas į eskadrilę, oficialiai negalėjo ir iš jos būti 
išrašytas, tad seržantas Tauzeris nujautė, kad su nelaimėliu 
susijusių besidauginančių pranešimų garso banga aidės amži- 
nai. 

Jo pavardė buvo Madas. Sežantui Tauzeriui, kuris vienodai 
dygėdamasis apmaudavo dėl smurto ir eikvojimo, atrodė ne- 
atleistina prabanga atskraidinti Madą tokią tolybę - net iš ana- 
pus vandenyno - vien tam, kad jį susprogdintų į gabalėlius 
virš Orvjeto nepraėjus nė dviem valandoms nuo atvykimo. Nie- 
kas negalėjo prisiminti, kas jis buvo ar kaip atrodė, 0 išvis 
mažiausiai — kapitonas Sardinis ir kapitonas Kikilas, kurie te- 
prisiminė, kad naujasis karininkas pasirodė operacijų plana- 
vimo palapinėje pačiu laiku, kad būtų užmuštas, ir kurie ne- 
smagiai nurausdavo, kai tik kas nors užsimindavo apie negy- 
vėlio Josarjano palapinėje reikalą. Vieninteliai, galėję matyti 
Madą - tuo pačiu lėktuvu skridę vyrai — kartu su juo buvo 
susprogdinti į gabalėlius. 

O štai Josarjanas puikiai žinojo, kas buvo Madas. Madas 
buvo nežinomasis kareivis, niekad neturėjęs nė menkiausios 
galimybės likti gyvas, mat vienintelis dalykas, kurį kas nors 
kada nors žinojo apie visus nežinomuosius kareivius, buvo 
tai, kad jie niekad neturėjo nė menkiausios galimybės likti gy- 
vi. Jie privalėjo būti mirę. O šis numirėlis tikrai buvo nežino- 
mas, nors jo manta tebegulėjo ant lovos Josarjano palapinėje 
suversta visai taip pat, kaip jis paliko prieš tris mėnesius tą 
dieną, kai taip ir nepasirodė —- užteršta mirties praėjus mažiau 
negu dviem valandoms, visai taip pat, kaip viskas buvo už- 
teršta mirties jau kitą savaitę, per Didžiai didelę Bolonijos 
apsiaustį, kai supelijęs giltinės tvaikas persunkė orą sieringu 
rūku, ir visi įsakymą skristi gavę vyrai jau buvo paženklinti. 

Išsisukti nuo skrydžio prie Bolonijos tapo neįmanoma, kai 
pulkininkas Ketkartas pasiūlė, kad jo aviacijos grupė subom- 
barduos ten šaudmenų sandėlius, kurių iš didesnio aukščio 
nesugebėjo sunaikinti sunkieji bombonešiai, skridę iš Italijos 
žemyno. Kiekviena uždelsta diena didino nuojautą, didino 
niaurastį. Limpantis, viską stelbiantis mirties tikrumas sklido 
nesustodamas su nesiliaujančiu lietumi, ėste įsiėsdamas į li- 
guistą kiekvieno kario išraišką lyg kokia graužianti šliaužian- 
čios ligos dėmė. Nuo visų trenkė formalinu. Į nieką negalėjai 
kreiptis pagalbos, net į medicinos palapinę, kurią papulkinin- 

kis Kornas liepė uždaryti, kad niekas neprašytų atleidžiamas 
nuo užduočių dėl ligos, kaip vyrai pasielgė vienintelę giedrą 
dieną, kai ištiko viduriavimo epidemija, dėl kurios ir vėl teko 
atidėti skrydžius. Kadangi laikinai niekas negalėjo skųstis su- 
sirgęs, o medicinos pagalbos palapinės anga buvo užkalta, dak- 
taras Danyka pertraukas tarp lietaus praleisdavo tupėdamas 
ant aukštos taburetės, be žodžių siurbdamas niūrų baimės pro- 
trūkį su liūdnu bešališkumu, lyg koks nusiminęs grifas įsitai- 
sęs po nelaimę pranašaujančiu, ranka išvedžiotu užrašu, už- 
kištu už lentų, kuriomis buvo užkaltas įėjimas į palapinę. Ka- 
pitonas Purvinsas jį užkišo norėdamas papokštauti, o dakta- 
ras Danyka paliko kyšoti, nes čia buvo joks ne pokštas. Žen- 
klas tamsiais kraštais skelbė: LAIKINAI UŽDARYTA DĖL 
ŠEIMOS NARIO MIRTIES. 

Baimė sklido visur, taip pat į Danbaro eskadrilę, kur kartą 
prieblandoje Danbaras klausiamai įkišo galvą į medicinos pa- 
galbos palapinės angą ir pagarbiai kreipėsi į neryškų kontūrą 
daktaro Stabzo, kuris sėdėjo tirštame šešėlyje priešais butelį 
viskio ir stiklinį gaubtą su geriamuoju vandeniu. 

— Kaip jaučiatės? — rūpestingai paklausė Danbaras. 

— Klaikiai, — atsakė daktaras Stabzas. 

— Ką jūs čia veikiate? 

— Sėdžiu. 

— Maniau, kad skųstis ligomis uždrausta. 

— Uždrausta. 

— Tai kodėl jūs čia sėdit? 

— O kur dar man sėdėti? Šitam, po paraliais, karininkų klu- 
be su pulkininku Ketkartu ir papulkininkiu Kornu? Žinai, ką 
aš čia veikiu? 

— Sėdit. 

— "Turiu galvoje eskadrilėje. Ne palapinėje. Nevaidink, po 
paraliais, gudručio. Ar numanai, ką čia, eskadrilėje, veikia gy- 
dytojas? 

— Kitose eskadrilėse medicinos pagalbos palapinių angos 
užkaltos, —- pastebėjo Danbaras. 

— Jeigu į mano palapinę įeis koks ligonis, aš nušalinsiu jį 

nuo skrydžių, - prisiekė daktaras Stabzas. - Man nusispjaut, 
ką jie liepia. 

— Jūs nieko nušalint nuo skrydžių negalit, — priminė Dan- 
baras. - Gal pamiršot įsakymą? 

— Aš jam suleisiu tokią injekciją, kad nebepajėgs pajudinti 
šiknos ir tikrai negalės skraidyti, -— įsivaizduodamas tokią per- 
spektyvą sardoniškai nusijuokė daktaras Stabzas. - Jie mano, 
kad duos įsakymą, ir niekas nebegalės susirgti. Ak tie šunsnu- 
kiai! Ė - vėl pradeda. 

Vėl ėmė tikšti lietus - iš pradžių ant medžių, paskui į purvi- 
nas balas, o netrukus ir ant palapinės viršaus - nesmarkiai, 
raminamu šnabždesiu. 

— Viskas permirko, — pasidygėjęs pastebėjo daktaras Stab- 
zas. — Net išvietės ir pisuarai protestuodami stoja piestu. Vi- 
sas, po paraliais, pasaulis dvokia kaip numirėlių prigrūstas baž- 
nyčios rūsys. 

Jam nutilus, tyla atrodė bedugnė. Stojo tamsa. Dvelkė be- 
krašte vienatve. 

— Uždekit šviesą, - pasiūlė Danbaras. 

— Šviesos nėra. Nenoriu jungti savo generatoriaus. Anks- 
čiau jutau didelį kaifą, kai išgelbėdavau žmogui gyvybę. Da- 
bar manau: kokia, velniai griebtų, prasmė — juk jie vis tiek 
turės mirti. 

— Ne, prasmė vis dėlto yra, - patikino jį Danbaras. 

— Nejaugi? Kokia? 

— Prasmė tokia: neleisti jiems mirti tiek ilgai, kiek galit. 

— Taip, bet kokia prasmė - juk jie vis tiek turės mirti? 

— Svarbiausia apie tai negalvoti. 

— Man nerūpi, kas svarbiausia. Kokia, po velnių, prasmė? 

Danbaras tylėdamas kelias akimirkas mąstė. 

— Kas, velniai griebtų, tai žino? 

Danbaras to nežinojo. Bolonija turėjo džiuginti Danbarą, 
nes minutės užsitęsė, o valandos slinko kaip šimtmečiai. Nie- 
ko panašaus: jinai jį kankino, nes žinojo Žūsiąs. 

— Ar tikrai tau reikia dar kodeino? - paklausė daktaras Stab- 
zas. 

— Jis mano draugui Josarjanui. Jis tikrai Žus. 
— Josarjanas? Kas, po paraliais, tas Josarjanas? Kas, velniai 


rautų, per pavardė - Josarjanas?! Ar čia tik ne tas, kuris aną 
vakarą pasigėręs susimušė su papulkininkiu Kornu karininkų 


klube? 

— Tas. Jis asiras. 
— Jis pamišęs šunsnukis. 
— Ne toks jau pamišęs, — atsakė Danbaras. - Jis prisiekinė- 
ja neskrisiąs į Boloniją. 

— Kaip tik tai ir turėjau galvoje, - atsakė daktaras Stab- 
zas. - Ko gero, tas pamišęs šunsnukis - vienintelis likęs svei- 

Kapitonas Purvinsas 


Kapralas Kolodnis pirmąkart apie tai išgirdo, kai paskambino 
iš aviacijos grupės, ir buvo toks sukrėstas naujienos, kad pirš- 
tų galiukais atitipeno į žvalgybos palapinę prie kapitono Pur- 
vinso, kuris snūduriavo užsikėlęs aštrias blauzdas ant rašo- 
mojo stalo, ir perdavė žinią apstulbintu kuždesiu. 

Kapitonas Purvinsas bemat nušvito. 

— Į Boloniją? — sušuko jis nepaprastai nudžiugęs. - Kad aš 
skradžiai prasmegčiau! 

Jis garsiai nusikvatojo. 

— Oho! Ak, kaip noriu pamatyti tų šunsnukių veidus, kai jie 
sužinos, kad skrenda į Boloniją. Cha cha cha! 

Tai buvo pirmas kartas, kai kapitonas Purvinsas nuoširdžiai 
juokėsi patirdamas malonumą nuo tos dienos, kai majoras Ma- 
joras jį pergudravo ir buvo paskirtas ekadrilės vadu, tad jis su 
vangiu entuziazmu atsikėlė ir įsitaisė už priekinio stalo, kad 
galėtų išspausti kuo daugiau smagumo, kai bombonešių lakū- 
nai ateis žemėlapių. 

— Tikrai taip, jūs šunsnukiai - į Boloniją, - be paliovos kar- 
tojo jis visiems pilotams, kurie netikėdami klausinėjo, ar tik- 
rai skris į Boloniją. 

— Cha cha cha! Graužkitės, šunsnukiai. Šįsyk jūs ne juokais 
įkliuvot. 

Kapitonas Purvinsas palydėjo paskutinįjį iš jų lauk, norė- 
damas pasigardžiuoti žinios poveikiu visiems kitiems karinin- 
kams, puskarininkiams ir eiliniams, kurie su šalmais, parašiu- 
tais ir šarvuotomis liemenėmis rinkosi prie keturių sunkveži- 
mių, užvestais varikliais laukiančių eskadrilės stovykloje. Jis 

buvo aukštas, siauras, nepaguodžiamas vyras, judėdavęs su 
niurzgia apatija. Suvargusį, blyškų veidą skusdavosi kas tre- 
čią ar ketvirtą dieną, ir beveik visada atrodydavo, kad virš 
siauros viršutinės lūpos augina rausvai auksinius ūsus. Scena 
lauke jo neapvylė. Visų veidus niaukė siaubas, ir kapitonas 
Purvinsas gardžiai Žiovavo, trynė iš akių letargijos likučius ir 
piktdžiugiškai juokėsi kaskart kam nors liepdamas graužtis. 

Kaip paaiškėjo, Bolonija tapo maloniausiu įvykiu kapitonui 
Purvinsui nuo tos dienos, kai majoras Dulutas žuvo virš Peru- 
džijos ir jo vos nepaskyrė į jo pareigas. Kai žinia apie majoro 
Duluto žūtį buvo perduota per raciją, kapitonas Purvinsas ne- 
tvėrė džiaugsmu. Nors anksčiau niekad nebuvo susimąstęs apie 
tokią galimybę, kapitonas Purvinsas iškart suprato, kad, lo- 
giškai mąstant, jis turi tapti naujuoju eskadrilės vadu. Visų 
pirma jis buvo eskadrilės žvalgybos karininkas, o tai reiškė, 
kad buvo įžvalgesnis už visus kitus eskadrilės karius. Tiesa, 
kitaip negu majoras Dulutas ir dauguma kitų eskadrilių vadų, 
jis nepriklausė kovines užduotis vykdančių karių kategorijai, 
bet iš tikrųjų tai buvo dar vienas galingas argumentas jo nau- 
dai, nes jo gyvybei negrėsė pavojus, todėl galėjo eiti tas parei- 
gas tol, kol reikės tevynei. Kuo daugiau kapitonas Purvinsas 
apie tai galvojo, tuo neišvengiamesnis atrodė paaukštinimas. 
Tereikėjo greitai tinkamoje vietoje tarstelti tinkamą žodelį. 
Jis nuskubėjo į kabinetą apgalvoti veiksmų plano. Atsilošęs 
ant sukamosios kėdės, užsikėlęs kojas ant rašomojo stalo, už- 
simerkęs jis €emė vaizduotis, kaip viskas bus gražu, kai taps 
eskadrilės vadu. 

Kol kapitonas Purvinsas kūrė fantazijas, pulkininkas Ket- 
kartas veikė, ir kapitoną Purvinsą apstulbino greitis, kuriuo, 
kaip jis nutarė, majoras Majoras jį pergudravo. Didis jo nusi- 
vylimas išgirdus, kad eskadrilės vadu paskirtas majoras Ma- 
joras, buvo sumišęs su karčia pagieža, kurios jis nė nebandė 
slėpti. Kai jo kolegos karininkai, einantys administracines pa- 
reigas, stulbo, kad pulkininkas Ketkartas pasirinko majorą Ma- 
jorą, kapitonas Purvinsas murmėjo, kad dedasi juokingi daly- 
kai; kol jie spėliojo, ar majorui Majorui politiškai naudingas 

panašumas į Henrį Fondą, kapitonas Purvinsas teigė, kad ma- 
joras Majoras iš tikrųjų ir yra Henris Fonda; o kai jie pastebė- 
jo, girdi, majoras Majoras keistokas, kapitonas Purvinsas pra- 
nešė, kad jis komunistas. 

— Jie viską ima į savo rankas, — maištingai pareiškė jis. — 
Jūs, vyručiai, galit stovėti rankas sudėję ir jiems netrukdyti, 
bet aš nesiruošiu taip elgtis. Aš imsiuos kokių nors žygių. Nuo 
šiol priversiu kiekvieną šunsnukį, ateinantį į mano žvalgybos 
palapinę, pasirašyti ištikimybės priesaiką. O tam šunsnukiui 
majorui Majorui neleisiu pasirašyti, net jeigu norės. 

Beveik akies mirksniu pražydo Šlovingasis ištikimybės prie- 
saikos kryžiaus žygis, ir kapitonas Purvinsas neapsakomai nu- 
džiugo pamatęs, kad yra jo smaigalyje. Jis išties paleido taiklų 
šūvį. Visi kovines užduotis vykdantys eiliniai, puskarininkiai 
ir karininkai turėjo pasirašyti ištikimybės priesaiką, kad gau- 
tų žemėlapius iš žvalgybos palapinės, antrą ištikimybės prie- 
saiką, kad galėtų pasiimti parašiutus ir šarvuotas liemenes iš 
parašiutų palapinės, ir trečią ištikimybės priesaiką leitenantui 
Bolkingtonui, transporto skyriaus ūkvedžiui, kad galėtų pra- 
šytis pavežami iš eskadrilės stovyklos į aerodromą vienu iš 
sunkvežimių. Kur tik jie pasisukdavo, turėdavo pasirašinėti 
dar vieną ištikimybės priesaiką. Jie pasirašinėdavo ištikimy- 
bės priesaikas, kad galėtų gauti atlyginimus iš karininko fi- 
nansininko, kad galėtų nusipirkti prekių iš įgulos krautuvės ir 
kad italų kirpėjai nukirptų jiems plaukus. Kapitonui Purvin- 
sui kiekvienas karininkas, palaikantis jo Šlovingąjį ištikimy- 
bės priesaikos kryžiaus žygį, buvo konkurentas, ir jis dvide- 
šimt keturias valandas per parą rengė planus bei kėslus, kad 
vienu žingsniu juos lenktų. Pasiaukojimu tėvynei jis nenusi- 
leis niekam. Kai jo paraginti karininkai sukūrė savo ištikimy- 
bės priesaikas, jis juos pralenkė privertęs kiekvieną šunsnukį, 
užsukusį į jo žvalgybos palapinę, pasirašyti dvi ištikimybės prie- 
saikas, paskui tris, vėliau keturias; netrukus jis sugalvojo loja- 
lumo įžadus, o ilgainiui vertė giedoti „Žvaigždėtąją vėliavą“ — 
vieną priedainį, du, tris, keturis. Kaskart, kai kapitonas Pur- 
vinsas aplenkdavo konkurentus, niekinamai juos užsipulda- 

vo, kad nesugeba sekti jo pavyzdžiu. O kai jie pasekdavo jo 
pavyzdžiu, susirūpinęs traukdavosi ir laužydavo galvą bandy- 
damas sugalvoti kokią naują taktinę gudrybę, kuri leistų vėl 
juos niekinamai užsipulti. 

Nesuvokdami, kaip tai galėjo atsitikti, kovines užduotis vyk- 
dantys eskadrilės vyrai pamatė esą ujami administratorių, pa- 
skirtų jiems tarnauti. Vienas po kito nuo ryto iki vakaro juos 
baugino, įžeidinėjo, prie jų kabinėjosi ir stumdė. Kai vyrai im- 
davo balsu prieštarauti, kapitonas Purvinsas atsakydavo, kad 
ištikimi žmonės neatsikalbinėdami pasirašys visas ištikimybės 
priesaikas, kurias reikia pasirašyti. Jeigu kas suabejodavo iš- 
tikimybės priesaikų veiksmingumu, jis atsakydavo, kad žmo- 
nės, iš tikrųjų ištikimi tėvynei, didžiuosis jai prisiekdami taip 
dažnai, kaip jis vers tai daryti. O jeigu kas nors suabejodavo, 
ar taip elgtis dora, jis atšaudavo, kad „Žvaigždėtoji vėliava“ — 
geriausias kada nors sukurtas muzikos kūrinys. Kuo daugiau 
ištikimybės priesaikų Žmogus pasirašydavo, tuo ištikimesnis 
jis buvo - kapitonui Purvinsui viskas buvo be galo paprasta, ir 
jis vertė kapralą Kolodnį pasirašyti šimtus priesaikų jo pavar- 
de, kad visuomet galėtų įrodyti esąs ištikimesnis už visus ki- 
tus. 

— Svarbiausia — kad jie vis prisiekinėtų, — aiškino jis savo 
kohortoms. - Neturi reikšmės, ar nuoširdžiai, ar ne. Štai ko- 
del mažus vaikus verčia prisiekinėti ištikimybę, kai jie dar ne- 
žino, ką reiškia žodžiai „prisiekti“ ir „ištikimybė“. 

Kapitonui Sardiniui ir kapitonui Kikilui Šlovingasis ištiki- 
mybės priesaikos kryžiaus žygis buvo šlovingas skausmas su- 
binėj, nes sunkindavo jiems užduotį suburti įgulas prieš kiek- 
vieną kovinį skrydį. Visi eskadrilės vyrai buvo užsiėmę: gie- 
dojo, prisiekinėjo ir pasirašinėjo, tad praeidavo kur kas dau- 
giau laiko, kol skrydžiams būdavo pasirengiama. Tapo neįma- 
noma veiksmingai atlikti skubias užduotis, bet kapitonas Sar- 
dinis ir kapitonas Kikilas buvo per bailūs, kad rodytų nepasi- 
tenkinimą kapitonu Purvinsu, kuris kas dieną skrupulingai vyk- 
dė sugalvotą „nuolatinio patvirtinimo“ doktriną, sukurtą spęsti 
spąstams visiems vyrams, kurie tapo neištikimi po to, kai iš- 

vakarėse paskutinį kartą pasirašė ištikimybės priesaiką. Ka- 
pitonas Purvinsas kaip tik ir davė patarimą kapitonui Sardi- 
niui su kapitonu Kikilu, kai tuodu blaškėsi įkliuvę į tokią keb- 
lią padėtį. Atėjęs su delegacija, jis be užuolankų patarė jiems 
versti visus vyrus pasirašyti ištikimybės priesaikas prieš lei- 
džiant jiems skristi į kovines užduotis. 

— Aišku, čia jūsų reikalas, - pareiškė kapitonas Purvinsas. — 
Niekas nebando jūsų spausti. Bet visi kiti verčia juos pasiraši- 
nėti ištikimybės priesaikas, ir FTB pasirodys be galo keista, 
jeigu judu būsit vieninteliai, kuriems tėvynė taip menkai rūpi, 
kad neverčiate jų pasirašyti ištikimybės priesaikų. Jeigu norit 
įgyti prastą reputaciją, tai jūsų reikalas. Mes tik bandom jums 
padėti. 

Mailo jam nepavyko įtikinti, ir jis griežtai atsisakė neduoti 
majorui Majorui valgyti, net jeigu majoras Majoras komunis- 
tas — Mailas tuo slapčia abejojo. Iš prigimties Mailas buvo 
nusistatęs prieš visas naujoves, grasančias sugriauti normalią 
įvykių eigą. Mailas laikėsi griežtos dorovinės pozicijos ir griež- 
tai atsisakė dalyvauti Šlovingajame ištikimybės priesaikos kry- 
žiaus žygyje, kol pas jį apsilankė kapitonas Purvinsas su dele- 
gacija ir pareikalavo, kad jis irgi prisidėtų. 

— Tėvynės gynyba - visų reikalas, — į Mailo prieštaravimus 
atsakė kapitonas Purvinsas. —- Visas sumanymas yra savano- 
riškas, Mailai, - nepamiršk to. Vyrai neprivalo pasirašyti Sar- 
diniui ir Kikilui ištikimybės priesaikos, jei to nenori. Bet mums 
reikia, kad numarintum juos badu, jeigu jie nepasirašys. Čia 
panašu į 22-ąją išlygą. Nejaugi nesupranti? Tu juk nesi nusi- 
statęs prieš 22-ąją išlygą, ar ne? 

Daktaras Danyka laikėsi nepaprastai tvirtai. 

— Kodėl jūs tokie įsitikinę, kad majoras Majoras komunistas"? 

— Tu juk nė karto negirdėjai jo tai neigiant, kol mes pradė- 
jome jį kaltinti, ar ne? Ir tu nematei jo pasirašančio kokią 
nors ištikimybės priesaiką. 

— Jūs jam neleidžiat pasirašyti. 

— Žinoma, neleidžiam, — paaiškino kapitonas Purvinsas. — 
Jei leistume, žlugtų visi mūsų kryžiaus žygio tikslai. Klausyk, 

gali nežaisti su mumis krepšinio, jei nenori. Bet kokia prasmė 
mums taip stengtis, jei tu imsi teikti majorui Majorui medici- 
nos pagalbą, vos tik Mailas ims marinti jį badu? Įdomu, ką 
grupės vadovybė manys apie žmogų, griaunantį visą saugos 
programą. Ko gero, perkels tave į Ramiojo vandenyno opera- 
cijų teatrą. 

Daktaras Danyka greitai pasidavė. 

— Einu liepsiu Gasui ir Vesui daryti viską, ko tu nori. 

O grupės štabe pulkininkas Ketkartas jau ėmė spėlioti, kas 
čia darosi. 

— Čia tas mulkis Purvinsas, apimtas patriotizmo įkarščio, — 
šypsodamas pranešė papulkininkis Kornas. — Man regis, ver- 
čiau kurį laiką pažaiskit su juo krepšinį, nes majorą Majorą 
eskadrilės vadu paskyrėt jūs pats. 

— Tas sumanymas buvo tavo, - irzliai papriekaištavo pulki- 
ninkas Ketkartas. - Be reikalo leidausi tavo įkalbamas. 

— O sumanymas buvo labai geras, - atšovė papulkininkis 
Kornas, - nes šitaip buvo pašalintas tas majoras, kuris šitaip 
bjauriai gadino jūsų, kaip administratoriaus, reputaciją. Nesi- 
jaudinkit, viskas tikriausiai netrukus nurims. Geriausia dabar 
nusiųsti kapitonui Purvinsui laišką, kad visokeriopai remiam, 
ir viltis, kad jis kris negyvas nespėjęs pridaryti per daug ža- 
los, — papulkininkiui Kornui dingtelėjo keista mintis. — Pala 
pala! Ar nemanot, kad tas silpnaprotis bandys išvyti majorą 
Majorą iš namelio? 

— Dabar turim išvyti tą šunsnukį majorą Majorą iš name- 
lio, - nusprendė kapitonas Purvinsas. - Mielai išvyčiau ir jo 
žmoną su vaikais į miškus. Bet negalim. Jis neturi žmonos ir 
vaikų. Taigi reikės tenkintis tuo, ką turim, ir išvyti jį. Kas at- 
sakingas už palapines? 

— Jis. 

— Matot? —- sušuko kapitonas Purvinsas. - Jie viską perima 
į savo rankas! Aš su tuo nesitaikstysiu. Jei reikės, kreipsiuos 
šiuo reikalu į patį majorą X de Koverlį. Liepsiu Mailui su juo 
pasikalbėti, vos tik jis grįš iš Romos. 

Kapitonas Purvinsas juto beribį pasitikėjimą majoro X de 


JOSEPH HELLER 8 22-OJI IŠLYGA 143 


Koverlio išmintimi, galia ir teisingumu, nors niekad nebuvo 
su juo kalbėjęs ir vis dar neturėjo drąsos užkalbinti. Jis įgalio- 
jo Mailą pasišnekėti su majoru X de Koverliu jo vardu ir ne- 
kantriai išdūmęs ėmė laukti, kada grįš ilgšis karininkas. Kaip 
ir visi eskadrilės vyrai, jis juto didelę pagarbią baimę didin- 
gam žilaplaukiui majorui aštrių bruožų veidu ir Jehovos lai- 
kysena, kuris pagaliau grįžo iš Romos sužeista akimi su nauju 
celiulioidiniu tvarsčiu ir vieninteliu kirčiu sudaužė į gabalė- 
lius visą jo Šlovingąjį kryžiaus žygį. 

Mailas atsargiai nieko nesakė, kai majoras X de Koverlis 
grįžęs tą pačią dieną įžengė į valgyklą rūsčiai, atšiauriai orus 
ir pamatė, kad kelią jam užstojusi siena karininkų, laukiančių 
eilėje pasirašyti ištikimybės priesaikų. Prie tolimojo maisto 
prekystalio galo būrelis anksčiau atėjusių vyrų prisiekė ištiki- 
mybę vėliavai balansuodami vienoje rankoje padėklus, be ku- 
rių jų nebūtų leidę sėstis prie stalelių. Prie stalelių jau sėdin- 
tys dar anksčiau atėję vyrai giedojo „Žvaigždėtąją vėliavą“, 
mat kitaip nebūtų gavę druskos, pipirų ir pomidorų padažo. 
Šurmulys ėmė pamažu rimti, kai majoras X de Koverlis su- 
glumęs nepritariamai susiraukė ir stabtelėjo tarpduryje, tarsi 
matytų kažką itin keista. Jis tiesia linija nuėjo į priekį, ir kari- 
ninkų siena priešais prasiskyrė kaip Raudonoji jūra. Nesidai- 
rydamas nei į kairę, nei į dešinę, dideliais, ryžtingais Žings- 
niais priėjo prie prekystalio ir aiškiu, sodriu balsu, užkimusiu 
nuo amžiaus ir skambiu nuo žilos senatvės didybės ir valdin- 
gumo, pasakė: 

— Duokit man valgyt. 

Užuot davęs jam valgyt, kapralas Snarkas davė majorui X 
de Koverliui pasirašyti ištikimybės priesaiką. Majoras X de 
Koverlis nušlavė ją su baisiu nepasitenkinimu vos tik pama- 
tęs, kas čia per popierius; sveikoji jo akis akinamai spindėjo 
liepsninga panieka, o jo stambus senas gofruotas veidas pa- 
tamsėjo nuo nenusakomos rūstybės. 

— Sakiau, duokit man valgyt, — įsakė jis garsiai šiurkščiais 
tonais, kurie grėsmingai lyg tolima perkūnija nugriaudėjo per 
nutilusią palapinę. 

Kapralas Snarkas išbalo ir ėmė virpėti. Žvilgtelėjo į Mailą 
maldaudamas patarimo, ką daryti. Kelias siaubingas akimir- 
kas nebuvo girdėti nė garso. Tada Mailas linktelėjo galvą. 

— Duokit jam valgyt, - tarė jis. 

Kapralas Snarkas ėmė krauti majorui X de Koverliui val- 
gius. Majoras X de Koverlis su pilnu padėklu nusisuko nuo 
prekystalio ir stabtelėjo. Jo žvilgsnis užkliuvo už pulkelių ka- 
rininkų, kurie spoksojo į jį nebyliai maldaudami, ir su teisiojo 
karingumu suriaumojo: 

— Duokit visiems valgyt! 

— Duokit visiems valgyt! — su džiugiu palengvėjimu pakar- 
tojo Mailas, ir Šlovingasis ištikimybės priesaikos kryžiaus žy- 
gis baigėsi. 

Kapitonas Purvinsas didžiai nusivylė, kai šitaip išdavikiškai 
peilį į nugarą jam suvarė žmogus, kurio paramos nė kiek ne- 
abejojo sulauksiąs. Majoras X de Koverlis nepateisino jo lū- 
kesčių. 

— Man tai nė motais, — žvaliai atsakydavo jis visiems, pa- 
reiškusiems jam užuojautą. —- Mes atlikom savo užduotį. Mū- 
sų tikslas buvo priversti visus, ko nemėgstam, bijoti ir įspėti 
žmones apie pavojų, keliamą majoro Majoro, ir tai mums ne- 
abejotinai pavyko. Kadangi mes vis tiek nesirengėme leisti jam 
pasirašyti ištikimybės priesaikų, visai nesvarbu, ar mes jas tu- 
rim, ar ne. 

Matydamas, kaip visi eskadrilės vyrai, kurių jis nemėgo, vėl 
juto baimę per visą baisią, nesibaigiančią Didžiai didelę Bolo- 
nijos apsiaustį, kapitonas Purvinsas ilgesingai prisiminė geras 
senas jo Šlovingojo ištikimybės priesaikos kryžiaus žygio die- 
nas, kai jis buvo tikrai įtakingas asmuo, ir kai net tokie dideli 
šulai kaip Mailas Pusproteris, daktaras Danyka ir Sardinis su 
Kikilu drebėdavo jam prisiartinus ir puldavo kniūbsti jam po 
kojom. Norėdamas įrodyti naujokams, jog kadaise iš tikrųjų 
buvo įtakingas asmuo, jis vis dar nešiojosi giriamąjį laišką, 
gautą iš pulkininko Ketkarto. 

Bolonija 


Tiesą sakant, iškilmingą Bolonijos paniką sukėlė ne kapito- 
nas Purvinsas, o seržantas Naitas patyliukais išsprūdęs iš sunk- 
vežimio pasiimti dar dviejų šarvuotų liemenių vos tik sužino- 
jo, koks bus taikinys, ir davęs pradžią niūrioms eitynėms at- 
gal į parašiutų palapinę, galop virtusioms siaubingu panišku 
bėgimu, kol nebeliko nė vienos liemenės. 

— Ei, kas čia darosi? — nervingai paklausė Vaikutis Sempso- 
nas. — Bolonija juk negali būti tokia pavojinga, ar ne? 

Neitlis, kuris lyg transo ištiktas sėdėjo ant sunkvežimio grin- 
dų, susiėmęs delnais jauną veidelį, jam neatsakė. 

Kaltas buvo seržantas Naitas ir daugybė žiaurių atidėlioji- 
mų, mat jiems pradėjus lipti į lėktuvus pirmąjį rytą, privažia- 
vo džipas ir atvežė naujieną, kad Bolonijoje lyja, todėl užduo- 
tis atidedama. Kai jie grįžo į eskadrilės stovyklą, Pjanosoje 
taip pat lijo, tad iki pat vakaro jie turėjo spoksoti į neutralią 
liniją žemėlapyje po žvalgybos palapinės brezentu ir tarsi uŽ- 
hipnotizuoti svarstyti, kad išsigelbėjimo nėra. Akivaizdus įro- 
dymas buvo siauras raudonas kaspinas, prismeigtas skersai 
žemyno: sausumos daliniai Italijoje negalėjo krustelėti iš savo 
pozicijų už neįveikiamų šešiasdešimt septynių kilometrų nuo 
taikinio, tikriausiai nesugebėję užimti miesto laiku. Niekas ne- 
galėjo išgelbėti vyrų Pjanosoje nuo skrydžio į Boloniją. Jie 
buvo įkliuvę į spąstus. 

Vienintelė jų viltis buvo, kad niekad nenustos lyti, bet vil- 
ties jie neturėjo, nes žinojo, kad lietus baigsis. Kai Pjanosoje 
vis dėlto nustodavo lyti, pradėdavo lyti Bolonijoje. Kai nusto- 
davo lyti Bolonijoje, vėl imdavo pliaupti Pjanosoje. Jei nely- 

davo, prasidėdavo keisti, nepaaiškinami reiškiniai, tokie kaip 
viduriavimo epidemija ar pasislinkusi neutralioji linija. Per pir- 
mas šešias dienas juos keturis kartus surinko, instruktavo, o 
paskui parsiuntė. Kartą jie jau pakilo ir skrido išsirikiavę, bet 
valdymo bokšto dispečeriai liepė jiems nusileisti. Kuo ilgiau 
lijo, tuo daugiau jie kankinosi. Kuo daugiau jie kankinosi, tuo 
karščiau meldėsi, kad nesiliautų liję. Kiaurą naktį vyrai žiūrė- 
davo į dangų ir nuliūsdavo išvydę žvaigždes. Kiaurą dieną jie 
žiūrėdavo į neutraliąją liniją dideliame, vėjyje plazdančiame 
Italijos žemėlapyje, kurį nunešdavo po žvalgybos palapinės 
brezentu kaskart pradėjus lyti. Neutraliąją liniją ženklino pur- 
purinė juosta siauro atlaso kaspino, rodanti sąjungininkų sau- 
sumos pajėgų priešakines pozicijas visose Italijos žemyninės 
dalies srityse. 

Rytą po Alkanojo Džo kumštynių su Huplio kate nustojo 
lyti ir vienur, ir kitur. Pakilimo takas ėmė džiūti. Turėjo praei- 
ti visos dvidešimt keturios valandos, kol jis sukietės, bet dan- 
gus buvo giedras. Iš apmaudo, kurį lyg kiaušinį užantyje šildė 
kiekvienas vyras, išsirito neapykanta. Pirmiausia jie pajuto ne- 
apykantą pėstininkams žemyne, nes tie nesugebėjo paimti Bo- 
lonijos. Paskui ėmė nekęsti pačios neutraliosios linijos. Išti- 
sas valandas jie neatitraukdami akių spoksojo į purpurinį kas- 
piną ant žemėlapio ir nekentė jo, nes jis nenorėjo pasislinkti į 
viršų tiek, kad apjuostų miestą. Sutemus jie susirinko su Ži- 
bintuvėliais ir tęsė šiurpų budėjimą prie neutraliosios linijos 
mintyse maldaudami, tarsi tikėtųsi paslinkti kaspiną kolekty- 
viniu niūrių maldų svoriu. 

— Dievaži, negaliu patikėti, - sušuko Josarjanui Gudrute- 
ris. Nuo pasipiktinimo ir nusistebėjimo jo balsas čia kilo, čia 
leidosi. — Jie visiškai pasidavė primityviems prietarams. Jie 
painioja priežastį su pasekme. Šitaip elgtis taip pat beprasmiš- 
ka, kaip stuksenti į medį ar laikyti špygą kišenėje. Jie tikrai tiki, 
kad rytoj mums nereikės skristi tos užduoties, jei kas nors pirš- 
tų galiukais vidury nakties pritipens prie to žemėlapio ir pa- 
slinks neutraliąją liniją iki Bolonijos. Ar gali įsivaizduoti? Tik- 
riausiai mudu su tavim — vieninteliai čia likę sveiko proto. 

Vidury nakties Josarjanas pastukseno į medį, palaikė špygą 
kišenėje ir, pirštų galiukais ištipenęs iš palapinės, paslinko 
neutraliąją liniją iki Bolonijos. 

Ankstų kitą rytą kapralas Kolodnis vogčia įstypseno į kapi- 
tono Purvinso palapinę, įkišo ranką pro tinklelį nuo uodų ir 
švelniai purtė užčiuoptą drėgną mentį, kol kapitonas Purvin- 
sas praplėšė akis. 

— Kam mane žadini? — suinkštė kapitonas Purvinsas. 

— Bolonija paimta, sere, - pranešė kapralas Kolodnis. - Ma- 
niau, norėsit žinoti. Ar operacija atšaukiama? 

Kapitonas Purvinsas atsisėdo ir ėmė metodiškai kasytis il- 
gas, liesas šlaunis. Netrukus apsirengė ir išėjo iš palapinės — 
šnairuojantis, piktas ir nesiskutęs. Dangus buvo giedras ir šil- 
tas. Abejingai įsistebeilijo į žemėlapį. Tikrai: Bolonija buvo 
paimta. Žvalgybos palapinėje kapralas Kolodnis jau ėmė Bo- 
lonijos žemėlapius iš šturmanams parengtų komplektų. Gar- 
siai žiovaudamas kapitonas Purvinsas atsisėdo, užkėlė kojas 
ant rašomojo stalo ir paskambino papulkininkiui Kornui. 

— Kam mane žadini? — suinkštė papulkininkis Kornas. 

— Naktį buvo paimta Bolonija, sere. Ar operacija atšaukia- 
ma? 

— Ką čia tauški, Purvinsai? — suurzgė papulkininkis Kor- 
nas. - Kodėl reikėtų atšaukti operaciją? 

— Todėl, kad Bolonija paimta. Argi operacija neatšaukia- 
ma? 

— Žinoma, operacija atšaukiama. Manai, mes dabar bom- 
barduosim savo dalinius? 

— Kam mane žadini? — suinkštė pulkininkas Ketkartas pa- 
pulkininkiui Kornui. 

— Bolonija paimta, — pranešė jam papulkininkis Kornas. — 
Maniau, norėsit Žinoti. 

— Kas paėmė Boloniją? 

— Mes. 

Pulkininkas Ketkartas netvėrė džiaugsmu, nes buvo atleis- 
tas nuo keblaus įsipareigojimo bombarduoti Boloniją nesusi- 
tepęs narsuolio reputacijos, kurią pelnė pasiūlęs, kad opera- 

ciją atliktų jo vyrai. Generolas Šmiksonas irgi nudžiugo, kad 
Bolonija paimta, tik pyko ant pulkininko Muduso, kam paža- 
dino, kad praneštų šią naujieną. Štabo vadovybė taip pat buvo 
patenkinta ir nusprendė apdovanoti medaliu miestą paėmusį 
karininką. Kadangi miestą paėmusio karininko nebuvo, me- 
dalį įteikė generolui Suskingui, mat tas buvo vienintelis kari- 
ninkas, kuriam užteko iniciatyvos jo paprašyti. 

Vos tik gavęs medalį, generolas Suskingas ėmė prašyti di- 
desnės atsakomybės. Generolo Suskingo nuomone, visi kovi- 
niai daliniai tame karo veiksmų teatre privalėjo būti priskirti 
ypatingųjų užduočių korpusui, o šiam vadovavo pats genero- 
las Suskingas. Jeigu mėtyti bombas ant priešų — neypatinga 
užduotis, garsiai svarstydavo jis su malonia logiškai mąstan- 
čio kankinio šypsena, ištikima visų disputų sąjungininke, tada 
jam neaišku, kas gi yra ypatinga užduotis. Geraširdiškai ap- 
gailestaudamas, jis atmetė pasiūlymą tapti kovinio padalinio, 
pavaldaus generolui Šmiksonui, vadu. 

— Vykdyti kovinius skrydžius vadovaujant generolui Šmik- 
sonui - ne visai tai, ką turėjau galvoje, - atlaidžiai aiškino jis 
lipšniai juokdamasis. - Man priimtinesnė mintis - pakeisti ge- 
nerolą Šmiksoną, o gal net tapti jo viršininku, kad galėčiau 
vadovauti dar ir daugybei kitų generolų. Matot, mano vertin- 
giausi gabumai - administraciniai. Turiu gyslelę priversti skir- 
tingų pažiūrų Žmones sutarti. 

— Jis turi gyslelę priversti skirtingų pažiūrų Žmones sutarti, 
koks bybis yra, - pulkininkas Kargilis užgauliai patikėjo pa- 
slaptį buvusiam pirmosios klasės eiliniui Vintergrynui vilda- 
masis, kad tas paskleis šį nepalankų atsiliepimą visame kari- 
nių oro pajėgų dvidešimt septintajame štabe. - Jeigu kas ir 
nusipelno kovinio dalinio vado posto, tai aš. Net prašyti to 
medalio buvo mano sumanymas. 

— Jūs tikrai norit dalyvauti mūšiuose? — paklausė buvęs pir- 
mosios klasės eilinis Vintergrynas. 

— Mūšiuose? — pasibaisėjo pulkininkas Kargilis. - Oi, ne — 
tu mane klaidingai supratai. Žinoma, mielai dalyvaučiau mū- 
šiuose, bet mano naudingiausi sugebėjimai yra daugiausia ad- 

ministraciniai. Aš taip pat turiu gyslelę priversti skirtingų pa- 
žiūrų Žmones sutarti. 

— Jis taip pat turi gyslelę priversti skirtingų pažiūrų žmones 
sutarti, koks bybis yra, - juokdamasis patikėjo Josarjanui pa- 
slaptį buvęs pirmosios klasės eilinis Vintergrynas atvykęs į Pja- 
nosą sužinoti, ar žmonės kalba tiesą apie Mailą ir egiptietišką 
medvilnę. - Jeigu kas nors nusipelno paaukštinimo, tai aš. 

Iš tikrųjų, jis jau iškilo iki buvusio kapralo padaręs šį nere- 
gėtą šuolį netrukus po to, kai buvo perkeltas į karinių oro 
pajėgų dvidešimt septintąjį štabą pašto rūšiuotoju ir iškart pa- 
žemintas iki eilinio už balsu išsakytus šlykščius epitetus kari- 
ninkams, pas kuriuos dirbo. Ši svaiginanti sėkmė įkvėpė jam 
dar daugiau dorovingumo ir ambicijų siekti dar aukštesnių 
laimėjimų. 

— Gal nori nusipirkti Zipo firmos žiebtuvėlių? —- paklausė 
jis Josarjano. — Jie pavogti tiesiai iš ūkio dalies viršininko. 

— Ar Mailas žino, kad pardavinėji žiebtuvėlius? 

— O koks jo reikalas? Mailas dabar neprekiauja žiebtuvė- 
liais, ar ne? 

— Žinoma, prekiauja, - atsakė Josarjanas. - Be to, jo ne- 
vogti. 

— Tai tu taip manai, - prunkštelėjęs atsakė buvęs pirmosios 
klasės eilinis Vintergrynas. - Aš pardavinėju po vieną žalią. 
Kiek jis gauna už savuosius? 

— Dolerį ir centą. 

Buvęs pirmosios klasės eilinis Vintergrynas pergalingai su- 
kikeno. 

— Aš visur jį apstumiu, - piktdžiugiavo jis. —- Klausyk, o 
kaip ten yra dėl tos Egipto medvilnės, kurios jis negali atsi- 
kratyti? Kiek jis jos nupirko? 

— Visą. 

— Kiek buvo visame pasaulyje? Kad aš skradžiai prasmeg- 
čiau! - neslėpdamas nedoro džiaugsmo sukarkė buvęs pirmo- 
sios klasės eilinis Vintergynas. — Koks mulkis! Tu juk buvai 
Kaire su juo - kodėl leidai jam tai padaryti? 

— Aš? - gūžtelėjo pečiais Josarjanas. - Jis manęs neklauso. 


/ 
“, 
9 


ABS lup, 
UT 


150 


Dėl visko kaltas teletaipo aparatas — tokie ten stovi visuose 
restoranuose. Mailas dar nebuvo matęs kursų spausdintuvo, 
o kaip tik tuo metu, kai jis paprašė metrdotelio paaiškinti, kas 
čia per daiktas, išspausdino Egipto medvilnės kursą. „Egipto 
medvilnė? - paklausė Mailas nutaisęs tą savo išraišką. - Kiek 
dabar moka už Egipto medvilnę?“ Aš nė mirktelėti nespėjau, 
kai jis supirko, velniai rautų, visą derlių. O dabar negali nė 
kiek jos parduoti. 

— Jis neturi vaizduotės. Aš galiu daug jos parduoti juodojo- 
je rinkoje, jeigu jis sutiks sudaryti sandorį. 

— Mailas žino padėtį juodojoje rinkoje. Medvilnė neturi pa- 
klausos. 

— O medicinos reikmenys turi. Aš galiu pagaminti iš med- 
vilnės vatos, apvynioti ja medinius dantų krapštukus ir parda- 
vinėti juos kaip sterilius tamponėlius. Ar jis parduos ją man 
už gerą kainą? 

— Jis neparduos tau jos už jokią kainą, — atsakė Josarja- 
nas. — Jis ganėtinai ant tavęs užpykęs, kad su juo konkuruoji. 
Tiesą sakant, jis ganėtinai užpykęs ant visų, kad praėjusį sa- 
vaitgalį suviduriavo ir sugadino jo virtuvės reputaciją. Ė - tu 
gali mums padėti, - Josarjanas staiga stvėrė jam už rankos. — 
Ar negalėtum suklastoti kelių oficialių įsakymų kopijavimo 
mašina, kad mums nereikėtų skristi į Boloniją? 

Buvęs pirmosios klasės eilinis Vintergrynas iš lėto atsitrau- 
kė paniekinamai į jį žiūrėdamas. 

— Žinoma, galėčiau, - išdidžiai atsakė, - bet man nė į galvą 
neateitų toks dalykas. 

— Kodėl? 

— Nes tai jūsų pareiga. Mes visi turim pareigų, kurias priva- 
lome vykdyti. Mano pareiga - pelningai iškišti Zipo Žiebtuvė- 
lius, jei pavyks, ir gauti iš Mailo medvilnės. Jūsų pareiga - 
bombarduoti šaudmenų sandėlius prie Bolonijos. 

— Bet aš žūsiu prie Bolonijos, - maldavo Josarjanas. - Mes 
visi Žūsim. 

— Tuomet jums teks žūti, ir tiek, - atsakė buvęs pirmosios 
klasės eilinis Vintergrynas. - Kodėl negalit žiūrėti į viską kaip 

į neišvengiamą lemtį, kaip darau aš? Jeigu man lemta pelnin- 
gai parduoti Žiebtuvėlius ir pigiai įsigyti medvilnės iš Mailo, 
taip ir padarysiu. O jeigu tau lemta žūti virš Bolonijos, tai tu 
ir žūsi, tad verčiau skrisk ir mirk kaip vyras. Nemalonu tau 
tai sakyti, Josarjanai, bet tu virsti chronišku niurgzliu. 

Gudruteris pritarė buvusiam pirmosios klasės eiliniui Vin- 
tergrynui, kad Josarjano pareiga — žūti virš Bolonijos, o kai 
Josarjanas prisipažino paslinkęs neutraliąją liniją ir šitaip pri- 
vertęs atšaukti operaciją, smerkė jį taip, kad pamėlo. 

— Kodėl, po velnių, ne? — atšovė Josarjanas; jis įtarė buvęs 
neteisus, tad ginčijosi dar karščiau. - Ką — man turi peršauti 
šikną vien todėl, kad pulkininkas nori tapti generolu? 

— O kaip vyrai žemyne? - taip pat jausmingai paklausė Gud- 
ruteris. — Gal jiems turi peršauti šiknas vien todėl, kad tu ne- 
nori skristi? Tie vyrai turi teisę gauti paramos iš oro! 

— Tik paramą nebūtinai turiu suteikti aš. Klausyk, jiems nė 
motais, kas susprogdins šaudmenų sandėlius. Mes skrendam 
tik todėl, kad tas šunsnukis Ketkartas pasiūlė mus. 

— Visa tai Žinau, - patikino jį Gudruteris; sulysęs jo veidas 
išbalo, 0 susijaudinusios rudos akys paplūdo nuoširdumu. - 
Bet faktas lieka faktu: šaudmenų sandėliai vis dar stovi. Pui- 
kiai Žinai, kad aš nepritariu pulkininkui Ketkartui, visai kaip 
tu, - Gudruteris padarė pauzę, kad jo žodžiai būtų įtikina- 
mesni. Jo lūpos tirtėjo. Jis kumščiu kepštelėjo per miegmaišį. 
— Bet ne mums spręsti, kokie taikiniai turi būti sunaikinti ar 
kas turi juos sunaikinti, ar... 

— Ar kas Žus tai darydamas? Ir kodėl? 

— Taip, net tai. Mes neturim jokios teisės abejoti... 

— Tu išprotėjai! 

— „jokios teisės abejoti... 

— Ar tu tikrai nori pasakyti, kad ne mano reikalas, kaip ir 
kodėl aš žūsiu, ir kad tai pulkininko Ketkarto reikalas? Ar 
tikrai nori tai pasakyti“? 

— Taip, - tvirtai pareiškė Gudruteris, nors atrodė tuo nejsi- 
tikinęs. - Yra Žmonių, kuriems patikėta laimėti šį karą, ir jiems 
kur kas geriau matyti, kuriuos taikinius reikia bombarduoti. 


“, 
0 


L UTTŲ 


152 


— Mes kalbam apie du skirtingus dalykus, - perdėtai išvar- 
gusiu balsu atsakė Josarjanas. - Tu kalbi apie karinių oro pa- 
jėgų ryšį su sausumos daliniais, o aš kalbu apie savo ryšį su 
pulkininku Ketkartu. Tu kalbi apie tai, kaip laimėti karą, o aš 
kalbu apie tai, kaip laimėti karą ir likti gyvam. 

— Čia šuo ir pakastas! — patenkintas atkirto Gudruteris. — 
O katras, tavo galva, svarbiau? 

— Kam? - atrėžė Josarjanas. - Atsimerk, Gudruteri. Negy- 
vėliui nusispjaut, kas laimės karą. 

Gudruteris kurį laiką sėdėjo, lyg būtų gavęs antausį. 

— Sveikinu! — sušuko jis karčiai; plonytė pieno baltumo linija 
apjuosė jo lūpas stangriu, spaudžiančiu bekrauju Žiedu. — Nejįsi- 
vaizduoju jokio kito argumento, kuris geriau paguostų priešą. 

— Priešas, - gerai pasverdamas žodžius atkirto Josarjanas, — 
yra kiekvienas, kas ruošiasi tave nudėti, nesvarbu, katroje pu- 
sėje jis kaunasi — tai pasakytina ir apie pulkininką Ketkartą. 
Ir nepamiršk to, nes kuo ilgiau tai prisiminsi, tuo ilgiau gali 
likti gyvas. 

Bet Gudruteris tai pamiršo ir dabar buvo negyvas. Tas vai- 
das taip sunervino Gudruterį, kad Josarjanas neišdrįso prisi- 
pažinti sukėlęs dar ir viduriavimo epidemiją, dėl kurios ope- 
racija dar kartą buvo be reikalo atidėta. Mailą dar labiau su- 
nervino mintis, kad kažkas vėl apnuodijo jo eskadrilę, ir jis 
sunerimęs atskuodė pas Josarjaną pagalbos. 

— Būk geras — sužinok iš kapralo Snarko, ar jis vėl pridėjo 
skalbiamojo muilo į batatas, - slapčia paprašė jis. - Kapralas 
Snarkas tavim pasitiki ir pasakys tiesą, jei prižadėsi jam nie- 
kam nepasakoti. Vos tik jis tau prisipažins, pasakyk man. 

— Aišku, aš pridėjau skalbiamojo muilo į batatas, - prisipa- 
žino Josarjanui kapralas Snarkas. — Juk tu prašei, kad taip 
padaryčiau, gal ne? Skalbiamasis muilas tam geriausiai tinka. 

— Jis prisiekia Dievu čia niekuo dėtas, - pranešė Mailui 
Josarjanas. 

Mailas dvejodamas susiraukė. 

— Danbaras sako, kad Dievo nėra. 

Vilties nebeliko. Įpusėjus antrai savaitei, visi eskadrilės vy- 

rai ėmė panėšėti į Alkanąjį Džo, kuriam nereikėjo skristi ir 
kuris klaikiai spiegdavo per miegus. Jis vienintelis galėjo mie- 
goti. Kiaurą naktį vyrai slankiojo tamsoje prie palapinių kaip 
cigaretes įsikandusios šmėklos be liežuvių. Dieną jie spokso- 
davo į neutraliąją liniją beviltiškais, sudribusiais pulkeliais ar- 
ba į nejudančią figūrą daktaro Danykos, sėdinčio priešais už- 
kaltą medicinos palapinės angą su liguistu ranka išvedžiotu 
užrašu. Jie ėmė kurti nejuokingus, niūrius anekdotus ir tra- 
giškus gandus apie pražūtį, jų laukiančią prie Bolonijos. 

Vieną vakarą karininkų klube Josarjanas apgirtęs prisigre- 
tino prie papulkininkio Korno ketindamas pajuokauti apie nau- 
jąją Lepago patranką, kurią atsigabeno vokiečiai. 

— Kokią Lepago patranką? — smalsiai paklausė papulkinin- 
kis Kornas. 

— Naująją trijų šimtų keturiasdešimt keturių milimetrų Le- 
pago klijų patranką, — atsakė Josarjanas. — Jinai suklijuoja 
padebesiuose visą lėktuvų rikiuotę. 

Papulkininkis Kornas apstulbęs ir įsižeidęs truktelėjo alkū- 
nę ir išvadavo ją iš Josarjano pirštų gniaužtų. 

— Paleisk mane, avigalvi! - sušuko jis įniršęs, žŽaibuodamas 
akimis su kerštingu pritarimu, mat Neitlis užšoko Josarjanui 
ant nugaros ir nusitempė į šalį. - Beje, kas tas beprotis? 

Pulkininkas Ketkartas džiugiai sukrizeno. 

— Tai vyras, kurį man liepei apdovanoti medaliu po Feraros. 
Be to, liepei paaukštinti jį iki kapitono. Taip tau ir reikia. 

Neitlis buvo lengvesnis už Josarjaną, tad tik vargais nega- 
lais nusivedė svirduliuojantį žaliūką prie laisvo stalelio. 

— Gal iš proto išsikraustei?! - drebėdamas be paliovos šnypš- 
tė Neitlis. - Ten buvo papulkininkis Kornas! Gal iš proto išsik- 
raustei?! 

Josarjanas norėjo išmesti dar taurelę ir prižadėjo be triukš- 
mo išeiti, jei Neitlis ją atneš, paskui privertė jį atnešti dar dvi. 
Kai Neitlis pagaliau prikalbino jį eiti, iš lauko įtrepseno kapi- 
tonas Purvinsas. Jis taip smarkiai tvojo žliuginais batais į me- 
dines grindis, kad vanduo nuo skrybėlės kraštų pasipylė kaip 
nuo aukšto stogo. 


(/ 
- 
Ld 
£ 
N 


(ASUS, 
ns 


154 


— Nair įkliuvot, šunsnukiai! - džiugiai pranešė jis šlepsėda- 
mas iš balos, kuri ėmė telktis jam po kojom. — Man ką tik 
paskambino papulkininkis Kornas. Ar žinot, ką jie parengė 
jums prie Bolonijos? Cha cha! Naująją Lepago klijų patran- 
ką. Ji suklijuoja padebesiuose visą lėktuvų rikiuotę. 

— Dieve brangus — tai tiesa! - suspigo Josarjanas ir siaubo 
apimtas atsišliejo į Neitlį. 

— Dievo nėra, - ramiai atsakė Danbaras. Nežymiai svirdu- 
liuodamas jis artinosi prie jų. 

— Padėk man su juo susitvarkyti. Turiu parvesti jį į palapinę. 

— Kas taip sako? 

— Aš taip sakau. Tik pažiūrėk, kaip pliaupia. 

— Turim gauti mašiną. 

— Pavokit kapitono Purvinso mašiną, - patarė Josarjanas. — 
Aš visuomet taip darau. 

— Niekieno mašinos mes nepavogsim. Nuo tada, kai ėmei 
vogti pirmą pasitaikiusį automobilį kaskart, kai tau prireikda- 
vo kur važiuoti, niekas nebepalieka užvesto variklio. 

— Šokit į vidų, - tarė Vadas Baltoji Pusiau Aviža, girtas pri- 
važiavęs dengtu džipu. Jis palaukė, kol jie susigrūdo į vidų, ir 
nurūko taip staigiai, kad jie visi išgriuvo aukštielninki. Išgir- 
dęs juos keikiantis, jis griausmingai nusikvatojo. Iš aikštelės 
jis išvažiavo tiesiai ir trenkėsi į pylimą kitapus kelio. Keleiviai 
suvirto į bejėgišką krūvą ir vėl ėmė jį keikti. 

— Užmiršau pasukti, - paaiškino Vadas Baltoji Pusiau Aviža. 

— Būk atsargus, gerai? — įspėjo Neitlis. - Ir verčiau įsijunk 
priekines šviesas. 

Vadas Baltoji Pusiau Aviža įjungė užpakalinę pavarą, apsi- 
suko ir didžiausiu greičiu pasileido keliu. Padangos šnypštė 
riedėdamos zvimbiančia asfalto danga. 

— Ne taip greitai, - prašė Neitlis. 

— Verčiau pirma nuvežk mane į savo eskadrilės stovyklą, 
kad galėčiau padėti jį paguldyti. Tada galėsi parvežti mane at- 
gal į mano eskadrilę. 

— Po velnių, kas tu toks? 

— Danbaras. 

— Ei, įsijunk priekines šviesas! — suriko Neitlis. - Ir žiūrėk 
į kelią! 

— Jos įjungtos. Argi Josarjano mašinoje nėra? Tik dėl jo 
paėmiau jus, šunsnukiai, - Vadas Baltoji Pusiau Aviža pasisu- 
kęs visu kūnu įsispoksojo į užpakalinę sėdynę. 

— Žiūrėk į kelią! 

— O Josarjanas? Ar Josarjanas čia? 

— Aš čia, Vade. Važiuokim namo. Kodėl tu toks įsitikinęs? 
Tu taip ir neatsakei į mano klausimą. 

— Matai? Aš juk tau sakiau, kad jis čia. 

— Į kokį klausimą? 

— Tuo reikalu, apie kurį mes šnekėjomės. 

— Ar jis buvo svarbus? 

— Neprisimenu, ar jis buvo svarbus, ar ne. Kaip Dievą my- 
liu, neprisimenu, ką norėjau sužinoti. 

— Dievo nėra. 

— Štai apie ką mes šnekėjomės! — sušuko Josarjanas. - Ko- 
dėl tu toks įsitikinęs? 

— Eli, ar tu įsitikinęs, kad priekinės šviesos įjungtos? - suri- 
ko Neitlis. 

— Įjungtos, įjungtos. Ko jam iš manęs reikia? Jums iš galo 
čia atrodo tamsu todėl, kad lietus talžo priekinį stiklą. 

— Koks gražus lietutis! 

— Ak, kad niekad nenustotų lyti. Lietuti, lietuti, dabar liau... 

— „kis. Kitą dieną at... 

— „keliauk. Mažasis Jojo nori... 

— ...Žaist, pie... 

— ...VOj, prie... 

Vadas Baltoji Pusiau Aviža nepastebėjo kito posūkio, ir dži- 
pas užlėkė į pačią stataus pylimo viršūnę. Mašina nuriedėjo at- 
gal, apvirto ant šono ir lėtai įklimpo purve. Stojo išgąstinga tyla. 

— Ar visi sveiki? — sukuždėjo Vadas Baltoji Pusiau Aviža. 
Niekas nebuvo sužeistas, ir jam išsprūdo ilgas palengvėjimo 
atodūsis. - Žinot, tai mano bėda, - dejavo jis. - Aš niekad 
nieko neklausau. Kažkas man visą laiką liepė įjungti priekines 
šviesas, bet aš jo paprasčiausiai neklausiau. 

— Tai aš visą laiką liepiau tau įjungti priekines šviesas. 

— Žinau, žinau. Bet aš paprasčiausiai neklausiau, ar ne? Ak, 
kad turėčiau ko nors išgerti. E - aš turiu ko išgerti! Žiūrėkit — 
jis nesudužo. 

— Lyja į vidų, - pastebėjo Neitlis. - Aš šlampu. 

Vadas Baltoji Pusiau Aviža atkimšo butelį ruginio viskio, 
atsigėrė ir perdavė butelį kitiems. Sugriuvę vienas ant kito, jie 
visi išgėrė, išskyrus Neitlį, kuris bergždžiai grabaliojo durų 
rankenos. Butelis dunktelėjęs trenkėsi jam į galvą, ir ruginu- 
kas nutekėjo jo kaklu. Jis ėmė konvulsiškai raitytis. 

— Ei — turim iš čia ištrūkti! — suriko jis. - Mes visi paskęsim! 

— Ar čia kas nors yra? — susirūpinęs paklausė Gudruteris iš 
viršaus šviesdamas prožektorium. 

— Čia Gudruteris! - ėmė šaukti jie ir bandė įtempti jį į vidų 
pro langą, kai tas pasilenkė jiems padėti. 

— Tik pažiūrėk į juos! — - Gudruteris pasipiktinęs sušuko Mak- 
Drybso čia kaip banda girtų galvijų. Ir tu, Neitli? Tau turėtų 
būti gėda! Eikš - padėk man juos ištraukti, kol visi nemirė 
plaučių uždegimu. 

— Žinai, visai neblogai sumanei, - svarstė Vadas Baltoji Pu- 
siau Aviža. - Man regis, aš tikrai mirsiu plaučių uždegimu. 

— Kodėl? 

— O kodėl gi ne? - atsakė Vadas Baltoji Pusiau Aviža ir 
patenkintas vėl išsitiesė aukštielninkas purve apglėbęs rugi- 
nuko butelį. 

— Tik pažiūrėkit, ką jis daro! - suirzęs sušuko Gudruteris. — 
Gal malonėsit keltis ir lipti į mašiną, kad visi galėtume grįžti į 
eskadrilę? 

— Visi grįžti negalim. Kas nors turi pasilikti čia ir padėti 
Vadui su šiuo džipu, kurį jis pasirašęs paėmė iš mašinų parko. 

Džiugiai, išdidžiai kikendamas Vadas Baltoji Pusiau Aviža 
įsitaisė štabo automobilyje. 

— Tas džipas — kapitono Purvinso, - triumfuodamas prane- 
šė jiems. — Ką tik pavogiau jį prie karininkų klubo atsarginiais 
rakteliais, kuriuos jis manė šįryt pametęs. 

— Kad aš skradžiai prasmegčiau! Už tai reikia išgerti! 

— Ar dar per mažai išgėrėt? — ėmė bartis Gudruteris vos tik 
Makvotas užvedė variklį. — Tik pažiūrėkit į save. Jums visai 
nerūpi, kad gausit galą prisigėrę ar prigėrę, ar ne? 

— Svarbiausia, kad negautume galo skraidydami. 

— Ei, spausk akceleratorių iki galo, - ragino Makvotą Va- 
das Baltoji Pusiau Aviža. - Ir išjunk priekines šviesas. Tik 
taip reikia važiuoti. 

— Daktaras Danyka teisus, - negalėjo nurimti Gudruteris. — 
Žmonės nesupranta, kad reikia savim rūpintis. Aš tikrai vi- 
sais jumis pasišlykštėjęs. 

— Gerai, tauškale, lauk iš mašinos! — liepė Vadas Baltoji 
Pusiau Aviža. — Visi nešdinkitės iš mašinos — pasiliks tik Jo- 
sarjanas. Kur Josarjanas? 

— Atstok, velniai griebtų, nuo manęs, - nustumdamas jį nu- 
sijuokė Josarjanas. — Tu visas aplipęs purvu. 

Gudruteris nukreipė dėmesį į Neitlį. 

— Labiausiai stebini tu. Ar žinai, kaip dvoki? Užuot stengę- 
sis neleisti jam prisivirti košės, nusitašai taip pat kaip jis. O 
kas, jeigu jis vėl būtų susipešęs su Eplbiu? — išgirdus Josarja- 
no kikenimą, Gudruteriui iš nerimo išsprogo akys. - Tik ne- 
sakykit, kad jis vėl susipešė su Eplbiu! 

— Šįsyk ne, - atsakė Danbaras. 

— Ne, šįsyk ne. Šįsyk man dar labiau pavyko. 

— Šįsyk jis susipešė su papulkininkiu Kornu. 

— Negali būti! - Gudruteris iš nuostabos išsižiojo. 

— Tikrai? - nepaprastai nudžiugęs sušuko Vadas Baltoji Pu- 
siau Aviža. - Už tai reikia išgerti. 

— Bet juk tai baisu! - baisiai persigandęs pareiškė Gudrute- 
ris. - Kurių galų tau reikėjo kabinėtis prie papulkininkio Kor- 
no? Ei - kur dingo šviesos? Kodėl aplink taip tamsu? 

— Aš jas išjungiau, - atsakė Makvotas. - Vadas Baltoji Pu- 
siau Aviža teisus. Be priekinių šviesų kur kas geriau. 

— Gal iš proto išsikraustei?! — suspigo Gudruteris ir puolė į 
priekį norėdamas įjungti šviesas. Atsigręžęs į Josarjaną, be- 
veik isteriškai jį užsipuolė: - Matai, ką tu darai?! Jie visi ėmė 

elgtis kaip tu! O jeigu nustos lyti ir rytoj mes turėsim skristi į 
Boloniją? Geros būklės jūs būsit. 

— Lietus niekada nesiliaus. Ne, toks lietus gali tęstis amžinai. 

— Lyti jau nustojo, - pasakė kažkas, ir visi, esantieji auto- 
mobilyje, nutilo. 

— Ak jūs nelaimingi šunsnukiai, - netrukus užjaučiamai su- 
niurnėjo Vadas Baltoji Pusiau Aviža. 

— Ar tikrai nustojo lyti? — nuolankiai paklausė Josarjanas. 

Makvotas išjungė priekinių stiklų valytuvus norėdamas tuo 
įsitikinti. Nebelijo. Dangus buvo bepradedąs giedrytis. Pro 
permatomą rudą ūkaną švietė kuo ryškiausias mėnulis. 

— Velniai nematė, - progiesmiu tarė prablaivėjęs Makvotas. 

— Nesijaudinkit, vyručiai, - guodė Vadas Baltoji Pusiau Avi- 
ža. - Rytoj pakilimo takas bus dar per minkštas. Kol jis iš- 
džius, dar gali vėl pradėti lyti. 

— Tu prakeiktas dvokiantis sumautas šunsnuki, — palapinė- 
je klykė Alkanasis Džo, kai jie atlėkė į eskadrilės stovyklą. 

— Dievuliau - jis šiąnakt vėl čia? Maniau, kad jis vis dar 
Romoje su pašto lektuvu. 

— Oi! Ojoi! Ojojoi! - klykė Alkanasis Džo. 

Vadas Baltoji Pusiau Aviža kriptelėjo. 

— Nuo to vyruko man kūnas eina pagaugais, - niurzgliai kuž- 
dėdamas prisipažino jis. - Ė - o kur dingo kapitonas Flumas? 

— Man kūnas eina pagaugais nuo jo. Praėjusią savaitę ma- 
čiau jį miške, valgantį laukines uogas. Jis nebemiega namely- 
je. Atrodė lyg iš pragaro ištrūkęs. 

— Alkanasis Džo bijo, kad turės pavaduoti kokį atleistąjį 
del ligos, nors dėl ligos dabar nieko neatleidžia. Ar matėt jį 
aną vakarą, kai bandė užmušti Havermejerį ir įgriuvo į Josar- 
jano apkasą? 

— Ojoi! — sukliko Alkanasis Džo. - Oi! Ojoi! Ojojoi! 

— Kaip malonu, kad Flumas nebeateina į valgyklą. Niekas 
nebesako: „Paduok garstyčių, Styvai“. 

— Arba: „Paduok duonos, Džoni“. 

— Arba: „Pametėk buroką, Rokai“. 

— Traukis, traukis! — spiegė Alkanasis Džo. —- Aš gi tau 

sakiau - traukis, traukis, prakeiktas dvokiantis utėlėtas šun- 
snuki! 

— Bent jau sužinojome, ką jis sapnuoja, - kandžiai pastebė- 
jo Danbaras. - Jis sapnuoja prakeiktus dvokiančius utėlėtus 
šunsnukius. 

Tą naktį jau paryčiais Alkanasis Džo susapnavo, kad Hup- 
lio katė miega jam ant veido ir jį dusina; kai prabudo, Huplio 
katė iš tikrųjų miegojo jam ant veido. Jo agonija prasiveržė 
siaubą keliančiu, veriančiu, nežemišku staugsmu, kuriuo jis 
perplėšė mėnesienos nušviestą tamsą ir kuris dar kelias aki- 
mirkas virpėjo nuo savo paties poveikio it nuo kokio viską 
niokojančio sprogimo. Paskui stojo stingdanti tyla, o netru- 
kus iš jo palapinės pasigirdo baisus bildesys. 

Josarjanas vienas pirmųjų atsidūrė joje. Kai įlėkė pro angą, 
Alkanasis Džo išsitraukęs pistoletą bandė išvaduoti ranką iš 
Huplio, kad galėtų nušauti jo katę, kuri vis įnirtingai purkštė 
ir bandė įdrėksti, kad neleistų jam nušauti Huplio. Abu vyrai 
buvo apsirengę kareiviškus apatinius. Lemputė lyg pamišusi 
siūbavo ant neįtempto laido, ir susijaukę juodi šešėliai be per- 
stojo padrikai verpetavo ir šokinėjo, tad atrodė, kad visa pa- 
lapinė sukasi ratu. Josarjanas instinktyviai ištiesė ranką, kad 
išlaikytų pusiausvyrą, 0 paskui puolė į priekį neįtikėtinu šuo- 
liu, po kurio visi trys besigrumiantieji atsidūrė ant grindų jo 
prislėgti. Atsikėlė laikydamas už pakarpos du - Alkanąjį Džo 
ir katę. Alkanasis Džo ir katė varstė kits kitą laukiniais Žvilgs- 
niais. Katė niršiai purškė Alkanąjį Džo, o tas stengėsi suduoti 
jai nokautuojamą smūgį. 

— Kausimės sąžiningai, — pareiškė Josarjanas, ir visi kiti, 
kas atskuodė baisiausiai išgąsdinti triukšmo, ėmė džiugiai šauk- 
ti, apimti neregėto palengvėjimo. 

— Kautynės bus sąžiningos, — oficialiai paaiškino jis Alka- 
najam Džo ir katei išnešęs abu laukan vis dar laikydamas po 
vieną už pakarpos. — Kumščiais ir nagais. Bet jokių pistole- 
tų, —- įspėjo jis Alkanąjį Džo. — Ir jokio purškimo, - rūsčiai 
perspėjo katę. — Kai abu paleisiu, pradėkit. Atsitraukit po 
žingsnį, paskui prisiartinkit. Pradėkit! 

Didžiulė, apsvaigusi minia vyrų troško menkiausios pramo- 
gos, bet katė prišiko į kelnes, vos tik Josarjanas ją paleido ir 
lyg koks bailus šuo gėdingai paspruko nuo Alkanojo Džo. Tas 
buvo paskelbtas nugalėtoju. Jis laimingas nugarglino su išdi- 
džia čempiono šypsena, aukštai iškėlęs susitraukusią galvą, 
atkišęs sunykusią krūtinę. Tebejusdamas pergalės džiaugsmą, 
atsigulė į lovą ir vėl susapnavo, kad Huplio katė miega ant 
veido ir jį dusina. 


13 


Majoras X de Koverlis 


Paslinkta neutralioji linija neapmulkino vokiečių, bet apmul- 
kino majorą X de Koverlį, kuris susikrovė kuprinę, pasiėmė 
lėktuvą ir nusprendęs, kad Florencija taip pat sąjungininkų 
paimta, liepė nuskraidinti į tą miestą nuomoti dviejų butų, 
kad eskadrilės karininkai, puskarininkiai ir eiliniai galėtų juo- 
se ilsėtis tarp kovinių užduočių. Jis dar buvo negrįžęs, kai 
Josarjanas iššoko iš majoro Majoro kabineto svarstydamas, į 
ką kreiptis pagalbos dabar. 

Majoras X de Koverlis buvo įspūdingas, pagarbią baimę 
keliantis, rimtas senis masyvia liūto galva ir pikta kupeta pa- 
šėlusių Žilutėlių plaukų, kurie lyg pūga siautė aplink rūstų, 
patriarchišką jo veidą. Kaip spėjo ir daktaras Danyka, ir ma- 
joras Majoras, jo, kaip eskadrilės štabo viršininko, pareiga 
buvo svaidyti pasagas, grobti italų darbininkus ir nuomoti bu- 
tus karininkų, puskarininkių bei eilinių poilsiui; visas tris jis 
atliko puikiai. 

Kaskart, kai atrodė, kad toks miestas kaip Neapolis, Roma 
ar Florencija tikrai kris, majoras X de Koverlis susikraudavo 
kuprinę, imdavo lėktuvą su pilotu ir liepdavo skraidinti. Visa 
tai įvykdydavo netaręs nė žodžio, vien savo rimtos, valdingos 
išvaizdos bei įsakmių susiraukšlėjusio piršto bakstelėjimų jė- 
ga. Praėjus dienai ar dviem po miesto kritimo, jis grįždavo su 
dviejų didelių, prašmatnių butų nuomos sutartimis; vienas jų 
būdavo karininkams, kitas — puskarininkiams ir eiliniams. 
Abiem jau būdavo nusamdyti savo darbą išmanantys, linksmi 
virėjai ir tarnaitės. Dar po kelių dienų viso pasaulio laikraš- 
čiai išspausdindavo nuotraukas pirmųjų Amerikos kareivių, 

tarp rūkstančių griuvėsių, besiskinančių kelią suniokotame 
mieste. Tarp jų būtinai būdavo majoras X de Koverlis, tiesus 
lyg botkotis sėdintis kažkur gautame džipe, nesidairantis nei į 
dešinę, nei į kairę, kai artilerijos sviediniai sproginėjo aplink 
nenugalimą jo galvą, o vikrūs jauni pėstininkai su karabinais 
rankose straksėjo šaligatviais, glaustėsi prie degančių pastatų 
ir negyvi krito tarpduriuose. Atrodė, kad jis niekad negali žū- 
ti, kai sėdėdavo mašinoje iš visų pusių siaučiant pavojams, ir 
jo bruožai sustingdavo rūsčia, karališka ir grėsminga teisuo- 
lio išraiška, kurią pagarbiai pažino visi eskadrilės vyrai. 

Vokiečių žvalgybai majoras X de Koverlis buvo erzinanti 
mįslė: niekas iš šimtų amerikiečių belaisvių negalėjo pateikti 
jokių konkrečių žinių apie pagyvenusį žilagalvį karininką gum- 
buota, grėsminga kakta ir švytinčiomis galingomis akimis, ku- 
ris, rodės, šitaip bebaimiškai ir sėkmingai žengia puolančiųjų 
dalinių priekyje visuose svarbiuose taškuose. Amerikiečių va- 
dovybę jo tapatybė glumino nė kiek ne mažiau; visas pulkas 
rinktinių žvalgybininkų buvo mestas į priekines linijas suži- 
noti, kas jis toks, o batalionas mūšiuose užgrūdintų ryšių su 
visuomene karininkų, būdami nuolatinės kovinės parengties 
dvidešimt keturias valandas per parą, laukė įsakymo skelbti 
informaciją apie jį vos tik bus aptiktas. 

Majoras X de Koverlis pranoko pats save nuomodamas bu- 
tus Romoje. Karininkai, atvykdavę būreliais po keturis pen- 
kis, gaudavo po didžiulį kambarį kiekvienas naujame baltų 
akmenų pastate su trimis erdviomis voniomis žvilgančių žyd- 
rų plytelių sienomis bei grindimis ir su viena prakaulia tarnai- 
te, vardu Mikaela, kuri iš visko kikendavo ir nepriekaištingai 
tvarkė butą. Aukštu žemiau gyveno vergiškai nuolankūs savi- 
ninkai. Aukštu aukščiau gyveno graži turtinga juodaplaukė 
grafienė ir jos graži turtinga juodaplaukė marti, kurios abi 
duodavo tik Neitliui, kuris buvo per daug drovus, kad jų no- 
rėtų, ir Arfiui, kuris buvo per daug pasipūtęs, kad jas imtų, ir 
kuris mėgino jas įtikinti, jog niekad neduotų niekam kitam, o 
tik savo vyrams, nusprendusiems likti šiaurėje ir tvarkyti šei- 
mos reikalus. 

— Iš tikrųjų jos — pora gerų vaikučių, - rimtu balsu patikėjo 
Arfis šią paslaptį Josarjanui, kuris nuolatos svajodavo pasi- 
guldyti vienu metu abu nuogus baltus kaip pienas gražių tur- 
tingų juodaplaukių subrendusius gerų vaikučių kūnus ant lo- 
vos erotiniams žaidimams. 

Puskarininkiai ir eiliniai užgriūdavo Romą gaujomis po dvy- 
lika ar daugiau su Gargantiua apetitu ir sunkiomis dėžėmis, 
prigrūstomis konservų, kad moterys gamintų valgį ir patiektų 
jiems valgomajame jų pačių bute šeštame raudonų plytų na- 
mo su džeržgiančiu liftu aukšte. Puskarininkių ir eilinių bute 
visuomet būdavo daugiau veiksmo. Visų pirma čia ilsėdavosi 
daugiau karių, be to, būdavo daugiau moterų virti, tiekti, šluoti 
ir šveisti, ir dar visuomet linksmų ir kvailų goslių merginų, 
kurias Josarjanas radęs atsivesdavo čia, bei tų, kurias mie- 
guisti puskarininkiai ir eiliniai, grįžtantys į Pjanosą po alinan- 
čios savaitės orgijų, atsivesdavo patys ir palikdavo visiems, 
kas jų panorės. Merginos turėjo pastogę ir maisto tol, kol norė- 
jo čia likti. Už tai jos teturėjo barškintis su visais vyrais, kurie 
to paprašydavo, ir tokia tvarka joms atrodė bemaž ideali. 

Maždaug kas ketvirtą dieną Alkanasis Džo, jeigu jam ne- 
pasisekdavo ir jis vėl baigdavo kovinę užduotį ir pilotuodavo 
pašto lėktuvą, įsiverždavo čia lyg ištrūkęs iš inkvizicijos nagų — 
užkimęs, pašėlęs, karštligiškas. Dažniausiai jis miegodavo pus- 
karininkių ir eilinių bute. Niekas gerai nežinojo, kiek butų 
nuomojo majoras X de Koverlis, net stora korsetuota mote- 
ris juoda liemenėle iš pirmo aukšto, iš kurios jis ir nuomojo. 
Vyrams buvo išnuomotas visas viršutinis aukštas ir, kaip Ži- 
nojo Josarjanas, dalis penktojo, nes Sniegdeno kambaryje 
penktame aukšte jis pagaliau rado tarnaitę su žalsvai geltono- 
mis kelnaitėmis ir dulkių šluotele kitą dieną po Bolonijos, po 
to, kai Alkanasis Džo užtiko jį lovoje su Lučijana karininkų 
bute tą patį rytą ir kaip koks maniakas tekinas pasileido foto- 
aparato. 

Tarnaitė žalsvai geltonomis kelnaitėmis buvo žvali, stora, 
paslaugi maždaug trisdešimt penkerių metų moteris mėsingo- 
mis šlaunimis ir liumpsinčiais sėdmenimis, aptemptais žalsvai 

geltonomis kelnaitėmis, kurias visuomet nusismaukdavo kiek- 
vienam vyrui, kuris jos užsinorėdavo. Ši negražaus plataus vei- 
do moteris buvo dorovingiausia iš visų gyvųjų: ji duodavo kiek- 
vienam, nepaisydama rasės, tikėjimo, odos spalvos, tautybės 
ir gyvenamosios vietos; atsiduodavo ji iš draugiškumo, šitaip 
rodydama svetingumą, ir negaišdavo nė sekundės, kad atsi- 
kratytų pašluostės, šluotos ar dulkių šluotelės, kurią laikyda- 
vo rankoje tą akimirką, kai ją sugriebdavo. Ji viliojo prieina- 
mumu; kaip Everesto kalnas, ji niekuomet nedingdavo, ir vy- 
rai lipdavo ant jos, kai tik pajusdavo tokį potraukį. Josarjanas 
mylėjo tarnaitę žalsvai geltonomis kelnaitėmis, nes ji atrodė 
vienintelė pasaulyje likusi moteris, kurią jis galėjo pamylėti 
neįsimylėjęs. Net plika mergina Sicilijoje vis dar kėlė jam stiprų 
gailestį, švelnumą ir apgailestavimą. 

Nepaisant aibės pavojų, kurie majomui X de Koverliui kil- 
davo kaskart, kai nuomodavo butus, sužeistas buvo vienintelį 
sykį. Likimo ironija: tai atsitiko, kai jis vadovavo triumfuo- 
jantiems kariams, kurie įžengė į išvaduotą Romos miestą, kur 
jį sužeidė į akį gėlė, iš arti iššauta niekingo kikenančio girto 
senio, kuris lyg pats šėtonas su piktu džiaugsmu paskui liuok- 
telėjo ant majoro X de Koverlio automobilio, šiurkščiai ir pa- 
niekinamai stvėrė už garbingos žilutėlės galvos, pašaipiai pa- 
bučiavo į abu skruostus burna, iš kurios tvoskė gaižūs vyno, 
sūrio ir česnako garai, ir tuščiai, sausai, dreskiamai juokda- 
masis vėl pranyko džiūgaujančioje minioje. Majoras X de Ko- 
verlis, į bėdą patekęs spartietis, per visą šią šlykščią kankynę 
nėsyk net nesusiraukė. Tik kai sutvarkęs reikalus Romoje grįžo 
į Pjanosą, kreipėsi medikų pagalbos dėl sužeidimo. 

Jis nusprendė likti dviakis ir daktarui Danykai nurodė, kad 
akies tvarstis būtų permatomas - tuomet jis galės svaidyti pa- 
sagas, vogti italų darbininkus ir nuomoti butus su nepablogė- 
jusia rega. Eskadrilės vyrai žiūrėjo į majorą X de Koverlį kaip 
į kolosą, tik niekad nedrįso jam to pasakyti. Vienintelis, išdrį- 
sęS Į jį kreiptis, buvo Mailas Pusproteris, kuris prisiartino prie 
pasagų svaidymo aikštelės su kietai virtu kiaušiniu antrą sa- 
vaitę eskadrilės stovykloje ir iškėlė, kad majoras X de Kover- 

lis pamatytų. Majoras X de Koverlis išsitiesė apstulbintas Mailo 
įžūlumo ir nukreipė į jį visą įniršį audringais bruožais - nely- 
gia daubų išvagota kaktos atbraila ir didžiule stačia uola kum- 
pos nosies, kuri veržėsi iš jo veido įnirtingai lyg gynėjas, pasi- 
ryžęs pargriauti kamuolį turintį varžovų puolėją. Mailas nesi- 
traukė ir gindamasis lyg kokį magišką amuletą laikė jam prieš 
veidą kietai virtą kiaušinį. Per tą laiką audra ėmė rimti, ir pa- 
vojus praėjo. 

— Kas čia? - galop paklausė majoras X de Koverlis. 

— Kiaušinis, — atsakė Mailas. 

— Koks kiaušinis? — paklausė majoras X de Koverlis. 

— Kietai virtas kiaušinis, — atsakė Mailas. 

— Koks kietai virtas kiaušinis? — paklausė majoras X de 
Koverlis. 

— Šviežias kietai virtas kiaušinis, - atsakė Mailas. 

— Iš kur atsirado šviežias kiaušinis? - paklausė majoras X de 
Koverlis. 

— Iš vištos, — atsakė Mailas. 

— O kur ta višta? —- paklausė majoras X de Koverlis. 

— Višta Maltoje, - atsakė Mailas. 

— Kiek vištų yra Maltoje? 

— Pakankamai, kad pridėtų šviežių kiaušinių visiems eskad- 
rilės karininkams po penkis centus už vienetą iš virtuvės lėšų, — 
atsakė Mailas. 

— Turiu silpnybę šviežiems kiaušiniams, — prisipažino ma- 
joras X de Koveriis. 

— Jeigu kas nors duotų man lėktuvą, galėčiau kartą per sa- 
vaitę ten nuskristi ir pargabenti tiek šviežių kiaušinių, kiek 
mums reikia, —- atsakė Mailas. —- Juk Malta ne taip ir toli. 

— Malta ne taip ir toli, - pastebėjo majoras X de Koverlis. — 
Ko gero, galėtum kartą per savaitę ten nuskristi eskadrilės 
lėktuvu ir pargabenti tiek šviežių kiaušinių, kiek mums reikia. 

— Taip, - pritarė Mailas, - manau, galėtume taip daryti, jei- 
gu tik kas norėtų, kad aš taip daryčiau, ir duotų man lėktuvą. 

— Man patinka, kai švieži kiaušiniai būna kepti, - prisiminė 
majoras X de Koverlis. - Šviežiame svieste. 

— Sicilijoje galiu rasti tiek šviežio sviesto, kiek mums reikia, 
po dvidešimt penkis centus už svarą, - atsakė Mailas. - Verta 
mokėti dvidešimt penkis centus už svarą šviežio sviesto. Vir- 
tuvei skiriama tiek lėšų, kad pakaktų ir sviestui. Dalį mes, ko 
gero, galėtume parduoti kitoms eskadrilėms, gauti pelno ir 
susigrąžinti didžiąją dalį to, ką sumokėtume už savo sviestą. 

— Kuo tu vardu, sūnau? —- paklausė majoras X de Koverlis. 

— Aš Mailas Pusproteris, sere. Man dvidešimt septyneri. 

— Tu geras virtuvės ūkvedys, Mailai. 

— Aš nesu virtuvės ūkvedys, sere. 

— Tu geras virtuvės ūkvedys, Mailai. 

— Ačiū, sere. Darysiu viską, ką galėsiu, kad būčiau geras 
virtuvės ūkvedys. 

— Laiminu tave, mano berniuk. Imk pasagą. 

— Ačiū, sere. Ką man su ja daryti? 

— Mesk. 

— Išmest? 

— Į tą kuoliuką. Paskui pakelk ir mesk į aną kuoliuką. Čia 
toks Žaidimas, supranti? Pasagą kaskart pasiimi. 

— Taip, sere, supratau. Kiek moka už pasagas? 

Viduržemio jūros pasatai toli nunešė kvapą šviežių kiauši- 
nių, egzotiškai čirškančių šviežio sviesto balutėje ir parnešė 
generolą Šmiksoną, atlėkusį su žvėrišku apetitu ir medicinos 
seserim, kuri lydėdavo jį visur, ir žentu pulkininku Mudusu. 
Iš pradžių generolas Šmiksonas rydavo visokius valgius Mai- 
lo valgykloje. Paskui kitos trys pulkininko Ketkarto grupės 
eskadrilės perdavė virtuves Mailui ir kiekviena davė po lėktu- 
vą ir pilotą, kad tas galėtų ir joms pirkti šviežių kiaušinių ir 
šviežio sviesto. Mailo lėktuvai kursavo pirmyn atgal septynias 
dienas per savaitę, o visi keturių eskadrilių karininkai ėmė 
ryti šviežius kiaušinius per nepasotinamą šviežių kiaušinių or- 
giją. Generolas Šmiksonas rijo šviežius kiaušinius per pusry- 
čius, pietus ir vakarienę, oO tarp šių valgių rydavo daugiau švie- 
Žių kiaušinių — kol Mailas rado gausius šaltinius šviežios ver- 
šienos, jautienos, antienos, ėrienos kepsnių, grybų kepurių, 
brokolių, Pietų Afrikos uolinių omarų uodegų, krevečių, kum- 

pių, pudingų, vynuogių, ledų, braškių ir artišokų. Generolo 
Smiksono koviniame pulke buvo dar trys bombonešių gru- 
pės, ir jos visos pavydžiai išsiuntė lėktuvus į Maltą šviežių 
kiaušinių, bet sužinojo, kad ten jie kainuoja po septynis cen- 
tus. Kadangi iš Mailo juos galėjo nusipirkti po penkis, labiau 
apsimokėjo atiduoti ir virtuves jo sindikatui bei duoti jam lėk- 
tuvų ir pilotų gabenti visą gerą maistą, kuriuo jis taip pat pa- 
žadėjo aprūpinti. 

Visi labai džiaugėsi, kai įvykiai šitaip pakrypo, o labiausiai — 
pulkininkas Ketkartas, kuris neabejojo, kad čia dar vienas jo 
nuopelnas. Jis draugiškai pasisveikindavo su Mailu, kai tik jie 
susitikdavo ir, kupinas atgailaujamo geraširdiškumo, nesvars- 
tydamas rekomendavo paaukštinti majorą Majorą. Jo reko- 
mendaciją iškart atmetė karinių oro pajėgų dvidešimt septin- 
tajame štabe buvęs pirmosios klasės eilinis Vintergrynas, ku- 
ris iškeverzojo stačiokišką nepasirašytą raštelį, primenantį, 
jog armijoje yra vienintelis majoras Majoras Majoras Majo- 
ras ir jog ji nesirengia jo prarasti paaukštindama vien tam, 
kad įsiteiktų pulkininkui Ketkartui. Šitoks šiurkštus priekaiš- 
tas užgavo pulkininką Ketkartą, ir jis paniuręs slampinėjo po 
savo kambarį kankinamas skausmo, kurį kėlė nenoras pripa- 
žinti savo kaltę. Dėl užtrauktos gėdos jis kaltino majorą Ma- 
jorą, tad nusprendė dar tą pačią dieną pažeminti jį iki leite- 
nanto. 

— Ko gero, jie jums neleis, — globėjiškai šypsodamas, mė- 
gaudamasis susidariusia padėtimi pastebėjo papulkininkis Kor- 
nas. — Dėl tos pačios priežasties, dėl kurios neleidžia jums jo 
paaukštinti. Be to, neabejotinai kvailai atrodytumėt mėginda- 
mas pažeminti jį iki leitenanto iškart po to, kai bandėt pa- 
aukštinti iki mano laipsnio. 

Pulkininkas Ketkartas pasijuto apsiaustas iš visų pusių. Jam 
kur kas geriau pasisekė gauti medalį Josarjanui po Feraros 
fiasko, kai tiltas per Po tebestovėjo sveikutėlis praėjus septy- 
nioms dienoms po to, kai pulkininkas Ketkartas pasisiūlė jį 
subombarduoti. Jo vyrai per šešias dienas atliko devynis skry- 
džius, bet tiltas buvo sugriautas tik septintą dieną, per dešim- 

tą skrydį, kai Josarjanas pražudė Kraftą ir jo įgulą antrą kartą 
atskridęs virš taikinio šešių lėktuvų rikiuotės priešakyje. An- 
trą kartą Josarjanas skrido atsargiai, nes tada buvo drąsus. 
Jis laikė sukišęs galvą į taikiklį, kol buvo išmestos visos bom- 
bos; kai pakėlė akis, visas lėktuvas buvo užlietas keisto oran- 
žinio spindesio. Pirmiausia jis pamanė, kad dega jo paties lėk- 
tuvas, bet paskui pastebėjo tiesiai virš savęs lėktuvą su degan- 
čiu varikliu ir per selektorių suriko Makvotui staigiai sukti į 
kairę. Po akimirkos Krafto lėktuvo sparnas sprogęs nulėkė į 
šalį. Liepsnojančios nuolaužos ėmė kristi, pirma — fiuzelia- 
žas, paskui besisukantis sparnas, o metalo atplaišėlių kruša 
ėmė šokti čečiotką ant Josarjano lėktuvo stogo iš visų pusių 
vis dar tebedunksint zenitinių pabūklų bababt!/ bababt! ba- 
babt! 

Nusileidus visi vyrai niūriai į jį spitriojo, kai jis prislėgtas 
liūdesio ėjo prie kapitono Purvinso priešais žaliom dailylen- 
tėm muštą instruktažo kambarį įteikti raporto ir sužinojo, kad 
pulkininkas Ketkartas ir papulkininkis Kornas laukia viduje 
norėdami su juo pasikalbėti. Mirtinoje tyloje majoras Denbis 
stovėjo užtvėręs duris ir rankos mostu vijo visus šalin. Iš nuo- 
vargio Josarjanui atrodė, kad kūnas švininis, jam norėjosi kuo 
greičiau nusimesti prilipusius drabužius. Į instruktažo kam- 
barį įėjo sutrikęs, nes nežinojo, kaip turi žiūrėti į Kraftą ir 
tuos kitus, nes jie visi žuvo būdami nebylios, vienišos agonijos 
atstumu nuo jo tą akimirką, kai jis pats iki šiknos buvo įklim- 
pęs į tą pačią šlykščią, nepakeliamą pareigos ir prakeikimo 
dilemą. 

O pulkininkas Ketkartas po to, kas nutiko, buvo kaip nesa- 
vas. 

— Du kartus? — paklausė jis. 

— Pirmą kartą būčiau nepataikęs, - tyliai atsakė Josarjanas 
nudelbęs akis. 

Ilgame, siaurame barake buvo girdėti šioks toks jų balsų 
aidas. 

— Bet du kartus? — aiškiai negalėdamas patikėti pakartojo 
pulkininkas Ketkartas. 

— Pirmą kartą būčiau nepataikęs, — pakartojo Josarjanas. 

— Užtat Kraftas būtų gyvas. 

— O tiltas tebestovėtų. 

— Gerai parengtas bombonešio pilotas turi numesti bom- 
bas iš pirmo karto, - priminė jam pulkininkas Ketkartas. — 
Kiti penki pilotai numetė bombas iš pirmo karto. 

— Ir nekliudė taikinio, — atsakė Josarjanas. —- Mums būtų 
tekę ten grįžti. 

— O gal tada būtum pataikęs iš pirmo karto. 

— O gal būčiau visai nepataikęs. 

— Bet gal tada nebūtų buvę aukų. 

— O gal aukų būtų buvę dar daugiau, o tiltas būtų likęs sto- 
vėti. Maniau, norėjot, kad tiltas būtų susprogdintas. 

— Neprieštarauk man, - tarė pulkininkas Ketkartas. - Ne- 
malonumų visi ir taip turim iki valios. 

— Aš jums neprieštarauju, sere. 

— Ne, prieštarauji. Net paskutiniai tavo žodžiai — prieštara- 
vimas. 

— Klausau, sere. Atleiskit. 

Pulkininkas Ketkartas garsiai subraškino krumplius. Papul- 
kininkis Kornas, kresnas, tamsus, glebnas vyras su dideliu be- 
formiu pilvu, kuo ramiausias sėdėjo ant vieno iš suolų pirmo- 
je eilėje patogiai sunėręs delnus ant juosvo pliko viršugalvio. 
Jo akys kiek pašaipiai Žiūrėjo pro žvilgančius berėmius aki- 
nius. 

— Mes stengiamės išnagrinėti šį įvykį kuo bešališkiau, —- pa- 
sufleravo jis pulkininkui Ketkartui. 

— Mes stengiamės išnagrinėti šį įvykį kuo bešališkiau, — pa- 
gautas netikėto įkvėpimo įkarščio tarė Josarjanui pulkininkas 
Ketkartas. - Nemanyk, kad pasiduodu sentimentams ar dar 
kam. Man nusispjaut ant vyrų ir ant lėktuvo. Tiesiog raporte 
viskas atrodys taip sumautai. Kaip man pateikti tokį dalyką 
raporte? 

— O kodėl gi jums neapdovanojus manęs medaliu? - nedrą- 
siai pasiūlė Josarjanas. 

— Už tai, kad skridai du kartus? 

— Alkanąjį Džo apdovanojot, kai jis per klaidą sudirbo lėk- 
tuvą. 

Pulkininkas Ketkartas liūdnai prunkštelėjo. 

— Galėsi džiaugtis, jei neatiduosim tavęs karo lauko teis- 
mui. 

— Bet aš vis dėlto susprogdinau tiltą iš antro karto, - pa- 
prieštaravo Josarjanas. —- Maniau, norėjot, kad tiltas būtų su- 
sprogdintas. 

— Nežinau, ko aš norėjau, - irzliai sušuko pulkininkas Ket- 
kartas. - Žinoma, norėjau, kad tiltas būtų susprogdintas. Per 
tą tiltą neturėjau ramybės nuo tada, kai nusprendžiau nusiųs- 
ti jus jo bombarduoti. Bet kodėl negalėjai susprogdinti jo iš 
pirmo karto? 

— Pritrūko laiko. Mano šturmanas nebuvo įsitikinęs, ar 
skrendam virš reikiamo miesto. 

— Reikiamo miesto? — suglumo pulkininkas Ketkartas. — 
Nori dabar suversti visą kaltę Arfiui? 

— Ne, sere. Aš padariau klaidą leidęs jam atitraukti mano 
dėmesį. Tik noriu pasakyti, kad nesu iš tų, kurie niekada ne- 
klysta. 

— Nėra tokių, kurie niekada neklystų, - piktokai tarė pulki- 
ninkas Ketkartas ir, tarsi į galvą būtų šovusi dar viena mintis, 
neaiškiai pridūrė: - Ir nėra tokių, be kurių nebūtų galima ap- 
sieiti. 

Niekas to nepaneigė. Papulkininkis Kornas tingiai pasirąžė. 

— Mes turim priimti kokį nors sprendimą, — abejingai pri- 
minė jis pulkininkui Ketkartui. 

— Mes turim priimti kokį nors sprendimą, - pasakė Josar- 
janui pulkininkas Ketkartas. - Ir vien per tave. Kodėl turėjai 
skristi antrą kartą? Kodėl negalėjai numesti bombų pirmąjį 
kaip visi kiti? 

— Pirmą kartą būčiau nepataikęs. 

— Man regis, mes pradedam sukti antrą ratą, - kikendamas 
įsiterpė papulkininkis Kornas. 

— Bet ką gi mums daryti?! - nusiminęs sušuko pulkininkas 
Ketkartas. — Visi laukia už durų. 

— Ogi tikrai — kodėl neapdovanojus jo medaliu? - pasiūlė 
papulkininkis Kornas. 

— Už tai, kad skrido antrą kartą? Už ką mes jam galim duo- 
ti medalį? 

— Už tai, kad skrido antrą kartą, - su mąslia pasitenkinimo 
šypsena atsakė papulkininkis Kornas. - Mano galva, iš tiesų 
reikėjo milžiniškos drąsos skristi virš taikinio antrą kartą, kai 
šalia nebuvo kitų lėktuvų, kurie būtų atitraukę zenitinių pa- 
būklų ugnį. Be to, tiltą jis susprogdino. Ko gero, čia ir yra 
išeitis — girtis tuo, dėl ko turėtume gėdytis. Ši gudrybė visuo- 
met pasiteisina. 

— Manai, išdegs? 

— Neabejoju. Ir pakelkime jį kapitonu - kad būtų tikriau. 

— Ar tau neatrodo, kad šitaip truputį perlenksime lazdą? 

— Ne, man taip neatrodo. Geriausia apsidrausti. Be to, ka- 
pitonas — ne toks jau aukštas laipsnis. 

— Gerai, - nusprendė pulkininkas Ketkartas. - Apdovano- 
sim jį medaliu už tai, kad užteko drąsos antrąkart atskristi 
virš taikinio. Ir paaukštinsim iki kapitono. 

Papulkininkis Kornas pasiėmė skrybėlę. 

— Išeik šypsodamas, —- pajuokavo jis, apkabino Josarjaną 
per pečius, ir jie išėjo pro duris. 

Vaikutis Sempsonas 


Atėjus skrydžio į Boloniją metui, Josarjanui užteko drąsos 
nepraskristi virš taikinio nė karto, tad kai pagaliau pakilo į 
orą Vaikučio Sempsono lėktuvu, sėdėdamas jo nosyje nuspaudė 
laringofono mygtuką ir paklausė: 

— Na, tai kas nutiko lėktuvui? 

— Kažkas nutiko lėktuvui? —- suspigo Vaikutis Sempsonas. — 
Kas? 

Nuo Vaikučio Sempsono šauksmo Josarjanas suledėjo. 

— Kažkas atsitiko? — pasibaisėjęs suriko jis. - Šokam? 

— Nežinau! — sielvartingai atsakė Vaikutis Sempsonas ir 
graudžiai suaimanavo. — Kažkas sakė, kad šokam iš lėktuvo! 
Beje, kas tai sakė? Kas čia? 

— Čia Josarjanas lėktuvo nosyje! Josarjanas nosyje. Girdė- 
jau tave sakant, kad kažkas atsitiko. Argi nesakei, kad kažkas 
atsitiko? 

— Maniau, tu sakei, kad kažkas atsitiko. Rodos, viskas ge- 
rai. Jokio gedimo nėra. 

Josarjanui širdis nusirito į kulnus. Jeigu viskas gerai, vadi- 
nasi, kažkas siaubingai negerai, ir jiems nėra dingsties grįžti. 
Jis rimtai sudvejojo. 

— Negirdžiu, ką sakai, - tarė jis. 

— Sakau, kad viskas gerai. 

Saulė akinamai baltai atsispindėjo nuo balto kaip porcelia- 
nas vandens apačioje ir nuo žvilgančių kitų lėktuvų kraštų. 
Josarjanas suėmė spalvotus laidus, einančius į selektoriaus dė- 
želę, ir juos išrovė. 

— Vis dar negirdžiu, ką sakai, - tarė jis. 

Dabar jis tikrai nieko negirdėjo. Neskubėdamas pasiėmė 
žemėlapių dėklą, tris šarvuotas liemenes ir nušliaužė į pagrin- 
dinį skyrių. Neitlis lyg mietą prarijęs sėdėjo antrojo piloto kė- 
dėje ir akies krašteliu stebėjo, kaip jis užlipa į lakūno kabiną 
ir atsistoja už Vaikučio Sempsono. Neitlis, kuris palaidotas 
po ausinių, šalmo, laringofono, šarvuotos liemenės ir parašiu- 
to našta, atrodė gležnas ir nepaprastai jaunas bei drovus, blau- 
siai šyptelėjo Josarjanui. Josarjanas palinko Vaikučiui Semp- 
sonui prie ausies. 

— Vis dar negirdžiu, ką sakai, - sušuko jis perrėkdamas to- 
lygiai dūzgiančius variklius. 

Vaikutis Sempsonas nustebęs dirstelėjo į jį. Vaikutis Semp- 
sonas buvo juokingo kampuoto veido su lenktais antakiais ir 
menkučiais šviesiais ūseliais. 

— Ką? — sušuko jis per petį. 

— Vis dar negirdžiu, ką sakai, — pakartojo Josarjanas. 

— Turėsi kalbėti garsiau, —- atsakė Vaikutis Sempsonas. — 
Vis dar negirdžiu, ką sakai. 

— Sakiau, kad vis dar negirdžiu, ką sakai! — suriko Josarja- 
nas. 

— Nieko negaliu padaryti, - riksmu atsakė jam Vaikutis 
Sempsonas. — Aš šaukiu iš visos sveikatos. 

— Negirdėjau per savo selektorių, ką sakai, —- jusdamas vis 
didėjantį bejėgiškumą sukriokė Josarjanas. — Turėsi grįžti. 

— Selektoriaus? — negalėjo patikėti Vaikutis Sempsonas. 

— Grįžk, - liepė Josarjanas, — kol nenusukau tau sprando. 

Vaikutis Sempsonas metė akį į Neitlį tikėdamasis morali- 
nės paramos, bet tas nieku gyvu nenorėjo į jį žiūrėti. Josarja- 
nas laipsniu buvo aukštesnis už juos abu. Vaikutis Sempsonas 
dvejodamas dar akimirką priešinosi, paskui mielai kapituliavo. 

— Nė kiek neprieštarauju, — džiugiai pranešė jis ir kelis kar- 
tus šaižiai švilptelėjo sau į ūsiukus. — Taip, tamstele, senis Vai- 
kutis Sempsonas visiškai neprieštarauja, — jis dar kartą švilp- 
telėjo ir suriko į selektorių: — Klausykit, ką pasakysiu, mano 
žvirbliukai. Kalba admirolas Vaikutis Sempsonas. Čirškia ad- 
mirolas Vaikutis Sempsonas, karalienės jūrų pėstininkų pasi- 

didžiavimas. Taip, tamstelės. Mes grįžtame, vaikinai, dievaži, 
mes grįžtame! 

Neitlis nusiplėšė šalmą su ausinėmis vienu džiaugsmingu 
mostu ir ėmė siūbuoti pirmyn atgal lyg laimingas gražus vai- 
kas ant aukštos kėdutės. Seržantas Naitas nubildėjo nuo kul- 
kosvaidžio bokštelio ir karštligiškai entuziastingai ėmė tvaty- 
ti visiems per nugaras. Vaikutis Sempsonas išsuko lėktuvą iš 
rikiuotės plačiu, grakščiu lanku ir pasuko aerodromo link. Kai 
Josarjanas įjungė ausines į vieną iš atsarginių lizdų, abu šau- 
liai lėktuvo gale dainavo „La Cucaracha“. 

Grįžus į aerodromą, linksmybės staiga išsikvėpė. Jas pa- 
keitė slogi tyla, ir Josarjanas buvo kuo blaiviausios, aiškiau- 
sios sąmonės, kai išlipo iš lėktuvo ir atsisėdo jau laukiančia- 
me jų džipe. Niekas nepravėrė burnos važiuojant atgal pro 
sunkią, hipnotizuojančią tylą, apgaubusią kalnus, jūrą ir miš- 
kus. Tuštumos pojūtis neapleido ir tada, kai mašina išsuko iš 
kelio ir įvažiavo į eskadrilės stovyklą. Josarjanas išlipo pasku- 
tinis. Po akimirkos slegiančioje ramybėje, kuri tvyrojo lyg koks 
kvaišalas virš ištuštėjusių palapinių, nejudėjo niekas - tik Jo- 
sarjanas ir švelnus, šiltas vėjelis. Eskadrilės stovykloje nebu- 
vo jokios gyvos dvasios, tik daktaras Danyka, kuris sielvartin- 
gai tupėjo šalia užkaltos medicinos pagalbos palapinės angos 
tartum drebantis grifas, užsikimšusia nosimi su godžiu bergž- 
dumu baksnodamas ūkanotą saulės šviesą, besiliejančią ap- 
link jį. Josarjanas žinojo, kad daktaras Danyka neis su juo 
maudytis. Daktaras Danyka niekada nebeis maudytis, mat vos 
iki kulkšnių vandenyje stovintis žmogus gali nuskęsti apalpęs 
ar užsikimšus vainikinei arterijai, be to, žmogų gali nusitemp- 
ti į atvirą jūrą grįžtamoji banga, arba jis gali peršalti ar plauk- 
damas pervargti, ir tada jį lengvai gali pakirsti poliomielitas 
arba meningokokinė infekcija. Baimė, kurią kiti jautė Boloni- 
jai, sukėlė daktarui Danykai dar skaudesnį nerimą dėl jo pa- 
ties saugumo. Dabar jis naktimis sapnuodavo vagis įsilaužė- 
lius. 

Pro šviesiai violetinį ūką, gaubiantį operacijų planavimo pa- 
lapinės angą, Josarjanas įžiūrėjo Vadą Baltąją Pusiau Avižą, 

uoliai besisavinantį viskio davinį: padirbęs negeriančiųjų pa- 
rašus, greitai nupylinėjo svaigalus, kuriais nuodijosi, į atski- 
rus butelius, kad spėtų kuo daugiau pavogti, kol kapitonas 
Purvinsas prisiminęs neprabudo ir tingiai neatskubėjo vogti 
visa kita. 

Džipas tyliai vėl užsivedė. Vaikutis Sempsonas, Neitlis ir 
kiti išsiskirstė begarsiame judesio sūkuryje, ir juos įsiurbė 
šleikšti geltona ramuma. Džipas kosėdamas pradingo. Josar- 
janas liko vienas sunkioje pirmykštėje tyloje, kur viskas žalia 
atrodė juoda, o visa kita buvo nudažyta pūlių spalva. Vėjelis 
šnarino lapus sausame, permatomame tolyje. Jis buvo suneri- 
męs, išsigandęs ir mieguistas. Akiduobės nuo išsekimo atro- 
dė pilnos suodžių. Vos vilkdamas kojas, įėjo į parašiutų pala- 
pinę, kur stovėjo ilgas nuzulintas medinis stalas, jausdamas, 
kaip kažkokia įkyri abejonių kalė be skausmo graužiasi į jo 
sąžinę, nors toji jautėsi kuo švariausia. Palikęs palapinėje pa- 
rašiutą ir šarvuotą liemenę, pro vandens furgoną nuėjo į žval- 
gybos palapinę grąžinti žemėlapių dėklo kapitonui Purvinsui, 
kuris snūduriavo ant kėdės užsikėlęs ilgas liesas kojas ant ra- 
šomojo stalo, ir abejingai smalsiai pasiteiravo, kodėl Josarja- 
no lėktuvas grįžo. Josarjanas nekreipė į jį dėmesio. Padėjęs 
dėklą ant stalo, išėjo. 

Grįžęs į palapinę, išsirangė iš parašiuto diržų, paskui iš dra- 
bužių. Palapinės draugas Oras buvo Romoje ir dar tą pačią 
popietę turėjo grįžti po poilsio dienų, kurias užtarnavo nu- 
tupdęs lėktuvą vandenyje netoli Genujos. Neitlis jau tikriau- 
siai krovėsi daiktus ir rengėsi į jo vietą netverdamas džiaugs- 
mu, kad vis dar gyvas ir be abejonės nekantraudamas tęsti 
perniek nuėjusį ir širdį draskantį prostitutės merginimą Ro- 
moje. Nusirengęs Josarjanas atsisėdo ant lovos pailsėti. Vos 
tik išsirengė nuogai, iškart pasijuto kur kas geriau. Su drabu- 
žiais niekad smagiai nesijausdavo. Netrukus vėl apsimovė nau- 
jas trumpikes ir, apsiavęs mokasinus, patraukė į paplūdimį, 
užsimetęs ant pečių chaki spalvos rankšluostį. 

Takas iš eskadrilės stovyklos vedė pro paslaptingą ugnies 
tašką miške; du iš trijų prie pabūklo budinčių vyrų miegojo 

ant smėlio maišų Žiedo, trečiasis atsisėdęs valgė purpurinį gra- 
natą: iškandęs didelius kąsnius žandikaulių grūstuvais, spjau- 
dė sumaltą ląstelieną į krūmus. Jam atsikandus, iš burnos 
trykšdavo raudonos sultys. Josarjanas vėl nušlepseno į mišką, 
retkartėmis vis meiliai glostydamas baltą, dilgčiojantį pilvą, 
tarsi norėdamas įsitikinti, kad visi viduriai tebėra vietoje. Iš 
bambos išrideno gumuliuką medvilnės. Staiga abipus tako pa- 
matė dešimtis lietaus pridaigintų grybų, kišančių savo pum- 
puriškus pirštus iš lipnios žemės lyg kokius negyvos mėsos 
kotus; kur tik jis žvelgė, jų buvo tokia nekrotiška gausa, kad 
galėjai pamanyti, jog jie dauginasi bežiūrint. Tūkstančiai jų 
spietėsi pomiškyje kiek tik užmatė akys, ir atrodė, kad jie au- 
ga bežiūrint ir jų vis daugėja. Jis nuskubėjo tolyn, nupurtytas 
šiurpaus nerimo, ir nesulėtino žingsnio, kol po padais pajuto 
gurgždant sausą smėlį, ir grybai liko už nugaros. Baikščiai dirs- 
telėjo per petį beveik tikėdamasis pamatyti, kaip tie geibūs 
balti beakiai daiktai šliaužia jam iš paskos norėdami pasivyti 
ar vinguriuoja tarp medžių viršūnių besirangančia nevaldoma 
mutantiška mase. 

Paplūdimyje nebuvo jokio žmogaus. Visi garsai buvo pri- 
slopę: išpampęs upelio gurguliavimas, alsuojantis barzdžių ir 
krūmų jam už nugaros dūzgimas, apatiška bukų, permatomų 
bangų dejonė. Mūša čia visuomet būdavo menka, vanduo skaid- 
rus ir vėsus. Josarjanas paliko daiktus ant smėlio ir brido per 
kelius siekiančias bangas tol, kol visas paniro. Kitapus jūros, 
apgaubta rūko ir beveik nematoma, dunksojo gauburiuota tam- 
sios žemės atplaiša. Jis tingiai nuplaukė iki plausto, kurį laiką 
jo pasilaikė ir tingiai parplaukė iki smėlio seklumos, kur galė- 
jo atsistoti. Palenkęs galvą kelis kartus pasinėrė į žalią vande- 
nį, kol pasijuto švarus ir išsilakstė visi miegai, tada kniūbsčias 
išsitiesė ant smėlio ir miegojo, kol iš Bolonijos grįžtantys lėk- 
tuvai atsidūrė beveik tiesiai virš galvos, ir į daiktą susiliejęs 
daugybės variklių riaumojimas drebindamas žemę įsiveržė į 
jo miegus. 

Jis atsibudo mirksėdamas, jusdamas nedidelį galvos skaus- 
mą, ir atsimerkęs išvydo pasaulį, verdantį chaose, kur visur 

vyravo ideali tvarka. Jis išsižiojo baisiausiai apstulbęs, kai iš- 
vydo fantastišką reginį - dvylika pulkelių lėktuvų, kuo ramiau- 
siai išsirikiavusių darnia greta. Vaizdas buvo toks netikėtas, 
kad negalėjo būti tiesa. Joks lėktuvas atsiplėšęs priekyje ne- 
gabeno sužeistųjų, joks apgadintas neskrido atsilikęs. Dangu- 
je nerūko jokių raketų, pranešančių apie nelaimę. Nestigo jo- 
kio lėktuvo — tik jo. Akimirką jis gulėjo paralyžiuotas bepro- 
tystės pojūčio. Paskui suprato ir vos neapsiverkė iš tos ironi- 
jos. Viską buvo galima paaiškinti paprastai: debesys aptraukė 
taikinį, lėktuvai negalėjo jo bombarduoti, taigi skrydis į Bolo- 
niją dar įvyks. 

Jis klydo. Jokie debesys neužplaukė. Bolonija buvo subom- 
barduota. Operacija buvo nė kiek nepavojinga - kaip jie saky- 
davo, „pieno gabenimas“. Net zenitiniai pabūklai nešaudė. 


15 


Sardinis ir Kikilas 


Kapitonas Sardinis ir kapitonas Kikilas, nekenksmingi eskad- 
rilės operacijų karininkai, buvo romūs, švelniakalbiai mažes- 
nio negu vidutinio ūgio vyrai, kurie baisiai mėgo kovinius skry- 
džius ir nieko daugiau neprašė iš gyvenimo ir pulkininko Ket- 
karto, kaip galimybės toliau juos vykdyti. Jie jau buvo atlikę 
šimtus kovinių skrydžių ir norėjo atlikti dar šimtus. Jie siūly- 
davosi į kiekvieną kovinę operaciją. Ligi tol jie dar niekad 
nebuvo patyrę tokio įstabaus dalyko kaip karas ir bijojo, kad 
niekuomet daugiau nebepatirs. Pareigas jie atlikdavo nuolan- 
kiai ir santūriai, nesiblaškydami, ir kaip įmanydami stengėsi 
nieko nenuteikti prieš save. Jie šyptelėdavo kiekvienam su- 
tiktajam. Jie ne kalbėdavo, o niurnėdavo. Jie buvo apsukrūs, 
žvalūs pataikūnai, smagiai jautęsi tik kits kito draugijoje ir 
niekad nežiūrėdavę Žmogui į akis, net Josarjanui per susirin- 
kimą po atviru dangum, kurį jie sušaukė norėdami viešai pa- 
peikti jį, kam privertė Vaikutį Sempsoną grįžti skrendant bom- 
barduoti Bolonijos. 

— Vyručiai, - kreipėsi kapitonas Sardinis, kuris turėjo retė- 
jančius tamsius plaukus ir nesmagiai šypsodavosi, - kai grįši- 
te neįvykdę užduoties, žiūrėkite, kad taip būtų dėl ko nors 
svarbaus, gerai? O ne dėl kokio menkniekio... tokio kaip su- 
gedęs selektorius... ar kas nors panašaus. Gerai? Kapitonas 
Kikilas nori dar kai ką pasakyti šiuo klausimu. 

— Kapitonas Sardinis teisus, vyručiai, - tarė kapitonas Ki- 
kilas. — Tai viskas, ką norėjau pasakyti jums šiuo klausimu. 
Na pagaliau šiandien mes nuskridom į Boloniją ir įsitikinom, 
kad užduotis visai nepavojinga — „pieno gabenimas“. Mes vi- 

si, man regis, gerokai jaudinomės, ir padarėm ne itin daug 
žalos. Taigi paklausykit. Kapitonas Ketkartas davė leidimą 
skrydį pakartoti. Rytoj mes tikrai sulyginsim tuos šaudmenų 
sandėlius su žeme. Na ką apie tai manot? 

Ir norėdami įrodyti Josarjanui, kad nejaučia jam jokio prie- 
šiškumo, paskyrė jį su Makvotu skristi pirmos bombonešių 
grupės rikiuotės priešakyje, kai rytoj grįš į Boloniją. Prie tai- 
kinio Josarjanas atskrido kaip Havermajeris — pasitikėdamas 
savim, be jokių klaidinamųjų manevrų, ir staiga prapliupo to- 
kia ugnis, kad, rodės, tuoj ištaškys į gabalus su visais šūdais! 

Visur sproginėjo sunkiųjų zenitinių pabūklų sviediniai! Už- 
liūliavę jo budrumą, įviliojo į spąstus, ir dabar jam neliko nie- 
ko kito, kaip sėdėti lyg kokiam pusgalviui ir žiūrėti, kaip šlykš- 
tūs juodi kamuoliai šauna į orą, kad jį užmuštų. Viskas, ką jis 
gali daryti, kol bus numestos bombos - žiūrėti į taikiklį, kur 
plonyčiai kryželiai lęšyje lyg magneto pritraukti prilipo prie 
taikinio tiksliai ten, kur juos nukreipė, pačiame užmaskuotų 
sandėlių komplekso kiemo viduryje, palei pirmojo pastato pa- 
matus. Kol lėktuvas šliaužė į priekį, jis be perstojo drebėjo. 
Jis girdėjo tuščią burmbumbumbum sviedinių, drioksinčių iš 
visų pusių serijomis — nesibaigus vienai, jau prasidėdavo kita — 
paskui šaižų, veriantį pokšt! vienintelio sviedinio, staiga spro- 
gusio visai šalia. Galva plyšo nuo tūkstančio nedarnių impul- 
sų, kai jis meldėsi, kad bombos kristų. Jam norėjosi raudoti. 
Varikliai dūzgė monotoniškai lyg kokia riebi, tingi musė. Ga- 
lop taikiklio kryželiai suėjo į daiktą, ir aštuonios bombos, kiek- 
viena sverianti gerus du šimtus kilogramų, viena po kitos iš- 
krito. Palengvėjęs lėktuvas šovė aukštyn. Josarjanas susirie- 
tęs nuo taikiklio pasisuko į indikatorių. Kai rodyklė sustojo 
ties nuliu, uždarė bombų skyriaus duris ir per selektorių visu 
balsu suspigo: 

— Staigiai į dešinę! 

Makvotas sureagavo žaibiškai. Džeržgiamai sustūginęs va- 
riklius, jis pavertė lėktuvą ant vieno sparno ir negailestingai jį 
spygdydamas pasuko tolyn nuo dviejų sviedinių smaigalių, ku- 
riuos Josarjanas pastebėjo šaunant į juos. Paskui Josarjanas 


0 
“ 
+ 
2 
" 


UTI 
TTT 


180 


liepė Makvotui vis kilti, kol jie pagaliau atsiplėšė į ramų, žyd- 
rą kaip deimantas dangų, kur viskas buvo saulėta ir tyra, ir 
kur tolumoje draikėsi ilgi retų baltų pūkelių šydai. Vėjas ra- 
minamai brązgino cilindrinius jo lango statramsčius, ir jis 
triumfuodamas atsipūtė, bet tik kol jie vėl padidino greitį, ir 
jis liepė Makvotui sukti kairėn ir tuoj pat nerti žemyn su greit 
praėjusiu džiugiu spazmu pastebėjęs, kaip sviedinių spiečiai 
pražysta aukštai virš jo ir už dešinio peties - kaip tik ten, kur 
jis galėjo būti, jei nebūtų liepęs sukti kairėn ir nerti žemyn. 
Dar kartą kimiai užrikęs liepė Makvotui skristi vienodame 
aukštyje, paskui vėl kilti ir sukti į nelygų žydrą nesuteršto oro 
lopinėlį. Kaip tik tuo metu bombos pasiekė žemę. Pirmoji nu- 
krito į kiemą, tiksliai ten, kur jis taikėsi, paskui sudrioksėjo 
kitos jo ir kitų rikiuotės lėktuvų bombos, su trumputėmis per- 
traukėlėmis sukeldamos oranžinius žybsnius virš pastatų, be- 
mat susmukusių bekraštėje malančioje rausvų, pilkų ir juodų 
kaip anglis dūmų bangoje, kuri audringai nusirito visomis kryp- 
timis ir mėšlungiškai sudrebėjo savo žarnose tarsi nuo galin- 
gų raudono, balto ir auksinio amalo blykčiojimų. 

— Tik pažiūrėk! — sodriai nusistebėjo visai šalia Josarjano 
Arfis; riebus apskritas jo veidas švietė apkerėtas. —- Tikriau- 
siai ten buvo šaudmenų sandėlis. 

Josarjanas buvo visai pamiršęs Arfį. 

— Lauk! - sušuko jam. — Lauk iš nosies! 

Arfis mandagiai nusišypsojo ir ranka parodė į taikinį kil- 
niadvasiškai kviesdamas Josarjaną pasižiūrėti. Josarjanas ėmė 
jį talžyti ir mostaguoti rodydamas į šliaužyklos angą. 

— Grįžk į galą! - šaukė jis lyg paklaikęs. - Tuoj pat grįžk į galą! 

Artis maloniai gūžtelėjo pečiais. 

— Negirdžiu, ką sakai, — paaiškino jis. 

Josarjanas čiupo jį už parašiuto diržų ir atatupstą pastūmė 
šliaužyklos link. Kaip tik tą akimirką lėktuvą nupurtė smūgis, 
nuo kurio jam net kaulai subraškėjo ir sustojo širdis. Jis iškart 
suprato, kad jie negyvi. 

— Kilk! - suriko į selektorių Makvotui pamatęs, kad tebėra 
gyvas. — Kilk, tu šunsnuki! Kilk, kilk, kilk, kilk! 

Lėktuvas vėl staigiai ėmė kilti žvake, kol jis dar kartą šiurkš- 
čiai užriko ant Makvoto, ir tas ėmė skristi vienodam aukštyje, 
paskui pasuko riaumojančiu, negailestingu keturiasdešimt pen- 
kių laipsnių kampu, ir Josarjanui vidurius siurbte išsiurbė lauk 
vieninteliu silpnumą keliančiu šnirpštelėjimu ir jis, odos mai- 
šas, kabojo ore, kol po kito jo šūksmo Makvotas vėl ėmė skristi 
vienodam aukšty kelias akimirkas, kurių pakako, kad Josar- 
janą sviestų į dešinę, o paskui spiegiantį žemyn. Josarjanas 
lėkė pro nesibaigiančius vaiduokliškai juodus dūmų gniužu- 
lus, kybančius paišus, kurie lipo prie aptakios organinio stik- 
lo lėktuvo nosies tarsi šlykštūs, drėgni, suodini garai jam prie 
skruostų. Jo širdis vėl daužėsi iš skaudaus siaubo, kai jį svai- 
dė aukštyn žemyn tarp gaujų aklų zenitinių pabūklų sviedi- 
nių, kurie kraugeriškai šaudavo į dangų jo link ir inertiškai 
pakibdavo ore. Prakaito upeliai pliaupė sprandu, žliaugė krū- 
tine ir juosmeniu sukeldami šiltų glitėsių pojūtį. Dingtelėjo 
neaiški mintis, kad kitų rikiuotės lėktuvų šalia nebėra, paskui 
viskas aplink nustojo egzistuoti — liko jis vienas. Gerklę skau- 
dėjo, lyg kas ką tik būtų perrėžęs, nuo komandų, kurias ko 
neuždusdamas kriokė Makvotui. Varikliai kurtinamai, agoniš- 
kai riaumodami užkaukdavo kaskart Makvotui pakeitus kryptį. 
O toli priekyje sviediniai vis dar sproginėjo spiečiais, paleisti 
jau kitų baterijų pabūklų, kurie kaišiojo vamzdžius stengda- 
miesi tinkamai pasirinkti aukštį ir sadistiškai laukdami, kol jis 
įskris į jų pasiekiamo atstumo zoną. 

Lėktuvą staiga vėl supurtė garsus, šaižus sprogimas, kuris 
vos nepervertė jo ratais aukštyn, ir nosį iškart užpildė saldžių 
mėlynų dūmų kamuoliai. Kažkas degė! Josarjanas puolė prie 
šliaužyklos ir atsitrenkė į Arfį — tas užsižiebęs degtuką kuo 
ramiausiai degėsi pypkę. Josarjanas, prasižiojęs iš nuostabos, 
žvelgė į išsišiepusį, apskritaveidį šturmaną visiškai pasibaisė- 
jęs ir sumišęs. Jam dingtelėjo, kad vienas jų beprotis. 

— Dieve brangus! - suspigo jis kančios ir nuostabos kupinu 
balsu. - Nešdinkis velniop iš nosies! Gal pamišai?! Lauk! 

— Ką? - paklausė Artis. 

— Nešdinkis! - isteriškai suklykė Josarjanas ir ėmė vanoti 

Arfį abiem kumščiais, dešiniu užsimodamas iš kairės, kairiu — 
iš dešinės. — Lauk! 

— Vis dar negirdžiu, ką sakai, - nekaltai sušuko Artis; jo 
veidas buvo kiek priekaištingai suglumęs. - Turėsi kalbėti tru- 
putį garsiau. 

— Nešdinkis iš nosies! — visai prarasdamas viltį suspiegė Jo- 
sarjanas. - Jie bando mus užmušti! Nejaugi nesupranti?! Jie 
bando mus užmušti! 

— Kur man, velniai griebtų, skristi?! — įtūžęs sušuko į selekto- 
rių Makvotas laibu, kupinu kančios balsu. - Kur man sknsti?! 

— Suk į kairę! Į kairę, tu prakeiktas šlykštus šunsnuki! Smar- 
kiai suk į kairę! 

Arfis prišliaužė Josarjanui iš už nugaros ir smagiai dūrė į 
šonkaulius pypkės kotu. Josarjanas kaukdamas nuskrido |u- 
bų link, nusileido ant kelių ir apsigręžė į kitą pusę. Išbalęs 
kaip drobė, jis tirtėjo iš įniršio. Arfis padrąsinamai pamerkė 
akį ir, nutaisęs linksmą miną, bakstelėjo nykščiu į Makvoto 
pusę. 

— Kas jį apsėdo? 

Josarjanui pasirodė, kad viskas kažkaip perkreipta. 

— Ar dingsi iš čia? - maldaudamas sukriokė ir iš visų jėgų 
pastūmė Arfį. - Gal kurčias? Grįžk į lektuvo galą! 

O Makvotui suriko: 

— Žemyn! Žemyn! 

Tuo metu, kai jie vėl nugrimzdo į bekraštį treškančių, dunk- 
sinčių sproginėjančių priešlėktuvinių sviedinių ugnies ruožą, 
Arfis vėl prišliaužė Josarjanui iš už nugaros ir smarkiai dūrė į 
šonkaulius. Josarjanas kaukdamas ir gaudydamas orą vėl šo- 
vė į viršų. 

— Vis tiek neišgirdau, ką sakei, —- tarė Artis. 

— Sakiau nešdintis iš čia! — sušuko Josarjanas ir pratrūko 
ašarom. Abiem rankom iš visų jėgų ėmė tvatyti Arfį. - Atstok 
nuo manęs! Atstok! 

Tvatydamas Artfį, jautė, lyg kumščiuotų oro pripūstą gu- 
mos maišą. Toji minkšta, bejausmė masė visai nesipriešino, 
visai nereagavo, ir netrukus Josarjanas beviltiškai nuleido iš- 

vargusias rankas. Apimtas žeminančio bejėgiškumo jausmo, 
rodės, tuoj pravirks iš gailesčio sau. 

— Ką tu sakei? - paklausė Artis. 

— Atstok nuo manęs, - dabar jau maldavo Josarjanas. - Grįžk 
į lėktuvo galą. 

— Vis dar negirdžiu, ką sakai. 

— Bala nematė, - aimanavo Josarjanas, - bala nematė. Palik 
mane ramybėj, ir tiek. 

— Ko bala nematė? 

Josarjanas ėmė daužyti sau per kaktą, paskui stvėrė Arfį 
už marškinių priekio, vargais negalais atsistojęs nusitempė į 
kabinos galą ir nusviedė kaip išpampusį, gremėzdišką maišą 
prie šliaužyklos angos. Sviedinys su siaubinga jėga pralėkė palei 
pat ausį, kai jis ropštėsi atgal į kabinos priekį, ir kažkokia 
nesunaikinta Josarjano proto kertelė nusistebėjo, kaip visų jų 
nepribaigė. Jie vėl kilo. Varikliai vėl staugė, lyg kęsdami skaus- 
mą, oras lėktuve buvo aitrus nuo mechanizmų dvoko, gaižus 
nuo benzino tvaiko. Staiga ėmė snigti! 

Tūkstančiai balto popieriaus skiautelių nelyginant snaigės 
krito lėktuvo viduje, sukosi aplink galvą taip tirštai, kad lipo 
prie blakstienų, kai jis apstulbęs mirksėjo, o kaskart jam įkvė- 
pus, pleveno prie šnervių ir lūpų. Kai apstulbęs atsigręžė, Ar- 
fis kuo plačiausiai išdidžiai šypsojosi lyg ne žmogus, o koks 
padaras, iškėlęs sudraskytą žemėlapį, kad Josarjanas pamaty- 
tų. Didžiulė sviedinio skeveldra praplėšė grindis, paskui sto- 
riausią Arfio žemėlapių krūvą ir išlėkė pro lubas per pusę 
sprindžio nuo jų galvų. Arfis netvėrė džiaugsmu. 

— Ar matai? — murmėjo jis žaismingai krutindamas Josarja- 
nui prie veido du trumpus storus pirštus, iškištus pro skylę 
žemėlapyje. - Ar tu matai? 

Šitoks džiūgaujantis pasitenkinimas pribloškė Josarjaną. Ar- 
fis buvo lyg susapnuotas klaikus milžinas žmogėdra - negalė- 
jai nei jo primušti, nei nuo jo pasprukti, ir Josarjanas bijojo jo 
dėl aibės priežasčių, kurių nesiruošė nagrinėti, nes buvo visas 
suakmenėjęs. Vėjas, švilpiantis pro grindų dantytą skylę, su- 
kiojo miriadus popieriaus skiautelių lyg alebastro daleles per- 

matomame prespapjė, dar labiau paryškindamas lakuotos, van- 
deniu persisunkusios netikrovės įspūdį. Viskas atrodė keista — 
taip banalu ir groteskiška. Galva smilksėjo nuo šaižaus klege- 
sio, be atvangos gręžiančio abi ausis - Makvotas apsiputojęs 
nerišliai maldavo nurodymų. Draskomas susižavėjimo, Josar- 
janas ir toliau spoksojo į rutulišką Arfio veidą, su tokia ne- 
drumsčiama ramybe ir tuštuma šviečiantį jam pro baltų po- 
pieriaus skiaučių verpetus, ir nusprendė, kad jis - pavojingas 
beprotis, kaip tik tuo metu, kai aštuoni sviediniai vienas pas- 
kui kitą sprogo akių aukštyje dešinėje, paskui dar aštuoni, ir 
dar, paskutinieji — jau kiek kairiau, taigi beveik tiesiai prieš 
juos. 

— Smarkiai suk į kairę! - sustaugė jis Makvotui - Arfis vis 
dar šypsojosi — ir Makvotas smarkiai pasuko lėktuvą kairėn, 
bet sviediniai irgi pasuko kairiau greitai juos vydamiesi, tad 
Josarjanas sukriokė: — Sakiau smarkiai, smarkiai, tu šunsnu- 
ki, smarkiai! 

Ir Makvotas pakreipė lėktuvą dar smarkiau, ir staiga, lyg 
stebuklui įvykus, jie atsidūrė už ugnies ruožo ribų. Sviediniai 
nebesproginėjo. Patrankos nustojo drioksėjusios į juos. Ir jie 
buvo gyvi. 

Jam už nugaros mirė žmonės. Nutįsę kelių mylių ilgio su- 
daužyta, vingiuota, besirangančia linija, kiti lėktuvai taip pat 
pavojingai skrido virš taikinio, paskubomis sukiodamiesi tarp 
ištinusių senų ir naujų pabūklų sviedinių sprogimų kamuolių 
lyg Žiurkės, pulku skuodžiančios tarp savo pačių išmatų. Vie- 
nas degė ir nuraišavo tolyn nuo kitų šmėžuodamas lyg kokia 
milžiniška, raudona it kraujas žvaigždė. Josarjanui bežiūrint, 
degantis lėktuvas pasviro ant šono ir ėmė iš lėto spirale kristi 
plačiais, nelygiais, vis siaurėjančiais ratais; didžiulė liepsno- 
janti jo kupra driekėsi iš paskos kaip ilga, sūkuriuojanti ug- 
nies ir dūmų pelerina. Išsiskleidė parašiutai - vienas, du, trys... 
keturi, o tada lėktuvas, sukdamasis vilkučiu, krito iki pat že- 
mės, be sąmonės plasnodamas skaisčiame savo laidotuvių lauže 
lyg spalvoto vyniojamojo popieriaus skiautė. Visi kitos eskad- 
rilės rikiuotės lėktuvai buvo susprogdinti į gabalėlius. 

Josarjanas graudžiai atsiduso — dienos darbas atliktas. Jis 
buvo apatiškas ir lipnus. Varikliai niūniavo saldžiais balsais — 
Makvotas sumažino sūkius leisdamas kitiems rikiuotės lėktu- 
vams juos pasivyti. Netikėta ramybė atrodė dirbtinė, lyg kitos 
planetos, ir šiek tiek klastinga. Josarjanas nusisegė šarvuotą 
liemenę, nusiėmė šalmą. Jis dar kartą neramiai atsiduso ir už- 
simerkęs pabandė atsipalaiduoti. 

— Kur Oras? - staiga per selektorių kažkas paklausė. 

Josarjanas pašoko ir suriko du skiemenis, kurie traškėjo 
nerimu ir pateikė vienintelį logišką šio paslaptingo reiškinio — 
zenitinių pabūklų ugnies virš Bolonijos — aiškinimą: Oras! Jis 
per taikiklį puolė į priekį, pro organinį stiklą apačioje ieško- 
damas kokio nors raminamo ženklo Oro, kuris traukė zeniti- 
nių pabūklų sviedinius kaip magnetas ir neabejotinai vos per 
vieną naktį pritraukė visas šauniausias Hermano Gėringo di- 
vizijos artilerijos baterijas iš ten, kur, kad jas kur velniai, bu- 
vo vakar, kai Oras dar ilsėjosi Romoje. Arfis puolė akimirks- 
niu vėliau ir vožė Josarjanui į tarpuakį aštriu šalmo kraštu. 
Josarjanui akys paplūdo ašaromis ir jis ėmė keikti Arfį. 

— Štai kur jis, - gedulingai pareiškė Arfis dramatišku gestu 
rodydamas į šieno vežimą ir du arklius, stovinčius priešais 
klojimą šalia pilkų akmenų valstiečio namo. — Sudaužytas į 
gabalėlius. Tikriausiai jų popieriai buvo prasti. 

Josarjanas dar kartą nusikeikė ant Arfio ir toliau įdėmiai 
dairėsi visas suledėjęs nuo užuojautos baimės dėl nediduko, 
energingo, keisto palapinės draugo atsikišusiais dantimis, ku- 
ris praskėlė Eplbiui kaktą stalo teniso rakete ir kuris vėl varė 
Josarjanui mirtiną siaubą. Galop Josarjanas pastebėjo dviva- 
riklį, dvivairį lėktuvą, iš žalių miškų fono atskrendantį virš 
geltonų laukų. Vienas propeleris nesisuko, bet lėktuvas skri- 
do reikiamame aukštyje ir gera kryptimi. Josarjanas nesąmo- 
ningai sukalbėjo padėkos maldą, o paskui lyg pamišęs užsi- 
puolė Orą su pagieža, sumišusia su palengvėjimu. 

— Ak, tas šunsnukis! — pradėjo jis. - Tas prakeiktas žemau- 
gis, raudonveidis, didžiažandis, garbangalvis, arkliadantis, Žiur- 
kiškas, niekšiškas šunsnukis! 

— Ką? - paklausė Artis. 

— Tas šlykštus prakeiktas nykštuksubinis, obuolžandis, iš- 
kiškas niekšas! — putojo Josarjanas. 

— Ką? 

— Bala nematė! 

— Vis dar negirdžiu, ką sakai, - atsakė Artis. 

Josarjanas neskubėdamas atsigręžė į Arfį. 

— Bybi tu, - pradėjo jis. 

— Aš? 

— Tu pasipūtęs, apvalainas, draugiškas, tuščias, savim pa- 
tenkintas... 

Arfis neėmė į galvą. Kuo ramiausiai užsižiebė degtuką ir su 
iškalbinga malonia, kilniadvasiška atlaidumo išraiška garsiai 
čepsėdamas užsitraukė pypkę. Maloniai nusišypsojęs, prasi- 
žiojo kažką sakyti. Josarjanas užčiaupė jam burną delnu ir 
pavargusiu judesiu nustūmė į šalį. Užsimerkė ir apsimetė mie- 
gąs visą kelią iki areodromo, kad nereikėtų klausytis Artio ar 
jo matyti. 

Instruktažo kambaryje Josarjanas surašė žvalgybos rapor- 
tą kapitonui Purvinsui, paskui su kitais murmančioje nežinio- 
je lauke, kol Oras pagaliau atpupsėjęs pasirodė akiratyje su 
vienu sveiku varikliu, kuris narsiai laikė Orą ore. Visi sulaikė 
kvapą. Neišsileido lėktuvo važiuoklė. Josarjanas sukiojosi, kol 
Oras sėkmingai nutūpdė sugedusį lėktuvą, o tada nedelsda- 
mas pasivogė pirmą džipą, pasitaikiusį su rakteliu spynutėje, 
nuskuodė į palapinę ir karštligiškai ėmė krautis daiktus, mat 
nusprendė vykti neeilinių atostogų į Romą, kur dar tą patį 
vakarą rado Lučijaną ir jos nematomą randą. 

Lučijana 


Lučijaną jis rado vieną, sėdinčią prie stalelio sąjungininkų ka- 
rininkų naktiniame klube, kur ją atsivedė girtas australų ma- 
joras, toks kvailas, kad palikęs ją prisidėjo prie storžieviškos 
draugijos bičiulių, plėšiančių dainas prie baro. 

— Gerai, aš su tavim pašoksiu, — tarė ji Josarjanui nespėjus 
nė prasižioti. —- Bet su tavim nemiegosiu. 

— Kas tavęs prašė? — paklausė jos Josarjanas. 

— Nenori su manim permiegoti? — nustebusi sušuko jinai. 

— Nenoriu su tavim šokti. 

Ji čiupo Josarjaną už rankos ir nusitempė į šokių aikštelę. 
Jinai šoko dar prasčiau už jį, bet įsijautė į sintetišką greitą 
muziką su netramdomu malonumu, kokio jis dar nebuvo re- 
gėjęs, kol pajuto, kad kojos baigia užmigti iš nuobodulio ir 
nutęsė ją prie staliuko, prie kurio mergina, kurią jis turėjo 
barškinti, girta tebesėdėjo viena ranka apsikabinusi Arfiui kak- 
lą. Vis dar nevalyvai prasisegusi oranžinę atlaso palaidinukę 
žemiau pilnos baltos nėriniuotos liemenėlės, ji demonstraty- 
viai šlykščiais žodžiais kalbėjosi apie seksą su Hupliu, Oru, 
Vaikučiu Sempsonu ir Alkanuoju Džo. Vos prie jų priėjo, Lu- 
čijana netikėtai taip smarkiai jį truktelėjo, kad abu atsidūrė 
toli už staliuko, tad vėl liko vienu du. Ji buvo aukšta, žemiška, 
energinga mergina ilgais plaukais ir dailiu veidu, krūtinga, įsta- 
bi, flirtuoti mėgstanti mergina. 

— Gerai, - tarė ji, - leisiu pavaišinti mane vakariene. Bet su 
tavim nemiegosiu. 

— Kas tavęs prašė? — nustebęs paklausė Josarjanas. 

— Nenori su manim permiegoti? 

— Nenoriu vaišinti tavęs vakariene. 

Jinai išsitempė jį iš naktinio klubo į gatvę, paskui žemyn 
laiptais į nelegalų restoraną, kur buvo daugybė linksmai čirš- 
kančių patrauklių, matyt, viena kitą pažįstančių merginų ir su 
jomis atėjusių drovių karininkų iš įvairių šalių. Maistas buvo 
prašmatnus ir brangus, o tarp staliukų buvo prisigrūdę pulkai 
išraudusių, linksmų savininkų, visi — stori ir pliktelėję. Šur- 
muliuojanti salė švytėjo nuo didžiulių visus užliejusių smagy- 
bės ir šilumos bangų. 

Josarjanas neapsakomai kaifavo nuo šiurkštaus įkarščio, su 
kuriuo Lučijana nekreipė į jį jokio dėmesio abiem rankomis 
kimšdamasi maistą. Ji šlamštė kaip arklys, kol paskutinė lėkš- 
tė liko švari, tada padėjo sidabrinį peilį ir šakutę su svajinga ir 
persipildžiusia pasisotinusio ėdrūno mina. Ji giliai įkvėpė be- 
sišypsantį, patenkintą oro gurkšnį ir meiliai nužvelgė jį tirps- 
tančiu žvilgsniu. 

— Gerai, Džo, - sumurkė ji; spindinčios tamsios jos akys 
buvo mieguistos ir dėkingos. - Dabar aš leisiu tau su manim 
permiegoti. 

— Mano vardas Josarjanas. 

— Gerai, Josarjanai, - atsakė ji tyliai atgailaujamai nusijuo- 
kusi. —- Dabar aš leisiu tau su manim permiegoti. 

— Kas tavęs prašė? — paklausė Josarjanas. 

Lučijana apstulbo. 

— Nenori su manim permiegoti? 

Josarjanas juokdamasis pabrėžtinai sulinksėjo galvą ir kyš- 
telėjo ranką jai po sijonu. Mergina pasibaisėjusi atgijo. Viks- 
telėjusi sėdynę, ji akimirksniu atitraukė kojas nuo jo. Išrau- 
dusi iš panikos ir gėdos, ji patraukė sijonėlį žemyn laidydama 
manieringus šnairus žvilgsnius į salę. 

— Dabar aš leisiu tau su manim permiegoti, - paaiškino at- 
sargiai nuogąstaujančio atlaidumo tonu. - Tik ne dabar. 

— Zinau. Kai grįšim į mano kambarį. 

Mergina papurtė galvą nepatikliai jį nužvelgdama ir smar- 
kiai suspaudusi kelius. 

— Ne, dabar turiu eiti namo, pas savo mamma, nes mano 

namma nepatinka, kai šoku su kareiviais ar leidžiu jiems nu- 
sivesti mane vakarienės, ir ji pyks ant manęs, jeigu dabar ne- 
grįšiu namo. Bet aš tau leisiu užrašyti man savo adresą. O 
rytoj rytą ateisiu į tavo kambarį pasidulkt pasibarkšt prieš iš- 
eidama dirbti į prancūzišką raštinę. Capisci?* 

— Šūdas! — piktai nusivylęs sušuko Josarjanas. 

— Cosa vuol dire** šūdas? — tuščiu žvilgsniu paklausė Lučijana. 

Josarjanas ėmė garsiai kvatoti. Galop atsakė užjaučiamu 
gerai nusiteikusiu balsu: 

— Tai reiškia, kad dabar noriu palydėti tave ten, kur, po 
šimts velnių, turiu tave nuvesti, kad galėčiau parlėkti į naktinį 
klubą, kol Arfis neišėjo su ta nuostabia pupyte nedavęs man 
progos paklausti apie kokią labai į ją panašią tetą ar draugę, 
kurią ji tikriausiai turi. 

— Come?*** 

— Subito, subito,**** — švelniai šaipėsi jisai iš jos. - Mam- 
ma laukia, prisimeni? 

— S si, mamma*****. 

Josarjanas leido merginai jį nusitempti pro pasakišką Ro- 
mos pavasario naktį beveik mylią, kol juodu atsidūrė chaotiš- 
kame autobusų parke, signalizuojančiame klaksonais, švytin- 
čiame raudonomis ir geltonomis šviesomis ir aidinčiame urz- 
giančiais keiksmais nesiskutusių autobusų vairuotojų, liejan- 
čių šlykščius, siaubingus prakeiksmus vieni ant kitų, ant savo 
keleivių ir ant vaikštinėjančių, abejingų būrelių pėsčiųjų, už- 
kimšusių jiems gatves, kurie nekreipdavo į juos dėmesio, kol 
autobusai į juos atsitrenkdavo, o tada patys imdavo šaukti ant 
jų keiksmus. Lučijana dingo vienoje iš mažyčių žalių mašinų, 
ir Josarjanas kiek įkerta nuskubėjo atgal į kabaretą pas pa- 
šviesintą blondinę apsiblaususiomis akimis ir prasegta oran- 
žine atlaso palaidinuke. Atrodė, kad ji netekusi galvos dėl Ar- 


* Supranti? (/t.) 

** Ką reiškia (ir.). 

*** Ko? (It.) 

**** Greitai, greitai (it.). 
***** Taip, taip, mama. (/r.) 

fio, bet bėgdamas jis karštai meldė papingos ir šlauningos jos 
tetos arba papingos ir šlauningos draugės, sesers, pusseserės 
ar motinos, kuri būtų tokia pat gašli ir ištvirkusi. Ji būtų ide- 
aliai tikusi Josarjanui — pasileidusi, šiurkšti, vulgari, amorali, 
apetitą žadinanti nevala, kokios jis daug mėnesių ilgėjosi ir 
kokią garbino. Ji buvo tikras lobis. Ji susimokėdavo už savo 
gėrimus, turėjo automobilį, butą ir gelsvai rausvą žiedą, dėl 
kurio Alkanasis Džo ėjo iš proto, su dailiai išpjaustytomis nuogo 
vaikino ir merginos ant uolos figūrėlėmis. Alkanasis Džo 
prunkšdavo, stodavosi piestu ir kapstydavo kanopa grindis var- 
vindamas seiles iš geidulio ir puldamas po kojom iš noro jį 
turėti, bet mergina nenorėjo žiedo parduoti, nors jis siūlyda- 
vo jų visų kišenių visus pinigus ir dar žadėdavo pridėti sudė- 
tingąjį juodą fotoaparatą. Jos nedomino nei pinigai, nei foto- 
aparatai. Ją domino dulkinimasis. 

Kai Josarjanas ten nusigavo, jos nebebuvo. Jie visi buvo 
išėję, tad jis irgi nedelsdamas išėjo ir ilgesingai nusiminęs pa- 
traukė tamsiomis tuštėjančiomis gatvėmis. Būdamas vienas, 
Josarjanas dažnai nesijausdavo vienišas, bet dabar jautėsi vie- 
nišas dėl baisaus pavydo Arfiui, nes žinojo, kad jis tą akimir- 
ką yra lovoje su mergina, kuri idealiai tiko Josarjanui, ir visa- 
da galėjo pasimylėti - jeigu tik to norėjo — su viena arba abiem 
lieknom, pritrenkiančiom, aristokratiškom moterim, kurios 
gyveno bute aukštu aukščiau ir tenkindavo Josarjano lytines 
fantazijas, kai jam tik kildavo lytinių fantazijų — su gražia tur- 
tinga juodaplauke grafiene raudonomis, drėgnomis, nervin- 
gomis lūpomis ir su jos gražia turtinga juodaplauke marčia. 
Josarjanas buvo beprotiškai visas jas įsimylėjęs, kai ėjo atgal į 
karininkų butą: ir Lučijaną, ir gašlią apspangusią merginą su 
prasegta atlaso palaidinuke, ir gražią turtingą grafienę, ir jos 
gražią turtingą marčią, kurios abi niekad neleisdavo prie jų 
prisiliesti ir net su jomis flirtuoti. Lyg kokios mažytės katytės 
jos ėjo iš proto dėl Neitlio ir pasyviai nusileisdavo Arfiui, bet 
Josarjaną laikė pamišėliu ir atšokdavo nuo jo su pasidygėjimu 
ir panieka, kai tik jis pateikdavo joms nepadorų pasiūlymą 
arba bandydavo pagrabalioti prasilenkdamas su jomis ant laip- 

tų. Abi jos buvo nuostabios būtybės mėsingais, skaisčiais, smai- 
liais liežuviais ir burnomis, panašiomis į apvalias šiltas slyvas — 
truputį saldžias ir lipnias, truputį papuvusias. Jos turėjo ele- 
gancijos. Josarjanas gerai nesuprato, kas yra elegancija, tik 
žinojo, kad jos neturi, o jiedvi — turi, ir kad jiedvi taip pat tai 
žino. Eidamas jis įsivaizdavo, kokie apatiniai dengia jų grakš- 
čias moteriškas kūno vietas, plonyčius, lygius, prilipusius ap- 
darus - juodų juodžiausius arba švytinčius pastelinėmis vai- 
vorykštės spalvomis, su puošnių nėrinių kraštais, skleidžian- 
čius kankinamus nuodingus gardžiausius išpuoselėto kūno 
ir vonios aromatų, pumpuruojančiu debesiu kylančių iš žyd- 
rai baltų krūtų, kvapus. Jis vėl užsimanė būti ten, kur Arfis, 
ir nepadoriai, žvėriškai, žvaliai mylėtis su sultinga girta kek- 
še, kuriai buvo nusispjauti ant jo ir kuri niekad jo nė neprisi- 
mintų. 

Bet Arfis jau buvo bute, kai grįžo Josarjanas, ir Josarjanas 
prasižiojęs spoksojo į jį, apimtas tokios pačios persekiojamos 
nuostabos, kokia tą patį rytą kamavo jį virš Bolonijos dėl jo 
piktybiško, kabalistinio, neišgujamo buvimo lėktuvo nosyje. 

— Ką čia veiki? — paklausė jis. 

— Teisingai — paklausk jo! - įtūžęs sušuko Alkanasis Džo. — 
Tegul jis tau pasako, ką čia veikia! 

Išleidęs ilgą teatrališką aimaną, Vaikutis Sempsonas pada- 
rė pistoletą iš savo nykščio ir smiliaus ir ištaškė sau smegenis. 
Huplis, žiaumodamas išsipūtusį kramtomosios gumos burbu- 
lą, viską gėrė į save su nesubrendusia, tuščia penkiolikmečio 
išraiška. Arfis lėtai kratė pypkės kaušelį į delną Žingsniuoda- 
mas pirmyn atgal su nutukusiu pritarimu sau, akivaizdžiai be 
galo patenkintas triukšmu, kurį sukėlė. 

— Ką — nenuėjai pas tą merginą į namus? - piktai paklausė 
Josarjanas. 

— Žinoma, nuėjau pas ją į namus, — atsakė Arfis. - Gal 
manai, kad būčiau leidęs eiti jai vienai? 

— Tai ką — ji neleido tau pasilikti? 

— Ką tu —ji norėjo, kad aš pasilikčiau, - sukikeno Arfis. — 
Tik nesijaudink dėl gerojo senuko Arfio. Bet aš nenorėjau 

pasinaudoti ta miela mergyte vien todėl, kad ji truputį per 
daug išgėrė. Kuo tu mane laikai?! 

— Kas sakė, kad turėjai ja pasinaudoti? — apstulbęs užsi- 
puolė jį Josarjanas. - Ji norėjo tik su kuo nors sugulti. Visą 
vakarą vien apie tai ir kalbėjo. 

— Todėl, kad buvo apgirtusi, - paaiškino Arfis. - Bet aš 
atskaičiau jai neilgą pamokslą ir įkrėčiau šiek tiek proto. 

— Ak tu šunsnuki! - sušuko Josarjanas ir pavargęs susmu- 
ko ant kanapos šalia Vaikučio Sempsono. —- Kodėl, velniai 
griebtų, nedavei jos vienam iš mūsų, jei pats jos nenorėjai? 

— Matai? - paklausė Alkanasis Džo. - Jam kažkas negerai. 

Josarjanas pritariamai linktelėjo ir smalsiai pažvelgė į Artį. 

— Arfi, pasakyk man tokį dalyką: nejaugi niekuomet jų ne- 
barškini? 

Arfis vėl sukikeno su pasipūtusia pašaipa. 

— Žinoma, aš joms įvarau — dėl manęs nesijaudink. Bet tik 
ne mieloms mergaitėms. Žinau, kokioms mergaitėms įvaryti, 
o kokioms nevaryti, ir niekuomet nevarau mieloms mergai- 
tėms. Toji buvo miela mergaičiukė. Matyti, kad jos tėvai tur- 
tingi. Aš net priverčiau ją išmesti tą žiedą pro mašinos langą. 

Alkanasis Džo pakilo į orą suspigęs iš nepakeliamo skausmo. 

— Ką padarei?! - klykė jis. - K4 tu padarei?! 

Jis kone verkdamas ėmė vanoti Arfiui pečius ir rankas abiem 
kumščiais. 

— Turėčiau tave užmušti už tai, ką padarei, suski tu prakeik- 
tas! Jis nusidėjėlis — štai kas jis. Jo galvoje šlykštynės, ar ne? 
Argi jo galvoje ne šlykštynės? 

— Pačios didžiausios, — pritarė Josarjanas. 

— Ką jūs čia, vyručiai, tauškiat? — nuoširdžiai sumišęs pa- 
klausė Arfis slėpdamas veidą po ovalinių pečių pagalvėmis. — 
Baik, Džo, - maldavo jis šiek tiek nesmagiai šypsodamas. — 
Liaukis mane talžęs, gerai? 

Bet Alkanasis Džo nesiliovė jo talžęs, kol Josarjanas jį pa- 
kėlė nuo grindų ir pastūmė jo miegamojo link. Josarjanas van- 
giai nuėjo į savo paties kambarį, nusirengė ir užmigo. Po aki- 
mirkos išaušo rytas, ir kažkas jį purtė. 

— Kam mane žadini? — verkšleno jis. 

Prie lovos stovėjo Mikaela, linksma prakauli tarnaitė ne- 
gražiu išblyškusiu veidu, o žadino jį todėl, kad už durų jo lau- 
kė viešnia. Lučijana! Jis negalėjo tuo patikėti. Ir Mikaelai iš- 
ėjus, ji liko viena su juo kambaryje - graži, stipri, monumen- 
tali, garuojanti ir raibuliuojanti netramdomu švelniu gyvybin- 
gumu, nors nė nežengtelėjo iš vietos ir tūžmingai į jį šnairavo. 
Ji stovėjo kaip jauna kolosė, praskėtusi puikias į kolonas pa- 
našias kojas, apautas aukštais baltais bekulniais bateliais, apsi- 
vilkusi gražią žalią suknelę, mosuodama balta odine rankine, 
kuria smarkiai vožė jam per veidą, kai jis pašoko iš lovos jos 
griebti. Josarjanas apsvaigęs atatupstas nusvirduliavo, kad ji ne- 
galėtų pasiekti, ir apstulbęs susiėmė už perštinčio skruosto. 

— Kiaulė! - spjaute išspjovė ji pagiežingai; nuo laukinės pa- 
niekos jos šnervės išsipūtė. - Vive com' un animale!* 

Išleidusi nuožmų, gomurinį, paniekos ir pasidygėjimo ku- 
piną keiksmą, ji nužirgliojo į kitą kambario galą ir atvėrė tris 
aukštus suveriamuosius langus įleisdama spindulingą saulės švie- 
sos ir gaivaus gryno oro srautą, kuris nusirito per pridvisusį 
kambarį lyg jėgų suteikiantis tonizuojantis gėrimas. Padėjusi 
rankinę ant kėdės, ėmė tvarkyti kambarį: kėlė jo daiktus nuo 
grindų ir baldų viršaus, mėtė jo kojines, nosinę ir apatinius į 
tuščią komodos stalčių, kabino marškinius ir kelnes į spintą. 

Josarjanas išbėgo iš miegamojo į vonią ir išsivalė dantis. 
Nusiprausė rankas ir veidą, susišukavo plaukus. Kai parbėgo, 
kambarys buvo sutvarkytas, o Lučijana beveik nusirengusi. 
Jos išraiška buvo rami. Palikusi auskarus ant komodos, baso- 
mis nušlepseno prie lovos vilkėdama vien klubus siekiančiais 
rožiniais dirbtinio šilko apatiniais. Apdairiai apmetė žvilgs- 
niu kambarį - ar nieko nepamiršo sutvarkyti, tada atitraukė 
užtiesalą ir patogiai išsitiesė su laukiančios katės išraiška vei- 
de. Kimiai nusijuokusi, geidulingai pamojo jam prieiti. 

— Dabar, - pranešė kuždesiu, aistringai ištiesusi į jį abi ran- 
kas. - Dabar leisiu tau su manim permiegoti. 


* Gyveni kaip gyvulys! (/r.) 

Ji pasekė jam pasakėlių apie vienintelį savaitgalį lovoje su 
žuvusiu sužadėtiniu, Italijos armijos kariu, ir paaiškėjo, kad 
jos visos — tiesa, nes ji sušuko finito!*, vos tik jis pradėjo, ir 
paklausė, kodėl jis nesustojo; jis paaiškino tik tada, kai pats 
finitino. 

Jis uždegė po cigaretę jai ir sau. Ją apkerėjo tamsiai įdegusi 
viso jo kūno oda. Jis paklausė apie rožinius apatinius, kurių ji 
nenorėjo nusivilkti. Jie buvo sukirpti kaip vyriški, tik su siau- 
romis petnešėlėmis, ir slėpė nematomą randą nugaroje, į kurį 
jam neleido pasižiūrėti, kai jis privertė pasakyti, kad jis ten 
yra. Jinai įsitempė lyg grynas plienas, kai jis perbraukė piršto 
galu sužalotus kontūrus nuo duobutės mentėje beveik iki nu- 
garos apačios. Jis raukėsi iš skausmo įsivaizduodamas daugy- 
bę kančios naktų, kurias ji praleido ligoninėje, apsvaigusi nuo 
vaistų ar kęsdama skausmus, sklindant visur esantiems, neuž- 
gožiamiems eterio, fekalijų, dezinfekcijos preparatų bei išnie- 
kintų ir tarp baltų uniformų pūvančių žmonių kūnų dvokams, 
žiūrėdama į batelius guminiais padais ir klaikias naktines lem- 
putes, iki aušros blausiai spingsinčias koridoriuose. Ją sužei- 
dė per antskrydį. 

— Dove?** — paklausė jis ir sulaikė kvapą baimindamasis 
atsakymo. 

— Napoli.*** 

— Vokiečiai? 

— Americani.**** 

Jam plyšo širdis ir jis įsimylėjo. Jis paklausė, ar ji už jo 
tekės. 

— Tu sei pazzo, — maloniai nusijuokusi atsakė ji. 

— Kodėl aš pamišęs? — paklausė jis. 

— Perchė non posso sposare.****** 


"22222 


* Baigiau (it.). 

** Kur? (/t.) 

*** Neapolyje. (/r.) 

**** Amerikiečiai. (/t.) 

***** Tu pamišęs (it.). 

**kK4A Todėl, kad negaliu tekėti. (Jt.) 

— Kodėl negali tekėti? 

— Todėl, kad nesu skaisti, - atsakė jinai. 

— Na ir kas? 

— Kas mane ves? Niekas nenori skaistybę praradusios mer- 
ginos. 

— Aš. Aš tave vesiu. 

— Ma non posso sposarti.* 

— Kodėl negali už manęs tekėti? 

— Perchė sei pazzo.** 

— Kodėl aš pamišęs? 

— Perchė vuoi sposarmi. 

Josarjanas pašaipiai ir kartu klausiamai suraukė kaktą. 

— Tu nenori už manęs tekėti, nes aš pamišęs, ir sakai, kad aš 
pamišęs, nes noriu tave vesti? Teisingai supratau? 

- Si. 

— Tu sei pazz'!**** — garsiai pasakė jis jai. 

— Perchė?***** — pasipiktinusi sušuko ji; neišvengiamos ap- 
valios jos krūtys pakilo ir nusileido iš įžūlaus susierzinimo po 
rausvais apatiniais, kai ji pasipiktinusi atsisėdo lovoje. - Ko- 
dėl aš pamišusi? 

— Todel, kad nenori už manęs tekėti. 

— Stupido!****** — užriko jinai ant jo ir atžagaria ranka 
garsiai ir demonstratyviai plojo jam per krūtinę. - Non posso 
sposarti! Non capisci? Non posso sposarti ******* 

— Dar ir kaip suprantu. Tai kodėl negali už manęs tekėti? 

— Perchė sei pazzo. 

— O kodėl aš pamišęs? 

— Perchė vuoi sposarmi. 

— Todėl, kad noriu tave vesti. Carina, ti amo,******** — 


**+* 


* Negaliu už tavęs tekėti. (/t.) 

** Nes esi pamišęs. (/t.) 

*** Nes nori mane vesti. (Jt.) 

**** Tu pamišusi! (/t.) 

***** Kodėl? (/r.) 

+***** Kvaily! (Jt.) 

******* Negaliu už tavęs tekėti! Nesupranti? Aš negaliu už tavęs tekėti! (Jr.) 
*2*+**** Brangioji, myliu tave. (1t.) 

paaiškino jis ir švelniai prisitraukė ant pagalvės. - Ti amo mol- 
to.* 

— Ti sei pazzo, - pamaloninta suniurnėjo ji. 

— Perchė? 

— Nes sakai, kad mane myli. Kaip tu gali mylėti skaistybę 
praradusią merginą? 

— Todėl, kad negaliu tavęs vesti. 

Ji vėl atsisėdo grasinamai įsiutusi. 

— Kodėl negali manęs vesti? — rūsčiai paklausė pasiruošusi 
vėl jam vožti, jei išgirs jos savimeilę užgaunantį atsakymą. — 
Tik todėl, kad nesu skaisti? 

— Ne, ne, brangioji. Todėl, kad tu iš tikrųjų pamišusi. 

Akimirką ji žiūrėjo į jį su tuščiu apmaudu, paskui atlošė 
galvą ir pratrūko nuoširdžiu, vertinamu juoku. Baigusi pažvelgė 
su nauju pritarimu; sodrūs, jautrūs tamsaus jos veido audiniai 
dar labiau patamsėjo ir snaudžiai pražydo priplūdus plečian- 
čiam ir gražinančiam kraujui. Jos akys apsiblausė. Jis užgesi- 
no abi cigaretes, ir juodu be garso pasisukę kits į kitą susiliejo 
jaudinančiame bučinyje kaip tik tą akimirką, kai Alkanasis 
Džo nepasibeldęs atklajojo į kambarį paklausti Josarjano, ar 
tas nenori eiti su juo ieškoti merginų. Alkanasis Džo juos pa- 
matęs sustojo kaip įbestas ir išrūko iš kambario. Josarjanas 
išrūko iš lovos dar greičiau ir ėmė šaukti Lučijanai, kad vilk- 
tųsi. Mergina buvo priblokšta. Jis šiurkščiai už rankos ištem- 
pė ją iš lovos ir nusviedė prie jos drabužių, paskui nuskuodė 
prie durų ir spėjo jas uždaryti neįleidęs Alkanojo Džo, parbė- 
gusio su fotoaparatu. Alkanasis Džo įkišo koją į tarpdurį ir 
ne už ką nenorėjo jos ištraukti. 

— Įleiskit mane! — maldavo jis raitydamasis ir rangydamasis 
lyg koks maniakas. - Įleiskit mane! 

Jis akimirką nustojo grūmęsis ir pažvelgė į veidą Josarjanui 
pro durų plyšį su šypsena, kuri tikriausiai turėjo būti kerinti. 

— Aš nebūti Alkanasis Džo, - rimtai aiškino jis. - Aš būti 
be galo dydelis fotografas iš žurnalo „Life“. Būti dydelė nuo- 


* Labai tave myliu. (Jr.) 

trauka ant dydelio viršelio. Aš tave padaryti Holivudo žvaigž- 
dė, Josarjanai. Multi šlamančiųjų. Multi skyrybų. Multi pasi- 
dulkt pasibarkšt nuo ryto iki vakaro. Sį sį s7/ 

Josarjanas užtrenkė duris, kai Alkanasis Džo žengtelėjo at- 
gal ketindamas nufotografuoti besirengiančią Lučijaną. Al- 
kanasis Džo fanatiškai puolė tvirtą medinę kliūtį, atsitraukė 
iš naujo sukaupti jėgų ir dar sykį fanatiškai puolė į priekį. 
Josarjanas tarp antpuolių rangėsi į savo apdarus. Lučijana ap- 
sivilko žalią ir baltą vasarinę suknelę ir laikė padurkus su- 
ėmusi virš juosmens. Širdgėlos banga sudužo virš jo, kai pa- 
matė, kad ji amžiams pranyks kelnaitėse. Jis ištiesė ranką ir 
prisitraukė už pakeltos blauzdos. Ji liuoktelėjo į priekį ir prie 
jo prilipo. Josarjanas romantiškai bučiavo jai ausis ir užmerk- 
tas akis, glostė šlaunų užpakalines dalis. Ji ėmė geidulingai 
niūniuoti akimirką prieš tai, kai Alkanasis Džo trenkėsi glež- 
nu kūneliu į duris dar kartą desperatiškai mėgindamas jas 
įveikti ir vos nepragriovė jųdviejų. Josarjanas nustūmė Luči- 
janą į šalį. 

— Vite! Vite!* — plūdo ją. - Vilkis drabužius! 

— Ką čia, po velnių, šneki? — parūpo jai. 

— Greitai! Greitai! Ką - nesupranti angliškai? Greitai vilkis 
drabužius! 

— Stupido! — suriaumojo jinai ant jo. — Vite - prancūziškai, 
ne itališkai. Subito, subito!/ - štai ką tu norėjai pasakyti. Subito! 

— $į si. Aš tai norėjau pasakyti. Subito, subito! 

— S, si, - atsakė ji nuolankiai ir nubėgo batelių ir auskarų. 

Alkanasis Džo liovėsi puolęs ir ėmė fotografuoti pro užda- 
ras duris. Josarjanas girdėjo, kaip spragsi jo fotoaparatas. Kai 
juodu su Lučijana pasiruošė, Josarjanas palaukė kito Alka- 
nojo Džo puolimo ir netikėtai atidarė duris. Alkanasis Džo 
įvirto į kambarį kaip besikepurnėjanti varlė. Josarjanas vik- 
riai jį apibėgo ir išsivedė Lučijaną iš kambario į koridorių. Jie 
nušuoliavo laiptais keldami didžiulį siaučiantį bildesį, uždusę 
garsiai juokdamiesi ir susidauždami smagiomis galvomis kas- 


* Greitai! Greitai! (Pranc.) 

kart, kai stabtelėdavo pailsėti. Prie laiptų apačios jie susitiko 
lipantį į viršų Neitlį ir nustojo juoktis. Neitlis buvo uždaras, 
nešvarus ir nelaimingas. Jo kaklaraištis buvo persisukęs, o 
marškiniai suglamžyti; jis ėjo susikišęs rankas į kišenes. Jo 
išraiška buvo susigėdusi ir beviltiška. 

— Kas nutiko, vaikuti? — užjaučiamai pasiteiravo Josarja- 
nas. 

— Vėl likau be skatiko, - graudžiai šyptelėjęs atsakė Neitlis. — 
Ką man daryti? 

Josarjanas nežinojo. Neitlis išleido po dvidešimt dolerių per 
kiekvieną iš paskutinių trisdešimt dviejų valandų su vangia 
kekše, kurią garbino, tad iššvaistė visą atlyginimą ir nemenką 
pašalpą, kurią kas mėnesį gaudavo iš turtingo ir dosnaus tėvo. 
Taigi jis nebegalėjo leisti laiko su ja. Ji neleido jam eiti šalia, 
kai vaikštinėdama šaligatviais užkabinėjo kitus kariškius, ir 
įtūžo, pamačiusi jį atokiai einantį iš paskos. Jis galėjo slampi- 
nėti po jos butą, bet jos ten galėjo ir nebūti. Ir jinai nieko jam 
neduodavo, jeigu jis nepajėgdavo susimokėti. Seksas jai buvo 
neįdomus. Neitlis troško jos patikinimų, kad ji nesiguls su jo- 
kiu nemaloniu ar jam pažįstamu vyru. Kapitonas Purvinsas 
būtinai nusipirkdavo ją visada atvykęs į Romą vien tam, kad 
galėtų kankinti Neitlį pranešdamas, jog dar kartą išdulkino jo 
mylimąją, ir žiūrėdavo, kaip tas sielojasi jam pasakojant siau- 
bingas šlykštynes, kokias ją vertė su juo išdarinėti. 

Lučijana susijaudino pamačiusi jį tokį nusiminusį, bet vėl 
pratrūko garsiai ir smagiai kvatoti, vos tik išėjo į saulėtą gatvę 
su Josarjanu ir išgirdo Alkanąjį Džo pro langą maldaujant 
juodu grįžti ir išsirengti, nes jis tikrai žurnalo „Life“ fotogra- 
fas. Lučijana linksmai bėgo šaligatviu baltais bekulniais bate- 
liais, tempdama iš paskos Josarjaną su tuo pačiu gašliu ir nuo- 
širdžių uolumu, kurį rodė šokių salėje praėjusį vakarą ir visą 
laiką vėliau. Josarjanas ją pasivijo ir ėjo apkabinęs per juos- 
menį, kol juodu priėjo prie kampo ir jinai pasitraukė į šalį. Ji 
pasitaisė plaukus priešais veidrodėlį, išsitrauktą iš kišenės, ir 
pasidažė lūpas. 

— Kodėl nepaprašai leisti užsirašyti mano pavardę ir adresą 

ant popieriaus skiautės, kad galėtum mane rasti, kai kitą kar- 
tą atvažiuosi į Romą? - pasiūlė jinai. 

— Kodėl neleidi man užsirašyti tavo pavardės ir adreso ant 
popieriaus skiautės? — sutiko jis. 

— Kodėl? - karingai paklausė ji; jos burna staiga įnirtingai 
persikreipė, akys sužaibavo pykčiu. - Kad galėtum ją suplėšy- 
ti į gabalėlius, vos tik aš nueisiu? 

— Kas ją plėšys? — suglumęs paprieštaravo Josarjanas. - Ką, 
velniai rautų, čia paistai? 

— Tu suplėšysi, - neatlyžo ji. - Suplėšysi ją į mažyčius ga- 
balėlius tą pačią akimirką, kai aš nueisiu, ir vaikštinėsi lyg koks 
tūzas todėl, kad tokia aukšta, jauna, graži mergina kaip aš, Lu- 
čijana, leidau tau su manim permiegoti ir nepaprašiau pinigų. 

— Kiek pinigų iš manęs prašai? — paklausė jis. 

— Stupido! — emocingai sušuko jinai. - Aš neprašau iš tavęs 
jokių pinigų! 

Ji treptelėjo koja ir iškėlė ranką audringu gestu - Josarja- 
nas išsigando, kad ji vėl voš jam per veidą didžiąja rankine. 
Tačiau ji tik iškeverzojo savo pavardę ir adresą ant popieriaus 
skiautės ir sviedė jam. 

— Štai, - sardoniškai nusišaipė iš jo sukąsdama lūpą, kad 
neišduotų vos pastebimo virpesio. - Nepamiršk. Nepamiršk 
suplėšyti jos į mažyčius gabalėlius, vos tik aš nueisiu. 

Paskui ramiai jam nusišypsojo, paspaudė ranką ir apgailes- 
taujamai sukuždėjusi addio akimirką prie jo prisiglaudė, pas- 
kui išsitiesė 1r nesąmoningai oriai ir grakščiai nuėjo. 

Tą pačią akimirką, kai ji nuėjo, Josarjanas suplėšė popie- 
riaus skiautę ir patraukė priešinga kryptimi, jausdamasis lyg 
koks tūzas, kad tokia jauna, graži mergina kaip Lučijana su 
juo permiegojo ir nepaprašė pinigų. Jis buvo ganėtinai savim 
patenkintas, kol apsidairė po valgyklą Raudonojo Kryžiaus 
pastate ir pamatė pusryčiaująs su dešimtimis kitų kariškių, 
vilkinčių visokiausiomis fantastiškomis uniformomis, ir stai- 
ga jį apiplūdo vaizdai Lučijanos, išsirengiančios ir apsiren- 
giančios, ir audringai jį glamonėjančios, ir pamokslaujančios 
su rožiniais dirbtinio šilko apatiniais, kuriais vilkėjo lovoje su 

juo ir nenorėjo nusivilkti. Josarjanas paspringo skrebučiu ir 
kiaušiniais dėl baisios savo klaidos, kad taip akiplėšiškai su- 
plėšė į mažyčius gabalėlius jos ilgas, lieknas, nuogas, jaunas, 
virpančias galūnes ir su tokiu pasitenkinimu išmetė į pakelės 
griovį. Jis jau dabar siaubingai jos ilgėjosi. Kartu su juo val- 
gykloje buvo tokia gausybė šaižių beveidžių vyrų su unifor- 
momis. Jis pajuto nenumaldomą norą tuoj pat vėl būti kartu 
su ja ir veržliai pašokęs nuo stalo išbėgo į gatvę ir pasileido 
tekinas savo buto link ieškoti mažyčių gabalėlių popieriaus 
pakelės griovyje, bet juos visus gatvių šlavėjas jau buvo nu- 
plovęs žarna. 

Tą vakarą jis nerado jos sąjungininkų karininkų klube, nei 
troškiame, išblizgintame, hedonistiniame nelegalaus restora- 
no beprotnamyje su didžiuliais linguojančiais mediniais praš- 
matnių valgių padėklais ir čirškančiu pulku linksmų, gražių 
merginų. Restorano jam nė nepavyko rasti. Vienas atsigulęs į 
lovą, vėl išsisukinėjo nuo sviedinių virš Bolonijos, o Arfis bjau- 
riai tūnojo lėktuve jam už peties išpampusiai, šlykščiai šnai- 
ruodamas. Iš ryto jis aplakstė visas prancūzų kontoras, ku- 
rias tik rado, ieškodamas Lučijanos, bet niekas nesuprato, apie 
ką jis kalba, ir tada lakstė iš siaubo, toks susinervinęs, pami- 
šęs ir sutrikęs, kad tiesiog privalėjo nesustodamas iš siaubo 
kur nors lėkti į eilinių ir puskarininkių namą pas kresną tar- 
naitę su gelsvai žalsvomis kelnaitėmis, kurią rado šluostančią 
dulkes Sniegdeno kambaryje penktame aukšte. Ji vilkėjo mur- 
zinai rudu megztiniu ir sunkiu tamsiu sijonu. Sniegdenas tada 
dar buvo gyvas, ir Josarjanas suprato, kad kambarys jo, iš 
pavardės, trafaretu baltai užrašytos ant mėlyno kelioninio 
krepšio, už kurio užkliuvęs vos nepargriuvo, kai pro duris puo- 
lė ją, apimtas pašėlusios kūrybinės nevilties. Mergina stvėrė jį 
už riešų, kai jis iš poreikio pakniopstomis lėkė prie jos, užsi- 
vertė ant savęs aukštielninka pargriuvusi ant lovos ir svetin- 
gai apglėbė jį geibiu ir guodžiamu apkabinimu, iškėlusi ran- 
koje dulkių šluotelę nelyginant vėliavą, o platus, gyvuliškas, 
malonus jos veidas prasižiojęs meiliai spoksojo į jį su priesai- 
kos nesulaužiusios mylimosios draugiškumu. Pasigirdo smar- 

kus stangrus spragtelėjimas, kai ji nusiraitojo gelsvai žalsvas 
kelnaites po jais abiem jo nekliudžiusi. 

Kai jie baigė, jis įbruko jai į ranką pinigų. Jinai iš dėkingu- 
mo jį apkabino. Jisai apkabino ją. Jinai vėl jį apkabino, paskui 
vėl užsivertė ant savęs lovoje. Jis įbruko jai į ranką daugiau 
pinigų, kai juodu baigė, ir šįsyk išskuodė iš kambario jai ne- 
spėjus iš dėkingumo vėl jo apkabinti. Grįžęs į savo butą, kiek 
galėdamas greičiau susikrovė daiktus, paliko Neitliui visus pi- 
nigus, kiek turėjo, ir išlėkė į Pjanosą maistą gabenančiu lėktu- 
vu atsiprašyti Alkanojo Džo, kad nejsileido į miegamąjį. Atsi- 
prašyti nereikėjo, nes kai Josarjanas rado Alkanąjį Džo, tas 
buvo pakiliai nusiteikęs. Alkanasis Džo šypsojosi visu veidu. 
Josarjanas pasidygėjo jį pamatęs, nes bemat suprato, ko jis 
taip pakiliai nusiteikęs. 

— Keturiasdešimt skrydžių, — lyrišku nuo palengvėjimo ir 
giedros nuotaikos balsu noriai pranešė Alkanasis Džo. - Pul- 
kininkas vėl padidino skrydžių skaičių. 

Josarjanas buvo priblokštas. 

— Bet aš jau atlikau trisdešimt du, kad jį kur velnias! Dar 
trys, ir būčiau buvęs laisvas! 

Alkanasis Džo abejingai gūžtelėjo pečiais. 

— Pulkininkui reikia keturiasdešimties skrydžių, - pakarto- 
jo jis. 

Josarjanas jį pastūmė ir nubėgo tiesiai į ligoninę. 

Baltai aptaisytas kareivis 


Josarjanas iškart nulėkė į ligoninę pasiryžęs verčiau likti ten 
amžinai, negu atlikti bent vienu koviniu skrydžiu daugiau už 
jau atliktus trisdešimt du. Po dešimties dienų, kai apsigalvojo 
ir išėjo, pulkininkas padidino reikiamų skrydžių skaičių iki 
keturiasdešimt penkių, ir Josarjanas tuoj pat parlėkė atgal į 
ligoninę pasiryžęs verčiau likti ten amžinai, negu atlikti bent 
vienu koviniu skrydžiu daugiau už ką tik atliktus dar šešis. 

Josarjanas galėjo lėkti į ligoninę kada užsimanęs dėl kepe- 
nų ir akių; daktarai nesugebėjo pagydyti jo kepenų ir negalėjo 
pažvelgti jam į akis kaskart, kai jis skųsdavosi kepenimis. Li- 
goninėje jam būdavo visai smagu, tik jeigu toje pačioje palato- 
je nebūdavo kokio labai sunkaus ligonio. Jo organizmas buvo 
pakankamai tvirtas, kad atlaikytų kokio kito ligonio maliariją 
ar gripą bemaž be jokio nepatogumo. Kitų tonzilektomiją jis 
pakeldavo be jokio pooperacinio streso ir net jų trūkius ir 
hemorojus jis iškęsdavo tik su nedideliu šleikštuliu ir pasidy- 
gėjimu. Bet jis bemaž tik tiek ir galėjo ištverti nesusirgęs. Jei 
svetima liga būdavo rimtesnė, jis buvo pasirengęs sprukti. Ligo- 
ninėje jis galėjo ilsėtis, kadangi niekas nesitikėjo, kad jis ten ką 
nors veiks. Ligoninėje iš jo tikėjosi, kad jis mirs ar pasveiks, o 
kadangi jis buvo kuo sveikiausias, sveikti buvo lengva. 

Gulėti ligoninėj buvo geriau, negu kaboti virš Bolonijos ar 
skristi virš Avinjono su Hupliu ir Dobsu prie valdymo prie- 
taisų bei su gale merdinčiu Sniegdenu. 

Paprastai sergančiųjų ligoninėje būdavo kur kas mažiau ne- 
gu žmonių, kuriuos Josarjanas matydavo už jos sienų, ir pa- 
prastai rimtų ligonių būdavo dar mažiau. Ligoninėje mirdavo 

kur kas mažiau žmonių negu už jos sienų, ir mirdavo jie gero- 
kai sveikesni. Retas mirdavo be reikalo. Žmonės ligoninėje 
kur kas geriau nusimanė apie Mirtį ir mirdavo kur kas švariau 
ir tvarkingiau. Valdyti Mirties ligoninėje jie negalėjo, bet tik- 
rai pajėgė priversti ją gerai elgtis. Jie išmokė ją gražių manie- 
rų. Jie negalėjo neįsileisti Mirties, bet apsilankiusi ji privalėjo 
elgtis kaip dera damai. Ligoninėje Žmonės išleisdavo dvasią 
subtiliai ir skoningai. Čia mirdavo be jokio šiurkštaus, bjau- 
raus puikavimosi, taip plačiai paplitusio už jos ribų. Žmonės 
nesuprogdavo padebesiuose kaip Kraftas ar negyvėlis Josar- 
jano palapinėje, mirtinai nesušaldavo per spiginančius vasa- 
ros karščius kaip Sniegdenas, išdavęs savo paslaptį Josarjanui 
lėktuvo gale. 

— Man šalta, - verkšleno Sniegdenas, - man šalta. 

— Nagi nagi, - mėgino paguosti jį Josarjanas. - Nagi nagi. 

Ligoninėje Žmonės keistai neišnešdavo muilo debesies vi- 
dury, kaip pasielgė Gudruteris. Neištikšdavo į kraujo purslus 
ir trombus. Nepaskęsdavo, nežūdavo nuo žaibo, jų nesumai- 
todavo mechanizmai, nesumaigydavo griūtys. Jų nenušauda- 
vo gatvių plėšikai, nepasmaugdavo žagintojai, jų nenudurda- 
vo aludėse, neužkapodavo kirviais gimdytojai ar vaikai, jie ne- 
mirdavo pulkais dėl kokio nors kito Dievo veiksmo. Niekas 
nemirdavo paspringęs maistu. Žmonės kaip džentelmenai mir- 
davo operacinėje ar be komentarų išleisdavo paskutinį kvapą 
po deguonies gaubtu. Nebūdavo tokių painių žaidimų: „Ma- 
tai mane? O dabar nebematai!“ —- tokių madingų už ligoninės 
sienų. Arba: „Štai aš esu —o štai manęs nebėra!“ Čia nebūda- 
vo bado nei potvynių. Vaikai neuždusdavo lopšiuose ar šaldy- 
tuvuose, nenugriūdavo po sunkvežimiais. Nieko mirtinai ne- 
užpliumpindavo. Žmonės atsukę dujas nekišdavo galvų į or- 
kaites, nešokdavo priešais metro traukinius, žt/ nekrisdavo 
lyg negyvi svarmenys pro viešbučių langus ant šaligatvių ir 
pasibjaurėtinai nemirdavo viešumoje kaip alpakų kailio mai- 
šai, pilni plaukuotų braškių ledų - paplūdę krauju, išsikreipu- 
siais rožiniais kojų pirštais. 

Visa tai turėdamas galvoje, Josarjanas dažnai teikdavo pir- 

menybę ligoninei, nors ir toji turėjo trūkumų. Personalas mėg- 
davo nurodinėti, jei laikydavaisi taisyklių - būdavai suvaržy- 
tas, o vadovybė kišdavo nosį ne į savo reikalus. Kadangi ne- 
sveikų Žmonių vis tiek būdavo, jis negalėjo tikėtis, kad toje 
pačioje palatoje bus vien linksmi jaunuoliai, 0 pramogos ne 
visuomet būdavo įdomios. Jis buvo priverstas pripažinti, kad 
karui tęsiantis ligoninės keitėsi vis į blogąją pusę ir atsidurda- 
vai vis arčiau fronto linijos; svečių kokybės blogėjimas buvo 
labiausiai pastebimas pačioje mūšio zonoje, kur klestinčio karo 
meto sąlygos bemat iškildavo aikštėn. Kuo giliau į mūšius jis 
vėlėsi, tuo ligotesni darėsi žmonės, kol pagaliau tą paskutinį 
kartą ligoninėje atsirado baltai aptaisytas kareivis, kuris ne- 
galėjo dar labiau pasiligoti ir nemirti, ir netrukus mirė. 

Baltai aptaisytas ligonis susidėjo vien iš tvarsčių, gipso ir 
termometro; pastarasis tebuvo papuošalas, kurį tuščioje tam- 
sioje skylėje tvarsčiuose virš burnos anksti ryte ir vakarop 
palikdavo kaboti sesuo Kramer ir sesuo Antela iki pat tos 
pavakarės, kai sesuo Kramer pažiūrėjo, ką rodo termomet- 
ras, ir suprato, kad kareivis negyvas. Kai dabar Josarjanas tai 
prisimindavo, jam atrodydavo, kad baltai aptaisytą kareivį nu- 
žudė sesuo Kramer, o ne plepusis teksasietis; jeigu ji nebūtų 
pažiūrėjusi, ką rodo termometras, ir pranešusi, ką sužinojusi, 
baltai aptaisytas kareivis, ko gero, vis dar tebebūtų ten gulė- 
jęs, kaip gulėjo visą laiką, nuo galvos iki kojų sukištas į gipsą 
ir tvarsčius, su abiem keistom, nesilankstančiom kojom, iš- 
keltom už šlaunų, ir abiem keistom rankom, pakabintom stat- 
menai, — visos keturios gremėzdiškos galūnės sugipsuotos, vi- 
sos keturios keistos, nenaudingos galūnės pakabintos ore 
įtemptomis vielomis, o virš jo tamsiai kybo fantastiškai ilgi 
švininiai svarsčiai. Gyvenimas šitaip gulint buvo ne kažin koks, 
bet kitokio jam nebuvo, ir sprendimą jį baigti, jautė Josarja- 
nas, turėjo priimti ne sesuo Kramer. 

Baltai aptaisytas kareivis panėšėjo į tvarsčio ritinėlį su sky- 
le ar skilusį akmens luitą prieplaukoje su styrančiu lenktu cin- 
ko vamzdžiu. Visi kiti palatos ligoniai, išskyrus teksasietį, trau- 
kėsi nuo jo su minkštaširdžiu pasidygėjimu nuo tos akimir- 

kos, kai jį pamatė ryte po tos nakties, kai jį slapčia atgabeno. 
Jie rimtais veidais spiesdavosi tolimiausiose palatos kertėse ir 
laidė apie jį paskalas piktu užgautų Žmonių pusbalsiu maiš- 
taudami prieš jo kaimynystę kaip prieš klaikią bausmę ir griež- 
dami apmaudą už šleikščią tiesą, kurią jis gyvai priminė. Visi 
baiminosi, kad jis ims dejuoti. 

— Nežinau, ką darysiu, jei jis ims dejuoti, - nusiminęs aima- 
navo šaunusis naikintuvo lakūnas su auksiniais ūsiukais. — Va- 
dinasi, jis ir naktį aimanuos, nes nežinos, koks metas. 

Per visą laiką, išbūtą palatoje, baltai aptaisytas kareivis ne- 
išleido nė garso. Nuspurusi apskrita skylė virš jo burnos buvo 
gili ir juoda kaip derva; joje nebuvo matyti nei lūpų ar dantų, 
nei gomurio ar liežuvio. Vienintelis, priėjęs pakankamai arti, 
kad galėtų įdėmiai pažiūrėti, buvo draugiškasis teksasietis, ku- 
ris keletą kartų per dieną prieidavo pakankamai arti pasišne- 
kėti apie tai, kad padoriems žmonėms reikia duoti daugiau 
balsų, pradėdamas kiekvieną pokalbį vis tuo pačiu pasisveiki- 
nimu: „Ką pasakysi, vyruti? Kaip laikaisi?“ Visi kiti vyrai, vil- 
kintys kaštoniniais velveto chalatais ir prairusiomis flanelinė- 
mis pižamomis, jų abiejų vengė ir niūriai svarstė, kas yra tas 
baltai aptaisytas kareivis, kodėl jis čia ir kaip iš tikrųjų atrodo 
po visais tais tvarsčiais ir gipsu. 

— Žinot, jis visai nieko, - drąsinamai pranešdavo jiems tek- 
sasietis po kiekvieno tokio bendravimo. - Širdies gilumoje jis 
tikrai neblogas vaikinas. Tiesiog jis truputį drovisi ir jaučiasi 
nesaugiai, nes nieko čia nepažįsta ir negali kalbėti. Kodėl kiek- 
vienam prie jo nepriėjus ir nepasakius vardo? Jis nepadarys 
jums nieko bloga. 

— Kokius niekus, velniai rautų, čia paistai? — kartą piktai 
paklausė Danbaras. - Ar jis bent supranta, apie ką tu kalbi? 

— Aišku, supranta, apie ką aš kalbu. Jis nekvailas. Jis juk 
normalus žmogus. 

— Ar jis tave girdi? 

— Na nežinau, ar jis mane girdi, bet neabejoju, kad supran- 
ta, apie ką aš kalbu. 

— Ar ta skylė virš jo burnos kada nors kruta? 


1, 
9 


UTI 
UTI 


206 


— Kas čia per kvailas klausimas? — nesmagiai pasijutęs atsa- 
kė teksasietis. 

— Iš kur žinai, kad jis kvėpuoja, jei ta skylė niekuomet ne- 
kruta? 

— Iš kur žinai, kad čia jis? 

— Ar po tvarsčiais ant veido akys uždengtos tamponais? 

— Ar jis kada nors sukioja kojų pirštus arba krutina rankų 
pirštų galiukus? 

Teksasietis traukėsi atatupstas vis labiau sumišęs. 

— Kas čia per kvailas klausimas? Jūs, vyručiai, tikriausiai 
visi pamišę. Kodėl paprasčiausiai prie jo nepriėjus ir nesusi- 
pažinus? Jis tikrai neblogas vyrukas, patikėkit manim. 

Baltai aptaisytas kareivis labiau panėšėjo į prikimštą ir ste- 
rilizuotą mumiją negu į tikrai neblogą vyruką. Sesuo Kramer 
ir sesuo Antela rūpinosi, kad jis būtų tvarkingiausias ir šva- 
riausias. Jos dažnai valydavo jo tvarsčius ryžių šluotele ir mui- 
linu vandeniu šveisdavo gipsą ant jo rankų, kojų, pečių ir pil- 
vo. Pasiėmusios apskritą skardinę poliravimo miltelių, bliz- 
gindavo matinį cinkuotą vamzdelį, virš kirkšnies styrantį iš 
betono. Drėgnomis pašluostėmis jos kelis kartus per dieną 
nuvalydavo dulkes nuo plonų juodų guminių žarnelių, kurio- 
mis jis buvo sujungtas su dviem dideliais stiklainiais su kamš- 
čiais; vienas jų kabojo ant stovo šalia lovos ir iš jo be perstojo 
jam į ranką pro įpjovą tvarsčiuose lašėjo skystis, tuo tarpu į 
antrąjį, stovintį ant grindų ir beveik nematomą, pro cinkuotą 
vamzdelį, kyšantį iš kirkšnies, varvėjo skysčiai iš jo kūno. Abi 
jaunos seserys nepaliaujamai blizgindavo stiklainius. Jos di- 
džiavosi tokia namų ruoša. Rūpestingesnė buvo sesuo Kra- 
mer, daili, graži, belytė mergina sveiku nepatraukliu veidu. 
Sesuo Kramer turėjo Žžavią nosytę ir žydėte žydinčią veido 
odą, nubarstytą purslais įstabių strazdanų, kuriomis Josarja- 
nas šlykštėjosi. Baltai aptaisytas kareivis ją didžiai jaudino. 
Doros žydros į lėkštes panašios jos akys paplūsdavo milžiniš- 
komis ašaromis, kai to mažiausiai tikėdavaisi, ir siutindavo 
Josarjaną. 

— Po velnių - iš kur žinai, kad jis ten yra? - paklausė jisai jos. 

— Nedrįsk šitaip su manim kalbėti! — pasipiktinusi atšovė 
jinai. 

— Na tai iš kur žinai? Tu net nežinai, ar ten jis. 

— Kas? 

— Tas, kas turi būti po visais tais tvarsčiais. Gal iš tikrųjų tu 
visai ne dėl jo raudi. Iš kur žinai, kad jis gyvas? 

— Kaip galima kalbėti tokias baisybes?! - sušuko sesuo Kra- 
mer. — Tučtuojau gulkis į lovą ir liaukis apie jį juokavęs. 

— Aš nejuokauju. Ten gali būti kas tik nori. Ką mes žinom — 
gal ten Madas? 

— Ką tu čia kalbi? — maldaudama virpančiu balsu paklausė 
sesuo Kramer. 

— Gal čia ir yra tas negyvėlis. 

— Koks negyvėlis? 

— Mano palapinėje yra negyvėlis, kurio niekas negali išmes- 
ti. Jo pavardė Madas. 

Sesers Kramer veidas išbalo; netekusi vilties ji atsigręžė į 
Danbarą pagalbos. 

— Liepkit jam liautis šitaip kalbėjus, - maldavo jinai. 

— Gal viduj tikrai nieko nėra, —- stengdamasis padėti spėjo 
Danbaras. - Gal jie atsiuntė vienus tvarsčius norėdami pajuo- 
kauti. 

Ji sunerimusi pasitraukė nuo Danbaro. 

— Tu beprotis, - sušuko ji dairydamasi maldaujamu žvilgs- 
niu. —- Jūs abu bepročiai. 

Tuomet pasirodė sesuo Antela ir nuvijo juos visus atgal į 
lovas, o tuo tarpu sesuo Kramer sukeitė baltai aptaisytam ka- 
reiviui užkimštus stiklainius. Sukeitinėti stiklainius baltai ap- 
taisytam kareiviui buvo juokų darbas, nes tas pats skaidrus 
skystis buvo lašinamas jam dar ir dar kartą, ir jo nė kiek nesu- 
mažėdavo. Kai stiklainis, iš kurio skystis lašėdavo į alkūnę, 
būdavo beveik tuščias, stiklainis ant grindų būdavo artipilnis, ir 
nuo jų paprasčiausiai atjungdavo žarneles ir greitai sukeisdavo, 
kad skystį vėl būtų galima lašinti į kareivį. Stiklainių keitimas 
buvo juokų darbas visiems, tik ne vyrams, kurie kas valandą 
stebėdavo, kaip juos keičia, sugluminti tokios procedūros. 

— Kodėl jos negali sujungti tų stiklainių vieno su kitu ir išsi- 
versti be tarpininko? — pasiteiravo artilerijos kapitonas, su 
kuriuo Josarjanas nebežaidė šachmatais. - Kam, po šimts, 
joms reikalingas jisai? 

— Įdomu, ką jis padarė, kad to nusipelnė, - aimanavo ma- 
liarija sergantis leitenantas uodo įgelta subine, kai sesuo Kra- 
mer pažiūrėjo į termometrą ir sužinojo, kad baltai aptaisytas 
kareivis negyvas. 

— Jis išėjo į karą, - spėjo naikintuvo pilotas su auksiniais 
ūseliais. 

— Mes visi išėjom į karą, - nesutiko Danbaras. 

— Tai aš ir turėjau galvoje, - toliau postringavo maliarija 
sergantis leitenantas. - Kodėl jis, o ne kas kitas? Atrodo, kad 
skatinimų ir nuobaudų sistemoje nėra jokios logikos. Pažiūrė- 
kit, kas nutiko man. Jei būčiau susigriebęs sifilį ar triperį už 
penkias minutes aistros paplūdimyje, o ne įkąstas šito prakeik- 
to uodo, žinočiau, kad esama šiokio tokio teisingumo. Bet ma- 
liarija? Maliarija? Kas gali paaiškinti, kaip maliarija gali būti 
lytinio akto padarinys? — leitenantas apstulbęs papurtė galvą. 

— O kaip nutiko man? — tarė Josarjanas. - Vieną vakarą 
Marakeše išėjau iš palapinės nusipirkti ledinukų ir susigrie- 
biau tavo triperį, kai ta Moterų armijos korpuso narė, kurios 
anksčiau nė nebuvau matęs, nusitempė mane į krūmus. Aš tik 
norėjau ledinukų, bet kas būtų galėjęs atsispirti? 

— Panašu, kad išties susigriebei man skirtą triperį, - sutiko 
leitenantas. — Bet aš vis tiek sergu kažkieno kito maliarija. 
Norėčiau, kad visi tie reikalai būtų sutvarkyti ir kiekvienas 
žmogus gautų kaip tik tai, ko nusipelnė. Tada atsirastų šiokio 
tokio pasitikėjimo šia visata. 

— Aš turiu tris tūkstančius kažkieno kito dolerių, - prisipa- 
žino šaunusis jaunasis naikintuvo pilotas su auksiniais ūsiu- 
kais. — Aš mušiau dinderį nuo tos dienos, kai gimiau. Suk- 
čiaudamas baigiau mokyklą ir koledžą, o paskui nieko nevei- 
kiau — tik trankiausi su gražiomis merginomis, manančiomis, 
kad iš manęs bus geras vyras. Neturiu jokių ambicijų. Kai baig- 
sis karas, noriu tik vesti merginą, turinčią daugiau pinigų ne- 

gu aš, ir trankytis su daugybe kitų gražių merginų. Tuos tris 
tūkstančius žaliųjų, kai dar nebuvau gimęs, man paliko sene- 
lis, kuris susikrovė turtus pardavinėdamas pamazgas dauge- 
lyje šalių. Žinau, kad jų nenusipelniau, bet nė už ką jų neati- 
duosiu. Įdomu, kam jie iš tikrųjų priklauso. 

— Gal jie priklauso mano tėvui, - spėjo Danbaras. - Jis visą 
gyvenimą sunkiai triūsė ir neuždirbo nė tiek, kad galėtų leisti 
mane ir seserį į koledžą. Jis jau miręs, taigi gali juos pasilaikyti. 

— Jeigu dar pavyktų išsiaiškinti, kam priklauso mano malia- 
rija, būtų tvarka. Nesakau, kad aš nusistatęs prieš maliariją. 
Dykinėti dėl maliarijos galiu taip pat mielai kaip ir dėl ko nors 
kito. Tiesiog jaučiu, kad padaryta skriauda. Kodėl aš turiu 
sirgti kažkieno kito maliarija, o tu — mano triperiu? 

— Aš turiu ne vien tavo triperį, - paaiškino jam Josarja- 
nas. —- Dėl to tavo triperio turiu atlikinėti kovinius skrydžius 
tol, kol mane nudės. 

— Tada dar blogiau. Kurgi čia teisingumas? 

— Prieš pustrečios savaitės turėjau draugą, pavarde Gudru- 
teris, kuris manydavo, kad su manim labai teisingai pasielgta. 

— Čia pats aukščiausias teisingumas iš visų, - piktdžiugiavo 
Gudruteris ir linksmai juokdamasis plojo delnais. - Man tai 
primena Euripido „Hipolitą“, kur anksti pasireiškęs Tesėjo 
palaidumas tikriausiai padaro sūnų asketą, ir tai paspartina 
juos visus pražudžiusią tragediją. Tas epizodas su Moterų ar- 
mijos korpuso nare turi bent jau tave pamokyti, koks blogis 
yra lytinis palaidumas. 

— Jis mane pamokė, koks blogis yra ledinukai. 

— Nejaugi nematai, kad ir pats esi kiek kaltas dėl bėdos, į 
kurią įkliuvai? — su neslepiamu pasigardžiavimu tęsė Gudru- 
teris. — Jeigu ten, Afrikoje, nebūtum išgulėjęs ligoninėje de- 
šimt dienų dėl venerinės ligos, ko gero, būtum laiku atlikęs 
dvidešimt penkis skrydžius ir būtum buvęs išsiųstas namo prieš 
tai, kai žuvo pulkininkas Neversas ir jį pakeitė pulkininkas 
Ketkartas. 

— O tu? - paklausė Josarjanas. - Marakeše nepasigavai tri- 
perio, bet esi įkliuvęs į tokią pačią bėdą. 

— Nežinau, - vaidindamas susirūpinus; prisipažino Gudru- 
teris. — Tikriausiai kada nors padariau kažką labai bloga. 

— Tikrai tuo tiki? 

Gudruteris nusijuokė. 

— Ne, aišku, kad netikiu. Man tik patinka traukti tave per 
dantį. 

Josarjanui teko saugotis pernelyg daug pavojų. Kad ir Hit- 
lerio, Musolinio ir Todziaus - jie visi taikėsi jį nužudyti. O dar 
leitenantas Šeiskopfas su savo fanatizmu paradams ir išpam- 
pęs pulkininkas su baisiai riebiais ūsais ir fanatizmu atpildui — 
jie taip pat norėjo jį nužudyti. Be to, Eplbis, Havermejeris, 
Purvinsas ir Kornas. Ir sesuo Kramer su seserim Antela - jis 
buvo beveik įsitikinęs, kad jos taip pat nori jo galo, kaip tek- 
sasietis ir kontržvalgas, dėl kurių visai neabejojo. Viso pasau- 
lio barmenai, mūrininkai, autobusų konduktoriai troško jo mir- 
ties, namų savininkai ir nuomininkai, išdavikai ir patriotai, 
linčiuotojai, locmanai ir liokajai — visi taikėsi jį nuknekcinti. 
Tą paslaptį jam išdavė Sniegdenas skrendant virš Avinjono — 
jie visi pasišovę jį nugalabyti — ir ta paslaptis išsiliejo po visą 
lektuvo galą. 

Jį galėjo pribaigti limfmazgiai. Be to, inkstai, nervų danga- 
lai ir kraujo kūneliai. Jau nekalbant apie smegenų auglius. Taip 
pat apie Hodžkino ligą, leukemiją ir šoninę amiotrofinę skle- 
rozę. Vešlios raudonos epitelio audinių pievos galėjo susigau- 
ti ir išpuoselėti vėžio ląstelę. Siautė odos, kaulų, plaučių, šir- 
dies, kraujo ir arterijų ligos. Galėjai susigriebti galvos, kaklo, 
krūtinės, vidurių, kirkšnies ligų. Buvo net pėdų ligų. Milijar- 
dai sąžiningų kūno ląstelių dieną naktį žuvo sutrikus oksida- 
cijai lyg kokie buki gyvuliai atlikdamos sudėtingą pareigą — 
išlaikyti jį gyvą ir sveiką, ir kiekviena jų buvo potenciali išda- 
vikė ir priešė. Ligų buvo tokios aibės, kad galvoti apie jas taip 
dažnai, kaip tai darė jis ir Alkanasis Džo, galėjo tik labai ne- 
sveikas protas. 

Alkanasis Džo kolekcionavo mirtinų ligų sąrašus, kuriuos 
sudarydavo abėcėlės tvarka, kad negaišdamas galėtų bakste- 
lėti pirštu į kiekvieną, dėl kurios ketino nerimauti. Jis labai 


JOSEPH HELLER BB 22-OJI IŠLYGA 211 


nusimindavo, kai negalėdavo rasti kokios nors ligos ar kai ne- 
galėdavo papildyti sąrašų, ir tuomet išpiltas šalto prakaito lėk- 
davo pas daktarą Danyką pagalbos. 

— Duok jam Juingo sarkomą, - siūlydavo Josarjanas dakta- 
rui Danykai, kai tas kreipdavosi į jį pagalbos negalėdamas su- 
sitvarkyti su Alkanuoju Džo, - ir pridėk melanomą. Alkana- 
jam Džo patinka lėtinės ligos, bet dar labiau — ūminės. 

Daktaras Danyka nebuvo girdėjęs nei apie vieną, nei apie 
kitą. 

— Kaip tu gebi įsidėmėti šitokią gausybę ligų? — paklausė jis 
neslėpdamas didelės profesinės pagarbos. 

— Sužinau apie jas ligoninėje, kai įdėmiai skaitau „Reader's 
Digest“. 

Josarjanui reikėjo bijoti tiekos negalavimų, kad kartais jam 
kildavo pagunda amžiams užsidaryti ligoninėje ir praleisti li- 
kusį gyvenimą išsitiesus po deguonies gaubtu: prie jo lovos 
dvidešimt keturias valandas per parą iš vienos pusės sėdėtų 
krūva specialistų ir seselių laukdami, kol kas nors atsitiks, iš 
kitos — bent jau vienas chirurgas su paruoštu skalpeliu, pasi- 
rengęs prišokti ir pradėti pjaustyti, vos tik to prireiks. Na kad 
ir aneurizma: kaip kitaip jie gali spėti jį išgelbėti nuo aortos 
aneurizmos? Josarjanas jautėsi kur kas saugiau ligoninėje ne- 
gu užjos ribų, nors chirurgu ir jo skalpeliu dygėjosi kaip nie- 
kuo kitu. Ligoninėje jis galėjo imti spiegti, ir žmonės bent jau 
būtų atlėkę tekini ir stengęsi jam padėti; už ligoninės sienų jį 
būtų įkišę į kalėjimą, jeigu jis būtų ėmęs spiegti dėl visokių 
dalykų, dėl kurių, jo įsitikinimu, visi turėjo spiegti, arba būtų 
paguldę į ligoninę. Vienas iš dalykų, dėl kurių norėjo spiegti, 
buvo chirurgo skalpelis, kuris, beveik be abejonės, laukė jo ir 
visų, kas gyvens taip ilgai, kad mirs. Jis dažnai spėliodavo, 
kaip atpažins pirmąjį šaltuką, kraujo samplūdį, dieglį, skaus- 
mą, atsiraugėjimą, nusičiaudėjimą, odos dėmelę, apsnūdimą, 
balso trūkčiojimą, pusiausvyros praradimą ar atminties sutri- 
kimą, įspėsiantį apie neišvengiamą pradžią neišvengiamos pa- 
baigos. 

Jis dar bijojo, kad daktaras Danyka vis dar atsisakys jam 

padėti, kai pas jį nuėjo iššokęs iš majoro Majoro kabineto, ir 
neapsiriko. 

— Manai, kad tau yra ko bijoti? — piktai paklausė daktaras 
Danyka kilstelėdamas delikačią, nepriekaištingą galvą nuo krū- 
tinės ir akimirką irzliai žiūrėdamas į Josarjaną ašaringomis 
akimis. - O man? Mano brangūs medicinos įgūdžiai nyksta 
čia, šioje sumautoje saloje, kol kiti gydytojai lobsta. Manai, 
man malonu čia sėdėti diena iš dienos ir atsisakinėti tau padė- 
ti? Man būtų kur kas smagiau, jei galėčiau atsisakyti tau pa- 
dėti namie, Jungtinėse Valstijose, arba, tarkime, Romoje. Bet 
sakyti tau ne čia man taip pat nėra lengva. 

— Tada liaukis sakęs ne. Nušalink mane nuo skrydžių. 

— Negaliu nušalint tavęs nuo skrydžių, - suniurnėjo dakta- 
ras Danyka. —- Kiek kartų reikia tau sakyti? 

— Gali. Majoras Majoras man sakė, kad tu vienintelis es- 
kadrilės žmogus, galintis nušalinti mane nuo skrydžių. 

Daktaras Danyka apstulbo. 

— Taip sakė majoras Majoras? Kada? 

— Kai parverčiau jį griovyje. 

— Taip sakė majoras Majoras? Griovyje? 

— Jis taip pasakė kabinete, kai išlipom iš griovio ir įšokom į 
vidų. Jis liepė man niekam nesakyti, kad taip sakė, tad nelai- 
dyk liežuvio. 

— Ak tas šlykštus, pinkles rezgantis melagis! — sušuko dak- 
taras Danyka. — Jis turėjo niekam nesakyti. Ar jis tau sakė, 
kaip galiu nušalinti tave nuo skrydžių? 

— Labai paprastai: ant popieriaus skiautės parašęs, kad man 
tuoj pakriks nervai ir nusiuntęs ją į aviacijos grupę. Daktaras 
Stabsas nuolat šalina savo eskadrilės vyrus nuo skrydžių, tai 
kodėl tu negali to padaryti? 

— O kas atsitinka vyrams, kai daktaras Stabsas nušalina juos 
nuo skrydžių? — pašaipiai atšovė daktaras Danyka. - Juos tuoj 
pat vėl siunčia vykdyti kovinių užduočių, ar ne? O jis susilau- 
kia nemalonumų. Žinoma, galiu nušalinti tave nuo skrydžių 
parašęs ant popieriaus skiautės, kad esi netinkamas skraidyti. 
Bet yra kliuvinys. 

— 22-oji išlyga? 

— Pataikei kaip pirštu į dangų. Jei atleisiu tave nuo skry- 
džių, grupės štabas turės patvirtinti mano sprendimą, bet jis 
taip nedarys. Tave bemat vėl skirs vykdyti kovinių užduočių, 
o kas tada laukia manęs? Ko gero, kelionė į Ramųjį vandeny- 
ną. Ne, ačiū. Dėl tavęs aš nerizikuosiu. 

— Argi neverta pabandyti? — įkalbinėjo Josarjanas. - Kas 
gero čia, Pjanosoje? 

— Pjanosoje siaubinga. Bet geriau negu Ramiajame vande- 
nyne. Neprieštaraučiau, jei mane išsiųstų į kokį civilizuotą 
kraštą, kur retkarčiais galėčiau užkalti vieną kitą dolerį abor- 
tais. Bet Ramiajame vandenyne nėra nieko - vien džiunglės ir 
musoniniai lietūs. Aš ten supūčiau. 

— Tu pūvi čia. 

Daktaras Danyka piktai užsiplieskė. 

— Tikrai? Bent jau aš šiam karui pasibaigus liksiu gyvas — 
tai kur kas daugiau, negu tu gali pasakyt apie save. 

— Rupūs miltai — kaip tik tai aš ir bandau tau išaiškinti. Aš 
prašau, kad išgelbėtum man gyvybę. 

— Ne mano pareiga gelbėti žmonėms gyvybę, - niūriai atšo- 
vė daktaras Danyka. 

— O kokia tavo pareiga? 

— Nežinau, kokia mano pareiga. Man tik sakė, kad privalau 
laikytis profesinės etikos ir niekuomet neliudyti prieš kitą gy- 
dytoją. Klausyk. Manai tu vienintelis, kieno gyvybei gresia pa- 
vojus? O man? Tie du šundaktariai, kurie dirba už mane me- 
dicinos pagalbos palapinėje, vis dar negali išsiaiškinti, kuo aš 
sergu. 

— Gal Juingo sarkoma? — sarkastiškai sumurmėjo Josarja- 
nas. 

— Tikrai taip manai? — išsigandęs sušuko daktaras Danyka. 

— Nežinau, - nekantriai atsakė Josarjanas. - Tik Žinau, kad 
daugiau į kovines užduotis neskrisiu. Juk manęs nesušaudys, 
ar ne? Aš jau atlikau penkiasdešimt vieną. 

— Kodėl tau neatlikus penkiasdešimt penkių prieš prade- 
dant šakotis? — patarė daktaras Danyka. - Per tą savo bambė- 

jimą nė karto taip ir neatlikai reikiamo skrydžių skaičiaus. 

— Kaip, po velnių, aš galėjau? Pulkininkas normą padidina, 
kaskart, kai man telieka keli skrydžiai. 

— Tu nė karto neįvykdei normos todėl, kad nuolat leki į 
ligoninę arba į Romą. Tavo padėtis būtų kur kas patikimesnė, 
jei atliktum penkiasdešimt penkis skrydžius ir tik tuomet at- 
sisakytum skraidyti. Gal tuomet pasižiūrėčiau, kuo galėčiau 
padėti. 

— Prižadi? 

— Prižadu. 

— Ką prižadi? 

— Prižadu: galbūt pagalvočiau, kuo galėčiau tau padėti, jei 
atliktum penkiasdešimt penkis skrydžius ir prikalbintum Mak- 
votą vėl įrašyti mano pavardę skrydžių žurnale, kad galėčiau 
gauti priedą už skrydžius nepakilęs lėktuvu į orą. Lėktuvų aš 
bijau. Ar skaitei apie lėktuvą, sudužusį Aidaho valstijoje prieš 
tris savaites? Šeši žmonės žuvo. Baisus dalykas. Nesuprantu, 
kam jiems reikia, kad kas mėnesį skraidyčiau keturias valan- 
das dėl to priedo. Nejaugi turiu per mažai dėl ko nerimauti, 
kad dar nerimaučiau galįs žūti per lėktuvo avariją? 

— Aš irgi nerimauju dėl lėktuvų avarijų, - atsakė jam Josar- 
janas. — Tu ne vienintelis. 

— Taip, bet man gerokai neramu ir dėl tos Juingo sarkomos, — 
pasigyrė daktaras Danyka. — Manai, dėl to mano nosis visada 
užsikimšusi ir mane nuolat krečia drebulys? Pamatuok man 
pulsą. 

Josarjanas taip pat nerimavo dėl Juingo sarkomos ir mela- 
nomos. Katastrofos tykojo visur, jų buvo tokia gausybė, kad 
nė nesuskaičiuotum. Kai jis susimąstydavo apie jam gresian- 
čias aibes ligų ir galimų pavojų, stulbdavo taip ilgai išlikęs gy- 
vas ir sveikas. Tai buvo kažkoks stebuklas. Kasdien jo tykojo 
dar vienas pavojingas susidūrimas su mirtimi, bet jis atsilaikė 
jau dvidešimt aštuonerius metus. 

Kareivis, kuriam akyse viskas dvejinosi 


Už gerą sveikatą Josarjanas turėjo būti dėkingas mankštai, 
grynam orui, kolektyviniam darbui ir sportui; nuo viso to bėg- 
damas, jis pirmą kartą atsidūrė ligoninėje. Kai fizinio lavini- 
mo užsiėmimams vadovavęs karininkas Loueri Fildo bazėje 
vieną popietę liepė visiems daryti gimnastikos pratimus, užuot 
paklusęs, eilinis Josarjanas prisistatė į ambulatoriją ir pasi- 
skundė skausmu dešiniajame šone. 

— Nešdinkis, — atsakė budintysis gydytojas spręsdamas kry- 
žiažodį. 

— Negalim liepti jam nešdintis, — įsikišo kapralas. - Atėjo 
naujas nurodymas dėl nusiskundimų skausmais pilvo srityje. 
Reikia penkias dienas juos stebėti, nes daugybė jų mirė, kai 
liepėm nešdintis. 

— Na gerai, - subambėjo daktaras. - Stebėkit jį penkias die- 
nas, o tada liepkit nešdintis. 

Iš Josarjano atėmė drabužius ir paguldė į palatą, kur jis 
jautėsi labai laimingas, kai šalia niekas neknarkdavo. Ryte jau- 
nas anglas internas užsuko paklausti apie jo kepenis. 

— Tikriausiai man neduoda ramybės apendiksas, - atsakė 
jam Josarjanas. 

— Tavo apendiksas niekam tikęs, — linksmai ir autoritetin- 
gai pareiškė anglas. - Jeigu tavo apendiksas suges, mes galim 
jį išpjovę parsiųsti tave atgal į dalinį taip greitai, kad nė mirk- 
telėti nespėsi. Bet jeigu kreipsies į mus skųsdamasis kepeni- 
mis, galėsi ištisas savaites mus mulkinti. Supranti: kepenys 
mums - didelė, šlykšti paslaptis. Jei kada nors valgei kepenų, 
supranti, ką turiu galvoj. Šiandien mes beveik neabejojam, kad 


0 
+“ 
> 
Š 
„ 


GI dvy, 
ITT 


216 


kepenys egzistuoja, ir neblogai nutuokiame, ką jos daro, kai 
daro tai, ką turi daryti. Nieko daugiau apie jas nežinom. Kas 
galų gale yra kepenys? Štai, pavyzdžiui, mano tėvas mirė ke- 
penų vėžiu ir nė dienos nesirgo per visą gyvenimą iki pat tos 
akimirkos, kai vėžys jį pribaigė. Niekada nepajuto menkiau- 
sio skausmo. Tam tikra prasme labai gaila, nes nekenčiau sa- 
vo tėvo. Geidžiau savo motinos - žinai, kaip būna. 

— Ką čia veikia budintysis karo medikas anglas? — parūpo 
Josarjanui. 

Gydytojas nusijuokė. 

— Viską papasakosiu, kai ateisiu pas tave rytoj rytą. Ir iš- 
mesk tą kvailą ledo pūslę, kol nemirei nuo plaučių uždegimo. 

Josarjanas daugiau jo nematė. Tai buvo viena iš malonių 
visų ligoninės gydytojų savybių: nė vieno jis antrą kartą nepa- 
matė. Jie ateidavo, išeidavo ir paprasčiausiai dingdavo. Kitą 
dieną vietoj anglo interno atėjo grupė daktarų, kurių anks- 
čiau nebuvo matęs, paklausti apie jo apendiksą. 

— Mano apendiksas kuo sveikiausias, - pranešė jiems Jo- 
sarjanas. - Gydytojas vakar sakė, kad mano kepenys nesvei- 
kos. 

— Gal ir kepenys, - atsakė jiems vadovavęs žilaplaukis dak- 
taras. — Ką rodo jo kraujo tyrimas? 

— Mes nedarėm kraujo tyrimo. 

— Tuoj pat padarykit. Su tokios būklės ligoniu negalim rizi- 
kuoti. Turim apsidrausti, jei jis mirtų, — jis kažką užsirašė blok- 
note ir kreipėsi į Josarjaną. —- Kol kas nenusiimk ledo pūslės. 
Tai labai svarbu. 

— Aš neužsidėjęs ledo pūslės. 

— Gauk ir užsidėk. Čia kur nors turi būti ledo pūslė. Ir kam 
nors pranešk, jei skausmas taps nepakenčiamas. 

Po dešimties dienų pas Josarjaną atėjo grupė kitų daktarų 
su prasta naujiena: jis sveikutėlis ir turi grįžti į dalinį. Pačiu 
laiku jį išgelbėjo ligonis kitoje palatos pusėje, kuriam akyse 
emė dvejintis. Be jokio įspėjimo jis atsisėdo lovoje ir sušuko: 

— Man akyse viskas dvejinasi! 

Seselė suspigo, sanitaras nualpo. Iš visų pusių ėmė lėkti gy- 

dytojai su adatomis, šviesomis, žarnelėmis, guminiais plaktu- 
kais ir vibruojančiais metaliniais virbais. Jie vežėsi sudėtingus 
instrumentus su ratukais. Ligonio visiems neužteko, todėl spe- 
cialistai brovėsi iš paskutinių gretų bjauriai nusiteikę ir piktai 
šaukė kolegoms priekyje paskubėti ir leisti pabandyti kitiems. 
Pulkininkas su didele kakta ir akiniais rago rėmais netrukus 
nustatė diagnozę: 

— Meningitas, - suriko kategoriškai rankos mostu vydamas 
visus atgal. - Nors Viešpats mato: nėra nė menkiausio pagrin- 
do šitaip manyti. 

— Tai kam rinktis meningitą? —- meilikaujamai sukikenęs pa- 
klausė kažkoks majoras. — Kodėl, tarkim, ne ūminį nefritą? 

— Todėl, kad aš - meningito specialistas, o ne ūminio nefri- 
to, štai kodėl, - atkirto pulkininkas. — Ir be kovos jo neati- 
duosiu jokiems inkstų knisliams. Aš pirmas čia atėjau. 

Galop visi daktarai priėjo vieningą nuomonę. Jie sutarė ne- 
turį nė menkiausio supratimo, kuo serga kareivis, kuriam dve- 
jinosi akyse, ir išvežė į palatą koridoriuje, o visiems kitiems 
palatos ligoniams skyrė keturiolikos dienų karantiną. 

Padėkos diena atėjo ir praėjo be jokio triukšmo, kol Josar- 
janas tebegulėjo ligoninėje. Vienintelis negeras dalykas buvo 
tai, kad per ją vakarienės davė kalakutienos, bet ir ta buvo 
visai nebloga. Dar jokios Padėkos dienos jis nebuvo praleidęs 
taip racionaliai, tad slapčia šventai prisiekė ateityje visas Pa- 
dėkos dienas praleisti izoliuotame ligoninės prieglobstyje. 
Šventą priesaiką jis sulaužė jau kitais metais, kai tą iškilmingą 
dieną praleido ne ligoninėje, o viešbučio kambaryje intelektu- 
aliai šnekučiuodamasis su leitenanto Šeiskopfo žmona, kuri 
ta proga užsidėjusi geležinius Dorės Daro žetonus priekaišta- 
vo Josarjanui, esą jo požiūris į Padėkos dieną ciniškas ir be- 
širdiškas, nors ji netikinti Dievo kaip ir jis. 

— Ko gero, aš ne prastesnė ateistė už tave, - pagyrūniškai 
spėjo ji. - Bet netgi aš jaučiu, kad mes už labai daug ką dėkin- 
gi ir turim nesigėdyti to parodyti. 

— Pasakyk man bent vieną dalyką, už ką turiu būti dėkin- 
gas, - be jokio susidomėjimo paprašė Josarjanas. 

— Na... - leitenanto Šeiskopfo žmona susimąstė ir akimirką 
nuščiuvusi svarstė. - Už mane. 

— Oi, liaukis, - nusišaipė jis. 

Ji nustebusi išrietė antakius. 

— Argi tu už mane nesi dėkingas? —- paklausė. Ji gižliai susi- 
raukė — jos savimeilė buvo užgauta. - Man nėra reikalo su 
tavim susidėti, - šaltai oriai pareiškė jinai. - Mano vyras turi 
visą eskadrilę aviacijos kariūnų, kurie mielai susidėtų su vado 
žmona vien todėl, kad tai jiems būtų papildomas akstinas. 

Josarjanas nusprendė pakeisti pokalbio temą. 

— Tu keiti pokalbio temą, - diplomatiškai pastebėjo jis. — 
Kertu lažybų: nurodysi man vieną priežastį, kodėl mes turime 
jaustis dėkingi, 0 aš tau nurodysiu dvi, kodėl mes turim jaus- 
tis nelaimingi. 

— Būk dėkingas, kad turi mane, - neatlyžo ji. 

— Aš dėkingas, brangioji. Bet taip pat velniškai nelaimin- 
gas, kad negaliu vėl turėti Dorės Daro. Ar šimtų kitų merginų 
ir moterų, kurias matysiu ir kurių norėsiu per savo trumpą 
gyvenimą, bet nesugebėsiu nė karto pasiguldyti į lovą. 

— Būk dėkingas, kad tu sveikas. 

— Apmaudauk, kad ilgai tokia nebūsi. 

— Džiaukis, kad bent jau esi gyvas. 

— Siusk, kad mirsi. 

— Viskas galėtų būti kur kas blogiau, - sušuko jinai. 

— Bet galėtų būti ir velnioniškai geriau, - įsiaudrinęs atsakė jis. 

— Nurodai tik vieną priežastį, - paprieštaravo ji. - Sakei, 
gali išvardyti dvi. 

— Ir nesakyk man, kad Dievas veikia paslaptingai, - nekreip- 
damas dėmesio į jos prieštaravimą varė toliau Josarjanas. - 
Jokio paslaptingumo nėra. Jis nieko neveikia. Jis žaidžia. Ar- 
ba Jis visai mus užmiršo. Štai apie kokį Dievą šneka žmonės: 
kaimo stuobrį, nerangų, atgrubnagį, besmegenį, pasipūtusį, 
neišauklėtą juokdarį. Dieve brangus, kaip galima gerbti Aukš- 
čiausiąją būtybę, kuri nusprendžia negalinti apsieiti be tokių 
reiškinių kaip skrepliai ir dantų ėduonis savo dieviškajame 
visatos kūrimo plane? Kas, po perkūnais, dėjosi iškreiptame, 

nedorame, koprologiniame Jo prote, kai Jis atėmė iš senių 
gebėjimą valdyti tuštinimąsi? Kam, rupūs miltai, Jis apskritai 
sukūrė skausmą? 

— Skausmą? - leitenanto Šeiskopfo žmona pergalingai nu“ 
sitvėrė šio žodžio. - Skausmas — naudingas požymis. Skaus- 
mas įspėja apie kūnui gresiantį pavojų. 

— O kas tuos pavojus sukuria? — rūsčiai paklausė Josarjanas 
ir kandžiai nusijuokė. — Ak, koks dosnus Jis buvo, kai davė 
mums skausmą! Kodėl vietoj jo negalėjo panaudoti durų skam- 
bučio mums įspėti ar kurio nors iš savo dangiškųjų chorų? Ar- 
ba mėlynų ir raudonų neono lempučių kiekvieno žmogaus kak- 
tos vidury. Kiekvienas bent šio to vertas automatinių patefonų 
gamintojas būtų galėjęs tai padaryti. Kodėl Jis to nepadarė? 

— Žmonės tikrai kvailai atrodytų su raudonomis neono lem- 
putėmis kaktose. 

— O dabar jie tikrai gražiai atrodo, kai raitosi agonijoje ar 
spangsta nuo morfijaus, gal ne? Kokių milžiniškų, nemirtingų 
klaidų Jis pridarė! Kai pagalvoji, kiek galimybių ir galios Jis 
turėjo gerai atlikti darbą, ir pamatai kvailą, šlykščią netvarką, 
kurią sukūrė, tiesiog stulbsti nuo Jo nekompetentingumo. Aki- 
vaizdu, kad Jam niekad nesumokėjo. Koks save gerbiantis ver- 
slininkas nusisamdytų tokį netikšą bent jau pašto rūšiuotoju? 

Leitenanto Šeiskopfo žmona taip pasibaisėjo, kad jos vei- 
das mirtinai išblyško; išpūtusi akis ji su nerimu žvelgė į jį. 

— Verčiau nekalbėk taip apie Jį, brangusis, — įspėjo jinai 
priekaištingai tyliu, priešišku balsu. — Jis gali tave nubausti. 

— Ar Jis dar nepakankamai mane baudžia? — apmaudžiai 
sušnarpštė Josarjanas. - Žinai, mes negalim leisti Jam išsi- 
sukti sausam. Ne, jokiais būdais neturim leisti jam sausutė- 
liam išlįsti po tiek sielvarto, kurį Jis mums sukėlė. Vieną die- 
ną priversiu Jį sumokėti. Žinau kada. Per Paskutinįjį teismą. 
Taip, tą dieną būsiu taip arti, kad ištiesiu ranką, sugriebsiu tą 
niekingąjį juokdarį už sprando ir... 

— Liaukis! Liaukis! — staiga suspigo leitenanto Šeiskopfo 
žmona ir bergždžiai ėmė talžyti per galvą abiem kumščiais. — 
Liaukis! 

Josarjanas prisidengė ranka, kol ji su moterišku įtūžiu ke- 
lias akimirkas jį vanojo, paskui ryžtingai sugriebė už riešų ir 
švelniai pargriovė ant lovos. 

— Po velnių - ko tu šitaip siunti? — suglumęs paklausė jis 
pašaipiai atgailaudamas. - Maniau, kad tu netiki Dievo. 

— Netikiu, - paplūsdama ašaromis kūkčiojo jinai, - bet Die- 
vas, kurio aš netikiu, yra geras Dievas, teisingas Dievas, gai- 
lestingas Dievas. Jis nėra niekšiškas ir kvailas Dievas, kokį tu 
Jį vaizduoji. 

Josarjanas nusijuokė ir paleido jos rankas. 

— Būkim šiek tiek pakantesni kits kitam religijos klausimu, — 
pasiūlė jis norėdamas jai įsiteikti. —- Tu netikėk tokio Dievo, 
kokio nenori tikėti, o aš netikėsiu tokio Dievo, kokio aš ne- 
noriu tikėti. Sutarta? 

Tai buvo pati nelogiškiausia Padėkos šventė, kokią jis tik 
galėjo prisiminti, ir jo mintys pavydžiai grįžo į laimingą ketu- 
riolikos dienų karantiną ligoninėje pernai. Tačiau net toji idilė 
baigėsi tragiška gaida: pasibaigus karantino laikotarpiui, jis 
vis dar buvo kuo sveikiausias, tad jam vėl pasakė, kad turi 
palikti ligoninę ir eiti kariauti. Išgirdęs šią blogą naujieną Jo- 
sarjanas atsisėdo lovoje ir suriko: 

— Man akyse viskas dvejinasi! 

Palatoje vėl užvirė tikras pragaras. Specialistai atskuodė iš 
visų pusių ir ėmė apžiūrinėti apjuosę tokiu ankštu žiedu, kad 
jis juto drėgną kvėpavimą iš įvairių jų nosių, nemaloniai pu- 
čiančių į vienas ar kitas jo kūno dalis. Jie šniukštinėjo po jo 
akis ir ausis mažyčiais šviesos spindulėliais, puolė jo šlaunis, 
blauzdas ir pėdas guminiais plaktukais ir vibruojančiomis ša- 
kutėmis, traukė iš venų kraują, kaišiojo kas pasitaikė po ran- 
ka į regos lauko kraštą. 

Šios gydytojų brigados vadovas buvo orus, rūpestingas po- 
nas; jis iškėlė pirštą tiesiai prieš Josarjaną ir paklausė: 

— Kiek pirštų matai? 

— Du, - atsakė Josarjanas. 

— O kiek pirštų matai dabar? - paklausė daktaras iškėlęs 
du pirštus. 

— Du, - atsakė Josarjanas. 

— O kiek dabar? - neiškėlęs nė vieno piršto paklausė daktaras. 

— Du, - atsakė Josarjanas. 

Daktaro veide pražydo šypsena. 

— Dievaži, jis teisus! — džiūgaudamas pareiškė jis. - Jam iš 
tikrųjų dvejinasi akyse! 

Jie išvežė Josarjaną į palatą, kurioje gulėjo kitas kareivis, 
kuriam akyse viskas dvejinosi, ir visiems skyriaus ligoniams 
paskyrė karantiną dar keturiolikai dienų. 

— Man akyse viskas dvejinasi! — sušuko kareivis, kuriam 
akyse dvejinosi, kai atvežė Josarjaną. 

— Man akyse viskas dvejinasi! — suriko jam Josarjanas taip 
pat garsiai ir slapčiomis mirktelėjo. 

— Sienas! Sienas! — ėmė rėkti tas kitas kareivis. - Patraukit 
sienas! 

— Sienas! Sienas! — klykė Josarjanas. - Patraukit sienas! 

Vienas iš gydytojų apsimetė stumiąs sieną. 

— Ar tiek užteks? 

Kareivis, kuriam akyse viskas dvejinosi, vangiai šyptelėjo ir 
susmuko ant lovos. Josarjanas taip pat vangiai šyptelėjo ir nu- 
žvelgė savo gabųjį palatos draugą su didžiu nuolankumu bei 
susižavėjimu. Jis suprato atsidūręs šalia meistro. Jam akivaiz- 
džiai reikėjo mokytis iš talentingojo palatos draugo ir jį mėg- 
džioti. Naktį talentingasis palatos draugas mirė, ir Josarjanas 
nusprendė, kad jau užtektinai sekė jo pavyzdžiu. 

— Man akyse viskas viengubinasi! — bemat sušuko jis. 

Grupė kitų specialistų atbildėjo prie jo lovos su instrumen- 
tais aiškintis, ar tai tiesa. 

— Kiek pirštų matai? — paklausė jų vadas iškėlęs vieną pirštą. 

— Vieną. 

Daktaras iškėlė du pirštus. 

— Kiek pirštų matai dabar? 

— Vieną. 

Daktaras iškėlė dešimt pirštų. 

— O kiek dabar? 

— Vieną. 

Daktaras apstulbęs atsisuko į kitus gydytojus. 

— Jam iš tiesų akyse viengubinasi! — sušuko jis. — Mes jį 
pagydėm! 

— Ir pačiu laiku, - paskelbė gydytojas, su kuriuo netrukus 
Josarjanas atsidūrė akis į akį - aukštas, torpedos pavidalo ma- 
lonus vyriškis neskustais rudais šeriais su pakeliu cigarečių 
marškinių kišenėje, kurias vieną po kitos rūkė atsišliejęs į sie- 
ną. - Atvažiavo giminaičiai tavęs aplankyti. Nesijaudink, — 
juokdamasis pridūrė, - ne tavo giminaičiai. Ten motina, tėvas 
ir brolis to vyruko, kuris mirė. Jie sukorė tokį kelią iš Niujor- 
ko, kad pamatytų mirštantį kareivį, 0 tu — parankiausias iš 
visų, kokie yra. 

— Ką čia šnekat? - įtariai paklausė Josarjanas. - Aš nemirštu. 

— Žinoma, miršti. Mes visi mirštam. Kur, velniai griebtų, 
tavo manymu, keliauji? 

— Jie atvyko lankyti ne manęs, - paprieštaravo Josarjanas. — 
Atvyko lankyti savo sūnaus. 

— Jie turės tenkintis tuo, ką gaus. Mums atrodo, kad vienas 
mirštantis vyrukas nė kiek ne prastesnis už kitą — arba nė 
kiek ne geresnis. Mokslininkui visi mirštantys jauni vyrai yra 
lygūs. Turiu tau pasiūlymą. Jei leisi jiems užeiti ir kelias minu- 
tes tave apžiūrinėti, niekam nesakysiu, kad melavai apie ne- 
sveikas kepenis. 

Josarjanas pasitraukė nuo jo toliau. 

— Jūs apie tai Žinot? 

— Aišku, Žinau. Nelaikyk mūsų kvailiais, - draugiškai suki- 
kenęs daktaras užsidegė dar vieną cigaretę. - Manai, kas nors 
patikės, kad tavo kepenys nesveikos, kai maigai sesutėms pa- 
pus menkiausiai progai pasitaikius? Turėsi atsisakyti sekso, 
jei nori įtikinti žmones, kad tavo kepenys negaluoja. 

— Velniškai baisi kaina mokėti vien už tai, kad liktum gyvas. 
Kodėl neįskundėt manęs, jei žinojot, kad apsimetinėju? 

— Kam, po šimts pypkių, man taip daryti? — nustebęs pa- 
klausė daktaras. — Mes visi - iliuzijų verslo atstovai. Aš vi- 
suonet mielai ištiesiu pagalbos ranką kitam bendrininkui, žen- 
giančiam išgyvenimo keliu, jeigu jis pasirengęs padėti man. 

Tie žmonės sukorė labai ilgą kelią, ir aš nenoriu jų nuvilti. 
Senukai kelia man sentimentų. 

— Bet jie atvyko pamatyti savo sūnaus. 

— Jie atvyko per vėlai. Gal jie nė nepastebės, kad tu ne jis. 

— O jeigu jie ims verkti? 

- Jie tikriausiai ims verkti. Čia viena priežasčių, dėl ko jie 
atvyko. Aš klausysiuos už durų, ir jeigu scena taps nemaloni, 
įėjęs nutrauksiu. 

— Visa tai atrodo šiek tiek beprotiška, - svarstė Josarjanas. — 
Beje, kodėl jie nori matyti, kaip miršta jų sūnus? 

— Atsakymo į šį klausimą man taip ir nepavyko rasti, - pri- 
sipažino daktaras, — bet žmonės visuomet to nori. Na tai ką 
pasakysi? Tau tereikia kelias minutes pagulėti ir šiek tiek pa- 
merdėti. Argi labai daug prašau? 

— Gerai, - nusileido Josarjanas. - Tik kelias minutes, be to, 
pažadat, kad lauksit už durų, - jis ėmė įsijausti į vaidmenį. — 
Klausykit, gal reikia mane aptvarstyti, kad būtų įtikinamiau? 

— Sakyčiau, puikiai sumanyta, — paplojo katučių daktaras. 

Josarjaną apvyniojo krūva tvarsčių. Sanitarų brigada įtaisė 
virš abiejų langų gelsvai rudas naktines užuolaidas ir jas už- 
traukė, kad palata skendėtų slogioje prieblandoje. Josarjanas 
pasiūlė pamerkti gėlių, ir daktaras nusiuntė sanitarą, kad ras- 
tų dvi puokšteles vystančių gėlių, skleidžiančių stiprų šleikštų 
kvapą. Kai viskas buvo paruošta, Josarjanui liepė vėl gultis į 
lovą. Tada įleido lankytojus. 

Tie, tartum jausdami, kad trukdo, įėjo dvejodami, pirštų 
galiukais, ir nuolankiai atsiprašinėdami žvilgsniais, pirma — 
sielvartaujantys motina ir tėvas, paskui brolis —- rūsčiai dėb- 
santis stambus jūreivis su gilia krūtine. Vyras ir moteris įžen- 
gė įsitempę, susiglaudę, tarsi iš gerai pažįstamo, tik ezoteri- 
nio dagerotipo, kabančio ant sienos. Abu jie buvo Žemi, su- 
džiūvę ir išdidūs. Atrodė, kad jie padaryti iš geležies ir senų, 
tamsių apdarų. Moteris buvo ilgu, mąsliu, ovaliu degintos umb- 
ros spalvos veidu, su šiurkščiais Žilstančiais juodais plaukais, 
griežtai perskirtais per vidurį ir rūsčiai sušukuotais virš spran- 
do be jokių garbanų, bangų ar papuošalų. Jos burna buvo pa- 


(pi 


“, 
I) 


UT 


224 


niurusi ir liūdna, raukšlėtos lūpos sučiauptos. Tėvas stovėjo 
labai standus ir keistas, su jam gerokai per ankštu kostiumu 
dvieiliu švarku kimštais pečiais. Jis buvo plačiapetis ir raume- 
ningas mažytis žmogeliukas; gunkšlėtą jo veidą puošė nuosta- 
biai užriesti sidabriniai ūsai. Jo akys buvo raukuotos ir traiš- 
kanotos; jis stovėjo susidrovėjęs, laikydamas raumeningose 
darbininko rankose juodo minkšto fetro skrybėlės kraštus prie- 
šais plačius atlapus, ir atrodė, kad tragiškai nesmagiai jaučia- 
si. Skurdas ir sunkus darbas abu pasibaisėtinai sužalojo. Bro- 
liui rūpėjo su kuo nors susimušti. Jo apskrita balta kepurė bu- 
vo įžūliai pakreipta, pirštai sugniaužti į kumščius, į viską kam- 
baryje jis Žaibavo su įžeisto agresoriaus mina. 

Visi trys nedrąsiai nugirgždėjo į priekį laikydamiesi šalia 
kits kito sėlinančiu laidotuvininkų būreliu, iš lėto slinkdami 
beveik koja kojon, kol atsidūrė prie lovos ir sustoję įsmeigė 
akis į Josarjaną. Stojo šiurpi ir kankinama tyla, grasinanti tęs- 
tis amžinai. Josarjanas jos nebeištvėrė ir atsikrenkštė. Galop 
senukas prašneko. 

— Jis siaubingai atrodo, - tarė jis. 

— Jis serga, tėtuk. 

— Džuzepe, - tarė motina per tą laiką atsisėdusi ant kėdės 
ir susidėjusi ant kelių gyslotus pirštus. 

— Mano vardas Josarjanas, — atsakė Josarjanas. 

— Jo vardas Josarjanas, mamyt. Josarjanai — nejaugi tu ma- 
nęs nepažįsti? Aš tavo brolis Džonas. Negi nežinai, kas aš? 

— Aišku, žinau. Tu mano brolis Džonas. 

— Jis mane pažįsta! Tėtuk, jis žino, kas aš. Josarjanai, čia 
tėtukas. Pasakyk tėtukui „sveikas“. 

— Sveikas, tėtuk, — tarė Josarjanas. 

— Sveikas, Džuzepe. 

— Jo vardas Josarjanas, tėtuk. 

— Negaliu atsipeikėti, kaip siaubingai jis atrodo, - tarė tė- 
vas. 

— Jis sunkiai serga, tėtuk. Daktaras sako, kad jis mirs. 

— Nežinojau, tikėti daktaru ar ne, —- atsakė tėvas. — Pats 
žinai, kokie tie žmonės sukti. 

— Džuzepe, - vėl tarė motina tylia, trūkinėjančia prislopin- 
to sielvarto gaida. 

— Jo vardas Josarjanas, mamyt. Jos atmintis jau nekokia. 
Kaip čia su tavim elgiasi, broliuk? Neblogai? — Neblogai, — 
patvirtino Josarjanas. 

— Tai gerai. Tik nesileisk čia niekieno stumdomas. Tu ne 
prastesnis nė už vieną jų, nors esi italas. Tu irgi turi teisių. 

Josarjanas krūptelėjo ir užsimerkė, kad nereikėtų žiūrėti į 
savo brolį Džoną. Jis pasijuto ligonis. 

— Dabar matot, kaip siaubingai jis atrodo, - pastebėjo tė- 
vas. 

— Džuzepe, - tarė motina. 

— Mamyt, jo vardas Josarjanas, — nekantriai pertraukė ją 
brolis. - Nejaugi negali įsidėmėti? 

— Viskas gerai, — pertraukė jį Josarjanas. — Ji gali vadinti 
mane Džuzepe, jeigu to nori. 

— Džuzepe, - tarė jinai jam. 

— Nesijaudink, Josarjanai, - tarė brolis. - Viskas bus gerai. 

— Nesijaudink, mamyt, — tarė Josarjanas. — Viskas bus gerai. 

— Ar kunigas buvo atėjęs? — pasiteiravo brolis. 

— Taip, - pamelavo Josarjanas ir dar kartą krūptelėjo. 

— Tai gerai, — nusprendė brolis. - Svarbiausia, kad gautum 
viską, kas tau priklauso. Mes atkakom net iš Niujorko. Bijo- 
jom, kad nespėsim. 

— Ko nespėsim? 

— Pamatyti tavęs prieš mirtį. 

— Koks skirtumas? 

— Mes nenorėjom, kad mirtum vienas. 

— Koks skirtumas? 

— Tikriausiai jis 1ma kliedėti, - tarė brolis. - Jis be perstojo 
kartoja tą patį. 

— Iš tikrųjų labai keista, - atsakė senukas. —- Visada maniau, 
kad jo vardas Džuzepė, o dabar sužinau, kad jo vardas Josar- 
janas. Iš tikrųjų labai keista. 

— Mamyt, pataisyk jam nuotaiką, - paragino brolis. - Pasa- 
kyk ką nors, kad jis pralinksmėtų. 

— Džuzepe. 

— Jis ne Džuzepė, mamyt. Jis Josarjanas. 

— Koks skirtumas? — nepakeldama akių vis tuo pačiu gedė- 
tojos balsu atsakė motina. — Jis juk miršta. 

Pabrinkusios jos akys pritvinko ašarų ir ji ėmė verkti iš lėto 
siūbuodama ant kėdės; jos rankos gulėjo ant kelių lyg nukri- 
tusios naktinės peteliškės. Josarjanas išsigando, kad ji pradės 
aimanuoti. Tėvas ir brolis taip pat apsiverkė. Josarjanas stai- 
ga prisiminė, ko jie visi verkia, ir pats apsiašarojo. Į palatą 
įėjo daktaras, kurio jis anksčiau nebuvo matęs, ir mandagiai 
liepė lankytojams išeiti. Tėvas oficialiai atsistojo atsisveikinti. 

— Džuzepe, - pradėjo jis. 

— Josarjanai, - pataisė sūnus. 

— Josarjanai, - tarė tėvas. 

— Džuzepe, - pataisė Josarjanas. 

— Netrukus tu mirsi. 

Josarjanas vėl apsiverkė. Daktaras bjauriai į jį dėbtelėjo iš 
kito palatos galo, ir Josarjanas susitvardė. 

Panarinęs galvą tėvas tęsė: 

— Kai kalbėsies su tuo asmeniu aukštai, noriu, kad Jam per- 
duotum kai ką nuo manęs. Pasakyk Jam, kad neteisinga, kai 
žmonės miršta jauni. Kalbu nuoširdžiai. Pasakyk, kad jeigu 
jie apskritai privalo mirti, tai turi mirti seni. Noriu, kad tai 
Jam perduotum. Man regis, Jis nežino, kad taip neteisinga, 
nes visi laiko Jį geru, bet tie dalykai jau seniai, seniai tęsiasi. 
Perduosi? 

— Ir neleisk niekam ten, aukštai, tavęs stumdyti, - patarė 
brolis. - Danguj tu būsi nė kiek ne prastesnis už kitus, nors 
esi italas. 

— Apsirenk šiltai, - tarė motina. Josarjanui pasirodė, kad ji 
žino, ką sako. 

Pulkininkas Ketkartas 


Pulkininkas Ketkartas buvo gudrus, netvarkingas, nelaimin- 
gas trisdešimt šešerių metų vyras, kuriam sekėsi visą gyveni- 
mą. Jis vaikščiodavo dramblodamas ir norėjo būti generolu. 
Jis buvo šaunus ir prislėgtas, santūrus ir susigraužęs. Jis jau- 
tėsi savim patenkintas ir nesaugus, ryžtingai griebdavosi ad- 
ministracinių gudrybių, kai norėdavo atkreipti į save viršinin- 
kų dėmesį, ir susirūpinęs drebėdavo, kad jo kėslai gali atsi- 
gręžti prieš jį patį. Jis buvo gražus ir nepatrauklus, nutrūk- 
tgalviškas, raumeningas, pasipūtęs vyras; jis auginosi riebalų 
sluoksnį ir chroniškai kamavosi nuo blogos nuojautos prie- 
puolių. Pulkininkas Ketkartas buvo pasipūtęs, nes buvo ne 
papulkininkis, o tikras pulkininkas ir vadovavo koviniam pa- 
daliniui vos trisdešimt šešerių; pulkininkas Ketkartas buvo pri- 
slėgtas, nes buvo tik pulkininkas, nors jau buvo trisdešimt še- 
šerių. 

Pulkininkas Ketkartas nepripažino absoliutų. Savo paties 
laimėjimus jis galėjo matuoti tik lygindamas su kitais, o tobu- 
14 meistriškumą įsivaizdavo kaip gebėjimą ką nors daryti bent 
jau taip pat gerai kaip jo paties amžiaus vyrai, kurie tą patį 
darė dar geriau. Tas faktas, kad tūkstančiai jo paties amžiaus 
ir vyresni vyrai nė neišsitarnavo majoro laipsnio, įkvėpdavo 
jam tuščiagarbišką pasigėrėjimą savo paties vertingumu; kita 
vertus, tas faktas, kad kai kurie jo paties amžiaus ir jaunesni 
vyrai jau buvo generolai, nuodijo jį kankinamu pojūčiu, kad 
yra nevykėlis, ir jis grauždavosi nagus iš nenumaldomo susi- 
rūpinimo, dar stipresnio už Alkanojo Džo. 

Pulkininkas Ketkartas buvo labai didelis rūškanas plačia- 


JA 
i 


/, 
“, 
9 


IU 
L UTTŲ 


228 


petis vyras trumpai kirptais garbanotais tamsiais plaukais, ku- 
rių galiukai žilo, ir įmantriu kandikliu, kurį nusipirko dieną 
prieš atvykdamas į Pjanosą vadovauti grupei. Jis kiekviena 
proga didingai demonstruodavo tą kandiklį ir išmoko vikriai 
jį vartyti tarp pirštų. Jis nesąmoningai aptiko savo vaisingą 
gabumą rūkyti su kandikliu. Jo žiniomis, tas kandiklis buvo 
vienintelis visame Viduržemio jūros karo veiksmų teatre, ir ši 
mintis glostė jo savimeilę, bet tuo pat metu kėlė nerimą. Jis 
nė kiek neabejojo, kad toks galantiškas ir apsišvietęs žmogus 
kaip generolas Suskingas pritarė jo rūkymui su kandikliu, nors 
juodu retai būdavo kits kito draugijoje, ir dėl to jam labai pa- 
sisekė, — su palengvėjimu suvokė pulkininkas Ketkartas, - ka- 
dangi generolas Suskingas, ko gero, visiškai nepritarė jo rū- 
kymui su kandikliu. Kai pulkininką Ketkartą užgriūdavo to- 
kios blogos nuojautos, jis tramdydavo raudą ir norėdavo mes- 
ti tą prakeiktą daiktą šalin, bet jį sulaikydavo nepalaužiamas 
įsitikinimas, kad kandiklis puošia jo vyrišką, karišką stotą nere- 
gėtu rafinuoto didvyriškumo spindesiu, kuris nušviesdavo jį aki- 
namu pranašumu prieš visus kitus Amerikos armijos karinin- 
kus, su kuriais varžėsi. Tačiau kaip jis galėjo tuo įsitikinti? 
Pulkininkas Ketkartas šiuo požiūriu buvo nepailstantis — 
darbštus, smarkus, atsidavęs karo taktikas, dieną naktį skai- 
čiuodavęs, kaip pasitarnavus sau pačiam. Jis buvo savo paties 
sarkofagas, drąsus ir neklystantis diplomatas, kuris visuomet 
pasidygėjęs plūsdavo save už visas praleistas progas ir apmau- 
džiai krimsdavosi dėl visų padarytų klaidų. Jis buvo įsitem- 
pes, irzlus, kupinas kartėlio ir pasitenkinimo savim. Jis buvo 
narsus prisitaikėlis, kiauliškai stverdavęs kiekvieną progą, kurią 
jam pakišdavo papulkininkis Kornas, ir iškart šlapios nevil- 
ties apimtas drebėdavęs dėl galimų padarinių jam pačiam. Jis 
godžiai rinkdavo gandus ir brangino paskalas. Jis tikėdavo vi- 
somis išgirstomis naujienomis, bet į visas žiūrėdavo skeptiš- 
kai. Jis nuolatos budriai laukdavo kiekvieno ženklo ir įžval- 
giai, jautriai reaguodavo į visus santykius ir situacijas, kurių 
nebūdavo. Jis gerai žinodavo esamą padėtį ir visuomet grau- 
džiai stengdavosi sužinoti, kas aplink darosi. Jis buvo padū- 

kęs, bebaimis peštukas, nepaguodžiamai krimsdavęsis dėl siau- 
bingo, neištrinamo įspūdžio, kurį žinojo darąs įtakingiems žmo- 
nėms, kurie menkai težinojo, kad toks apskritai gyvena. 

Visi Jį persekiojo. Pulkininkas Ketkartas gyveno vadovau- 
damasis savo protu nepastoviame aritmetiniame pasaulyje sa- 
vo reputacijos dėmių ir puošmenų, neregėtų įsivaizduojamų 
pergalių ir katastrofiškų įsivaizduojamų pralaimėjimų. Kas va- 
landą jį apimdavo tai sielvartas, tai džiugesys; jis fantastiškai 
gražindavo savo pergalių didybę ir tragiškai perdėdavo savo 
pralaimėjimų rimtumą. Niekas nė karto neužklupo jo snau- 
džiančio. Jeigu jį pasiekdavo žinia, kad kas nors matė genero- 
l4 Šmiksoną ar generolą Suskingą besišypsantį, susiraukusį, 
ar nesišypsantį ir nesusiraukusį, jis nenustygdavo, kol neras- 
davo priimtino paaiškinimo ir užsispyręs bambėdavo, kol pa- 
pulkininkis Kornas prikalbindavo jį nusiraminti ir atsipalai- 
duoti. 

Papulkininkis Kornas buvo ištikimas, nepakeičiamas sąjun- 
gininkas, kuris gadindavo pulkininkui Ketkartui nervus. Pul- 
kininkas Ketkartas prisiekinėdavo amžiną dėkingumą papul- 
kininkiui Kornui už jo sugalvotus sumanius ėjimus, o paskui 
ant jo niršdavo supratęs, kad iš jų gali nieko neišeiti. Pulki- 
ninkas Ketkartas jautėsi labai skolingas papulkininkiui Kor- 
nui ir visai jo nemėgo. Juodu buvo labai artimi. Pulkininkas 
Ketkartas pavydėjo papulkininkiui Kornui intelekto ir dažnai 
turėdavo sau priminti, kad Kornas vis dar tėra papulkininkis, 
nors beveik dešimčia metų vyresnis už pulkininką Ketkartą, 
ir kad papulkininkis Kornas baigė valstybinį universitetą. Pul- 
kininkas Ketkartas aimanuodavo dėl niekingos lemties, davu- 
sios jam neįkainojamu padėjėju tokį neišauklėtą žmogų kaip 
papulkininkis Kornas. Jis jautėsi pažemintas, kad turėjo vi- 
siškai pasikliauti žmogumi, išsilavinimą gavusiu valstybinia- 
me universitete. Jei kas nors turėjo tapti jam nepakeičiamu 
pagalbininku, virkavo pulkininkas Ketkartas, kodėl jis nega- 
lėjo būti turtingas ir tvarkingas, Žmogus iš geresnės šeimos, 
labiau subrendęs už papulkininkį Korną, kuris nežiūrėtų į pul- 
kininko Ketkarto troškimą tapti generolu taip nerimtai, kaip 

pulkininkas Ketkartas slapčia įtarė papulkininkį Korną slap- 
čia Žiūrint. 

Pulkininkas Ketkartas taip desperatiškai norėjo tapti gene- 
rolu, kad buvo pasiryžęs griebtis visko, net religijos, ir vieną 
vėlų rytą, praėjus savaitei nuo tada, kai padidino reikalauja- 
mų skrydžių skaičių iki šešiasdešimties, jis pasikvietė į kabi- 
netą kapelioną ir staigiu judesiu parodė į žurnalą The Satur- 
day Evening Post, gulintį ant jo stalo. Pulkininkas buvo plačiai 
prasisegęs chaki spalvos marškinių apykaklę, tad buvo matyti 
kietų juodų barzdos šerių šešėlis ant balto kaip kiaušinis kak- 
lo, ir turėjo korėtą nukarusią apatinę lūpą. Jis buvo iš tų, kas 
niekados neparunda nuo saulės, tad kiek įmanydamas vengė 
jos spindulių, kad nenudegtų. Pulkininkas buvo daugiau negu 
galva aukštesnis už kapelioną ir daugiau negu dvigubai plates- 
nis, tad šalia ištinusio, valdingo jo autoriteto kapelionas jau- 
tėsi silpnas ir paliegęs. 

— Žiūrėkit, kapelione, - liepė pulkininkas Ketkartas įsrieg- 
damas cigaretę į kandiklį ir sudribdamas ant sukamosios kė- 
dės prie savo rašomojo stalo. - Sakykit, ką apie tai manot. 

Kapelionas paklusniai pažvelgė į atverstą Žurnalą ir pamatė 
vedamąjį apie amerikiečių bombonešių grupę Anglijoje, ku- 
rios kapelionas prieš kiekvieną skrydį sukalbėdavo maldą in- 
struktažo kambaryje. Kapelionas vos neapsiverkė iš džiaugs- 
mo supratęs, kad pulkininkas ant jo nestaugs. Juodu beveik 
nesikalbėjo nuo to audringo vakaro, kai pulkininkas Ketkar- 
tas išmetė jį iš karininkų klubo generolui Šmiksonui liepus po 
to, kai Vadas Baltoji Pusiau Aviža vožė pulkininkui Mudusui 
į nosį. Eidamas čia kapelionas baiminosi, kad pulkininkas ruo- 
šiasi Jį peikti už tai, kad išvakarėse be leidimo vėl pasirodė 
karininkų klube. Ten jis nuėjo su Josarjanu ir Danbaru, kai 
tuodu netikėtai pasirodė miško laukymėje stovinčioje jo pala- 
pinėje ir paprašė prie jų prisidėti. Nors ir kaip kapelionas bi- 
jojo pulkininko Ketkarto, jam buvo lengviau užsitraukti jo ne- 
pasitenkinimą, negu atsisakyti rūpestingo kvietimo dviejų nau- 
jų draugų, su kuriais susipažino per vieną iš apsilankymų ligo- 
ninėje vos prieš kelias savaites ir kurie taip veiksmingai sten- 

gėsi izoliuoti jį nuo aibės visuomeninių netikėtumų, susijusių 
su jo oficialia užduotimi kuo artimiau bendrauti su gerais de- 
vyniais šimtais nepažįstamų karininkų, puskarininkių ir eili- 
nių, laikiusių jį keistuoliu. 

Kapelionas akimis prilipo prie žurnalo puslapių. Jis po du 
kartus apžiūrinėjo kiekvieną nuotrauką ir įdėmiai skaitė pa- 
rašus, dėliodamas savo atsakymą į pulkininko klausimą į gra- 
matiškai taisyklingą sakinį, kurį jis kartojo ir perdarinėjo min- 
tyse nemažai kartų, kol galop sukaupė atsakymui reikiamą 
drąsą. 

— Manau, kad kalbėti maldas prieš kiekvieną skrydį yra la- 
bai doras ir itin pagirtinas Žingsnis, sere, - nedrąsiai tarė jis ir 
ėmė laukti. 

— Taip, — pritarė pulkininkas. —- Bet man rūpi, ar maldos 
duos vaisių čia. 

— Taip, sere, - po kelių sekundžių atsakė kapelionas. - Ma- 
nyčiau, kad duos. 

— Tada aš norėčiau pamėginti. 

Staiga sunkius, miltingus pulkininko žandus nudažė spin- 
dintys entuziazmo lopai. Jis atsistojo ir susijaudinęs ėmė vaikš- 
čioti po kambarį. 

— Žiūrėkit, kiek naudos maldos davė tiems vyrams Anglijo- 
je. Štai nuotrauka The Saturday Evening Post žurnale pulki- 
ninko, kurio kapelionas vadovauja maldoms prieš kiekvieną 
kovinį skrydį. Jeigu maldos duoda vaisių jam, turėtų duoti ir 
mums. Gal jeigu kalbėsime maldas, ir mano nuotrauką įdės 
The Saturday Evening Post. 

Pulkininkas atsisėdo ir atokiai nusišypsojo, apimtas dosnių 
apmąstymų. Kapelionas nenumanė, ką dabar turi sakyti. Nu- 
taisęs liūdnai susimąsčiusią miną pailgame, ganėtinai išblyš- 
kusiame veide, leido žvilgsniui įsmigti į kelias iš aukštų pinti- 
nių, prikrautų raudonų slyvų veislės pomidorų ir eilėmis su- 
statytų priešais visas sienas. Apsimetė sutelkęs dėmesį į atsa- 
kymą. Po kiek laiko susigriebė iš tikrųjų spoksąs į nesuskai- 
čiuojamas eiles pintinių raudonų slyvų veislės pomidorų, ir jį 
taip suintrigavo klausimas, kodėl grupės vado kabinete riogso 

kupinos pintinės raudonų slyvų veislės pomidorų, kad jis vi- 
siškai pamiršo pokalbį apie maldas, bet tada pulkininkas Ket- 
kartas, geraširdiškai nukrypęs nuo temos, paklausė: 

— Gal norit jų nusipirkti, kapelione? Jie iš mūsų ūkio, kurį 
mes su papulkininkiu Kornu turim kalnuose. Galėčiau par- 
duoti pintinę didmenine kaina. 

— Ne, sere. Nenorėčiau. 

— Nieko baisaus, - pakančiai patikino jį pulkininkas. - Pirkti 
nebūtina. Mailas mielai superka viską, ką mes užauginam. Ši- 
tie pomidorai nuskinti tik vakar. Atkreipkit dėmesį, kokie jie 
standūs ir prinokę - nelyginant mergaitės krūtys. 

Kapelionas paraudo, ir pulkininkas iškart suprato sukly- 
dęs. Jis susigėdęs nunarino galvą; gremėzdiškas jo veidas de- 
gė. Pirštai atrodė šiurkštūs ir nepaklusnūs. Jis tulžingai ne- 
kentė kapeliono už tai, kad jis kapelionas ir kad padarė siau- 
bingą klaidą pasakęs palyginimą, kuris, neabejojo, bet kokioj 
kitoj draugijoj būtų buvęs palaikytas šmaikščiu ir rafinuotu. 
Nusiminęs stengėsi prisiminti kokį būdą, kuris išgelbėtų juo- 
du nuo šio klaikaus konfūzo. Tačiau prisiminė visai kitką: kad 
kapelionas tėra kapitonas, ir iškart išsitiesė Žiobtelėjęs iš šo- 
ko ir pasipiktinimo. Žandai įsitempė iš įtūžio nuo minties, 
kad ką tik apgaulingai buvo pažemintas žmogaus, kuris be- 
veik vienmetis su juo, bet tėra kapitonas, ir kerštingai smeigė 
į Jį tokį žudikiškai priešišką žvilgsnį, kad kapelionas ėmė tir- 
tėti. Pulkininkas sadistiškai baudė jį ilgu, rūsčiu, pikta linkin- 
čiu, neapykantos kupinu, nebyliu žvilgsniu. 

— Mes kalbėjomės apie kitką, - pagaliau kandžiai priminė 
jis kapelionui. — Kalbėjomės ne apie standžias, prinokusias 
mergaičių krūtis, o apie visai kitokius dalykus. Kalbėjomės 
apie apeigas instruktažo kambaryje prieš kiekvieną skrydį. Ar 
kas nors trukdo jas rengti? 

— Niekas netrukdo, sere, —- suniurzgėjo kapelionas. 

— Tada pradėsime šiandien po pietų. 

Pulkininkas ėmė galvoti apie smulkmenas, ir jo priešišku- 
mas pamažėle lyžo. 

— Noriu, kad gerai apgalvotumėt, kokias maldas kalbėsime. 

Nenoriu nieko slogaus ar liūdno. Noriu vien lengvų ir šmaikš- 
čių dalykų — kad vaikinai išskristų visai smagiai nusiteikę. Ar 
suprantat, ką turiu galvoj? Nenoriu jokių niekų apie Dievo 
karalystę ir Mirties slėnį. Jie pernelyg slegiantys. Kodėl jūs 
nutaisėt tokį rūgštų veidą? 

— Atleiskit, sere, - miknojo kapelionas. - Taip jau sutapo, 
kad aš galvojau apie dvidešimt trečiąją psalmę, kai jūs tai pa- 
sakėt. 

— Kokie ten žodžiai? 

— Jūs kaip tik ją ir turėjot omeny, sere. „Viešpats gano ma- 
ne; nieko man...“ 

— Taip, ją ir turėjau omeny. Šita atkrinta. Kokių dar turit? 

— „Gelbėk mane, Dieve, nes pakilo vanduo man iki...“ 

— Jokio vandens, — nusprendė pulkininkas atšiauriai pūsda- 
mas į kandiklį, iš kurio nuorūką iškratė į akytos bronzos pele- 
ninę. - Kodėl nepabandžius ko nors, susijusio su muzika? Tar- 
kime, apie arfas ant gluosnių? 

— Toje kalbama apie Babilonijos upes, sere, - atsakė kape- 
lionas. — „...ten sėdėjome ir verkėme, atsiminę Sioną“. 

— Sioną? 74 tuoj pat pamirškime. Norėčiau sužinoti, kaip 
tas Sionas ten atsirado? Ar neturit ko nors juokinga, kur ne- 
būtų užsimenama apie vandenis ir Dievo slėnius? Jeigu galė- 
tume, norėčiau, kad apskritai neliestume religijos temos. 

— Atleiskit, sere, — atsiprašinėjo kapelionas, — bet beveik 
visos man žinomos maldos yra ganėtinai liūdnos ir visose bent 
probėgšmais užsimenama apie Dievą. 

— Tada sukurkime naujų. Vyrai ir taip bamba dėl skrydžių, 
į kuriuos juos siunčiu - nereikia dar labiau jų rūstinti pamoks- 
lais apie Dievą, mirtį ar rojų. Kodėl negalim laikytis kokio 
pozityvesnio požiūrio? Kodėl visi negalim melsti ko nors gero 
— pavyzdžiui, kad bombos kristų glaudžiau? Nejaugi negalė- 
tume melsti, kad bombos kristų glaudžiau? 

— Na taip, manau, kad galim, sere, - dvejodamas atsakė 
kapelionas. - Jeigu to jums tereikia, galėtumėt išsiversti be 
manęs. Galėtumėt pats tai daryti. 

— Žinau, kad galėčiau, - gaižiai atšovė pulkininkas. - Bet 

kam, jūsų manymu, jūs čia reikalingas? Galėčiau pats sau pirkti 
maistą, bet tai Mailo pareiga, ir todėl jis perka maistą visoms 
šio rajono aviacijos grupėms. Jūsų pareiga - vadovauti mūsų 
maldoms, taigi nuo šiol vadovausite mums meldžiantis, kad 
per kiekvieną kovinę operaciją bombos kristų glaudžiau. Aiš- 
ku? Manau, tikrai verta melstis, kad bombos kristų glaudžiau. 
"Tuomet pasitaisytų visų mūsų reputacija generolo Suskingo 
akyse. Generolas Suskingas įsitikinęs, kad iš lėktuvo padary- 
tos nuotraukos išeina žymiai geresnės, kai bombos krinta glau- 
džiai. 

— Generolas Suskingas, sere? 

— Tikrai taip, kapelione, — atsakė pulkininkas tėviškai ki- 
kendamas iš suglumusios kapeliono išraiškos. - Nenoriu, kad 
apie tai sklistų kalbos, bet atrodo, kad generolas Šmiksonas 
pagaliau pasitraukia, O į jo vietą numatytas generolas Suskin- 
gas. Kalbant atvirai, nesikrimsiu, kai taip atsitiks. Generolas 
Suskingas - labai geras žmogus, ir manau, kad mums visiems 
bus kur kas geriau, kai jis ims vadovauti. Kita vertus, taip gali 
niekuomet neatsitikti, ir mums visiems ir toliau vadovautų ge- 
nerolas Šmiksonas. Kalbant atvirai, nesikrimsiu, jei atsitiktų 
šitaip, nes generolas Šmiksonas taip pat labai geras žmogus, 
ir manau, kad mums visiems irgi būtų kur kas geriau, jeigu 
vadovautų jis. Tikiuosi, niekam apie tai neprasitarsite, kapelio- 
ne. Nenoriu, kad vienas ar kitas imtų manyti, kad remiu ne jį. 

— Klausau, sere. 

— Na ir gerai, - šūktelėjo pulkininkas ir linksmas atsistojo. — 
Bet dėl tokių paskalų apie mus nepradės rašyti The Saturday 
Evening Post, ar ne, kapelione? Pagalvokime, kaip reikėtų vyk- 
dyti tas apeigas. Beje, kapelione, kol kas nė žodžio apie tai 
papulkininkiui Kornui, supratot? 

— Taip, sere. 

Pulkininkas Ketkartas ėmė mąsliai trepsėti siaurais kori- 
doriais, likusiais tarp jo slyvų veislės pomidorų pintinių ir ra- 
šomojo stalo su medinėmis kėdėmis kambario viduryje. 

— Sakyčiau, jūs turėsit laukti už durų, kol baigsis instrukta- 
Žas, nes per jį pateikiama slapta informacija. Mes galim ne- 

mačiomis jus įsivesti, kol majoras Denbis sutikrins laikrodžius. 
Manau, kad tikslus laikas nėra jokia paslaptis. Skirsime jums 
maždaug pusantros minutės. Ar pusantros minutės užteks? 

— Taip, sere. Jeigu per tą laiką nereikės išprašyti iš kamba- 
rio ateistų ir įleisti eilinių ir puskarininkių. 

Pulkininkas Ketkartas sustojo kaip įbestas. 

— Kokių ateistų? — užbaubė jis nuolankiai, akimirksniu vir- 
tęs dorovingu, karingu priešgyna. - Mano dalinyje nėra jokių 
ateistų! Ateizmą juk draudžia įstatymai, ar ne? 

— Ne, sere, nedraudžia. 

— Nedraudžia? — nustebo pulkininkas. - Bet tai antiameri- 
kietiška veikla, ar ne? 

— Nesu tuo įsitikinęs, sere, — atsakė kapelionas. 

— Užtat aš įsitikinęs! — pareiškė pulkininkas. — Aš neper- 
traukinėsiu mūsų religinių apeigų vien tam, kad įtikčiau sau- 
jelei prakeiktų ateistų. Iš manęs jokių ypatingų privilegijų jie 
nesulauks. Galės pasilikti ten, kur yra, ir melstis su mumis 
visais. O ko ten minėjot eilinius ir puskarininkius? Kuo jie čia 
dėti? 

Kapelionas pajuto, kaip rausta jo veidas. 

— Atsiprašau, sere. Tik pamaniau, kad jūs norėsit, jog eili- 
niai ir puskarininkiai dalyvautų, nes jie vykdys tą pačią kovinę 
operaciją. 

— Aš to nenoriu. Jie juk turi savo Dievą ir savo kapelioną, 
ar ne? 

— Neturi, sere. 

— Ką čia paistot? Norit pasakyti, kad jie meldžiasi tam pa- 
čiam Dievui kaip ir mes? 

— Taip, sere. 

— Ir Jis klausosi? 

— Manau, kad taip, sere. 

— Kad aš prasmegčiau skradžiai! — tarė pulkininkas ir su 
klausiama pašaipa numykė kažką panosėj. Po akimirkos jo 
nuotaika staiga pabjuro ir jis delnu perbraukė trumpas, juo- 
das, žylančias garbanas. - Jūs tikrai manot, kad verta įsileisti 
eilinius ir puskarininkius? — susirūpinęs paklausė. 

— Manyčiau, kad šitaip būtų bent jau padoru. 

— Nenorėčiau jų įsileisti, - patikėjo paslaptį pulkininkas ir 
ėmė negailestingai traškinti krumplius žingsniuodamas pirmyn 
atgal. — Tik nesupraskit manęs klaidingai, kapelione. Taip yra 
ne todėl, kad laikau eilinius ir puskarininkius purvinais, vul- 
gariais ir žemesniais už mus žmonėmis. Tiesiog neužtenka vie- 
tos. Nors atvirai pasakius, nepageidaučiau, kad karininkai bi- 
čiuliautųsi su eiliniais ir puskarininkiais instruktažo kamba- 
ryje. Man regis, jie pakankamai daug laiko vieni kitus mato 
per skrydžius. Supraskit: kai kurie geriausi mano draugai yra 
eiliniai ir puskarininkiai, bet dar arčiau aš jų neprisileidžiu. 
Sakykit atvirai, kapelione: juk nenorėtumėt, kad jūsų sesuo 
ištekėtų už eilinio ar puskarininkio? 

— Mano sesuo - pati puskarininkė, sere, - atsakė kapelio- 
nas. 

Pulkininkas vėl sustojo kaip įbestas ir rūsčiai nužvelgė ka- 
pelioną norėdamas įsitikinti, kad tas iš jo nesišaipo. - Ką jūs 
norėjot tuo pasakyti, kapelione? Nevykusiai pajuokavot? 

— Oi ne, sere, - skubėjo aiškinti kapelionas skausmingu su- 
trikusio Žmogaus veidu. — Jinai — jūrų pėstininkų vyresnioji 
seržantė. 

Pulkininkas niekad nemėgo kapeliono, o dabar juo šlykštė- 
josi ir nepasitikėjo. Jį apėmė grėsminga pavojaus nuojauta ir 
dingtelėjo, ar tik kapelionas irgi nerezga prieš jį sąmokslo — 
gal -nekalbi, neįspūdinga laikysena iš tikrųjų yra priedanga, 
maskuojanti giliai slepiamus liepsningus suktus ir nesąžinin- 
gus siekius. Kapelionas buvo kažkoks juokingas, ir netrukus 
pulkininkas suprato kodėl. Kapelionas stovėjo įsitempęs pa- 
dėtyje „ramiai“, nes pulkininkas užmiršo duoti komandą „lais- 
vai“. Tegul ir toliau taip stovi, - kerštingai nusprendė pulki- 
ninkas, — pamatys, katras čia viršininkas, be to, jis pats išsau- 
gos orumą, kurį galėtų prarasti pripažinęs savo užmaršumą. 

Pulkininką Ketkartą, spoksantį plačiu buku mintyse apie 
save paskendusio Žmogaus žvilgsniu, hipnotiškai traukė lan- 
gas. Iš eilinių ir puskarininkių visada lauk išdavystės, - nu- 
sprendė jis. Gedulingai paniuręs jis pažiūrėjo žemyn į stendi- 

nio šaudymo aikštelę, kurią liepė pastatyti štabo karininkams, 
ir prisiminė tą žeminančią popietę, kai generolas Šmiksonas 
išdėjo jį į šuns dienas papulkininkio Korno bei majoro Den- 
bio akivaizdoje ir liepė įsileisti į šaudyklą visus eilinius ir pus- 
karininkius, vykdančius kovines užduotis. Pulkininkas Ket- 
kartas gavo prisipažinti, kad šaudymo stendas sugadino jam 
reputaciją. Jis neabejojo, kad generolas Šmiksonas niekuo- 
met to nepamiršo, nors neabejojo, kad generolas Šmiksonas 
to nė neprisiminė, 0 tai buvo didžiulė neteisybė, - graudenosi 
pulkininkas Ketkartas, nes jau pats sumanymas įrengti šau- 
dyklą turėjo gerokai pataisyti jo reputaciją, nors ją tik gerokai 
sugadino. Pulkininkas Ketkartas nepajėgė išsiaiškinti, kiek lai- 
mėjo ar pralošė dėl tos savo prakeiktos šaudyklos ir gailėjosi, 
kad papulkininkio Korno šią akimirką nėra kabinete - jis dar 
kartą įvertintų jam visą epizodą ir nuramintų jo nuogąstavi- 
mus. 

Viskas be galo glumino, be galo liūdino. Pulkininkas Ket- 
kartas išsitraukė iš burnos kandiklį, stačią įsikišo į marškinių 
kišenę ir sielvartingai ėmė kramtyti abiejų rankų nagus. Visi 
ėjo prieš jį, ir jam buvo pikta iki širdies gelmių, kad krizės 
akimirką šalia nėra papulkininkio Korno - galėtų padėti jam 
nuspręsti, ką daryti su tais maldų susirinkimais. O kapelionu, 
kuris vis dar buvo tik kapitonas, jis beveik visai nepasitikėjo. 

— Manot, - paklausė jis, - kad neįsileidus eilinių ir puskari- 
ninkių, mūsų galimybės pasiekti rezultatų sumažėtų? 

Kapelionas sudvejojo; jis vėl pasijuto klausiamas dalykų, 
apie kuriuos menkai išmano. 

— Taip, sere, - galop atsakė. - Manau, visai galimas daiktas, 
toks poelgis sumažintų jūsų galimybes, jog jūsų malda, kad 
bombos kristų glaudžiau, būtų patenkinta. 

— Apie tai nė negalvojau! - sušuko pulkininkas; jo akys mirk- 
sėdamos taškėsi lyg balos. — Jūs norit pasakyti, kad Dievas 
gali nuspręsti mane nubausti ir išsklaidyti bombas dar labiau? 

— Taip, sere, — atsakė kapelionas, — visai galimas daiktas, 
kad jis taip ir padarytų. 

— Tada tegul viskas eina velniop, - pareiškė pulkininkas, 

apimtas savarankiškumo priepuolio. —- Aš nerengsiu tų pra- 
keiktų maldų susirinkimų, kad viskas dar labiau pablogėtų. 

Paniekinamai sukikenęs jis įsitaisė prie stalo, vėl įsikišo į 
dantis tuščią kandiklį ir kelias sekundes nugrimzdo į gimdy- 
mo tylą. 

— Kai dabar apie tai pagalvoju, - prisipažino ne vien kape- 
lionui, bet ir sau, - sumanymas susodinti daugybę vyrų mels- 
tis Dievui buvo ne itin vykęs. Ko gero, The Saturday Evening 
Post redaktoriai nebūtų jam pritarę. 

Pulkininkas apgailestaudamas atsisakė savo plano, nes su- 
galvojo jį pats ir tikėjosi jį atskleidęs įspūdingai visiems paro- 
dyti, kad papulkininkio Korno jam nelabai reikia. Kai plano 
nebeliko, jis džiaugėsi jo atsikratęs, nes nuo pat pradžių jam 
kėlė nerimą pavojus, kilsiantis, kai reikės jį įgyvendinti pirma 
nepasitarus su papulkininkiu Kornu. Jis išleido neregėto pa- 
sitenkinimo atodūsį. Dabar, kai jo sumanymo atsisakyta, jis 
buvo kur kas geresnės nuomonės apie save, nes jautė padaręs 
labai protingą sprendimą, o svarbiausia — tą protingą sprendi- 
mą padarė nepasitaręs su papulkininkiu Kornu. 

— Ar viskas, sere? — paklausė kapelionas. 

— Taip, - atsakė pulkininkas Ketkartas. - Nebent turit ką 
pasiūlyti. 

— Ne, sere. Tik... 

Pulkininkas pakėlė akis, tarsi jį būtų užgavę, ir nužvelgė 
kapelioną su abejingu nepasitikėjimu. 

— Tik kas, kapelione? 

— Sere, kai kurie vyrai labai nusiminė, kai jūs padidinot skry- 
džių normą iki šešiasdešimties. Jie prašė, kad apie tai su ju- 
mis pasikalbėčiau. 

Pulkininkas tylėjo. Kapeliono veidas belaukiant išraudo iki 
gelsvai rusvų plaukų šaknų. Pulkininkas ilgai vertė jį gūžtis 
įdėmiu, jokių emocijų neišduodančiu žvilgsniu. 

— Pasakykit jiems, kad vyksta karas, - galop patarė abejingai. 

— Ačiū, sere. Taip ir padarysiu, - atsakė kapelionas, užlie- 
tas neapsakomo dėkingumo, kad pulkininkas pagaliau kažką 
pasakė. — Jie nesupranta, kodėl jūs neišsikviečiat atsarginių 

įgulų, laukiančių Afrikoje, užimti jų vietų ir nepaleidžiat jų 
namo. 

— Tai administracinis klausimas, — atsakė pulkininkas, — ir 
visai ne jų reikalas. 

Jis tingiai mostelėjo į sieną. 

— Pasivaišinkit slyvų veislės pomidoru, kapelione. Imkit, pi- 
nigų neprašysiu. 

— Ačiū, sere. Sere... 

— Nėr už ką. Kaip patinka gyventi miške? Viskas kaip per 
sviestą? 

— Taip, sere. 

— Džiugu. Jei ko nors reikės, kreipkitės į mus. 

— Taip, sere. Ačiū, sere. Sere... 

— Ačiū, kad užsukot, kapelione. Dabar aš turiu atlikti vieną 
darbą. Praneškit man, jei sugalvosit, ką daryti, kad mūsų pa- 
vardes paminėtų The Saturday Evening Post, gerai? 

— Klausau, sere. Pranešiu, - kapelionas sukaupė visas va- 
lios jėgas ir įžūliai puolė į ataką. - Man ypač neramu dėl vieno 
bombonešio piloto būklės, sere. Josarjano. 

Pulkininkas greitai pakėlė akis kažką neaiškiai prisiminęs. 

— Kieno? — sunerimęs paklausė. 

— Josarjano, sere. 

— Josarjano? 

— Taip, sere, Josarjano. Jo būklė labai prasta, sere. Bijau, 
kad jis ilgai nebeištvers ir griebsis kokių nors desperatiškų 
žygių. 

— Tikrai, kapelione? 

— Taip, sere. Bijau, kad taip. 

Sunkioje tyloje pulkininkas kelias akimirkas apie tai mąstė. 

— Liepkit jam pasikliauti Dievu, - galop patarė. 

— Ačiū, sere, - atsakė kapelionas. — Taip ir padarysiu. 

Vėlyvo rugpjūčio ryto saulė buvo karšta ir alsi, balkone ne- 
justi nė menkiausio vėjelio. Kapelionas judėjo lėtai. Jis buvo 
nusiminęs ir prislėgtas priekaištų sau, kai be garso išėjo iš 
pulkininko kabineto avėdamas rudais batais guminiais padais 
ir guminiais kulnais. Jis nekentė savęs už tai, ką manė esant 
savo bailumu. Jis ketino laikytis kur kas griežtesnės nuosta- 
tos kalbėdamas su pulkininku Ketkartu dėl šešiasdešimties 
skrydžių, pasisakyti drąsiai, logiškai ir iškalbingai klausimu, 
kuris ėmė jį didžiai jaudinti. Deja, jam apgailėtinai nepavyko, 
jis vėl sutriko susidūręs su stipresnės asmenybės pasipriešini- 
mu. Tokioj gėdingoj padėty jau buvo atsidūręs ne kartą, tad 
labai save menkino. 

Jis sutriko dar labiau po akimirkos, kai pastebėjo kresną 
vienspalvę papulkininkio Korno figūrą, jo link apatiškai sku- 
biai risnojančią lenktais, plačiais, geltonų akmenų laiptais iš 
didelio nutriušusio vestibiulio aukštomis sutrūkinėjusio tam- 
saus marmuro sienomis ir apskritomis sutrūkinėjusių nešva- 
rių plytelių grindimis apačioje. Papulkininkio Korno kapelio- 
nas bijojo dar labiau negu pulkininko Ketkarto. Pusamžis tam- 
saus gymio papulkininkis su berėmiais lediniais akiniais ir 
briaunotu pliku į kupolą panašiu viršugalviu, kurį nuolat jus- 
lingai čiupinėjo kreivų pirštų galiukais, nemėgo kapeliono ir 
dažnai nemandagiai su juo elgdavosi. Jis neleido kapelionu! 
atitokti iš siaubo savo atžariu, kandžiu liežuviu ir viską žinan- 
čiomis, ciniškomis akimis, į kurias kapelionui niekad neuž- 
tekdavo drąsos žvelgti ilgiau negu sekundę, ir tai netyčia. Ka- 
pelionas nuolankiai susigūžė prieš jį ir jo dėmesys neišvengia- 

mai nukrypo į papulkininkio Korno pilvą, kur marškinių ga- 
lai, išsipūtę iš po atsilaisvinusio diržo ir nukarę virš juosmens, 
kėlė nevalyvo storumo įspūdį ir todėl papulkininkis atrodė ne 
vidutinio ūgio, o sprindžiu žemesnis. Papulkininkis Kornas 
buvo netvarkingas paniekos vertas vyras riebia oda; nuo jo 
nosies tarp blausių žandų ir skelto kvadratinio smakro ėjo 
gilios, rūsčios raukšlės. Jo veidas buvo rūškanas ir jis dirste- 
lėjo į kapelioną nepažindamas, kai juodu prisiartino ruošda- 
miesi prasilenkti. 

— Sveiki, tėve, — tarė jis abejingai, nepakeldamas į kapelio- 
ną akių. - Kaip sekasi? 

— Labas rytas, sere, — atsakė kapelionas išmintingai nu- 
sprendęs, kad išsamesnio atsakymo papulkininkis Kornas ne- 
sitiki. 

Papulkininkis Kornas nelėtindamas žingsnio lipo laiptais to- 
liau; kapelionas atsispyrė pagundai dar kartą jam priminti, kad 
jis ne katalikas, o anabaptistas, taigi kreiptis į jį „tėve“ nėra 
nei būtina, nei tinkama. Dabar jis bemaž neabejojo, kad pa- 
pulkininkis Kornas tai prisiminė ir kad kreipimasis į jį „tėvu“ 
su mandagia, nekalta mina buvo tik dar vienas būdas pasišai- 
pyti iš jo todėl, jog buvo tik anabaptistas. 

Papulkininkis Kornas neįspėjęs stabtelėjo, kai jau buvo be- 
veik prasilenkęs, ir atsisukęs įsmeigė į kapelioną įniršusio įta- 
rumo kupiną žvilgsnį. Kapelionas suakmenėjo. 

— Ką veikiat su šituo slyvų veislės pomidoru, kapelione? — 
šiurkščiai paklausė papulkininkis Kornas. 

Kapelionas nustebęs pažiūrėjo į slyvų veislės pomidorą, kurį 
paimti paragino pulkininkas Ketkartas. 

— Gavau jį pulkininko Ketkarto kabinete, sere, - tesugebė- 
jo atsakyti. 

— Ar pulkininkas žino, kad jį pasiėmėt? 

— Taip, sere. Pats man jį davė. 

— Ą, tuomet viskas gerai, - atlyžęs atsakė papulkininkis Kor- 
nas. Jis nusišypsojo be jokios šilumos ir nykščiais susigrūdo 
suglamžytus marškinius atgal į kelnes. Akyse sužibo slaptos 
šelmiško pasitenkinimo ugnelės. 

— Ko buvo pasikvietęs jus pulkininkas Ketkartas? - netikė- 
tai paklausė. 

Dvejonės akimirką surišo kapelionui liežuvį. 

— Manau, kad man nederėtų... 

— Dėl maldų kalbėjimo The Saturday Evening Post redakto- 
riams? 

— Taip, sere, — vos nenusišypsojęs atsakė kapelionas. 

Papulkininkis Kornas susižavėjo savo nuojauta. Jis nepa- 
garbiai nusijuokė. 

— Žinot, pamaniau, kad tokia kvaila mintis jam šaus, vos tik 
pamatė šios savaitės žurnalo numerį. Tikiuosi, jums pavyko 
jam įrodyti, koks absurdiškas šis sumanymas. 

— Jis nusprendė jo atsisakyti, sere. 

— Na ir gerai. Džiaugiuosi, kad įtikinot jį, jog The Saturday 
Evening Post redaktoriai vargu ar antrą kartą rašys apie tą 
patį vien tam, kad pareklamuotų kažkokį niekam nežinomą 
pulkininką. Kaip gyvenimas tyruose, tėve? Ar sugebat tvar- 
kytis? 

— Taip, sere. Susitvarkau. 

— Nair gerai. Džiaugiuosi girdėdamas, kad neturit kuo skųs- 
tis. Praneškit mums, jeigu ko nors stinga, kad jaustumėtės 
patogiai. Mes visi norim, kad jums ten būtų smagu. 

— Ačiū, sere. Pranešiu. 

Vestibiulyje apačioje kilo šurmulys: artėjo pietų metas ir 
pirmieji kariai ėjo į dvi štabo valgyklas, atskirai eiliniams su 
puskarininkiais ir karininkams, įrengtas priešingose senovi- 
nės rotondos pusėse. Šypsena papulkininkio Korno veide pra- 
nyko. 

— Jūs pietavote su mumis vos prieš porą dienų, ar ne, tėve? — 
klausimas buvo ne vien iš smalsumo. 

— Taip, sere. Užvakar. 

— Taip ir maniau, - atsakė papulkininkis Kornas ir padarė 
pauzę, kad pašnekovas suvoktų jo žodžių prasmę. - Ką gi, 
linkiu sėkmės, tėve. Pasimatysim, kai jums vėl ateis eilė valgy- 
ti čia. 

— Ačiū, sere. 

Kapelionas gerai nežinojo, kurioje iš penkių karininkų ir 
tiek pat eilinių bei puskarininkių valgyklų pagal grafiką turėjo 
pietauti tą dieną, nes papulkininkio Korno jam sudarytas gra- 
fikas buvo sudėtingas, o užrašus jis pamiršo palapinėje. Ka- 
pelionas buvo vienintelis grupės štabui priskirtas karininkas, 
negyvenęs yrančiame raudonų akmenų grupės štabo pastate 
ar kuriame nors iš mažesnių statinių, išmėtytų netoliese. Ka- 
pelionas gyveno miško laukymėje maždaug už šešių kilomet- 
rų, tarp karininkų klubo ir pirmosios iš keturių eskadrilės te- 
ritorijų, nusidriekusių ilga linija nuo štabo būstinės. Kapelio- 
nas vienas gyveno erdvioje kvadratinėje palapinėje, kur buvo 
ir jo kabinetas. Naktį iš karininkų klubo jį pasiekdavo ūžavi- 
mo triukšmas, dažnai neleisdavęs užmigti, ir jis vartydavosi 
ant lovos tokioje pasyvioje pusiau savanoriškoje tremtyje. Jis 
gerai nesuprato, kiek padeda silpnos tabletės, kurių kartais 
išgerdavo, kad padėtų užmigti, bet jų išgėręs, kelias dienas 
jausdavosi prasikaltęs. 

Vienintelis žmogus, be kapeliono, gyvenęs toje miško lau- 
kymėje, buvo jo padėjėjas kapralas Vitkombas. Ateistas kap- 
ralas Vitkombas buvo nepatenkintas pavaldinys, jutęs, kad gali 
atlikti kapeliono pareigas kur kas geriau už kapelioną, ir to- 
dėl laikęs save nuskriausta socialinės nelygybės auka. Jis gy- 
veno nuosavoje palapinėje, tokioje pat erdvioje ir kvadratinė- 
je kaip ir kapeliono. Jis buvo atvirai nemandagus su kapelio- 
nu ir neslėpė paniekos jam, kai pamatė, kad kapelionas nė 
nemano už tai bausti. Palapinės laukymėje stovėjo vos per po- 
rą žingsnių viena nuo kitos. 

Šitokią gyvenseną kapelionui suplanavo papulkininkis Kor- 
nas. Viena svari priežastis, kodėl reikėjo apgyvendinti kape- 
lioną ne grupės štabo pastate, buvo papulkininkio Korno te- 
orija, kad gyvendamas palapinėje —- kaip ir dauguma jo para- 
priežastis buvo ta, kad kiti karininkai nesmagiai jausdavosi, 
kai kapelionas visą laiką sukiodavosi štabe. Palaikyti ryšį su 
Viešpačiu buvo vienas dalykas, ir visi už tai pasisakė; tačiau 
visai kas kita, kai Jis slampinėjo šalia dvidešimt keturias va- 

landas per parą. Apskritai paėmus, kaip papulkininkis Kor- 
nas pasakojo majorui Denbiui, nervingam išverstakiui grupės 
operacijų karininkui, kapelionas gyveno kaip inkstas taukuo- 
se; darbo beveik neturėjo, tik klausytis kitų žmonių bėdų, lai- 
doti mirusiuosius, lankyti prikaustytus prie lovos ir vadovauti 
apeigoms. O mirusiųjų dabar buvo nebe tiek jau daug, - pa- 
stebėjo papulkininkis Kornas, nes vokiečiai beveik nebesiun- 
tė naikintuvų, o kadangi, jo skaičiavimais, beveik devyniasde- 
šimt procentų karių žūdavo jau priešų teritorijoje ar dingda- 
vo debesyse, kapelionui nereikėjo pajudinti piršto juos laido- 
jant. Religinės apeigos kapeliono taip pat labai neišvarginda- 
vo, nes būdavo atliekamos tik kartą per savaitę grupės štabo 
būstinėje ir jose dalyvaudavo labai mažai karių. 

Tiesą sakant, kapelionui ėmė visai patikti gyvenimas miško 
laukymėje. Juodu su kapralu Vitkombu buvo aprūpinti visais 
patogumais, kad nė vienas negalėtų pasiskųsti, esą ko nors 
trūksta, ir dėl to prašyti leidimo grįžti į štabo pastatą. Kape- 
lionas pusryčiaudavo, pietaudavo ir vakarieniaudavo vis kito- 
je iš aštuonių eskadrilės valgyklų, kas penktą kartą - eilinių ir 
puskarininkių valgykloje grupės štabe, kas dešimtą - karinin- 
kų valgykloje tame pačiame pastate. Tėvynėje, Viskonsino vals- 
tijoje, kapelionas labai mėgo sodininkauti ir jo širdį užliedavo 
didingas derlingumo ir vaisingumo įspūdis, kai susimąstęs Žiū- 
rėdavo į nusvirusias dygliuotas varganų, susisukusių medžių 
šakas, juosmenį siekiančias piktžoles ir brūzgynus, kurie juo- 
sė jo palapinę beveik ištisine siena. Pavasarį jis troško sodinti 
begonijas ir gvaizdūnes siauroje lysvėje aplink palapinę, bet jį 
sulaikė kapralo Vitkombo pagiežos baimė. Kapelionas mėga- 
vosi žalios aplinkos nuošalumu ir svajoti bei medituoti skati- 
nančiu gyvenimu joje. Mažiau žmonių negu anksčiau kreip- 
davosi į jį su bėdomis, ir jis leido sau jaustis už tai dėkingam. 
Kapelionui nekaip sekėsi bendrauti su kitais, jis nesmagiai jaus- 
davosi, kai reikėdavo kalbėtis. Jis ilgėjosi žmonos ir trijų vai- 
kų, jinai ilgėjosi jo. 

Kapralui Vitkombui kapelionas labiausiai nepatiko todėl, 
kad stokojo iniciatyvumo ir agresyvumo, ką jau kalbėti apie 

tai, kad tikėjo Dievą. Kapralui Vitkombui atrodė, kad prastas 
apeigų lankomumas yra liūdnas jo paties visuomeninės padė- 
ties atspindys. Jo protas karštligiškai kūrė drąsius naujus su- 
manymus įžiebti didį dvasinį atgimimą, kurio architektu sva- 
jojo tapti: dėželes su pietumis, pobūvius bažnyčioje, pagal vieną 
pavyzdį rašomus laiškus mūšyje Žuvusiųjų ir sužeistųjų arti- 
miesiems, cenzūrą, bingo žaidimą. Tačiau kapelionas jam truk- 
dė. Kapeliono varžomas kapralas Vitkombas suirzęs stojosi 
piestu, nes manė, kad viską galima patobulinti. Jis nusprendė, 
kad dėl kapeliono kaltės žmonės taip nepalankiai žiūri į reli- 
giją ir juodu abu virto parijais. Kitaip negu kapelionas, kapra- 
las Vitkombas dygėjosi gyvenimu nuošalioje miško laukymė- 
je. Nuvertęs kapelioną jis pirmiausia ketino grįžti į grupės šta- 
bo pastatą, kur bus pačiame įvykių sūkuryje. 

Kai kapelionas, atsisveikinęs su papulkininkiu Kornu, par- 
važiavo į laukymę, kapralas Vitkombas lauke tvankioje ūka- 
noje sąmokslininko balsu kalbėjosi su nepažįstamu papuržan- 
džiu vyru, vilkinčiu kaštoniniu velveto chalatu ir pilka flaneli- 
ne pižama. Kapelionas jau Žinojo, kad toks chalatas ir pižama — 
oficiali ligoninės apranga. Nė vienas vyras neparodė jį pažįs- 
tąs. Svečio dantenos buvo išdažytos žaliai; velvetinio chalato 
nugarą puošė piešinys bombonešio B-25, neriančio tarp oran- 
žinėmis kibirkštimis sproginėjančių zenitinių pabūklų sviedi- 
nių, ir šešių tvarkingų eilių bombikių, rodančių, kad drabužio 
savininkas atlikęs šešiasdešimt kovinių skrydžių. Reginys taip 
apstulbino kapelioną, kad jis sustojo ir į juos įsispitrijo. Vyrai 
nutraukė pašnekesį ir mirtinoje tyloje laukė, kada jis pasitrauks. 
Kapelionas nuskubėjo į palapinę. Jis išgirdo, o gal tik įsivaiz- 
davo išgirdęs, kaip jie kikena. 

Netrukus įėjo kapralas Vitkombas ir piktokai paklausė: 

— Kas gero? 

— Nieko naujo, - nusukęs akis atsakė kapelionas. - Ar kas 
nors buvo pas mane atėjęs? 

— Tik vėl tas beprotis Josarjanas. Jis - tikras ramybės drums- 
tėjas, ar ne? 

— Nesu įsitikinęs, kad jis beprotis, — tarstelėjo kapelionas. 

— Teisingai, užsistokit jį, — įsižeidęs tarė kapralas Vitkom- 
bas ir išbildėjo. 

Kapelionas negalėjo patikėti, kad kapralas Vitkombas vėl 
įsižeidė ir iš tikrųjų išėjo. Vos tik tai suvokė, kapralas Vit- 
kombas vėl įėjo. 

— Jūs visuomet palaikot kitus, - priekaištavo kapralas Vit- 
kombas. — Saviškių jūs neremiat. Čia vienas iš jūsų trūkumų. 

— Nesiruošiau jo palaikyti, - atsiprašinėjo kapelionas. - Tik 
pasakiau savo nuomonę. 

— Ko reikėjo pulkininkui Ketkartui? 

— Nieko svarbaus. Jis tik norėjo pasitarti, ar negalėtume 
prieš kiekvieną skrydį instruktažo kambaryje pasimelsti. 

— Gerai, nenorit - nepasakokit, - atrėžė kapralas Vitkom- 
bas ir vėl išėjo. 

Kapelionas pasijuto siaubingai. Kad ir koks dėmesingas sten- 
gėsi būti, jis visuomet užgaudavo kapralą Vitkombą. Jis susi- 
krimtęs nuleido akis ir pamatė, kad papulkininkio Korno jam 
įpirštas sanitaras, turėjęs valyti jo palapinę ir tvarkyti jo daik- 
tus, vėl neišblizgino batų. 

Grįžo kapralas Vitkombas. 

- Jūs niekuomet nepatikit man jokios informacijos, - nuož- 
miai inkštė jis. —- Nepasitikit saviškiais. Čia dar vienas jūsų 
trūkumas. 

— Ne, pasitikiu, - jausdamasis prasikaltęs patikino jį kape- 
lionas. —- Aš be galo tavim pasitikiu. 

— Tai kaip su tais laiškais? 

— Ne, tik ne dabar, - gūždamasis maldavo kapelionas. — 
Tik ne apie tuos laiškus. Prašau — neužsimink daugiau apie 
juos. Jei apsigalvosiu - pasakysiu. 

Kapralas Vitkombas atrodė įtūžęs. 

— Nejaugi? Bepigu jums čia sėdėti ir purtyti galvą, kai visus 
darbus nuveikiu aš. Nejaugi nematėt vyruko lauke su paveiks- 
liukais, išpieštais ant chalato? 

— Jis atėjęs Čia, nes nori su manim pasikalbėti? 

— Ne, - atsakė kapralas Vitkombas ir išėjo. 

Palapinėje buvo karšta ir drėgna, tad kapelionas pajuto šlam- 

pas. Lyg žmogus, priverstas klausytis kitų pokalbio, jis sten- 
gėsi suprasti prislopintus, neaiškius monotoniškus balsus lau- 
ke. Jis nekrustelėdamas sėdėjo prie išklerusio bridžo stalelio, 
atstojusio jam rašomąjį, sučiaupęs lūpas, tuščiu žvilgsniu, ir 
gelsvas jo veidas su spiečiukais nuo kadainykščių spuogų li- 
kusių duobučių aiškiomis ribomis spalva ir paviršiumi panė- 
šėjo į migdolo kevalą. Jis rausėsi atmintyje ieškodamas siūlo 
galo, kuris leistų paaiškinti, iš kur kilo ta kapralo Vitkombo 
pagieža jam. Pats nesuprato kodėl, bet buvo įsitikinęs, kad 
padarė jam kažkokią nedovanotiną skriaudą. Atrodė neįtikė- 
tina, jog šitaip ilgai kapralas Vitkombas galėjo pykti už tai, 
kad kapelionas atmetė pasiūlymą žaisti bingą ar siuntinėti pa- 
gal vieną pavyzdį surašytus laiškus mūšyje Žuvusiųjų artimie- 
siems. Savo paties neišmanymo pripažinimas prislėgė kape- 
lioną. Jau kelias savaites jis ruošėsi atvirai pasikalbėti su kap- 
ralu Vitkombu ir sužinoti, kas jam neduoda ramybės, bet iš 
anksto gėdijosi to, ką gali sužinoti. 

Lauke kapralas Vitkombas prunkštė, jo pašnekovas kike- 
no. Kelias pavojingas akimirkas kapelioną smelkė keistas, okul- 
tiškas pojūtis, kad jau buvo visiškai tokioje padėtyje kažkada 
anksčiau, gal net kitame gyvenime. Jis stengėsi tą įspūdį ap- 
čiuopti, duoti jam peno, kad galėtų nuspėti, o gal net suvaldy- 
ti tai, kas vyks vėliau, bet tas aiškiaregystės pojūtis pamažėle 
pranyko be vaisių, kaip jis iš anksto ir Žinojo atsitiksiant. Dėjė 
vu. Paramnezijai būdingas subtilus, pasikartojantis iliuzijos per- 
sipynimas su tikrove kerėjo kapelioną, ir jis žinojo apie jį dau- 
gybę dalykų. Jis, pavyzdžiui, žinojo, kad šis dalykas vadina- 
mas paramnezija, tad domėjosi dar ir tokiais su juo susijusiais 
optiniais reiškiniais kaip jamais vu — niekuomet nematomu, 
ir presgue vu — beveik matomu. Staiga daiktai, sąvokos ir net 
žmonės, su kuriais kapelionas praleido beveik visą gyvenimą, 
nepaaiškinamai įgaudavo nepažįstamą, nenormalų pavidalą — 
jamais vu. O kitąsyk jam protą nušviesdavo ryški šviesa, ir jis 
beveik pamatydavo absoliučią tiesą - presgue vu. Nuogo vyro 
medyje per Sniegdeno laidotuves vaizdas ligi šiol jam buvo 
neįspėjama mįslė. Tai buvo ne dėjdė vu, nes tuo metu jis nepa- 

tyrė pojūčio, jog kada nors anksčiau būtų matęs nuogą vyrą 
medyje per Sniegdeno laidotuves. Jamais vu irgi nebuvo, nes 
tai nebuvo šmėkla pažįstamo daikto ar žmogaus, pasirodžiu- 
sio nepažįstamu pavidalu. Ir, aišku, ne presgue vu, nes kape- 
lionas jį matė. 

Džipo variklis sučiaudėjo prie pat palapinės, ir mašina nu- 
riaumojo. Gal nuogas vyras medyje per Sniegdeno laidotuves 
tebuvo haliucinacija? O gal tikras apsireiškimas? Vien nuo 
tos minties kapelioną nupurtė drebulys. Jam neapsakomai ma- 
gėjo pasipasakoti Josarjanui, bet kai galvodavo apie tą nutiki- 
mą, nuspręsdavo daugiau apie jį negalvoti, nors dabar, kai vis 
dėlto apie jį galvojo, nebebuvo įsitikinęs, jog kada nors iš tik- 
rųjų apie jį galvojo. 

Vėl įslinko kapralas Vitkombas su žvilgančia nauja kvaila 
šypsena ir įžūliai įsirėmė alkūne į kuolą kapeliono palapinės 
viduryje. 

— Ar žinot, kas buvo tas vyrukas raudonu chalatu? - pagy- 
rūniškai paklausė jis. - Kontržvalgas lūžusia nosimi. Jis atva- 
Žžiavo čia iš ligoninės oficialiu reikalu. Jis atlieka tyrimą. 

Kapelionas su vergiška užuojauta išsyk pakėlė akis. 

— Tikiuosi, neįkliuvai į jokią bėdą? Ar galiu kuo padėti? 

— Ne, aš neįkliuvau į jokią bėdą, - išsišiepęs atsakė kapra- 
las Vitkombas. — Jūs įkliuvot. Jie pričiups jus už tai, kad pasira- 
šinėjot Vašingtono Irvingo pavarde visus laiškus, kuriuos pasi- 
rašinėjot Vašingtono Irvingo pavarde. Kaip jums tai patinka? 

— Aš nepasirašinėjau jokių laiškų Vašingtono Irvingo pa- 
varde, - atsakė kapelionas. 

— Nereikia man meluoti, - atšovė kapralas Vitkombas. -— 
Įtikinti turit ne mane. 

— Bet aš nemeluoju. 

— Man nerūpi, ar jūs meluojat, ar ne. Jie pričiups jus dar už 
tai, kad periminėjot majoro Majoro korespondenciją. Daug 
kas joje buvo įslaptinta informacija. 

— Kokią korespondenciją? — vis labiau irzdamas graudžiai 
paklausė kapelionas. - Kaip gyvas nesu matęs jokios majoro 
Majoro korespondencijos. 

— Nereikia man meluoti, - atsakė kapralas Vitkombas. - 
Įtikinti turit ne mane. 

— Bet aš nemeluoju! - piktinosi kapelionas. 

— Nesuprantu, ko jūs ant manęs rėkiate, — nutaisęs įžeistą 
veidą atrėžė kapralas Vitkombas. Jis pasitraukė nuo kuolo 
palapinės viduryje ir pabrėžtinai pagrasino pirštu. - Aš ką tik 
padariau didžiausią paslaugą, kokią kas nors yra jums pada- 
ręs per visą gyvenimą, o jūs to nė nesuvokiat. Kaskart, kai jis 
nori įskųsti jus savo viršininkams, kažkas ligoninėje kupiū- 
ruoja visas smulkmenas. Jis jau kelios savaitės kraustosi iš 
proto besistengdamas jus įduoti. Aš ką tik nė neskaitęs pasi- 
rašiau kaip cenzorius po jo laišku. Todėl kontržvalgybos šta- 
be apie jus susidarys labai geras įspūdis. Jie supras, kad mes 
nė kiek nebijom, jog visa tiesa apie jus iškils aikštėn. 

Kapelionas taip sutriko, kad net galva ėmė svaigti. 

— Bet tu juk neturi teisės cenzūruoti laiškus, ar ne? 

— Žinoma, neturiu, - atsakė kapralas Vitkombas. - Tik ka- 
rininkai turi tokią teisę. Aš jį cenzūravau jūsų pavarde. 

— Betgi aš irgi neturiu teisės cenzūruoti laiškus. O gal turiu? 

— Aš tuo irgi pasirūpinau jūsų labui, - patikino jį kapralas 
Vitkombas. — Vietoj jūsų pasirašiau kita pavarde. 

— Ar tai ne klastojimas? 

— Dėl šito taip pat nesijaudinkit. Jeigu būtų iškelta klastoji- 
mo byla, skųstis galėtų tik žmogus, kurio parašą jūs padirbot, 
O paisydamas jūsų interesų, pasirinkau jau mirusį žmogų. Pa- 
sirašiau Vašingtono Irvingo pavarde, - kapralas Vitkombas 
įdėmiai pažvelgė kapelionui į veidą ir, nepamatęs jokių maiš- 
to ženklų, kupinas pasitikėjimo savim su paslėpta ironija tęsė: — 
Aš labai greitai susivokiau, ar ne? 

— Nežinau, - tyliai aimanavo kapelionas virpančiu balsu; 
sielvartas ir nesusigaudymas groteskiškai perkreipė jo veidą. — 
Man regis, visai nesuprantu, ką tu man sakai. Kaip gali tas 
laiškas padaryti gerą įspūdį, jeigu pasirašei jį ne mano pavar- 
de, o Vašingtono Irvingo? 

— Todėl, kad jie įsitikinę, jog jūs — Vašingtonas Irvingas. 
Nejaugi nesuprantat? Jie supras, kad rašėt jūs. 

— Bet juk mes kaip tik ir norim, kad jie taip nemanytų! Da- 
bar jie dar labiau tuo patikės! 

— Jei būčiau žinojęs, kad taip dėl šito spyriositės, nė nebū- 
čiau bandęs jums padėti, - pasipiktinęs pareiškė kapralas Vit- 
kombas ir išėjo. Po sekundės grįžo. - Aš ką tik padariau di- 
džiausią paslaugą, kokią kas nors yra jums padaręs per visą 
gyvenimą, 0 jūs to nė nesuprantat. Jūs nemokat rodyti dėkin- 
gumo. Čia dar vienas jūsų trūkumas. 

— Atsiprašau, — atgailavo kapelionas. - Labai atsiprašau. 
Tiesiog tai, ką sakai, mane visiškai apstulbino, ir aš nė nesu- 
vokiu, ką šneku. Tikrai labai tau dėkingas. 

— Tai gal leisit man išsiųsti tuos pagal vieną pavyzdį surašy- 
tus laiškus? — iškart paklausė kapralas Vitkombas. - Ar galiu 
pradėti rašyti juodraščius? 

Kapelionui iš nuostabos atvipo žandikaulis. 

— Ne, ne, - sudejavo jis. —- Ne dabar. 

Kapralas Vitkombas užsiplieskė. 

— Aš geriausias jūsų draugas, kokį tik turite, bet to nė nesu- 
prantat, - karingai pareiškė jis ir išėjo iš kapeliono palapinės. 
Grįžo. — Aš jūsų pusėj, o jūs to nė nesuvokiat. Nejaugi nesu- 
prantat, į kokią rimtą bėdą įkliuvot? Tas kontržvalgas nulėkė 
atgal į ligoninę rašyti apie jus naujutėlio raporto dėl to pomi- 
doro. 

— Kokio pomidoro? — mirksėdamas paklausė kapelionas. 

— Slyvų veislės pomidoro, kurį laikėt rankoje čia pasirodęs. 
Štai jis! Pomidoras, kurį jūs laikote rankoje šią akimirką! 

Kapelionas atgniaužė pirštus ir nustebęs pamatė tebelaikąs 
slyvų veislės pomidorą, parsineštą iš pulkininko Ketkarto ka- 
bineto. Jis bemat padėjo jį ant bridžo stalelio. 

— Gavau šį pomidorą iš pulkininko Ketkarto, - tarė ir nu- 
stebo, kaip absurdiškai skamba jo pasiaiškinimas. — Jis pri- 
mygtinai prašė jį paimti. 

— Nereikia man meluoti, - atsakė kapralas Vitkombas. — 
Man nerūpi, pavogėt jį iš jo ar ne. 

— Pavogiau? — apstulbęs sušuko kapelionas. - Kam man vogti 
pomidorą? 

— Kaip tik tai mus abu ir suglumino, - atsakė kapralas Vit- 
kombas. - Paskui kontržvalgas susiprotėjo, kad jūs galit būti 
paslėpęs jame kokius svarbius slaptus dokumentus. 

Kapelionas suglebo po kalnu jį prislėgusia nevilties našta. 

— Aš nepaslėpęs jame jokių svarbių slaptų dokumentų, — 
konstatavo jis paprastai. - Jo nė nenorėjau. Štai - gali jį pasi- 
imti. Imk ir pats įsitikinsi. 

— Man jo nereikia. 

— Išnešk, prašau, — vos girdimu balsu maldavo kapelionas. — 
Noriu jo atsikratyti. 

— Man jo nereikia, - vėl atrėžė kapralas Vitkombas ir išdi- 
džiai išstypino nutaisęs piktą miną, tvardydamas šypseną ne- 
regėto džiaugsmo, kad įsigijo naują galingą sąjungininką kontr- 
žvalgą, ir kad vėl pavyko įtikinti kapelioną, jog yra juo ne juo- 
kais nepatenkintas. 

Vargšas Vitkombas, — atsiduso kapelionas ir apkaltino save 
dėl padėjėjo nepasitenkinimo. Jis nebyliai sėdėjo apimtas mąs- 
lios, bukinančios melancholijos tikėdamasis, kad kapralas Vit- 
kombas grįš. Nusivylė išgirdęs nutylant valdingai gurgždan- 
čius kapralo Vitkombo žingsnius. Dabar jis nieko nebenorėjo 
daryti. Užuot ėjęs pietauti, nusprendė pasitenkinti dviem šoko- 
ladukais - Milky Way ir Baby Ruth iš savo skrynutės ir keliais 
gurkšniais drungno vandens iš gertuvės. Jis jautėsi apsuptas 
tirštų, neperregimų galimų tolesnių įvykių rūkų, kuriuose ne- 
įžvelgė jokio šviesos spindulėlio. Jis baiminosi, ką pamanys 
pulkininkas Ketkartas, kai jam praneš žinią, kad kapralas įta- 
riamas esąs Vašingtonas Irvingas, paskui ėmė baimintis, ką 
jau mano apie jį pulkininkas Ketkartas vien už tai, kad užsi- 
minė apie tuos šešiasdešimt skrydžių. Ak, kiek daug nelaimių 
šiame pasaulyje, — svarstė jis liūdnai panarinęs galvą nuo šios 
tragiškos minties, o jis niekam negali padėti, išvis mažiausiai — 
sau pačiam. 


21 


Generolas Smiksonas 


Pulkininkas Ketkartas tuo metu nieko negalvojo apie kape- 
lioną, nes buvo įsipainiojęs į naujausią grėsmingą savo paties 
problemą: Josarjanas! 

Josarjanas! Vien išgirdus šitą niekingą, bjaurią pavardę, 
kraujas stingdavo jam gyslose, jis sunkiai gaudydavo kvapą. 
Pirmąkart kapeliono paminėta pavardė Josarjanas! suskam- 
bo jo atminties gelmėse kaip nelaimę pranašaujantis gongo 
dūžis. Vos spragtelėjęs užsidarė durų skląstis, žeminantis nuo- 
galiaus rikiuotėje prisiminimas užgriuvo jį įžeidžiančiu, smau- 
giančiu geliančių smulkmenų srautu. Išmušė prakaitas, ėmė 
purtyti drebulys. Kažkoks pikta lemiantis ir neįtikėtinas suta- 
pimas, 0 numanoma jo prasmė pernelyg šėtoniška, kad gali- 
ma būtų suprasti ją kitaip kaip šlykščiausią blogą ženklą. Vy- 
ras, kuris nuogas stovėjo rikiuotėje tą dieną, kai generolas 
Šmiksonas turėjo jam įteikti Nusipelniusio lakūno kryžių, taip 
pat buvo - Josarjanas! O dabar kažkoks vyras, pavarde Jo- 
sarjanas, grasino pridaryti nemalonumų dėl šešiasdešimties 
skrydžių, kuriuos jis ką tik įsakė atlikti savo grupės vyrams. 
Pulkininkas Ketkartas paniuręs spėliojo, ar čia tas pats Josar- 
janas. 

Jis atsistojo su nepakeliamo sielvarto mina ir ėmė vaikšti- 
nėeti po kabinetą. Jautė susidūręs su kažkokia mistika. Nuo- 
galius rikiuotėje, - pripažino jis be jokio džiaugsmo, sugadino 
jam reputaciją. Kaip ir bombardavimų linijos paslinkimas prieš 
skrydį į Boloniją ir septynios užgaištos dienos sprogdinant til- 
tą prie Feraros, nors kai tiltas prie Feraros pagaliau buvo su- 
sprogdintas, — džiugiai prisiminė, jo reputacija gerokai pasi- 


JOSEPH HELLER E 22-OJ1 IŠLYGA 253 


taisė, kita vertus, kai antrą kartą atskridus prie taikinio buvo 
prarastas lėktuvas, - nusiminęs atsiminė, jo reputacija vėl nu- 
kentėjo, na ir kas, kad jinai vėl gerokai pasitaisė, kai gavo 
medalį pilotui, dėl kurio reputacija nukentėjo, nes nesusprog- 
dino tilto iš pirmo karto. Piloto pavardė, staiga prisiminė jis 
nustėrdamas iš siaubo, taip pat buvo Josarjanas! Jų dabar jau 
buvo trys! Klampios jo akys išvirto ant kaktos iš nuostabos, jis 
sunerimęs blaškėsi po kabinetą bandydamas suprasti, kas de- 
dasi jam už nugaros. Dar prieš akimirką jo gyvenime nebuvo 
jokio Josarjano; dabar jie dauginosi kaip bildukai. Bandė nu- 
siraminti. Josarjanas — reta pavardė; gal iš tikrųjų esama ne 
trijų Josarjanų, bet tik dviejų, o gal net tik vienas Josarjanas — 
bet nuo to niekas nesikeičia! Pulkininkui vis dar gresia rimtas 
pavojus. Nuojauta jį įspėjo, kad artinasi prie kažkokios nere- 
gėtos, neperprantamos kosminės kulminacijos, ir aukštą, pla- 
tų, mėsingą jo stotą dilgė mintis, jog Josarjanui, kad ir kas 
galop jis paaiškėtų besąs, lemta būti jo Nemezide. 
Pulkininkas Ketkartas prietaringas nebuvo, bet blogais žen- 
klais tikėjo, todėl tuoj pat atsisėdo prie rašomojo stalo ir blok- 
note užrašė paslaptingą ženklą, kad galėtų tuojau pat giliau pa- 
žvelgti į visą įtartiną tų Josarjanų reikalą. Šį priminimą sau para- 
šė sunkiu, ryžtingu braižu, smarkiai sustiprindamas virtine sky- 
rybos ženklų ir dusyk pabraukdamas, tad dabar jis atrodė šitaip: 


Josarjanas!!!(?)! 


Baigęs pulkininkas atsilošė nepaprastai patenkintas savim, kad 
šitaip operatyviai ėmėsi veiksmų tokios grėsmingos krizės aki- 
vaizdoje. Josarjanas — vien pamačius šią pavardę kūnas ėjo 
pagaugais. Vien nuo „r“ vidury. Aiškiai ardomasis elementas. 
Net į patį žodį ardomasis panašus. Ir dar į žodžius sabotuoto- 
jas ir kurstytojas, nelabai skiriasi ir nuo socialisto, įtartino ti- 
po, fašisto ir komunisto. Atgrasi, svetima, bjauri pavardė —- 
tokia tiesiog nekelia pasitikėjimo. Nė iš tolo nepanaši į tokias 
švarias, glaustas, doras amerikietiškas pavardes kaip Ketkar- 
tas, Suskingas ir Šmiksonas. 

Pulkininkas Ketkartas iš lėto atsistojo ir vėl ėmė klajoti po 
kabinetą. Beveik nesąmoningai paėmė slyvų veislės pomidorą 
nuo vienos pintinės viršaus ir godžiai atsikando. Iškart susi- 
raukė ir numetė kas liko į šiukšliadėžę. Pulkininkui nepatiko 
slyvų veislės pomidorai, net jo paties, o šitie net nebuvo jo 
paties. Juos įvairiuose Pjanosos turguose supirko papulkinin- 
kis Kornas apsimetęs vis kitu žmogum, paskui vidurnaktį nu- 
vežė į pulkininko sodybą kalnuose, o kitą rytą atgabeno į gru- 
pės štabą parduoti Mailui, kuris pirkdavo juos už labai gerą 
kainą. Pulkininkas Ketkartas dažnai spėliodavo, ar tai, ką juodu 
daro su slyvų veislės pomidorais, teisėta, bet papulkininkis 
Kornas tikino, kad teisėta, todėl jis stengdavosi per dažnai 
apie tai negalvoti. Jis taip pat negalėjo Žinoti, ar sodyba kal- 
nuose irgi teisėta, nes visus popierius sutvarkė papulkininkis 
Kornas. Pulkininkas Ketkartas nežinojo, ar yra sodybos savi- 
ninkas, ar tik ją nuomojasi, iš ko ją įsigijo ir kiek kainuoja jos 
išlaikymas - jeigu kiek nors kainuoja. Teisininkas buvo papul- 
kininkis Kornas, o ne jis, tad jeigu papulkininkis Kornas jam 
užtikrino, kad sukčiavimas, turto išgavimas prievarta, uždraus- 
tos valiutinės operacijos, vengimas mokėti pajamų mokestį ir 
spekuliacija juodojoje rinkoje yra teisėti dalykai, pulkininkas 
Ketkartas negalėjo su juo nesutikti. 

Apie savo namą kalnuose pulkininkas Ketkartas težinojo, 
kad jį turi ir kad jo nekenčia. Jam niekad nebūdavo taip nuo- 
bodu kaip tas dvi ar tris dienas, kurias kas savaitę turėjo ten 
praleisti, kad nesugriautų iliuzijos, neva tas drėgnas, skersvė- 
jų varstomas akmeninis valstiečio namas kalnuose yra auksi- 
niai kūniškų malonumų rūmai. Gausybė karininkų klubų pul- 
suote pulsavo nelabai konkrečiais žinančių žmonių pasakoji- 
mais apie besaikį girtavimą paslapčiomis ir ten vykstančias 
sekso orgijas, intymias ekstazės naktis su gražiausiomis, la- 
biausiai gundančiomis, vienas du įaudrinamomis ir lengviau- 
siai patenkinamomis kurtizanėmis italėmis, kino aktorėmis, 
manekenėmis ir grafienėmis. Iš tikrųjų jokių slaptų ekstazės, 
besaikio girtavimo ir sekso orgijų naktų nebūdavo. Gal ir bū- 
tų buvę, jeigu generolas Šmiksonas arba generolas Suskingas 

bent kartą būtų parodę susidomėjimą dalyvauti orgijose su 
juo, tačiau nė vienas to nepadarė, o pats pulkininkas, aišku, 
nesiruošė švaistyti laiko ir energijos mylėdamasis su gražio- 
mis moterimis, jei iš to būtų nepešęs jokios naudos. 

Pulkininkas baimindavosi drėgnų, šaltų ir vienišų naktų so- 
dyboje ir nuobodžių, jokių įvykių nepraskaidrinamų dienų. 
Aviacijos grupėje jam buvo kur kas smagiau: čia jis galėjo gąs- 
dinti visus, ko nebijojo. Tačiau, kaip jam nuolat primindavo 
papulkininkis Kornas, ne itin prašmatnu turėti sodybą kal- 
nuose, jei niekad ja nesinaudoji. Į sodybą jis kas kartą važiuo- 
davo graužiamas gailesčio sau. Džipe veždavosi medžioklinį 
šautuvą ir leisdavo ten nuobodžias valandas šaudydamas iš jo 
į paukščius ir slyvų veislės pomidorus, kurie iš tiesų ten augo 
nantis darbas. 

Prie žemesnio rango karininkų, kuriems pulkininkas Ket- 
kartas manė esant išmintinga rodyti pagarbą, jis priskyrė ma- 
jorą X de Koverlį, nors pats to nenorėjo ir nebuvo įsitikinęs, 
kad reikia taip daryti. Majoras X de Koverlis jam buvo tokia 
pat mįslė kaip jis - majorui Majorui ir visiems kitiems, kas 
kada nors jį pastebėdavo. Pulkininkas Ketkartas nenumanė, 
kaip žiūrėti į majorą X de Koverlį —- pagarbiai ar iš aukšto. 
Majoras X de Koverlis vis dar buvo tik majoras, nors šimtais 
metų vyresnis už pulkininką Ketkartą; kita vertus, tokia dau- 
gybė žmonių majorą X de Koverlį taip nuoširdžiai ir baimin- 
gai garbino, kad pulkininkas Ketkartas nujautė juos visus kažką 
žinant. Majoras X de Koverlis buvo bloga pranašaujanti, ne- 
suvokiama būtybė, kuri visuomet versdavo jį nervintis ir ku- 
rios privengė papulkininkis Kornas. Visi jo bijojo, tik niekas 
nežinojo kodėl. Niekas nežinojo X de Koverlio vardo, nes 
niekam niekad neužteko drąsos jo paklausti. Pulkininkas Ket- 
kartas žinojo, kad majoras X de Koverlis išvykęs ir labai tuo 
džiaugėsi, kol jam dingtelėjo, kad kažkur išvykęs X de Kover- 
lis gali regzti prieš jį sąmokslą, ir tuomet ėmė gailėtis, kad jo 
nėra eskadrilės stovykloje, kur buvo jo vieta — čia galėtų jį 
stebėti. 

Tuo tarpu pulkininkui Ketkartui paskaudo pėdas ir nugarą 
nuo tokio ilgo vaikštinėjimo. Jis vėl atsisėdo prie rašomojo 
stalo pasiryžęs imtis brandaus ir sistemingo karinės padėties 
vertinimo. Su dalykiška mina žmogaus, išmanančio, kaip ką 
daryti, jis susirado didelį baltą bloknotą, per vidurį nubrėžė 
tiesią liniją ir palei viršų perbraukė šitaip padalydamas lapą į 
dvi tuščias vienodo pločio skiltis. Kritiškai susimąstęs kurį 
laiką ilsėjosi. Paskui susigūžė virš stalo ir kairiosios skilties 
viršuje mėšlungišku pedantišku braižu parašė: Reputacijos dė- 
mės!!! Dešiniosios skilties viršuje parašė: Reputacijos puošme- 
šališkai apžiūrėjo schemą. Kelias sekundes rimtai pasvarstęs, 
rūpestingai aplaižė pieštuko galiuką ir po Reputacijos dėmės!!! 
gerai apgalvotais tarpais surašė: 


Ferara 

Bolonija (per ją paslinkta neutralioji linija) 
Šaudymo stendas 

Nuogalius rikiuotėje (po Avinjono) 


Paskui prirašė: 


Apsinuodijimas maistu (per Boloniją) 


Dejavimas (jo epidemija per Avinjono instruktažą) 
Paskui prirašė: 
Kapelionas (kas vakarą sukiojasi karininkų klube) 


Pagalvojęs nusprendė būti geraširdiškas kapelionui, nors 


Kapelionas (kas vakarą sukiojasi karininkų klube) 

Taigi du įrašai apie kapelioną kits kitą neutralizavo. Tada 
šalia Ferara ir Nuogalius rikiuotėje (po Avinjono) prirašė: 


Josarjanas! 


Šalia Bolonija (per ją paslinkta neutralioji linija), Apsinuo- 
dijimas maistu (per Boloniją) ir Dejavimas (jo epidemija per 
Avinjono instruktažą) drąsiu, ryžtingu braižu parašė: 


4 


Įrašus su ženklu „?“ jis norėjo ištirti tuoj pat, kad išsiaiškintų, 
ar Josarjanas prikišęs prie jų nagus. 

Staiga jam sudrebėjo ranka, ir jis nebegalėjo rašyti. Siaubo 
apimtas atsistojo pasijutęs lipnus ir riebus ir nulėkė prie atvi- 
ro lango gurkštelėti gryno oro. Jo žvilgsnis užkliuvo už šau- 
dyklos ir jis atšoko šaižiai surikęs iš sielvarto; laukinės, karš- 
čiuojančios jo akys lyg paklaikusios apžiūrinėjo kabineto sie- 
nas, tarsi jose knibždėtų Josarjanų. 

Niekas jo nemyli. Generolas Šmiksonas jo nekenčia, nors 
nęs, kadangi pulkininkas Kargilis, generolo Suskingo adjutan- 
tas, neabejotinai turėjo savo ambicijų ir kiekvienai progai pa- 
sitaikius nuteikinėjo savo viršininką prieš jį. Vienintelis geras 
pulkininkas, — nusprendė jis, - negyvas pulkininkas, išskyrus 
jį patį. Jis pasitikėjo vien pulkininku Mudusu, bet net ir tas 
ėjo išvien su uošviu. Mailas, žinoma, buvo didžioji jo reputa- 
cijos puošmena, bet kai Mailo lėktuvai subombardavo jo gru- 
pę, jo reputacija tikriausiai siaubingai nukentėjo, nors Mailas 
galop nutildė visus besipiktinančiuosius parodęs, kokį milži- 
nišką gryną pelną iš sandorio su priešu gavo jo sindikatas ir 
visus įtikinęs, kad dėl šios priežasties savo karių ir lėktuvų 
bombardavimas buvęs labai pagirtinas ir pelningas privataus 
verslo smūgis. Pulkininkas abejojo, ar pavyks išlaikyti Mailą, 
mat kiti pulkininkai stengėsi jį persivilioti. Be to, pulkininkas 
Ketkartas vis dar turėjo savo grupėje tą prakeiktą Didįjį Vadą 

Baltąją Pusiau Avižą, dėl kurio vienintelio kaltės, pasak to 
prakeikto tinginio kapitono Purvinso, neutralioji linija buvo 
paslinkta per Didžiąją Bolonijos apsiaustį. Pulkininkui Ket- 
kartui Didysis Vadas Baltoji Pusiau Aviža patiko, nes Didysis 
Vadas Baltoji Pusiau Aviža nuolatos gurino nosį tam prakeik- 
tam pulkininkui Mudusui, kai tik pasigerdavo, ir pulkininkas 
Mudusas būdavo netoliese. Jis norėjo, kad Didysis Vadas Bal- 
toji Pusiau Aviža imtų trankyti ir riebų papulkininkio Korno 
snukį. Papulkininkis Kornas buvo prakeiktas gudrutis. Dvi- 
dešimt septintajame oro pajėgų štabe kažkas griežė ant jo dantį 
ir parsiųsdavo kiekvieną jo rašytą raportą su piktu priekaištų; 
papulkininkis Kornas tada papirko štabe raštininką, pavarde 
Vintergrynas, bandydamas išsiaiškinti, kas šitaip darė. Per antrą 
mėginimą virš Feraros prarastas lėktuvas buvo jam visai ne- 
naudingas, — teko prisipažinti, kaip ir tas kitas lėktuvas, din- 
gęs debesyje — jo net neužsirašė! Jis ilgesingai stengėsi prisi- 
minti, ar Josarjanas pražuvo tame lėktuve debesyje, ir suvo- 
kė, kad Josarjanas negalėjo pražūti tame lėktuve debesyje, 
jeigu jis vis dar verda tokią bjaurią košę dėl to, kad reikia 
atlikti kažkokiais penkiais sumautais skrydžiais daugiau. 

Gal šešiasdešimt skrydžių iš tikrųjų per daug, — svarstė pul- 
kininkas Ketkartas, jeigu Josarjanas tam priešinasi, bet pas- 
kui prisiminė, kad nurodymas atlikti daugiau skrydžių negu 
kitose eskadrilėse - apčiuopiamiausias jo laimėjimas. Kaip pa- 
stebėjo papulkininkis Kornas, kare knibždėte knibžda grupių 
vadų, kurie tik atlieka pareigą, tad reikia kokio nors drama- 
tiško gesto — tokio, kaip įsakyti savo bombarduotojų grupei 
atlikti daugiau skrydžių negu visos kitos, kad unikalios jo, kaip 
vadovo, savybės atsidurtų visų dėmesio centre. Rodės, kad 
joks generolas neprieštarauja tam, ką jis daro, nors nepaste- 
bėjo, kad jo poelgis būtų padaręs jiems didelį įspūdį ir todėl 
jis įtarė, kad šešiasdešimt kovinių skrydžių - toli gražu nepa- 
kankamai, ir kad jis turėtų tučtuojau padidinti normą iki sep- 
tyniasdešimt, aštuoniasdešimt, šimto ar net dviejų šimtų, trijų 
šimtų, arba iki šešių tūkstančių! 

Aišku, jam būtų kur kas geriau, jei jo viršininkas būtų toks 

gerai išauklėtas žmogus kaip generolas Suskingas, o ne toks 
stačiokiškas ir nejautrus Žmogus kaip dabartinis viršininkas 
generolas Šmiksonas, nes generolas Suskingas turėjo įžvalgu- 
mo ir sumanumo, be to, kadaise priklausė JAV šiaurryčių uni- 
versitetų sporto lygai, tad pajėgė įvertinti visas jo dorybes ir 
jomis gėrėtis, nors generolas Suskingas niekad neparodė nė 
menkiausio ženklo, kad jį vertina ar juo gėrisi. Pulkininkas 
Ketkartas jautėsi pakankamai nuovokus, kad suprastų, jog to- 
kiems rafinuotiems, pasitikintiems savimi Žmonėms kaip jis 
pats ir generolas Suskingas visai nereikia matomų pripažini- 
mo ženklų - kadangi abu pasižymi įgimtu supratingumu, jie 
gali pajusti kits kitam simpatiją ir per atstumą. Gana to, jog 
juodu panašūs, ir jis žinojo, kad tereikia taktiškai laukti pa- 
lankumo iki tinkamo meto, nors pulkininkui Ketkartui žeidė 
savigarbą stebint, kad generolas Suskingas niekad sąmonin- 
gai jo neišskiria iš kitų ir visai nesistengia padaryti pulkinin- 
kui Ketkartui didesnio įspūdžio epigramomis ir erudicija ne- 
gu kam nors kitam jo besiklausančiam, tarp jų net eiliniams ir 
puskarininkiams. Vadinasi, arba pulkininkas Ketkartas nesu- 
geba atskleisti generolui Suskingui savo gerųjų savybių, arba 
generolas Suskingas nėra trykštanti energija ir protu, gebanti 
skirti balta nuo juoda, intelektuali, į ateitį žvelgianti asmeny- 
bė, kokia apsimeta, ir kad iš tikrųjų jautrus, žavingas, įstabus 
ir rafinuotas yra generolas Šmiksonas - jam viršininkaujant 
pulkininkui Ketkartui būtų kur kas geriau, ir staiga pulkinin- 
kas ėmė visiškai nebesigaudyti, kaip jį vertina visi kiti, ir jis 
ėmė kumščiu trankyti per skambučio mygtuką, kad papulki- 
ninkis Kornas atlėktų į jo kabinetą ir patikintų, jog visi jį myli 
ir kad Josarjanas tėra jo vaizduotės vaisius, ir kad jis daro 
pasakišką pažangą pradėtame šauniame, šlovingame žygyje, 
kurio tikslas —- tapti generolu. 

Tiesą sakant, pulkininkas Ketkartas neturėjo nė menkiau- 
sios galimybės tapti generolu. Visų pirma, trukdė buvęs pir- 
mosios klasės eilinis Vintergrynas, kuris taip pat norėjo tapti 
generolu ir amžinai iškraipydavo, sunaikindavo, atmesdavo 
ar nukreipdavo ne ten, kur reikia, visą pulkininko Ketkarto 

ar apie jį rašytą korespondenciją, kuri galėjo pataisyti jo re- 
putaciją. Kita vertus, jau buvo generolas - generolas Šmikso- 
nas, kuris žinojo, kad generolas Suskingas taikosi į jo parei- 
gas, bet nežinojo, kaip jam sukliudyti. 

Aviacijos pulko vadas generolas Šmiksonas buvo stačiokiš- 
kas, kresnas, neseniai šeštąją dešimtį perkopęs vyras plačia ir 
apvalia kaip statinė krūtine. Jo nosis buvo trumpa, stora ir 
raudona, jo pilkas akutes apjuosę gumbuoti balti į krūvą susi- 
metę vokai panėšėjo į lašinių aureoles. Jis turėjo medicinos 
seserį ir žentą; kai nepersigerdavo, buvo linkęs ilgai mąsliai 
tylėti. Generolas Šmiksonas pernelyg daug laiko sugaišo ar- 
mijoje gerai darydamas savo darbą, o dabar buvo per vėlu. 
Nauji galingi deriniai susidarė be jo, ir jis nenumanė, kaip su 
jais dorotis. Kai atsipalaiduodavo, į rimtą, mintyse skendintį 
veidą įsėlindavo pralaimėjimo ir žlugusių vilčių išraiška. Ge- 
nerolas Šmiksonas smarkiai gėrė. Jo nuotaikos būdavo per- 
mainingos ir nenuspėjamos. „Karas - pragaras“, - dažnai pa- 
reikšdavo jis girtas ar blaivus ir kalbėdavo nuoširdžiai, nors 
tai jam nesutrukdė gerai iš karo gyventi ar įtraukti į verslą 
žentą, nors juodu nuolatos pešdavosi. 

— Tas šunsnukis, - skųsdavosi žentu generolas Šmiksonas 
paniekinamai niurzgėdamas visiems, kas stovėdavo prie kari- 
ninkų klubo baro. - Už viską, ką turi, skolingas man. Aš pa- 
dariau žmogų iš to prakeikto suskio! Jis neturi smegenų ir 
pats nesugebėtų nė žingsnio žengti. 

— Jis mano viską žinąs, — niūriai atšaudavo pulkininkas Mu- 
dusas savo klausytojams prie kito baro galo. - Kritikos jis 
neapkenčia, o patarimų neklauso. 

— Jis tegali patarinėti, — šaižiai šnarpšdamas pastebėdavo 
generolas. - Jeigu ne aš, jis vis dar būtų kapralas. 

Generolą Šmiksoną visuomet lydėdavo pulkininkas Mudu- 
sas ir jo medicinos sesuo, tokia žavinga merga, kokią kiekvie- 
nas ją matęs buvo kada nors regėjęs. Generolo Šmiksono se- 
selė buvo rubuilė, žema ir šviesiaplaukė. Jos skruostai buvo 
putlūs, su duobutėmis, žydros akys laimingos, plaukai garba- 
noti ir sukelti į viršų. Ji visiems šypsodavo ir niekad nešnekė- 

davo, nebent užkalbinta. Jos krūtys buvo sodrios, gymis skais- 
tus. Jai negalėjai atsispirti, ir vyrai atsargiai traukdavosi nuo 
jos skersi. Ji buvo sultinga, miela, vergiškai nuolanki bei buka 
ir varė iš proto visus, tik ne generolą Šmiksoną. 

— Matytumėt ją nuogą, - dusdamas su pasimėgavimu ki- 
kendavo generolas Šmiksonas, kai jo seselė išdidžiai šypsoda- 
ma stovėdavo šalia. - Pulko būstinėje ji laiko mano kambary- 
je purpurinio šilko uniformą, kuri taip priglunda, kad jos spe- 
neliai pūpso nelyginant vyšnios. Audeklą man parūpino Mai- 
las. Uniforma tokia ankšta, kad po ja negali pasivilkti nei kel- 
naičių, nei liemenėlės. Liepiu seselei ją apsirengti vakarais, kai 
šalia būna Mudusas, kad varytų jį iš proto, - generolas Šmikso- 
nas kimiai nusijuokdavo. - Matytumėt, kas darosi po ta jos pa- 
laidinuke, kai ji perkelia svorį nuo vienos kojos ant kitos. Jisai 
iš proto kraustosi į ją žiūrėdamas. Vos tik pamatysiu, kaip jis 
paliečia ranka ją ar kokią kitą moterį, tuoj pat pažeminsiu tą 
pislųjį šunsnukį eiliniu ir metams nusiųsiu dirbti į virtuvę. 

— Jis visur ją tamposi kartu tik tam, kad varytų mane iš 
proto, - nuliūdęs kaltindavo pulkininkas Mudusas prie kito 
baro galo. — Pulko būstinėje ji turi uniformą iš purpurinio 
šilko, kuri taip priglunda, kad jos speneliai pūpso nelyginant 
vyšnios. Uniforma tokia ankšta, kad po ja negali pasivilkti nei 
kelnaičių, nei liemenėlės. Girdėtumėt, kaip šiugžda šilkas, kai 
ji perkelia svorį nuo vienos kojos ant kitos. Vos tik mėginsiu 
pakabinti ją ar kokią kitą merginą, jis bemat pažemins mane 
eiliniu ir metams nusiųs dirbti į virtuvę. Aš dėl jos kraustausi 
iš proto. 

— Jis nė karto nepasidulkino nuo tada, kai mus permetė 
šiapus Atlanto, - atskleidė paslaptį generolas Šmiksonas; nuo 
šios šėtoniškos minties jo žilstelėjusi kvadratinė galva imdavo 
kretėti. - Viena iš priežasčių, kodėl niekuomet neišleidžiu jo 
iš akių —- kad neprisiartintų prie moters. Ar galit įsivaizduoti, 
kokias kančias patiria tas vargšas šunsnukis'? 

— Nemiegojau su moterim nuo tada, kai mus permetė šia- 
pus Atlanto, - ašaringai žliumbė pulkininkas Mudusas. — Ar 
galit įsivaizduoti, kokias kančias aš patiriu? 

Jei generolui Šmiksonui kas nors nepatikdavo, jis galėdavo 
būti toks pat nesukalbamas, koks būdavo su pulkininku Mu- 
dusu. Jis nepripažino apgaulės, takto ir apsimetinėjimo, o kaip 
profesionalus karys turėjo vienintelį ir labai glaustą kredo: 
visi jaunuoliai, kuriems jis įsakinėjo, turi noriai guldyti galvas 
dėl idealų, siekių ir keistenybių senių, kurie įsakinėjo jam. Jo 
vadovaujami karininkai, puskarininkiai ir eiliniai jam tebuvo 
kariniai vienetai. Jis teprašė, kad jie dirbtų savo darbą; jį atli- 
kę, galėjo elgtis kaip tinkami. Jie galėjo, jeigu užsimanydavo, 
kaip pulkininkas Ketkartas, versti savo vyrus atlikti šešiasde- 
šimt kovinių skrydžių, galėjo, jeigu užsimanydavo, kaip Jo- 
sarjanas, nuogi stovėti rikiuotėje, nors granitinis generolo 
Šmiksono žandikaulis atvipo pamačius tokį vaizdą ir jis dikta- 
toriškai nužirgliojo palei gretą įsitikinti, kad iš tiesų nuogas 
vyras vien su mokasinais padėtyje „ramiai“ laukia, kada jam 
bus įteiktas medalis. Generolas Šmiksonas neteko žado. Pa- 
matęs Josarjaną, pulkininkas Ketkartas buvo benualpstąs, ir 
papulkininkis Kornas, priėjęs iš užpakalio, stipriai sugriebė jį 
už rankos. Stojo groteskiška tyla. Nuo kranto tolygiai pūtė 
šiltas vėjas; visi pamatė pagrindiniu keliu dardantį seną veži- 
mą, prikrautą purvinų šiaudų, tempiamą juodo asilo ir vade- 
liojamą valstiečio su besiplaikstančia skrybėle ir išblukusiais 
rudais darbiniais drabužiais; valstietis nekreipė jokio dėme- 
sio į oficialią karinę ceremoniją, vykstančią nedideliame lau- 
ke jam 1š dešinės. 

Galop generolas Šmiksonas prabilo. 

— Grįžk į automobilį, — riktelėjo jis per petį savo seselei, 
atlydėjusiai jį palei gretą. 

Seselė šypsodama nucapsėjo prie jo didelio automobilio, 
pastatyto už kokių dvidešimties metrų prie stačiakampės lau- 
kymės krašto. Generolas Šmiksonas laukė rūsčioje tyloje, kol 
trinktelėjo automobilio durelės, paskui paklausė: 

— Kas čia? 

Pulkininkas Mudusas pasitikrino savo sąraše. 

- Čia Josarjanas, tėti. Jam įteikiam Nusipelniusio lakūno 
kryžių. 


JOSEPH HELLER ES 22-OJI IŠLYGA 263 


— Kad aš skradžiai prasmegčiau, — suniurnėjo generolas 
Šmiksonas; rausvą monolitišką jo veidą sušvelnino pašaipėlė. 

— Kodėl tu nieko neapsirengęs, Josarjanai? 

— Nenoriu. 

— Kaip tai nenori? Kodėl, po šimts velnių, nenori? 

— Nenoriu, ir tiek, sere. 

— Kodėl jis nieko neapsirengęs? - generolas Šmiksonas per 
petį piktai paklausė pulkininko Ketkarto. 

— Jis kreipiasi į jus, - pulkininkui Ketkartui per petį su- 
šnabždėjo papulkininkis Kornas ir smarkiai dūrė alkūne pul- 
kininkui į nugarą. 

— Kodėl jis nieko neapsirengęs? — didžiai skausmingu veidu 
piktai paklausė pulkininkas Ketkartas papulkininkio Korno 
švelniai glostydamas tą vietą, kur pataikė papulkininkio alkū- 
nė. 

— Kodėl jis nieko neapsirengęs? — papulkininkis Kornas pik- 
tai paklausė kapitono Sardinio ir kapitono Kikilo. 

— Vienas vyras žuvo jo lėktuve virš Avinjono praėjusią sa- 
vaitę ir jį visą aptėškė kraujais, — atsakė kapitonas Kikilas. — 
Jis prisiekinėja niekad nebenešiosiąs uniformos. 

— Vienas vyras žuvo jo lėktuve virš Avinjono praėjusią sa- 
vaitę ir jį visą aptėškė kraujais, — tiesiai generolui Šmiksonui 
atraportavo papulkininkis Kornas. — Jo uniforma dar negrįžo 
iš skalbyklos. 

— O kur kitos jo uniformos? 

— Taip pat skalbykloje. 

— Ojo apatiniai? 

— Visi jo apatiniai irgi skalbykloje, - atsakė papulkininkis 
Kornas. 

— Man tai panašu į gryną šūdą, - pareiškė generolas Šmik- 
sonas. 

— Tai ir yra grynas šūdas, - patvirtino Josarjanas. 

— Nesijaudinkit, sere, - metęs grėsmingą žvilgsnį į Josarja- 
ną prižadėjo pulkininkas Ketkartas, - duodu jums žodį, kad 
šis vyras bus griežtai nubaustas. 

— Koks, velniai griebtų, man skirtumas, ar jis bus nubaus- 

tas, ar ne? — nustebęs ir suirzęs atšovė generolas Šmikso- 
nas. — Jis ką tik nusipelnė medalio. Jeigu jis nori atsiimti jį 
nuogas, koks, velniai rautų, tau skirtumas? 

— Aš lygiai taip pat manau, sere! — su didžiuliu entuziazmu 
tarė pulkininkas Ketkartas šluostydamasis kaktą drėgna balta 
nosine. — Bet ar šitaip sakytumėt, sere, net po neseniai pa- 
skelbto generolo Suskingo aplinkraščio deramos karinės ap- 
rangos mūšių zonoje klausimu? 

— Suskingo? - generolo Šmiksono veidas apniuko. 

— Taip, sere, sere, - vergiškai nuolankiai atsakė pulkininkas 
Ketkartas. - Generolas Suskingas net rekomenduoja mums 
siųsti vyrus į mūšį su visa uniforma, kad numušti padarytų 
priešui gerą įspūdį. 

— Suskingo? - pakartojo generolas Šmiksonas vis dar prisi- 
merkęs iš nuostabos. — Po velnių - kuo čia dėtas Suskingas? 

Papulkininkis Kornas vėl skaudžiai dūrė alkūne pulkinin- 
kui Ketkartui. 

— Ničniekuo, sere! — pasitempęs atsakė pulkininkas Ket- 
kartas raukdamasis iš baisaus skausmo ir švelniai trindamas 
tą vietą, kur papulkininkis Kornas dar kartą jam užvožė alkū- 
ne. — Kaip tik todėl aš nusprendžiau nesiimti jokių veiksmų, 
kol pasitaikys proga su jumis aptarti šį nurodymą. Ar nekreip- 
sime į jį jokio dėmesio? 

Generolas Šmiksonas nekreipė į jį jokio dėmesio - nusigrę- 
Žęs su grėsminga panieka įteikė Josarjanui dėžutę su medaliu. 

— Parvesk iš automobilio mano merginą, - irzliai liepė jis 
pulkininkui Mudusui ir laukė niekur nesitraukdamas su rūs- 
čia grimasa, kol seselė vėl prie jo priėjo. 

— Tuoj pat perduok raštinei, kad sunaikintų nurodymą, ku- 
rį ką tik daviau, įsakantį vyrams ryšėti kaklaraiščiais per kovi- 
nius skrydžius, - lūpų kampučiais sukuždėjo papulkininkiui 
Kornui pulkininkas Ketkartas. 

— Aš juk sakiau jums to nedaryti, - prunkštelėjo papulki- 
ninkis Kornas. — Bet jūs nenorit manęs klausyti. 

— Ša! — įspėjo pulkininkas Ketkartas. - Velniai rautų, Kor- 
nai, ką tu padarei mano nugarai? 

Papulkininkis Kornas dar kartą prunkštelėjo. 

Generolo Šmiksono sesutė visuomet lydėdavo generolą 
Šmiksoną, kad ir kur jis eitų, net į instruktažo kambarį prieš 
pat skrydį į Avinjoną; ten ji stovėjo šypsodama asiliška šypse- 
na prie pakylos ir lyg derlinga oazė žydėjo prie generolo Šmik- 
sono peties vilkėdama rausva ir žalia uniforma. Josarjanas 
žvilgtelėjo į ją ir beviltiškai įsimylėjo. Nuotaika sugedo, vidu- 
je išseko ir apmirė. Jis sėdėjo su lipniu geismu spoksodamas į 
jos pilnas raudonas lūpas ir skruostus su duobutėmis, klausy- 
damasis, kaip majoras Denbis monotonišku, pamokomu vy- 
rišku balsu pasakoja apie koncentruotą zenitinių pabūklų ug- 
nį, laukiančią jų virš Avinjono, ir staiga suaimanavo iš gilios 
nevilties pagalvojęs, kad galbūt niekuomet nebepamatys šios 
žavios moters, kuriai nėra taręs nė žodžio ir kurią dabar taip 
graudžiai mylėjo. Į ją bespoksant, iš sielvarto, baimės ir geis- 
mo jam dilgčiojo ir badė visą kūną — tokia graži ji buvo. Jis 
garbino žemę, ant kurios ji stovėjo. Jis apsilaižė suskeldėju- 
sias, troškulio kamuojamas lūpas sumedėjusiu liežuviu ir vėl 
sielvartingai sudejavo, šįsyk taip garsiai, kad atkreipė apstul- 
bintus, ieškančius žvilgsnius vyrų su šokolado spalvos kombi- 
nezonais ir baltais dygsniuotais parašiutų diržais, sėdinčių ap- 
link ant eilėmis sustatytų grubių medinių suolų. 

Neitlis sunerimęs bemat į jį atsisuko. 

— Kas yra? — sukuždėjo jis. - Kas atsitiko? 

Josarjanas jo neišgirdo. Geismas jį pykino, apmaudas para- 
lyžiavo. Generolo Šmiksono sesutė buvo apkūnoka, bet tikrai 
ne per daug; jo pojūčiai užsikimšo nuo geltono jos plaukų spin- 
desio ir nepatirto švelnių trumpų pirštelių maigymo, nuo ne- 
ragauto lobio jos prisirpusių krūtų po rausvais kariškais marš- 
kiniais, plačiai prasegtais po kaklu, ir nuo vilnijančių, subren- 
dusių trikampių pilvo ir šlaunų santakų, pridengtų ankštomis, 
glotniomis miško žalumo gabardininėmis karininko kelnėmis. 
Jis nepasotinamai gėrė ją visą nuo galvos iki lakuotų kojų pirštų 
galiukų. Jis norėjo niekada jos neprarasti. ,O0000000000- 
oj“, - sudejavo jis vėl, ir šįsyk visas kambarys suvilnijo nuo 
šio virpančio, pratiso šūksmo. Pribloškianti nesmagumo ban- 

ga užgriuvo karininkus ant pakylos, ir net majoras Denbis, 
kuris buvo pradėjęs tikrinti laikrodžius, skaičiuodamas sekun- 
des akimirką prarado dėmesį ir vos negavo pradėti iš naujo. 
Neitlis sekė sukaustytą Josarjano žvilgsnį per visą ilgą kam- 
barį, kol pasiekė generolo Šmiksono sesutę. Jis išbalo suneri- 
męs, kai atspėjo, kas neduoda ramybės Josarjanui. 

— Liaukis — girdi? — įspėjo Neitlis rūsčiu šnabždesiu. 

— 000000000000000000000j, - sudejavo Josarjanas ket- 
virtą kartą — taip garsiai, kad dabar visi aiškiai išgirdo. 

— Gal iš proto išsikraustei?! - nuožmiai sušnypštė Neitlis. — 
Prisidarysi nemalonumų. 

— 000000000000000000000j, — iš kito kambario galo atsi- 
liepė Josarjanui Danbaras. 

Neitlis pažino Danbaro balsą. Padėtis dabar buvo nevaldo- 
ma, ir jis nusigręžė išleidęs trumpą aimaną: „Ooj“. 

— 0000000000000000000j, - atsakė jam aimana Danbaras. 

— (0000000000000000000j, - suirzęs garsiai sudejavo Neitlis 
susizgribęs, kad ką tik sudejavo. 

— 000000000000000000000j, - dar kartą suaimanavo jam 
Danbaras. 

— O000000000000000000000j, — iš kitos kambario pusės 
įsiterpė naujas balsas, ir Neitliui pasišiaušė plaukai. 

Josarjanas atsiliepė kartu su Danbaru, o Neitlis tuo metu 
gūžėsi ir veltui dairėsi skylės, kurioje galėtų pasislėpti drauge 
su Josarjanu. Pulkelis vyrų tramdė juoką. Neitlį apėmė kaž- 
koks šelmiškas impulsas, ir vos tik stojo trumpa tyla, jis tyčia 
sudejavo. Vėl atsiliepė kitas naujas balsas. Nepaklusnumo sko- 
nis maloniai kuteno, ir Neitlis, vos tik nutaikęs progą įsiterp- 
ti, dar sykį sudejavo. Jam atsiliepė dar vienas naujas balsas. 
Kambarys netramdomai buvo bevirstąs beprotnamiu. Kilo šiur- 
pus balsų klegesys. Sučiužėjo kojos, iš rankų ėmė kristi daik- 
tai: pieštukai, kalkuliatoriai, žemėlapių dėklai, barškantys 1a- 
kūnų šalmai. Daugybė vyrų, kurie nedejavo, dabar atvirai ki- 
keno, ir nežinia, kaip ilgai būtų tęsęsis šis neorganizuotas de- 
javimo maištas, jei pats generolas Šmiksonas nebūtų ėmęsis 
jo slopinti. Jis ryžtingai žengė į pakylos vidurį priešais majorą 

Denbį, kuris nuleidęs rimtą, atkaklią galvą, sutelkęs visą dė- 
mesį į laikrodį ant rankos, skaičiavo: „...dvidešimt penkios 
sekundės... dvidešimt... penkiolika...“ Stambus, raudonas val- 
dingas generolo Šmiksono veidas iš sąmyšio išvirto gumbais, 
nuo siaubingo ryžto tapo ąžuolinis. 

— Užteks, vyrai, — įsakė jis glaustai žaibuojančiomis iš ne- 
pritarimo akimis, atkišęs tvirtą kvadratinį smakrą, ir to užte- 
ko. - Aš vadovauju koviniam daliniui, - pareiškė jiems rūs- 
čiai, kai kambaryje stojo visiška tyla, 0 visi ant suolų susėdę 
vyrai susigėdę susiguūžė, — ir šioje grupėje niekas daugiau ne- 
dejuos, kol aš jos vadas. Aišku? 

Aišku buvo visiems, išskyrus majorą Denbį, kuris, vis dar 
sutelkęs dėmesį į laikrodį, toliau balsu skaičiavo sekundes. 

— „keturios... trys... dvi... viena... laikas! — sušuko majoras 
Denbis ir pergalingai pakėlė akis, bet pamatė, kad niekas jo 
nesiklausė ir kad teks viską pradėti iš pradžių. 

— O0oooj, - sudejavo jis neviltingai. 

— Kas čia dabar? — negalėdamas patikėti suriaumojo gene- 
rolas Šmiksonas ir žmogžudiško įniršio pagautas atsigręžė į 
majorą Denbį, kuris nusvirduliavo atatupstas; iš siaubo ir są- 
myšio jį ėmė krėsti drebulys, išmušė prakaitas. - Kas tas žmo- 
gus? 

— M-majoras Denbis, sere, - sumikčiojo pulkininkas Ket- 
kartas. - Mano grupės operacijų karininkas. 

— Išveskit jį lauk ir sušaudykit, - įsakė generolas Šmiksonas. 

— S-sere? 

— Sakiau, išveskit jį lauk ir sušaudykit. Gal negirdit? 

— Klausau, sere! - šauniai atsakė pulkininkas Ketkartas sun- 
kiai rydamas seiles ir greitai atsisuko į savo vairuotoją ir me- 
teorologą. 

— Išveskit majorą Denbį lauk ir sušaudykit. 

— S-sere? — sumiknojo vairuotojas ir meteorologas. 

— Sakiau, išveskit majorą Denbį lauk ir sušaudykit, - lyg 
kirviu nukirto pulkininkas Ketkartas. — Gal negirdit? 

Abu jauni leitenantai nerangiai sulinksėjo galvomis ir ap- 
stulbę neryžtingai spoksojo kits į kitą tikėdamiesi, kad majo- 

ro Denbio išvedimo lauk ir sušaudymo procedūrą pradės ko- 
lega. Nė vienas lig šiol niekada nebuvo vedęs majoro Denbio 
lauk ir sušaudęs. Juodu dvejodami ėmė slinkti prie majoro 
Denbio iš priešingų pusių. Majoras Denbis iš baimės pabalo. 
Staiga jam pakirto kojas ir jis buvo begriūnąs, bet du jaunieji 
leitenantai prišokę sugriebė jį už rankų ir neleido nugriūti ant 
grindų. Dabar, kai laikė majorą Denbį, likusi užduotis atrodė 
lengva, bet juodu neturėjo pistoletų. Majoras Denbis apsiver- 
kė. Pulkininkas Ketkartas norėjo prie jo prišokti ir paguosti, 
bet nenorėjo generolui Šmiksonui pasirodyti ištižėlis. Jis pri- 
siminė, kad Eplbis ir Havermejeris į kovinius skrydžius vi- 
suomet imdavo 45-o0jo kalibro revolverius, todėl ėmė dairytis 
tarp vyrų eilių jų ieškodamas. 

Vos tik majoras Denbis apsiverkė, pulkininkas Mudusas, 
kuris nusiminęs dvejojo atokiau, nebesusivaldė ir droviai pri- 
siartino prie generolo Šmiksono su liguista aukotis pasiryžu- 
sio Žmogaus mina. 

— Man regis, geriau truputį luktelėkit, tėti, —- dvejodamas 
patarė jis. - Nemanau, kad galit jį sušaudyti. 

Jo įsikišimas įsiutino generolą Šmiksoną. 

— Kas, po velnių, sako, kad aš negaliu? — karingai užriau- 
mojo jis taip garsiai, kad visas pastatas sudrebėjo. Išraudęs iš 
gedos pulkininkas Mudusas prie jo pasilenkė ir kažką sušnabž- 
dėjo į ausį. 

— Velniai griebtų — kodėl aš negaliu? - sustūgo generolas 
Šmiksonas. 

Pulkininkas Mudusas vėl kažką kuštelėjo. 

— Nori pasakyt, kad negaliu nušauti ką panorėjęs? — jokių 
kompromisų nepripažįstančio pasipiktinimo kupinu balsu pa- 
klausė generolas Šmiksonas. Jis susidomėjęs pastatė ausis klau- 
sydamas, ką toliau šnabžda žentas. 

— Tikrai? — paklausė jis; jo įniršį apmaldė smalsumas. 

— Taip, tėti. Deja, taip. 

— Turbūt tariesi esąs labai gudrus, ar ne? - staiga užsipuolė 
pulkininką Mudusą generolas Šmiksonas. 

Pulkininkas Mudusas vėl tirštai išraudo. 

— Ne, tėti, tiesiog... 

— Gerai — paleiskit tą nedrausmingą šunsnukį, - suurzgė 
generolas Šmiksonas, apmaudžiai nusigręždamas nuo žento. 

— Tik išveskit jį iš šio pastato ir nebejleiskit, — irzliai subliu- 
vo jis pulkininko Ketkarto vairuotojui ir pulkininko Ketkarto 
meteorologui. — Ir tęskime šį prakeiktą instruktažą, kol nesi- 
baigė karas. Tokio nekompetentingumo dar nebuvau matęs. 

Pulkininkas Ketkartas sutrikęs linktelėjo generolui Šmik- 
sonui ir davė ženklą vyrams išstumti majorą Denbį pro duris. 
Vos tik majoras Denbis atsidūrė lauke, nebeliko kam tęsti in- 
struktažą. Visi vėpsojo vieni į kitus su buka nuostaba. Gene- 
rolas Šmiksonas iš įtūžio paraudo kaip burokas - niekas nesi- 
darė. Pulkininkas Ketkartas nenumanė, nuo ko pradėti. Jis 
jau norėjo garsiai suaimanuoti, bet tuo metu papulkininkis 
Kornas žengė į priekį, ėmėsi vadovauti ir šitaip jį išgelbėjo. 
Pulkininkas Ketkartas netverdamas dėkingumu išleido aša- 
ringą neregėto palengvėjimo atodūsį. 

— Dabar, vyrai, sutikrinsim laikrodžius, - nieko nelaukęs 
rūsčiai, įsakmiai pradėjo papulkininkis Kornas koketiškai var- 
tydamas akis generolo Šmiksono pusėn. - Laikrodžius sutik- 
rinsim vieną vienintelį kartą, ir jeigu per tą vienintelį kartą 
nepavyks to padaryti, mudu su generolu Šmiksonu norėsim 
sužinoti, kodėl taip atsitiko. Aišku? — jis vėl šaudė akimis į 
generolo Šmiksono pusę norėdamas įsitikinti, kad ryžtingi jo 
veiksmai neliko nepastebėti. - Dabar nusistatykit laikrodžius. 
Yra devynios valandos ir aštuoniolika minučių. 

Papulkininkis Kornas be menkiausio nesklandumo sutikri- 
no laikrodžius ir pasitikėdamas savim tęsė instruktažą. Jis pra- 
nešė vyrams dienos slaptažodį ir rodydamas guvų, įspūdingą 
visapusiškumą, peržvelgė oro sąlygas, kas kelias sekundes lai- 
dydamas įkypus pamaiviškus žvilgsnius į generolą Šmiksoną, 
kad pasisemtų dar didesnio padrąsinimo iš puikaus įspūdžio, 
kurį matė jam darąs. Su pasimėgavimu valydamas, kedenda- 
mas savo plunksnas ir pagyrūniškai straksėdamas ant paky- 
los, jis įsismagino ir dar kartą pranešė vyrams dienos slapta- 
žodį, paskui sumaniai perėjo prie ugningos kalbos apie tilto 

prie Avinjono svarbą karo eigai ir apie tai, kad kiekvienas 
operacijoje dalyvaujantis vyras privalo mielai aukoti gyvybę 
vardan tėvynės. Baigęs šį įkvepiantį traktatą, dar kartą primi- 
nė vyrams dienos slaptažodį, pabrėžė, kokiu kampu būtina 
artintis prie taikinio ir dar sykį peržvelgė oro sąlygas. Papul- 
kininkis Kornas jautė atskleidęs visas savo galias. Jis neabejo- 
jo privaląs nuolat būti dėmesio centre. 

Pulkininkas Ketkartas lėtai vokėsi, kas čia dedasi; kai su- 
sizgribo, neteko žado. Jo veidas vis tįso ir tįso pavydžiai Žiū- 
rint, kaip nesibaigia papulkininkio Korno išdavystė, ir jis be- 
veik bijojo klausytis, kai generolas Šmiksonas prie jo prisiar- 
tino ir tokiu garsiu šnabždesiu, kad išgirdo visas kambarys, 
paklausė: 

— Kas tas žmogus? 

Išblyškęs pulkininkas Ketkartas atsakė nujausdamas nege- 
ra; tada generolas Šmiksonas pridėjo delną prie lūpų ir su- 
kuždėjo žodžius, nuo kurių pulkininko Ketkarto veidas nu- 
švito neapsakomu džiaugsmu. Tai pamačius papulkininkį Kor- 
ną nukrėtė nesutramdoma ekstazė. Nejaugi generolas Šmik- 
sonas ką tik paaukštino jį pulkininku? Nežinia buvo nepake- 
liama. Įspūdingais gestais ir posakiais meistriškai baigęs in- 
struktažą, jis viltingai atsigręžė į generolą Šmiksoną priimti 
karštų jo sveikinimų, bet tas jau dybino iš pastato nėkart ne- 
dirstelėjęs per petį, termpdamas iš paskos savo sesutę ir pulki- 
ninką Mudusą. Šis nuviliantis reginys apstulbino papulkininkį 
Korną, bet jis akimirksniu atsitokėjo. Akimis susirado pulki- 
ninką Ketkartą, kuris vis dar stovėjo tiesus, išsišiepęs iš tran- 
so, ir džiaugsmingai prišokęs ėmė tampyti jį už rankos. 

— Ką jis apie mane sakė? — paklausė apimtas išdidaus palai- 
mingos geros nuojautos įkarščio. - Ką sakė generolas Smik- 
sonas? 

— Jis norėjo sužinoti, kas tu toks. 

— Žinau, žinau. Bet ką jis apie mane sakė? Ką jis pasakė? 

— Jam norisi vemti į tave žiūrint. 


22 
Meras Mailas 


Per tą operaciją Josarjanui neišlaikė nervai. Josarjanui neiš- 
laikė nervai per tą skrydį į Avinjoną todėl, kad neišlaikė Snieg- 
deno žarnos, o Sniegdeno žarnos neišlaikė todėl, kad jų lėk- 
tuvą tądien pilotavo Huplis, kuriam buvo vos penkiolika me- 
tų, o antrasis pilotas buvo Dobsas, dar prastesnis lakūnas už 
Huplį, norėjęs, kad Josarjanas padėtų jam įgyvendinti sąmokslą 
nužudyti pulkininką Ketkartą. Josarjanas žinojo, kad Huplis 
geras lakūnas, bet jis buvo visai dar vaikas; Dobsas taip pat 
juo nepasitikėjo, todėl neįspėjęs išplėšė jam iš rankų šturvalą 
jiems numetus bombas, nes pakvaišo ir nukreipė lėktuvą že- 
myn, ir tas ėmė smigti tokiu pražūtingu kampu, kad jiems sto- 
jo širdys, plyšo ausys, o jie patys buvo bepavirstą į akmenis. 
Josarjano ausinės išsitraukė iš lizdo, ir jis, viršugalviu prilipęs 
prie lubų, bejėgiškai pakibo lėktuvo nosyje. 

O Dieve! — be garso klykė Josarjanas, jausdamas, kaip jie 
visi krenta. O Dieve! O Dieve! O Dieve! O Dieve! - klykė jis 
pro lūpas, kurios negalėjo prasižioti, nes lėktuvas krito, o jis 
besvoris kabojo už viršugalvio, kol Hupliui pavyko vėl nu- 
stverti šturvalą ir išlyginti lėktuvą tame pamišėliškame, sta- 
čiame, margame kanjone drioksiančių zenitinių pabūklų svie- 
dinių, iš kurio jau buvo pakilę, o dabar vėl turės ištrūkti. Be- 
veik tą pačią akimirką pasigirdo dunkstelėjimas ir organinia- 
me nosies stikle atsirado skylė sulig dideliu kumščiu. Josarja- 
nui nugėlė skruostus blykstelėjusios nuolaužos, bet kraujas 
netekėjo. 

— Kas atsitiko? Kas atsitiko? — suriko jis ir visas nusipurtė, 
nes neišgirdo ausyse savo paties balso. Jį išgąsdino tuščia tyla 

selektoriuje ir iš to siaubo jis beveik negalėjo pajudėti, kai 
visomis keturiomis gūžėsi nelyginant į spąstus įkliuvusi Žiur- 
kė ir laukė nedrįsdamas alsuoti, kol galop pastebėjo prieš akis 
tabaluojantį žvilgantį cilindrinį ausinių kištuką ir barškančiais 
pirštais sugrūdo jį atgal į lizdą. O Dieve! - nepaliovė klykęs jis 
vis dar toks pat persigandęs, nes iš visų pusių drioksėjo ir 
skleidėsi lyg didžiuliai grybai pabūklų sviediniai. - O Dieve! 

Kai Josarjanas sugrūdo kištuką į selektoriaus lizdą ir vėl 
viską girdėjo, Dobsas raudojo. 

— Padėkit jam, padėkit jam, - žliumbė Dobsas. - Padėkit 
jam, padėkit jam. 

— Kam padėti? Kam padėti? — sušuko Josarjanas. - Kam 
padėti? 

— Bombarduotojui, bombarduotojui, - verkė Dobsas. - Jis 
neatsiliepia. Padėkit bombarduotojui, padėkit bombarduotojui. 

— Aš esu bombarduotojas, - sušuko jam Josarjanas. —- Aš 
esu bombonešio vadas. Man nieko neatsitiko. Man nieko ne- 
atsitiko. 

— Tada padėkit jam, padėkit jam, — raudojo Dobsas. — Pa- 
dėkit jam, padėkit jam. 

— Kam padėti? Kam padėti? 

— Radistui šauliui, - maldavo Dobsas. - Padėkit radistui 
šauliui. 

— Man šalta, — tuomet per selektorių graudžiai suinkštė iš 
nepakeliamo skausmo Sniegdenas. - Prašau jūsų — padėkit. 
Man šalta. 

Ir Josarjanas nušliaužė ankštąja skyle, užsilipo ant bombų 
skyriaus ir nusigavo į lėktuvo galą, kur Sniegdenas sužeistas 
gulėjo ant grindų ir mirtinai šalo geltoname saulės spindulių 
lope šalia naujojo šaulio, kuris nualpęs tysojo be gyvybės žen- 
klų. 

Dobsas buvo prasčiausias lakūnas ir pats tai žinojo. Šis vy- 
riškas jaunuolis, virtęs graudžia žmogysta, nuolat įtikinėjo sa- 
vo viršininkus nebesąs tinkamas pilotuoti lėktuvą. Nė vienas 
viršininkas jo neklausė, ir tą dieną, kai skrydžių norma buvo 
padidinta iki šešiasdešimties, Dobsas įsėlino į Josarjano pala- 

pinę, kai Oras buvo išėjęs ieškoti tarpiklių, ir atskleidė jam 
savo sugalvotą sąmokslą nužudyti pulkininką Ketkartą. Jam 
reikėjo Josarjano paramos. 

— Nori, kad šaltakraujiškai jį nužudytume? — paprieštaravo 
Josarjanas. 

— Tikrai taip, - optimistiškai nusišypsojęs patvirtino Dob- 
sas. Josarjanas jį padrąsino iškart susigaudęs kas ir kaip. — 
Mes jį nušausim liugeriu, kurį atsivežiau iš Sicilijos. Niekas 
nežino, kad jį turiu. 

— Nemanau, kad galėčiau tai padaryti, — nusprendė Josar- 
janas kurį laiką tylomis svarstęs šį sumanymą. 

Dobsas apstulbo. 

— Kodėl? 

— Klausyk, man nieko nebūtų maloniau, kaip išgirsti, kad 
tas šunsnukis nusisuko sprandą ar Žuvo avarijoje ar buvo kie- 
no nors kito nušautas. Bet nemanau, kad pats galėčiau jį nu- 
žudyti. 

— Jis tave nudėtų, - įtikinėjo Dobsas. —- Tiesą sakant, ne kas 
kitas, o tu sakei man, kad jis mus pribaigs taip ilgai siųsdamas 
į kovines užduotis. 

— Bet nemanau, kad galėčiau jį nugalabyti. Jis juk irgi turi 
teisę gyventi. 

— Neturi, nes bando atimti iš mudviejų teisę gyventi. Kas 
tau pasidarė? — stulbo Dobsas. —- Aš klausydavausi, kaip tu 
dėl to paties ginčydavaisi su Gudruteriu. Žiūrėk, kas jam atsi- 
tiko. Dingo vidury debesies. 

— Liaukis šaukęs, gerai? — bandė pritildyti jį Josarjanas. 

— Aš nešaukiu! - dar garsiau užriko Dobsas paraudusiu iš 
revoliucionieriaus užsidegimo veidu. Jo akys ašarojo, nosis 
snarglėjosi, tvinkčiojanti avietinė apatinė lūpa buvo aptrauk- 
ta putų plėvelės. — Tikriausiai beveik šimtas mūsų grupės vy- 
rų buvo atlikę penkiasdešimt penkis skrydžius, kai jis padidi- 
no normą iki šešiasdešimties. Ne mažiau kaip šimtui tokių 
kaip tu buvo likę vos pora skrydžių. Jeigu leisim jam be galo 
didinti normą, jis mus visus išžudys. Turim nudėti jį pirmą. 

Josarjanas atsainiai linktelėjo nerodydamas pritarimo. 

— Manai, galim likti nenubausti? 

— Aš viską gerai apgalvojau. Aš... 

— Dėl Dievo meilės, liaukis šaukęs! 

— Aš nešaukiu. Aš viską... 

— (Gal liausies šaukęs? 

— Aš viską gerai apgalvojau, - sukuždėjo Dobsas ir, norė- 
damas susivaldyti nemosikavęs rankomis, taip sugniaužė Oro 
lovos šoną, kad net krumpliai pabalo. - Ketvirtadienio rytą, 
kai jis turi grįžti iš tos savo prakeiktos sodybos kalnuose, aš 
miškais vogčia nusigausiu iki staigaus kelio posūkio ir pasi- 
slėpsiu krūmuose. Ten jis turės važiuoti lėčiau, o aš galėsiu 
stebėti kelią abiem kryptimis ir matysiu, ar niekas daugiau 
nevažiuoja. Kai jis prisiartins, užtempsiu ant kelio storą rąs- 
tą, kad sustabdytų džipą. Tada išeisiu iš krūmų su liugeriu ir 
šaudysiu į galvą, kol pribaigsiu. Pistoletą užkasiu, miškais grį- 
šiu į eskadrilės stovyklą ir lyg niekur nieko imsiuos kasdienių 
reikalų. Kas čia gali nepavykti? 

Josarjanas įdėmiai klausėsi kiekvieno jo plano etapo. 

— O koks čia mano vaidmuo? — suglumęs paklausė. 

— Be tavęs neišsiversčiau, — paaiškino Dobsas. - Privalai 
įsakyti man vykdyti šį sumanymą. 

Josarjanas negalėjo patikėti. 

— Tik tiek tau iš manęs reikia? Duoti tau įsakymą? 

— Tik tiek man iš tavęs ir reikia, - patvirtino Dobsas. - Tik 
liepk man, ir aš pats vienas poryt ištaškysiu jam smegenis. 

Nuo emocijų jis prašneko greičiau ir vėl garsiau. 

— Jeigu jau to imamės, tai norėčiau peršauti galvą ir papul- 
kininkiui Kornui, bet majoro Denbio norėčiau pasigailėti, jei 
tu neprieštarausi. Paskui dar norėčiau nugalabyti Eplbį ir Ha- 
vermejerį, o kai pribaigsim Eplbį su Havermejeriu, norėčiau 
nudėti Makvotą. 

— Makvotą? - Josarjanas pasibaisėjęs vos nepašoko. - Mak- 
votas — mano draugas. Kuo tau neįtiko Makvotas? 

— Nežinau, - sutrikęs ir susigėdęs prisipažino Dobsas. - Tik 
pamaniau, kad jeigu galabijam Eplbį su Havermejeriu, tai ga- 
lim nudėti ir Makvotą. Nejaugi nenori nuknekcinti Makvoto? 

Josarjanas laikėsi ryžtingos pozicijos. 

— Klausyk, gal mane tai ir domintų, jei liautumeis šaukti 
visai salai ir apsiribotum nudėjęs pulkininką Ketkartą. Bet jeigu 
ketini surengti skerdynes — mane gali pamiršti. 

— Gerai, gerai, - bandė nuraminti jį Dobsas. - Tik pulki- 
ninką Ketkartą. Ar man tai padaryti? Įsakyk. 

Josarjanas papurtė galvą. 

— Kažin, ar galėsiu duoti tau tokį įsakymą. 

Dobsas be galo sunerimo. 

— Aš sutinku su kompromisu, - maldaute maldavo jis. — 
Man nereikia, kad įsakytum - tik sutik, kad sumanymas ge- 
ras. Na, ar geras šis sumanymas? 

Josarjanas vis dar purtė galvą. 

— Sumanymas būtų geras, jei būtum jį įgyvendinęs ir nė Žo- 
džio man nesakęs. Dabar per vėlu. Nemanau, kad galiu tau ką 
nors pasakyti. Duok man daugiau laiko. Gal aš dar apsigalvosiu. 

— Tada tikrai bus per vėlu. 

Josarjanas ir toliau purtė galvą. Dobsas nusivylė. Kurį lai- 
ką jis susigėdęs sėdėjo, paskui staiga pašoko ir nieko nelaukęs 
išrūko dar kartą pabandyti įtikinti daktarą Danyką nušalinti jį 
nuo skrydžių; per skubėjimą nuvertė Josarjano praustuvę ir 
pargriuvo užkliuvęs už Oro tebestatomos krosnies degalų žar- 
nos. Audringą, mostaguojantį Dobso antpuolį daktaras Da- 
nyka atrėmė keliais nekantriais galvos linktelėjimais ir nusiuntė 
jį į medicinos pagalbos palapinę pasakoti savo ligos požymių 
Gasui su Vesu; tie išdažė jam dantenas purpurine spalva gen- 
cijonų tirpalu, vos tik jis prasižiojo kalbėti. Purpurine spalva 
išdažė ir kojų pirštus, o kai tas vėl prasižiojo ketindamas pasi- 
skųsti, sugrūdo į burną vidurius paleidžiamųjų ir išvarė. 

Dobso būklė buvo dar prastesnė negu Alkanojo Džo - tas 
bent jau galėjo vykdyti kovines užduotis, kai nesapnuodavo 
košmarų. Dobso būklė buvo neką geresnė už Oro, kuris dėl 
pamišėliško, nenatūralaus kikenimo ir tirtančių persikreipu- 
sių atsikišusių dantų atrodė laimingas kaip koks išsišiepęs vie- 
versys neūžauga; Orą kartu su Mailu ir Josarjanu išsiuntė trum- 
po poilsio į Kairą parvežti kiaušinių, vietoj kurių Mailas nu- 

pirko medvilnės ir auštant išskrido į Stambulą iki patrankos 
bokštelių prigrūdęs lėktuvą egzotiškų vorų ir neprinokusių 
raudonųjų bananų. Oras buvo vienas iš bjauriausių apsigimė- 
lių, kokius Josarjanas kada nors buvo sutikęs, ir vienas iš pa- 
traukliausių. Išpurtęs jo veidas buvo nusėtas opų, šviesiai ru- 
dos akys kaip pora rudų stiklo rutuliukų veržėsi iš akiduobių, 
o tankūs, garbanoti margaspalviai plaukai viršugalvyje suėjo į 
kūgį, panašų į pomada išteptą palapinės stogą. Orą numušda- 
vo į vandenį arba jam peršaudavo variklį beveik kiekvieną kar- 
tą, kai jis pakildavo į orą; jis kaip laukinis ėmė timpčioti Jo- 
sarjaną už rankos, kai jie išskrido į Neapolį ir, nusileidę Sici- 
lijoje, pamatė suktą cigarą rūkantį dešimtmetį sąvadautoją su 
dviem dvylikametėm skaisčiom sesutėm, laukiančius jų prie- 
šais viešbutį, kur buvo vietos tik Mailui. Josarjanas ryžtingai 
atsitraukė nuo Oro, susirūpinęs ir suglumęs žiūrėdamas į Et- 
nos kalną vietoj Vezuvijaus ir negalėdamas susigaudyti, ką jie 
veikia Sicilijoje vietoj Neapolio, o tuo tarpu Oras rizenamai, 
miknojamai, gašliai sumišęs be perstojo maldavo eiti su juo 
už suktojo dešimtmečio sąvadautojo prie dviejų jo dvylika- 
mečių skaisčių sesučių, kurios iš tikrųjų buvo ne skaisčios ir 
iš tikrųjų ne seserys, ir iš tikrųjų tik dvidešimt aštuonerių. 

— Eik su juo, - trumpai liepė Josarjanui Mailas. - Atmink 
savo užduotį. 

— Gerai, — atsidusęs nusileido Josarjanas prisiminęs savo 
užduotį. —- Tačiau bent jau leisk man pabandyti susirast vieš- 
butį, kur paskui galėčiau gerai išsimiegoti. 

— Gerai išsimiegosi su mergytėmis, - vis taip pat intriguoja- 
mai atsakė Mailas. - Atmink savo užduotį. 

Tačiau numigti jiems visai neteko, nes Josarjanas su Oru 
pamatė esą įsprausti į tą pačią dvigulę lovą su dviem dvylika- 
metėm dvidešimt aštuonerių metų amžiaus prostitutėmis, ku- 
rios paaiškėjo esančios riebaluotos, nutukusios ir kiaurą nak- 
tį juos žadino prašydamos keistis partneriais. Netrukus Jo- 
sarjanas taip menkai besigaudė, kad nekreipė jokio dėmesio į 
smėlio spalvos turbaną, kurį dėvėjo prisiplojusi prie jo storu- 
le, kol kitą rytą suktasis dešimtmetis sąvadautojas su kubie- 

tišku cigaru, kažkokios gyvuliškos užgaidos pagautas, nuplė- 
šė jį viešumoje ir skaisčioje Sicilijos saulėje parodė jos šoki- 
ruojančią, pliką, šlykščių formų galvą. Kerštingi kaimynai nu- 
skuto ją iki žvilgančio kaulo už tai, kad miegojo su vokiečiais. 
Mergina spiegė iš moteriško pasipiktinimo ir komiškai krypa- 
vo paskui suktąjį dešimtmetį sąvadautoją, ir jos šiurpi, išnie- 
kinta plikė absurdiškai slankiojo aukštyn žemyn virš keisto 
patamsėjusio jos veido gumbo tarsi kažkas išbalinta ir nepa- 
doraus. Josarjanas kaip gyvas nebuvo regėjęs tokios plikybės. 
Sąvadautojas, aukštai iškėlęs pirštą, suko ant jo turbaną lyg 
kokį trofėjų ir striksėjo vos už kelių centimetrų nuo jos nagų, 
bėgdamas jos priekyje kankinamu ratu aplink aikštę, prisig- 
rūdusią žmonių, kurie kriokė iš juoko ir šaipydamiesi rodė į 
Josarjaną, kai Mailas prisiartino su niūria skubos išraiška vei- 
de ir priekaištingai suraukė lūpas išvydęs neprideramą reginį 
su tiek amoralumo ir lengvabūdiškumo. Mailas užsisipyrė tuoj 
pat skristi į Maltą. 

— Mes norim miego, - inkštė Oras. 

— Patys kalti, — teisuolio tonu pasmerkė juodu Mailas. - Jei 
būtumėt pernakvoję viešbučio kambaryje, o ne su viena iš tų 
ištvirkėlių, šiandien jaustumėtės taip pat gerai kaip aš. 

— Pats liepei eiti su jomis, - kaltinamai atšovė Josarjanas. — 
Be to, mes neturėjom viešbučio kambario. Tau vieninteliam 
pavyko gauti numerį viešbutyje. 

— Dėl to aš irgi nekaltas, — išdidžiai paaiškino Mailas. — Iš 
kur galėjau žinoti, kad mieste susirinks visi pirkliai supirkinė- 
ti avinžirnių derliaus? 

— Tu tai žinojai, - apkaltino Mailą Josarjanas. - Dabar aiš- 
ku, kodėl mes Sicilijoje, o ne Neapolyje. Tu tikriausiai jau pri- 
grūdai visą tą prakeiktą lėktuvą avinžirnių. 

— Ša! — rūsčiai įspėjo Mailas, metęs reikšmingą žvilgsnį į 
Orą. - Atmink savo užduotį. 

Kai jie atvažiavo į aerodromą skristi į Maltą, lėktuvo bom- 
bų skyrius, galas, uodega ir beveik visas bokštelio patrankos 
šaulio skyrius buvo prigrūsti pintinių su avinžirniais. 

Josarjano užduotis kelionėje buvo nukreipti Oro dėmesį, 

kad jis nepastebėtų, kur Mailas perka kiaušinius, nors Oras 
priklausė Mailo sindikatui ir, kaip ir visi kiti Mailo sindikato 
nariai, turėjo jo akciją. Josarjanas juto, kad jo užduotis kvai- 
la, nes visi žinojo, jog Mailas perka kiaušinius Maltoje po sep- 
tynis centus už vienetą, o parduoda sindikato valgykloms po 
penkis centus. 

— Tiesiog aš juo nepasitikiu, - balsu mąstė Mailas lėktuve, 
galva linktelėdamas atgal Oro pusėn; tas lyg susipainiojusi virvė 
rangėsi ant žemų pintinių su avinžirniais ir kankinosi bandy- 
damas užmigti. - Mieliau pirkčiau kiaušinius, kai jo nėra šalia — 
kad nesužinotų mano verslo paslapčių. Ko dar nesupranti? 

Josarjanas sėdėjo ant gretimos antrojo piloto sėdynės. 

— Nesuprantu, kodėl Maltoje perki kiaušinius po septynis 
centus už vienetą, 0 parduodi po penkis. 

— Kad gaučiau pelno. 

— Bet kaip tu gali gauti pelno? Juk nuo kiekvieno kiaušinio 
prarandi du centus. 

— Užtat gaunu trijų su ketvirčiu centų pelną nuo kiekvieno 
kiaušinio parduodamas juos po keturis su ketvirčiu centų už 
vienetą maltiečiams, iš kurių perku juos po septynis centus. 
Žinoma, pasipelnau ne aš. Pelnas atitenka sindikatui. O visi 
turi po jo akciją. 

Josarjanas pajuto pradedąs suprasti. 

— O žmonės, kuriems tu parduodi kiaušinius po keturis su 
ketvirčiu centų už vienetą, gauna nuo kiekvieno dviejų su trim 
ketvirčiais centų pelną, kai perparduoda tau po septynis cen- 
tus, teisingai? Tai kodėl tu neparduodi kiaušinių tiesiogiai sau 
ir neapsieini be Žmonių, iš kurių juos perki? 

— Todėl, kad aš ir esu žmonės, iš kurių juos perku, — paaiš- 
kino Mailas. — Aš gaunu trijų su ketvirčiu centų pelną nuo 
kiekvieno kiaušinio parduodamas juos sau ir dviejų su trim 
ketvirčiais centų pelną, kai vėl perku juos iš savęs. Vadinasi, 
nuo kiekvieno kiaušinio gaunu šešių centų pelną. Prarandu 
tik du centus nuo kiaušinio, kai parduodu juos valgykloms po 
penkis centus už vienetą. Štai kaip aš pasipelnau pirkdamas 
kiaušinius po septynis centus už vieną ir parduodamas po pen- 

kis. Aš moku už vieną kiaušinį viso labo centą, kai perku juos 
Sicilijoje. 

— Maltoje, - pataisė Josarjanas. —- Tu perki kiaušinius Mal- 
toje, ne Sicilijoje. 

Mailas išdidžiai sukikeno. 

— Maltoje aš kiaušinių neperku, — prisipažino jis su slapta 
pašaipėle, nustebinusia Josarjaną, nes tas buvo įpratęs matyti 
jo veide rimto darbštuolio miną. — Perku juos Sicilijoje po 
centą ir slapčia perparduodu Maltoje po keturis su puse cen- 
to, kad kainuotų po septynis centus, kai žmonės atvyks į Mal- 
tą jų pirkti. 

— O kodėl žmonės atvyksta į Maltą kiaušinių, kai jie ten 
tokie brangūs? 

— Todėl, kad visuomet taip darė. 

— O kodėl jie neieško kiaušinių Sicilijoje? 

— Todėl, kad niekuomet taip nedarė. 

— Dabar aš tikrai nebesuprantu. Kodėl tu pardavinėji kiau- 
šinius savo valgykloms po penkis centus, o ne septynis? 

— Nes tada savo valgykloms būčiau nereikalingas. Kiekvie- 
nas gali nusipirkti kiaušinių, kurių kaina septyni centai, po 
septynis centus. 

— Tai kodėl jos neapsieina be tavęs ir neperka kiaušinių tie- 
siai iš tavęs Maltoje po keturis centus su ketvirčiu už vienetą? 

— Nes aš joms neparduodu. 

— O kodėl tu joms neparduodi? 

— Nes tada nelabai būtų iš ko gauti pelno. O dabar aš bent 
jau Šį tą užsidirbu tarpininkaudamas. 

— Tai vis dėlto pasipelnai ir pats, - pareiškė Josarjanas. 

— Žinoma. Bet viskas atitenka sindikatui. O visi turi po jo 
akciją. Nejaugi nesupranti? Lygiai taip pat atsitinka ir su slyvų 
veislės pomidorais, kuriuos parduodu pulkininkui Ketkartui. 

— Perki, - pataisė jį Josarjanas. — Tu neparduodi slyvų veis- 
lės pomidorų pulkininkui Ketkartui ir papulkininkiui Kornui. 
Tu perki pomidorus iš jų. 

— Ne, parduodu, - pataisė Josarjaną Mailas. - Aš išvežioju 
slyvų veislės pomidorus po visus Pjanosos turgus išgalvota 

pavarde, kad pulkininkas Ketkartas su papulkininkiu Kornu 
galėtų supirkti juos iš manęs išgalvotomis pavardėmis po ketu- 
ris centus už vieną, o kitą dieną vėl parduoti per mane sindika- 
tui po penkis centus už vieną. Jie nuo kiekvieno pomidoro gau- 
na vieno cento pelną, aš - pusketvirto, ir visiems išeina į naudą. 

— Visiems, išskyrus sindikatą, - paniekinamai suprunkštęs 
atsakė Josarjanas. - Sindikatas moka po penkis centus už sly- 
vų veislės pomidorus, kurie tau kainuoja vos po pusę cento. 
Kokia nauda iš to sindikatui? 

— Sindikatui naudinga tai, kas naudinga man, - paaiškino 
Mailas, — nes visi turi po akciją. O pulkininkas Ketkartas ir 
papulkininkis Kornas remia sindikatą, todėl jie man leidžia 
vykti į tokias keliones kaip ši. Pamatysi, kokios jos gali būti 
pelningos, po kokių penkiolikos minučių, kai nusileisime Pa- 
lerme. 

— Maltoje, - pataisė jį Josarjanas. - Dabar mes skrendam į 
Maltą, ne į Palermą. 

— Ne, mes skrendam į Palermą, - atsakė Mailas. - Palerme 
gyvena cikorijų eksportuotojas, su kuriuo turiu minutę pasi- 
matyti dėl pelėsių sugadintos grybų siuntos į Berną. 

— Mailai, kaip tau pavyksta? — paklausė Josarjanas juokda- 
masis iš nuostabos ir susižavėjimo. — Užpildai kelionės doku- 
mentus į vieną vietą, o skrendi visai kitur. Ar skrydžių dispe- 
čeriai niekad nekelia triukšmo? 

— Jie visi — sindikato nariai, - atsakė Mailas. —- O jie Žino, 
kad kas gerai sindikatui, gerai ir tėvynei, nes sindikatas išlai- 
ko jos kareivėlius. Dispečeriai irgi turi po akciją, todėl jie vi- 
sada kaip įmanydami stengiasi padėti sindikatui. 

— Ar aš turiu akciją? 

— Visi turi po akciją. 

— Ar Oras turi akciją? 

— Visi turi po akciją. 

— O Alkanasis Džo? Jis irgi turi akciją? 

— Visi turi po akciją. 

— Rupūs miltai! - balsu svarstė Josarjanas. Pirmą kartą jam 
padarė didžiulį įspūdį mintis, kad turi akciją. 

Mailas šiek tiek šelmiškai šypsodamas į jį atsigręžė. 

— Sugalvojau planą, kaip apgauti federalinę valdžią ir išvi- 
lioti iš jos šešis tūkstančius dolerių. Sėkmė garantuota. Mudu 
galim susišluoti po tris tūkstančius dolerių nė kiek nerizikuo- 
dami. Tau įdomu? 

— Ne. 

Mailas pažvelgė į Josarjaną apimtas stiprių jausmų. 

— Štai kuo tu man patinki! — sušuko jis. — Tu sąžiningas! 
Vienintelis mano pažįstamas žmogus, kuriuo galiu pasitikėti. 
Todėl ir noriu, kad stengtumeis labiau man padėti. Vakar ge- 
rokai nusivyliau, kai Katanijoj judu pabėgot su tom dviem kek- 
šėm. 

Josarjanas klausiamai spoksojo į Mailą negalėdamas pati- 
kėti savo ausimis. 

— Mailai, tu pats man liepei su jomis eiti. Nejaugi pamiršai? 

— Aš nekaltas, - oriai atsakė Mailas. - Kai nusigavom į mies- 
tą, man reikėjo kaip nors atsikratyti Oro. Palerme bus visai 
kitaip. Kai nusileisim Palerme, noriu, kad judu su Oru išsi- 
dangintumėt su merginom tiesiai iš oro uosto. 

— Su kokiom merginom? 

— Aš nusiunčiau radiogramą ir susitariau su keturmečiu są- 
vadautoju, kad parūpintų judviem su Oru dvi skaisčias aštuon- 
metes pusiau ispaniško kraujo mergaites. Jis atvažiuos į oro 
uostą jūsų paimti limuzinu. Sėskit į jį vos tik išlipsit iš lėktuvo. 

— Nieko nebus, - purtydamas galvą atsakė Josarjanas. — Aš 
niekur nevažiuosiu - tik miegoti. 

Mailas pamėlo iš pasipiktinimo; ilga, plona jo nosis ėmė 
mėšlungiškai mirgėti tarp juodų antakių ir nevienodų geltonai 
rudų ūsų lyg blyški, menka vienintelės žvakės liepsnelė. - Jo- 
sarjanai, atmink savo užduotį, - priminė jis pagarbiai. 

— Velniop tą mano užduotį, - abejingai atšovė Josarjanas. — 
Velniop ir sindikatą, nors turiu jo akciją. Man nereikia jokių 
aštuonmečių mergelių, net jeigu jos pusiau ispaniško kraujo. 

— Aš tavęs nekaltinu. Bet tos aštuonmetės mergelės iš tik- 
rųjų yra tik trisdešimt dvejų. Ir iš tikrųjų jos turi ne pusę ispa- 
niško kraujo, o tik trečdalį estiško. 

— Man nereikia jokių mergelių. 

— Irjos net ne mergelės, - neatlyždamas įkalbinėjo Mailas. — 
Katrą išrinkau tau, trumpai buvo ištekėjusi už pagyvenusio 
mokytojo, kuris su ja miegodavo tik sekmadieniais, taigi iš 
tikrųjų ji beveik nenaudota. 

Bet Oras irgi buvo mieguistas, tad važiuojant iš oro uosto į 
Palermą juodu su Josarjanu sėdėjo Mailui prie šono ir sužino- 
jo, kad jiedviem ir ten viešbutyje vietos nėra ir, svarbiausia, 
kad Mailas - miesto meras. 

Keistas, neįtikėtinas Mailo sutikimas prasidėjo oro uoste, 
kur civiliai darbininkai jį pažinę metė darbus ir pagarbiai įsi- 
spitrino į jį švytinčiais iš tramdomo entuziazmo ir liaupsini- 
mo veidais. Žinia apie jo atvykimą atskriejo į miestą anksčiau 
už jį patį, ir priemiesčiuose jau laukė minios džiūgaujančių 
miestiečių, kai jie lėkė pro šalį nedengtu sunkvežimuku. Jo- 
sarjanas su Oru suglumę, nepraverdami burnos spaudėsi prie 
Mailo, kad būtų saugiau. 

Pačiame mieste, kur sunkvežimukas lėčiau slinko miesto 
centro link, Mailą pasitiko triukšmingiau. Berniukus ir mer- 
gaites paleido iš mokyklų, ir jie, vilkėdami naujais drabužė- 
liais, stovėjo išsirikiavę ant šaligatvių ir mosavo vėliavėlėmis. 
Josarjanas su Oru dabar visai neteko žado. Gatves užkimšo 
džiūgaujančios minios, virš kurių plaikstėsi didžiulės vėliavos 
su Mailo atvaizdu. Portretui Mailas pozavo vilkėdamas su- 
skalbtais valstiečio marškiniais aukšta apskrita apykakle; są- 
žininga, tėviška jo išraiška spinduliavo pakantumą, išmintį, 
kritiškumą ir jėgą, kai jis visažinio žvilgsniu spoksojo į gyven- 
tojus su neklusniais ūsais ir nesusieinančiomis akimis. Mer- 
dintys invalidai pro langus siuntė jam oro bučinius. Prijuostė- 
mis apsijuosę krautuvininkai džiaugsmingai valiavo iš siaurų 
krautuvėlių tarpdurių. Griaudėjo tūbos. Vienur ir kitur par- 
griūdavo koks žmogelis, ir jį negyvai užtrypdavo. Raudančios 
senutės lyg pašėlusios brovėsi viena pro kitą prie lėtai slen- 
kančio sunkvežimuko, norėdamos paliesti Mailo petį ar pa- 
spausti jam ranką. Šitas audringas iškilmes Mailas atlaikė su 
geraširdišku taktu. Jis elegantiškai mojo visiems, kas mojo 

jam, ir dosniai saujomis žarstė „,„Hershey“ šokoladukus, įvy- 
niotus į spalvotą foliją, džiūgaujančiai miniai. Geidulingi jau- 
nuoliai ir merginos, išsirikiavę eilėmis, liuoksėjo jam iš pas- 
kos susikibę rankomis ir užkimusiais balsais, stiklinėmis die- 
vinančiomis akimis skandavo: „Mai-las! Mai-las! Mai-las!“ 

Dabar, kai jo paslaptis iškilo aikštėn, Josarjano ir Oro drau- 
gijoje Mailas atsipalaidavo ir pampte išpampo nuo begalinio 
drovaus pasididžiavimo. Jo skruostai nusidažė kūno spalva. 
Mailas buvo išrinktas Palermo - ir kaimyninių Karinio, Mon- 
realės, Bagerijos, Termini Imerezės, Čefalaus, Mistretos ir dar 
Nikozijos - meru už tai, kad gabeno į Siciliją škotišką viskį. 

Josarjanas apstulbo. 

— Vietiniai gyventojai taip mėgsta škotišką viskį? 

— Jie visai negeria škotiško viskio, - paaiškino Mailas. — Šis 
gėrimas labai brangus, o čionykščiai gyventojai labai netur- 
tingi. 

— Tai kam tu importuoji jį į Siciliją, jeigu niekas jo čia negeria? 

— Kad pakelčiau kainą. Gabenu čia škotišką viskį iš Maltos 
tam, kad gaučiau didesnį pelną, kai perparduosiu kam nors 
kitam. Aš čia sukūriau visiškai naują verslą. Šiandien Sicilija 
užima trečią vietą pasaulyje pagal škotiško viskio eksportą, 
štai kodėl mane išrinko meru. 

— Tai gal gausi mums viešbučio kambarį, jei tu toks tūzas? — 
akiplešiškai suniurnėjo Oras; iš nuovargio jam pynėsi liežuvis. 

Mailo reakcija buvo atgailaujanti. 

— Kaip tik tai ir ruošiuosi daryti, - pažadėjo jis. - Labai 
atsiprašau, kad užmiršau iš anksto nusiųsti radiogramą ir uŽ- 
sakyti judviem viešbučio kambarius. Eime į mano raštinę ir aš 
tuoj pat pasikalbėsiu apie tai su vicemeru. 

Mailo raštinė buvo kirpykla, 0 jo vicemeras - žemas, storas 
kirpėjas, kurio vergiškai nuolankiose lūpose širdingi sveikini- 
mai purslojo taip pat smarkiai kaip muilo putos, kurias jis 
pradėjo plakti Mailo skutimosi dubenėlyje. 

— Na, Vitorijau, - tingiai atsilošdamas ant vienos iš Vitorijo 
kėdžių tarė Mailas, - kaip čia gyvenot, kol manęs nebuvo šį 
kartą? 

— Buvo labai liūdna, sinjore Mailai, labai liūdna. Bet dabar, 
kai jūs grįžot, žmonės vėl laimingi. 

— Pastebėjau, kad minios didžiulės. Kodėl visi viešbučiai 
pilni? 

— Todėl, kad daugybė žmonių iš kitų miestų atvyko čia pa- 
matyti jūsų, sinjore Mailai. Ir dar todėl, kad į artišokų auk- 
cioną atvyko daugybė pirkėjų. 

Mailo ranka statmenai lyg koks erelis pakilo į orą ir sugrie- 
bė Vitorijo šepetėlį. 

— Kas yra artišokas? — paklausė jis. 

— Artišokas, sinjore Mailai? Artišokas - labai skani visur 
mėgstama daržovė. Turit jų paragauti, kol čia būsit, sinjore 
Mailai. Mūsų auginami artišokai — geriausi pasaulyje. 

— Tikrai? - paklausė Mailas. —- Po kiek šįmet parduoda arti- 
šokus? 

— Atrodo, kad šie metai labai geri artišokams. Jie labai pras- 
tai užderėjo. 

— Gerai žinai? — susimąstęs tarė Mailas ir pranyko. Nuo 
kėdės jis nusprūdo taip mikliai, kad dryžuotas kirpėjo danga- 
las jam išrūkus porą sekundžių išsaugojo jo formą ir tik tada 
subliūško. Kai Josarjanas su Oru jam iš paskos atlėkė į tarp- 
durį, Mailas jau buvo dingęs iš akiračio. 

— Kitas! - įsakmiai paragino Mailo vicemeras. — Kas kitas? 

Josarjanas ir Oras nusiminę išėjo iš kirpyklos. Palikti Mai- 
lo, jie lyg benamiai dūlino pro džiugią minią veltui ieškodami, 
kur galėtų permiegoti. Josarjanas buvo nusivaręs nuo koto. 
Galva tvinkčiojo nuo buko, jėgas pakertančio skausmo, be to, 
jį erzino Oras, kuris kažkur rado du rojaus obuoliukus ir ėjo 
užsikišęs juos už žandų, kol Josarjanas juos pastebėjo ir pri- 
vertė išsitrauki. Tada Oras kažkur susirado du kaštonus ir 
nemačiom laikė susikišęs, kol Josarjanas juos pastebėjo ir už- 
riko ant jo išsitraukti rojaus obuoliukus iš burnos. Oras išsi- 
šiepė ir atsakė, kad ten ne rojaus obuoliukai, o kaštonai, ir 
kad jie ne burnoje, o rankose, bet Josarjanas nesuprato nė 
žodžio per kaštonus jo burnoj ir vis tiek privertė juos išsi- 
traukti. Oro akyse sutvisko klastingi žiburėliai. Kaip žmogus, 

kuriam nuo svaigalų aptemo protas, jis smarkiai pasitrynė kak- 
tą krumpliais ir gašliai sukikeno. 

— Ar prisimeni tą merginą... - jis nutilo ir dar kartą gašliai 
sukikeno. — Ar prisimeni merginą, kuri vanojo mane per gal- 
vą bateliu bute Romoje — mudu su ja buvom nuogi? - paklau- 
sė jis klastingos vilties kupinu balsu. Jis palaukė, kol Josarja- 
nas atsargiai linktelėjo galvą. - Jei leisi vėl įsikišti kaštonus į 
burną, papasakosiu, už ką ji mane mušė. Sutarėm? 

Josarjanas pritariamai linktelėjo, ir Oras papasakojo jam 
visą fantastišką istoriją, kodėl nuoga mergina Neitlio kekšės 
bute daužė jam per galvą bateliu, bet Josarjanas nesuprato nė 
vieno žodžio, nes tas vėl buvo įsikišęs į burną kaštonus. Jo- 
sarjanas kvatojo piktu juoku iš tos gudrybės, bet pagaliau su- 
temus jiems neliko nieko kito, kaip suvalgyti skystą vakarienę 
purvinam restorane ir susistabdžius pakeleivingą mašiną grįžti 
į oro uostą, kur užmigo ant šaltų lėktuvo grindų ir vartėsi 
dejuodami ir kankindamiesi, kol nė dviem valandom nepra- 
ėjus maigydami klaksonus privažiavo sunkvežimių vairuoto- 
jai, kurie atvežė dėžes artišokų, ir išvijo juos lauk, kol prikro- 
vė lėktuvą. Prapliupo lietus. Kai sunkvežimiai nuvažiavo, Jo- 
sarjanas su Oru buvo permirkę iki paskutinio siūlo galo, tad 
jiems neliko kitos išeities, kaip vėl įsisprausti į lėktuvą ir kaip 
tirtantiems ančiuviams vartytis tarp besikratančių kampų dė- 
žių su artišokais, kuriuos Mailas auštant nuskraidino į Ne- 
apolį ir išmainė į cinamono lazdeles, gvazdikėlius, vanilės pu- 
peles ir pipirų ankštis — visas šias prekes jis tą pačią dieną 
skubiai nugabeno į pietus, į Maltą, kur, kaip paaiškėjo, jis bu- 
vo generalgubernatoriaus padėjėjas. Maltoje Josarjanui ir Orui 
kambario taip pat neatsirado. Mailas Maltoje buvo majoras 
seras Mailas Pusproteris ir turėjo milžinišką kabinetą gene- 
ralgubernatoriaus pastate. Iš raudonmedžio padarytas jo ra- 
šomasis stalas buvo didžiulis. Ąžuolų sienos plokštėje, tarp 
sukryžiuotų Britanijos vėliavų, kabojo dramatiška, dėmesį 
prikaustanti fotografija majoro sero Mailo Pusproterio, ap- 
sivilkusio Karališkojo Velso fuzilierių pulko uniforma. Nuo- 
traukoje jo ūsai buvo trumpai kirpti ir siauri, smakras kaltu 

iškaltas, o akys aštrios kaip spygliai. Mailui suteikė bajoro 
vardą ir sero titulą, Karališkojo Velso fuzilierių pulko majoro 
laipsnį ir paskyrė Maltos generalgubernatoriaus padėjėju už 
tai, kad jo dėka saloje prasidėjo prekyba kiaušiniais. Mailas 
kilniai leido Josarjanui ir Orui pernakvoti ant storavilnio kili- 
mo jo kabinete, bet vos jam išėjus pasirodė sargybinis žygio 
uniforma ir, baksnodamas ant šautuvo užmauto durtuvo ga- 
liuku, išvijo juodu iš pastato, tad jie išvargę vėl parvažiavo į 
oro uostą su šiurkščiu taksistu, kuris nulupo iš jų daugiau, 
negu turėjo, ir vėl atsigulė miegoti lėktuve, kuris dabar buvo 
va, nuo kurių sklido toks sodrus dvokas, kad jie abu lauke 
siaubingai vėmė įsitvėrę į lėktuvo važiuoklę, kai iš pat ryto 
vairuotojas atvežė puikiai pailsėjusį Mailą, ir jie iškart išskri- 
do į Oraną, kur viešbutyje vėl neatsirado vietos Josarjanui su 
Oru ir kur Mailas buvo vicešachas. Mailas turėjo erdvias pa- 
talpas gelsvai rausvuose rūmuose, bet Josarjanui ir Orui ne- 
leido eiti su juo vidun, nes jie buvo islamo priešai krikščionys. 
Prie vartų juos sustabdė galiūnai sargybiniai berberai su ries- 
tais kardais ir nuvijo šalin. Oras šnirpščiojo ir čiaudėjo - jį 
kamavo sloga, pavertusi invalidu. Plati Josarjano nugara su- 
linko, ją varstė skausmas. Jis buvo pasiryžęs nusukti Mailui 
sprandą, bet Mailas buvo Orano vicešachas, ir jo asmuo buvo 
šventas. Kaip paaiškėjo, Mailas buvo ne tik Orano vicešachas, 
bet dar ir Bagdado kalifas, Damasko imamas ir Arabijos šei- 
chas. Mailas buvo javų dievas, lietaus dievas ir ryžių dievas 
atsilikusiuose kraštuose, kur neapsišvietusios, prietaringos tau- 
telės tebegarbino tokius nerafinuotus dievus, o Afrikos džiun- 
glių gelmėse, — su prideramu kuklumu gąsdino jis, - didelius 
stabus, vaizduojančius ūsuotą jo veidą, galėjai išvysti iškilu- 
sius virš primityvių akmeninių aukurų, paraudusių nuo žmo- 
gaus kraujo. Kur tik jie nutūpdavo, jį audringai sveikindavo 
kaip garsenybę; vienam mieste po kito jam kėlė ovacijas, kol 
jie pagaliau sustojo, ketindami grįžti pro Artimuosius Rytus, 
bet pasiekė Kairą, kur Mailas supirko visą medvilnę, kurios 
niekam kitam pasaulyje nereikėjo, ir bemat atsidūrė ant žlu- 

gimo ribos. Kaire bent jau atsirado viešbučio kambarys Jo- 
sarjanui su Oru. Ten jų laukė minkštos lovos su storomis, iš- 
purentomis pagalvėmis ir švariomis, šiugždančiomis paklodė- 
mis. Buvo spintos su pakabomis jų drabužiams. Buvo van- 
dens nusiprausti. Josarjanas ir Oras mirkė gaižius, nemalo- 
nius kūnus garuojančioje vonioje, kol tie išraudo, tada su Mailu 
išėjo iš viešbučio pavalgyti krevečių mišrainės ir jautienos nu- 
garinės filė labai prašmatniame restorane, kurio vestibiulyje 
stovėjo kursų spausdintuvas; taip jau sutapo, kad jis tuo metu 
spausdino naujausią Egipto medvilnės kainą tuo metu, kai Mai- 
las paklausė metrdotelio, kas čia per aparatas. Mailas anks- 
čiau neįsivaizdavo, kad mechanizmas gali būti toks gražus kaip 
šitas kursų spausdintuvas. 

— Tikrai? —- sušuko jis metrdoteliui baigus aiškinti. - O kiek 
dabar moka už Egipto medvilnę? 

Išgirdęs metrdotelio atsakymą, Mailas supirko visą derlių. 

Bet Mailo supirkta Egipto medvilnė Josarjaną išgąsdino kur 
kas mažiau negu kekės žalių raudonųjų bananų, kurias Mai- 
las pastebėjo vietiniame turguje, kai jie važiavo į miestą, ir jo 
baimė buvo ne be pagrindo, nes kelios minutės po vidurnak- 
čio Mailas papurtęs pažadino jį iš gilaus miego ir atkišo iki 
pusės nuluptą bananą. Josarjanas vos susitvardė nepradėjęs 
raudoti. 

— Paragauk, - ragino Mailas įkyriai kaišiodamas bananą prie 
besistengiančio išsisukti Josarjano veido. 

— Mailai, tu šunsnuki, — dejavo Josarjanas. — Man reikia 
numigti. 

— Suvalgyk ir pasakyk, ar skanus, - neatstojo Mailas. — Tik 
nesakyk Orui, kad daviau tau už dyką. Iš jo paėmiau du piastrus. 

Josarjanas paklusniai suvalgė bananą ir, pasakęs Mailui, kad 
jis skanus, užsimerkė, bet Mailas papurtęs vėl jį pažadino ir 
liepė kuo greičiau apsirengti, nes jie tučtuojau skrendą į Pja- 
nosą. 

— Judu su Oru turit tuoj pat pakrauti bananus į lėktuvą, — 
paaiškino jis. - Tas vyras perspėjo, kad imdami kekes saugo- 
tumėtės vorų. 

— Mailai, nejaugi negalim palaukti iki ryto? — maldavo Jo- 
sarjanas. —- Man reikia bent šiek tiek numigti. 

— Jie labai greitai noksta, —- atsakė Mailas, —- tad mes nega- 
lim gaišti nė minutės. Tik pagalvok, kaip džiaugsis eskadrilės 
vyrai, kai gaus šituos bananus. 

Bet eskadrilės vyrai bananų nė nepamatė, nes Stambule buvo 
didelė bananų paklausa, o Beirute - didelė pasiūla kmynų, 
kuriuos Mailas sparčiai nugabeno į Bengazį pardavęs bana- 
nus, tad kai jie uždusę parlėkė į Pjanosą po šešių dienų, pasi- 
baigus Oro atostogoms, lėktuvas buvo prikrautas geriausių 
baltų kiaušinių iš Sicilijos, kurie, pasak Mailo, buvo iš Egipto 
ir kuriuos jis pardavė savo valgykloms tik po keturis centus už 
vieną, tad visi sindikatui priklausantys aukšto rango karinin- 
kai maldavo, kad jis kuo greičiau skristų atgal į Kairą žalių 
raudonųjų bananų kekių ir, pardavęs Turkijoje, pripirktų kmy- 
nų, turinčių paklausą Bengazyje. Kadangi visi turėjo akcijų, 
visi šiek tiek pasipelnė. 

Neitlio tetušis 


Vienintelis vyras eskadrilėje, vis dėlto matęs raudonųjų Mailo 
bananų, buvo Arfis, gavęs du iš įtakingo ūkio dalyje tarnaujan- 
čio draugo, su kuriuo kadaise buvo to paties studentų klubo 
nariai, kai bananai prinoko ir ėmė plaukti į Italiją įprastais juo- 
dosios rinkos kanalais. Arfis buvo karininkų bute su Josarjanu 
tą vakarą, kai Neitlis pagaliau vėl rado savo kekšę po daugelio 
savaičių nevaisingų graudžių paieškų ir parsiviliojo ją į butą su 
dviem draugėm, pažadėjęs kiekvienai po trisdešimt dolerių. 

— Kiekvienai po trisdešimt dolerių? - lėtai pastebėjo Artis 
skeptiškai baksnodamas ir tapšnodamas visas tris merginas 
su šykštaus žinovo mina. — Trisdešimt dolerių - dideli pinigai 
už tokias mergšes. Be to, už tai kaip gyvas nesu mokėjęs. 

— Neprašau, kad už tai mokėtum, - skubėjo patikinti jį Ne- 
itlis. — Pats sumokėsiu už jas visas. Tik noriu, kad jūs, vyru- 
čiai, paimtumėt dvi kitas. Nejaugi man nepadėsit? 

Arfis nusišypsojo kvaila, patenkinta savimi šypsena ir pa- 
purtė minkštą apvalią galvą. 

— Seniui Arfiui nereikia, kad kas nors kitas sumokėtų už 
tai. To gero galiu gauti kada tik panorėjęs. Tiesiog dabar aš 
tam nenusiteikęs. 

— Kodėl tau nesumokėjus už visas tris ir neišvijus anų dvie- 
jų? — pasiūlė Josarjanas. 

— Nes tada manoji užpyks, kad verčiu ją užsidirbti pini- 
gus, — atsakė Neitlis ir sunerimęs žvilgtelėjo į savo merginą, 
kuri nenustygdama dėbčiojo į jį ir jau buvo bepradedanti bam- 
bėti. — Ji sako, kad jeigu tikrai ją myliu, turėčiau išvyti ją ir 
permiegoti su anom dviem. 

— Aš sugalvojau geriau, - pasigyrė Arfis. —- Neišleiskim visų 
trijų iki komendanto valandos, o paskui pagrasinkim išmesti į 
gatvę, kad jas suimtų, jeigu neatiduos mums visų pinigų. Ga- 
lim net pagąsdinti, kad išmesim jas pro langą. 

— Arfi! —- pasibaisėjo Neitlis. 

— Aš tik bandžiau padėti, - susigėdęs atsakė Artis. Jis vi- 
suomet stengėsi padėti Neitliui, nes Neitlio tėvas buvo turtin- 
gas ir įtakingas, tad lengvai galės padėti Arfiui po karo. - Bū- 
ta čia ko, — zirzliai teisinosi jis. - Mokykloje mes visuomet 
panašiai darydavom. Prisimenu, kaip kartą įviliojom dvi bu- 
kas gimnazistes į studentų klubą ir privertėm pasidulkinti su 
visais ten buvusiais vaikinais, prigąsdinę, kad paskambinsim 
jų tėvams ir pasakysim, kad jos su mumis dulkinasi. Nelei- 
dom joms išlipti iš lovos dešimt valandų. Net davėm ausų, kai 
ėmė skųstis. Paskui atėmėm iš jų variokus, kramtomąją gumą 
ir išmetėm lauk. Na ir smagu būdavo tam studentų klube! - 
prisiminė jis taikiai; mėsingi raudoni jo žandai švytėte švytėjo 
nuo linksmos nostalgiškų prisiminimų šilumos. - Mes išvary- 
davom iš klubo visus, net vieni kitus. 

Tačiau Arfis buvo bejėgis padėti Neitliui dabar, kai mergi- 
na, kurią jis taip karštai pamilo, ėmė jį plūsti vis grėsmingiau 
apmaudaudama. Laimė, kaip tik tada įgriuvo Alkanasis Džo, 
ir viskas vėl susitvarkė, bet netrukus įsvirduliavo girtas Dan- 
baras ir nieko nelaukęs ėmė glėbesčiuoti vieną iš kitų dviejų 
kikenančių merginų. Dabar bute buvo keturi vyrai ir trys mer- 
ginos, ir visi septyni, palikę Arfį, sulipo į karietą, kuri nepaju- 
dėjo iš vietos, kol merginos negavo pinigų, kurių reikalavo iš 
anksto. Neitlis davė joms devyniasdešimt dolerių įspūdingu 
galantišku gestu — pasiskolinęs dvidešimt iš Josarjano, trisde- 
šimt penkis iš Danbaro ir septyniolika iš Alkanojo Džo. Tuo- 
met merginos tapo draugiškesnės ir sušuko adresą vežikui, 
kuris kaukšinčiu greičiu nuvežė juos už pusės miesto į rajoną, 
kuriame jie niekad nebuvo buvę, ir tamsioje gatvėje sustojo 
priešais seną, aukštą pastatą. Merginos nusivedė juos ketu- 
riais stačiais, labai ilgais laiptatakiais su girgždančiomis medi- 
nemis pakopomis ir pro duris įsivedė į nuostabų ir prašmatnų 

pačių nuomojamą butą, stebuklingai žėrintį nuo nesibaigian- 
čio ir vis gausėjančio srauto grakščių jaunų nuogų merginų ir 
kuriame buvo bjaurus ir ištvirkęs senis, visą laiką erzinęs Neitlį 
kandžiu juoku, bei kudakuojanti padori senė su pelenų pil- 
kumo megztiniu, kuri nepritarė visiems ten vykstantiems 
amoraliems dalykams ir kaip įmanydama stengėsi palaikyti 
tvarką. 

Tas nuostabus butas buvo vaisingas, kunkuliuojantis mote- 
riškų spenelių ir bambų gausybės ragas. Iš pradžių tebuvo trys 
jų pačių merginos blausiai apšviestoje, nušiurusioje rudoje sve- 
tainėje, esančioje sandūroje trijų tamsių koridorių, atskiro- 
mis kryptimis vedančių į tolimas šio keisto ir stebuklingo vieš- 
namio nišas. Merginos išsirengė iškart, viena anksčiau, kita 
vėliau stabtelėdamos pasipuikuoti akį rėžiančiais apatiniais, 
retais ilgais Žilais plaukais ir netvarkingais baltais atsegtais 
marškiniais, kuris gašliai kikendamas sėdėjo apipelijusiame 
mėlyname krėsle beveik pačiame kambario viduryje ir pasvei- 
kino pasirodžiusį Neitlį ir jo draugužius linksmai ir sardoniš- 
kai oficialiu tonu. Paskui senė, liūdnai panarinusi priekabią 
galvą, išsliūkino atvesti merginos Alkanajam Džo ir grįžo su 
dviem didžiakrūtėm gražuolėm; viena jau buvo nusirengusi, 
antra — tik su permatomu trumpu rožiniu apatinuku, iš kurio 
išsirangė sėsdamasi. Iš kitos pusės atslinko dar trys nuogos 
merginos ir liko paplepėti, paskui dar dvi. Tingiu pulkeliu, 
įnikusios į pašnekesį, pro kambarį praėjo dar keturios mergi- 
nos; trys buvo basos, o ketvirtoji pavojingai svirduliavo su at- 
segtais sidabriniais šokių bateliais, kurie atrodė ne jos pačios. 
Pasirodė dar viena mergina, vilkinti vienomis kelnaitėmis, tad 
vos per kelias minutes svetainėje jų susirinko vienuolika, vi- 
sos, išskyrus vieną, — nuogutėlės. 

Visur drybsojo pliki kūnai, daugiausia apkūnūs, ir Alkana- 
sis Džo ėmė merdėti. Jis stovėjo nekrustelėdamas, įsitempęs, 
apimtas katalepsiškos nuostabos, kai jam bežiūrint merginos 
lėtai ėjo į kambarį ir patogiai taisėsi. Paskui jis staiga veriamai 
suspigo ir galvotrūkčiais pasileido prie durų ketindamas lėkti 

į eilinių ir puskarininkių butą fotoaparato, bet sustojo kaip 
įbestas dar kartą šiurpiai surikęs, nes jį apėmė klaiki, sting- 
danti nuojauta, kad visas šis Žavingas, spindintis, sodrus ir 
spalvingas pagonių rojus bus iš jo negrąžinamai atimtas, jeigu 
bent akimirką pames iš akių. Jis stabtelėjo tarpduryje ir ėmė 
taškytis seilėmis; standžios jo veido ir kaklo gyslos ir sausgys- 
lės ėmė šiurpiai trūkčioti. Senis žiūrėjo į jį su pergalinga links- 
mybe, sėdėdamas apipelijusiame mėlyname krėsle lyg kokia 
šėtoniška hedonistinė dieviška būtybė soste, apsisiautęs ilgas 
kojas vogta JAV armijos antklode, kad būtų šilčiau. Jis tyliai 
juokėsi, o įkritusios, gudrios akys nuovokiai žiežirbavo ciniš- 
ka, žaisminga linksmybe. Senis buvo girtas. Neitlis bemat sure- 
agavo šiaušiu priešiškumu į šį nedorą, ištvirkusį ir nepatriotiš- 
ką kriošę, kuris buvo pakankamai senas, kad primintų jam apie 
jo tėvą, ir kuris laidė nepagarbius juokelius apie Ameriką. 

— Amerika, — pareiškė jis, — pralaimės šį karą. O Italija jį 
laimės. 

— Visame pasaulyje nerasite stipresnės ir labiau klestinčios 
šalies už Ameriką, - pranešė jam Neitlis oriai, su didingu įkarš- 
čiu. - O Amerikos karys nenusileidžia niekam. 

— Taigi, - maloniai sutiko senis su kandžios pašaipėlės gai- 
dele. - Kita vertus, Italija — viena iš mažiausiai klestinčių ša- 
lių pasaulyje, o italų karys tikriausiai nusileidžia visiems. Kaip 
tik todėl mano tėvynei šitaip gerai sekasi šiame kare, o tavajai — 
taip prastai. 

Neitlis nusikvatojo iš nuostabos, paskui atsiprašomai išrau- 
do dėl savo nemandagumo. 

— Atleiskit, kad iš jūsų juokiausi, — tarė jis nuoširdžiai ir 
pagarbiu nusižeminusio žmogaus balsu tęsė: - Bet Italiją bu- 
vo okupavę vokiečiai, o dabar esam okupavę mes. To juk ne- 
pavadinsit didžiule sėkme, ar ne? 

— Žinoma, pavadinsiu, - žvaliai sušuko senis. - Vokiečius 
baigia išvyti, o mes vis dar čia. Po kelerių metų ir jūsų neliks, 
o mes čia tebebūsim. Supranti, Italija tikrai labai skurdi ir 
silpna šalis, todėl mes tokie stiprūs. Italų kariai nebežūva, o 
amerikiečių ir vokiečių žūva toliau. Todėl aš ir sakau, kad mums 

neapsakomai sekasi. Taip, aš nė kiek neabejoju, kad Italija 
išliks po šio karo ir gyvuos dar ilgai po to, kai tavo tėvynės 
nebebus. 

Neitlis negalėjo patikėti savo ausimis. Jis dar nebuvo girdė- 
jęs tokių šokiruojančių šventvagysčių ir su instinktyvia logika 
nusistebėjo, kodėl neateina FTB agentai įkišti išdavikiško se- 
nio už grotų. 

“ — Amerikos niekas nesugriaus! — ugningai sušuko jis. 

— Niekada? - švelniai pakurstė jį senis. 

— Na... - sumiknojo Neitlis. 

Senis atlaidžiai nusijuokė, tramdydamas gilesnį, audringes- 
nį pasitenkinimą, ir toliau taip pat švelniai erzino: 

— Roma sugriauta, Graikija sugriauta, Persija sugriauta, Is- 
panija sugriauta. Visos didžiosios šalys sugriautos. Kodėl ta- 
voji negali būti sugriauta? Kaip ilgai, tavo manymu, išliks tavo 
tėvynė? Amžių amžius? Nepamiršk, kad maždaug po dvide- 
šimt penkių milijonų metų Saulei lemta sunaikinti pačią Žemę. 

Neitlis sutrikęs ėmė muistytis. 

— Sakyčiau, amžių amžiai — ilgas laiko tarpas. 

— Milijoną metų? — neatlyžo pašaipusis senis, apimtas sa- 
distiško įkarščio. — Pusę milijono? Varlėms beveik penki šim- 
tai milijonų metų. Ar tu tvirtai gali teigti, kad tokia stipri ir 
klestinti Amerika, kurios karys nenusileidžia niekam ir ku- 
rioje gyvenimo lygis aukščiausias visame pasaulyje, išsilaikys 
taip ilgai kaip... varlė? 

Neitliui knietėjo sugurinti tą besišaipantį snukį. Jis apsidai- 
rė maldaudamas pagalbos ginant jo tėvynės ateitį nuo šlykš- 
čių šito sukto ir nuodėmingo užpuoliko šmeižtų. Jam teko 
nusivilti. Josarjanas su Danbaru tolimajame kampe viską už- 
miršę orgiškai grabinėjo keturias ar penkias išdykusias mer- 
ginas ir šešis butelius raudonojo vyno, o Alkanasis Džo jau 
seniai nutrepsėjo vienu iš paslaptingųjų koridorių lyg koks iš- 
badėjęs despotas stumdamas priešais save tiek jaunų prosti- 
tučių plačiausiomis šlaunimis, kiek tilpo jo gležnose kaip vėjo 
malūnas mataruojančiose rankose ir kiek galėjo sugrūsti vie- 
noje dvigulėje lovoje. 

Neitlis sutriko ir susigėdo. Jo paties mergina negrakščiai 
išsikėtojusi sėdėjo ant perkimštos sofos su vangia nuobodulio 
išraiška. Neitliui pakirto pasitikėjimą savim jos snūdus abe- 
jingumas jam, ta pati mieguista, nepaslanki poza, kurią jis pri- 
siminė taip gyvai, saldžiai ir graudžiai nuo tada, kai jinai pir- 
mąkart jį pamatė ir neatkreipė jokio dėmesio eilinių ir puska- 
rininkių buto svetainėje, kur vyrai, susigrūdę prie stalo, Žaidė 
akį iš centų. Geibios jos lūpos prasižiojo pavaizduodamos to- 
bulą raidę O, ir vienas Dievas težinojo, į ką su tokia Žvėriška 
apatija spoksojo dulsvos, apsiblaususios jos akys. Senis ra- 
miai laukė, stebėdamas įžvalgiu šypsniu, kuriame jutai ir pa- 
nieką, ir užuojautą. Liekna šviesiaplaukė lyg gyvatė besiran- 
ganti mergina dailiomis kojomis ir medaus spalvos oda paten- 
kinta išsitiesė ant senio krėslo parankės ir ėmė tingiai ir koke- 
tiškai taršyti jo kampuotą, išblyškusį, pasileidusį veidą. Neit- 
lis sustingo iš apmaudo ir priešiškumo matydamas tokį ištvir- 
kusį senelioką. Jis nusiminęs nusigręžė nenumanydamas, ko- 
dėl paprasčiausiai nepasiima merginos ir nepasiguldo į lovą. 

Šlykštus, plėšrus, šėtoniškas senis Neitliui priminė tėvą, nes 
abu buvo visiškai nepanašūs. Neitlio tėvas buvo mandagus ži- 
laplaukis džentelmenas nepriekaištingais drabužiais; šitas se- 
nis buvo neišauklėtas stuobrys. Neitlio tėvas buvo blaivus, fi- 
losofiškas ir atsakingas žmogus; šis senis buvo lengvabūdis ir 
pasileidęs. Neitlio tėvas buvo diplomatiškas ir kultūringas; šis 
senis buvo kaimo Jurgis. Neitlio tėvui garbė buvo šventas da- 
lykas ir jis žinojo atsakymus į visus klausimus; šiam seniui 
nebuvo nieko šventa ir jis turėjo vien klausimų. Neitlio tėvas 
turėjo įspūdingus žilus ūsus; šis senis neturėjo jokių ūsų. Neitlio 
tėvas — kaip ir visi kiti žmonės, kuriuos kada nors pažinojo 
Neitlis - buvo orus, išmintingas ir gerbiamas; šis senis buvo 
baisiai atstumiantis, ir Neitlis vėl pasinėrė į diskusiją su juo, 
pasiryžęs nuginčyti jo niekšišką logiką ir užuominas su ambi- 
cingu įsitikinimu, kuris patrauks dėmesį nuobodulio graužia- 
mos, flegmatiškos merginos, kurią taip karštai pamilo, ir am- 
žiams pelnys jos susižavėjimą. 

— Atvirai pasakius, nežinau, kaip ilgai išsilaikys Amerika, - 

tęsė jis ryžtingai. — Manyčiau, kad amžinai mes neišsilaiky- 
sim, jei visas pasaulis kada nors bus sunaikintas. Bet gerai 
žinau, kad mes išliksim ir triumfuosim ilgą ilgą laiką. 

— Kaip ilgai? — šaipėsi šventvagiškasis senis švytėdamas pa- 
kilia piktdžiuga. - Dar trumpiau už varles? 

— Gerokai ilgiau už mane ar jus, - leptelėjo Neitlis. 

— Tik tiek?! Vadinasi, visai nebeilgai, turint galvoje, kad tu 
toks patiklus ir narsus, o aš toks senas senas žmogus. 

— Kiek jums metų? — paklausė Neitlis; jis pajuto, kad prieš 
jo valią senis jį intriguoja ir Žavi. 

— Šimtas ir septyneri. 

Pamatęs, kaip susigraužė Neitlis, senis nuoširdžiai sukikeno. 

— Matau, kad ir tuo netiki. 

— Netikiu nė vienu jūsų žodžiu, — atsakė Neitlis droviai, 
raminamai šypsodamas. — Tikiu vieninteliu dalyku: kad Ame- 
rika laimės šį karą. 

— Kaip jums svarbu /aimėti karus, — šaipėsi nevalyvas pasi- 
baisėtinas senis. - Didžiausia gudrybė - pralaimėti karus, su- 
prasti, kuriuos karus galima pralaimėti. Italija pralaimi karus 
jau daug šimtmečių, bet žiūrėk, kaip puikiai, nepaisant to, 
mums sekasi. Prancūzija laimi karus, ir ten niekad nesibaigia 
krizės. Vokietija pralaimi ir klesti. Kad ir naujausių laikų mū- 
sų istorija. Italija laimėjo karą prieš Etiopiją ir iškart patyrė 
rimtų nemalonumų. Po pergalės mes pajutome tokią bepro- 
tišką didybės maniją, kad prisidėjome pradedant pasaulinį ka- 
rą, kurio laimėti neturėjom nė menkiausios galimybės. Bet 
dabar, kai vėl pralaimim, viskas pakrypo į gerąją pusę, ir mums 
neabejotinai seksis, jeigu tik pavyks būti nugalėtiems. 

Neitlis prasižiojo neslėpdamas suglumimo. 

— Dabar tikrai nesuprantu, ką jūs kalbat. Jūs šnekat kaip 
beprotis. 

— Užtat gyvenu kaip sveiko proto žmogus. Kai valdė Muso- 
linis, buvau fašistas, dabar, kai jį nuvertė, aš antifašistas. Bu- 
vau fanatiškas vokiečių šalininkas, kai vokiečiai čia gynė mus 
nuo amerikiečių, o dabar, kai amerikiečiai čia gina mus nuo 
vokiečių, aš fanatiškas amerikiečių šalininkas. Galiu tave pa- 

tikinti, mano įsiutęs jaunasis drauge, - kuo labiau augo mik- 
nojantis Neitlio nerimas, tuo skaisčiau Žibėjo Žinančios, nie- 
kinančios senio akys, - kad tu ir tavo tėvynė Italijoje neturi 
ištikimesnio šalininko už mane - bet tik tol, kol jūs būs:t Ita- 
lijoje. 

— Betgi jūs parsidavėlis! - negalėdamas patikėti sušuko Neit- 
lis. — Prisitaikėlis! Oportunistas, neturintis gėdos ir skrupulų! 

— Man šimtas septyneri metai, - lipšniai priminė jam senis. 

— Nejaugi jūs neturit jokių principų? 

— Žinoma, neturiu. 

— O kur jūsų dora? 

— O, aš labai doras žmogus, — pašaipiai rimtu balsu patiki- 
no jį niekingasis senis, glostydamas nuogą šlaunį apkūniai juo- 
daplaukei merginai su gražiomis duobutėmis skruostuose, kuri 
gundomai išsitiesė ant kitos krėslo parankės. Sėdėdamas tarp 
dviejų nuogų merginų malonioje, skurdžioje prabangoje, už- 
dėjęs valdovo ranką ant abiejų, jis sarkastiškai šypsojosi Neit- 
liui. 

— Negaliu patikėti, — šykščiai pastebėjo Neitlis iš visų jėgų 
stengdamasis vienu metu nežiūrėti į senį ir merginas. — Tie- 
siog negaliu tuo patikėti. 

— Bet tai gryna tiesa. Kai į miestą įžygiavo vokiečiai, aš šo- 
kau gatvėse kaip jaunutė balerina ir šaukiau „Hei/ Hitler!“, 
kol man užkimo plaučiai. Aš net mojavau vėliavėle su svasti- 
ka, kurią pasičiupau iš gražios mažos mergytės, kai jos moti- 
na buvo nusisukusi į kitą pusę. Vokiečiams išėjus iš miesto, 
nuskubėjau sveikinti amerikiečių su buteliu puikaus konjako 
ir krepšiu gėlių. Konjakas, aišku, buvo man, o gėlės mūsų iš- 
vaduotojams barstyti. Pirmajame automobilyje važiavo labai 
įsitempęs ir pasipūtęs senas majoras, ir aš pataikiau jam tie- 
siai į akį raudona rože. Nuostabus dūris! Būtum matęs, kaip 
jis krūptelėjo! 

Neitlis Žioptelėjo ir apstulbęs pašoko; jo skruostai išbalo. 

— Majoras X de Koverlis! - sušuko jis. 

— Tu jį pažįsti? — džiūgaudamas paklausė senis. - Koks ža- 
vingas sutapimas! 

Neitlis buvo toks apstulbęs, kad nė neišgirdo jo žodžių. 

— Vadinasi, jūs sužeidėt majorą X de Koverlį! - sušuko jis 
pasibaisėjęs ir pasipiktinęs. - Kaip jūs galėjot šitaip pasielgti?! 

Šėtoniškasis senis išliko ramutėlis. 

— Norėjai pasakyti, kaip aš galėjau susilaikyti? Kad būtum 
matęs tą pasipūtusį seną pūzrą — sėdi toks rūstus tame auto- 
mobilyje lyg pats Visagalis su ta savo didele kieta galva ir kvailu 
rimtu snukiu. Koks gundantis taikinys! Rožė, kuria pataikiau 
jam į akį, buvo Amerikiečių gražuolės veislės. Pamaniau, kad 
pasielgiau labai prideramai. Sutinki? 

— Jūs pasielgėt siaubingai! — priekaištingai užriko ant jo 
Neitlis. - Niekingai ir nusikalstamai! Majoras X de Koverlis 
yra mūsų eskadrilės štabo viršininkas! 

— Tikrai? — erzino jį nė nemanantis pasitaisyti senis, rimtu 
veidu gnaibydamas sau smakrą ir šitaip vaidindamas atgailos 
parodiją. - Tuomet turėsi pripažinti, kad aš bešalis. Kai į miestą 
įvažiavo vokiečiai, edelveiso šakele vos mirtinai nenudūriau 
jauno, sveiko vyresniojo leitenanto. 

Klaikiojo senio nesugebėjimas suvokti, kokį baisų nusikal- 
timą padarė, pritrenkė ir suglumino Neitlį. 

— Nejaugi jūs nesuprantat, ką padarėt? — plūdo jis užside- 
gęs. — Majoras X de Koverlis — kilnus ir nuostabus žmogus, 
visi juo Žavisi. 

— Jis yra kvailas senas mulkis, kuris neturi teisės elgtis kaip 
kvailas jaunas mulkis. Kur jis šiandien? Negyvas? 

— Niekas nežino, - niūrios baimės kupinu balsu tyliai atsa- 
kė Neitlis. - Atrodo, tarsi jis būtų išgaravęs. 

— Matai? Ar gali įsivaizduoti, kad jo amžiaus Žmogus rizi- 
kuoja gyvenimu, kurio jam liko visai nedaug, dėl tokio absur- 
diško dalyko kaip kažkokia šalis? 

Neitlis iškart vėl pasišiaušė. 

— Nieko absurdiško, jei žmogus rizikuoja gyvybe dėl jūsų 
šalies! — pareiškė jis. 

— Nejaugi? - paklausė senis. - Kas yra šalis? Šalis — tai 
žemės gabalas, iš visų pusių supamas ribų, dažniausiai ne gam- 
tinių. Anglai žūva dėl Anglijos, amerikiečiai žūva dėl Ameri- 

kos, vokiečiai žūva dėl Vokietijos, rusai žūva dėl Rusijos. Šia- 
me kare dabar dalyvauja penkiasdešimt ar šešiasdešimt šalių. 
Negali būti, kad dėl visų jų verta mirti. 

— Jei dėl ko nors verta gyventi, - atsakė Neitlis, - tai dėl to 
verta ir mirti. 

— O jeigu dėl ko nors verta mirti, - atrėžė šventvagiškasis 
senis, - tai dėl to tikrai verta gyventi. Žinai, tu toks tyras ir 
naivus jaunuolis, kad man beveik tavęs gaila. Kiek tau metų? 
Dvidešimt penkeri? Dvidešimt šešeri? 

— Devyniolika, - atsakė Neitlis. - Sausį bus dvidešimt. 

— Jeigu išgyvensi, - senis papurtė galą. Tą akimirką jo veide 
buvo tokia pati įžeidi, mąsli, nepatenkinta mina kaip ir tos 
irzlios, smerkiančios senės. — Jei nepasisaugosi, tave užmuš, 
ir aš dabar jau matau, kad tu nesisaugosi. Kodėl tau neatėjus 
į protą ir nepamėginus elgtis kaip aš? Tuomet gal ir tu išgy- 
vensi iki šimto septynerių. 

— Todėl, kad geriau mirti stovint, negu gyventi klūpant, — 
atšovė Neitlis su triumfuojančiu, didingu įsitikinimu. — Ma- 
nau, jau esat girdėjęs šį posakį. 

— Taip, tikrai esu girdėjęs, - balsu svarstė išdavikiškasis se- 
nis vėl nusišypsodamas. — Tik man atrodo, kad tu supainiojai. 
Geriau gyventi stovint, negu mirti klūpant. Štai kaip skamba 
šis posakis. 

— Jūs įsitikinęs? — sutrikęs rimtu balsu paklausė Neitlis. — 
Man regis, mano variantas prasmingesnis. 

— Ne, prasmingesnis manasis. Paklausk savo draugų. 

Neitlis atsigręžė, ketindamas klausti savo draugų, ir pama- 
tė, kad jų nebėra. Josarjanas su Danbaru dingo. Senis riau- 
modamas paniekinamai ėmė kvatoti pamatęs, koks Neitlis su- 
trikęs ir nustebęs. Iš gėdos Neitliui paraudo skruostai. Kelias 
akimirkas jis bejėgiškai dvejojo, paskui apsisuko ir tekinas pa- 
sileido į artimiausią koridorių ieškoti Josarjano su Danbaru, 
vildamasis spėti juos pasivyti ir, pranešęs naujieną apie nejti- 
kėtiną senio susidūrimą su majoru X de Koverliu, parsivesti į 
pagalbą. Visos visų koridorių durys buvo uždarytos. Nė iš vienų 
apačios nesklido šviesa. Buvo jau labai vėlu. Neitlis nusimi- 

nęs liovėsi ieškoti. Jam neliko nieko kito, galop suvokė, kaip 
pasiimti merginą, kurią myli, ir kur nors su ja atsigulus švel- 
niai, pagarbiai pamylėti ir suplanuoti bendrą ateitį. Tačiau kai 
grįžo į svetainę jos nusivesti, ji jau irgi buvo nuėjusi miegoti, 
tad jam neliko nieko kito, kaip tęsti bergždžią diskusiją su 
šlykščiuoju seniu, kuris su mandagia pašaipa pakilo nuo krės- 
lo ir atsiprašęs nuėjo miegoti, palikęs Neitlį su dviem mergi- 
nom apsiblaususiomis akimis, kurios negalėjo jam pasakyti, į 
kurį kambarį nuėjo jo paties kekšė, ir kurios netrukus nušlep- 
sėjo miegoti, veltui pamėginusios sužadinti Neitlio susidomė- 
jimą savim ir palikusios jį vieną miegoti svetainėje ant mažos 
gumbuotos sofos. 

Neitlis buvo jautrus, turtingas, gražus vaikinas tamsiais 
plaukais, patikliomis akimis ir skaudamu kaklu, kai kitą rytą 
pabudo ir bandė prisiminti, kur esąs. Jis visuomet būdavo švel- 
nus ir mandagus. Beveik dvidešimt metų jis išgyveno be jo- 
kios traumos, įtampos, neapykantos ir neurozės - Josarjanui 
tai buvo įrodymas, kad jis visai pamišęs. Jo vaikystė buvo ma- 
loni, nors ir drausminga. Jis gražiai sutarė su broliais ir sese- 
rimis ir nejuto neapykantos motinai ir tėvui, nors abu buvo 
jam labai geri. 

Nuo mažumės Neitlį mokė bjaurėtis tokiais žmonėmis kaip 
Arfis, kuriuos jo motina vadindavo garbėtroškomis, ir tokiais 
kaip Mailas, kuriuos jo tėvas vadindavo karjeristais, bet kaip 
tai daryti, Neitlis neišmoko, kadangi jo niekad prie tokių ne- 
prileisdavo. Kiek jis prisiminė, jų namai Filadelfijoje, Niujor- 
ke, Meine, Palm Byče, Sauthemptone, Londone, Dovilyje, Pa- 
ryžiuje ir Pietų Prancūzijoje visuomet būdavo sausakimši vien 
kilmingų damų ir ponų, kurie nebuvo nei garbėtroškos, nei 
karjeristai. Neitlio motina, Iorntonų iš Naujosios Anglijos pa- 
likuonė, buvo Amerikos Revoliucijos Duktė. Jo tėvas buvo 
Kalės Vaikas. 

— Visados atmink, - dažnai primindavo jam motina, - kad 
tu iš Neitlių giminės. Tu ne iš Vanderbiltų, kuriems turtus su- 
krovė kažkoks vulgarus vilkiko kapitonas, ir ne iš Rokfelerių, 
kurie sukaupė turtus nesąžiningai spekuliuodami naftos ža- 

liava, ir ne iš Reinoldsų ar Djukų, kurie užsidirbo pardavinė- 
dami nieko neįtariančiai visuomenei gaminius su vėžį suke- 
liančiomis dervomis ir degutais; ir tu tikrai ne iš Astorų, ku- 
rių šeima, man regis, dar ir šiandien nuomoja kambarius. Tu 
Neitlis, o Neitliai dėl savo pinigų niekad nieko nedarė. 

— Tavo motina nori pasakyti, sūnau, - kartą mandagiai įsi- 
terpė tėvas parodydamas Neitlį be galo žavėjusią gyslelę grakš- 
tiems, taupiems posakiams, - kad seni pinigai geriau negu nauji 
pinigai, ir kad ką tik pralobusiųjų niekad negalima taip didžiai 
vertinti kaip ką tik nuskurdusiųjų. Ar aš ne teisus, brangioji? 

Neitlio tėvas visada galėdavo pažerti aibes tokių išmintingų 
ir rafinuotų pamokymų. Jis tryško, kunkuliavo energija ir svei- 
kata kaip glintveinas, ir Neitlis labai jį mėgo, nors glintveino 
nemėgo. Prasidėjus karui, Neitlio artimieji nusprendė, jog jam 
reikia eiti į armiją, nes buvo per jaunas įtaisyti į diplomatinę 
tarnybą, ir kadangi jo tėvas iš itin patikimų šaltinių žinojo, 
kad Rusija žlugs per kelias savaites ar mėnesius, ir kad Hitle- 
ris, Čerčilis, Ruzveltas, Musolinis, Gandis, Frankas, Peronas 
ir Japonijos imperatorius tuomet pasirašys taikos sutartį, ir 
visi per amžius gyvens laimingai. Stoti į karines oro pajėgas 
pasiūlė Neitlio tėvas: čia jis galės saugiai mokytis pilotuoti 
lėktuvus, kol rusai kapituliuos ir bus suderintos paliaubų smul- 
kmenos; be to, kaip karininkas ten jis bendraus tik su džen- 
telmenais. 

Užuot bendravęs su džentelmenais, Neitlis su Josarjanu, 
Danbaru ir Alkanuoju Džo atsidūrė Romos kekšyne ir ten 
skaudžiai pamilo abejingą merginą, su kuria jis vis dėlto sugu- 
lė rytą po nakties, kurią vienas praleido svetainėje, bet jam 
beveik tuoj pat sutrukdė nepataisomai akiplėšiška mažametė 
jos sesutė, kuri neįspėjusi įsiveržė ir pavydžiai tėškėsi ant lo- 
vos, kad Neitlis galėtų apkabinti ir ją. Neitlio kekšė urgzdama 
pašoko, ėmė ją talžyti ir už plaukų pastatė ant kojų. Dvylika- 
metė mergaitė Neitliui panėšėjo į nupešiotą vištą ar šakelę 
nulupta Žieve; visi nesmagiai jausdavosi matydami liauną kū- 
nelį tokios mažos mergaičiukės, kuri stengėsi mėgdžioti vy- 
resniuosius ir kurią tie amžinai vydavo šalin apsirengti liepda- 

mi Žaisti grynam ore su kitais vaikais. Dabar abi seserys spjau- 
dydamos viena kitą plūdosi lyg kokios laukinės, keldamos dar- 
nų, kurtinantį erzelį, tad į kambarį sugužėjo visas pulkas links- 
mai nusiteikusių žiūrovų. Neitlis supyko ir prarado viltį. Jis 
liepė savo merginai apsirengti ir nusivedė laiptais žemyn pus- 
ryčiauti. Mažoji sesutė vilkosi iš paskos, tad Neitlis atrodė lyg 
išdidus šeimos galva, kai jie trise oriai pusryčiavo netoliese 
esančioje kavinėje po atviru dangumi. Tačiau grįžtant Neitlio 
kekšę jau pjovė nuobodulys ir, užuot ilgiau pabuvusi su juo, 
nusprendė su kitom dviem merginom susirasti klientų gatvė- 
je. Neitlis su mažamete sesute nuolankiai ėjo iš paskos, atsili- 
kę vienu kvartalu; ambicingoji mažylė stengėsi prisirankioti 
vertingų patarimų, o Neitlis krimtosi dėl sudužusių svajų. Abu 
nuliūdo, kai merginas susistabdė džipu važiavę kareiviai ir įsi- 
sodinę nusivežė. 

Neitlis grįžo į kavinę ir vaišino mažąją sesutę šokoladiniais 
ledais, kol jai pasitaisė nuotaika, o tada grįžo su ja į butą, kur 
Josarjanas ir Danbaras svetainėje drybsojo su nusivariusiu Al- 
kanuoju Džo, kurio sudaužytame veide vis dar švietė palai- 
minga, atbukusi triumfo šypsena, su kuria jis tą rytą įšlubčio- 
JO į jų akiratį iš gausiojo haremo, panašus į žmogų, kuriam 
lūžo daugybė kaulų. Ištvirkęs nedorasis senis netvėrė džiaugs- 
mu matydamas suskeldėjusias Alkanojo Džo lūpas ir mėlynes 
paakiuose. Jis šiltai pasisveikino su Neitliu, vilkėdamas tais 
pačiais susiglamžiusiais drabužiais kaip vakar. Neitlį labai ne- 
maloniai nuteikė aptriušusi, gėdinga senio išvaizda. Kassyk 
atėjęs į šį butą, jis norėdavo išvysti sugedusį, amoralų senį 
vilkintį švariais elegantiškais marškiniais ir tvido švarku, nu- 
siskutusį, susišukavusį ir užsiauginusį dabitiškus žilus ūselius, 
kad Neitliui nereikėtų kęsti tokios žeminančios gėdos kiek- 
vieną kartą, kai į jį pažvelgęs prisimindavo tėvą. 

Mailui balandis buvo geriausias iš visų mėnesių. Tada pražys- 
davo alyvos, o vynuogės brandindavo vaisius. Širdys imdavo 
plakti tankiau, atgydavo seni 2petitai. Balandį išsiblizginęs 
plunksnas karvelis sukiodavosi prieš prakutusį vilkdalgį. Ba- 
landis reiškė pavasarį, o pavasarį Mailo vaizduotėje nejučiom 
imdavo sklandyti mintys apie mandarinus. 

— Mandarinų? 

— Taip, sere. 

— Mano vyrai labai norėtų mandarinų, - atsakė pulkininkas, 
Sardinijoje vadovavęs keturioms bombonešių B-26 eskadrilėms. 

— Jie gaus tiek mandarinų, kiek galės suvalgyti, už virtuvės 
lešas, kurias įstengsite jiems skirti, - patikino jį Mailas. 

— O Kasabos melionų? 

— Damaske jie pigiau grybų. 

— Jaučiu silpnybę Kasabos melionams. Visuomet jaučiau 
silpnybę Kasabos melionams. 

— Paskolinkit man tik po vieną lėktuvą iš kiekvienos eskad- 
rilės, ir turėsite tiek melionų, kiek galėsit suvalgyti, už tiek 
pinigų, kiek turėsit už juos sumokėti. 

— Mes pirksim iš sindikato? 

— O visi turi jo akcijų. 

— Nuostabu, tiesiog nuostabu. Kaip jums pavyksta? 

— Labai apsimoka pirkti didžiuliais kiekiais. Imkim, pavyz- 
džiui, džiūvėsėliuose pavoliotus veršienos kotletus. 

— Negaliu sakyti, kad labai mėgčiau džiūvėsėliuose pavolio- 
tus veršienos kotletus, — suniurnėjo skeptiškas B-25 eskadri- 
lės šiaurės Korsikoje vadas. | 

— Džiūvėsėliuose pavolioti veršienos kotletai - labai mais- 
tingi, - davatkiškai pabarė jį Mailas. - Juose esama kiaušinių 
trynių ir džiūvėsėlių. Erienos Žlėgtainiai taip pat labai mais- 
tingi. 

— O, ėrienos žlėgtainiai, - pakartojo B-25 eskadrilės vadas. — 
Geri ėrienos žlėgtainiai? 

— Geriausi, kokius galima rasti juodojoje rinkoje, - atsakė 
Mailas. 

— Iš visai mažų ėriukų mėsytės? 

— Iš pačių mažiausių, be to, susukti į gražiausius rožinius 
popierėlius, kokius kada nors esate matęs. Portugalijoje jie 
pigiau grybų. 

— Negaliu siųsti lėktuvo į Portugaliją. Neturiu įgaliojimų. 

— Aš galiu, jei tik paskolinsit man lėktuvą. Su lakūnu, kuris 
jį pilotuotų. Ir nepamirškit - jūs gausit generolą Šmiksoną. 

— Ar generolas Šmiksonas vėl valgys mano valgykloje? 

— Kaip kiaulė — vos tik imsit maitinti jį mano geriausiais 
baltais šviežiais kiaušiniais, keptais mano gryniausiame, natū- 
raliausiame svieste. Bus dar ir mandarinų, Kasabos melionų, 
lipčiaus, jūrų liežuvių file, krosny keptų tortų su ledais ir me- 
renga ant viršaus, moliuskų. 

— O visi pasipelnys, nes turi akcijų? 

— Čia, - atsakė Mailas, - ir yra gražiausia sumanymo dalis. 

— Man jis nepatinka, — suniurzgė nesukalbamasis bombo- 
nešių eskadrilės vadas, kuriam nepatiko ir Mailas. 

— Šiaurėje yra toks nesukalbamas bombonešių eskadrilės 
vadas, kuris griežia ant manęs dantį, - skundėsi generolui 
Šmiksonui Mailas. - Užtenka vieno žmogaus, kad sugadintų 
visą reikalą, ir tada nebegausit šviežių kiaušinių, keptų mano 
gryniausiame, natūraliausiame svieste. 

Generolas Šmiksonas išsiuntė nesukalbamąjį bombonešių 
eskadrilės vadą į Saliamono salas kasti duobių kapams, o 
vietoj jo paskyrė nusenusį bursitu sergantį pulkininką, ne- 
paprastai mėgstantį kininius riešutus, kuris supažindino Mailą 
su B-17 eskadrilės generolu žemyne, be galo mėgstančiu len- 
kišką dešrą. 

— Lenkiška dešra Krokuvoje kainuoja ne brangiau už že- 
mės riešutus, - pranešė jam Mailas. 

— Lenkiška dešra... - ilgesingai atsiduso generolas. - Žinai, 
atiduočiau beveik viską už gerą gabalą lenkiškos dešros. Be- 
veik viską. 

— Nereikia visko. Tik duokit man vieną lėktuvą kiekvienai vir- 
tuvei ir lakūną, kuris darys viską, kas jam sakoma. Ir kaip pasiti- 
kėjimo ženklą - šiek tiek rankpinigių pirmam jūsų užsakymui. 

— Bet Krokuva - šimtai kilometrų priešo užnugaryje. Kaip 
tu nusigausi iki dešros? 

— Ženevoje veikia tarptautinė lenkiškos dešros birža. Pa- 
prasčiausiai nugabensiu žemės riešutų į Ženevą ir iškeisiu juos 
į lenkišką dešrą atvirosios rinkos kursu. Jie parsigabens že- 
mės riešutų į Lenkiją, aš parvešiu lenkiškos dešros jums. Iš 
sindikato galėsit pirkti tik tiek lenkiškos dešros, kiek norėsit. 
Bus dar ir mandarinų vos su trupučiu dirbtinių dažų. Ir kiau- 
šinių iš Maltos, ir škotiško viskio iš Sicilijos. Pirkdamas šias 
prekes iš sindikato, mokėsit pinigus sau, nes turėsit jo akciją. 
Taigi iš tikrųjų viską, ką pirksite, gausite už dyką. Argi ne 
gudriai sumanyta? 

— Tiesiog genialiai. Po šimts pypkių - kaip tu sugalvojai to- 
kį dalyką? 

— Mano pavardė — Mailas Pusproteris. Man dvidešimt sep- 
tyneri. 

Iš visur skrido Mailo Pusproterio lėktuvai — naikintuvai, 
bombonešiai ir krovininiai lėktuvai vienas po kito leidosi pul- 
kininko Ketkarto aerodrome, valdomi pilotų, kurie darė vis- 
ką, ką jiems liepdavo. Lėktuvai buvo išpuošti ryškiaspalvėmis 
eskadrilių emblemomis, vaizduojančiomis tokius pagirtinus 
idealus kaip Drąsa, Galia, Teisingumas, Tiesa, Laisvė, Meilė, 
Garbė ir Patriotizmas; šias emblemas Mailo mechanikai tuoj 
pat užtepė dvigubu baltų matinių dažų sluoksniu ir vietoj jų 
akį rėžiančiais purpuriniais dažais trafaretu užrašė M ir P 
ĮMONE. PUIKUS VAISIAI IR MAISTO PRODUKTAI. 
„M“ ir „P“ pavadinime reiškė Mailą ir Pusproterį, 0 „ir“, 
atvirai prisipažino Mailas, buvo įterptas tam, kad nekiltų 

įspūdis, neva sindikatą valdo vienintelis žmogus. Mailui skirti 
lėktuvai atskrisdavo iš Italijos, Šiaurės Afrikos ir Anglijos ae- 
rodromų, taip pat iš Transporto aviacijos vadovybės punktų 
Liberijoje, Dangun Žengimo saloje, Kaire ir Karačyje. Nai- 
kintuvai buvo keičiami į papildomus krovininius lėktuvus ar- 
ba paliekami skubioms sąskaitoms tvarkyti ar nedidelėms siun- 
toms gabenti; iš sausumos pajėgų įsigyti sunkvežimiai ir tan- 
kai buvo naudojami prekėms vežti keliais nedidelius atstu- 
mus. Visi pelnėsi, vyrai tuko ir tingiai vaikštinėdavo, rieba- 
luotose lūpose sukiodami dantų krapštukus. Mailas pats vie- 
nas vadovavo visam besiplečiančiam verslui. Gilios ūdros ru- 
dumo susirūpinimo raukšlės įsigraužė prislėgtame jo veide, 
suteikdamos rimties ir nepasitikėjimo įspūdį. Visi, išskyrus 
Josarjaną, laikė Mailą mulkiu, visų pirma, už tai, kad pats 
pasisiūlė į virtuvės ūkvedžius, ir antra, kad šitaip rimtai Žiūrė- 
jo į savo pareigas. Josarjanas irgi laikė Mailą mulkiu, bet jis 
taip pat žinojo, kad Mailas genijus. 

Vieną dieną Mailas išskrido į Angliją pargabenti turkiškos 
chalvos, o parskrido iš Madagaskaro, lydimas keturių vokie- 
čių bombonešių, prikrautų jamsų, lapinių kopūstų ir Džor- 
džijos pupelių. Mailas buvo priblokštas, kai išlipęs iš lėktuvo 
pamatė būrį karo policininkų, pasiruošusių paimti vokiečių 
lakūnus į nelaisvę ir konfiskuoti jų lėktuvus. Konfiskuoti! Jau 
pats žodis skambėjo jam kaip prakeiksmas. Jis blaškėsi pliek- 
damas juos pasmerkimu, veriančiu priekaišto pirštu grūmo- 
damas palei kaltės graužiamus pulkininko Ketkarto, papulki- 
ninkio Korno ir vargšo policininkams vadovaujančio vėtyto ir 
mėtyto kapitono veidus. 

— Gal čia Rusija? — visa gerkle užsipuolė juos negalintis 
atsitokėti Mailas. - Konfiskuoti? — klykė jis, tarsi negalėtų pa- 
tikėti savo ausimis. - Nuo kada Amerikos vyriausybė laikosi 
politikos konfiskuoti privačią savo piliečių nuosavybę? Kaip 
jums ne gėda?! Kaip jums visiems ne gėda, kad tokia klaiki 
mintis apskritai šovė į galvą?! 

— Bet, Mailai, — baikščiai pertraukė jį majoras Denbis, — 
mes kariaujam su Vokietija, o šitie lėktuvai vokiečių. 

— Nieko panašaus! — įtūžęs atšovė Mailas. — Šie lėktuvai 
priklauso sindikatui, ir visi turi jo akcijų. Konfiskuoti? Kaip 
jūs galit konfiskuoti savo pačių nuosavybę? Sugalvok tu man - 
konfiskuoti! Kaip gyvas nesu girdėjęs tokių nedorų kalbų! 

Ir išties Mailas buvo teisus, nes jiems bežiūrint, jo mecha- 
nikai uždažė vokiškas svastikas ant sparnų, uodegų ir fiuze- 
liažų dviem baltų matinių dažų sluoksniais ir trafaretu užrašė 
M ir P ĮMONĖ. PUIKŪS VAISIAI IR MAISTO PRODUK- 
TAI. Jų akyse Mailas pavertė savo sindikatą tarptautiniu kar- 
teliu. 

Mailo gausybės laivai dabar raižyte raižė padanges. Lėktu- 
vai pasipylė iš Norvegijos, Danijos, Prancūzijos, Vokietijos, 
Austrijos, Italijos, Jugoslavijos, Rumunijos, Bulgarijos, Šve- 
dijos, Suomijos, Lenkijos — tiesą sakant, iš visos Europos, iš- 
skyrus Rusiją, nes Mailas atsisakė užmegzti verslo santykius 
su ja. Kai visi norėjusieji pasirašė sutartį su M ir P ĮMONE. 
PUIKŪS VAISIAI IR MAISTO PRODUKTAI, Mailas įstei- 
gė jam vienam priklausančią dukterinę bendrovę - Mir P ĮMO- 
NE. NUOSTABI KONDITERIJA, ir gavo daugiau lėktuvų 
ir daugiau virtuvių pinigų tešlainiams iš Britų salų, džiovin- 
toms slyvoms ir daniškam sūriui iš Kopenhagos, eklerams, 
pyragaičiams su kremu, napoleonams ir petits fours iš Pa- 
ryžiaus, Reimso ir Grenoblio, Kugelhopf, nesijotų rugių duo- 
nai ir Pfefferkuchen iš Berlyno, Linzer ir Dobos Torten iš Vie- 
nos, plonytės tešlos vyniotiniams su uogų įdaru iš Vengrijos ir 
plonytės tešlos vyniotiniams su riešutų ir medaus įdaru iš An- 
karos. Kas rytą virš visos Europos ir Šiaurės Afrikos Mailo 
nurodymu pakildavo lėktuvai, tempdami iš paskos raudonus 
plakatus, reklamuojančius dienos prekes didelėmis kvadrati- 
nėmis raidėmis: „meduoliai - 79 centai... sidabrinės menkės — 
21 centas“. Didžiules papildomas grynųjų pajamas sindikatas 
ėmė gauti, kai Mailas išnuomojo lėktuvų tempiamus reklami- 
nius plakatus „Naminių gyvūnėlių pieno“, „Geinso šunų ėda- 
lo“ ir „Nokszemos“ bendrovėms. Rodydamas pilietiškumo dva- 
sią, jis retkarčiais už dyką leisdavo pulkininkui Ketkartui pro- 
paguoti ore tokius visuomenei naudingus pamokymus, kaip: 

BE ŠVAROS NĖRA TVARKOS, SKUBOS DARBĄ VEL- 
NIAI GAUDO ir NIEKAS NEIŠSKIRS ŠEIMOS, KURI 
KARTU MELDŽIASI. Kad reikalai judėtų į priekį, Mailas 
nusipirko eterio laiko trumpiems pranešimams per vokiečiams 
parsidavusio anglo, pravardžiuojamo lordu Ho Ho, ir jo iš- 
rinktosios, pravardžiuojamos Ašies Sele, kasdienes propagan- 
dines laidas iš Berlyno. Verslas klestėjo visuose mūšių fron- 
tuose. 

Mailo lėktuvai tapo įprastu reginiu. Jie galėjo laisvai skrai- 
dyti kur panorėję, ir vieną dieną Mailas sudarė sutartį su Ame- 
rikos karine vadovybe subombarduoti vokiečių saugomą au- 
tomobilių kelio tiltą prie Orvjeto, o su vokiečių karine vado- 
vybe apginti automobilių kelio tiltą prie Orvjeto priešlėktuvi- 
nių pabūklų ugnimi nuo savo paties antpuolio. Už tilto bom- 
bardavimą iš amerikiečių užsiprašė visą operacijos kainą plius 
šešis procentus, o už tilto gynimą iš vokiečių taip pat visą ope- 
racijos kainą plius šešis procentus ir dar tūkstančio dolerių 
premiją už kiekvieną jo numuštą amerikiečių lėktuvą. Šie san- 
doriai, — paaiškino jis, — svarbi privataus verslo pergalė, ka- 
dangi abiejų šalių armijos yra suvisuomenintos institucijos. 
Pasirašius sutartis, nebuvo jokios prasmės naudoti sindikato 
išteklius tiltui bombarduoti ir ginti, nes abi vyriausybės vieto- 
je turėjo pakankamai karių bei ginkluotės ir mielai leido pa- 
naudoti, tad Mailas gavo fantastišką pelną iš abiejų sandorio 
pusių vien už tai, kad du kartus pasirašė popierius. 

Susitarimas buvo sąžiningas abiem pusėms. Kadangi Mai- 
las galėjo skraidyti visur, jo lektuvai turėjo galimybę netikėtai 
atskristi ir pulti nesukėlę ant kojų vokiečių priešlėktuvinių 
pabūklų šaulių; o kadangi Mailas apie antpuolį žinojo, jis tu- 
rėjo galimybę laiku įspėti vokiečių priešlėktuvinių pabūklų šau- 
lius, kad tie imtų taikliai šaudyti, vos tik lėktuvai pasirodys 
akiratyje. Šis susitarimas buvo idealus visiems, išskyrus negy- 
vėlį Josarjano palapinėje, kuris žuvo virš taikinio tą pačią die- 
ną, kai atvyko į eskadrilę. 

— Aš jo nežudžiau! - į įnirtingus Josarjano kaltinimus karš- 
tai atsakinėjo Mailas. — Tą dieną aš ten nė nebuvau, patikėk 

manim. Manai, aš ten nuo žemės šaudžiau iš zenitinio pabūk- 
lo, kai atskrido lėktuvai? 

— Bet tu viską suorganizavai, sakysi, ne? — šaukė ant jo Jo- 
sarjanas aksominėje tamsoje, gaubiančioje taką, vedantį pro 
stovinčius mašinų parko automobilius į kino teatrą po atviru 
dangum. 

— Ir aš nieko neorganizavau, - piktinosi Mailas ir susijaudi- 
nęs dideliais gurkšniais gėrė orą pro šnypščiančią, išbalusią, 
trūkčiojančią nosį. - Tiltas — vokiečių rankose, ir mes vis tiek 
būtume jį bombardavę. Tai, kad ir aš suvaidinau čia šiokį tokį 
vaidmenį, nieko nepakeitė. Tiesiog pamačiau puikią galimybę 
iš operacijos gauti nedidelį pelną ir ja pasinaudojau. Kas čia 
baisaus? 

— Kas čia baisaus? Mailai, vyras iš mano palapinės žuvo per 
tą operaciją, nė nespėjęs išsikrauti daiktų. 

— Bet aš jo nežudžiau. 

— Tu gavai už tai tūkstantį dolerių viršaus. 

— Bet aš jo nežudžiau. Aš ten nė nebuvau - juk tau sakiau. 
Aš buvau Barselonoje — pirkau alyvų aliejaus ir sardinių be 
odelių ir kaulų. Turiu tai įrodančias sąskaitas. Ir tūkstančio 
dolerių aš negavau. Tas tūkstantis atiteko sindikatui, ir visi 
gavo savo dalį, net tu, - Mailas kuo nuoširdžiausiai bandė 
įtikinti Josarjaną. —- Klausyk, ne aš pradėjau šį karą, Josarja- 
nai, kad ir ką sakytų tas prakeiktas Vintergrynas. Aš tik ban- 
dau padaryti iš jo verslą. Kas gi čia bloga? Tūkstantis dolerių — 
visai nebloga kaina už vidutinįjį bombonešį su įgula. Jeigu man 
pavyktų įtikinti vokiečius mokėti man tūkstantį dolerių už 
kiekvieną jų numuštą lėktuvą, kodėl man jų nepasiėmus? 

— Nes tu sudarinėji sandėrius su priešu, štai kodėl. Nejaugi 
nesupranti, kad mes kariaujam? Žmonės žūva. Apsidairyk, 
dėl Dievo meilės! 

Mailas papurtė galvą su pavargusia, pakančia mina. 

— O vokiečiai - ne mūsų priešai, - pareiškė jis. - Žinau, ką 
tu rengiesi pasakyti. Taip, mes su jais kariaujam. Bet vokiečiai 
taip pat geros reputacijos sindikato nariai, ir mano pareiga 
ginti jų, kaip akcininkų, teises. Gal iš tikrųjų karą pradėjo jie 

ir gal iš tikrųjų jie žudo milijonus Žmonių, bet sąskaitas vokie- 
čiai apmoka kur kas greičiau negu kai kurie mūsų sąjunginin- 
kai, kuriuos galėčiau įvardyti. Nejaugi nesupranti, kad priva- 
lau gerbti savo sutarties su vokiečiais šventumą? Nejaugi ne- 
gali pažiūrėti į padėtį mano akimis? 

— Ne, - šiurkščiai papriekaištavo jam Josarjanas. 

Pašnekovo reakcija įgėlė Mailui, ir jis nė nebandė slėpti esąs 
užsigavęs. Buvo tvanki mėnesienos naktis, knibždanti uodų, 
peteliškių ir moskitų. Staiga Mailas kilstelėjo ranką ir parodė 
į kino teatro po atviru dangumi pusę, kur pieniškas, dulkių 
prisodrintas spindulys, horizontaliai ištrūkęs iš prožektoriaus, 
išrėžė tamsoje kūgio pavidalo juostą ir apklojo fluorescenci- 
ne šviesos plėvele žiūrovus — tie lyg užhipnotizuoti sudribę 
ant kėdžių įsmeigė veidus į aliuminiu dengtą ekraną. Mailo 
akys net sudrėko iš sąžiningumo, o nuoširdus, nesugadintas 
jo veidas žvilgėjo nuo spindinčio prakaito, sumišusio su vabz- 
džius atbaidančiu preparatu. 

— Tik pažiūrėk į juos, —- sušuko jis springstančiu nuo emoci- 
jų balsu. - Čia mano draugai, mano tėvynainiai, mano ginklo 
broliai. Niekas nėra turėjęs geresnių draugų. Manai, aš galė- 
čiau padaryti jiems ką nors bloga, jei nereikėtų? Manai, man 
trūksta rūpesčių? Nejaugi nematai, koks aš nusiminęs dėl tos 
medvilnės, sukrautos Egipto prieplaukose? — Mailo balsas su- 
trūkinėjo į gabalėlius ir jis įsikibo į Josarjano marškinius, tar- 
si skęstų. Jo akys pastebimai tvinkčiojo it rudi vikšrai. — Jo- 
sarjanai, ką man daryti su tokia gausybe medvilnės? Tu vienas 
kaltas, kad leidai man ją nupirkti. 

Medvilnė riogsojo Egipto prieplaukose, ir niekam jos ne- 
reikėjo. Mailas nė neįsivaizdavo, kad Nilo slėnis gali būti toks 
derlingas ir kad jo supirkta prekė neturės jokios paklausos. 
Sindikato virtuvės atsisakė padėti; jos ryžtingai maištavo prieš 
jo pasiūlymą apdėti kiekvieną karį mokesčiu, kad visi gautų 
Egipto medvilnės derliaus dalį. Šioje krizėje jį apvylė net pati- 
kimi draugai vokiečiai: jie teikė pirmenybę surogatui. Mailo 
virtuvės nepadėjo jam net saugoti medvilnę, tad fantastiškos 
sandėliavimo išlaidos siaubingai tuštino jo grynųjų atsargas. 

Visas pelnas iš Orvjeto operacijos nuėjo šuniui ant uodegos. 
Jis ėmė rašyti laiškus, prašydamas pinigų, kuriuos nusiuntė 
geresniais laikais; netrukus ir tų beveik neliko. O nauji med- 
vilnės ryšuliai ir toliau kasdien buvo gabenami į Aleksandri- 
jos prieplaukas. Kai tik jam pavykdavo nuostolingai atsikra- 
tyti kokios dalies pasaulinėse rinkose, ją bemat supirkdavo 
sukti egiptiečių makleriai Artimuosiuose Rytuose ir vėl jam 
parduodavo už pradinės sutarties kainą, tad jo padėtis tik pa- 
blogėdavo. 

M ir P įmonė buvo ties bankroto riba. Mailas nuolat keikė 
save už siaubingą godumą ir kvailumą, dėl kurių supirko visą 
Egipto medvilnės derlių, bet sutartis yra sutartis, jos privalu 
laikytis, tad vieną vakarą, po sočios vakarienės, visi Mailo nai- 
kintuvai ir bombonešiai pakilo į orą, bemat išsirikiavo ir ėmė 
mėtyti bombas ant Mailo aviacijos grupės. Mat jam pavyko 
pasirašyti dar vieną sutartį su vokiečiais, šįsyk dėl savo paties 
dalinio bombardavimo. Mailo lėktuvai išsiskirstė ir, gerai ko- 
ordinuodami veiksmus, ėmė bombarduoti degalų talpas ir 
šaudmenų sandėlius, remonto angarus ir bombonešius B-25 
aikštelėse, iš viršaus panašiose į ledinukus ant pagaliuko. Jo 
įgulos pasigailėjo tik pakilimo tako ir valgyklų, kad baigusios 
darbą galėtų saugiai nutūpti ir prieš miegą užkąsti ko nors 
karšto. Vyrai bombardavo įsijungę tūpimo prožektorius, nes 
niekas į juos nešaudė. Jie subombardavo visas keturias es- 
kadriles, karininkų klubą ir grupės štabo pastatą. Siaubo ap- 
1mti kariai skuodė iš palapinių nesigaudydami, į kurią pusę 
bėgti. Netrukus visur gulėjo vaitojantys sužeistieji. Kelios ske- 
veldrinės bombos sprogo karininkų klubo kieme ir pridraskė 
dantytų skylių medinio pastato šone ir prie baro stovėjusių 
leitenantų bei kapitonų pilvuose ir nugarose. Jie griuvo ant 
grindų susirietę dvilinki iš baisaus skausmo. Kiti karininkai, 
apimti panikos, puolė prie dviejų išėjimų ir, bijodami eiti to- 
liau, užkimšo tarpdurius tartum koks tirštas, staugiantis žmo- 
nių tvenkinys. 

Pulkininkas Ketkartas nagais ir alkūnėmis skynėsi sau ke- 
lią pro nevaldomą, suglumusią masę, kol vienas atsidūrė lau- 

ke. Apstulbęs ir pasibaisėjęs jis žiūrėjo į dangų. Mailo lėktu- 
vai, skrendantys virš žydinčių medžių viršūnių atdaromis bom- 
bų skyrių durimis, su nuleistais sparnų skydeliais, su įjungtais 
pabaisiškais, į vabzdžių akis panašiais, akinamais, pašėlusiai 
mirgančiais, klaikiais tūpimo prožektoriais, buvo apokaliptiš- 
kiausias vaizdas, kokį jis kaip gyvas buvo regėjęs. Pulkininkas 
Ketkartas nerimastingai aiktelėjo ir vos neraudodamas strim- 
galviais šoko į džipą. Radęs akceleratoriaus pedalą ir degimo 
spynutę, pasileido aerodromo link taip greitai, kaip nešė siū- 
buojantis į šonus automobilis; didžiulės glebios jo rankos, į 
kurias nustojo tekėjęs kraujas, karštligiškai gniaužė vairą ar- 
ba kankinamai maigė klaksoną. Kartą jis vos neužsimušė, kai 
cypiančiomis lyg mirtį pranašaujanti šmėkla padangomis stai- 
ga pasuko, kad neįsirėžtų į pulkelį vyrų, kurie su vienais apa- 
tiniais pamišėliškai bėgo kalnų link nuleistomis apstulbusio- 
mis galvomis, plonomis rankomis it miniatiūriniais skydais pri- 
sidengę smilkinius. Abipus kelio liepsnojo geltonos, oranži- 
nės ir raudonos ugnys. Degė palapinės ir medžiai, o Mailo 
lėktuvai be perstojo suko ratus įsijungę tūpimo prožektorius, 
atidarę bombų skyrių duris. Pulkininkas Ketkartas vos neap- 
sivertė su džipu, kai privažiavęs valdymo bokštą staigiai nu- 
spaudė stabdžius. Jis iššoko iš automobilio, kai tas vis dar 
pavojingai slydo, ir laiptais nukurnėjo vidun, kur trys vyrai 
dirbo prie valdymo prietaisų. Pašėlusiai blizgančiomis akimis, 
įtampos iškreiptu mėsingu veidu jis puolė prie nikeliuoto mik- 
rofono, lyg kėglius nustumdamas du dispečerius į šalį. Jis Žvė- 
riškai sugriebė mikrofoną ir ėmė isteriškai plyšoti visa gerkle: 

— Mailai, tu šunsnuki! Gal su protu susipykai?! Ką, po vel- 
nių, darai?! Leiskis! Leiskis! 

— Liaukitės taip baisiai kriokęs, — atsakė Mailas, stovintis 
šalia valdymo bokšte su savo mikrofonu. — Aš čia pat. 

Metęs į jį priekaištingą žvilgsnį, Mailas vėl kibo į darbą. 

— Labai gerai, vyrai, labai gerai, - progiesmiu traukė jis į 
mikrofoną. - Bet matau, kad vienas atsargų sandėlis tebesto- 
vi. Nieko nebus, Pervisai —- aš tau jau esu sakęs, ką manau 
apie tokį broką. Tučtuojau grįžk ir mėgink dar kartą. Šįsyk 

priskrisk lėtai... kuo lėčiau. Skubos darbą velniai gaudo, Per- 
visai. Skubos darbą velniai gaudo. Gal tau šimtą sykių reikės 
sakyti — negana, kad vienąkart pasakiau? Skubos darbą vel- 
niai gaudo. 

Virš galvų suspiegė garsiakalbis. 

— Mailai, čia Alvinas Braunas. Visas bombas numečiau. Ką 
toliau daryti? 

— Skusk skutamuoju ir šaudyk iš kulkosvaidžio. 

— Skutamuoju ir šaudyt iš kulkosvaidžio? — Alvinas Brau- 
nas buvo pritrenktas. 

— Neturim kitos išeities, - su neišvengiama blogybe susitai- 
kiusio žmogaus balsu pranešė jam Mailas. — Šitaip parašyta 
sutartyje. 

— Na gerai, - nusileido Alvinas Braunas. — Tada skrendu 
skutamuoju ir šaudau iš kulkosvaidžio. 

Šį kartą Mailas perlenkė lazdą. Net abejingiausias stebėto- 
jas negalėjo dovanoti už savo karių ir lėktuvų subombardavi- 
mą, tad atrodė, kad Mailui bus galas. Aukšto rango vyriausy- 
bės pareigūnai plūdo tirti įvykio. Laikraščiai puolė Mailą rūs- 
čiomis antraštėmis, o kongreso nariai su griausmingu įniršiu 
smerkė šį žverišką antpuolį ir reikalavo bausmės. Moterys, 
kurių sūnūs tarnavo armijoje, būrėsi į karingas grupes ir rei- 
kalavo keršto. Niekas jo neužsistojo. Viso pasaulio padorūs 
žmonės pasijuto įžeisti, ir Mailo popieriai buvo visai prasti, 
bet tada jis parodė visuomenei savo buhalterijos knygas ir pri- 
sipažino, kokį neregėtą pelną gavo. Sumokėjus vyriausybei 
kompensaciją už visus sunaikintus žmones ir turtą, jam vis 
tiek būtų likę pinigų, kad galėtų toliau pirkti egiptietišką med- 
vilnę. Akcijų, Žinia, turėjo visi. O maloniausia viso sandorio 
dalis buvo ta, kad mokėti kompensacijos vyriausybei visai ne- 
reikėjo. 

— Demokratinėje visuomenėje valdžia yra liaudis, - aiškino 
Mailas. — Mes juk - liaudis, ar ne? Taigi mes galim papras- 
čiausiai pasilikti pinigus ir apsieiti be tarpininko. Pasakysiu 
atvirai: norėčiau, kad valdžia apskritai pasitrauktų iš karo ir 
paliktų viską privačiam verslui. Jeigu mokėsime valdžiai vis- 

ką, ką jai skolingi, tik skatinsim viską kontroliuoti ir atgrasin- 
sim kitus, norinčius bombarduoti savo karius ir lėktuvus. Mes 
atimsim iš jų akstiną. 

Aišku, Mailas sakė tiesą, ir visi netrukus su tuo sutiko, iš- 
skyrus saujelę pagiežingų nevykėlių, tokių kaip daktaras Da- 
nyka, kuris šlykščiai purkštavo ir bambėjo užgaulias užuomi- 
nas apie viso verslo moralumą, kol Mailas jį numalšino sindi- 
kato dovana - lengva aliuminine kėdute, kurią daktaras Da- 
nyka galėjo lengvai sulankstęs išsinešti iš palapinės laukan, 
kai į palapinę įeidavo Vadas Baltoji Pusiau Aviža, ir įsinešti 
atgal į palapinę, kai Vadas Baltoji Pusiau Aviža iš jos išeidavo. 
Per Mailo bombardavimą daktaras Danyka pametė galvą. 
Užuot bėgęs slėptis, liko lauke ir atliko savo pareigą: lyg koks 
slapukiškas, klastingas driežas tarp drioksiančių šrapnelių, sku- 
tamuoju skridimu skrendančių lėktuvų kulkosvaidžių kulkų 
ir padegamųjų bombų jis rangėsi Žeme nuo vieno sužeistojo 
prie kito, stabdydamas kraujavimą, leisdamas morfijų ir sul- 
fanilamidą, dėdamas įtvarus - rūškanas, liūdnas, neištarda- 
mas nė žodžiu daugiau, negu reikėjo, ir kiekvieno kario mėls- 
tančioje žaizdoje įžvelgdamas baisų savo paties puvimo žen- 
klą. Jis be atvangos dirbo, ko! visai išseko, nepasibaigus tai 
ilgai nakčiai, o kitą dieną ėmė snargliuotis, tad irzlus nuskubėjo 
į medicinos pagalbos palapinę, kad Gasas su Vesu pamatuotų 
temperatūrą, ir pasiimti garstyčių pleistro bei garintuvo. 

Tą naktį daktaras Danyka rūpinosi kiekvienu dejuojančiu 
vyru su tuo pačiu niūriu, giliu, užslėptu sielvartu, kurį parodė 
aerodrome Avinjono operacijos dieną, kai Josarjanas nulipo 
lėktuvo trapo laipteliais nuogas, ištiktas didžiausio šoko, Snieg- 
denu tirštai ištepliotais basais kulnais ir kojų pirštais, keliais, 
rankomis ir delnais, ir nė žodžio netardamas mostelėjo ton 
pusėn, kur jaunasis radistas šaulys buvo mirtinai besušąląs 
ant grindų šalia dar jaunesnio šaulio, kuris nualpdavo ir nero- 
dydavo jokių gyvybės ženklų, kai tik praplėšęs akis pamaty- 
davo mirštantį Sniegdeną. 

Kai Sniegdeną išnešė iš lėktuvo ir ant neštuvų nugabeno į 
greitąją, daktaras Danyka beveik švelniai apgobė Josarjano 

pečius antklode ir nusivedė prie džipo. Makvotas padėjo dak- 
tarui Danykai įsodinti Josarjaną, ir jie trise tylomis nuvažiavo 
prie eskadrilės medicinos pagalbos palapinės. Ten Makvotas 
su daktaru Danyka įsivedė Josarjaną į vidų, pasodino ant kė- 
dės ir nuplovė nuo jo Sniegdeną šaltais drėgnais vatos gniutu- 
lais. Daktaras Danyka sugirdė jam tabletę ir suleido injekciją, 
nuo kurių jis išmiegojo dvylika valandų. Kai Josarjanas prabu- 
dęs nuėjo pas daktarą Danyką, tas vėl sugirdė jam tabletę ir 
suleido injekciją, nuo kurių jis išmiegojo dar dvylika valandų. 

— Ar dar ilgai girdysi mane tabletėm ir badysi švirkštu? — 
paklausė Josarjanas. 

— Kol pasijusi geriau. 

— Aš ir dabar gerai jaučiuosi. 

Gležna įrudusi saulėje daktaro Danykos kakta iš nuosta- 
bos susiraukė. 

— Tai kodėl nieko neapsirengi? Ko vaikščioji nuogas? 

— Aš nebenoriu vilkėti uniformos. 

Daktaras Danyka nusprendė, kad aiškinimas visai logiškas 
ir padėjo į šalį savo švirkštą. 

— Ar tikrai gerai jautiesi? 

— Puikiai. Tiesiog aš truputį mieguistas nuo visų tavo table- 
čių ir injekcijų. 

Josarjanas vaikštinėjo be drabužių visą dieną ir tebebuvo 
nuogas kitą rytą, kai Mailas, visur kitur jo ieškojęs, galop ra- 
do jį sėdintį medyje šalia kariškų kapinaičių, kur buvo laido- 
jamas Sniegdenas. Mailas vilkėjo įprastais verslo drabužiais: 
gelsvai žaliomis kelnėmis, tokios pat spalvos kaklaraiščiu ir 
marškiniais, ant kurių apykaklės žvilgėjo sidabrinis vyresnio- 
jo leitenanto antsiuvas, ir uniformine kepure su kietu odiniu 
snapeliu. 

— Visur tavęs ieškojau, — iš apačios priekaištingai sušuko 
Mailas. 

— Reikėjo ieškoti šitam medy, - atsakė Josarjanas. — Aš čia 
jau visą rytą. 

— Lipk žemėn, paragauk šito dalyko ir pasakyk, ar gardu. 
Tai labai svarbu. 

Josarjanas papurtė galvą. Jis nuogas sėdėjo ant žemiausios 
šakos, o kad neprarastų pusiausvyros, rankomis laikėsi įsiki- 
bęs į šaką virš galvos. Jis nesijudino iš vietos, tad Mailui neli- 
ko nieko kito, kaip neslepiant pasibjaurėjimo apglėbti medžio 
kamieną ir kartis aukštyn. Garsiai kriuksėdamas ir švokšda- 
mas, jis nerangiai keberiojosi į viršų; kai prisitraukė taip aukš- 
tai, kad sugebėjo permesti koją per šaką ir stabtelėjęs atgauti 
kvapą, jo drabužiai buvo susiglamžę ir persisukę. Uniforminė 
kepurė pakrypo ant šono ir baudėsi nukristi - Mailas ją su- 
griebė, kai buvo bepradedanti slysti nuo galvos. Prakaito la- 
šeliai lyg permatomi perlai žvilgėjo aplink jo ūsus ir matinė- 
mis pūslėmis išvirto po akim. Josarjanas abejingai jį stebėjo. 
Mailas atsargiai pasislinko pusapskritimiu, kad įsitaisytų vei- 
du į Josarjaną. Išvyniojęs iš rūkomojo popieriaus kažkokį 
minkštą, apvalų rudą daiktą, ištiesė Josarjanui. 

— Būk geras, paragauk ir pasakyk man savo nuomonę. No- 
rėčiau vaišinti ja savo vyrus. 

— Kas čia? - paklausė Josarjanas atsikąsdamas didelį gabalą. 

— Šokoladu glaistyta medvilnė. 

Josarjanas konvulsiškai Žiauktelėjo ir visą didelį kąsnį šo- 
koladu glaistytos medvilnės drėbė Mailui tiesiai į veidą. 

— Še, pasiimk! - piktai suriko. - Dieve brangus! Gal iš pro- 
to išsikraustei?! Rupūs miltai, tu net sėklų neiškrapštei! 

— Būk geras, dar paragauk, - maldavo Mailas. - Negali bū- 
ti, kad taip neskanu. Ar tikrai taip neskanu? 

— Netgi neskaniau. 

— Bet man reikia, kad valgyklos patiektų ją kariams. 

— Jie niekad neįstengs jos nuryti. 

— Jie turės ją nuryti, - pareiškė Mailas su diktatoriška didy- 
be ir vos nenusisuko sprando, kai pasileido viena ranka, kad 
galėtų dorybingai pagrūmoti pirštu. 

— Eikš prie manęs, - pakvietė Josarjanas. - Čia bus daug 
saugiau, be to, viską matysi. 

Abiem rankomis įsitvėręs aukštesnės šakos, Mailas kuo at- 
sargiausiai, didžiai baimindamasis, pamažėle ėmė slinkti šo- 
nu. Jo veidas suakmenėjo iš įtampos, ir jis lengviau atsiduso, 

kai sėkmingai prisliuogė iki Josarjano. Jis meiliai paglostė medį. 

— Visai neblogas medis, - pastebėjo dėkingas lyg koks susi- 
žavėjęs savininkas. 

— Čia gyvenimo medis, - krutindamas kojų pirštus atsakė 
Josarjanas, - be to, gėrio ir blogio pažinimo medis. 

Mailas prisimerkęs įdėmiai pažiūrėjo į žievę ir lapus. 

— Ne, - atsakė jis. - Čia kaštonas. Aš gerai žinau - mat 
prekiauju kaštonais. 

— Tebūnie kaip tu sakai. 

Kurį laiką jie sėdėjo medyje nekalbėdami - mataravo kojo- 
mis, beveik statmenai iškeltomis rankomis įsikibę į šaką, - 
vienas nuogutėlis, tik su sandalais kaučiukiniais padais, kitas 
apsitaisęs gelsvai žalia šiurkščios vilnos uniforma, su kakla- 
raiščiu, standžiai surištu mazgu. Mailas akies krašteliu santū- 
riai apžiūrinėjo Josarjaną ir taktiškai delsė. 

— Noriu tavęs kai ko paklausti, - galop tarė. - Tu nieko 
neapsirengęs. Nenoriu kištis ne į savo reikalus, bet man tie- 
siog smalsu. Kodėl tu nevilki uniformos? 

— Nenoriu. 

Mailas tankiai sulinksėjo galva lyg koks lesantis žvirblis. 

— Aišku, aišku, - akivaizdžiai sutrikęs iškart pareiškė. — 
Puikiausiai suprantu. Girdėjau Eplbį ir kapitoną Purvinsą sa- 
kant, kad tu pamišai, tad tik norėjau išsiaiškinti, ar tikrai. 

Jis vėl mandagiai luktelėjo, apgalvodamas kitą klausimą. 

— Ar niekuomet nebeapsivilksi uniformos? 

— Manau, kad nebe. 

Mailas energingai sulinksėjo rodydamas, kad vis dar supran- 
ta, paskui sėdėjo tylėdamas ir rimtai mąstė, apimtas ramybės 
neduodančios blogos nuojautos. Apačioje pralėkė paukštis 
purpuriniu kuodu ir ryžtingai išskleistu sparnu kliudė virpan- 
tį krūmą. Šioje lapinėje sėdinčius Josarjaną ir Mailą dengė 
plonyčiai nuožulnios žalumos sluoksniai, beveik iš visų pusių 
supo pilki kaštonai ir viena dygioji eglė. Aukštai pakilusi be- 
kraščiame safyro mėlynumo danguje saulė buvo pasipuošusi 
žemų, pavienių, išsipūtusių, sausų, baltutėlaičių debesų karo- 
liais. Vėjas nepūtė, tad lapai aplink kabojo nekrustelėdami. 

Pauksmėje juodu jautėsi lyg plunksnomis išklotame guolyje. 
Tvyrojo ramybė, kurią sudrumstė Mailas. Slopiai šūktelėjęs 
jis susijaudinęs ėmė rodyti ranka. 

— Tik pažiūrėk! — sunerimęs suriko. - Tik pažiūrėk! Ten 
vyksta laidotuvės. Atrodo, kad ten kapinės - ar ne? 

— Laidoja tą vaikį, anądien žuvusį mano lėktuve virš Avin- 
jono. Sniegdeną, - iš lėto lygiu balsu atsakė Josarjanas. 

— Kas jam atsitiko? — iš pagarbios baimės prislopusiu balsu 
paklausė Mailas. 

— Jį užmušė. 

— Kaip baisu, — sielvartavo Mailas; didelės rudos jo akys 
pritvinko ašarų. — Vargšas vaikinas. Iš tikrųjų baisu. 

Jis smarkiai sukando drebančią lūpą. Kai vėl prašneko, jau 
kur kas garsiau, mat netramdė emocijų: 

— Jeigu valgyklos nesutiks pirkti mano medvilnės, bus dar 
blogiau. Josarjanai, kas jiems pasidarė? Nejaugi jie nesupran- 
ta, kad sindikatas — jų? Nejaugi jie nežino, kad visi turi po 
akciją. 

— Ar negyvėlis mano palapinėje irgi turėjo akciją? — kan- 
džiai paklausė Josarjanas. 

— Žinoma, turėjo, - dosniai patikino jį Mailas. - Kiekvie- 
nas eskadrilės karys turi akciją. 

— Jis žuvo dar nespėjęs įsirašyti į eskadrilę. 

Mailas mikliai nutaisė sielvarto grimasą ir nusuko akis. 

— Noriu, kad liautumeis kabinėtis prie manęs dėl to negy- 
vėlio savo palapinėje, - gižliai prašė jis. - Juk sakiau, kad dėl 
jo žūties aš niekuo dėtas. Kuo aš kaltas, kad pamačiau šią 
puikią progą monopolizuoti rinką superkant visą Egipto med- 
vilnę ir įvėliau mus visus į šią bėdą? Iš kur galėjau žinoti, kad 
rinka bus persisotinusi medvilnės? Tuo metu net nežinojau, 
ką reiškia „persisotinusi rinka“. Proga monopolizuoti rinką 
pasitaiko ne taip dažnai, tad aš gan įžvalgiai pasielgiau ja pasi- 
naudojęs. 

Mailas sutramdė aimaną pamatęs, kaip šeši uniformuoti vy- 
rai kelia iš greitosios kuklų pušinį karstą ir atsargiai deda ant 
žemės prie žiojinčio ką tik iškasto kapo rėžio. 

— O dabar negaliu atsikratyti nė gramu tos medvilnės, - 
gedėjo jis. 

Josarjano nesujaudino nei pompastiškas laidotuvių ceremo- 
nijos apsimetinėjimas, nei nepakeliama Mailo netektis. Kape- 
liono balsas atskriejo iki jo prislopęs per atstumą - nesupran- 
tamas, beveik negirdimas, monotoniškas lyg dujų šnypštesys. 
Josarjanas pažino majorą Majorą - 1lgšis stovėjo atokiau nuo 
visų kitų — ir pamanė pažinęs majorą Denbį, nosine besišluos- 
tantį kaktą. Majoras Denbis po susidūrimo su generolu Šmik- 
sonu taip ir nenustojo drebėjęs. Aplink tuos tris karininkus 
gijos eilinių ir puskarininkių susicementavę kreive stovėjo ne- 
lankstūs it pagaliai, o keturi dyki duobkasiai dryžuotais darbo 
drabužiais abejingai rymojo ant kastuvų šalia stulbinančios, 
neįtikėtinos krūvos purios vario raudonio žemės. Josarjanui 
bespoksant, kapelionas palaimingai pakėlė žvilgsnį į jį, paskui 
sielvartingai užsispaudė pirštais akis, vėl pažvelgė aukštyn dai- 
rydamasis Josarjano ir nuleido galvą, baigdamas tai, ką Josar- 
janas nusprendė būsiant laidotuvių apeigų kulminacija. Ketu- 
ri vyrai darbiniais drabužiais virvėmis pakėlė karstą ir nulei- 
do į duobę. Mailą nupurtė drebulys. 

— Negaliu žiūrėti, - sušuko jis ir kančios draskomas nusi- 
gręžė. — Tiesiog negaliu čia sėdėti ir Žiūrėti, kai virtuvės lei- 
džia mano sindikatui mirti. 

Jis sugriežė dantimis ir papurtė galvą iš karčios širdgėlos 
bei apmaudo. 

— Jeigu jie turėtų bent kruopelę ištikimybės, pirktų mano 
medvilnę, kol pradėtų skaudėti, kad paskui galėtų pirkti to- 
liau, kol imtų dar labiau skaudėti. Jie susikurtų laužus ir su- 
degintų savo apatinius ir vasarines uniformas, kad išaugtų pa- 
klausa. Bet jie nė piršto nepajudina. Josarjanai, pamėgink su- 
valgyti likusią šokoladu glaistytą medvilnę - dėl manęs. Gal 
dabar ji pasirodys gardi. 

Josarjanas atstūmė jo ranką. 

— Liaukis, Mailai. Žmonės nevalgo medvilnės. 

Mailo veidas gudriai susiaurėjo. 

— Čia visai ne medvilnė, - įkalbinėjo jis. - Aš juokavau. Iš 

tikrųjų čia cukraus vata, skani cukraus vata. Paragauk ir pa- 
matysi. 

— Meluoji. 

— Aš niekada nemeluoju! - išdidžiai ir oriai atšovė Mailas. 

— O dabar meluoji. 

— Aš meluoju tik tada, kai būtina, — gindamasis aiškinosi 
Mailas, akimirką nusukdamas akis į šalį ir paperkamai mirk- 
sėdamas blakstienomis. — Šis dalykėlis skanesnis už cukraus 
vatą —- kaip Dievą myliu. Jis padarytas iš tikros medvilnės. 
Josarjanai, privalai padėti man priversti vyrus ją valgyti. Egip- 
tietiška medvilnė — geriausia medvilnė pasaulyje. 

— Bet skrandis jos nevirškina, - įtaigiai atsakė Josarjanas. — 
Nuo jos vyrus pykins —- nejaugi nesupranti? Kodėl nepaban- 
dai pats ja misti, jei manim netiki? 

— Bandžiau, — niūriai prisipažino Mailas. - Ir mane išties 
supykino. 

Kapinės buvo geltonos kaip šienas ir žalios kaip virtas ko- 
pūstas. Netrukus kapelionas pasitraukė nuo duobės, ir smėli- 
nis žmonių pusmėnulis ėmė lėtai krikti lyg bangų nešami su- 
dužusio laivo likučiai. Neskubėdami, be garso, vyrai patraukė 
prie mašinų, sustatytų prie duobėto žvyrkelio. Nepaguodžia- 
mai panarinę galvas, kapelionas, majoras Majoras ir majoras 
Denbis atstumta grupele nuėjo prie džipų, nedraugiškai lai- 
kydamiesi kelių Žingsnių atstumu vieni nuo kitų. 

— Viskas baigta, - pastebėjo Josarjanas. 

— Galas, - nusiminęs pritarė Mailas. - Neliko jokios vilties. 
Ir viskas todėl, kad leidau jiems spręsti patiems. Tegul bus 
man pamoka, kokia turi būti drausmė, kai kitą kartą imsiuos 
ko nors panašaus. 

— Kodėl tau nepardavus tos medvilnės vyriausybei? — lyg 
tarp kitko pasiūlė Josarjanas, žiūrėdamas, kaip keturios žmo- 
gystos dryžuotais darbiniais drabužiais kastuvais verčia vario 
raudonio žemę atgal į duobę. 

Mailas ryžtingai atmetė šį sumanymą. 

— Principo reikalas, - tvirtai paaiškino jis. - Vyriausybė ne- 
turi kištis į verslą. Kas kas, o aš tai niekada nemėginsiu įtraukti 

valdžios į savo verslą. Pala - betgi valdžios pareiga - rūpintis 
verslu, - prisiminė jis budriai ir pradžiugęs tęsė: - Taip sakė 
Kalvinas Kulidžas, o Kalvinas Kulidžas buvo prezidentas, tai- 
gi tikriausiai tai tiesa. Be to, vyriausybės pareiga —- supirkti 
visą Egipto medvilnę, kurią aš turiu ir kurios niekam kitam 
nereikia, kad aš galėčiau gauti pelno, ar ne? 

Mailo veidas apniuko beveik taip pat netikėtai, ir jį vėl pri- 
slėgė liūdesys bei susirūpinimas. 

— Bet kaip aš priversiu vyriausybę tai padaryti? 

— Duok jai kyšį, - pasiūlė Josarjanas. 

— Kyšį?! — Mailas taip pasipiktino, kad vėl vos neprarado 
pusiausvyros ir nenusisuko sprando. - Kaip tau ne gėda?! — 
plūdo jis rūsčiai, pūsdamas dorybingą liepsną žemyn ir aukš- 
tyn į rūdžių spalvos ūsus pro išsipūtusias šnerves ir lūpas. — 
Kyšininkauti draudžia įstatymai, ir tu tai Žinai. Bet gauti pel- 
no įstatymai nedraudžia, ar ne? Vadinasi, aš nenusižengsiu 
įstatymams, jei kam nors duosiu kyšį, kad sąžiningai gaučiau 
pelno, juk taip? Ne, žinoma, nenusižengsiu! 

Jis vėl įsimintijo, apimtas nuolankaus, beveik apgailėtino 
sielvarto. 

— Bet kaip man sužinoti, kam duoti kyšį? 

— Dėl to nesijaudink, - abejingai prunkštelėjęs guodė jį Jo- 
sarjanas tuo metu, kai džipų ir greitosios varikliai sudraskė 
snūdžią tylą, ir paskutinieji automobiliai ėmė važiuoti atbuli. - 
Tik pasiūlyk pakankamai didelį kyšį, ir jie patys tave susiras. 
Svarbiausia — veik kuo atviriausiai. Visiems pranešk, ko tau 
reikia ir kiek esi pasirengęs sumokėti. Vos tik imsi elgtis, tarsi 
būtum prasikaltęs ar susigėdęs, sulauksi nemalonumų. 

— Norėčiau, kad prie manęs prisidėtum, — pastebėjo Mai- 
las. - Aš saugiai nesijausiu tarp žmonių, imančių kyšius. To- 
kie ne geresni už sukčių gaują. 

— Tau pavyks, - nė kiek nedvejodamas patikino jį Josarja- 
nas. — Jei įkliūsi į bėdą, aiškink visiems, kad dėl Amerikos 
saugumo būtina sukurti šalyje gerai organizuotą spekuliacijos 
Egipto medvilne tinklą. 

— Būtina, — iškilmingai pranešė jam Mailas. - Jei bus su- 

kurtas galingas spekuliacijos Egipto medvilne tinklas, pati 
Amerika taps gerokai galingesnė. 

— Be abejo. O jeigu tai nepadės, aiškink, kad daugybė ame- 
rikiečių šeimų gauna pajamų iš Egipto medvilnės. 

— Daugybė amerikiečių šeimų iš tiesų gauna pajamų iš Egip- 
to medvilnės. 

— Matai? - tarė Josarjanas. - Tu gerokai gabesnis už mane. 
Kalbi taip, tarsi tai būtų tiesa. 

— Tai ir yra tiesa! — sušuko Mailas. Vėl buvo justi jam bū- 
dingas išdidumas. 

— Kaip tik tai aš ir turėjau galvoje. Savo žodžiams tu suteiki 
lygiai tiek įsitikinimo, kiek reikia. 

— Tikrai prie manęs neprisidėsi? 

Josarjanas papurtė galvą. Mailas nekantravo imtis žygių. 
Jis susikišo šokoladu glaistytos medvilnės likutį į marškinių 
kišenę ir atsargiai ėmė slinkti šaka prie glotnaus pilko kamie- 
no. Paskui nerangiu kilniaširdišku mostu apglėbė kamieną ir 
ėmė repečkotis žemyn; jo batų odiniais padais šonai nuolat 
paslysdavo, tad ne kartą jau atrodė, kad jis nukris ir susižeis. 
Pasiekęs vidurį jis apsigalvojo ir vėl užsikorė į viršų. Prie ūsų 
buvo prilipę žievės gabaliukų, nuo pastangų įtemptas jo vei- 
das buvo paraudęs. 

— Būk geras, apsivilk uniformą, užuot vaikštinėjęs nuogas, — 
mąsliai tarė jis prieš leisdamasis ir nuskubėdamas šalin. - Dar 
pradėsi naują madą, ir aš niekad neatsikratysiu tos prakeiktos 
medvilnės. 

Kapelionas 


Jau senokai kapelionas susimąstė apie gyvenimo prasmę. Ar 
yra Dievas? Kaip tuo įsitikinti? Amerikos armijoje anabaptis- 
tui ir šiaip buvo ne pyragai, o neturint tvirto tikėjimo —- bemaž 
nepakeliama. 

Jį gąsdindavo garsiai kalbantys žmonės. O tokių drąsių, ag- 
resyvių, veiklių žmonių kaip pulkininkas Ketkartas akivaiz- 
doje jis jausdavosi bejėgis ir vienišas. Kad ir kokioje kariškių 
draugijoje atsidurdavo, visuomet jautėsi svetimas. Eiliniai ir 
karininkai su juo elgėsi kitaip negu su sau lygiais, ir net kape- 
lionai buvo ne tokie draugiški jam kaip vieni kitiems. Pasauly- 
je, kur vienintelis dorybės rodiklis buvo sėkmė, jis susitaikė 
su mintimi, kad yra nevykėlis. Jis skaudžiai juto neturįs dvasi- 
ninko pasitikėjimo savim ir savoir-faire, kurių padedami tiek 
daug jo kolegų - kitų tikėjimų ir sektų — vertėsi kuo puikiau- 
siai. Jis paprasčiausiai nebuvo apdovanotas tuo, ko reikėjo 
norint pranokti kitus. Jis manė esąs bjaurus ir kas dieną sva- 
jodavo būti namie su žmona. 

Iš tikrųjų kapelionas buvo beveik gražus, malonaus, jaus- 
mingo veido, blyškaus ir trapaus kaip kalkakmenis. Jis leisda- 
vosi įtikinamas kiekvienu klausimu. 

Jam kilo mintis, kad gal jis iš tikrųjų yra Vašingtonas Irvin- 
gas ir galbūt iš tiesų pasirašinėja Vašingtono Irvingo pavarde 
tuos laiškus, apie kuriuos ničnieko nežinojo. Jis žinojo, kad 
medicinos literatūroje užfiksuota daugybė tokių atminties už- 
temimo atvejų. Jis taip pat žinojo, kad nieko neįmanoma tvir- 
tai Žinoti, netgi to, kad nieko neįmanoma tvirtai žinoti. Jis 
labai aiškiai prisiminė - ar įsivaizdavo labai aiškiai prisimenąs — 

jausmą, kad su Josarjanu jau buvo kažkur susitikęs prieš tai, 
kai pirmą kartą tikrai jį pamatė ligoninės lovoje. Jis prisiminė 
patyręs tokį patį nerimastingą pojūtį beveik dviem savaitėm 
vėliau, kai Josarjanas atėjo į jo palapinę prašyti, kad nušalintų 
nuo kovinių skrydžių. Tačiau tuo metu kapelionas iš tiesų jau 
buvo matęs Josarjaną toje itin keistoje palatoje, kur visi ligo- 
niai atrodė apsimetinėjantys sergą, išskyrus vargšą, nuo gal- 
vos iki kojų uždengtą baltais tvarsčiais ir gipsu, kurį vieną 
dieną rado negyvą su termometru burnoje. Vis dėlto kapelio- 
nui rodėsi, kad buvo matęs Josarjaną anksčiau kur kas svar- 
besnėmis, paslaptingesnėmis aplinkybėmis — kažkokioje toli- 
moje, nugrimzdusioje ir galbūt net grynai dvasiškoje epocho- 
je - ir kad tuomet visai taip pat jį pasmerkė prisipažinęs nie- 
kuo, visiškai niekuo negalįs jam padėti. 

Tokios dvejonės nepasotinamai graužė liesą, kenčiantį ka- 
peliono kūną. Ar iš tiesų esama vienintelio tikro tikėjimo ir 
pomirtinio gyvenimo? Kiek angelų tilptų šokti ant smeigtuko 
galvutės ir kokiais reikalais užsiėmė Dievas begalines amži- 
nybes prieš kurdamas visatą? Kam reikėjo paženklinti Kaino 
kaktą, jei nebuvo kitų Žmonių, nuo kurių jį reikėtų saugoti? 
Ar Adomas ir Ieva susilaukė dukterų? Šie didieji, sudėtingieji 
ontologijos klausimai jį kamavo, nors ir neatrodė tokie svar- 
būs kaip gerumo ir gražaus elgesio klausimas. Jį, skeptiką, 
sukaustė pažinimo dilema: jis negalėjo numoti ranka į neduo- 
dančius ramybės galvosūkius kaip į neišsprendžiamus, bet ir 
įminti jų nepajėgė. Nebūdavo nė akimirkos, kad nesigailėtų 
savęs, bet vilties taip pat niekuomet neprarasdavo. 

— Ar jūs niekad nepatyrėt įspūdžio, - dvejodamas paklausė 
jis Josarjano tą dieną savo palapinėje, kai tas sėdėjo laikyda- 
mas abiem rankomis butelį šiltos kokakolos, kuria kapelionui 
vis dėlto pavyko jį paguosti, - kad jau esat buvęs tokioje pa- 
dėtyje anksčiau, nors žinot atsidūręs joje pirmą kartą? 

Josarjanas atsainiai linktelėjo, ir kapelionas ėmė tankiau 
alsuoti įsivaizduodamas, kaip juodu bendromis valios jėgomis 
nutrauks sunkias juodas klostes skraistės, gaubiančios amži- 
nąsias būties paslaptis. 

— Ar patiriat tokį įspūdį dabar? 

Josarjanas papurtęs galvą paaiškino, jog dėja vu atsiranda 
todėl, kad menkutę akimirkos dalelytę vėluoja vienas iš dvie- 
jų nervų centrų, kurie paprastai reaguoja sinchroniškai. Ka- 
pelionas beveik nesiklausė jo žodžių. Atsakymas jį nuvylė ir 
jis nebuvo linkęs tikėti Josarjanu, nes jam parodė ženklą — 
slaptą, mįslingą reginį, apie kurį prabilti jam vis dar neužteko 
drąsos. Numanomoji apsireiškimo kapelionui reikšmė kėlė pa- 
garbią baimę: arba jam buvo leista pažvelgti į dieviškąjį pra- 
dą, arba jis regėjo haliucinacijas. Vadinasi, arba jį palaimino, 
arba jis kraustosi iš proto. Abi galimybės kėlė jam vienodą 
baimę ir neviltį. Tai nebuvo nei dėjė vu, nei presgue vu, nei 
jamais vu. Ko gero, esama kitokių vu, apie kokius jis nėra 
girdėjęs, ir kad kuris nors iš tų kitų vu bemat paaiškintų glu- 
minantį reiškinį, kurio liudytoju ir dalyviu jis tapo. Netgi įma- 
noma, kad tai, ką jis manė įvykus, niekada neįvyko, arba kad 
jam aptemo atmintis, o ne pojūčiai, taigi iš tikrųjų jis niekuo- 
met nemanė matęs tai, ką dabar manė kadaise manęs, jog ma- 
tė - kad jo įspūdis, neva kadaise taip manė, tėra iliuzijos iliu- 
zija, ir kad jis dabar tik įsivaizduoja kadaise įsivaizdavęs, jog 
matė nuogalių medyje prie kapinių. 

Kapelionui jau tapo akivaizdu, kad savo specialybei jis ne- 
labai tinka, ir jis dažnai svarstydavo, ar nesijaustų laiminges- 
nis, jei tarnautų, pavyzdžiui, pėstininkų ar lauko artilerijos 
eiliniu, o gal net desantininku. Tikrų draugų jis neturėjo. Prieš 
susipažindamas su Josarjanu, smagiai nesijautė su jokiu gru- 
pės kariu, o su Josarjanu irgi ne itin smagiai jausdavosi, nes 
tas vertė jį nervintis dažnais neapgalvotais maištavimo prieš 
vyresniuosius protrūkiais, tad kėlė kapelionui dvilypius jaus- 
mus: ir savotišką džiaugsmą, ir nerimą. Kapelionas jausdavo- 
si saugus karininkų klube su Josarjanu ir Danbaru arba vien 
su Neitliu ir Makvotu. Sėdint prie jų, nereikėjo sėdėti prie 
kitų — šitaip išsispręsdavo jo problema, su kuo sėdėti, ir jis 
išvengdavo nepageidautinos draugijos kitų karininkų, kurie 
jam prisiartinus perdėtai širdingai sveikindavosi, o paskui su- 
trikę laukdavo, kada jis nueis šalin. Labai dažnas šalia jo pasi- 

jusdavo nesmagiai. Visi visuomet būdavo jam labai draugiški, 
bet niekas nerodė nuoširdumo; visi su juo kalbėdavosi, bet 
niekas niekad nieko nepasakydavo. Josarjanas ir Danbaras 
elgėsi kur kas laisviau, tad kapelionas su jais nejautė beveik 
jokio nesmagumo. Jie netgi užsistojo jį tą vakarą, kai pulki- 
ninkas Ketkartas vėl mėgino jį išmesti iš karininkų klubo: Jo- 
sarjanas nuožmiai pašoko norėdamas įsikišti, o Neitlis sušu- 
ko: Josarjanai! jį tramdydamas. Pulkininkas Ketkartas išbalo 
kaip drobė išgirdęs Josarjano pavardę ir, didžiai visų nuosta- 
bai, pasibaisėjęs ir sumišęs ėmė trauktis, kol atsitrenkė į ge- 
nerolą Šmiksoną. Tas suirzęs alkūne nustūmė jį į šalį ir tuoj 
pat įsakė liepti kapelionui kas vakarą vėl lankytis karininkų 
klube. 

Kapelionui buvo beveik taip pat sunku įsidėmėti savo sta- 
tusą karininkų klube kaip ir prisiminti, kurioje iš dešimties 
grupės valgyklų pagal grafiką kitą kartą turėjo pusryčiauti, 
pietauti ar vakarieniauti. Jeigu ne malonumas, kurį dabar pa- 
tirdavo su naujaisiais bičiuliais, jis visai mielai ir toliau būtų 
nekišęs nosies į karininkų klubą. Be karininkų klubo, kape- 
lionui visai nebuvo kur eiti vakarais. Jis stumdavo laiką prie 
Josarjano ir Danbaro stalelio droviai, santūriai šypsodamas, 
beveik neprasižiodamas, nebent kieno nors užkalbintas, pasi- 
dėjęs priešais beveik nenugertą stiklą tiršto, saldaus raudono- 
jo vyno, droviai vartydamas mažytę pypkę iš kukurūzo koto, 
kurią tik retkarčiais prisikimšdavo ir rūkydavo. Jam labai pa- 
tikdavo klausytis Neitlio, mat verksmingi, karčiai saldūs jo 
graudenimai atspindėjo jo paties romantišką vienatvę ir vi- 
suomet sukeldavo žmonos ir vaikų ilgesį. Kapelionas nuolat 
ragindavo Neitlį supratingai, pritariamai linksėdamas galva, 
mintyse šypsodamas iš jo atvirumo ir nebrandumo. Neitlis per- 
nelyg nesigyrė, kad jo mergina — prostitutė; kapelionas apie 
tai žinojo daugiausia iš kapitono Purvinso, kuris sliūkinda- 
mas pro jų stalelį niekad nepraleisdavo progos smagiai pa- 
merkti akį kapelionui ir nepadoriai, žeidžiamai pašiepti ją 
Neitliui. Kapelionas smerkė kapitoną Purvinsą ir norom ne- 
norom linkėjo jam bloga. 

Rodės, niekas, net Neitlis, nesuvokia, kad jis, kapelionas 
Albertas Tapmenas, yra ne tik kapelionas, bet dar ir žmogus, 
ir kad jis gali turėti žavingą, aistringą, gražią žmoną, kurią 
beveik beprotiškai myli ir tris mėlynakius vaikučius svetimais, 
užmirštais veidukais, kurie užaugę ims žiūrėti į jį kaip į keis- 
tuolį ir, ko gero, niekad neatleis už gėdą, patirtą prieš aplinki- 
nius, dėl jo pasirinktos profesijos. Kodėl niekas nesupranta, 
kad iš tikrųjų jis joks ne keistuolis, bet normalus vienišas su- 
augęs vyras, besistengiąs gyventi kaip visi normalūs, vieniši 
suaugusieji? Jeigu jam įdurs, argi neištrykš kraujas? O jeigu jį 
kutens, argi jis nesijuoks? Rodės, jiems nė į galvą neateina, 
kad jis, kaip ir jie, turi akis, rankas, vidaus organus, būdo sa- 
vybių, jausmų ir pojūčių, kad jį žeidžia tie patys ginklai kaip ir 
juos, kad jį šildo ir šaldo tie patys vėjai, kad jis valgo tą patį 
maistą, nors, teko prisipažinti, kaskart vis kitoje valgykloje. 
Vienintelis žmogus, kuris lyg ir suprato jį turint jausmų, buvo 
kapralas Vitkombas, kuriam ką tik pavyko juos visus užgauti, 
kai pažeisdamas subordinaciją kreipėsi.į pulkininką Ketkartą 
su pasiūlymu siuntinėti oficialius užuojautos laiškus Žuvusių- 
jų ar sužeistųjų mūšiuose artimiesiems. 

Kapeliono Žmona buvo vienintelis žmogus pasaulyje, ku- 
riuo jis galėjo visiškai pasitikėti, ir jam būtų nereikėję nieko 
daugiau, jeigu tik jam būtų leidę gyventi vien su ja ir vaikais. 
Kapeliono žmona buvo santūri, nedidukė, maloni moteris, tik 
pradėjusi ketvirtąją dešimtį, labai tamsaus gymio ir labai pa- 
traukli, su siauručiu juosmeniu, ramių, protingų akių ir mažų, 
skaisčių, smailių dantukų miniatiūriniame vaikiškame, nepa- 
prastai guviame veidelyje. Jis vis užmiršdavo, kaip atrodo jo 
vaikai, tad kiekvieną kartą išsitraukus jų nuotraukas jam at- 
rodydavo, kad mato jų veidus pirmą kartą. Kapelionas mylėjo 
žmoną ir vaikus taip nesutramdomai, kad jam dažnai norėda- 
vosi bejėgiškai griūti ant žemės ir raudoti kaip kokiam visų 
atstumtam luošiui. Jį negailestingai kamuodavo liguistos fan- 
tazijos, kuriose matydavo juos, bei skaudūs, šlykštūs ligas ir 
nelaimingus atsitikimus pranašaujantys ženklai. Jo apmąsty- 
mus suteršdavo siaubingų ligų, tokių kaip Juingo navikas ir 

leukemija, nuojauta; du ar tris kartus per savaitę jis vaizduo- 
davosi, kaip jų mažylis sūnus miršta todėl, kad kapelionas taip 
ir neišmokė Žmonos stabdyti arterinio kraujavimo; paplūdęs 
ašaromis, paralyžiuotas, negalėdamas prasižioti jis žiūrėda- 
vo, kaip visą jo šeimą nutrenkia elektra prisilietus prie lizdo, 
nes jis pamiršo jai pasakyti, kad žmogaus kūnas yra laidus; 
beveik kasnakt visi keturi supleškėdavo, kai nuo trumpojo jun- 
gimosi vandens šildymo katile užsidegdavo jų dviaukštis me- 
dinis namas; su šiurpiomis, širdį draskančiomis, šleikštulį ke- 
liančiomis smulkmenomis jis matydavo, kaip vairuotojas nuo 
svaigalų aptemusiu protu automobiliu prispaudžia žmoną prie 
plytinės turgaus tvoros sienos, ir nedidukas, gležnas jos kūne- 
lis virsta klampia koše, paskui žiūrėdavo, kaip isterijos apim- 
tą penkerių metukų dukrelę iš šiurpios tragedijos vietos išsi- 
veda malonus pusamžis ponas baltais kaip sniegas plaukais ir, 
nusivedęs į apleistą smėlio karjerą, kelis kartus išžaginęs nu- 
žudo, o du mažesnieji vaikai pamažu miršta badu namie, nes 
juos prižiūrėjusią uošvę ištinka širdies smūgis, kai telefonu 
išgirsta apie jo Žmoną ištikusią nelaimę, ir ji krinta negyva. 
Kapeliono žmona buvo miela, atjauti, rūpestinga moteris, ir 
jis troško vėl paliesti šiltą jos dailios rankos odą, paglostyti 
lygius, tamsius jos plaukus, išgirsti jos švelnų, guodžiantį bal- 
są. Ji buvo kur kas tvirtesnio būdo negu jis. Kapelionas rašė 
jai trumpus, santūrius laiškus kartą ar du per savaitę, nors 
norėjo nuo ryto iki vakaro rašyti karštus daugybės puslapių 
meilės laiškus ir neviltingai, nevaržomai prisipažinti, kaip nuo- 
lankiai ją garbina, kaip be jos negali tverti, o paskui nuodug- 
niai išaiškinti, kaip daryti dirbtinį kvėpavimą. Jis norėjo atsi- 
verti jai nenutrūkstamu gailesčio sau, nepakeliamos vienatvės 
bei nevilties srautu ir įspėti, kad šiukštu nepaliktų boro rūgš- 
ties ir aspirino vaikų pasiekiamose vietose ir kad neitų per 
gatvę degant raudonam šviesoforo signalui. Jis nenorėjo su- 
kelti jai nerimo. Kapeliono žmona buvo supratinga, švelni, 
gailestinga ir atjauti. Vaizduodamasis, kaip juodu vėl susitin- 
ka, kapelionas galų gale su visomis smulkmenomis mintyse 
matydavo, kaip juodu glamonėjasi. 

Didžiausiu veidmainiu kapelionas jausdavosi vadovaudamas 
laidotuvių apeigoms, tad nebūtų labai nustebęs, sužinojęs, kad 
vaiduoklį, tądien matytą medyje, Visagalis atsiuntė norėda- 
mas parodyti, kaip smerkia šitokį šventvagiškumą ir išdidu- 
mą. Vaidinti rimtį, apsimesti sielvartaujančiam ir dėtis ant- 
gamtiškų galių turinčiu pomirtinio gyvenimo žinovu tokio bau- 
ginančio ir paslaptingo reiškinio kaip mirtis akivaizdoje jam 
atrodė pats sunkiausias nusikaltimas. Jis prisiminė — ar be- 
maž neabejojo prisimenąs — viską, kas vyko kapinėse. Jis te- 
beregėjo majorą Majorą ir majorą Danbarą, niūrius it skilu- 
sios akmens kolonos sustingusius abipus savęs, prisiminė be- 
veik visus kareivius ir kur jie stovėjo, taip pat keturis sustin- 
gusius vyrus su kastuvais, šlykštų karstą ir didelį, birų, trium- 
fuojantį rausvai rudos žemės kauburį, ir bekraštį, bedugnį, 
slegiantį dangų, tądien tokį giedrą ir mėlyną, kad atrodė be- 
maž nuodingas. Visus šiuos vaizdus jis prisimins amžinai, nes 
jie buvo neatskiriama dalis netikėčiausio jo gyvenimo įvykio — 
gal mistinio, gal patologinio — nuogo yyro medyje pasirody- 
mo. Kaip kapelionas galėjo jį paaiškinti? Tai nebuvo kažkas 
jau matyta ar dar nematyta ir tikrai ne beveik matyta; nei dėjė 
vu, Nei presgue vu, nei jamais vu paaiškinti netiko. Tai gal ten 
buvo vaiduoklis? Mirusiojo vėlė? Angelas iš dangaus ar nela- 
basis iš pragaro? O gal visas fantastinis epizodas tebuvo jo 
paties ligotos vaizduotės, temstančio proto ar pūvančių sme- 
genų padarinys? Galimybė, kad medyje išties buvo nuogalius — 
netgi du, nes netrukus prie pirmojo prisidėjo antrasis, nuo 
galvos iki kojų pasidabinęs rudais ūsais ir grėsmingais tam- 
siais apdarais, kuris lyg apeigas atlikdamas pasilenkė virš me- 
džio šakos ir pasiūlė pirmajam kažko atsigerti iš rudos taurės — 
nė neatėjo kapelionui į galvą. 

Kapelionas buvo labai pagalbus žmogus, kuriam niekad ne- 
pavyko niekam pagelbėti, net Josarjanui, kai pagaliau ryžosi 
griebti jautį už ragų ir, slapčia apsilankęs pas majorą Majorą 
išsiaiškinti, ar, kaip sakė Josarjanas, pulkininkas Ketkartas 
savo grupės vyrus iš tikrųjų verčia atlikti daugiau kovinių skry- 
džių negu visų kitų eskadrilių vadai. Imtis šio drąsaus, impul- 

syvaus žingsnio kapelionas nusprendė vėl susipykęs su kapra- 
lu Vitkombu, kai užsigėrė liūdnus pietus iš dviejų šokoladukų 
drungnu vandeniu iš gertuvės. Pas majorą Majorą jis patrau- 
kė pėsčiomis, kad kapralas Vitkombas nepamatytų jo išeinant, 
ir be garso sėlino mišku, kol dvi palapinės laukymėje liko už 
nugaros, 0 tada puolė į apleistą geležinkelio griovį, nes eiti 
juo buvo lengviau. Jis nuskubėjo suakmenėjusiais mediniais 
pabėgiais, o maištingas jo pyktis be perstojo tvenkėsi. Tą rytą 
jį vienas po kito įbaugino ir paniekino pulkininkas Ketkartas, 
papulkininkis Kornas ir kapralas Vitkombas. Jis žūtbūt turi 
priversti kitus bent šiek tiek jį gerbti! Menkutė jo krūtinė ne- 
trukus pūškavo kaip dumplės. Jis nebėgo, bet ėjo kiek galėda- 
mas sparčiau, baimindamasis, kad jo ryžtas išgaruos, jei sulė- 
tins žingsnį. Netrukus tarp surūdijusių bėgių pamatė besiarti- 
nančią prie jo uniformuotą žmogystą. Nieko nelaukęs jis išsi- 
ropštė griovio šlaitu, nėrė slėptis į tankią žemų medžių giraitę 
ir toliau patraukė ta pačia kryptimi siauru, samanomis užžė- 
lusiu takučiu, kurį pastebėjo nuvingiuojantį į ūksmingą miš- 
ką. Čia eiti buvo sunkiau, bet jis stūmėsi į priekį, genamas to 
paties beatodairiško, nenumaldomo ryžto, dažnai paslysda- 
mas ir suklupdamas, nusibrozdindamas plikas rankas į įky- 
rias šakas, pastojusias kelią, kol krūmai ir aukšti paparčiai iš 
pastatytą gelsvai žalią karišką namelį. Kapelionas praėjo pro 
jį, paskui pro palapinę, priešais kurią saulėje kaitinosi Žvil- 
ganti melsvai pilka katė, pro antrą namelį ant šlakbetonio blokų 
ir atsidūrė Josarjano eskadrilės laukymėje. Ant lūpų iškrito 
sūri rasa. Jis nestabtelėdamas perėjo laukymę ir pasuko tie- 
siai prie raštinės, kur jį pasitiko išstypęs, kumpanugaris ser- 
žantas išsišovusiais skruostikauliais ir ilgais, labai šviesiais plau- 
kais, maloniai jam pranešdamas, kad gali užeiti, nes majoras 
Majoras išėjęs. 

Kapelionas padėkojo jam galvos linktelėjimu ir vienas nuė- 
jo tarp stalų su rašomosiomis mašinėlėmis prie brezentinės 
pertvaros palapinės gale. Įėjęs pro trikampę angą, atsidūrė 
tuščiame kabinetuke. Brezentinė pertvara už nugaros užsida- 

rė. Kapelionas gaudė kvapą, jį išpylė prakaitas. Kabinetuke 
nebuvo nė gyvos dvasios. Jam pasirodė, kad girdi kažką pa- 
slapčiomis kuždantis. Praėjo dešimt minučių. Jis nepatenkin- 
tas apsidairė, rūsčiai sučiaupęs lūpas, ir staiga jam pakirto 
pakinklius, nes tiksliai prisiminė, ką sakė seržantas: jis galįs 
užeiti, nes majoras Majoras išėjęs. Raštinės vyrai iš jo pasišai- 
pė! Kapelionas persigandęs atšoko nuo pertvaros. Akys pri- 
tvinko karčių ašarų, iš virpančių lūpų išsiveržė graudus ato- 
dūsis. Majoras Majoras kažkur kitur — vyrai anapus pertva- 
ros nežmoniškai iš jo išsityčiojo. Jis beveik matė juos, lau- 
kiančius už brezento: susispietę kaip pulkas godžių, plėšrių 
žvėrių, jie laukia, kad galėtų žvėriškai pulti jį barbarišku juo- 
ku ir pašaipomis, vos tik pasirodys. Kapelionas keikė save už 
patiklumą ir panikos apimtas krimtosi neturįs kaukės ar tam- 
sių akinių ir netikrų ūsų, kad galėtų užsimaskuoti, arba val- 
dingo, sodraus balso, tokio kaip pulkininko Ketkarto, nei pla- 
čių, raumeningų pečių ir galingų bicepsų, kad galėtų be bai- 
mės išeiti ir sutriuškinti persekiotojus autoriteto ir pasitikėji- 
mo savim jėga - tuomet tie susigūžtų ir atgailaudami baikščiai 
nusliūkintų į pakampes. Kapelionui neužteko drąsos pažvelg- 
ti jiems į akis. Vienintelė kita išeitis buvo langas. Kelias buvo 
laisvas, tad kapelionas pro langą iššoko iš majoro Majoro ka- 
binetuko, nurūko už palapinės kampo ir pasislėpė įšokęs į ge- 
ležinkelio griovį. 

Jis skuodė susilenkęs, nutaisęs nerūpestingą, malonią šyp- 
seną, jei kartais netyčia ką nors susitiktų. Vos tik pamatęs 
priešais kažką ateinant, iš gėdos degančiais skruostais lyg pa- 
trakęs pasileido į miško brūzgynus, tarsi jį būtų vijusi kokia 
pabaisa. Iš visų pusių girdėjo aidint garsų, pašaipų juoką, krū- 
mų gelmėje ir medžių viršūnių lapijoje neryškiai matė pašai- 
piai išsiviepusius nedorus girtuoklių veidus. Deginančio skaus- 
mo spazmai nudelgė plaučius ir, sulėtinęs žingsnį, dabar jis 
kėblino kaip koks luošys. Jis svirduliavo į priekį, kol jėgos 
visai apleido, tada kniubtelėjo prie susisukusios obels ir skau- 
džiai trenkėsi galva į jos kamieną. Abiem rankom įsistvėrė į 
medį, kad nepargriūtų. Ausyse girdėjo šaižias dejones - savo 

paties kvėpavimą. Minutės slinko kaip valandos, kol suvokė, 
kad kurtinantis ūžesys sklinda ne iš miško, o jo galvoje. Skaus- 
mai krūtinėje apmalšo. Netrukus pajuto turįs užtektinai jėgų, 
kad išsilaikytų ant kojų. Pastatė ausis. Miške — nė garso. Ne- 
bebuvo girdėti demoniško juoko, niekas jo nesivijo. Tačiau 
palengvėjimo nepajuto — per daug išvargęs, liūdnas ir purvi- 
nas buvo. Sugrubusiais, drebančiais pirštais palygino susiglam- 
žiusius drabužius ir suėmęs save į nagus įveikė iki laukymės 
likusį kelią. Neskubėjo, mat pastaruoju metu kapelionas daž- 
nai baimindavosi, kad jį ištiks širdies smūgis. 

Kapralo Vitkombo džipas tebestovėjo laukymėje. Kapelio- 
nas pirštų galiukais aptipeno padėjėjo palapinę iš galo - eiti 
pro angą nerizikavo, nes tas galėjo jį pamatyti ir iškoneveikti. 
Atsidusęs iš palengvėjimo, kad liko nepastebėtas, šmurkšte- 
lėjo į savo palapinę ir pamatė kapralą Vitkombą: tas iškeltais 
keliais, nenusiavęs purvu aplipusių batų, kėtojosi ant jo lovos. 
Kapralas Vitkombas valgė kapeliono šokoladuką ir panieki- 
namai vartė vieną iš kapeliono Biblijų. 

— Kur prapuolėt? — nepakeldamas akių šiurkščiai, bet be 
jokio smalsumo paklausė kapralas. 

Kapelionas nuraudo ir nusuko akis. 

— Ėjau pasivaikščioti po mišką. 

— Na gerai, - atrėžė kapralas Vitkombas. - Slėpkit nuo ma- 
nęs. Pamatysit, kaip tai atsilieps mano kovinei dvasiai, - jis 
godžiai atsikando kapeliono šokoladuko ir pilna burna šnekė- 
jo toliau: - O pas jus buvo lankytojas. Majoras Majoras. 

Kapelionas nustebęs apsisuko aplink ir sušuko: 

— Majoras Majoras? Majoras Majoras buvo čia? 

— Mes juk apie jį kalbam, ar ne? 

— Kur jis nuėjo? 

— Jis įšoko į geležinkelio griovį ir nurūko kaip išgąsdintas 
zuikis, - prunkštelėjo kapralas Vitkombas. — Na ir šmikis! 

— Ar sakė, ko jam reikia? 

— Jis sakė, kad jam reikia jūsų pagalbos labai svarbiu klau- 
simu. 

Kapelionas apstulbo. 

— Majoras Majoras taip sakė? 

— Jis to nesakė, - rūsčiai aiškiu tonu pataisė kapralas Vit- 
kombas. - Jis taip parašė laiške jums, kurį užantspaudavo ir 
padėjo ant jūsų rašomojo stalelio. 

Kapelionas metė akį į bridžo stalelį, atstojusį jam rašomąjį 
stalą, bet pamatė vien klaikųjį geltonai raudoną kriaušės pavi- 
dalo pomidorą, kurį tą patį rytą gavo iš pulkininko Ketkarto. 
Jis tebegulėjo ant šono ten, kur kapralas jį pamiršo - rausvas 
nesunaikinamas jo nevisavertiškumo simbolis. 

— Kur tas laiškas? 

— Aš jį išmečiau, vos tik atplėšiau ir perskaičiau. 

Kapralas Vitkombas užvožė Bibliją ir pašoko nuo lovos. 

— Ką? Negalit patikėti mano žodžiu? 

Jis išėjo iš palapinės. Iškart grįžo ir vos neatsitrenkė į kapelio- 
ną - tas jam iš paskos buvo belekiąs atgal pas majorą Majorą. 

— Jūs viską norit daryti pats - kitiems nieko nepatikit, — 
niūriai pranešė jam kapralas Vitkombas. - Čia dar vienas jūsų 
trukumas. 

Kapelionas atgailaudamas linktelėjo galvą ir pasileido pro 
jį neprisivertęs stabtelėti ir atsiprašyti. Jis juto, kad lemtis įsak- 
miai jį stumdo. Tik dabar susigriebė, kad tą dieną jau dusyk 
matė majorą Majorą, skuodžiantį priešpriešiais griovyje, bet 
abu kartus nukūrė į mišką ir šitaip atitolino lemties skirtą su- 
sitikimą. Jis keikė save, kiek kojos įkerta skuosdamas atgal 
sutrūkinėjusiais, netolygiai suklotais pabėgiais. Į batus ir ko- 
jines prilindusios smėlio ir žvirgždo kruopelės iki kraujo try- 
nė pirštus. Pats nejuto, kad išblyškusį, išvargusį veidą iškrei- 
pia skausmo grimasa. Ankstyva rugpjūčio popietė tvoskė vis 
tvankesniu karščiu. Nuo kapeliono palapinės iki Josarjano es- 
kadrilės stovyklos buvo apie pusantro kilometro. Kol sukorė 
kelią, šviesiai rudi kapeliono marškiniai permirko prakaitu. 
Neatgavęs kvapo, vėl įpuolė į raštinės palapinę, kur jį įsak- 
miai sustabdė tas pats išdavikiškas švelniakalbis seržantas ap- 
skritais akiniais ir įkritusiais skruostais, paprašęs neiti pas ma- 
jorą Majorą, nes tas dabar savo kabinete - girdi, galėsiąs už- 
eiti tik tada, kai majoras Majoras išeisiąs. Kapelionas Žiūrėjo 

į jį nieko nesusigaudydamas. Kodėl seržantas jo nekenčia? — 
spėliojo jis. Kapelionui drebėjo išbalusios lūpos; kamavo troš- 
kulys. Kas žmonėms pasidarė? Argi vykstantis karas —- dar 
per maža tragedija? Seržantas ištiesė ranką ir prilaikė vos ne- 
griūvantį kapelioną. 

— Atleiskit, sere, - apgailestaudamas tarė jis tyliu, manda- 
giu, liūdnu balsu, - bet taip įsakė majoras Majoras. Jis niekad 
nenori nieko matyti. 

— Mane jis nori matyti, - maldavo kapelionas. - Jis buvo 
atėjęs į mano palapinę, kai užėjau čia pirmą kartą. 

— Tikrai? — negalėjo patikėti seržantas. 

— Taip, tikrai. Prašau jūsų užeiti ir paklausti. 

— Deja, negaliu, sere. Jis ir manęs niekad nenori matyti. 
Gal paliktumėt raštelį? 

— Nenoriu palikti raštelio. Ar jis niekuomet nedaro išimčių? 

— Tik kraštutinėmis aplinkybėmis. Paskutinį kartą jis buvo 
išėjęs iš palapinės per vieno seržanto laidotuves. O paskutinį 
kartą priėmė lankytoją kabinete, kai buvo priverstas. Bom- 
barduotojas, pavarde Josarjanas... 

— Josarjanas? — kapelionas nušvito iš susijaudinimo, suži- 
nojęs apie šį naują sutapimą. Gal prasideda dar vienas ste- 
buklas? — Kaip tik apie jį aš ir norėjau pasikalbėti su majoru 
Majoru. Ar juodu šnekėjosi apie skaičių skrydžių, kuriuos tu- 
ri atlikti Josarjanas? 

— Taip, sere, kaip tik apie tai juodu ir kalbėjosi. Kapitonas 
Josarjanas buvo atlikęs penkiasdešimt vieną kovinę užduotį 
ir prašė majorą Majorą nušalinti jį nuo skrydžių, kad jam ne- 
reikėtų atlikti dar keturių. Pulkininkas Ketkartas tada buvo 
nustatęs tik penkiasdešimt penkių skrydžių normą. 

— O ką atsakė majoras Majoras? 

— Jis sakė niekuo negalįs padėti. 

Kapeliono veidas apniuko. 

— Taip 1r pasakė? 

— Taip, sere. Tiesą sakant, jis patarė Josarjanui kreiptis pa- 
galbos į jus. Ar tikrai nenorėtumėt palikti raštelio? Štai pieštu- 
kas ir popierius. 

Kapelionas papurtė galvą ir išėjo liūdnai kramtydamas per- 
džiūvusią apatinę lūpą. Vakaras dar toli, o kiek jau daug įvy- 
kių! Miške buvo vėsiau. Perštėjo perdžiūvusią gerklę. Iš lėto 
kiūtindamas, graudžiai spėliojo, kokia dar nelaimė gali ištikti. 
Kitą akimirką iš už šilkmedžio krūmo iššoko laukinis atsisky- 
rėlis. Kapelionas suspigo kaip pjaunamas. 

Išgąsdintas kapeliono klyksmo, aukštas, mirtinai išblyškęs 
nepažįstamasis žengtelėjo atatupstas ir suriko: 

— Pasigailėkit manęs! 

— Kas jūs? — sušuko kapelionas. 

— Prašau jūsų - pasigailėkit manęs! - rėkė jam vyriškis. 

— Aš kapelionas! 

— Tai kodėl norit man bloga? 

— Aš nenoriu jums bloga! — tikino kapelionas pastebimai 
irzdamas, nors vis dar negalėjo krustelėti. - Tik pasakykit, 
kas jūs ir ko jums iš manęs reikia. 

— Tik noriu sužinoti, ar Vadas Baltoji Pusiau Aviža jau mi- 
rė plaučių uždegimu, - atsakydamas šaukė vyras. - Nieko man 
daugiau nereikia. Aš čia gyvenu. Mano pavardė Flumas. Aš 
eskadrilės narys, bet gyvenu čia, miške. Klauskit ko norit — 
jums patvirtins. 

Kapelionas įdėmiai apžiūrinėjo keistą, susitraukusią žŽmo- 
gystą, ir jam pamažėle ėmė grįžti savitvarda. Ant sudriskusių 
marškinių apykaklės kabojo du rūdžių pragraužti kapitono 
antsiuvai. Vienoje šnervėje pūpsojo plaukuotas, juodas kaip 
degutas apgamas, po nosim žėlė nelygūs tankūs tuopos žievės 
spalvos ūsai. 

— Kodėl gyvenat miške, jei jūs eskadrilės narys? — pasmal- 
savo kapelionas. 

— Aš priverstas, - irzliai atsakė kapitonas, tarsi kapelionas 
privalėjo tai Žinoti. Jis iš lėto atsitiesė, vis dar baugščiai Žvilg- 
čiodamas į kapelioną, nors buvo gera galva už jį aukštesnis. 

— Argi negirdėjot, ką visi apie mane kalba? Vadas Baltoji 
Pusiau Aviža prisiekė perrėžti man gerklę vieną naktį, kai kie- 
tai įmigsiu, todėl aš nedrįstu miegoti eskadrilės stovykloje, 
kol jis dar gyvas. 

Kapelionas nepatikliai klausėsi šio neįtikimo aiškinimo. 

— Negaliu patikėti, — atsakė jis. — Tai būtų tyčinė žmogžu- 
dystė. Kodėl jūs nepranešėt apie šį incidentą majorui Majorui? 

— Aš pranešiau apie šį incidentą majorui Majorui, - liūdnai 
atsakė kapitonas, - bet majoras Majoras atsakė pats perpjau- 
siąs man gerklę, jeigu dar kartą jį užkalbinsiu. 

Vyriškis išgąstingai apžiūrėjo kapelioną. 

— Ar jūs irgi perpjausit man gerklę? 

— Ne, ne, ne, - patikino jį kapelionas. - Jokiu būdu. Ar jūs 
tikrai gyvenat miške? 

Kapitonas linktelėjo galvą; kapelionas įsistebeilijo į korėtą, 
papilkėjusį iš nuovargio ir alkio veidą su gailesčiu, sumišusiu 
su pagarba. Vyriškio kūnas panėšėjo į suragėjusį kiautą, įvilk- 
tą į suglamžytus drabužius, karančius ant jo kaip netvarkingi 
maišai. Jis visas buvo apkibęs sausos žolės kuokštais, seniai 
nesikirpęs. Po akimis juodavo dideli ratilai. Kapitonas vos ne- 
apsiverkė matydamas, koks užguitas, nevalyvas atrodo kapi- 
tonas, ir pagalvojus apie daugybę sunkių išbandymų, kuriuos 
vargšelis turi kasdien ištverti, širdį užliejo pagarbi užuojauta. 
Nuolankiai prikimusiu balsu jis paklausė, kas jam skalbia dra- 
bužius. 

Kapitonas dalykiškai sučiaupė lūpas. 

— Mane apskalbia moteris, gyvenanti vienoje iš sodybų ša- 
lia kelio. Savo daiktus laikau kilnojamajame namelyje. Kartą 
ar du per dieną įsmunku ten pasiimti švarios nosinės ar pasi- 
keisti apatinių. 

— Ką darysit atėjus Žiemai? 

— Tikiuosi, kad iki to laiko jau būsiu grįžęs į eskadrilės sto- 
vyklą, - su kankinio pasitikėjimu balse atsakė kapitonas. — 
Vadas Baltoji Pusiau Aviža visiems prisiekinėja mirsiąs plau- 
čių uždegimu, taigi man tikriausiai reikia kantriai laukti, kol 
ateis kiek šaltesni, drėgnesni orai, - jis suglumęs nužvelgė ka- 
pelioną. - Nejaugi to nežinot? Nejaugi negirdėjot vyrų apie 
mane kalbant? 

— Man regis, nesu girdėjęs, kad kas nors jus minėtų. 

— Dievaži, nesuprantu, - kapitonas nutaisė optimistišką bal- 

są ir stengėsi neišsiduoti, kad jo savimeilė įžeista. — Jau čia 
pat rugsėjis, manau, nebeilgai teks laukti. Kai išgirsit vyrus 
klausiant apie mane, tepasakykit, kad grįžęs vėl vargsiu prie 
pranešimų spaudai, vos tik Vadas Baltoji Pusiau Aviža mirs 
plaučių uždegimu. Ar pasakysit? Sakykit, grįšiu į eskadrilės 
stovyklą, vos tik ateis Žiema, ir Vadas Baltoji Pusiau Aviža 
mirs plaučių uždegimu. Sutarėm? 

Kapelionas rimtai įsidėmėjo šiuos pranašiškus žodžius, už- 
burtas ezoterinės jų prasmės. 

— Mintate uogomis, žolelėmis ir šaknimis? — paklausė jis. 

— Žinoma, ne, - nustebęs atsakė kapitonas. - Įsėlinu į val- 
gyklą pro užpakalines duris ir valgau virtuvėje. Mailas duoda 
man sumuštinių su pienu. 

— O ką darot, kai lyja? 

— Peršlampu, — atvirai atsakė kapitonas. 

— Kur miegat? 

Kapitonas iškart susigūžė ir ėmė trauktis atatupstas. 

— Ir jūs? — persigandęs sušuko. 

— Ne, ne, - riktelėjo kapelionas. — Prisiekiu! 

— Ne, jūs norit perrėžti man gerklę! - netikėjo juo kapito- 
nas. 

— Garbės žodis, nenoriu, — maldavo kapelionas, bet buvo 
per vėlu: šlykščioji gauruotoji šmėkla jau dingo - taip suma- 
niai pranyko šviesos ir šešėlių lopų išmargintoje žiedų, lapų ir 
brūzgynų tankmėje, kad kapelionas jau abejojo, ar jinai nebus 
pasivaidenusi. Dėjosi tiek daug vaiduokliškų dalykų, kad jis 
nebežinojo, kurie įvykiai jam išties pasivaideno, o kurie nuti- 
ko. Jis norėjo kuo greičiau sužinoti apie pamišėlį miške, išsi- 
aiškinti, ar tikrai būta tokio kapitono Flumo, bet pirmiausia, 
nenoriai prisiminė jis, reikia nuraminti kapralą Vitkombą, už- 
pykusį, kad kapelionas patiki per mažai užduočių. Jis kiūtino 
po mišką vingiuojančiu takeliu, kamuojamas troškulio, iš nuo- 
vargio vos vilkdamas kojas. Prisiminus kapralą, Vitkombą 
graužė sąžinė. Jis meldėsi, kad parėjęs kapralo nerastų ir ga- 
lėtų atsigerti vandens, nesigėdydamas nusirengti, gerai iki juos- 
mens apsiprausti, atsigaivinęs prigulti ir gal net minutę kitą 

numigti, bet jam vėl teko patirti nusivylimą ir šoką, nes jam 
grįžus kapralas Vitkombas buvo tapęs seržantu Vitkombu ir, 
nusirengęs marškinius, sėdėdamas ant kapeliono kėdės kape- 
liono adata ir siūlu siuvosi prie rankovės naujuosius seržanto 
antsiuvus. Kapralą Vitkombą paaukštino pulkininkas Ketkar- 
tas, pageidavęs tuoj pat pasikalbėti su kapelionu apie laiškus. 

— O varge, — sudejavo kapelionas ir priblokštas susmuko 
ant lovos. Šilta jo gertuvė buvo tuščia, o per tuos rūpesčius jis 
visai pamiršo apie brezentinį maišą su vandeniu, kabantį še- 
šėlyje tarp abiejų palapinių. - Negaliu patikėti. Tiesiog nega- 
liu patikėti, jog kažkas tikrai mano, kad aš pasirašinėju Va- 
šingtono Irvingo pavarde. 

— Ne apie tuos laiškus, - pataisė kapralas Vitkombas, aiš- 
kiai mėgaudamasis kapralo sielvartu. — Jis nori su jumis pasi- 
kalbėti apie laiškus Žuvusiųjų ir sužeistųjų artimiesiems. 

— Apie šituos laiškus? — nustebęs paklausė kapelionas. 

— Taigi, - piktdžiugiavo kapralas Vitkombas. - Jis tikrai 
duos pylos, kam neleidot man jų siuntinėti. Kad būtumėt ma- 
tęs, kaip jis įsikibo šio sumanymo, kai priminiau jam, kad laiš- 
kus galėtų pasirašinėti jis. UŽ tai jis mane ir paaukštino. Jis nė 
kiek neabejoja, kad laiškai jį išgarsins ir apie jį parašys The 
Saturday Evening Post. 

Kapelionas dar labiau suglumo. 

— Bet iš kur jis žino, kad mes apskritai svarstėme šį suma- 
nymą? 

— Nuėjau pas jį į kabinetą ir papasakojau. 

— Ką?! - šaižiai užriko kapelionas ir pašoko ant kojų apim- 
tas jam nebūdingo įtūžio. - Nori pasakyti, kad nepaprašęs 
mano leidimo kreipeisi į pulkininką ir šitaip pažeidei subordi- 
naciją? 

Kapralas Vitkombas įžūliai išsišiepė ir nutaisė paniekina- 
mą, patenkintą miną. 

— Tikrai taip, kapelione, - atsakė jis. - Ir jeigu nenorit sau 
pakenkti, verčiau sėdėkit ir tylėkit, — jis akiplėšiškai, grasina- 
mai sukikeno. - Pulkininkui Ketkartui nepatiks, jeigu imsit 
keršyti už tai, kad papasakojau jam savo sumanymą. Žinot 

ką, kapelione? - toliau porino kapralas Vitkombas paniekina- 
mai nukąsdamas juodą kapeliono siūlą taip, kad tas garsiai 
pokštelėjo, ir užsisagstydamas marškinius. —- Tas kvailas šun- 
snukis iš tikrųjų mano, kad čia vienas geriausių sumanymų, 
kokius jis kada nors girdėjo. 

— Galimas daiktas, apie mane net parašys The Saturday Eve- 
ning Post, - linksmai šypsodamas ir išdidžiai straksėdamas po 
kabinetą gyrėsi pulkininkas Ketkartas, pasirengęs išpeikti ka- 
pelioną. - O jums nė neužteko smegenų tai suprasti. Jūs turit 
gerą pagalbininką - kapralą Vitkombą, kapelione. Tikiuosi, 
jums užtenka smegenų bent tiek suprasti. 

— Seržantą Vitkombą, — nesusilaikęs pataisė kapelionas. 

Pulkininkas Ketkartas sužaibavo akimis. 

— Aš ir sakiau seržantą Vitkombą, - atšovė jis. - Galėtumėt 
retkarčiais klausytis, ką jums sako, užuot amžinai ieškojęs 
priekabių. Jūs juk nenorit visą gyvenimą likti kapitonu? 

— Nesupratau, sere? 

— Neįsivaizduoju, kaip galėtumėt gauti aukštesnį laipsnį, jei 
ir toliau taip elgsitės. Kapralo Vitkombo manymu, jums ir jū- 
sų pirmtakams per tūkstantį devynis šimtus keturiasdešimt 
ketverius metus neatėjo į galvą nė viena originali mintis, ir aš 
linkęs jam pritarti. Sumanus vaikinas tas kapralas Vitkombas. 
Na, dabar viskas pasikeis, — pulkininkas Ketkartas ryžtingai 
atsisėdo prie rašomojo stalo ir sugeriamojo popieriaus lape 
nutrynė didelį plotą. Baigęs pabaksnojo į jį pirštu. 

— Nuo rytojaus judu su kapralu Vitkombu pradėsit rašyti 
užuojautos laiškus visų Žuvusių, sužeistų ar paimtų į nelaisvę 
grupės karių artimiesiems. Laiškus pasirašinėsiu aš, todėl no- 
riu, kad jie būtų nuoširdūs. Juose turi būti gausu asmeninių 
smulkmenų - tuomet artimieji neabejos, jog kiekvienas jūsų 
parašytas žodis išplaukia iš mano sielos gelmių. Aišku? 

Kapelionas automatiškai žengtelėjo į priekį norėdamas pa- 
prieštarauti. 

— Betgi tai neįmanoma, sere! - sušuko jis. — Kai kurių vyrų 
mes beveik nepažįstam! 

— Na ir kas? - piktai paklausė pulkininkas Ketkartas ir drau- 

giškai nusišypsojo. — Kapralas Vitkombas atnešė man šį pa- 
vyzdį laiško, tinkamo beveik kiekvienam atvejui. Klausykitės: 
„Gerb. ponia, pone, panele arba pone ir ponia (...)! Žodžiais 
neįmanoma apsakyti sielvarto, kurį patyriau, kai jūsų vyras, 
sūnus, tėvas ar brolis žuvo, buvo sužeistas, dingo be žinios“. 
Ir taip toliau. Sakyčiau, pirmasis sakinys kuo tiksliausiai 
apibendrina mano jausmus. Žinot, gal leiskit kapralui tvarkyti 
šį reikalą, jeigu pats jaučiat nesugebėsiąs, - pulkininkas Ket- 
kartas išsitraukė kandiklį ir ėmė lankstyti abiem rankom kaip 
kokį onikso ir dramblio kaulo rimbą. — Čia vienas iš jūsų trū- 
kumų, kapelione. Kapralas Vitkombas man sakė, kad jūs viską 
norit daryti pats —- kitiems nieko nepatikit. Jis dar sakė, kad 
nerodot iniciatyvos. Jūs juk nesiruošiat man prieštarauti, ar ne? 

— Ne, sere, — kapelionas papurtė galvą, pasijutęs apgailėti- 
nu netikša todėl, kad nieko nepatiki kitiems, stokoja iniciaty- 
vos ir dar todėl, kad jam iš tiesų kilo pagunda prieštarauti 
pulkininkui. Jo mintys visai pakriko. Lauke vyrai šaudė į lėkš- 
teles, ir kiekvienas šautuvo šūvis jį persmelkdavo kiaurai. Prie 
šūvio garso jis taip ir nepriprato. Iš visų pusių jį supo krepšiai 
su slyvų veislės pomidorais, ir jis buvo bemaž įsitikinęs, kad 
kažkada, seniai seniai, stovėjo pulkininko Ketkarto kabinete 
panašiomis aplinkybėmis, apsuptas tokių pačių krepšių su to- 
kiais pačiais slyvų veislės pomidorais. Vėl dėja vu. Aplinka 
atrodė tokia pažįstama, bet podraug tokia svetima. Atrodė, 
kad vilki ne drabužiais, o nešvariais skarmalais ir mirtinai bi- 
jojo dvokiąs. 

— Jūs pernelyg rimtai į viską žiūrite, — tiesiai šviesiai rėžė 
jam pulkininkas Ketkartas nutaisęs bešališko suaugusiojo vei- 
dą. - Čia dar vienas jūsų trūkumas. Tas rūškanas jūsų veidas 
varo visiems depresiją. Norėčiau bent retkarčiais pamatyti jus 
juokiantis. Nagi, kapelione, dabar pat nuoširdžiai nusikvato- 
kit, ir aš duosiu jums visą krepšį slyvų veislės pomidorų. 

Jis porą sekundžių laukė nenuleisdamas nuo kapeliono akių, 
paskui pergalingai sukikeno. 

— Matot, kapelione, - aš teisus. Jūs nesugebat nuoširdžiai 
nusikvatot, ar ne? 

— Ne, sere, — nuolankiai prisipažino kapelionas sunkiai ry- 
damas seiles. - Tik ne dabar. Aš labai ištroškęs. 

— Tuomet ko nors išgerkit. Papulkininkis Kornas laiko ra- 
šomajame stale burbono. Jums reikėtų pamėginti užsukti į 
karininkų klubą kokį vakarą vien tam, kad truputėlį pasilinks- 
mintumėt. Pabandykit retkarčiais užminti ant kamščio. Tikiuo- 
si, nesijaučiat geresnis už kitus vien todėl, kad jūs dvasinin- 
kas? 

— Tikrai ne, sere, - susigėdęs patikino kapelionas. — Tiesą 
sakant, kelis pastaruosius vakarus karininkų klube buvau. 

— Žinau, kad jūs tik kapitonas, - nekreipdamas dėmesio į 
kapeliono pastabą tęsė pulkininkas Ketkartas. - Gal jūs ir dva- 
sininkas, bet vis dar tik kapitonas. 

— Taip, sere. Žinau. 

— Na ir puiku. Tiesą sakant, gerai, kad nesijuokėt, kai pa- 
prašiau. Pomidorų aš vis tiek nebūčiau jums davęs. Kapralas 
Vitkombas man sakė, kad jūs pasiėmėt vieną, kai šįryt čia 
buvot. 

— Šįryt? Sere, betgi jūs pats man jį davėt! 

Pulkininkas Ketkartas įtariai pakreipė galvą. 

— Aš juk nesakiau, kad jo nedaviau. Tik sakiau, kad jį pasi- 
emėt. Nesuprantu, kodėl jus taip graužia sąžinė, jeigu iš tiesų 
jo nevogėt. Tikrai jums jį daviau? 

— Taip, sere. Prisiekiu, kad davėt. 

— Tuomet teks patikėti jūsų žodžiu, nors neįsivaizduoju, ku- 
riems galams man reikėjo duoti jums slyvų veislės pomidorą. 

Pulkininkas Ketkartas parodė savo kompetentingumą per- 
keldamas apvalų stiklinį prespapjė nuo dešiniojo stalo krašto 
ant kairiojo ir paėmė į ranką padrožtą pieštuką. 

— Gerai, kapitone. Jei nieko daugiau neturit, manęs laukia 
daugybė svarbių darbų. Praneškit man, kai kapralas Vitkom- 
bas išsiųs gerą dešimtį tų laiškų - susisieksime su The Satur- 
day Evening Post redaktoriais. 

Staiga jo veidą nušvietė įkvėpimas. 

— E - pasiūlysiu savo grupę bombarduoti Avinjoną. Tada 
tie Žurnalistai tikrai sukrus! 


JOSEPH HELLER El 22-OJI IŠLYGA 341 


— Bombarduoti Avinjoną? — kapelionui širdis nusirito į kul- 
nus, kūnas nuėjo pagaugais. 

— Taigi! —- netvėrė džiaugsmu pulkininkas. — Kuo greičiau 
turėsime aukų, tuo greičiau ims tvarkytis šis reikalas. Norė- 
čiau patekti į Kalėdų numerį. Kaip suprantu, jo tiražas gero- 
kai didesnis. 

"Tada, kapeliono siaubui, pulkininkas pakėlė ragelį ir pasiū- 
lė savo grupę bombarduoti Avinjoną, o tą patį vakarą vėl ban- 
dė išmesti jį iš karininkų klubo, kai girtas Josarjanas nuvertęs 
kėdę pašoko smogti akiplėšai, o Neiltis jį ttamdydamas sušu- 
ko jo pavardę - ją išgirdęs, pulkininkas Ketkartas išbalo ir 
ėmė apdairiai trauktis atatupstas, bet užmynė generolui Šmik- 
sonui ant kojos; tas pasidygėjęs jį nustūmė ir liepė tuoj pat 
parvaryti kapelioną į klubą. Visa tai be galo trikdė pulkininką 
Ketkartą: iš pradžių toji bjauri pavardė Josarjanas! vėl su- 
skambusi aiškiai nelyginant varpas, skelbiantis Paskutinįjį teis- 
mą, paskui užminta generolo Šmiksono koja, ir dar vienas, 
žiūrint pulkininko Ketkarto akimis, kapeliono trūkumas - nie- 
kad negalėjai nuspėti, kaip kaskart jį pamatęs reaguos gene- 
rolas Šmiksonas. Pulkininkas Ketkartas kaip gyvas nepamirš 
to vakaro, kai generolas Šmiksonas pirmąsyk pamatė kape- 
lioną karininkų klube. Pakėlęs sveikai įraudusį, prakaito iš- 
muštą, girtą veidą, jis bukai spoksojo pro geltoną cigarečių 
dūmų debesį į dvasininką, vienui vieną tūnantį prie sienos. 

— Kad tave perkūnas! - kimiai sukriokė generolas Šmikso- 
nas; susivėlę Žili grėsmingi antakiai pasišiaušė generolui paga- 
liau supratus, kad mato dvasininką. - Tai gražu: Dievo tarnas 
trainiojasi šitokioj skylėj tarp šlykščių girtuoklių ir kortuotojų. 

Pulkininkas Ketkartas rūsčiai sučiaupė lūpas ir pakilo nuo stalo. 

— Visiškai jums pritariu, sere, — pabrėžtinai smerkiamu to- 
nu tarė jis. —- Tiesiog nesuprantu, kas darosi tiems dvasinin- 
kams. 

— Jie taisosi — štai kas jiems darosi, - subaubė generolas 
Šmiksonas. 

Pulkininkas Ketkartas vos nepaspringo seilėmis, bet mik- 
liai atsitokėjo. 

— Taip, sere. Jie taisosi. Kaip tik tai ir turėjau galvoje, sere. 

— Čia ir dera būti kapelionui - bendrauti su vyrais, kai jie 
geria ir kortuoja, kad geriau suprastų ir pelnytų jų pasitikėji- 
mą. Kaip dar, velniai griebtų, jis privers juos tikėti Dievą? 

— Kaip tik tai ir turėjau galvoje, sere, kai įsakiau jam čia 
ateiti, — atsargiai atsakė pulkininkas Ketkartas ir lyg senas 
geras draugas apkabino kapelioną per pečius vesdamasis į kam- 
pą, kur pusbalsiu šaltai liepė kas vakarą prisistatyti į budėji- 
mą karininkų klube - bendrauti su vyrais, kol jie gers ir kor- 
tuos, kad geriau suprastų ir pelnytų jų pasitikėjimą. 

Kapelionas pakluso ir kas vakarą prisistatydavo į budėjimą 
karininkų klube, kur bendravo su jo vengiančiais vyrais iki to 
vakaro, kai prie stalo teniso stalo kilo aršios peštynės, ir Va- 
das Baltoji Pusiau Aviža nei iš šio, nei iš to apsisukęs Žiebė 
pulkininkui Mudusui tiesiai į nosį ir pargriovė jį ant šiknos; 
tai regėdamas generolas Šmiksonas staiga ėmė nuoširdžiai kva- 
toti, bet tada pamatė netoliese kapelioną, vėpsantį į jį su gro- 
teskiška kankinio nuostaba. Jį išvydęs generolas Šmiksonas 
sustingo. Geros nuotaikos kaip nebūta. Kurį laiką persiutęs 
debčiojo į kapelioną, tada nepatenkintas vėl atsisuko į barą, 
lyg po ilgo plaukiojimo į krantą išlipęs jūreivis svirduliuoda- 
mas trumpomis, kreivomis kojomis. Pulkininkas Ketkartas 
baugščiai mindžikavo jam už nugaros, vildamasis pagalbos iš 
papulkininkio Korno, bet veltui jo dairydamasis. 

— Tai gražu, — suurzgė prie baro generolas Šmiksonas, mė- 
singu delnu gniauždamas tuščią taurelę. - Tikrai gražu, kai 
Dievo tarnas ima trainiotis šitokioje skylėje tarp šlykščių gir- 
tuoklių ir kortuotojų. 

Pulkininkas Ketkartas lengviau atsiduso. 

— Taip, sere, — išdidžiai sušuko. — Išties gražu. 

— Tai kodėl, velniai griebtų, nesiimi jokių Žygių? 

— Nesupratau, sere? — mirkčiodamas paklausė pulkininkas 
Ketkartas. 

— Manai, tau daro garbę, kad tavo kapelionas kas vakarą 
čia trinasi? Po šimts pypkių, kaskart, kai čia ateinu, jį pama- 
tau. 

— Jūs teisus, sere, visiškai teisus, — atsakė pulkininkas Ket- 
kartas. — Man tai visai nedaro garbės. Ir aš 1msiuos Žygių — 
tuoj pat. 

— Ar ne tu įsakei jam čia lankytis? 

— Ne, sere. Įsakė papulkininkis Kornas. Ruošiuosi ir jį griež- 
tai nubausti. 

— Jei jis būtų ne kapelionas, - suniurnėjo generolas Šmik- 
sonas, - liepčiau išvesti laukan ir sušaudyti. 

— Jis ne kapelionas, sere, — paslaugiai pranešė jam pulki- 
ninkas Ketkartas. 

— Ne kapelionas? Tai kodėl, velniai griebtų, jis nešioja ant 
apykaklės kryžių — jeigu jis ne kapelionas? 

— Ant apykaklės jis nešioja ne kryžių, sere. Nešioja sidabri- 
nį lapelį. Jis papulkininkis. 

— Tavo kapelionas turi papulkininkio laipsnį? — apstulbęs 
paklausė generolas Šmiksonas. 

— Oi ne, sere. Mano kapelionas tik kapitonas. 

— Tai kodėl, po paraliais, jis nešioja sidabrinį lapelį ant apy- 
kaklės, jeigu jis tik kapitonas? 

— Ant apykaklės jis nešioja ne sidabrinį lapelį, sere. Jis ne- 
šioja kryžių. 

— Atstok nuo manęs, avigalvi nelaimingas, jei nenori, kad 
liepčiau tave išvesti laukan ir sušaudyti! — užriko generolas 
Šmiksonas. 

— Klausau, sere. 

Rydamas ašaras pulkininkas Ketkartas pasitraukė nuo ge- 
nerolo Šmiksono ir išvijo kapelioną iš karininkų klubo. Vis- 
kas beveik pasikartojo po dviejų mėnesių, kai kapelionas mė- 
gino prikalbinti pulkininką Ketkartą atšaukti įsakymą, kuriuo 
jis padidino kovinių skrydžių normą iki šešiasdešimties, ir vėl 
patyrė siaubingą nesėkmę. Dabar kapelionui visai nedaug te- 
trūko, kad būtų puolęs į neviltį; jį sulaikė žmona, kurią jis taip 
karštai mylėjo ir dievino, ir kurios taip graudžiai ilgėjosi ir 
geidė, bei visą gyvenimą puoselėtas, tačiau pastaruoju metu 
susvyravęs tikėjimas nemirtingo, visur esančio, viską Žinan- 
čio, gailestingo, visuotinio, antropomortiško, anglakalbio, an- 

glosaksiško, proamerikietiško Dievo išmintimi ir teisingumu. 
Pernelyg daug išmėginimų patyrė jo tikėjimas. Na ir kas, kad 
yra Biblija - ji tik knyga; kuo prastesnės „Nykieji namai“, „Lo- 
bių sala“, „Etanas Fromas“ ir „Paskutinis Mohikanas“? Gal ir 
teisus Danbaras, kurį jis netyčia nugirdo sakant, kad sudėtin- 
guosius pasaulio sukūrimo galvosūkius aiškina žmonės, ku- 
riems neužtenka proto suprasti, iš kur atsiranda lietus? Ar 
visagalis begalinės išminties Dievas iš tikrųjų išsigando, kad 
žmonėms prieš šešis tūkstančius metų pavyks pastatyti bokš- 
tą iki dangaus? Kur, po velnių, yra tas dangus? Viršuj? Apa- 
čioj? Argi gali būti viršus ir apačia ribotoje, bet vis besiple- 
čiančioje visatoje, kurioje net bekraštė deganti, akinamai spin- 
dinti didingoji saulė nuolatos nyksta ir todėl ilgainiui sunai- 
kins ir žemę? Stebuklų nebūna, maldos lieka be atsako, o ne- 
gandos vienodai žvėriškai slegia doruosius ir nedorėlius; sąži- 
nę ir valią turintis kapelionas būtų paklausęs proto balso ir 
atsisakęs tikėjimo tėvų ir protėvių Dievu - tikrai būtų metęs 
ir savo profesiją, ir karo tarnybą, ir bandęs pėstininkų ar arti- 
lerijos eilinio, ar desantininkų kapralo duonos - jei ne nuolat 
besikartojantys mistiniai reiškiniai, tokie kaip nuogas vyras 
medyje per vargšo seržanto laidotuves, įvykusias prieš kelias 
savaites, ar mįslingas, ramybės neduodantis, padrąsinantis pa- 
žadas, dar tą pačią popietę išgirstas miške iš pranašo Flumo: 
Pasakykit jiems, kad grįšiu, kai ateis žiema. 


26 
Arfis 


Galima sakyti, kad dėl visko buvo kaltas Josarjanas: jeigu ne- 
būtų paslinkęs neutraliosios linijos per Didžiąją Bolonijos ap- 
siaustį, majoras X de Koverlis gal nebūtų dingęs ir jį išgelbė- 
jęs, ir jeigu į eilinių ir puskarininkių butą nebūtų prisivedęs 
merginų, neturėjusių kur gyventi, Neitlis, ko gero, nebūtų įsi- 
mylėjęs savo kekšės, kai toji sėdėjo nuoga nuo juosmens že- 
myn kambaryje, prisigrūdusiame akį pliekiančių niurzglių vy- 
rų, kurie nekreipė į ją nė menkiausio dėmesio. Neitlis paslap- 
čiomis spoksojo į ją nuo gumbuoto geltono krėslo žavėdama- 
sis apatiška stiprybe, su kuria ji pakėlė visuotinį ignoravimą. 
Ji nusižiovavo, šitaip be galo sujaudindama Neitlį. Jis dar ne- 
buvo matęs tokios didvyriškos savitvardos. 

Mergina užlipo stačiais laiptais į šeštą aukštą ketindama 
parsiduoti būreliui persisotinusių eilinių ir puskarininkių, su 
kuriais gyveno krūva merginų; niekas nenorėjo jos net veltui, 
dargi po to, kai ji be didelio entuziazmo išsirengė gundydama 
juos aukštu, stangriu, apkūniu ir nepaprastai patraukliu kū- 
nu. Ji atrodė daugiau išvargusi negu nusivylusi. Dabar ji sėdė- 
jo vangi, apatiška, flegmatiškai smalsiai stebėdama kortuo- 
jančius vyrus ir kaupdama jėgas nuobodžiai užduočiai - apsi- 
rengti ir grįžti į gatvę ieškoti klientų. Netrukus ji sujudėjo. 
Dar po kiek laiko nevalingai atsidususi atsistojo ir tingiai, lyg 
būtų neprabudusi iš miego, įsistojo į glaudžias medvilninės 
kelnaites ir tamsų sijoną, užsisegė batų sagtis ir išėjo. Neitlis 
išsprūdo jai iš paskos. Kai Josarjanas su Arfiu beveik dviem 
valandom vėliau įėjo į karininkų butą, ji vėl stojosi į kelnaites 
ir sijoną — taigi viskas labai panėšėjo į kapelioną persekiojan- 

čius dėjė vu. Įspūdį gadino tik Neitlis, kuris nepaguodžiamai 
vėpsojo susikišęs rankas į kišenes. 

— Ji nori išeiti, — silpnu, keistu balsu tarė jis. - Ji nenori 
pasilikti. 

— Tai gal sumokėk, kad ji pabūtų su tavim iki vakaro? — 
pasiūlė Josarjanas. 

— Jinai grąžino man pinigus, - prisipažino Neitlis. — Aš jai 
nusibodau ir ji nori susirasti kokį kitą. 

Apsiavusi batus mergina stabtelėjo ir surūgusia mina leido 
Josarjanui ir Arfiui suprasti, kad neatsisakytų su jais permie- 
goti. Jos krūtys, pūpsančios po plonu baltu berankoviu megz- 
tuku, išryškinusiu visus jos kūno apvalumus iki pat gundančių 
šlaunų, buvo smailios ir didelės. Josarjanas atrėmė jos žvilgs- 
nį ir pajuto didžiulį potraukį. Jis papurtė galvą. 

— Boba iš ratų — ratams lengviau, - atsainiai metė Arfis. 

— Nekalbėk taip! — pusiau maldaudamas, pusiau priekaiš- 
taudamas užsiplieskė Neitlis. - Aš noriu, kad ji liktų su ma- 
nim. 

— Kuoji ypatinga? - paniekinamai šnirpštelėjo Arfis. - Kekšė 
kaip kekšė. 

— Ir nevadink jos kekše! 

Dar kiek pastovėjusi mergina atsainiai gūžtelėjo pečiais ir 
pasuko prie durų. Neitlis nusiminęs šoko į priekį ir atidaręs 
jas laikė praviras. Grįžo kaip nesavas, jausmingą jo veidą temdė 
širdgėla. 

— Nenusimink, - kiek įmanydamas švelniau guodė jį Josar- 
janas. — Tau tikrai pavyks vėl ją susirasti. Mes žinom, kur šlais- 
tosi visos šliundros. 

— Prašau — nevadink jos šitaip, - maldavo Neitlis. Rodės, 
jis tuoj tuoj apsiverks. 

— Atsiprašau, — suniurnėjo Josarjanas. 

— Šimtai nė kiek neprastesnių šliundryčių slankioja miesto 
gatvėmis, - nugriaudėjo linksmas Arfio balsas. - Šita net ne- 
buvo graži, - jis sukikeno maloniu žinovo balsu, kuriame aiš- 
kiai galėjai justi panieką. - Betgi tu šokai atidaryti durų, tar- 
tum būtum ją įsimylėjęs! 

— Man regis, taip ir yra, —- susigėdęs prisipažino Neitlis, lyg 
mintimis klajotų kažkur toli toli. 

Arfis negalėjo patikėti; jo putlią apvalią rožinę kaktą išrai- 
žė juokingos raukšlės. 

— Cha cha cha! - nusikvatojo jis, smagiai tapšnodamas per 
savo bekraštį samanų spalvos kitelį. - Čia tai geras! Tis įsimy- 
lėjai ją? Geras bajeris! 

Tą pačią popietę Arfis turėjo pasimatymą su amerikiete 
Raudonojo Kryžiaus darbuotoja, kurios tėvas buvo klestin- 
čios magnio hidroksido gamyklos savininkas. 

— Štai su kokiom merginom tau reikėtų bendrauti, o ne su 
tokiom vulgariom paleistuvėm kaip toji. Ji net neatrodo švari. 

— Man nusipjaut! — neviltingai sušuko Neitlis. — Ir užsi- 
čiaupk! Aš nė nenoriu apie tai su tavim kalbėti. 

— Užsičiaupk, Arfi, - pasiūlė Josarjanas. 

— Cha cha cha cha! - vis šaipėsi Arfis. - Neįsivaizduoju, ką 
pasakytų tavo tėvai sužinoję, kad susidėjai su tokia šlykščia 
nevala. Juk tavo tėvas - labai gerbiamas žmogus. 

— Aš jam nesakysiu, — ryžtingai pareiškė Neitlis. - Aš nė 
žodžiu neužsiminsiu apie ją nei jam, nei motinai, kol mudu 
susituoksim. 

— Susituoksit? Cha cha cha cha cha! - Arfis ko neplyšo iš 
atlaidaus juoko. — Na ir kvailai pašnekėjai. Apie kokias vedy- 
bas kalbi - tu dar per jaunas, kad žinotum, kas yra tikra meilė. 

Arfis tarėsi esąs tikros meilės Žinovas, nes tikrų tikriausiai 
pamilo Neitlio tėvą ir perspektyvą po karo gauti aukštas pa- 
reigas jo firmoje kaip atpildą už tai, kad draugauja su jo sū- 
num. Arfis buvo vyriausiasis šturmanas, kuris baigęs koledžą 
prarado nuovoką ir jos nebeatgavo. Jis buvo geraširdiškas, 
kilniadvasiškas vyriausiasis šturmanas, visuomet atleisdavęs 
kitiems eskadrilės vyrams už tai, kad tie tūžmingai jį plūsdavo 
per kiekvieną kovinį skrydį, nes tas vis pamesdavo galvą ir 
lėktuvai atskrisdavo ten, kur būdavo sutelkta tankiausia zeni- 
tinių pabūklų ugnis. Tą pačią popietę jis pametė galvą Romos 
gatvėse, todėl taip ir nerado vertos meilės Raudonojo Kry- 
žiaus darbuotojos su klestinčia magnio hidroksido gamykla. 

Jis pametė galvą per Feraros bombardavimą tą dieną, kai nu- 
muštas žuvo Kraftas, o paskui per visiškai nepavojingą skrydį 
į Parmą, kai bandė rodyti kelią jūros link pro Leghorno mies- 
tą po to, kai Josarjanas numetė bombas ant neginamo taiki- 
nio giliai žemyne ir užsimerkęs, su kvapnia cigarete rankoje, 
atsilošė į storą šarvo plokštę. Staiga pasigirdo sproginėjantys 
priešlėktuvinių pabūklų sviediniai, selektoriuje suspigo Mak- 
votas: 

— Į mus šaudo! Į mus šaudo! Po velnių - kur mes? Kas čia 
per velniava? 

Josarjanas sunerimęs iškart atsimerkė ir pamatė visai neti- 
kėtus juodus sproginėjančių zenitinių sviedinių kamuolius, ar- 
tėjančius jų link, ir su malonia pašaipa spoksantį į juos apvalų 
kaip arbūzas Arfio veidą mažytėmis akutėmis. Josarjanas ap- 
stulbo. Staiga jam atėmė vieną koją. Makvotas nukreipė lėk- 
tuvą aukštyn ir suriko į selektorių nurodymų. Josarjanas šo- 
ko į priekį norėdamas išsiaiškinti, kur jie yra, bet neįstengė 
krustelėti. Tada pajuto esąs kiaurai šlapias. Nuleido akis į kirkš- 
nį ir vos neapsivėmė. Siaubinga avietinė dėmė greitai šliaužė 
jo marškiniais nelyginant milžiniška jūros pabaisa, išnirusi iš 
gelmių jo praryti. Jis sužeistas! Paskiros kraujo čiurkšlelės, 
lyg nesuskaičiuojamų, nesulaikomų besirangančių raudonų kir- 
mėlių pulkai, nutekėjusios prakirsta kelnių kiška, ant grindų 
susiliejo į balą. Jam apmirė širdis. Lėktuvą sudrebino antras 
smarkus smūgis. Pasidygėjęs šleikščiu reginiu, Josarjanas su- 
šuko Artiui prašydamas pagalbos. 

— Man nurovė kiaušius! Arfi, man nurovė kiaušius! 

Artis neišgirdo; tada Josarjanas pasilenkė į priekį ir patam- 
pė jį už rankovės. 

— Arti, padėk man, - vos ne raudodamas maldavo. - Mane 
sužeidė! Mane sužeidė! 

Artis iš lėto atsigręžė klausiamai šypsodamas. 

— Ką? 

— Mane sužeidė, Arfi! Padėk man! 

Arfis vėl draugiškai išsišiepė ir gūžtelėjo pečiais. 

— Negirdžiu, ką sakai, - atsakė jis. 

— Nejaugi nematai? — sušuko Josarjanas negalėdamas pati- 
kėti ir ranka parodė į gilėjantį kraujo klaną, žlegsintį po kojo- 
mis, įsivaizduodamas, kaip jis šliaužia į visas puses. - Mane 
sužeidė! Padėk man, dėl Dievo meilės! Arfi, padėk man! 

— Vis tiek negirdžiu, — pakančiai pasiskundė Artis prikišęs 
riebų delną prie ausies. — Ką sakei? 

— Bala nematė, - trūkinėjančiu balsu atsakė Josarjanas. Jis 
pavargo tiek šaukti, pavargo nuo visos šios beviltiškos, nepa- 
kenčiamai absurdiškos padėties - jis miršta, bet niekas to ne- 
pastebi. - Bala nematė. 

— Ką? - suriko Artis. 

— Sakiau, kad man nurovė kiaušius! Nejaugi manęs negir- 
di? Mane sužeidė į kirkšnį! 

— Vis tiek negirdžiu, ką sakai, - priekaištavo Arfis. 

— Sakiau, bala nematė! - suriko apimtas siaubo ir ėmė tirtė- 
ti — staiga jam pasidarė labai šalta, apleido jėgos. 

Arfis apmaudžiai palingavo galvą ir prikišo nepadoriai rie- 
bią balzganą ausį Josarjanui prie pat veido. 

— Turėsi kalbėti garsiau, bičiuli. Kitaip nieko nebus. 

— Atstok nuo manęs, šunsnuki! Palik mane ramybėj, tu bu- 
kas, beširdis išgama! 

Josarjanas pratrūko raudoti. Jam norėjosi apkulti Arfį, bet 
neužteko jėgų pakelti rankas. Nusprendė verčiau pamiego- 
siąs, tad pasisuko ant šono ir nualpo. 

Jis buvo sužeistas į šlaunį. Atgavęs sąmonę pamatė Mak- 
votą: tas atsiklaupęs jį tvarstė. Nors Makvotui už peties vis 
dar šmėžavo išpampęs cherubiniškas su taikiu susidomėjimu 
spoksančio Arfio veidas, Josarjanui atlėgo. Jausdamas silpnu- 
mą jis paklausė Makvoto: 

— Kas valdo lėktuvą? 

Makvotas tikriausiai jo neišgirdo. Apimtas vis didėjančio 
siaubo, Josarjanas giliai įkvėpė ir kiek galėdamas garsiau pa- 
kartojo savo žodžius. 

— Dievuliau, kaip aš džiaugiuosi, kad tu gyvas! - pakėlęs 
akis sušuko Makvotas ir su neapsakomu palengvėjimu atsidu- 
so. Nuo įtampos pabalusiose geraširdiškose, draugiškose 

raukšlelėse aplink akis žvilgėjo purvai. Antrasis pilotas išsi- 
juosęs vyniojo nesibaigiantį tvarstį virš didžiulio vatos tampo- 
no, prigludusio prie vidinės šlaunies pusės. 

— Prie vairo Neitlis. Vargšelis vos neapsižliumbė išgirdęs, kad 
tu sužeistas. Jis tebemano, kad tu negyvas. Tau prakirsta arteri- 
ja, bet atrodo, kad kraujavimą sustabdžiau. Suleidau morfijaus. 

— Suleisk dar. 

— Ko gero, per anksti. Suleisiu, kai pajusi skausmą. 

— Jau skauda. 

— Velniai nematė, - tarė Makvotas ir suleido dar vieną dozę 
morfijaus Josarjanui į ranką. 

— Kai praneši Neitliui, kad aš gy... - pradėjo Josarjanas, bet 
viską apgaubė braškių dėmėm išmarginta želatina, ir jį prarijo 
galingas baritono dūzgesys - jis neteko sąmonės. Atsipeikėjo 
greitojoje ir spėjo padrąsinamai šyptelėti rūškanam kaip de- 
vyni penktadieniai daktarui Danykai, bet tuoj pat prieš akis 
viskas vėl nusidažė rožine spalva, paskui pajuodo, ir jį įtraukė 
užmaršties praraja. 

Atsibudęs pamatė esąs ligoninėj, bet vėl užmigo. Antrą kartą 
prabudo vis dar ligoninėje, tik nebejuto eterio smarvės, o ki- 
toje palatos pusėje apsivilkęs pižamą gulėjo Danbaras, teigian- 
tis esąs ne Danbaras, o kažkoks afortioris. Josarjanas pama- 
nė, kad ginklo draugas kuoktelėjo. Išgirdęs šią Danbaro nau- 
jieną, jis skeptiškai susiraukė ir kiškio miegu išmiegojo parą 
ar dvi, paskui prabudo, kai seserų palatoje nebuvo, ir atsar- 
giai išsiropštė iš lovos patikrinti savo įtarimų. Bešlubčiojant į 
kitą palatos galą, grindys siūbavo po kojomis kaip plaustas 
paplūdimyje, kur jie maudydavosi, siūlės draskė šlaunį lyg pi- 
ranijų dantys. Įdėmiai pažvelgęs į kortelę Danbaro lovos ko- 
jūgalyje, įsitikino, kad tas nemelavo: jis buvo nebe Danbaras, 
o jaunesnysis leitenantas Antonis F. Fortioris. 

— Kas čia, po velnių, darosi?! 

A. Fortioris išlipo iš lovos ir pamojo Josarjanui eiti iš pas- 
kos. Prisilaikydamas į ką tik pavykdavo įsikibti, Josarjanas 
jam pavymui išklibikščiavo į koridorių, o paskui į gretimą pa- 
latą prie lovos, kurioje gulėjo užguitas jaunuolis spuoguotu, 

nusklembtu smakru veidu. Jiedviem prisiartinus, užguitas jau- 
nuolis budriai pasikėlė ant vienos alkūnės. A. Fortioris dūrė 
nykščiu sau per petį ir paliepė: 

— Nešdinkis! 

Užguitas jaunuolis šoko iš lovos ir išbėgo. A. Fortioris atsi- 
gulė į lovą ir vėl tapo Danbaru. 

— Tai buvo A. Fortioris, - paaiškino Danbaras. — Tavo pala- 
toj neturėjo laisvų lovų, todėl pasinaudojau tuo, kad mano 
laipsnis aukštesnis, ir atvijau jį čia į savo palatą. Žinai, labai 
smagu pasinaudoti aukštesniu laipsniu — turėtum kada nors 
pamėginti. Tiesą sakant, tau reikėtų pamėginti dabar, nes at- 
rodo, kad tuoj nuleipsi. 

Josarjanas išties jautė, kad tuoj nugeibs. Jis atsisuko į pus- 
amžį vyriškį įkritusiais, pageltusiais skruostais, gulintį ant gre- 
timos lovos, ir dūręs nykščiu sau per petį įsakė: 

— Nešdinkis! 

Pusamžis vyriškis piktai susiraukė ir sužaibavo akimis. 

— Jis - majoras, — paaiškino Danbaras. - Gal taikyk kiek 
žemiau ir mėgink laikinai tapti leitenantu Homeru Lamliu? 
Tuomet turėtum tėvą valstijos įstatymų leidėją ir seserį, susi- 
žadėjusią su čempionu slidininku. Tik pasakyk jam, kad tu 
kapitonas. 

Josarjanas atsigręžė į Danbaro parodytą persigandusį ligonį. 

— Aš kapitonas, - tarė jis durdamas nykščiu per petį. - Neš- 
dinkis! 

Persigandęs ligonis šoko ant grindų ir išskuodė. Josarjanas 
atsigulė į lovą ir virto leitenantu Homeru Lamliu, kurį vertė 
vemti ir staiga išpylė lipnus prakaitas. Valandą pamiegojęs, 
vėl panoro tapti Josarjanu. Pasirodo, turėti tėvą valstijos įsta- 
tymų leidėją ir su čempionu slidininku susižadėjusią seserį — 
ne toks jau didelis daiktas. Danbaras parsivedė Josarjaną į jo 
palatą ir, nykščio dūriu išvijęs A. Fortiorį iš lovos, kuriam 
laikui vėl tapo Danbaru. Leitenanto Homero Lamlio niekur 
nebuvo matyti, užtat čia buvo sesuo Kramer, spirganti šven- 
teivišku pykčiu it sudrėkusi petarda. Ji liepė Josarjanui tuč- 
tuojau gultis ir pastojo jam kelią, kad jis negalėtų jai paklusti. 

Gražus jos veidukas buvo šlykštesnis negu visada. Sesuo Kra- 
mer buvo geraširdė, sentimentali moteris, kuri nesavanaudiš- 
kai džiaugdavosi išgirdusi naujieną, kad kažkas susituokė, su- 
sižadėjo, susilaukė kūdikio ar šventė vestuvių metines, nors 
tų Žmonių nė nepažinojo. 

— (Gal iš proto išsikraustei? - grūmodama prieš akis pirštu 
piktinosi dorybingoji seselė. - Kaip suprantu, tau nė motais, 
kad pasidarysi galą, ar ne? 

— Galą gausiu aš, - priminė jai Josarjanas. 

— Kaip suprantu, tau nė motais, kad neteksi kojos, ar ne? 

— Koja - mano. 

— Koja tikrai ne tavo! — atšovė sesuo Kramer. — Koja yra 
JAV nuosavybė. Lygiai kaip švirkštas ar antis. Armija inves- 
tavo daug pinigų, kad taptum pilotu, todėl neturi teisės ne- 
klausyti gydytojo nurodymų. 

Josarjanas abejojo, ar jam patinka, kad kažkas į jį investa- 
vo pinigus. Sesuo Kramer vis dar stovėjo priešais, ir jis nega- 
lėjo praeiti. Jam skaudėjo galvą. Sesuo Kramer suriko jam 
kažkokį klausimą, bet jis nesuprato. Dūręs pirštu sau per pe- 
tį, jis paliepė: 

— Nešdinkis! 

Sesuo Kramer taip plojo jam per ausį, kad jis vos nepar- 
griuvo. Josarjanas sugniaužė kumštį ketindamas vožti jai į dan- 
tis, bet jam pakirto kojas. Sesuo Antela spėjo pribėgti ir pri- 
laikyti, kad jis nepargriūtų. 

— Kas čia darosi? - rūsčiai paklausė jinai jų abiejų. 

— Jis nesigula į lovą, - įžeista uoliai atraportavo sesuo Kra- 
mer. - Sju Ana, jis pasakė man tokį baisų dalyką, kad nė ne- 
galiu prisiversti pakartoti! 

— Jinai pavadino mane švirkštu, - suniurnėjo Josarjanas. 

Sesers Antelos užuojautos jis nesulaukė. 

— Tuoj pat gulkis, - liepė ji. - O gal man reikės griebt už 
ausies ir paguldyti? 

— Pažiūrėsim, kaip tau pavyks griebt man už ausies ir pa- 
guldyti, - pagrasino Josarjanas. 

Sesuo Antela griebė jam už ausies ir paguldė. 


27 


Seselė Antela 


Sesuo Sju Ana Antela buvo aukšta, brandi moteris tiesia nu- 
gara ir atsikišusiu, dailiai apvaliu užpakaliu, mažomis krūti- 
mis ir kampuotu, asketišku veidu, kokių daug matai Naujojo- 
je Anglijoje ir kuriam trūko lygiai tiek pat, kad būtum galėjęs 
pavadinti labai gražiu ar labai bjauriu. Jos oda buvo rausvai 
balta, akys mažos, nosis ir smakras — ploni ir smailūs. Ji buvo 
sumani, greita, griežta ir protinga. Ji mielai imdavosi atsako- 
mybės.ir nepamesdavo galvos net kebliausioje padėtyje. Ji vi- 
suomet pasitikėdavo savo jėgomis ir jai niekad nieko nereikė- 
davo iš kitų. Josarjanui jos pagailo, tad nusprendė jai padėti. 

Kai kitą rytą ji pasilenkusi lygino patalus jo lovos kojūgaly- 
je, jis nepastebimai įkišo ranką į ankštą tarpą tarp kelių ir 
staigiai kilstelėjo ją iki pat galo. Sesuo Antela suspigo ir pašo- 
ko iki lubų, bet to neužteko, ir ji rangėsi, šokinėjo, vizginda- 
ma savo dieviškąjį svorio centrą beveik penkiolika sekundžių, 
kol pagaliau išsivadavo ir nustėrusi virpančiu papilkėjusiu veidu 
ėmė trauktis atatupsta. Ji nuėjo per toli, tad Danbaras, stebė- 
Jęs Šią sceną nuo pat pradžios, pašoko ant lovos ir be jokio 
įspėjimo iš užpakalio apkabino ją per krūtinę. Sesuo Antela 
dar kartą suspigo ir staigiai pasisukusi ištrūko, bet nulėkė taip 
toli nuo Danbaro, kad Josarjanui vėl pavyko puolus į priekį ją 
sučiupti. Sesuo Antela lyg koks stalo teniso kamuoliukas su 
kojomis vėl nulėkė į kitą palatos pusę. Čia jau budriai laukė 
šuoliui pasirengęs Danbaras. Seselė pačiu laiku jį prisiminė ir 
šastelėjo į šoną. Danbaras nepataikė ir, praskridęs virš jos lyg 
koks permirkusių skudurų gniutulas, trenkėsi į grindis ir pra- 
rado sąmonę. 

Kai atsipeikėjo, sėdėjo ant grindų. Kraujas bėgo iš nosies, 
galvoje sukosi žvaigždės — simptomas, kurį vaidindamas jis ir 
atsidūrė ligoninėje. Palatoje tvyrojo erzelis ir suirutė. Sesuo 
Antela ašarojo, Josarjanas atsisėdęs šalia ant lovos krašto at- 
siprašinėdamas ją guodė. Įtūžęs medicinos tarnybos pulkinin- 
kas šaukė ant Josarjano neleisiąs ligoniams nepadoriai elgtis 
su seselėmis. 

— Ko jums iš jo reikia? —- graudžiai paklausė nuo grindų 
Danbaras raukydamasis iš pulsuojančio skausmo, kurį smil- 
kiniuose kėlė jo paties balsas. - Jis nieko nepadarė. 

— Aš kalbu apie jus! — visa gerkle subaubė liesas, orus pul- 
kininkas. — Jūs būsit nubaustas už tai, ką padarėt! 

— Ko jums iš jo reikia? — sušuko Josarjanas. —- Jis nieko 
nepadarė - tik griuvo kniūbsčias. 

— Aš kalbu ir apie jus! — pareiškė pulkininkas nukreipda- 
mas savo įniršį į jį. - Oi, dar pasigailėsit, kad griebėt seserį 
Antelą už krūtinės! 

— Aš negriebiau sesers Antelos už krūtinės, —- atsakė Josar- 
janas. 

— Aš griebiau ją už krūtinės, —- prisipažino Danbaras. 

— Gal judu abu iš proto išsikraustėt? — šaižiai suriko dakta- 
ras ir sumišęs, išbalęs ėmė trauktis atatupstas. 

— Taip, jis tikrai beprotis, daktare, — patikino jį Danbaras. — 
Jis kasnakt sapnuoja laikąs rankose gyvą žuvį. 

Daktaras sustojo kaip įbestas; jo veide nuostaba sumišo su 
pasidygėjimu. Palatoje stojo tyla. 

— Ką ką? 

— Jis sapnuoja, kad laiko rankose gyvą žuvį. 

— Kokią žuvį? — rūsčiai paklausė Josarjano gydytojas. 

— Nežinau. Aš neskiriu Žuvų rūšių. 

— Katroje rankoje jas laikot? 

— Vienąsyk dešinėj, kitąsyk kairėj. 

— Priklauso nuo žuvies, - pagalbiai įsiterpė Danbaras. 

Pulkininkas atsigręžė ir prisimerkęs įtariai jį nužvelgė. 

— Nejaugi? Iš kur tiek daug apie tai žinot? 

— Tame sapne būnu ir aš, - kuo rimčiausiai atsakė Danbaras. 

Pulkininkas sutrikęs paraudo ir sužaibavo į juos šalto įnir- 
šio kupinu žvilgsniu. 

— Kelkitės nuo grindų ir gulkitės į lovą, - pro plonas lūpas 
iškošė jis Danbarui. - Ir iš jūsų abiejų nebenoriu daugiau nė 
žodžio girdėti apie šį sapną. Turiu darbuotoją klausytis tokių 
šleikščių nesąmonių. 

— Kodėl, jūsų manymu, - atsargiai paklausė majoras An- 
dersonas, romus, kresnas, besišypsantis ligoninės psichiatras, 
pas kurį pulkininkas įsakė nusiųsti Josarjaną, — pulkininkui 
Feredžui jūsų sapnas pasirodė šlykštus? 

— Manyčiau, kad taip yra dėl sapno pobūdžio arba dėl pul- 
kininko Feredžo būdo, — pagarbiai atsakė Josarjanas. 

— Labai taikliai pastebėta, - vos nepaplojo katučių majoras 
Sandersonas beveik statmenai styrančiais juodais kaip degu- 
tas plaukais. Jis avėjo girgždančiais kareiviškais batais. 

— Kažkodėl, - patikėjo jis paslaptį, - pulkininkas Feredžas 
man visuomet primena kirą. Be to, jis nelabai tiki psichiatrija. 

— Jums nepatinka kirai, ar ne? 

— Nelabai, — prisipažino majoras Sandersonas nervingai ki- 
kendamas ir lyg ilgą smailią barzdelę meiliai timpčiodamas 
nukarusį pagurklį. - Man jūsų sapnas tiesiog žavingas. Tikiuosi, 
dar dažnai jį matysit ir galėsim apie jį kalbėtis. Gal norėtumėt 
cigaretės? 

Josarjanui atsisakius jis nusišypsojo. 

— Kodėl, jūsų manymu, - su atsakymą žinančio Žmogaus 
mina paklausė jis, - jūs taip nenorit imti iš manęs cigaretės? 

— Paskutinę ką tik užgesinau. Ji dar teberūksta jūsų peleninėj. 

— Be galo išradingas atsakymas, —- sukikeno majoras San- 
dersonas. - Bet, manau, netrukus atskleisime tikrąją priežastį. 

Kaip papuola sumazgęs atsirišusį bato raištelį, jis paėmė 
nuo stalo bloknotą liniuotais geltonais lapais ir pasidėjo ant 
kelių. 

— Pakalbėkim apie žuvį, kurią matot sapnuose. Ji visada 
būna ta pati"? 

— Nežinau, - atsakė Josarjanas. - Aš sunkiai skiriu Žuvis. 

— Ką jums primena toji žuvis? 

— Kitas Žuvis. 

— O ką jums primena kitos žuvys? 

— Kitas Žuvis. 

Majoras Sandersonas nusivylęs atsilošė. 

— Ar jūs mėgstat Žuvis? 

— Nelabai. 

— Kodėl, jūsų manymu, jaučiat tokį liguistą dygėjimąsi Žu- 
vimis? — triumfuodamas paklausė majoras Sandersonas. 

— Jos kažkokios beskonės, - atsakė Josarjanas. - Be to, per 
daug ašakotos. 

Majoras Sandersonas supratingai linktelėjo maloniai, ne- 
nuoširdžiai šypsodamas. 

— Labai įdomus aiškinimas. Bet, tikiuosi, netrukus išsiaiš- 
kinsime tikrąją priežastį. Ar toji žuvis —- kurią jūs laikote ran- 
kose — jums patinka? 

— Man dėl jos nei šilta, nei šalta. 

— Tai gal jinai jums nepatinka? Gal jaučiate jai kokį priešiš- 
kumą ar agresyvumą? 

— Ne, nieko panašaus. Man ji visai patinka. 

— Vadinasi, jinai jums vis dėlto patinka? 

— Ne. Man dėl jos nei šilta, nei šalta. 

— Bet jūs ką tik sakėt, kad jinai jums patinka. O dabar tei- 
giat, kad jums dėl jos nei šilta, nei šalta. Aš ką tik sugavau jus 
sau prieštaraujant, nejaugi nematot? 

— Taip, sere. Sakyčiau, tikrai sugavot mane sau prieštarau- 
jant. 

Majoras Sandersonas išdidžiai išvedžiojo bloknote PRIEŠ- 
TARAVIMAS storu juodu pieštuku. 

Baigęs pakėlė akis ir klausinėjo toliau: 

— Kaip manote, kodėl jūs išsakėt tuos du teiginius, atspin- 
dinčius prieštaringą emocinę reakciją į tą žuvį? 

— Manau, kad mano požiūris į ją dvilypis. 

Išgirdęs žodžius „dvilypis požiūris“, majoras Sandersonas 
iš džiaugsmo net pašoko. 

— Vadinasi, jūs suprantat! — sušuko jis džiugiai grąžydamas 
rankas. — Ak, jūs negalit įsivaizduoti, koks vienišas jaučiausi, 

diena iš dienos kalbėdamasis su ligoniais, kurie nė kiek nenu- 
tuokia apie psichiatriją, bandydamas išgydyti žmones, kuriems 
nerūpi nei mano darbas, nei aš! Aš jaučiausi siaubingai nevi- 
savertis, — jo veidu šmėstelėjo nerimo šešėlis. - Niekaip nega- 
liu atsikratyti to jausmo. 

— Tikrai? — paklausė Josarjanas karštligiškai mąstydamas, 
ką sakyti toliau. - Kodėl jūs kaltinat save už kitų Žmonių išsi- 
lavinimo spragas? 

— Žinau, kad tai kvaila, - nenoriai prisipažino majoras 
Sandersonas lengvabūdiškai sukikendamas. — Suprantat, vi- 
suomet troškau, kad aplinkiniai gerai apie mane galvotų. Mat 
lytiškai aš subrendau kiek vėliau negu mano bendraamžiai, 
todėl man kilo tam tikrų... žodžiu, atsirado visokių problemų. 
Jaučiu, kad man bus didžiai malonu aptarti jas su jumis. Man 
taip knieti pradėti, kad beveik nenorėčiau grįžti prie jūsų bė- 
dos, bet, deja, teks. Pulkininkas Feredžas užpyks sužinojęs, 
kad visą laiką skyrėme man. Norėčiau parodyti jums keletą 
rašalo dėmių ir išsiaiškinti, ką jums primena kai kurios for- 
mos ir spalvos. 

— Galite nesivarginti, daktare. Viskas man primena seksą. 

— Nejaugi? — be galo nudžiugęs sušuko majoras Sanderso- 
nas, tarsi negalėtų patikėti savo ausimis. —- Pagaliau pasistū- 
mėjom į priekį! Ar kada nors sapnuojat erotinius sapnus? 

— Mano sapnas apie Žuvį ir yra erotinis. 

— Ne - turiu galvoje tikrus erotinius sapnus: pavyzdžiui, 
sugriebi kokią nuogą mergą už sprando, imi ją gnaibyti, talžy- 
ti veidą, kol visa apsipila kraujais, tada puoli, žvėriškai išžagi- 
ni ir pratrūksti raudoti, nes baisiausiai ją myli ir jos nekenti ir 
nežinai, kaip dar išreikšti jausmus. Štai apie kokius erotinius 
sapnus man patinka kalbėtis. Ar niekad tokių nesapnuojat? 

Josarjanas nutaisė išmintingą veidą ir akimirką mąstė. 

— Taip, mano sapnas apie žuvį toks ir yra, — nusprendė jis. 

Majoras Sandersonas atšlijo, tartum gavęs antausį. 

— Be abejo, - šaltai sutiko jis; Josarjanas pajuto, kad dabar 
psichiatras sudirgęs ir priešiškas. — Vis tiek norėčiau, jog su- 
sapnuotumėt tokį sapną, apie kokį pasakojau — vien tam, kad 

sužinočiau, kokia bus jūsų reakcija. Šiandien užteks. Dar no- 
rėčiau, kad susapnuotumėt atsakymus į kai kuriuos mano už- 
duotus klausimus. Man tokie pokalbiai nė kiek ne malonesni 
negu jums. 

— Taip ir pasakysiu Danbarui, - atsakė Josarjanas. 

— Danbarui? 

— Čia tas, kuris viską pradėjo. Šitas sapnas jo. 

— A, Danbaras, - pašaipiai tarė majoras Sandersonas. Jam 
vėl grįžo pasitikėjimas savim. — Kertu lažybų: Danbaras - tas 
nedorėlis, kuris krečia visas tas šunybes, dėl kurių kaltę visa- 
da suverčia jums, ar ne? 

— Ne toks jau jis nedorėlis. 

— Bet jūs vis tiek ginsit jį iki paskutinio kraujo lašo, ar ne? 

— Iki paskutinio tai gal ne. 

Majoras Sandersonas kandžiai šyptelėjo ir užsirašė blok- 
note: Danbaras. 

— Kodėl jūs šlubuojat? — rūsčiai paklausė, kai Josarjanas 
pasuko prie durų. - Ir kokių velnių apsitvarstėt šlaunį? Gal 
išprotėjot? 

— Man sužeidė koją. Todėl ir guliu ligoninėj. 

— Tai jau ne, - piktdžiugiškai atšovė majoras Sandersonas. — 
Jūs gulit ligoninėj, nes jūsų seilių liaukoj akmuo. Išeina, kad 
vis dėlto nesat toks protingas, ką? Nė nežinot, ko gulit ligoninėj. 

— Aš guliu ligoninėj todėl, kad man sužeidė koją, - nenusi- 
leido Josarjanas. 

Majoras Sandersonas į jo argumentą atsakė sarkastiškai nu- 
sijuokdamas. 

— Ką gi, perduokit mano linkėjimus savo draugui Danba- 
rui. Ir paprašykit, kad susapnuotų tą sapną dėl manęs, gerai? 

Tačiau Danbarui dabar nuolatos skaudėjo ir svaigo galva, 
be to, jį pykino, tad jis buvo nelinkęs padėti majorui Sander- 
sonui. Alkanasis Džo sapnuodavo košmarus, nes atliko visus 
šešiasdešimt skrydžių ir laukė, kada grįš namo, bet kai atėjo į 
ligoninę aplankyti draugų, nenorėjo apie savo košmarus kam 
nors pasakoti. 

— Nejaugi niekas nieko nesusapnuoja majorui Sanderso- 

nui? - klausinėjo Josarjanas. - Labai nenorėčiau jo nuliūdin- 
ti. Jis ir taip jaučiasi toks atstumtas. 

— Nuo tada, kai sužinojau, kad jus sužeidė, vis matau labai 
keistą sapną, — prisipažino kapelionas. - Kasnakt sapnuoju, 
kad mano žmona merdi arba kad ją žudo, ar kad mano vaikai 
miršta paspringę natūralaus maisto kąsniu. Dar sapnuoju, kad 
plaukiu didelėj gelmėj, o ryklys drasko man koją toje pačioje 
vietoje, kur jums užrištas tvarstis. 

— Nuostabus sapnas, - pareiškė Danbaras. - Kertu lažybų: 
majorui Sandersonui jis labai patiks. 

— Siaubingas sapnas! — sušuko majoras Sandersonas. — Vien 
skausmas, žalojimas ir mirtis. Neabejoju, kad jį susapnavot 
vien tam, kad mane suerzintumėt. Tiesą sakant, aš net nesu 
įsitikinęs, kad jūs galit tarnauti armijoje, jei regit tokius sap- 
nus. 

Josarjanas pamanė išvydęs vilties spindulėlį. 

— Gal jūs teisus, sere, - suktai užsiminė jis. —- Ko gero, ma- 
ne reikėtų nušalinti nuo skrydžių ir parsiųsti į Jungtines Vals- 
tijas. 

— Ar jums niekad neatėjo į galvą mintis, kad paleistuviškai 
vaikotės moteris vien tam, kad nuslopintumėt pasąmonėje glū- 
dinčią lytinio nevisavertiškumo baimę? 

— Taip, sere, tokia mintis man atėjo į galvą. 

— Tai kodėl taip elgiatės? 

— Kad nuslopinčiau pasąmonėje glūdinčią lytinio nevisaver- 
tiškumo baimę. 

— Kodėl, užuot vaikiusis moteris, jums neįsitaisius kokio 
gero pomėgio? — draugiškai susidomėjęs paklausė daktaras 
Sandersonas. - Pavyzdžiui, galėtumėt pradėti žvejoti. Ar se- 
suo Antela iš tikrųjų jums tokia patraukli? Man ji atrodo ga- 
nėtinai kaulėta. Glebna ir kaulėta - kaip Žuvis. 

— Sesers Antelos aš beveik nepažįstu. 

— Tai kodėl grabaliojate jos krūtis? Vien todėl, kad jinai jas 
turi? 

— Danbaras grabaliojo jos krūtis. 

— Jūs vėl tą pačią dainelę?! — su kandžia panieka sušuko 

majoras Sandersonas ir pasidygėjęs šveitė pieštuką. - Nejaugi 
tikrai manote galįs išsisukti nuo bausmės apsimetęs kuo nors 
kitu? Man nepatinka jūsų elgesys, Fortiori — ar jūs tai žinot? 
Jūsų elgesys man visiškai nepatinka. 

Josarjanas pajuto, kaip jį persmelkia šaltas, drėgnas suvo- 
kimo vėjas. 

— Aš ne Fortioris, sere, - baugščiai atsakė jis. - Aš Josarja- 
nas. 

— Kas jūs? 

— Mano pavardė Josarjanas, sere. Mane paguldė į ligoninę 
dėl sužeistos kojos. 

— Jūsų pavardė Fortioris, - karingai paprieštaravo jam ma- 
joras Sandersonas. - Jus paguldė į ligoninę dėl seilių liaukos 
akmens. 

— Liaukitės, majore! - nebesusitvardė Josarjanas. - Kas kas, 
O aš žinau savo pavardę. 

— O aš turiu oficialią armijos medicinos kortelę, kur para- 
šyta, kad jūs — Fortioris, — atkirto majoras Sandersonas. — 
Verčiau suimkite save į nagą, kol nevėlu. Iš pradžių sakėt esąs 
Danbaras. Dabar sakot esąs Josarjanas. Netrukus imsit teig- 
ti, kad jūsų pavardė Vašingtonas Irvingas. Ar Žinot, kokia jū- 
sų bėda? Jūsų asmenybe skilusi — štai kokia jūsų bėda. 

— Gal jūs ir teisus, sere, - diplomatiškai sutiko Josarjanas. 

— Aš Žinau, kad teisus. Jums sunki persekiojimo manijos 
forma. Jums vaidenasi, kad žmonės nori jums bloga. 

— Žmonės iš tikrųjų nori man bloga. 

— Matot? Negerbiat perdėto valdingumo ir atgyvenusių tra- 
dicijų. Jūs pavojingas ir morališkai puolęs. Jus reikėtų išsi- 
vesti į lauką ir sušaudyti. 

— Kalbat rimtai? 

— Jūs - liaudies priešas! 

— Gal iš proto išsikraustei?! — suriko Josarjanas. 

— Ne, aš neišsikrausčiau iš proto, —- užriaumojo palatoje 
Dobsas įsivaizduodamas, kad kalba patyliukais. - Alkanasis 
Džo juos matė - patikėk manim. Matė juos vakar, kai nuskri- 
do į Neapolį pargabenti juodojoje rinkoje įsigytų oro kondi- 

cionierių pulkininko Ketkarto sodybai. Ten įsikūręs dalinių 
formavimo centras, 0 jame apsistoję šimtai namo grįžtančių 
lakūnų, bombarduotojų ir šaulių. Jie atliko viso labo po ketu- 
riasdešimt penkis kovinius skrydžius, o kai kurie, apdovanoti 
„Purpurinės širdies“ medaliu už tai, kad buvo sužeisti, net po 
mažiau. Į kitus bombonešių dalinius plūsta naujos įgulos iš 
JAV. Vadovybė nori, kad visi - net administracijos darbuoto- 
jai - bent kartą pabuvotų fronte. Gal laikraščių neskaitai? Tu- 
rim nužudyti jį dabar! 

— Tau liko vos du skrydžiai, - tyliai įtikinėjo jį Josarjanas. — 
Kam rizikuoti? 

— Juos atlikdamas irgi galiu žūti, — šiurkščiu drebančiu bal- 
su šakojosi Dobsas. — Galim nudėti jį rytoj ankstų rytą, kai 
važiuos iš savo sodybos. Aš turiu pistoletą čia. 

Josarjanas apstulbęs išvertė akis pamatęs, kaip Dobsas iš- 
sitraukė iš kišenės pistoletą ir aukštai iškėlęs parodė. - Gal 
tau galvoj negerai? - tūžmingai sušnypštė jis. - Tučtuojau slėpk! 
Ir nekriok visa gerkle kaip koks beprotis! 

— Ko tu jaudiniesi? — įsižeidusio niekuo nekalto žmogaus 
balsu paklausė Dobsas. — Niekas mūsų negirdi. 

— Gal judu užsičiaupsit? — pasigirdo balsas iš tolimojo pala- 
tos galo. - Nejaugi nematot, kad mes bandom nusnūsti? 

— Atsirado, po velnių, gudrutis! — sušuko jam Dobsas ir 
apsisuko sugniaužtais kumščiais pasirengęs muštis. Vėl atsi- 
gręžė į Josarjaną ir, nespėjęs nieko pasakyti, šešis kartus 
griausmingai nusičiaudėjo, po kiekvieno nelaikančiomis ko- 
jomis šastelėdamas į šalį bei keldamas delną prie nosies ir ši- 
taip veltui mėgindamas sutramdyti čiaudulį. Ašaromis pasru- 
vusių akių vokai išpurto ir paraudo. — Kas jis tariasi esąs, — 
piktai paklausė jis mėšlungiškai šnirpščiodamas ir šluostyda- 
masis nosį mėsingu riešu, - faras ar dar koks velnias? 

— Jis - kontržvalgas, - kuo ramiausiai pranešė jam Josarja- 
nas. — Čia jau turim tris, atvyksta dar daugiau. Tik neišsigąsk. 
Jie ieško klastotojo, Vašingtono Irvingo pavarde. Žmogžu- 
džiai jų nedomina. 

— Žmogžudžiai? - pasibaisėjo Dobsas. - Kodėl vadini mus 

žmogžudžiais? Vien todėl, kad ruošiamės nuknekcinti pulki- 
ninką Ketkartą? 

— IVliau, kad tave kur velnias! - liepė Josarjanas. - Negali 
kalbėti pašnibždomis? 

— Aš šnibždu. Aš... 

— Tu vis dar rėki. 

— Nerėkiu. Aš... 

— Ei tu, gal užsičiaupsi? — iš visų pusių ėmė šaukti Dobsui 
ligoniai. 

— Tuoj įkrėsiu jums visiems į kailį! — suriko Dobsas stoda- 
masis ant išklerusios medinės kėdės ir lyg patrakęs mosuoda- 
mas pistoletu. Josarjanas griebė jį už rankos ir nutempė že- 
myn. Dobsą vėl suėmė čiaudulys. 

— Man alergija, — atsiprašė išsičiaudėjęs; jam varvėjo nosis, 
ašarojo akys. 

— Kaip gaila! Jei ne alergija, būtum puikus vadas. 

— Pulkininkas Ketkartas — žudikas, — kimiu balsu pasiskun- 
dė Dobsas paslėpęs purviną, suglamžytą chaki spalvos nosi- 
nę. - Jis išžudys mus visus, jei nesiimsim žygių jam sukliudyti. 

— Gal jis nebedidins skrydžių normos. Gal šešiasdešimt yra 
riba, kurios jis nebedrįs peržengti. 

— Padidins - jis nuolatos taip daro, ir tu Žinai tai geriau už 
mane, - Dobsas palenkė kupiną emocijų veidą prie pat Josar- 
jano. Į uolą panašaus bronzinio jo smakro raumenys susimetė 
į virpančius gniutulus. - Tik pasakyk, kad neprieštarauji, ir aš 
viską rytojaus rytą sutvarkysiu. Supranti, ką tau sakau? Aš 
juk kalbu pašnibždomis, ar ne? 

Josarjanas nusuko akis nuo maldaujamo žvilgsnio, kurį 
įsmeigė į jį Dobsas. 

— Po paraliais, kartą imk ir padaryk viską pats, užuot be 
perstojo apie tai man pliauškęs. 

— Vienas bijau. Vienam man neužtenka drąsos niekam. 

— Tada nepainiok manęs į šį reikalą. Būčiau pamišėlis, jeigu 
dabar velčiausi į tokią avantiūrą. Mano kojos žaizda - neįkai- 
nojama. Mane parsiųs namo. 

— Gal iš proto išsikraustei?! —- negalėdamas patikėti sušuko 

Dobsas. — Tau tik menkutis įbrėžimas. Jis lieps tau vykdyti 
kovines užduotis, vos tik tave išrašys iš ligoninės —- nežiūrės, 
kad gavai „Purpurinę širdį“. 

— Tada aš tikrai jį nudėsiu, - prisiekė Josarjanas. - Susira- 
siu tave, ir mudu kartu tai padarysim. | 

— Tai nudėkim jį rytoj, kol dar turim galimybę, - maldavo 
Dobsas. - Kapelionas sako, kad jis vėl pasiūlė Avinjono bom- 
barduoti siųsti mūsų dalinį. Aš galiu žūti, kol tu čia gulėsi. 
Žiūrėk, kaip man dreba rankos - negaliu vairuoti lėktuvo. Aš 
virtau lūžena. 

Josarjanas bijojo pritarti. 

— Palauksiu ir pažiūrėsiu, kaip viskas klostysis. 

— Tavo bėda, kad nenori nieko daryti, - kimiu nuo įniršio 
balsu papriekaištavo Dobsas. 

— Darau viską, ką galiu, - Dobsui išėjus tyliai tarė kapelio- 
nas. — Net nuėjau į medicinos pagalbos palapinę kalbėtis su 
daktaru Danyka, kad jums padėtų. 

— Aišku, — tramdydamas šypsnį atsakė Josarjanas. - Kas 
buvo toliau? 

— Man išdažė dantenas kažkokiu purpuriniu tepalu, — susi- 
gėdęs atsakė kapelionas. 

— Ir kojų pirštus jam išdažė purpuriniu tepalu, - pridūrė 
įsiutęs Neitlis. — O paskui davė vidurius paleidžiamųjų. 

— Bet šįryt vėl pas jį nuėjau. 

— Ir jam vėl išdažė dantenas purpuriniu tepalu, - tarė Neitlis. 

— Bet man pavyko su juo pasikalbėti, - graudžiai teisinosi 
kapelionas. - Daktaras Danyka man pasirodė labai nelaimin- 
gas. Jis įtaria, kad kažkas rezga sąmokslą išsiųsti jį į Ramiojo 
vandenyno karo veiksmų teatrą. Kai pasakiau jam, kad man 
reikia jo pagalbos, jis pasiūlė kreiptis į kitą kapelioną, - kape- 
lionas kantriai nusiminęs laukė, kol Josarjanas su Danbaru 
baigs kvatoti. 

— Anksčiau maniau, kad jaustis nelaimingam - amoralu, — 
tarsi balsu mąstydamas tęsė kapelionas. - Dabar nebežinau, 
nė ką manyti. Šį sekmadienį norėjau skirti pamokslą amora- 
lumo klausimui, bet nežinau, ar apskritai galiu sakyti pamokslą 

su tomis purpurinėmis dantenomis. Papulkininkiui Kornui jos 
labai nepatiko. 

— Kapelione, kodėl jums irgi neatsigulus kuriam laikui į li- 
goninę ir neatsipūtus? - pasiūlė Josarjanas. - Čia jaustumė- 
tės patogiai. 

Kapelioną sugundė šis akiplėšiškai nedoras siūlymas ir jis 
akimirką mintyse jį net svarstė. 

— Vargu ar galėčiau, - nenoriai apsisprendė. — Man reikia 
susirengti į kelionę žemynan pas štabo raštininką Vintergry- 
ną. Daktaras Danyka sakė, kad jis gali jums padėti. 

— Vintergrynas - ko gero, įtakingiausias žmogus visoje ka- 
ro veiksmų zonoje. Jis ne tik tvarko korespondenciją, bet dar 
ir turi kopijavimo aparatą. Tačiau niekam nenori padėti. Tai 
viena iš priežasčių, dėl kurių jis daug pasieks. 

- Šiaip ar taip, norėčiau su juo pasikalbėti. Juk turi atsiras- 
ti žmogus, kuris norėtų jums padėti. 

— Verčiau pasistenkit dėl Danbaro, kapelione, - pranašiojo 
tonu paprašė Josarjanas. — Aš turiu neįkainojamą kojos Žaiz- 
dą. Dėl jos man nereikės dalyvauti koviniuose skrydžiuose. Jeigu 
jos negana, psichologas mano, kad man ne vieta armijoje. 

— Armijoje ne vieta man, — pavydžiai suinkštė Danbaras. — 
"Tas sapnas buvo mano. 

— Sapnas čia niekuo dėtas, Danbarai, —- paaiškino Josarja- 
nas. —- Tavo sapnas jam patinka. Viskas dėl mano asmenybės. 
Jis mano, kad ji skilusi. 

— Skilusi lygiai perpus, - pareiškė majoras Sandersonas, ta 
proga susivarstęs savo sunkius kareiviškus batus ir išsitepęs 
matinius lyg medžio anglys plaukus kažkokiu aromatingu kie- 
tingas ir malonus yra. - Sakau tai ne todėl, kad aš žiaurus ar 
norečiau įžeisti, - toliau dėstė jis Žiauriai, įžeidžiamai mėgau- 
damasis. — Sakau tai ne todėl, kad nekenčiu jūsų ir noriu at- 
keršyti. Ir ne todėl, kad atstūmėt mane ir siaubingai užgavot 
mano jausmus. Ne, aš medikas, todėl kalbu kuo bešališkiau- 
siai. Turiu jums labai blogą naujieną. Ar jums užteks drąsos ją 
išklausyti? 

— Dėl Dievo meilės — nereikia! —- suspigo Josarjanas. - Aš 
visiškai palūšiu. 

Majoras Sandersonas bemat įsiuto. 

— Nejaugi negalit nors kartą pasėdėti ir patylėti? — išraudęs 
kaip burokas tarė jis ir abiem kumščiais vožė į rašomąjį stalą. — 
Jūsų bėda, kad iš aukšto Žiūrit į visas visuomenės normas. Ko 
gero, ir į mane žiūrit iš aukšto vien todėl, kad vėlai subrendau 
lytiškai. Ar žinot, kas jūs? Nusivylęs gyvenimu, nelaimingas, 
nedrausmingas, prastai prisitaikęs prie aplinkos nevykėlis! — 
juo daugiau nemalonių epitetų žėrė majoras Sandersonas, juo 
labiau, rodės, taisosi jo nuotaika. 

— Taip, sere, — atsargiai pritarė Josarjanas. - Man regis, jūs 
teisus. 

— Žinoma, aš teisus. Jūs - nesubrendėlis. Nesugebėjot su- 
sitaikyti su mintimi, kad vyksta karas. 

— Tikrai taip, sere. 

— Jūs liguistai dygitės mirtimi. Ko gero, jus piktina, kad 
dalyvaujat kare ir kad jums kiekvieną akimirką gali nutraukti 
galvą. 

— Daugiau negu piktina, sere. Tai mane siutina. 

— Širdies gilumoje jums neduoda ramybės noras išgyventi. 
Be to, jums nepatinka fanatikai, skriaudikai, snobai ir veid- 
mainiai. Nesąmoningai jūs nekenčiat daugybės žmonių. 

— Sąmoningai, sere, sąmoningai, - stengdamasis padėti pa- 
taisė jį Josarjanas. - Nekenčiu jų sąmoningai. 

— Jums nemaloni mintis, kad jus gali apiplėšti, išnaudoti, 
paniekinti, pažeminti ar apgauti. Jus slegia skurdas. Jus slegia 
neraštingumas. Jus slegia persekiojimas. Jus slegia smurtas. 
Jus slegia lūšnynai. Jus slegia žmonių godumas. Jus slegia nu- 
sikaltimai. Jus slegia korupcija. Žinot, nenustebčiau, jei jūsų 
liga - maniakinė depresija. 

— Taip, sere. Ko gero, taip ir yra. 

— Nebandykit to neigti. 

— Aš ir neneigiu, sere, - atsakė Josarjanas patenkintas, kad 
juodu pagaliau ėmė taip gražiai sutarti. - Sutinku su viskuo, 
ką sakėte. 

— Vadinasi, prisipažįstat esąs beprotis? 

— Beprotis? — apstulbo Josarjanas. - Ką jūs čia šnekat?! 
Kodėl aš beprotis? Iš mudviejų beprotis esat jūs! 

Majoras Sandersonas vėl išraudo iš pasipiktinimo ir abiem 
kumščiais plojo sau per šlaunis. 

— Vadinti mane bepročiu, - taškydamasis seilėmis šaukė jis, — 
yra tipiška sadisto ir kerštingo paranoiko reakcija! Jūs iš tie- 
sų pamišęs! 

— Tai kodėl nesiunčiat manęs namo? 

— Būtinai išsiųsiu! 

— Mane siunčia namo! - džiūgaudamas pranešė Josarjanas 
parklibikščiavęs į palatą. 

— Mane irgi! - netvėrė džiaugsmu A. Fortioris. - Jie ką tik 
atėjo į palatą ir man pasakė. 

— O mane? - irzliai paklausė gydytojų Danbaras. 

— Tave? — atžariai atšovė tie. — Tu keliauji su Josarjanu. 
Atgal į eskadrilę - tuoj pat! 

Ir juodu grįžo į eskadrilę. Josarjanas įsiuto, kai greitoji par- 
vežė jį į stovyklą, ir nušlubavo ieškoti teisybės pas daktarą 
Danyką, kuris ėmė varstyti jį niūriu, paniekinamu žvilgsniu. 

— A, čia tu! — sušuko daktaras Danyka liūdnu kaltinamu ir 
pasišlykštėjusiu balsu — net kiaušinio formos maišeliai po aki- 
mis smerkiamai išsipūtė. - Amžinai galvoji vien apie save. Eik 
pažiūrėk į fronto liniją, jei nori sužinoti, kas dedasi nuo tada, 
kai atsigulei į ligoninę. 

— Mes pralaimim? - išsigando Josarjanas. 

— Pralaimim? — sušuko daktaras Danyka. - Kai užėmėm 
Paryžių, viskas, velniai griebtų, apsivertė aukštyn kojom. Nieko 
kito aš ir nesitikėjau, — jis nutilo ir jo pyktis virto liūdesiu. 
Susiraukęs dėbtelėjo į Josarjaną, tarsi tas dėl visko būtų kal- 
tas, ir varė toliau: - Amerikiečių kariai stumiasi į Vokietijos 
gilumą. Rusai išvadavo visą Rumuniją. Vos vakar Aštuntoji 
graikų armija užėmė Riminį. Vokiečiai perėjo į gynybą visuo- 
se frontuose! 

Daktaras Danyka vėl nutilo ir giliai įkvėpė oro, kad galėtų 
toliau lieti savo sielvartą. 

— Jų karo aviacija sunaikinta! — aimanavo; rodės, jis tuoj 
apsipils ašaromis. — Visa Gotų linija tuoj gali nebeatlaikyti! 

— Tai kas čia bloga? — paklausė Josarjanas. 

— Kas bloga? — sušuko daktaras Danyka. - Jeigu netrukus 
niekas nepasikeis, Vokietija gali kapituliuoti, o tada mus visus 
išsiųs į Ramųjį vandenyną! 

Josarjanas spoksojo į daktarą Danyką baisiausiai suneri- 
męs. 

— Gal iš proto išsikraustei? Ar supranti, ką tauški? 

— Bepigu tau juoktis, — verkšleno daktaras Danyka. 

— Kas, velniai griebtų, juokiasi? 

— Tu dar turi vilčių, kad viskas išsispręs: gali žūti per kovinį 
skrydį. O aš? Man visiškai nėra ko tikėtis. 

— Po perkūnais — tu iš proto išsikraustei! — stverdamas už 
marškinių ėmė kriokti Josarjanas. - Ar tai žinai? Dabar už- 
čiaupk kakarinę, kvaily, ir klausyk, ką aš tau pasakysiu! 

Daktaras Danyka ištrūko iš jo rankų. 

— Nedrįsk su manim taip kalbėti! Aš diplomuotas gydytojas. 

— Tada užčiaupk savo kvailą diplomuoto gydytojo kakarinę 
ir klausykis, ką man pasakė ligoninėje. Aš pamišęs. Tu tai Ži- 
nojai'? 

— Na ir kas? 

— Aš tikrai pamišęs. 

— Na ir kas? 

— Man varžtas atsisuko. Man trūksta vieno šulo. Nejaugi 
nesupranti? Aš kuoktelėjau. Vietoj manęs per klaidą namo 
parsiuntė kitą žmogų. Ligoninėje dirba diplomuotas psichiat- 
ras. Jis mane apžiūrėjo ir nustatė diagnozę: aš tikrų tikriau- 
sias pamišėlis. 

— Na ir kas? 

— Na ir kas?! - Josarjaną suglumino daktaro Danykos ne- 
supratingumas. — Nejaugi nesupranti, ką tai reiškia? Dabar 
gali nušalinti mane nuo kovinių skrydžių ir parsiųsti namo. 
Kas gali siųsti į mirtį beprotį? 

— O kas kitas skris? 

Makvotas skrido, nors Makvotas nebuvo pamišęs. Skrido ir 
vis dar šlubčiojantis Josarjanas, bet dar po dviejų kovinių už- 
duočių iš gandų sužinojęs, kad jam gresia vėl bombarduoti 
Boloniją, vieną šiltą popietę ryžtingai atklibikščiavo į Dobso 
palapinę ir priglaudęs pirštą prie lūpų tarė: „Ša!“ 

— Kam tu jį tildai? - paklausė Vaikutis Sempsonas, priekiniais 
dantimis lupdamas mandariną ir neatplėšdamas akių nuo komiksų 
knygelės užlankstytais lapų kampais. — Jis juk nieko nesako. 

— Nešdinkis! — liepė Vaikučiui Sempsonui Josarjanas dur- 
damas nykščiu per petį palapinės angos pusėn. 

Vaikutis Sempsonas supratingai suraukė šviesius antakius 
ir atsistojo vykdyti paliepimo. Keturis kartus švilptelėjęs į nu- 
karusius geltonus ūsus, jis nurūko į kalnus aplamdytu senu 
žaliu motociklu, kurį jau naudotą nusipirko prieš daug mėne- 
sių. Josarjanas palaukė, kol negarsus variklio amsėjimas visai 
nutilo, ir apsidairė. Kažkas ne taip: palapinė per daug tvar- 
kinga. Dobsas smalsiai jį stebėjo rūkydamas storą cigarą. Da- 
bar, kai sukaupė visą drąsą, Josarjanas mirtinai bijojo. 

— Gerai, - tarė jis. - Nužudykime pulkininką Ketkartą 
drauge. 

Dobsas siaubingai persigandęs pašoko nuo lovos. 

— Ša! — suriaumojo jis. - Nužudyti pulkininką Ketkartą? 
Ką čia paistai?! 

— Iyliau, kad tave kur velnias! - suurzgė Josarjanas. - Visa 
sala išgirs. Ar dar turi tą pistoletą? 

— Gal drignių prisirijai, ar kurių galų? - užriko Dobsas. — 
Kam man reikia galabyti pulkininką Ketkartą? 

— Kam? - Josarjanas piktai dėbčiojo į jį negalėdamas pati- 
kėti. - Kam? Juk pats taip sumanei, sakysi, ne? Argi nebuvai 
atėjęs pas mane į ligoninę kalbinti, kad padėčiau? 

Dobsas vangiai šyptelėjo. 

— Tada buvau atlikęs tik penkiasdešimt aštuonis skrydžius, — 
paaiškino jis su pasimėgavimu užtraukdamas cigarą. - Dabar 
aš jau susikrovęs daiktus ir laukiu, kada grįšiu namo. Šešias- 
dešimties skrydžių normą jau įvykdžiau. 

— Na ir kas? — atšovė Josarjanas. — Jis vis tiek ją vėl padi- 
dins. 

— Gal šįkart nebedidins. 

— Jis nuolatos ją didina. Po velnių —- kas tau pasidarė, Dob- 
sai? Paklausk Alkanojo Džo, kiek kartų jis jau buvo susikro- 
vęs daiktus. 

— Palauksiu ir pasižiūrėsiu, kas bus, — užsispyrė Dobsas. — 
Aš ne beprotis, kad velčiausi į tokį reikalą, kai man neberei- 
kia skraidyti, - jis nukrėtė nuo cigaro pelenus. - Štai ką tau 
patarsiu: atlik šešiasdešimt skrydžių kaip ir mes, o tada žiū- 
rėk, kaip viskas klostysis. 

Josarjanas vos susilaikė nespjovęs jam tiesiai į veidą. 

— Gal mane nudės nespėjus visų atlikti, - graudžiai aimana- 
vo jis pesimizmo kupinu balsu. — Sklinda gandai, kad jis vėl 
pasiūlė mūsų dalinį savanoriais bombarduoti Bolonijos. 

— Tai tik gandai, - pasipūtęs aiškino Dobsas. — Netikėk kiek- 
vienu išgirstu gandu. 

— Gal liausies man patarinėjęs? 

— Kodėl tau nepasikalbėjus su Oru? - patarė Dobsas. — 
Praėjusią savaitę jį vėl numušė į jūrą per antrąjį Avinjono bom- 
bardavimą. Gal jis jaučiasi labai nelaimingas ir sutiks jį nudėti. 

— Orui stinga smegenų, kad jaustųsi nelaimingas. 

Orą vėl numušė į jūrą, kai Josarjanas tebegulėjo ligoninėje. 
Meistriškai valdydamas sugadintą lėktuvą, jis taip švelniai nu- 
tupdė jį į žydrus raibuliuojančius vandenis netoli Marselio, 
kad nė vienas iš šešių įgulos narių nė neįsidrėskė. Iš visų pu- 
sių tykštant baltai žaliems purslams, atsidarė priekinis ir uŽ- 
pakalinis liukai, ir vyrai skubiai išsiropštė, užsimetę neprisi- 

pūtusias oranžines gelbėjimo liemenes, kurios subliūškusios 
be naudos karojo jiems ant kaklų. Liemenės neprisipūtė to- 
dėl, kad Mailas ištraukė iš pūtimo kamerų anglies dvideginio 
balionėlius ir panaudojo juos putojančiam gėrimui iš braškių, 
trintų ananasų ir ledų, kurį patiekdavo karininkų valgykloms, 
o vietoj jų prikišo rotatoriumi padaugintų raštelių su užrašu: 
„Viskas, kas naudinga M ir P įmonei, naudinga ir tėvynei“. 
Oras paskutinis iššoko iš grimztančio lėktuvo. 

— Kad būtumėt jį matęs! — pasakodamas šią sceną Josarja- 
nui, seržantas Naitas raitėsi iš juoko. - Rupūs miltai, tokio 
juokdario kaip gyvas nesat regėjęs! Nė viena liemenė neprisi- 
pūtė, nes Mailas išvogė anglies dvideginį jūsų, šunsnukių, gar- 
dėsiams gaminti. Bet paaiškėjo, kad čia nieko baisaus, mat tik 
vienas mūsų nemokėjo plaukti. Mes pasodinom tą vyruką į 
gelbėjimo valtį, vos tik Oras pritraukė ją virve prie fiuzeliažo, 
kol mes visi dar stovėjom ant lėktuvo. Tas mažytis avigalvis 
tikrai turi gabumų tokiems dalykams. Antroji valtis atsirišo ir 
nuplaukė tolyn, tad galop visi taip susigrūdom vienoje, kad 
neatsargiai krustelėjęs galėjai išmesti kaimyną tiesiai į vande- 
nį. Lėktuvas nugrimzdo po kokių trijų sekundžių, kai mes nuo 
jo nuplaukėm. Nieko nelaukę nusukom liemenių kamštelius 
aiškintis, kokių velnių jos neprisipūtė, ir radom tuos prakeik- 
tus Mailo raštelius - girdi, kas į naudą jam, tas naudinga ir 
mums visiems. Ak, tas išgama! Dievuliau, kaip mes ėmėm jį 
plūsti — visi, išskyrus tą jūsų draugužį Orą, kuris sėdėjo išsi- 
šiepęs, tarsi visiškai pritartų Mailui. 

— Sakau: gaila, kad jo nematėt. Sėdi ant valties krašto lyg 
koks laivo kapitonas, o mes visi įsmeigę į jį akis laukiam nuro- 
dymų. Kas kelias sekundes tapšteli delnais sau per šlaunis — 
atrodo, lyg drugys ar dar koks velnias jį krėstų - sako: „Gra- 
žumėlis, vyručiai, gražumėlis“, - sukikena it koks pamišęs ma- 
niakas, vėl taria: „Gražumėlis, vyručiai, gražumėlis“, — ir vėl 
kiksi lyg koks pamišęs maniakas. Jautėmės, tarsi žiūrėtume į 
kokį iš beprotnamio pabėgusį ligonį. Visa laimė, kad turėjom 
į ką vėpsoti - kitaip jau per pirmąsias minutes būtume iš pro- 
to išsikraustę, nes kiekviena banga mus visus užliedavo arba 

net išsviesdavo kelis į jūrą, tad turėdavome ropštis į valtį, bet 
čia pat atsiritusi kita vėl ištekšdavo lauk. Mirk iš juoko! Nie- 
ko daugiau neveikėm, tik kritom iš valties ir vėl į ją ropštė- 
mės. Tą nemokantį plaukti vyruką paguldėm ant dugno val- 
ties vidury, bet ir ten vos neprigėrė, nes vandens buvo tiek 
daug, kad teliūskuodamasis vis užliedavo jam veidą. O var- 
ge! 

— Tada Oras ėmė naršyti po valties dėtuves, ir prasidėjo 
didžiausios smagybės. Pirmiausia jis rado dėželę šokoladukų 
ir juos išdalijo, tad mes sėdėjom ir kramtėm sūrius, šlapius 
šokoladukus, o bangos vis svaidė mus į jūrą. Paskui rado sul- 
tinio kubelių ir ištirpdė juos aliuminio puodeliuose. Paskui 
rado arbatos. Nepatikėsit — išvirė! Ar galit įsivaizduoti: mūsų 
šiknos mirksta vandeny, oO jis vaišina mus arbata! Iš juoko aš 
vis kritau į jūrą. Mes visi kvatojom už pilvų susiėmę. O jis 
viską daro kuo rimčiausiai, tik vis kvailai kikena ir šiepiasi 
kaip pamišėlis. Na ir trenktas! Ką rado, viską panaudojo. Ra- 
do skysčio rykliams baidyti ir nieko nelaukęs išpylė į jūrą. 
Rado dažų vandeniui žymėti ir tuoj pat išbėrė. Paskui iškniso 
valo bei džiovinto masalo ir jo veidas nušvito, tarsi prie mūsų 
būtų priplaukęs gelbėtojų kateris ir išgelbėjęs, kol dar mirti- 
nai nesušalom ar kol vokiečiai neatsiuntė iš Specijos laivo pa- 
imti į nelaisvę ar sušaudyti iš kulkosvaidžių. Mes nė apsidai- 
ryti nespėjom, kai Oras jau įmerkęs valą į vandenį ir meške- 
rioja laimingas kaip gaidys kirmėlę suradęs. Aš jo klausiu: 
„Leitenante, ką tikitės sugauti?“ - „Menkę“, - atsako jis man. 
Laimė, kad nesugavo, kitaip pats būtų ėdęs žalią ir dar mus 
privertęs, mat rado knygelę, kurioje perskaitė, esą žalias men- 
kes valgyti sveika. 

— Paskui jis rado tokį mėlyną irklą, dydžio sulig arbatiniu 
šaukšteliu, ir, aišku, puolė irtis - tuo pagaliuku bandė išjudin- 
ti beveik pusės tonos svorį. Ar galit įsivaizduoti? Paskui išsi- 
traukė nedidelį magnetinį kompasą ir didelį drėgmei atspa- 
raus popieriaus žemėlapį. Kai gelbėjimo kateris maždaug už 
pusvalandžio prie mūsų priplaukė, jis sėdėjo užmetęs valą su 
jauku, išsiskleidęs žemėlapį sau ant kelių, pasidėjęs ant vir- 

šaus kompasą ir iš visų jėgų yrėsi tuo mėlynu šakaliuku, tarsi 
skubėtų į Maljorką. Dieve brangus, na ir kvaiša! 

Seržantas Naitas, kaip ir Oras, puikiai žinojo apie Maljor- 
ką, mat Josarjanas dažnai jiems pasakodavo apie tokius ro- 
jaus kampelius kaip Ispanija, Šveicarija ar Švedija, kur ameri- 
kiečių lakūnai galėjo didžiausios prabangos apsupti dykinėti 
internuotų asmenų stovyklose, kol baigsis karas — reikėjo tik 
ten nusigauti. Josarjanas eskadrilėje garsėjo kaip didžiausias 
internavimo reikalų žinovas ir kaskart skrisdamas į šiauriau- 
sius Italijos rajonus vylėsi, kad dėl nenumatytų aplinkybių teks 
pasukti lėktuvą į Šveicariją. Aišku, jam labiau būtų patikę Šve- 
dijoje, nes Žmonės ten protingesni ir pakantesni - ten jis būtų 
galėjęs nuogas maudytis su gražiomis merginomis žemais ap- 
simestinai priešiškais balsais ir paleisti į pasaulį ištisas gentis 
nepaklusnių pavainikių josarjaniukų, kuriuos auginti padėtų 
nė kiek nesmerkianti valdžia. Tačiau Švedija nepasiekiama — 
per toli, todėl Josarjanas vis laukė, kada skrendant virš Itali- 
jos Alpių zenitinio pabūklo sviedinio skeveldra išves iš rikiuo- 
tės vieną variklį, ir jis gaus dingstį pasukti į Šveicariją. Pilotui 
jis nė nesakys, kad rodo jam kelią į šią šalį. Josarjanui dažnai 
kildavo mintis susimokius su kokiu patikimu lakūnu suvai- 
dinti, neva sugedo variklis, o paskui paslėpti melagystės pėd- 
sakus nutupdžius lėktuvą ant pilvo, neišleistais ratais. Deja, iš 
eskadrilės lakūnų jis visiškai pasitikėjo tik Makvotu, o tas bu- 
vo visai laimingas Pjanosoje ir vis dar jausdavo didžiulį kaifą 
praburgzdamas lėktuvu virš Josarjano palapinės ar prariau- 
modamas taip žemai virš besimaudančių vyrų, kad vėjas nuo 
jo lėktuvo propelerių išvarydavo vagas jūros paviršiuje ir su- 
keldavo bangeles, kurios jam nuskridus dar ilgai teliūskuoda- 
VOsi. 

Apie Dobsą ir Alkanąjį Džo negalėjo būti nė kalbos, juo 
labiau apie Orą, kuris vėl krapštėsi prie krosnies degalų purkš- 
tuvo, kai Josarjanas liūdnas paršlubavo į palapinę, nesulau- 
kęs Dobso paramos. Krosnis, kurią Oras meistravo iš dugnu 
aukštyn apverstos metalinės statinės, stovėjo ant jo paties iš- 
lietų lygių betoninių grindų. Oras uoliai darbavosi klūpoda- 

mas. Stengdamasis nekreipti į jį dėmesio, Josarjanas nukabal- 
davo prie savo lovos ir sunkiai pratisai atsidūsėjęs atsisėdo. 
Prakaito lašeliai džiūdami badė kaktą. Dobsas įvarė jam dep- 
resiją. Daktaras Danyka varė jam depresiją nuolatos. Blogos 
lemties nuojauta, apėmusi stebint klūpantį Orą, vėl sukėlė jam 
depresiją. Josarjanas pajuto, kad jį visą tampo traukuliai. Gys- 
los vienam rieše ėmė tvinkčioti, net visi nervai, rodės, krūp- 
čioja. 

Oras stebėjo Josarjaną per petį; pro pražiotas drėgnas lū- 
pas švietė arkliški dantys. Ištiesęs ranką į šoną, Oras ištraukė 
iš skrynutės butelį šilto alaus ir atkimšęs padavė Josarjanui. 
Nė vienas neištarė nė žodžio. Josarjanas nulaižė ištryškusią 
putą ir atlošė galvą. Oras be garso šypsodamas varstė jį suktu 
žvilgsniu. Josarjanas atsargiai į jį dirsčiojo. Oras negarsiai 
šnypščiamai kriuktelėjo ir vėl kibo į darbą. Josarjanas visas 
įsitempė. 

— Tik nepradėk! — paprašė jis grasinamai, rankomis tvir- 
čiau sugniauždamas alaus butelį. —- Tik nepradėk taisyti tos 
savo krosnies. 

— Aš jau beveik baigiu, - tyliai sukikeno Oras. 

— Nė velnio. Tu dar tik pradedi. 

— Štai purkštuvas. Matai? Jau beveik surinktas. 

— O tu ruošiesi jį ardyti. Žinau, ką sumanei, šunsnuki pra- 
keiktas. Mačiau tave tai darant tris šimtus kartų. 

Oras net pasipurtė iš džiaugsmo. 

— Aš noriu sutvarkyti purkštuvą, nes jis smarkiai leido de- 
galus, - paaiškino jis. - Dabar jau tik truputį varva. 

— Negaliu į tave žiūrėti, - abejingai prisipažino Josarjanas. — 
Jei nori krapštytis prie kokio didelio daikto — prašom. Bet 
tame purkštuve apstu mažų dalyčių, ir mane siutas ima ma- 
tant, kaip tu šitaip triūsi dėl tokių mažyčių ir niekam nereika- 
lingų šūdelių. 

— Jie nėra nereikalingi vien todėl, kad maži. 

— Man nė motais. 

— Atleisk, nesupratau? 

— Krapštykis man nematant. Tu laimingas nevisprotis, tad 

nežinai, kaip jaučiasi tokie kaip aš. Kai tu imi krapštytis prie 
tokių šūdniekių, su manim ima dėtis dalykai, kurių nė negaliu 
paaiškinti. Imu suprasti, kad negaliu tavęs pakęsti. Pradedu 
tavęs nekęsti. Ne juokais kyla mintis sudaužyti tą butelį tau į 
galvą ar smeigti į kaklą medžioklinį peilį. Supranti? 

Oras linktelėjo nutaisęs labai protingą veidą. 

— Dabar aš purkštuvo neardysiu, — tarė jis pradėdamas ar- 
dyti lėtais, nepailstamais, be galo tiksliais judesiais, palenkęs 
negražų kaimietišką veidą prie pat grindų. Mažytį mechaniz- 
mą jis vartė tarp pirštų taip rūpestingai, kad, rodės, jam nė 
galvoti nereikia — užtenka susikaupimo. 

Mintyse jį keikdamas, Josarjanas nusprendė nekreipti dė- 
mesio, bet nesusilaikęs tuoj pat užbaubė: 

— Velniai griebtų, ko taip skubi tvarkyti tą krosnį? Vis dar 
kepina karštis. Tikriausiai netrukus eisim maudytis. Ko tau 
nerimauti dėl šalčių? 

— Dienos eina trumpyn, - filosofiškai pastebėjo Oras. - No- 
rėčiau sutvarkyti ją tau, kol dar yra laiko. Kai baigsiu, turėsi 
geriausią krosnį visoje eskadrilės stovykloje. Dabar štai su- 
tvarkysiu liepsnos reguliatorių, tada ji galės degti visą naktį, o 
metalinės plokštės skleis šilumą po visą palapinę. Jei prieš miegą 
paliksi pastatęs ant jos šalmą vandens, pabudęs rasi šilto vandens 
nusiprausti. Argi nemalonu? Jei norėsi išsivirti kiaušinių ar sriu- 
bos, tau tereikės pastatyti štai čia puodą ir uždegti ugnį. 

— Kodėl vis šneki apie mane? - parūpo Josarjanui. - O pats 
kur būsi? 

Menkutis Oro liemuo staiga ėmė tirtėti iš tramdomos pa- 
šaipos. 

— Nežinau, - sušuko jis, ir pro kalenančius arkliškus dantis 
lyg pratrūkusių jausmų srautas siūbtelėjo keistas banguotas 
kikenimas. Vėl prašneko dar nebaigęs juoktis, ir žodžiai tiško 
kartu su seilėmis. - Jeigu mane ir toliau taip dažnai numuši- 
nės, neįsivaizduoju, kur būsiu. 

— Kodėl nemėgini prašytis atleidžiamas nuo kovinių užduo- 
čių, Orai? — užjaučiamai paklausė Josarjanas. — Tu juk turi 
pagrindą. 

— Aš atlikau tik aštuoniolika skrydžių. 

— Užtai beveik kiekvieną kartą tave numušė. Kassyk paki- 
lęs į orą tupi priverstinai: arba ant vandens, ar dar kur. 

— Kovinės užduotys man patinka — būna velniškai smagu. 
"Turėtum keletą kartų skristi su manim, kai neskirs vyriau- 
siuoju bombarduotoju. Oi prisijuoksi! Chichi. 

Oras trykšdamas džiaugsmu pažiūrėjo į Josarjaną akių kraš- 
teliais. 

— Mane vėl paskyrė vyriausiuoju, — vengdamas jo žvilgsnio 
atsakė Josarjanas. 

— Turiu galvoj, kai neskrisi vyriausiuoju. Žinai, kaip pasi- 
elgtum, jei būtum toks protingas kaip aš? Nieko nelaukęs nu- 
eitum pas Sardinį su Kikilu ir pasiprašytum skristi su manim. 

— Kad būčiau numuštas kas kartą lėktuvui pakilus? Koks 
čia malonumas? 

— Kaip tik dėl to ir turėtum šitaip pasielgti, - nenusileido 
Oras. — Tikriausiai mūsų eskadrilėje nerasi kito piloto, kuris 
mokėtų nutupdyti lėktuvą ant vandens ar dirvone taip gerai 
kaip aš. Tau būtų gera praktika. 

— Gera praktika kam? 

— Gera praktika tam atvejui, jei kada nors tektų priversti- 
nai tupdyti lėktuvą. Chichichi. 

— Gal turi dar butelį alaus? — niūriai paklausė Josarjanas. 

— Nori trenkti man per galvą? 

Šįsyk Josarjanas nusijuokė. 

— Kaip kekšė Romoje? 

Oras gašliai suprunkštė; iš pasitenkinimo nuo rojaus obuo- 
liukų išsipūtę Žandai dar labiau išpampo. 

— Ar tikrai nori sužinoti, kodėl ji tvatijo mane per galvą 
bateliu? — erzino jis. 

— Aš pats Žinau, —- nesileido erzinamas Josarjanas. — Neit- 
lio kekšė man papasakojo. 

— Nieko ji tau nepasakojo, — su žavinga slibino šypsena at- 
sakė Oras. 

Josarjanui pagailo Oro: jis buvo toks mažutis ir negražus. 
Kas jį apgins, jeigu liks gyvas? Kas apgins tokį geraširdišką, 

naivų nykštuką kaip Oras nuo chuliganų, plėšikų ir vikrių spor- 
tininkų, tokių kaip pasipūtęs, savim pasitikintis Eplbis, kurių 
akyse musės ir kurie trypte jį tryps kiekvienai progai pasitai- 
kius? Josarjanas dažnai nerimaudavo dėl Oro. Kas užstos jį 
nuo priešiškumo ir apgaulės, nuo ambicingų vyrų ir kartaus 
snobizmo graužiamos tūzo žmonos, nuo šlykščių mėgėjų pa- 
sipelnyti ir draugiškai besišypsančio kaimyno mėsininko, ku- 
ris kiš jam prastos mėsos? Oras buvo laimingas, nieko bloga 
neįtariantis kvailelis - tai išdavė net kupeta garbanotų margų 
plaukų, perskirtų per vidurį. Tokiems jį pažeminti ar apgauti — 
juokų darbas. Jie išvilios jo pinigus, dulkins žmoną, uis vai- 
kus. Josarjanas pajuto, kaip jį užlieja užuojautos banga. 

Oras buvo keistenybių ir nešvankių minčių kupinas neūžau- 
ga, simpatingas nykštukas, turintis tūkstantį vertingų sugebė- 
jimų, iki gyvenimo galo neleisiančių išbristi iš skurdo. Jis mo- 
kėjo lituoti ir jam pavykdavo sukalti dvi lentas jų nesuskal- 
džius ir nesulanksčius vinių. Jis net mokėjo gręžti skyles. Kol 
Josarjanas gulėjo ligoninėje, jis daug ką patvarkė palapinėje. 
Dilde ar kaltu jis išgremžė betone griovelį, tad plonytė benzi- 
no žarnelė, ateinanti į krosnį iš bako, kurį jis pastatė ant ožio 
lauke, dabar buvo tiksliai sulig grindų viršumi. Iš atliekamų 
bombų dalių jis sumeistravo atramėlę malkoms židinyje ir pri- 
kišo į ją storų beržinių pliauskų; įdėjęs į beicuoto medžio rė- 
melius iš žurnalų išplėštas krūtingų merginų nuotraukas, pa- 
kabino virš židinio. Oras sugebėdavo atidaryti dažų skardinę. 
Jis mokėjo dažus maišyti ir skiesti, taip pat grandyti senus 
dažus. Mokėjo kapoti malkas ir matuoti liniuote. Sugebėdavo 
užkurti laužą. Galėdavo kasti duobes ir turėjo gyslelę nešioti 
jiem abiem vandenį iš bakų, stovinčių prie valgyklos, kanist- 
rais ir gertuvėmis. Į visiškai nereikalingą darbą jis galėdavo 
įnikti ištisas valandas ir kantriai krapštydavosi nepailsdamas, 
nejusdamas nuobodulio, nepraverdamas burnos, lyg būtų ne 
gyvas padaras, o koks kelmas. Jo išmanymas apie gyvąją gam- 
tą kėlė šiurpą: jis nebijojo nei šunų, nei kačių, nei vabalų, nei 
kandžių ir be baimės valgė žuvienę bei žarnokus. 

Josarjanas niūriai atsiduso ir ėmė mąstyti apie gandus dėl 

naujojo Bolonijos bombardavimo. Purkštuvas, kurį ardė Oras, 
dydžio buvo maždaug sulig nykščiu, ir, be korpuso, susidėjo 
iš trisdešimt septynių dalių, kurių dauguma buvo tokios ma- 
žytės, kad Orui teko smarkiai spausti jas nagų galiukais, kai 
atsargiai dėliojo ant grindų tvarkingomis, metodiškomis eilė- 
mis, nėsyk nepaspartindamas judesių, bet nėsyk ir nesulėtin- 
damas, nenuvargdamas ir per visą šį monotonišką darbą nė 
karto net nestabtelėjo - nebent mesti šelmišką maniako žvilgs- 
nį į Josarjaną. Tas stengėsi į jį nežiūrėti. Suskaičiavęs dalis, 
pamanė tuoj išprotėsiąs. Jis nusigręžė ir užsimerkė, bet tada 
pasidarė dar blogiau, nes dabar jį pasiekė vien garsai: vos gir- 
dimi iš proto varantys nenuilstantys spragsėjimai, pirštų šiu- 
renimas ir lengvučių dalelių dzinksėjimas bei šleikštus ritmin- 
gas kriokiantis Oro kvėpavimas. Josarjanas sugniaužė kumš- 
čius, ir jo žvilgsnis nukrypo į peilį ilgomis kaulo kriaunomis, 
kabantį dėkle virš palapinės negyvėlio lovos. Vos pagalvojo, 
kaip nudurs Orą, įtampa atslūgo. Mintis nužudyti Orą buvo 
tokia absurdiška, kad jis, apimtas keisto įnorio ir susižavėji- 
mo, ėmė kuo rimčiausiai ją svarstyti. Stebeilydamas į Oro 
sprandą spėliojo, kur jo pailgosios smegenys. Be galo elegan- 
tiškai į jas įdūrus, Oras mirtų, ir jiedviem išsispręstų daugybė 
sudėtingų, skausmingų problemų. 

— Ar skauda? — tarsi savisaugos instinkto skatinamas, tą 
akimirką paklausė Oras. 

— Kas skauda? - įdėmiai jį nužvelgęs paklausė Josarjanas. 

— Koja, — keistai, paslaptingai nusijuokęs atsakė Oras. — 
Tu vis dar šlubčioji. 

— Turbūt pripratau, ir tiek, — lengviau atsiduso Josarjanas. — 
Manau, netrukus atprasiu. 

Oras atsigulė šonu ant grindų, paskui atsiklaupė ant vieno 
kelio ir atsisuko į Josarjaną. 

— Ar prisimeni, — tarsi sunkiai prisimindamas tęsiamu bal- 
su paklausė jis, - merginą, kuri vanojo mane bateliu Romoje? 

Oras sukikeno, kai Josarjanas šūktelėjo neva suirzęs. 

— Susitarkim: aš tau papasakosiu, kodėl ta mergina trankė 
man per galvą bateliu, jei atsakysi į vieną mano klausimą. 

— Kokį klausimą? 

— Ar kada nors dulkinai Neitlio merginą? 

— Aš? —- Josarjanas nustebęs nusijuokė. - Nedulkinau. O 
dabar pasakyk, kodėl ta mergina tave talžė. 

— Čia buvo ne klausimas, - pergalingai džiūgaudamas pra- 
nešė Oras. - Mudu tik šnekučiavomės. Ji elgiasi taip, tarsi 
būtum ją dulkinęs. 

— Bet aš jos nedulkinau. Tai kaip ji elgiasi? 

— Ji elgiasi, tartum tu jai nepatiktum. 

— Jai niekas nepatinka. 

— Kapitonas Purvinsas jai patinka, - priminė Oras. 

— Todėl, kad šlykščiai su ja elgiasi. Sitaip kiekvienas gali 
palenkti merginą. 

— Ji nešioja ant kulkšnies plokštelę su jo vardu. 

— Jisai verčia ją nešioti, kad išerzintų Neitlį. 

— Jinai net atiduoda jam dalį pinigų, gautų iš Neitlio. 

— Klausyk, ko tu iš manęs nori? 

— Ar kada nors dulkinai mano merginą? 

— Tavo merginą? Kas, po velnių, ta tavo mergina? 

— Ta, kur trankė man per galvą bateliu. 

— Buvau su ja porą kartų, - prisipažino Neitlis. - Nuo kada 
jinai tavo mergina? Kur tu lenki? 

— Tu jai irgi nepatinki. 

— Po paraliais, man nusispjaut, ar jai patinku, ar ne. Aš jai 
patinku tiek pat kaip ir tu. 

— Ar ji kada nors daužė tau per galvą bateliu? 

— Orai, aš pavargau. Atstok nuo manęs. 

— Chichichi. O kaip liesoji grafienė Romoje su liesąja duk- 
terėčia? — vis uoliau šelmiškai kabinėjosi Oras. - Ar kada nors 
jas dulkinai? 

— Ak, kaip to norėčiau! —- nuoširdžiai atsiduso Josarjanas. 
Jam užteko išgirsti šį klausimą, ir mintyse jau regėjo daug 
kartų matytą nepadorų, gašlų vaizdą: jo rankos glosto smul- 
kučius mėsingus jų sėdmenis ir krūtis. 

— Joms tu irgi nepatinki, - pastebėjo Oras. - Joms patin- 
ka Artis ir Neitlis, bet tu nepatinki. Atrodo, kad moterims 

tu apskritai nepatinki. Manau, kad tu blogai veiki žmones. 

— Moterys pamišusios, — atrėžė Josarjanas niūriai laukda- 
mas neišvengiamo kito klausimo. 

— O kaip tavo mergina? — apsimestinai liūdnai smalsavo 
Oras. — Toji storulė? Na ta, plikoji. Žinai - ta plika storulė 
Sicilijoje su turbanu, kuri net suprakaitavusi davėsi su mumis 
kiaurą naktį. Ji taip pat pamišusi? 

— Gal aš ir jai nepatikau? 

— Kaip tu galėjai tvatytis su plika mergina? 

— Iš kur galėjau žinoti, kad ji plika? 

— Aš Žinojau, — pasigyrė Oras. — Nuo pat pradžių žinojau. 

- Žinojai, kad ji plika? — nustebęs sušuko Josarjanas. 

— Ne, žinojau, kad šis purkštuvas neveiks, jei pamiršiu įdėti 
vieną dalį, - atsakė Oras tirštai nuraudęs iš džiaugsmo, kad 
vėl apmulkino Josarjaną. - Ar negalėtum paduoti tarpiklį, nu- 
riedėjusį tau prie kojos? 

— Ne, čia jo nėra. 

— Kaip nėra? — atsakė Oras ir, suėmęs nagais kažkokį ne- 
matomą daiktą, prikišęs parodė Josarjanui. - Teks man viską 
pradėti iš naujo. 

— Jei pradėsi — užmušiu. Nudėsiu nieko nelaukęs. 

— Kodėl niekad su manim neskrendi? - staiga paklausė Oras 
ir pirmą kartą pažiūrėjo Josarjanui tiesiai į akis. - Štai klausi- 
mas, atsakymą į kurį noriu išgirsti. Kodėl niekad su manim 
neskrendi? 

Josarjanas didžiai susigėdęs nusigręžė. 

— Aš jau sakiau kodėl. Mane dažniausiai skiria vyriausiuoju 
bombarduotoju. 

— Ne todėl, - purtydamas galvą paprieštaravo Oras. - Po 
pirmojo Avinjono bombardavimo tu nuėjai pas Sardinį su Ki- 
kilu ir pasakei niekad nebenorįs su manim skraidyti. Juk to- 
dėl, ar ne? 

Josarjanas pajuto, kaip kaista skruostai. 

— Ne, aš pas juos nėjau, - pamelavo. 

— Ėjai, - ramiai paprieštaravo Oras. - Prašei, kad tavęs ne- 
skirtų į jokį lėktuvą, kurį pilotuosiu aš, Dobsas ar Huplis, nes 

tau baugu, kai mes sėdim prie valdymo prietaisų. O Sardinis 
su Kikilu atsakė negalį daryti tau išimties, nes taip būtų nesą- 
žininga tiems, kam teks su mumis skraidyti. 

— Na ir kas? - atšovė Josarjanas. - Niekas nuo to juk nepa- 
sikeitė. 

— Bet jie nė karto neliepė tau skristi su manim, - Oras vėl 
dirbo klūpodamas ant abiejų kelių. Jo žodžiuose nebuvo nei 
kartėlio, nei priešiškumo, vien užgauta savimeilė, tad Josarja- 
nui buvo dar sunkiau, nors Oras vis dar šiepėsi ir prunkštė, 
tikrai reikėtų skraidyti su manim. Aš visai neblogas lakūnas ir 
tavim pasirūpinčiau. Mane išties dažnai numuša, bet aš dėl to 
nekaltas, ir niekas, skridęs mano lėktuvu, dar nesusižeidė. Taip, 
sere, jeigu turėtum smegenų, ar žinai, ką darytum? Nueitum 
tiesiai pas Sardinį su Kikilu ir pasakytum, kad nori skraidyti į 
kovines užduotis tik su manim. 

Josarjanas palinko į priekį ir įdėmiai pažvelgė į neperpran- 
tamą jo prieštaringų jausmų kaukę. 

— Tu mėgini man kažką pasakyti? 

— Chichichichi, - atsakė Oras. - Aš mėginu tau pasakyti, 
kodėl ta stambi merga tąsyk trankė man per galvą bateliu, bet 
tu man neleidi. 

— Sakyk. 

— Ar skrisi su manim? 

Josarjanas juokdamasis papurtė galvą. 

— Tave vėl numuš į jūrą. 

Orą iš tikrųjų vėl numušė į jūrą, kai įvyko Bolonijos bom- 
bardavimas, apie kurį sklido gandai, ir jis rėžėsi lėktuvu, liku- 
siu su vienu varikliu, į putotas vėjo genamas bangas, kurios 
ritosi slegiamos besitvenkiančių karingų juodų audros debe- 
sų. Jis užgaišo ropšdamasis iš lėktuvo ir galų gale vienas atsi- 
dūrė pripučiamojoje valtyje, kurią ėmė nešti tolyn nuo antro- 
sios valties su kitais įgulos vyrais, tad kai skrosdamas vėjo 
plakamo lietaus šydą atskubėjęs juos paėmė gelbėtojų kate- 
ris, Oras jau buvo dingęs iš akiračio. Jau temo, kai vyrai grįžo 
į eskadrilės stovyklą. Apie Orą niekas nieko nebuvo girdėjęs. 

— Nesijaudink, — ramino Vaikutis Sempsonas, vis dar apsi- 
muturiavęs storomis antklodėmis ir lietpalčiu, kuriais jį kate- 
ryje apgaubė gelbėtojai. - Jeigu jis nepaskendo per audrą, tik- 
riausiai kas nors jau bus jį paėmęs. Audra greitai baigėsi. Ker- 
tu lažybų: jis tuoj tuoj pasirodys. 

Josarjanas grįžo į palapinę laukti tuoj tuoj pasirodysiančio 
Oro ir užkūrė krosnį, kad jam būtų šilta. Krosnis veikė pui- 
kiai; kaitrią jos liepsną galėjai reguliuoti rankenėle purkštuvo, 
kurį Oras pagaliau baigė taisyti. Lietutis švelniai barbeno į pa- 
lapinės stogą, medžius ir žemę. Josarjanas išvirė skardinę sriu- 
bos, kad Orui būtų karštimo, ir belaukdamas visą ją suvalgė. 
Jis dar išvirė Orui kietai virtų kiaušinių ir juos taip pat sušlamš- 
tė. Paskui sukirto visą skardinę sūrio iš neliečiamųjų atsargų. 

Kaskart, kai susigriebdavo nerimaująs, primindavo sau, kad 
Oras moka viską ir be garso juokdavosi prisiminęs, kaip ser- 
žantas Naitas pasakojo apie Orą gelbėjimo valtyje: palinkęs 
virš žemėlapio ir kompaso, gulinčių ant kelių, neapsakomai 
susikaupęs kemša į šypsančią, kikenančią burną vieną per- 
mirkusį šokoladuką po kito ir, nepaisydamas žaibo, griausti- 
nio bei lietaus, pareigingai darbuojasi skaisčiai mėlynu žaisli- 
niu irkliuku, vilkdamas iš paskos valą su džiovintu jauku. Jo- 
sarjanas nė kiek neabejojo Oro gebėjimu išgyventi. Jeigu to- 
kiu kvailu įrankiu įmanoma pagauti žuvį, Oras būtinai ją pa- 
gaus, O jeigu jis pasiryžęs pagauti menkę, taip ir padarys, nors 
tuose vandenyse lig tol niekas nebuvo pagavęs menkių. Josar- 
janas pasišildė dar vieną skardinę sriubos ir suvalgė, kol ne- 
ataušo. Kaskart, kai trinktelėdavo automobilio durelės, jis vil- 
tingai nusišypsodavo ir atsigręždavo į palapinės angą klausy- 
damasis, bene išgirs žingsnius. Jis žinojo, kad bet kurią aki- 
mirką Oras įeis į palapinę: didelėmis Žžvilgančiomis nuo lie- 
taus akimis, išsipūtusiais žandais ir arkliškais dantimis. Apsi- 
vilkęs gerokai per didelį geltonos klijuotės lietpaltį su gobtu- 
vu ir todėl juokingai panašus į linksmą Naujosios Anglijos 
austrių gaudytoją, jis pralinksmins Josarjaną išdidžiai atkišęs 
sugautą didžiulę negyvą menkę. 

Tačiau Oras nepasirodė. 

Suskingas 


Kitą dieną apie Orą vis dar nebuvo jokių Žinių, tad seržantas 
Vitkombas su pagirtinu operatyvumu ir nemenka viltimi už- 
rašų knygelėje pasižymėjo, kad praėjus dar devynioms die- 
noms reikės nusiųsti oficialų laišką artimiesiems su pulkinin- 
ko Ketkarto parašu. Užtat atėjo žinutė iš generolo Suskingo 
štabo, ir Josarjanas prisiartino pasmalsauti prie minios kari- 
ninkų, puskarininkių bei eilinių su trumpikėmis ir glaudė- 
mis, kurie sumišę ir pikti dūzgė prie skelbimų lentos prie- 
šais raštinę. 

— Kuo ypatingas šis sekmadienis? — Alkanasis Džo pakėlęs 
balsą klausė Vado Baltosios Pusiau Avižos. - Kodėl mes tu- 
rim nerengti parado šį sekmadienį, kai jų nerengiam nė vieną 
sekmadienį - a? 

Josarjanas prasibrovė į priekį ir pratisai skausmingai atsi- 
duso, perskaitęs kabantį trumpą skelbimą: 


Dėl aplinkybių, nepriklausomų nuo manęs, šio sekma- 
dienio popietę paradas neįvyks. | 
PULKININKAS SEISKOPFAS 


Dobsas buvo teisus: iš tikrųjų šiapus Atlanto dabar siuntė vi- 
sus, net leitenantą Šeiskopfą, kuris priešinosi šiam perkėli- 
mui iš visų jėgų, pasitelkęs į pagalbą visą savo protą. Pas gene- 
rolą Suskingą jis prisistatė be galo nepatenkintas. 

Generolas Suskingas pasveikino pulkininką Šeiskopfą ne- 
apsakomai Žavingai — girdi, jis netveriąs džiaugsmu, kad tas 
tarnausiąs jo dalinyje. Dabar, kai jo štabe atsirado dar vienas 

pulkininkas, jis galėsiąs imtis agitacijos, kad jam skirtų dar du 
majorus, dar keturis kapitonus, dar šešiolika leitenantų ir ne- 
suskaičiuojamą gausybę eilinių bei puskarininkių, rašomųjų 
mašinėlių, stalų, bylų spintų, automobilių bei kitų nepapras- 
tai svarbių įrankių ir medžiagų, pakelsiančių jo prestižą ir su- 
stiprinsiančių jo smogiamąją jėgą kare, kurį jis paskelbė gene- 
rolui Šmiksonui. Dabar jis turėjo du pulkininkus; generolas 
Šmiksonas turėjo viso labo penkis, be to, keturi iš jų vadova- 
vo koviniams padaliniams. Taigi nesigriebęs bemaž jokių in- 
trigų, generolas Suskingas atliko manevrą, ilgainiui padvigu- 
binsiantį jo galią. Jam padėjo ir tai, kad generolas Šmiksonas 
dabar dažniau pasigerdavo. Ateitį generolas Suskingas jau vaiz- 
davosi rožinę, tad į šaunųjį naują pavaldinį žvelgė su švytinčia 
šypsena. 

Visuose svarbiuose dalykuose generolas Suskingas, kaip jis 
pats visuomet pastebėdavo ruošdamasis viešai kritikuoti ku- 
rio savo artimo bendražygio darbą, buvo realistas. Jis buvo 
gražus, rausvaveidis penkiasdešimt trejų metų vyras. Jis vi- 
suomet laikydavosi nerūpestingai ir ramiai, o uniformas siū- 
dindavosi pagal užsakymą. Jo plaukai buvo žili, akys kiek trum- 
paregiškos, lūpos — plonos ir atsikišusios. Jis buvo įžvalgus, 
grakštus, rafinuotas vyras, jautriai reaguodavęs į visų silpny- 
bes, tik ne į savąsias, ir kuriam visi aplinkiniai, tik ne jis pats, 
atrodė juokingi kvailiai. Generolas Suskingas didžiulį dėmesį 
skyrė skonio ir stiliaus smulkmenoms. Uždaviniai jam būda- 
vo ne svarbūs, o tik prioritetiniai. Netiesa, kad jis rašė aplin- 
kraščius, kuriuose girdavo save ir rekomenduodavo išplėsti 
jo kompetencijos ribas skiriant vadovauti kovinėms operaci- 
joms - jis rašydavo tik cirkuliarus. Kitų karininkų cirkuliarų 
stilius jam visuomet būdavo pompastiškas, arogantiškas ir sto- 
kojantis subtilumo. Kitų klaidos jam visuomet atrodydavo ap- 
gailėtinos. Pats klaidų nedarydavo - jos jam tik įsibraudavo. 
Jis reikalaudavo ne griežtos drausmės, o disciplinos. Jis nie- 
kad nieko nesužinodavo - jį informuodavo patikimi šaltiniai. 
Jis niekad neatsidurdavo nemalonioje padėtyje - tik situacijo- 
je. Vienaip ar kitaip elgtis jį versdavo aplinkybės. Jis niekuo- 

met nepamiršdavo, kad juoda ir balta nėra spalvos, ir niekuo- 
met nepainiodavo eibės su aibe. Jis galėdavo kuo sklandžiau- 
siai netiksliai cituoti Platoną, Nyčę, Montenį, Teodorą Ruz- 
veltą, markizą de Sadą ir Voreną Hardingą. Tokie nauji klau- 
sytojai kaip pulkininkas Šeiskopfas generolui Suskingui buvo 
Dievo dovana - jie suteikdavo jam įkvepiančią galimybę at- 
verti visą stulbinantį erudito lobyną žodžių Žaismų, šmaikščių 
posakių, šmeižtų, pamokslų, anekdotų, patarlių, epigramų, 
aforizmų, sąmojų ir kitokių pikantiškų frazių. Lipšniai šypso- 
damas jis pradėjo pažindinti pulkininką Šeiskopfą su naująja 
aplinka. 

— Vienintelė mano yda, - tarstelėjo jis nutaisęs geraširdišką 
miną ir stebėdamas, kokį poveikį padarys jo žodžiai, - ta, kad 
neturiu jokių ydų. 

Pulkininkas Šeiskopfas nenusijuokė ir šitaip apstulbino ge- 
nerolą Suskingą. Jo entuziazmą prislėgė sunkus abejonės še- 
šėlis. Jis pradėjo vienu iš labiausiai nusisekusių, visuomet pa- 
siteisindavusių savo paradoksų, todėl jam sukėlė didžiulį ne- 
rimą tai, kad pašnekovas neparodė jį įvertinęs jokiu krustelė- 
jimu raumens neperprantamo veido, kuris jam staiga tiek at- 
spalviu, tiek faktūra ėmė panėšėti į nenaudotą trintuką. Gal 
pulkininkas Šeiskopfas išvargęs, kilniai pateisino jį mintyse 
generolas Suskingas. Jis juk sukorė ilgą kelią, be to, viskas 
aplink jam nepažįstama. Generolo Suskingo požiūris į visus 
pavaldinius, tiek karininkus, tiek puskarininkius ir eilinius, 
buvo paženklintas ta pačia maloningo pakantumo ir atlaidu- 
mo dvasia. Jis dažnai sakydavo, girdi, jeigu jo pavaldiniai lei- 
sis bent šiek tiek jo įtikinami, jis leisis dar labiau jų įtikina- 
mas. Viskas baigsis tuo, kaip jis visada suktai kikendamas pri- 
durdavo, kad jų nuomonės niekad nesutaps. Generolas Su- 
skingas laikė save estetu ir intelektualu. Kai žmonės su juo 
nesutikdavo, jis ragindavo juos būti objektyvius. 

Tai prisimindamas generolas Suskingas padrąsinamai žvel- 
gė į pulkininką Šeiskopfą ir, kilniadvasiškai atleidęs už ne- 
įvertintą sąmojį, toliau jį švietė: 

— Atvykai pačiu laiku, Šeiskopfai. Dėl prastos mūsų dalinių 

vadovybės vasaros puolimas sustojo, todėl man verkiant rei- 
kia kieto, patyrusio, kompetentingo karininko, tokio kaip tu, 
kad padėtų rašyti cirkuliarus, nes daugiausia iš jų visi sužino, 
kokie mes nepakeičiami ir kiek daug triūso įdedame. Tikiuo- 
si, daug rašai? 

— Aš nieko neišmanau apie rašymą, - niūriai burbtelėjo pul- 
kininkas Šeiskopfas. 

— Dėl to nesijaudink, —- nerūpestingai mostelėjęs ranka nu- 
ramino generolas Suskingas. — Paprasčiausiai perduok gautą 
užduotį kam nors kitam ir pasikliauk Fortūna. Mes tai vadi- 
nam dalijimusi atsakomybe. Žemiausiame mano vadovauja- 
mos organizacijos lygmenyje yra žmonių, kurie atlieka dar- 
bus, kai nurodymai juos pasiekia, ir viskas klostosi sklandžiai 
man beveik nė piršto nepajudinant. Tikriausiai taip yra todėl, 
kad aš geras administratorius. Be to, šios didelės mūsų orga- 
nizacijos atliekami darbai nereikšmingi ir niekad nebūna sku- 
būs. Kita vertus, svarbu visiems parodyti, kad mes labai daug 
triūsiam. Jei pamatysi, kad neužtenka darbuotojų, pranešk 
man. Aš jau paprašiau tau į pagalbininkus dviejų majorų, ke- 
turių kapitonų ir šešiolikos leitenantų. Nors visi mūsų darbai 
nėra labai reikšmingi, svarbu, kad visi matytų, jog mes labai 
daug dirbame, sutinki? 

— O kaip su žygio konkursais? - įsiterpė pulkininkas Šeis- 
kopfas. 

— Kokiais žygio konkursais? — paklausė generolas Suskin- 
gas, apimtas negeros nuojautos, kad jo retorika vėl nuėjo šu- 
niui ant uodegos. 

— Nejaugi aš negalėsiu kiekvieną sekmadienio popietę or- 
ganizuoti žygio konkursų? - irzliai paklausė pulkininkas Šeis- 
kopfas. 

— Žinoma, negalėsi. Kaip tau atėjo į galvą toks dalykas? 

— Betgi man sakė, kad galėsiu. 

— Kas taip sakė? 

— Karininkai, atsiuntę mane čionai. Jie man sakė, kad galė- 
siu vaikyti vyrus po paradų aikštę kiek širdis geis. 

— Jie tau melavo. 

— Jie nesąžiningai su manim pasielgė, sere. 

— Atleisk, Šeiskopfai. Aš pasiryžęs daryti viską, kad jaustu- 
meis čia laimingas, bet apie žygio konkursus negali būti nė 
kalbos. Mūsų organizacijos žmonių per mažai, kad galėtume 
rengti konkursus, o kovinių padalinių vyrai ims atvirai maiš- 
tauti, jei bandysim priversti juos žygiuoti. Deja, tau teks kurį 
laiką pakentėti, kol perimsim visą vadovavimą. Tada su vyrais 
galėsi daryti ką nori. 

— O kaip su mano žmona? - nepatenkintas įtariai paklausė 
pulkininkas Šeiskopfas. — Aš juk galėsiu ją čia išsikviesti, ar ne? 

- Žmoną? Po galais - kam to reikia? 

— Vyras ir žmona turi gyventi kartu. 

— Apie tai irgi negali būti nė kalbos. 

— Bet man sakė, kad galėsiu ją čia išsikviesti! 

— Tau dar kartą pamelavo. 

— Jie neturėjo teisės man meluoti! — sudrėkusiomis iš pasi- 
piktinimo akimis sušuko pulkininkas Šeiskopfas. 

— Aišku, kad turėjo, - šaltai, su gerai apskaičiuota rūstybės 
doze balse atkirto generolas Suskingas, mat nusprendė nieko 
nelaukęs išsiaiškinti, ar naujasis jo pulkininkas nepabūgs jo 
pliekiamas. - Nebūk toks subingalvis, Šeiskopfai. Žmonės turi 
teisę daryti viską, ko nedraudžia įstatymai, o įstatymo, kuris 
draustų tau meluoti, nėra. Nuo šiol negaišink man laiko to- 
kiomis sentimentaliomis banalybėmis, aišku? 

— Klausau, sere, — pralemeno pulkininkas Šeiskopfas. 

Pulkininkas Šeiskopfas visas ištižo — net graudu buvo į jį 
žiūrėti — ir generolas Suskingas mintyse padėkojo moiroms, 
atsiuntusioms pavaldiniu tokį lepšį. O juk galėjo pasitaikyti 
koks narsus šaunuolis - baisu net pagalvoti! Pasiekęs pergalę 
generolas Suskingas atlyžo. Be to, jis nemėgo žeminti savo 
pavaldinių. 

— Jeigu tavo Žmona tarnautų Moterų armijos korpuse - ko 
gero, galėčiau susitarti, kad ją čia perkeltų. Bet tai - būtina 
sąlyga. 

— Jos draugė tarnauja Moterų armijos korpuse, - viltingai 
prisiminė pulkininkas Šeiskopfas. 

— Deja, to neužtenka. Tegul ponia Šeiskopf įstoja į Moterų 
armijos korpusą, jeigu to nori, ir aš parsiųsdinsiu ją čionai. 
Bet dabar, mano brangusis pulkininke, tau leidus grįšime prie 
mūsų nedidelio karo. Karinė situacija yra tokia, - generolas 
Suskingas atsistojo ir priėjo prie sukamojo stovo su didžiu- 
liais spalvotais žemėlapiais. 

Pulkininkas Šeiskopfas išbalo. 

— Mes juk nesiruošiam dalyvauti mūšiuose? — siaubo apim- 
tas paklausė jis. 

— Ne, žinoma, ne, - maloniai nusijuokęs atlaidžiai patikino 
jį generolas Suskingas. — Nereikia taip blogai apie mane gal- 
voti! Todėl mes vis dar čia, Romoje. Aišku, norėčiau persi- 
kelti šiauriau, į Florenciją, idant galėčiau palaikyti glaudesnį 
ryšį su buvusiu pirmosios klasės eiliniu Vintergrynu, bet man 
nepatinka, kad visai arti Florencijos vyksta kautynės. 

Generolas Suskingas paėmė medinę rodomąją lazdelę ir gu- 
miniu jos galiuku žvaliai perbraukė nuo vienos Italijos pakran- 
tės iki kitos. 

— Čia, Šeiskopfai, vokiečiai. Galingi jų gynybiniai įtvirtini- 
mai kalnuose sudaro vadinamąją Gotų liniją. Jie nesileis iš- 
stumiami iki pat pavasario pabaigos, bet bukagalviai mūsų va- 
dai vis tiek mėgins juos iš ten išmušti. Vadinasi, mes, specia- 
liųjų tarnybų darbuotojai, turim beveik devynis mėnesius sa- 
vo tikslui pasiekti. O tas tikslas - perimti visus JAV ginkluo- 
tųjų oro pajėgų bombonešių dalinius. Kadangi mėtyti bombas 
priešams ant galvų — ypatinga paslauga, - generolas Suskin- 
gas kimiai sukikeno, - tai ir teikti ją privalo specialiosios tar- 
nybos. Manau, su manim sutinki? 

Nors pulkininkas Šeiskopfas niekaip neparodė sutinkąs, ge- 
nerolas Suskingas jau buvo taip įsijautęs į savo gražbylystę, 
kad to nė nepastebėjo. 

— Mūsų situacija dabar tiesiog pavydėtina. Atvyksta naujų 
kadrų — tu vienas iš jų — o laiko kruopščiai suplanuoti visą 
strategiją turim daugiau negu užtektinai. Mūsų artimiausias 
tikslas — štai čia, - generolas Suskingas paslinko lazdelės smai- 
galį į pietus Pjanosos salos link ir reikšmingai pabarbeno į 

žodį ŠMIKSONAS, kurį didelėmis raidėmis pats užrašė juo- 
du pieštuku. 

Pulkininkas Šeiskopfas prisimerkęs prikišo nosį prie pat že- 
mėlapio, ir pirmą kartą nuo tada, kai įėjo į kabinetą, bejaus- 
miame jo veide šmėstelėjo menkutė supratimo kibirkštėlė. 

— Man regis, supratau! - sušuko jis. — Taip, dievaži, supratau! 
Mūsų pirmoji užduotis - išvaduoti Šmiksoną iš priešo, ar ne? 

— Ne, Šeiskopfai, - geraširdiškai nusijuokė generolas Su- 
skingas. - Šmiksonas kaunasi mūsų pusėje. Jis ir yra priešas. 
Generolas Šmiksonas vadovauja keturioms bombonešių gru- 
pėms, kurias mes turime iš jo atimti, jei norim tęsti puolimą. 
Įveikę generolą Šmiksoną, gausime lėktuvus ir gyvybiškai svar- 
bius aerodromus, kurių mums reikia norint perkelti operaci- 
jas į kitas vietoves. Beje, mūšis su juo, galima sakyti, jau lai- 
mėtas. 

Tyliai kikendamas generolas Suskingas nuėjo prie lango ir, 
susidėjęs ant krūtinės rankas, nugara atsišliejo į palangę di- 
džiai patenkintas savo sąmojingumu, nuovokumu ir apsimes- 
tinai abejingu akiplėšiškumu. Savimeilę kuteno sumaniai pa- 
rinkti žodžiai. Generolas Suskingas mėgdavo klausytis savo 
kalbų, ypač kai kalbėdavo apie save. 

— Generolas Šmiksonas tiesiog nenumano, ko prieš mane 
griebtis, — piktdžiugiavo jis. - Aš nuolatos kišuosi į jo kompe- 
tencijos sritį išsakydamas pastabas ir kritiką klausimais, į ku- 
riuos man nėra ko kišti nosies, o jis nežino, kaip man sukliu- 
dyti. Kai jis kaltina mane bandant sumenkinti jo autoritetą, aš 
lyg niekur nieko atsakau nurodąs jo klaidas vien tam, kad pa- 
daryčiau galą nemokšiškumui ir šitaip paspartinčiau mūsų per- 
galę. Paskui nutaisau nekaltą veidą ir klausiu jo, ar jis nusista- 
tęs prieš spartesnę mūsų pergalę. Jis pasišiaušia, ima plūstis, 
bet ničnieko negali padaryti. Jo bėda, kad jis atsiliko nuo gy- 
venimo. Be to, baigia prasigerti. Tas vargšas pusgalvis apskri- 
tai neturėtų būti generolas. Jis neturi stiliaus — visiškai jokio. 
Ačiu Dievui, jo dainelė sudainuota. 

Generolas Suskingas mėgaudamasis sukikeno ir sklandžiai 
perėjo prie mėgstamos intelektualios aliuzijos. 

— Kartais įsivaizduoju esąs Fortinbrasas iš Viljamo Šekspy- 
ro pjesės „Hamletas“. Tas veikėjas vis rezga ir rezga pinkles, 
o kai visus sukiršina, kuo ramiausiai pasirodo ir išpeša iš to 
sau naudą. Šekspyras — puikus... 

— Aš nieko neišmanau apie pjeses, - bukai pertraukė jį pul- 
kininkas Šeiskopfas. 

Generolas Suskingas apstulbęs į jį pažiūrėjo. Dar niekad 
šitaip šiurkščiai ir atsainiai nebuvo pamintas ir ignoruotas jo 
palyginimas su garsiosios Šekspyro dramos veikėju. Jis nuo- 
širdžiai susirūpino, kokį avigalvį įpiršo jam Pentagonas. 

— O apie ką išmanai? — kandžiai paklausė jis. 

— Apie žygio konkursus, — entuziastingai atsakė pulkinin- 
kas Šeiskopfas. - Ar aš galėsiu siuntinėti cirkuliarus dėl žygio 
konkursų? 

— Galėsi, jei tik nepaskirsi konkrečios dienos, - vis dar su- 
siraukęs generolas Suskingas grįžo prie savo kėdės ir atsisė- 
do. - Ir su sąlyga, kad cirkuliarų siuntinėjimas netrukdys pa- 
grindinei tavo pareigai - rekomenduoti vadovybei išplėsti spe- 
cialiųjų tarnybų veiklą, įtraukiant į ją vadovavimą kovinėms 
operacijoms. 

— Ar negalėčiau skirti žygio konkursų konkrečią dieną, o 
paskui jų atšaukti? 

Generolas Suskingas akimirksniu nušvito. 

— Koks puikus sumanymas! Apsiribok tuo, kad kiekvieną 
savaitę atidėk žygio konkursus — nesivargink nurodydamas 
konkrečią dieną. Šitaip sukelsi kur kas didesnį sąmyšį. 

Generolas Suskingas vėl tryško linksmybe ir širdingumu. 

— Taip, Šeiskopfai, — tarė jis, - man regis, tavo idėja tikrai 
verta dėmesio! Koks kovinio dalinio vadas galėtų pyktis su 
mumis už tai, kad įspėjom jo vyrus, jog ateinantį sekmadienį 
žygio konkursas neįvyks? Mes juk tik konstatuosim visiems 
žinomą faktą. Bet potekstė - labai gili. Taip, be galo gili. Lei- 
sim suprasti, kad panorėję galim skirti žygio konkurso dieną. 
Tu pradedi man patikti, Šeiskopfai. Užsuk prisistatyti pulki- 
ninkui Kargiliui ir papasakok jam, ką sumanęs. Neabejoju, 
kad judu pajusit abipusę simpatiją. 

Netrukus į generolo Suskingo kabinetą baikščiai įsiveržė 
pasipiktinęs pulkininkas Kargilis. 

— Aš tarnauju čia seniau negu pulkininkas Šeiskopfas, - pa- 
siskundė jis. - Kodėl atšaukinėti žygio konkursų negalėčiau aš? 

— Nes Šeiskopfas turi patirties organizuojant žygio konkur- 
sus, O tu jos neturi. Jei nori, gali atšaukinėti Karių laisvalaikio 
organizavimo tarnybos trupių pasirodymus. Beje, kodėl to ne- 
darai? Tik įsivaizduok, kokioje daugybėje dalinių kas dieną 
nevyksta KLOT trupių pasirodymai! Pagalvok, kiek dalinių 
neaplanko kiekvienas garsus estrados meistras! Taip, Kargili, 
man regis, tavo idėja tikrai verta dėmesio! Mano galva, tu ką 
tik atvėrei mums visiškai naują veiksmų sritį. Pasakyk pulki- 
ninkui Šeiskopfui, kad liepiau tavo vadovaujamam imtis šio 
reikalo. Ir davęs jam nurodymų siųsk pas mane. 

— Pulkininkas Kargilis sako, kad liepiat jam vadovaujant 
atšaukinėti KLOT trupių pasirodymus, — pasiskundė pulki- 
ninkas Šeiskopfas. 

— Nieko panašaus aš jam nesakiau, - atsakė generolas Su- 
skingas. - Tarp mudviejų kalbant, Šeiskopfai, aš nelabai pa- 
tenkintas pulkininku Kargiliu. Jis valdingas ir tingus. Norė- 
čiau, kad įdėmiai stebėtum, ką jis daro, ir pasistengtum pri- 
versti jį daugiau nuveikti. 

— Jis be perstojo kiša nosį kur nereikia, - piktinosi pulki- 
ninkas Kargilis. — Jis neleidžia man nieko nuveikti. 

— Tas Šeiskopfas - ganėtinai keistas, - mąsliai pritarė gene- 
rolas Suskingas. - Labai įdėmiai jį stebėk ir mėgink išsiaiškin- 
ti, ką jis rezga. 

— Jis kiša nosį į mano reikalus! - suriko pulkininkas Šeis- 
kopfas. 

— Dėl to nesijaudink, Šeiskopfai, — tarė generolas Suskin- 
gas džiūgaudamas, kad taip sumaniai įtraukė pulkininką Šeis- 
koptą į savo vadovavimo modelį: pulkininkai jau beveik nesi- 
kalbėjo vienas su kitu. - Pulkininkas Kargilis tau pavydi, kad 
taip sumaniai tvarkaisi su žygio konkursais. Jis baiminasi, kad 
skirsiu tave atsakingą už bombų raštus. 

Pulkininkas Šeiskopfas pastatė ausis. 

— Kas yra bombų raštai? 

— Bombų raštai? — pakartojo generolas Suskingas švytėda- 
mas iš pasitenkinimo savim. —- Bombų raštai yra terminas, ku- 
rį aš sugalvojau vos prieš keletą savaičių. Jis nieko nereiškia, 
bet nepatikėsi, kaip greitai prigijo. Aš įtikinau daugybę žmo- 
nių, kad svarbiausia — jog bombos sprogtų viena šalia kitos, 
nes tuomet fotografuojant iš lėktuvo išeina gražios nuotrau- 
kos. Pjanosoje vienas pulkininkas taip užsikrėtė šiuo sumany- 
mu, kad jam beveik neberūpi, ar kliudo taikinį, ar ne. Nu- 
skriskim ten šiandien ir pasismaginkim su juo. Šitaip sukelsi- 
me pulkininko Kargilio pavydą, be to, šįryt iš Vintergryno su- 
žinojau, kad generolas Šmiksonas skris į Sardiniją. Generolas 
Šmiksonas kraustosi iš proto sužinojęs, kad aš inspektavau 
vieną jo dalinį tuo metu, kai jis tikrino kitą. Gal mes dar spė- 
sim į instruktažą. Jie bombarduos mažytį neginamą kaimelį — 
pavers jį griuvėsių krūva. Iš Vintergryno - beje, dabar jis jau 
buvęs seržantas — sužinojau, kad ši operacija visiškai nereika- 
linga. Vienintelis jos tikslas — sukliudyti vokiečiams atsiųsti 
pastiprinimą, nors šiuo metu mes nė neplanuojam pulti. Nie- 
ko nepadarysi: taip jau atsitinka, kai į aukštus postus skiria 
vidutinybes, - jis tingiai mostelėjo ranka didžiulio Italijos Že- 
mėlapio link. - Tas kalnų kaimelis toks nereikšmingas, kad nė 
nepažymėtas žemėlapyje. 

Į parengtinį instruktažą pulkininko Ketkarto dalinyje jie vis 
dėlto nebespėjo. Tuo metu, kai juodu pasirodė, majoras Den- 
bis įtikinėjo: 

— Jis ten yra, patikėkit manim. Jis ten tikrai yra. 

— Kur? - apsimesdamas nematąs įžūliai klausė Danbaras. 

— Čia, žemėlapyje, ties šiuo nestaigiu vingiu. Nejaugi nema- 
tai to nestaigaus vingio savo žemėlapyje? 

— Nematau. 

— O aš matau, - pareiškė Havermejeris durdamas pirštu į 
Danbaro žemėlapį. - Šiose nuotraukose kaimelis gerai maty- 
ti. Aš viską supratau. Operacijos tikslas - visą kaimelį nuleis- 
ti kalno šlaitu ir užversti kelią, kad vokiečiams tektų valyti 
visas nuolaužas — teisingai? 

— Teisingai, - nosine šluostydamas suprakaitavusią kaktą 
patvirtino majoras Denbis. - Džiaugiuosi, kad kai kas čia ima 
suprasti. Dvi šarvuočių divizijos trauks iš Austrijos į Italiją 
šiuo keliu. Kaimelis stovi ant tokio stataus šlaito, kad visos 
namų ir kitų jūsų sugriautų pastatų nuolaužos nugarmės že- 
myn ir užvers kelią. 

— Kokia, po velnių, iš to nauda? - parūpo Danbarui. Josar- 
janas žiūrėjo į jį su baime ir susižavėjimu. — Vokiečiams už- 
teks poros dienų sutvarkyti tam keliui. 

Majoras Denbis stengėsi nesivelti į ginčą. 

— Matyt, vadovybė mano, kad tai naudinga, - taikiai atsakė 
jis. - Tikriausiai todėl ir liepė vykdyti šią operaciją. 

— Ar kaimiečiai įspėti? — paklausė Makvotas. 

Majoras Denbis nusiminė, kad ir Makvotas eina prieš jį. 

— Manau, kad ne. 

— Nejaugi mes negalėjom išmėtyti lapelių, pranešančių 
kaimiečiams, kada atskrisim jų bombarduoti? - paklausė Jo- 
sarjanas. — Ar negalim bent jau žodžiu jų įspėti, kad pasi- 
trauktų? 

— Manau, kad ne, - majoras Denbis ėmė labiau prakaituoti; 
jo akys vis dar neramiai šaudė į šalis. — Vokiečiai gali sužinoti 
ir pasirinkti kitą kelią. Tiesą sakant, gerai nieko nežinau - tik 
spėlioju. 

— Jie net nesulįs į slėptuves, - krimtosi Danbaras. — Visi 
vaikai, šunys ir seniai išbėgę į gatves ims džiugiai moti pamatę 
atskrendant mūsų lektuvus. Dievuliau brangus - kodėl mes 
negalim palikti jų ramybėj? 

— Kodėl mes negalim užversti kelio kitoj vietoj? —- paklausė 
Makvotas. - Kodėl būtinai ten? 

— Nežinau, - liūdnai atsakė majoras Denbis. - Tikrai neži- 
nau. Klausykit, vyrai, mes privalom pasitikėti viršininkais, ku- 
rie duoda mums įsakymus. Jie žino, ką daro. 

— Nė velnio jie nežino, —- nesutiko Danbaras. 

— Kokios bėdos? — paklausė papulkininkis Kornas tingiai 
eidamas per instruktažo kambarį - gelsvai rudi marškiniai iš- 
sipešioję, rankos sukištos į kišenes. 

— Viskas gerai, papulkininki, — tikino majoras Denbis ner- 
vingai bandydamas nuslėpti kilusį nesutarimą. — Mes tik apta- 
rinėjam operaciją. 

— Jie nenori bombarduoti kaimelio, — išdavė majorą Denbį 
Havermejeris ir paniekinamai sukikeno. 

— Bybi tu nelaimingas! — užriko ant jo Josarjanas. 

— Atstok nuo Havermejerio! - liepė Josarjanui papulkinin- 
kis Kornas. Prisiminęs, kaip tas girtas šiurkščiai jį užsipuolė 
karininkų klube pirmojo Bolonijos bombardavimo išvakarė- 
se, nusprendė būsiant išmintingiau nukreipti savo nepasiten- 
kinimą į Danbarą. - Kodėl nenori bombarduoti kaimelio? 

— Nes tai Žiauru - štai kodėl. 

— Žiauru? - lediniu geraširdišku balsu paklausė papulki- 
ninkis Kornas. Netramdomas Danbaro priešiškumas tik aki- 
mirką jį išgąsdino. —- Argi leisti toms dviem vokiečių divizi- 
joms susikauti su mūsų daliniais nebūtų dar žiauriau? Nepa- 
mirškit, kad tuomet ir amerikiečiai gali paguldyti galvas. Gal 
norėtumėt, kad būtų pralietas amerikiečių kraujas? 

— Amerikiečių kraujas šiaip ar taip liejasi. O tie žmonės 
taikiai sau gyvena ir nedaro niekam nieko bloga. Kodėl, po 
šimts velnių, negalim palikti jų ramybėj? 

— Bepigu tau šnekėti, - šaipėsi papulkininkis Kornas. — Čia, 
Pjanosoje, tau saugu. Tau juk niekas nepasikeis, kai atvyks 
vokiečių pastiprinimai, ar ne? 

Danbaras susigėdęs tirštai išraudo. 

— Kodėl mes negalim užversti kelio kitur? — staiga jo balsas 
tapo nuolankus. — Ar negalėtume susprogdinti kokio kalno 
šlaito ar subombarduoti paties kelio? 

— Gal mieliau vėl skristum į Boloniją? - tyliai ištartas klau- 
simas driokstelėjo kaip šūvis, i1r kambaryje stojo nejauki, grės- 
minga tyla. Josarjanas karštai meldėsi, kad Danbaras nebe- 
prasižiotų — net pačiam pasidarė gėda. Danbaras nudelbė akis, 
ir papulkininkis Kornas suprato laimėjęs. — Taip ir maniau, 
kad nenorėtum, — neslėpdamas paniekos tyčiojosi toliau. — 
Žinot, mudviem su pulkininku Ketkartu labai sunkiai pavyko 
gauti jums šią visiškai nepavojingą užduotį. Jei labiau norėtu- 

mėt skristi bombarduoti Bolonijos, Specijos ar Feraros, susi- 
tarti su vyresnybe bus juokų darbas, - jo akys grėsmingai su- 
žibo už berėmių akinių, pajuodęs kvadratinis smakras ryžtin- 
gai išsišovė. — Jūs tik man pasakykit. 

— Aš tai norėčiau, - bemat pasigyrė Havermejeris ir dar 
kartą paniekinamai sukikeno. — Man patinka skristi į Boloni- 
ją be jokių klaidinamųjų manevrų, sukišus galvą į bombų tai- 
kiklį ir klausantis, kaip iš visų pusių drioksi zenitinių pabūklų 
sviediniai. Man didžiausias kaifas, kai vyrai po operacijos laks- 
to paskui mane plūsdami šlykščiausiais žodžiais. Net eiliniai 
taip įniršta, kad ima mane keikti ir grasina išdaužyti marmūzę. 

Papulkininkis Kornas juokais tepštelėjo Havermejeriui per 
smakrą ir nieko jam neatsakęs lygutėliu bejausmiu balsu krei- 
pėsi į Danbarą ir Josarjaną: 

— Garbės žodis, niekas taip nesikremta dėl tų sušiktų ital- 
palaikių kalnuose kaip mudu su pulkininku Ketkartu. Mais 
c'est la guerre.* Neužmirškit, kad karą pradėjom ne mes, o 
Italija. Ir kad agresoriai buvom ne mes, o italai. Ir dar: nors ir 
kaip stengtumės, negalėtume pridaryti tokių Žiaurenybių ita- 
lams, vokiečiams, rusams ar kinams, kokių jie pridaro vieni 
kitiems, — vis taip pat nedraugiškai žiūrėdamas į majorą Den- 
bį, papulkininkis Kornas draugiškai spustelėjo jam petį. - Tęsk 
instruktažą, Denbi. Būtinai išaiškink jiems, kaip svarbu, kad 
bombų piešinys būtų glaudus. 

— Oi ne, pulkininke, - tankiai mirksėdamas paprieštaravo 
majoras Denbis. - Bombarduojant šį taikinį to nereikia. Aš 
kaip tik liepiau vyrams mėtyti bombas dvidešimt metrų viena 
nuo kitos, kad kelias būtų užverstas per visą kaimelio ilgį, o 
ne vienintelėj vietoj. Jei bombos kris pakrikai, kelio užvarta 
bus kur kas masyvesnė. 

— Užvarta mums nerūpi, — pranešė jam papulkininkis Kor- 
nas. — Pulkininkas Ketkartas po operacijos nori gauti gražią 
iš lektuvo padarytą fotografiją, kurią būtų ne gėda siųsti vy- 
resnybei. Nepamiršk, kad į bendrąjį instruktažą atvyks gene- 


* Bet karas yra karas. (Pranc.) 

rolas Suskingas - jo požiūrį į bombų piešinius žinai. Beje, ma- 
jore, verčiau skubėk aiškinti operacijos smulkmenų ir nešdin- 
kis, kol jo dar čia nėra. Generolas Suskingas negali tavęs pa- 
kęsti. 

— Oi ne, papulkininki, - paslaugiai pataisė jį majoras Den- 
bis. - Manęs negali pakęsti generolas Šmiksonas. 

— Generolas Suskingas taip pat. Tiesą sakant, niekas negali 
tavęs pakęsti. Baik ką pradėjęs, Denbi, ir dink iš akių. In- 
struktažą vesiu aš. 

— Kur majoras Denbis? — paklausė pulkininkas Ketkartas, 
atvažiavęs į bendrąjį instruktažą kartu su generolu Suskingu 
ir pulkininku Šeiskopfu. 

— Vos pamatęs jus atvažiuojant, jis paprašė leidimo pasiša- 
linti, — atsakė papulkininkis Kornas. — Jis mano, kad genero- 
las Suskingas jo nemėgsta. Šiaip ar taip, aš pats ketinau vesti 
instruktažą. Man tai kur kas geriau sekasi. 

— Puiku! - tarė pulkininkas Ketkartas. - Ne! - jau kitą aki- 
mirką paprieštaravo sau pulkininkas Ketkartas prisiminęs, kaip 
šauniai papulkininkis Kornas pasirodė prieš generolą Šmik- 
soną per instruktažą prieš pirmąjį Avinjono bombardavimą. — 
Aš pats jį vesiu. 

Įkvėptas minties, kad yra vienas iš generolo Suskingo nu- 
mylėtinių, pulkininkas Ketkartas ėmė vadovauti instruktažui, 
amsėdamas žodžius įdėmiai besiklausantiems žemesniojo ran- 
nerolo Šmiksono. Jis žinojo, kad stovėdamas ant pakylos pra- 
segta marškinių apykakle, trumpai kirptais žilstelėjusiais plau- 
kais ir dar su kandikliu rankoje daro gerą įspūdį. Jam sekėsi 
kuo puikiausiai — jis net pamėgdžiojo kai kurias generolo Šmik- 
sono tarties klaidas ir nė kiek nesibaimino naujojo generolo 
Suskingo pulkininko, bet netikėtai prisiminė, kad generolas 
Suskingas neapkenčia generolo Šmiksono. Jo balsas iškart ėmė 
lūžinėti, o pasitikėjimas savim išgaravo. Jis instinktyviai ka- 
panojosi į priekį degdamas iš pažeminimo. Staiga jį apėmė 
siaubinga pulkininko Šeiskopfo baimė. Aviacijos grupėje at- 
sirado dar vienas pulkininkas — taigi dar vienas varžovas, dar 

vienas priešas, dar vienas žmogus, kuris jo nekenčia. O šitas — 
aiškiai kietas riešutas! Pulkininką Ketkartą nupurtė šiurpi min- 
tis: o kas, jeigu pulkininkas Šeiskopfas jau papirko visus susi- 
rinkusiuosius, kad imtų dejuoti, kaip tada, prieš pirmąjį Avin- 
jono bombardavimą? Kaip reikės juos nutildyti? Kaip tai su- 
teps jo reputaciją! Pulkininką Ketkartą apėmė toks siaubas, 
kad jis jau buvo bekviečiąs į pagalbą papulkininkį Korną, ta- 
čiau vargais negalais susitvardė ir sutikrino laikrodžius. Tuo- 
met suprato pasiekęs pergalę, nes dabar bet kurią akimirką 
galėjo instruktažą baigti. Jam pavyko išsisukti iš tokios keb- 
lios padėties! Jam norėjosi triumfuojamai, paniekinamai nu- 
sijuokti pulkininkui Šeiskopfui į akis. Šitaip šauniai atlaikęs 
tokį sunkų išbandymą, instruktažą jis baigė įkvepiančiais Žo- 
džiais, kuriais — kuždėjo jam nuojauta - jis visiems parodė 
esąs iškalbos, takto ir subtilumo meistras. 

— Vyrai, šiandien pas mus apsilankė labai iškilus svečias — 
generolas Suskingas iš specialiųjų tarnybų - žmogus, kuriam 
turime būti dėkingi už beisbolo lazdas, komiksų knygeles ir 
Karių laisvalaikio organizavimo tarnybos trupių pasirodymus. 
Aš norėčiau skirti šią operaciją jam. Skriskit ir bombarduo- 
kit - vardan manęs, vardan savo tėvynės, vardan Dievo ir var- 
dan šio didžiojo amerikiečio — generolo S. S. Suskingo. Ir Žiū- 
rėkit, kad visos bombos kliudytų taikinį! 

Josarjanui visai neberūpėjo, kur krinta jo bombos, bet jam 
toli šaukė iki Danbaro - tas numetė bombas už kelių šimtų 
metrų nuo kaimelio ir turės stoti prieš karo lauko teismą, jei 
bus įrodyta, kad tyčia taip pasielgė. Taigi Danbaras nusiplovė 
rankas nuo nemalonios užduoties, iš anksto nė žodeliu neuž- 
siminęs net Josarjanui. Josarjanas negalėjo suprasti, kas atsi- 
tiko Danbarui, kai nualpo ligoninėje — atsivėrė akys ar apte- 
mo protas. 

Danbaras dabar retai juokdavosi ir atrodė visai nykstąs. Jis 
karingai urgzdavo ant aukštesnio rango karininkų, net ant ma- 
joro Denbio, be to, šiurkščiai, atžariai ir šventvagiškai burno- 
davo net girdint kapelionui, kuris dabar Danbaro bijojo ir, 
rodės, taip pat nyksta. Šventa kapeliono kelionė pas Vinterg- 
ryną nedavė vaisių: dar viena šventovė paaiškėjo esanti tuš- 
čia. Vintergrynas buvo taip apsivertęs darbais, kad pats nega- 
lėjo priimti kapeliono. Pasipūtęs jo padėjėjas davė kapelionui 
dovanų vogtą Zipo firmos žiebtuvėlį ir teikėsi pranešti, kad 
Vintergrynas pernelyg užsiėmęs karo reikalais, todėl negalįs 
skirti dėmesio tokiems nereikšmingiems dalykams kaip skai- 
čius kovinių skrydžių, kuriuos turi atlikti kariai. Kapelionas 
nerimavo dėl Danbaro, o dabar, dingus Orui, dažniau susi- 
mąstydavo apie Josarjaną. Kapelionui, vienam gyvenusiam erd- 
vioje palapinėje, kurios smailus stogas lyg karsto antvožas kas- 
nakt apgaubdavo niūria vienatve, atrodė neįtikėtina, kad Jo- 
sarjanui patinka gyventi vienam. 

Josarjanas vėl buvo paskirtas vyriausiuoju bombarduotoju, 
tad jo pilotu tapo Makvotas. Vien tai jį dabar ir guodė, nes vis 

dar jautėsi visiškai bejėgis akivaizdoje mirtinų pavojų, prieš 
kuriuos buvo beginklis. Sėdėdamas lėktuvo nosyje, jis nematė 
net Makvoto ir antrojo lakūno. Regėdavo vien išpurtusį, ap- 
skritaveidį Arfį, kurio nemokšiškumas galutinai išvedė jį iš 
kantrybės. Kartais skrendant Josarjaną apimdavo visą kūną 
draskantis įniršis ir neviltis, ir jis trokšdavo, kad jį vėl paže- 
mintų ir paskirtų į lėktuvą, skrendantį ne rikiuotės priekyje, o 
sparne, ir kad sėdėtų ne prie bombų taikiklio, kurio jam visai 
nereikėjo, o prie užtaisyto kulkosvaidžio - galingo, sunkaus, 
stambaus kalibro ginklo, kurį kerštingai sugriebęs abiem ran- 
komis galėtų lyg laukinis tratinti į visus jį kankinančius nela- 
buosius: į rūkstančius juodus zenitinių pabūklų sviedinių ka- 
muolius; į vokiečių artileristus ant žemės, kurių nė nematė ir 
tikriausiai negalėjo pasiekti savo kulkomis, net jeigu ir būtų 
spėjęs nusitaikyti; į Havermejerį ir Eplbį pirmajame lėktuve, 
kai tie bebaimiai kvailiai be jokių klaidinamųjų manevrų arti- 
nosi prie taikinio per trečiąjį Bolonijos bombardavimą, kada 
sviediniai iš dviejų šimtų dvidešimt keturių zenitinių pabūklų 
paskutinį kartą kliudė vieną iš Oro variklių, ir jam teko leistis 
į jūrą tarp Genujos ir Specijos prieš pat prasidedant tai trum- 
pai audrai. 

Iš tikrųjų su tuo galinguoju kulkosvaidžiu Josarjanas ne ka- 
žin ką būtų gebėjęs nuveikti — nebent užtaisęs paleisti keletą 
bandomųjų šūvių. Iš to ginklo naudos būtų turėjęs ne daugiau 
negu iš bombų taikiklio. Aišku, jis būtų galėjęs pyškinti iš jo į 
puolančius vokiečių naikintuvus, bet vokiečiai naikintuvų ne- 
beturėjo. Negalėjo net nukreipti jo į bejėgius tokių lakūnų 
kaip Huplis su Dobsu veidus ir įsakyti jiems atsargiai grįžti į 
aerodromą, kaip kadaise įsakė Vaikučiui Sempsonui ir kaip 
norėjo įsakyti Dobsui su Hupliu per tą klaikų pirmąjį skrydį į 
Avinjoną, vos tik suprato, į kokią bėdą įkliuvęs, kai tiedviem 
pilotuojant skrido Havermejerio ir Eplbio vadovaujamoje ri- 
kiuotėje. Dobsas ir Huplis? Huplis ir Dobsas? Kas jie tokie? 
Kokia nesąmonė - sklęsti retučiame ore metalo dėžėje piršto 
ar dviejų storio sienomis žinant, kad tavo gyvybė dabar pri- 
klauso vien nuo gebėjimų ir sumanumo dviejų bejausmių ne- 

barzda neželia, ir tokio nervingo bepročio kaip Dobsas, ku- 
riam iš tikrųjų tąsyk lėktuve pasimaišė protas, kai jau virš tai- 
kinio nesikeldamas nuo antrojo lakūno kėdės pastvėrė vaira- 
lazdę iš Huplio, ir lėktuvas smigo žemyn taip staigiai, kad jiems 
visiems blusos apmirė, o Josarjano ausinės išsitraukė iš lizdo, 
ir bombonešis vėl atsidūrė pačioje tirštynėje zenitinių sviedi- 
nių, iš kurios jie ką tik buvo bebaigią ištrūkti. Nespėjus atsi- 
tokėti, kitas nepažįstamasis, radistas šaulys Sniegdenas, ėmė 
merdėti lėktuvo gale. Kažin, ar jį nudobti bandė Dobsas, nes 
vėl įkišęs kaištuką į lizdą, Josarjanas išgirdo selektoriuje Dobsą 
maldaujant, kad kas nors ateitų į lėktuvo priekį ir padėtų bom- 
barduotojui, paskui iškart įsiterpė žliumbiantis Sniegdeno bal- 
sas: „Prašau jūsų — padėkit. Man šalta. Man šalta“. Josarja- 
nas tada iš lėto nušliaužė iš nosies ir, nurėpliojęs virš bombų 
skyriaus, įsirangė į lėktuvo galą, bet turėjo grįžti pamirštos 
pakeliui pirmosios pagalbos vaistinėlės, kad galėtų sutvarstyti 
Sniegdeno žaizdą — Žiojinčią skylę išorinėje šlaunies pusėje 
dydžio sulig futbolo kamuoliu, kurioje krauju permirkusių įply- 
šusių raumenų skaidulos keistai tvinkčiojo tarsi gyvi akli pa- 
darai. Vos pamatęs tą žaizdą išvirtusiais mėsgaliais, Josarja- 
nas užjaučiamai suaimanavo siaubo kupinu balsu ir vos nesu- 
sivėmė. O šalia Sniegdeno nualpęs be jokių gyvybės ženklų 
tysojo nedidukas, gležnas šaulys baltu kaip drobė veidu, tad 
Josarjanas pirmiausia puolė padėti jam. 

Taip, šiaip jau su Makvotu skraidyti buvo kur kas saugiau, 
bet ir su juo ne per saugiausia, mat tas pernelyg mėgaudavosi 
pilotuodamas lėktuvą, tad Josarjanui sėdint nosyje, drąsiai 
burzgė vos per sprindį nuo žemės tuokart, kai jie grįžo iš pra- 
tybų, per kurias mokė gudrybių bombarduotoją iš naujokų 
įgulos, pulkininko Ketkarto išsirūpintos po to, kai dingo Oras. 
Grįžtant į aerodromą iš kitoje Pjanosos pusėje įrengto poli- 
gono, Makvotas iš pradžių lėtai skrido virš pat salos viduryje 
dunksančių kalnų, bet netrukus padidino abiejų variklių sū- 
kius iki maksimumo ir, užuot laikęsis tokiame aukštyje, di- 
džiai Josarjano nuostabai, pakreipė lėktuvą ant šono ir virš 

šlaito pasileido visu greičiu žemyn, o paskui ėmė kilti ir leistis 
kartodamas banguojantį uolų reljefą - linksmai modamas spar- 
nais, kurtinamai griausmingai riaumodamas it koks apsvaigęs 
kiras virš pašėlusių rudų bangų. Josarjanas suakmenėjo. Nau- 
jasis bombarduotojas greta jo santūriai šypsojosi ir lyg apke- 
rėtas kartojo „Oho!“, ir Josarjanui magėjo suknežinti tą idio- 
tišką snukį, bet negalėjo - be perstojo teko gūžtis ir trauktis į 
šalį nuo didžiulių akmenų, kalvelių, čaižančių medžių šakų ir 
kamienų, kurie netikėtai išdygę prieš akis taip pat staiga pra- 
nykdavo, susilieję apačioje į rėžėtą dėmę. Ne, šitaip rizikuoti 
jo gyvybe niekas neturi teisės! 

— Aukštyn, aukštyn, aukštyn! - lyg paklaikęs šaukė jis Mak- 
votui aršiai jo nekęsdamas, bet Makvotas žvaliai dainavo į mik- 
rofoną ir tikriausiai nieko negirdėjo. Degdamas įniršiu ir vos 
neverkdamas iš troškimo keršyti, Josarjanas puolė į šliaužyk- 
lą ir grūmėsi su traukos ir inercijos jėgomis, kol pagaliau atsi- 
dūręs prie lakūnų kabinos visas drebėdamas atsistojo už pilo- 
to kėdėje sėdinčio Makvoto. Karštligiškai ėmė dairytis ginklo — 
pilkai juodo 45-ojo kalibro revolverio: atlauš gaiduką ir įrems 
Makvotui į pakaušį. Revolverio nebuvo. Nerado nei medžiok- 
linio peilio, nei jokio kito ginklo, kuriuo galėtų plumpinti ar 
badyti, tad sugniaužęs Makvoto kombinezono apykaklę, truk- 
telėjęs sušuko kilti. Žemė vis dar didžiuliu greičiu skriejo čia 
po kojomis, čia iš vienos ar kitos pusės virš galvos. Makvotas 
atsigręžė į Josarjaną ir linksmai nusijuokė, tarsi tam būtų taip 
pat smagu kaip ir jam. Josarjanas apglėbė abiem delnais nuogą 
Makvoto kaklą ir suspaudė. Makvotas sustingo. 

— Aukštyn! — įsakmiai iškošė pro dantis Josarjanas žemu, 
grėsmingu balsu. - Jei nekilsi - pasmaugsiu! 

Visas įsitempęs Makvotas sumažino sūkius ir pamažėle nu- 
kreipė lėktuvą aukštyn. Josarjano pirštai atsigniaužė, rankos 
nuslydo Makvoto pečiais ir bejėgiškai pakibo. Pykčio nebeju- 
to — vien gėdą. Kai Makvotas atsigręžė, jam buvo apmaudu, 
kad tos rankos jo — norėjosi kur nors jas užkasti. Jos atrodė 
nebegyvos. 

Makvotas įdėmiai, be jokio draugiškumo, į jį pažiūrėjo. 

— Vyruti, - šaltai tarė jis, - tavo popieriai, regis, visai prasti. 
Tau reikėtų važiuoti namo. 

— Manęs neleidžia, - nusukęs akis į šalį atsakė Josarjanas ir 
nuspūdino. 

Nulipęs nuo lakūnų kabinos pakylos, atsisėdo ant grindų ir 
panarino galvą graužiamas kaltės ir atgailos. Kūnu žliaugė pra- 
kaitas. 

Makvotas nuskrido tiesiai aerodromo link. Josarjanas min- 
tyse spėliojo, ar Makvotas grįžęs eis į operacijų planavimo 
palapinę pas Sardinį ir Kikilą prašyti, kad Josarjano niekad 
daugiau neskirtų į jo lėktuvą, kaip jis pats paslapčia buvo nu- 
ėjęs prašyti, kad nesiųstų skraidyti su Dobsu, Hupliu ir Oru, 
paskui - nesėkmingai — ir su Arfiu. Jis dar nebuvo matęs ne- 
patenkinto Makvoto - tas visuomet būdavo kupinas džiaugs- 
mo — ir jam dingtelėjo, ar ką tik nebus praradęs dar vieno 
draugo. 

Tačiau išlipdamas iš lėktuvo Makvotas padrąsinamai jam 
šyptelėjo, nors ilgai neištarė jam nė žodžio: važiuojant džipu 
į eskadrilės stovyklą, visą kelią juokavo su patikliaisiais nau- 
jokais, pilotu ir bombarduotoju. Tik kai visi keturi grąžinę 
parašiutus išsiskyrė, ir juodu greta pasuko palapinių link, 
retų strazdanų išmargintas įdegęs pusiau škotiškas, pusiau 
airiškas Makvoto veidas nušvito šypsena ir jis, žaismingai 
dūręs Josarjanui krumpliais į šonkaulius, nusijuokęs paklau- 
sė: 

— Ak tu šmiki — nejaugi tikrai norėjai mane nudėti? 

Josarjanas atgailaudamas šyptelėjo ir papurtė galvą. 

— Tikriausiai ne. 

— Varge, nemaniau, kad tau taip striuka! Kodėl su niekuo 
apie tai nepasikalbi? 

— Su visais apie tai kalbuosi. Rupūs miltai, kas tau pasida- 
rė? Nejaugi niekad negirdi, ką tau sakau? 

— Matyt, aš netikėdavau tavo žodžiais. 

— Nejaugi tu niekad nejauti baimės? 

— Gal ir be reikalo. 

— Net per kovinius skrydžius? 

— Tikriausiai turiu per mažai proto, kad bijočiau, - droviai 
sukikeno Makvotas. 

— Negana, kad iš visų pusių man gresia mirtini pavojai - dar 
ir tu baudiesi mane nugalabyti, - prisiminė Josarjanas. 

Makvotas vėl nusišypsojo. 

— Galvą guldau: ne juokais tave išgąsdinu, kai praburzgiu 
virš pat palapinės, ką? 

— Mirtinai mane išgąsdini — aš juk sakiau. 

— Maniau, skundiesi tik dėl triukšmo, —- nuolankiai gūžtelė- 
jęs tarė Makvotas. - Matyt, teks liautis, trauk tave devynios, — 
progiesmiu pridūrė. 

Tačiau Makvotas buvo nepataisomas, tad nors nuo tol nie- 
kad nebeskrisdavo virš Josarjano palapinės, nepraleisdavo nė 
vienos progos praburgzti virš paplūdimio ar riaumodamas lyg 
koks nuožmus pažemiui skriejantis Žaibas pralėkti virš van- 
denyje plūduriuojančio plausto ar nuošalios smėlio įdubos, 
kur Josarjanas atsigulęs glostinėdavo seselę Antelą arba loš- 
davo vistą, pokerį ar pinoklį su Neitliu, Danbaru ir Alkanuo- 
ju Džo. Josarjanas matydavosi su sesele Antela beveik kas 
popietę, kai būdavo laisvi. Juodu traukdavo į paplūdimį, už 
beveik žmogaus aukščio kopų liežuvio, kitapus kurio nuogi 
maudydavosi kiti eskadrilės kariai. Čia ateidavo ir Neitlis, Dan- 
baras bei Alkanasis Džo. Kartais prie jų prisidėdavo Makvo- 
tas, dažnai — rubuilis Arfis, visuomet pasidabinęs uniforma, 
kurios niekad nenusirengdavo - tik nusiaudavo batus ir nusi- 
imdavo kepurę, nes maudytis niekad neidavo. Kiti vyrai mū- 
vėdavo glaudėmis - iš pagarbos seselei Antelai ir seselei Kra- 
mer, kuri visada atlydėdavo Josarjaną su sesele Antela į pa- 
plūdimį ir pasipūtusi sėdėdavo viena už kokių dešimties met- 
rų. Arfis vienintelis kartais užsimindavo apie vyrus, kurie nė 
kiek nesidrovėdami nuogi išsitiesę ant kranto degindavosi sau- 
lėje arba nardydavo nuo didžiulio balinto plausto, besisūpuo- 
jančio ant statinių nuo degalų priešais uždumblėjusią smėlio 
seklumą. Sesuo Kramer sėdėdavo viena todėl, kad pyko ant 
Josarjano, ir todėl, kad sesuo Antela ją apvylė. 

Sesuo Sju Ana Antela niekino Arfį, ir tai buvo vienas iš 

daugybės patrauklių jos bruožų, patikusių Josarjanui. Jam dar 
patiko ilgos baltos seselės Sju Anos Antelos kojos ir standūs, 
dailių formų sėdmenys. Jis dažnai pamiršdavo, kad jos lie- 
muo ir krūtinė gan gležni, todėl aistros akimirką netyčia taip 
šiurkščiai ją prisispausdavo, kad jai net suskausdavo. Jam be 
galo patikdavo, kaip ji mieguistai be žodžių atsiduodavo, kai 
juodu temstant gulėdavo paplūdimyje. Jos artumas jį ramino 
ir guodė. Jis troško visuomet ją lytėti, visuomet prie jos glaus- 
tis. Jam patikdavo kortuojant su Neitliu, Danbaru ir Alka- 
nuoju Džo švelniai suimti pirštais jos kulkšnį, su meile pirštų 
galiukais atsargiai glostyti pūkeliais nusėtą lygutėlę šlaunį ar 
svajingai, gosliai, beveik nesąmoningai perbraukti pagarbia sa- 
vininko ranka gležnus it jūros kriauklytės slankstelius po mau- 
dymosi kostiumėlio liemenėle, kurią ji visuomet vilkėdavo no- 
rėdama paslėpti mažutes krūtis ilgais speneliais. Jam neapsa- 
komai patikdavo jos rami, pamaloninta reakcija ir prisiriši- 
mas prie jo, kurį ji išdidžiai demonstruodavo visiems aplinki- 
niams. Alkanasis Džo taip pat troško pagrabinėti seselę An- 
telą, bet jį kaskart sulaikydavo rūstus draudžiamas Josarjano 
žvilgsnis. Seselė Antela flirtuodavo su Alkanuoju Džo vien 
tam, kad neatvėstų Josarjano aistra, ir jos apskritos šviesiai 
rudos akys šelmiškai sutviksdavo, kai tik Josarjanas smarkiai 
užvoždavo jai alkūne ar kumščiu, kad liautųsi. 

Vyrai lošdavo kortomis ant rankšluosčio, apatinių marški- 
nių ar antklodės, o sesuo Antela pašydavo atsarginę malką 
atsirėmusi nugara į kopą. Kai nepašydavo atsarginės kortų 
malkos, prisimerkusi spoksodavo į kišeninį veidrodėlį ir še- 
petėliu šukuodavo riestas rausvas blakstienas, lyg kokia ne- 
visprotė vildamasi, kad nuo to jos pailgės. Kartais jai pavyk- 
davo taip sumakaluoti kaladę, kad vyrai susigriebdavo tik įpu- 
sėję lošimą, ir ji kvatodavo švytėdama palaimingu pasitenki- 
nimu, kai jie visi pasidygėję mesdavo kortas ir imdavo skau- 
džiai gnaibyti jai rankas ir kojas, plūsdami šlykščiais žodžiais 
ir perspėdami nebekvailioti. Kai jie stengdavosi susikaupti, 
ji imdavo pliaukšti nesąmones, ir jos žandus nudažydavo 
džiaugsmo raudonis, kai jie dar skaudžiau imdavo talžyti ją 

kumščiais per rankas ir kojas liepdami užčiaupti kakarinę. Se- 
selė Antela mėgaute mėgavosi tokiu dėmesiu ir linksmai kra- 
tydavo trumpus kaštoninius karčiukus, kai Josarjanas ir kiti 
vyrai atkreipdavo į ją dėmesį. Jos krūtinę užliedavo šiltas ge- 
rovės pojūtis žinant, kad visai netoli, už kopos, dykinėja tokia 
daugybė nuogų vaikinų ir vyrų. Jai užtekdavo ištempti kaklą 
ar sugalvojus kokią dingstį atsistoti, ir pamatydavo dvidešimt 
ar net keturiasdešimt išsirengusių vyrų, besivartančių saulės 
atokaitoje ar gainiojančių kamuolį. Jos pačios kūnas jai atro- 
dė toks pažįstamas ir neįspūdingas, kad ją glumino mėšlun- 
giška ekstazė, kurią jis galėdavo sukelti vyrams, nenumaldo- 
mas jų troškimas bent jau prie jo prisiliesti, pamygti, įgnybti, 
patrinti. Josarjano aistros ji nesuprato, bet buvo linkusi pati- 
kėti, kai jis tvirtindavo, kad jinai ją uždega. 

Kai vakare Josarjanas užsinorėdavo mergos, jis vesdavosi 
seselę Antelą į paplūdimį pasiėmęs dvi antklodes ir patirdavo 
didesnį malonumą, kai juodu mylėdavosi beveik nenusirengę, 
negu barškindamas energingas nuogas pasileidusias mergšes 
Romoje. Dažnai juodu ateidavo naktį į paplūdimį, bet nesi- 
glamonėdavo: tirtėdami gulėdavo užsidengę antklodėmis, kad 
apsigintų nuo žvarbios drėgnos vėsos, ir tiek. Juodos kaip ra- 
šalas naktys darėsi šaltesnės, žvaigždžių praretėjo, o likusios 
vos spingsėjo, tarsi būtų apledijusios. Atrodydavo, kad plaus- 
tas, besisūpuojantis vaiduokliškame mėnesienos rėžyje, plau- 
kia tolyn. Orą persmelkė gerai juntamas šaltukas. Kiti vyrai 
tik buvo bepradedą statytis krosnis; dieną jie ateidavo į Josar- 
jano palapinę stebėtis Oro šedevru. Seselei Antelai kėlė entu- 
ziastingą susižavėjimą, kad Josarjanas nenulaiko rankų, kai 
juodu būna kartu, nors neleisdavo kišti jų į savo maudymosi 
kostiumėlio kelnaites dieną, kai kas nors šalia galėjo pamaty- 
ti, net jeigu vienintelė liudytoja būdavo sesuo Kramer, kuri 
sėdėdavo kitame kopos gale paniekinamai iškėlusi nosį ir ap- 
simesdavo nieko nematanti. 

Sesuo Kramer nebesikalbėjo su geriausia drauge sesele An- 
tela dėl jos santykių su Josarjanu, bet visur su ja eidavo, nes 
toji buvo geriausia jos draugė. Sesuo Kramer smerkė Josarja- 

ną ir jo bičiulius. Kai jie atsistodavo ir eidavo maudytis su 
sesele Antela, sesuo Kramer taip pat keldavosi ir eidavo mau- 
dytis, visada išlaikydama vienodą dešimties metrų atstumą ir 
nepraverdama burnos — net vandenyje juos ignoravo. Kai jie 
juokdavosi ir pliuškendavo vandenį, ji irgi juokdavosi ir pliuš- 
kendavo vandenį; kai jie nerdavo, jinai irgi nerdavo; kai jie 
nuplaukdavo į smėlio seklumą ir ilsėdavosi, sesuo Kramer taip 
pat plaukdavo į smėlio seklumą ilsėtis. Kai jie brisdavo į kran- 
tą, ji irgi parbrisdavo; nusišluosčiusi pečius rankšluosčiu, iš- 
didžiai vieniša tiesia nugara atsisėsdavo į savo vietą, ir saulės 
spinduliai, atsimušę nuo šviesių jos plaukų, spindėdavo lyg 
aureolė. Sesuo Kramer buvo pasirengusi vėl kalbėtis su sesele 
Antela, kai tik ta ims atgailauti ir jos atsiprašys, bet seselei 
Antelai dabartinė padėtis labiau patiko. Mat seseriai Antelai 
jau seniai knietėjo užvožti seseriai Kramer per marmūzę, kad 
toji užsičiauptų. 

Sesuo Antela žavėjosi Josarjanu ir jau bandė jį perauklėti. 
Ji labai mėgdavo žiūrėti, kaip jis snūduriuoja — kniūbsčias, 
apglėbęs ją rankomis, ar tuščiu žvilgsniu spokso į bekraštes 
taikias bangeles, kurios, sudužusios į krantą, lyg šunyčiai nu- 
straksėdavo smėliu žingsnelį ar porą ir vėl pasileisdavo atgal. 
Jo tylėjimas jos nebaugino. Ji žinojo, kad su ja Josarjanui ne- 
nuobodu, tad rūpestingai blizgindavo ar lakuodavo nagus, ko! 
jis snausdavo ar skendėdavo mintyse, o besisukiojantis šiltas 
popietės vėjelis švelniai virpindavo kopų paviršių. Ji be galo 
mėgdavo žiūrėti į plačią, ilgą, raumeningą jo nugarą bronzine 
be menkiausios dėmelės oda. Jai baisiausiai patikdavo aki- 
mirksniu jį įaistrinti staiga apžiojus visą ausį ir perbraukus 
ranka per priekį iki pat tarpukojo, paskui visą dieną versti 
kamuotis ir tik sutemus jį patenkinti. Paskui ji apiberdavo jį 
garbinimo bučiniais už tai, kad suteikia jam tokią palaimą. 

Josarjanas niekad nesijusdavo vienišas su sesele Antela, kuri 
nebuvo nei per daug plepi, nei per daug aikštinga. Didžiulis, 
bekraštis vandenynas nedavė jam ramybės, kankino jo vaiz- 
duotę. Kol seselė Antela blizgindavosi nagus, jis graudžiai gal- 
vodavo apie visus skenduolius. Jų jau tikrai per milijoną. Kur 

jie? Kokios kirmėlės graužia jų kūnus? Jis įsivaizduodavo be- 
jėgiškai traukiąs į plaučius vieną litrą vandens po kito. Josar- 
janas sekdavo akimis žvejų laivelius ir kariškių katerius, zu- 
jančius tolumoje, ir negalėdavo patikėti, kad jie tikri, kad juo- 
se sėdi normalūs žmonės, plaukiantys su kažkokiu tikslu. Jis 
pažvelgdavo akmenuotosios Elbos pusėn, ir jo akys automa- 
tiškai imdavo ieškoti pūkuoto, balto ropės pavidalo debesies, 
kuriame dingo Gudruteris. Jis įsispitrindavo į ūkanotą Itali- 
jos dangų ir imdavo galvoti apie Orą. Apie Gudruterį ir Orą. 
Kur jie nukeliavo? Kadaise Josarjanas rytui brėkštant stovėjo 
prieplaukoje, ir jam bežiūrint potvynio bangos jo link neša- 
mas apsamanojęs rąstas netikėtai virto išpurtusiu skenduolio 
veidu — tada jis pirmąkart pamatė negyvėlį. Apie tokius daly- 
kus mąstydamas pajusdavo, kaip trokšta gyventi ir godžiai pa- 
stvėręs apkabindavo seselę Antelą. Jis įdėmiai apžiūrinėdavo 
kiekvieną plūduriuojantį daiktą, baimindamasis išvysti kokias 
šiurpias Gudruterio ar Oro liekanas, pasirengęs bet kokiam 
sukrėtimui, tik ne tam, kuris vieną dieną ištiko dėl Makvoto, 
kai jo lėktuvas sudrumstęs tylą staiga išniro iš tolių, negailes- 
tingai prašvilpė palei kranto liniją ir traškėdamas nuriaumojo 
virš bangų supamo plausto, ant kurio šviesiaplaukis, baltas 
kaip sūris Vaikutis Sempsonas - net iš tolo buvo matyti, kokie 
įkritę jo šonai — lyg pajacas pašoko aukštyn vaidindamas, kad 
nori paliesti lėktuvą, kaip tik tą akimirką, kai dėl kaprizingo 
vėjo gūsio ar Makvoto klaidelės didžiuliu greičiu lekiantis lėk- 
tuvas nusileido taip žemai, kad propeleris perrėžė berniūkštį 
pusiau. 

Net Žmonės, kurių tuo metu nebuvo paplūdimyje, kuo aiš- 
kiausiai prisiminė, kas tada nutiko. Pro kurtinantį variklių riau- 
mojimą prasiskverbė trumputis, tylus ššš ir ant plausto liko 
tik dvi baltos, liesos Vaikučio Sempsono kojos, kruvinomis 
gyslomis sujungtos ties šlaunimis; visą minutę, o gal net dvi 
kuo tiesiausiai išstovėjusios ant plausto, galų gale krito į van- 
denį — visų ausis pasiekė negarsus pliūkštelėjimo aidas — ir 
apsivertė, tad dabar buvo matyti vien baltos kaip alebastras 
pėdos groteskiškais pirštais. 

Krante užvirė pragaras. Netikėtai išdygusi sesuo Kramer 
isteriškai raudojo įsikniaubusi Josarjanui į krūtinę, 0 tas guo- 
dė ją apkabinęs per pečius. Kita ranka jis prilaikė seselę An- 
telą, kuri tirtėdama raudojo taip pat prigludusi prie jo mirti- 
nai išblyškusiu kampuotu veidu. Visi krante lakstė, ir vyrų 
balsai dabar panėšėjo į moterų cypsmą. Jie paniškai skuodė 
prie savo drabužių ir paskubomis pasilenkę šnairavo į kiek- 
vieną atsiritusią vos kelius siekiančią bangelę, tarsi toji galėtų 
tėkšti į juos kokį šlykštų, šiurpų raudoną organą - kepenis ar 
plautį. Kas mirko vandenyje, dabar kepurnėjosi į krantą - pa- 
miršę, kad gali plaukti, klykdami brido, lyg geliančio vėjo tem- 
piami atgal klampaus, lipnaus vandens. Vaikutis Sempsonas 
visus juos apšlakstė. Pastebėję ant liemens ar galūnių jo laše- 
lius, vyrai gūžėsi iš siaubo ir pasidygėjimo, tarsi bandydami 
išsinerti iš staiga šlykščia tapusios savo pačių odos. Netrukus 
visi nerangiai per kits kitą pasileido miško link, mėtydami per 
petį pastėrusius žvilgsnius, ir šnaranti medžių paunksnė prisi- 
pildė aikčiojimų bei šauksmų. Josarjanas lyg pašėlęs ginė prieš 
save abi svirduliuojančias, klupčiojančias moteris baksnoda- 
mas į nugaras, kad pasiskubintų, ir keikdamasis pasileido at- 
gal padėti Alkanajam Džo, kai tas pargriuvo veidu į dumbliną 
upelį, užkliuvęs už antklodės ar fotoaparato dėklo. 

Eskadrilės stovykloje visi jau žinojo. Ir ten uniformuoti vy- 
rai spiegdami lakstė arba nekrustelėedami stypsojo, sukaustyti 
šiurpo, tarp pastarųjų — ir seržantas Naitas su daktaru Dany- 
ka: atkraginę galvas juodu stebėjo, kaip prasikaltęs vienišas 
Makvoto lėktuvas pakrypęs ant šono suka ratu vis kildamas 
aukštyn. 

— Kas ten? — sunerimęs sušuko daktarui Danykai Josarja- 
nas, kai visas suglebęs gaudydamas kvapą pribėgo prie jo ap- 
siblaususiomis, karštligiškai degančiomis iš susirūpinimo liūd- 
nomis akimis. — Kas skrenda tuo lėktuvu? 

— Makvotas, - atsakė seržantas Naitas. - Jis išskrido į mo- 
komąjį skrydį su dviem lakūnais naujokais. Daktaras Danyka 
irgi tame lėktuve. 

— Aš čia, — keistu sunerimusiu balsu paprieštaravo dakta- 

ras Danyka, mesdamas susirūpinusį žvilgsnį į seržantą Naitą. 

— Kodėl jis netupia? - apimtas nevilties sušuko Josarjanas. — 
Kodėl jis vis kyla? 

— Tikriausiai bijo leistis, - neatitraukdamas niūraus Žvilgs- 
nio nuo vis aukščiau kylančio vienišo lėktuvo atsakė seržan- 
tas Naitas. -— Jis Žino, kokios košės prisivirė. 

O Makvotas iš lėto kilo vis aukštyn tolygia ovalia spirale: 
kai pasukdavo į pietus, atsidurdavo toli virš jūros, o kai apsu- 
kęs virš aerodromo vėl nukreipdavo lėktuvą į šiaurę —- virš 
gelsvai rudų kalnų papėdžių. Netrukus jis pakilo į pusantro 
kilometro aukštį. Lėktuvo dūzgesys dabar virto šnabždesiu. 
Staiga išsiskleidė baltas parašiutas, po kelių sekundžių ant- 
ras, ir abu nusklendė nusileidimo tako link. Visi apačioje su- 
stingo. Lėktuvas dar pusę minutės skrido į pietus, paskui, kaip 
ir lig šiol, Makvotas grakščiai pakreipė lėktuvą ant šono ir vėl 
pasuko aerodromo link. 

— Dar neiššoko du, - tarė seržantas Naitas, - Makvotas ir 
daktaras Danyka. 

— Aš čia, seržante Naitai, - graudžiai atsiliepė daktaras Da- 
nyka. — Aš ne lėktuve. 

— Kodėl jie nešoka? - balsu svarstė seržantas Naitas. - Ko- 
dėl gi jie nešoka? 

— Kokia beprasmybė! — sukandęs lūpą sielvartavo daktaras 
Danyka. — Kokia baisi beprasmybė! 

Tačiau Josarjanas staiga suprato, kodėl Makvotas nešoka, 
ir pasileido per visą eskadrilės stovyklą paskui lėktuvą mo- 
juodamas rankomis ir maldaudamas, kad tas leistųsi - tūpk, 
Makvotai, tūpk! - bet niekas, rodės, jo negirdi, bent jau Mak- 
votas - tikrai, ir Josarjanui iš krūtinės išsiveržė baisi dusinan- 
ti aimana, kai Makvotas dar kartą pasuko savo lėktuvą, atsi- 
sveikindamas nuleido sparnus ir nusprendęs - mirti, velniai 
griebtų, tai mirti — rėžėsi į kalną. 

Vaikučio Sempsono ir Makvoto mirtis taip nuliūdino pulki- 
ninką Ketkartą, kad jis padidino kovinių skrydžių normą iki 
šešiasdešimt penkių. 

Sužinojęs, kad Makvoto lėktuve žuvo dar ir daktaras Dany- 
ka, pulkininkas Ketkartas padidino skrydžių normą iki septy- 
niasdešimties. 

Apie daktaro Danykos mirtį eskadrilėje pirmas sužinojo 
seržantas Tauzeris, mat jam jau anksčiau valdymo bokšto dis- 
pečeris pranešė, kad daktaro Danykos pavardė įrašyta paraiš- 
koje, kurią Makvotas užpildė prieš pakildamas į orą. Seržan- 
tas Tauzeris nubraukė ašarą ir išbraukė daktaro Danykos pa- 
vardę iš eskadrilės personalo sąrašo. Vis dar virpančiomis lū- 
pomis jis atsistojo ir nenoromis nusliūkino pranešti blogos 
naujienos Gasui ir Vesui, diskretiškai vengdamas kalbėtis su 
pačiu daktaru Danyka - prislėgtą skrydžių chirurgą pamatė 
gūdžiai tupintį pavakario saulės atokaitoje ant taburetės tarp 
raštinės ir medicinos pagalbos palapinės. Seržantas Tauzeris 
juto sunkumą ant širdies, nes dabar ją slėgė dviejų numirėlių 
našta: Madas, negyvėlis iš Josarjano palapinės, kurioje jo net 
nebuvo, ir naujoji eskadrilės auka daktaras Danyka, kuris bu- 
vo kuo gyviausias ir, iš visko sprendžiant, sukelsiantis dar keb- 
lesnę administracinę problemą. 

Gasas su Vesu išklausė seržantą Tauzerį su stoiška nuosta- 
ba ir niekam nė žodžiu neprasitarė apie skaudžią netektį, kol 
pats daktaras Danyka maždaug po valandos atėjo į palapinę, 
kad trečią kartą tą dieną jam pamatuotų temperatūrą ir patik- 
rintų kraujospūdį. Termometras parodė puse laipsnio žemes- 
nę už jam įprastą ir taip per žemą 36 *C temperatūrą. Dakta- 
ras Danyka didžiai sunerimo. Įdėmūs tušti, sumedėję dviejų 
pagalbininkų žvilgsniai šįsyk jį erzino dar labiau negu visada. 

— Po velnių, - mandagiai paprieštaravo per jam nebūdingą 
pykčio protrūkį, - kas judviem, vyručiai, pasidarė? Juk nege- 
rai, kai Žmogui visą laiką žema temperatūra ir jis vaikšto užsi- 
kimšusia nosimi, - daktaras Danyka niūriai šnirpštelėjo iš gai- 
lesčio sau ir prislėgtas nubindzino į kitą palapinės galą pasi- 
imti aspirino ir sulfanilamido tablečių bei pasitepti gerklės ar- 
giroliu. Nusiminęs jo veidas atrodė gležnas ir vienišas kaip 
kokio apipešioto žvirblio; jis be perstojo trynėsi dilbius. 

— Tik pažiūrėkit, kaip man dabar šalta. Jūs tikrai nieko nuo 
manęs neslepiat"? 

— Jūs negyvas, sere, - paaiškino Vesas ar Gasas. 

Daktaras Danyka pasipiktinęs nepatikliai krestelėjo galvą. 

— Ką tai turėtų reikšti? 

— Jūs negyvas, sere, - pakartojo Gasas ar Vesas. - Tikriau- 
siai todėl jums visuomet taip šalta. 

— Tikrai taip, sere. Tikriausiai jūs jau seniai miręs - tiesiog 
mes to nepastebėjom. 

— Po paraliais, ką judu čia pliauškiat? — šaižiai suspigo dak- 
taras Danyka, persmelktas stingdančio pojūčio, kad jį tuoj 
neišvengiamai užgrius kažkokia katastrofa. 

— Tai tiesa, sere, - patvirtino Vesas ar Gasas. - Dokumen- 
tuose užfiksuota, kad jūs skridote Makvoto lėktuvu dėl skry- 
džių valandų. Su parašiutu jūs neiššokote, taigi išeina, kad 
žuvote lėktuvui sudužus. 

— Tikrai taip, sere, —- patvirtino Gasas ar Vesas. - Reikėtų 
džiaugtis, kad turit bent šiokios tokios temperatūros. 

Daktarui Danykai iš sąmyšio ėmė svaigti galva. 

— Gal judu iš proto išsikraustėt?! — piktai paklausė. — Aš 
pranešiu apie šį subordinacijos pažeidimą seržantui Tauze- 
riui! 

— Kas, jūsų manymu, jei ne seržantas Tauzeris mums apie 
tai ir papasakojo? — atsakė Vesas ar Gasas. - Gynybos minis- 
terija praneš jūsų Žmonai. 

Daktaras Danyka suklikęs išbėgo iš medicinos pagalbos pa- 
lapinės pareikšti protesto seržantui Tauzeriui, o tas pasidygė- 
Jęs šonu nuo jo pasitraukė ir patarė kiek įmanoma nesirodyti 

niekam akyse, kol bus priimtas sprendimas dėl jo palaikų tvar- 
kymo. 

— Varge, regis, jis iš tiesų mirė, - tyliai, pagarbiai sielvarta- 
vo Gasas ar Vesas. —- Aš jo ilgėsiuos. Jis buvo visai neblogas 
vyrukas, ar ne? 

— Gerai sakai, - liūdnai pritarė Vesas ar Gasas. - Bet džiau- 
giuosi, kad tas pydaras nebegyvas. Man iki gyvo kaulo atsipy- 
ko matuoti jam kraujospūdį. 

Ponia Danyka, daktaro Danykos žmona, neapsidžiaugė, kad 
jos vyras mirė, ir taikią Stetn Ailendo naktį perskrodė jos grau- 
džios raudos, kai iš Gynybos ministerijos telegramos sužino- 
jo, kad vyras žuvo vykdydamas kovinę užduotį. Moterys ėjo 
jos guosti, 0 jų vyrai lankėsi reikšti užuojautos, slapčia vilda- 
miesi, kad netrukus ji išsikraustys kitur, ir jiems nebereikės 
nuolatos rodyti užuojautą. Beveik visą savaitę vargšė ėjo iš 
proto. Vargais negalais ji didvyriškai sukaupė jėgas rengda- 
masi ateičiai, kupinai baisių sunkumų jai ir jos vaikams. Kai 
buvo besusitaikanti su netektimi, kaip griaustinis iš giedro dan- 
gaus pasirodė paštininkas, kuris atnešė laišką iš už Atlanto, 
pasirašytą jos vyro, ir įsakmiai liepiantį nepaisyti jokių blogų 
naujienų apie jį. Ponia Danyka apstulbo. Laiško datos ji nesu- 
gebėjo įskaityti. Laiškas buvo parašytas drebančiu, skubotu 
braižu, tačiau stilius panėšėjo į jos vyro; pažįstamas buvo ir 
graudus, gailesčio sau persunktas, tik kiek niūresnis negu pa- 
prastai tonas. Ponia Danyka netvėrė džiaugsmu ir nenumal- 
domai raudojo iš palengvėjimo, tūkstantį kartų bučiuodama 
susiglamžiusį, purviną kareiviško popieriaus lapą. Ji brūkšte- 
lėjo vyrui padėkos laiškutį, prašydama smulkmenų, ir nusiun- 
tė žinutę Gynybos ministerijai apie jos klaidą. Toji atsakė, kad 
jokios klaidos nebūta, ir kad ji neabejotinai tapusi kažkokio 
sadisto, nesveiko psichikos klastotojo iš vyro eskadrilės auka. 
Laiškas vyrui grįžo neatplėštas, su spaudu: ŽUVO VYKDY- 
DAMAS KOVINĘ UŽDUOTĮ. 

Ponia Danyka vėl žiauriai tapo našle, bet šįsyk jos širdgėlą 
apmalšino pranešimas iš Vašingtono, kad jai atitenka 10 000 
dolerių karinis draudimas - šią sumą ji gausianti vos pareika- 

laus. Suvokus, kad jai ir jos vaikams tuoj pat negresia bado 
mirtis, jos veidą praskaidrino narsi šypsena, ir jos sielvartas 
ėmė slūgti. Jau kitą dieną Karo veteranų administracija pra- 
nešė, kad dėl tragiškos vyro Žūties jai priklausanti pensija iki 
pat gyvenimo pabaigos ir 250 dolerių pašalpa laidotuvėms. 
Voke buvo įdėtas nurodytos sumos čekis. Pamažėle jos per- 
spektyvos ėmė nenumaldomai švisti. Tą pačią savaitę atėjo 
Socialinio draudimo administracijos laiškas, pranešantis, kad 
pagal 1935 metų Senatvės ir be maitintojo likusių šeimos na- 
rių draudimo aktą ji kas mėnesį gausianti pašalpą sau ir išlai- 
kytiniams, kol tiems sukaks aštuoniolika, be to, 250 dolerių 
laidojimo išlaidoms. Turėdama šiuos valdiškus laiškus kaip vyro 
mirties įrodymą, ji kreipėsi į tris draudimo bendroves, mat 
daktaras Danyka buvo sudaręs su jomis gyvybės draudimo 
sutartis po 50 000 dolerių; visos išmokėjo pinigus kuo sku- 
biausiai. Sulig kiekviena diena ji netikėtai lobo. Atrakinusi 
banko seifo dėželę, ji rado dar vieną 50 000 dolerių vertės 
draudimo sutartį ir 18 000 grynųjų, nuslėptų nuo pajamų mo- 
kesčio inspekcijos. Labdaringas moterų klubas, kurios narė ji 
buvo, skyrė vietą kapinėse. Kitas klubas, kurio narys buvo 
velionis vyras, atsiuntė jai 250 dolerių laidojimo pašalpą. To- 
kią pat sumą davė apygardos medikų asociacija. 

Su ponia Danyka ėmė flirtuoti artimiausių draugių vyrai. 
Daktarienė tiesiog netvėrė džiaugsmu, kad viskas taip klosto- 
si ir nusidažė plaukus. Pasakiški jos turtai be jokių pastangų 
vis gausėjo, ir jai kasdien teko sau priminti, kad tie šimtai 
tūkstančių dolerių jos sąskaitoje neverti nė cento, nes jos vy- 
ras negali džiaugtis ta netikėta laime kartu su ja. Ponią Dany- 
ką stulbino, kad tokia daugybė organizacijų iš kailio neriasi 
norėdamos palaidoti daktarą Danyką, o tas tuo metu Pjano- 
soje iš paskutiniųjų stengėsi nesileisti užkasamas ir, pagautas 
slogios negeros nuojautos, spėliojo, kodėl žmona neatsako į 
jo laišką. 

Daktaras Danyka pamatė esąs atstumtas eskadrilės vyrų, 
kurie šlykščiai keikė jo atminimą už tai, kad jis davė pulkinin- 
kui Ketkartui dingstį padidinti kovinių skrydžių normą. Jo 

mirtį įrodantys įrašai dauginosi kaip triušiai ir vienas kitą pa- 
tvirtino taip, kad niekas negalėjo abejoti jų tikrumu. Jam ne- 
mokėjo atlyginimo, neleido pirkti maisto eskadrilės krautu- 
vėlėje, tad gyvas liko vien dėl seržanto Tauzerio ir Mailo gera- 
širdiškumo, nors tuodu žinojo, kad jis miręs. Pulkininkas Ket- 
kartas atsisakė jį priimti, o papulkininkis Kornas per majorą 
Denbį jam pranešė liepsiąs nedelsiant kremuoti daktarą Da- 
nyką, jeigu tas drįstų pasirodyti aviacijos grupės štabe. Kaip 
didžiausią paslaptį majoras Denbis jam dar pranešė, kad vir- 
šininkai įsiutę ant grupės medikų, nes daktaras Stabsas, neva- 
lyvas kūtvėla su dviem pagurkliais iš Danbaro eskadrilės, kurs- 
to nesantaiką ir maištingas nuotaikas, mat sutvarkęs visus po- 
pierius atleido nuo kovinių skrydžių visus šešiasdešimt už- 
duočių atlikusius vyrus, tačiau grupės štabas jo nurodymų ne- 
paisė ir įsakė visiems sumišusiems pilotams, šturmanams ir 
bombarduotojams skraidyti toliau. Eskadrilės kovinė dvasia 
sparčiai blėso; valdžia dabar nenuleido akių nuo Danbaro. Šta- 
bo karininkai džiaugėsi, kad daktaras Danyka žuvo, ir neketi- 
no prašyti, kad į jo vietą atsiųstų kitą gydytoją. 

Šitaip susiklosčius aplinkybėms, net kapelionas negalėjo pri- 
kelti daktaro Danykos iš mirusiųjų. Pats daktaras Danyka, iš 
pradžių nerimavęs, dabar susitaikė su savo dalia ir vis labiau 
ėmė panėšėti į negaluojantį graužiką. Maišai po akimis su- 
bliūško ir pajuodo; jis slampinėjo pakampiais lyg visur esantis 
vaiduoklis. Net kapitonas Flumas išsigandęs atšoko, kai dak- 
taras Danyka susirado jį miške tikėdamasis jo pagalbos. Ga- 
sas su Vesu beširdiškai išvijo jį iš medicinos pagalbos palapi- 
nės, nė nepamatavę temperatūros paguodai, ir tik tada jis su- 
vokė iš tikrųjų esąs miręs ir kad velniškai greitai turi kažko 
griebtis, jei nori išsaugoti viltį išsigelbėti. 

Kreiptis jis galėjo tik į žmoną, tad parašė jausmingą laišką 
maldaudamas atkreipti Gynybos ministerijos dėmesį į sunkią 
jo padėtį ir ragindamas nepaisyti jokių gandų, kuriuos gali bū- 
ti apie jį girdėjusi, ir tuoj pat susisiekti su jo grupės vadu pul- 
kininku Ketkartu - šis patikins, kad laiškas nuo jo, jos vyro, 
daktaro Danykos, o ne nuo kokio lavono ar apsišaukėlio. Po- 

nią Danyką apstulbino gelmė jausmų, sklindančių iš beveik 
neįskaitomų keverzonių. Ją ėmė graužti sąžinė, kilo pagunda 
vykdyti jo prašymą, bet jau kitas tą dieną jos atplėštas laiškas 
buvo nuo pulkininko Ketkarto, jos vyro aviacijos grupės va- 
do. Jis prasidėjo tokiais žodžiais: 


Gerb. ponia, pone, panele arba pone ir ponia Danykos! 
Žodžiais neįmanoma apsakyti sielvarto, kurį patyriau, 
kai jūsų vyras, sūnus, tėvas ar brolis žuvo, buvo sužeis- 
tas, dingo be žinios. 


Ponia Danyka su vaikais išsikėlė į Lansingo miestą Mičiga- 
no valstijoje, nepalikusi naujojo adreso. 


22 


Jo-jo palapinės draugai 


Josarjaną šildė Oro krosnis, kai atėjo šalti orai ir banginių 
pavidalo debesys plaukė blausiu švininiu dangum beveik be 
galo - tarsi pulkai dūzgiančių tamsių, geležinių bombonešių 
B-17 ir B-24 iš oro bazių Italijoje tą dieną prieš du mėnesius, 
kai prasidėjo sąjungininkų desanto išsilaipinimas Pietų Pran- 
cūzijoje. Visi eskadrilės kariai žinojo, kad bangos išmetė į drėg- 
ną kranto smėlį liesas Vaikučio Sempsono kojas, ir kad jos 
ten pūva lyg koks persikreipęs purpurinis vištos krūtinkaulis. 
Niekas nėjo jų užkasti, nei Gasas su Vesu ir net ligoninės la- 
voninės sanitarai — visi apsimetinėjo, neva Vaikučio Sempso- 
no kojų ten nėra: jas amžiams išnešusios potvynio srovės, tos 
pačios, kurios pradangino Gudruterį ir Orą. Dabar, pabjurus 
orams, beveik niekas po vieną nebesėlindavo tenkinti iškry- 
pėliško smalsumo spoksant į pūvančius strampus. 

Gražių dienų nebebūdavo, lengvų kovinių užduočių taip pat. 
Lijo geliantys lietūs, tvyrojo žvarbūs rūkai; kai tik prasigied- 
rydavo, vyrai skrisdavo bombarduoti. Po užduoties turėdavo 
savaitės pertrauką. Naktimis dejuodavo vėjas. Gumbuoti skur- 
džių medžių kamienai girgždėdavo ir vaitodavo, kas rytą pri- 
mindami dar gerai nepakirdusiam iš miegų Josarjanui apie lie- 
sas Vaikučio Sempsono kojas, sulig kiekvienu kažkokio amži- 
no laikrodžio tiksėjimu nepermaldaujamai pampstančias ir pū- 
vančias šlapiame smėlyje gūdžiomis, šaltomis, vėjuotomis spa- 
lio naktimis krintant lediniam lietui. Po Vaikučio Sempsono 
kojų galvodavo apie pasigailėtinai verkšlenantį Sniegdeną, bai- 
giantį mirtinai sušalti lėktuvo gale, slepiantį savo amžiną pa- 
slaptį po šarvuota liemene ir staiga išliejusį ją ant grindų Jo- 

sarjanui baigus sterilizuoti ir tvarstyti apgaulingą žaizdą jo šlau- 
nyje. Naktį bandydamas užmigti Josarjanas prisimindavo vi- 
sų kada nors pažinotų, bet jau Anapilin iškeliavusių, vyrų, 
moterų ir vaikų pavardes. Bandė prisiminti visus žuvusius ka- 
rius, mintyse atkūrė visus vaikystėje pažinotus pagyvenusių 
žmonių veidus — savo, taip pat draugų ir pažįstamų tetas, dė- 
des, kaimynus, tėvus ir senelius bei gailesčio vertus, iliuzijų 
apgautus krautuvininkus, kurie švintant atidarydavo dulkinas 
parduotuvėles ir lyg kokie kvailiai triūsdavo ten iki vidurnak- 
čio. Jie visi taip pat buvo negyvi. Atrodė, kad mirusiųjų vis 
gausėja. O vokiečiai tebesipriešino. Josarjanui kilo įtarimas, 
kad giltinė visagalė, ir kartais jam dingtelėdavo, jog grumty- 
nes su ja pralaimės. 

Orams atšalus, Josarjanui buvo šilta, nes turėjo stebuklin- 
gąją Oro krosnį; ko gero, jis būtų visai maloniai stūmęs die- 
nas šiltoje palapinėje, jei ne Oro prisiminimai ir gauja links- 
mų palapinės draugų, kurie lyg kokie išalkę plėšrūnai sulėkė į 
vidų vieną dieną, kai pulkininkas Ketkartas paprašė atsiųsti 
naujokų pakeisti Vaikutį Sempsoną su Makvotu, ir nė dviem 
paroms nepraėjus, sulaukė dviejų visos sudėties įgulų. Josar- 
Janas išleido garsų, pratisą, gergždžiantį protesto atodūsį, kai 
išvargęs po kovinės užduoties įšlempino į palapinę ir juos ten 
pamatė. 

Jų buvo keturi, ir jie velniškai smaginosi, kai kvailiodami 
padėjo kits kitam sustatyti lovas. Vos tik juos pamatęs, Josar- 
janas suprato, kad jie nepakenčiami. Jie buvo Žvitrūs ir trykš- 
te tryško energija. Amerikoje jie vieni kitus pažinojo. Tie dvi- 
dešimt vienerių metų vaikiščiai buvo triukšmingi, per daug 
savim pasitikintys tuščiagalviai — sutarti su tokiais Josarjanas 
neturėjo nė menkiausios vilties. Visi lankė koledžus ir buvo 
susižadėję su gražiomis, švariomis merginomis, kurių nuotrau- 
kos jau puikavosi ant šiurkščios betoninės Oro židinio atbrai- 
los. Jie lakstydavo kateriais, žaisdavo tenisą ir jodinėdavo. Vie- 
nas kartą permiegojo su vyresne moterim. Įvairiose valstijose 
jie pažinojo tuos pačius žmones, o mokyklose mokėsi kartu 
su vieni kitų pusbroliais ir pusseserėmis. Jie klausydavosi JAV 

beisbolo pirmenybių finalinių varžybų transliacijų ir jiems tikrai 
rūpėjo, kas laimės futbolo rungtynes. Jie buvo buki, 0 jų kovi- 
nė dvasia pakili. Jie džiaugėsi, kad karas taip užsitęsė, ir jie 
gavo progą savo kailiu patirti, kas yra mūšis. Jie buvo įpusėję 
krauti daiktus iš krepšių, kai Josarjanas juos išvijo. 

Negali būti nė kalbos, kad jie pasiliktų, ryžtingai paaiškino 
Josarjanas seržantui Tauzeriui, tačiau tas nutaisęs liūdną mi- 
ną pageltusiame arkliškame veide pranešė Josarjanui, kad nau- 
juosius karininkus priimti teks. Mat grupės štabas neleido iš- 
duoti seržantui Tauzeriui dar vienos šešių vietų palapinės, ka- 
dangi Josarjanas tokioje gyvenąs vienas. 

— Ašjoje gyvenu ne vienas, - susiraukęs atsakė Josarjanas. — 
Joje yra dar ir numirėlis. Jo pavardė Madas. 

— Liaukitės, sere, - pavargusiu balsu prašė seržantas Tau- 
zeris, akių krašteliu dirstelėjęs į keturis sutrikusius naujokus, 
kurie nė žodžio netardami klausėsi jų pokalbio prie palapinės 
angos. - Madas žuvo bombarduojant Orvjetą, ir jūs tai pui- 
kiai Žinot — jo lėktuvas skrido šalia jūsų. 

— Tai kodėl niekas neišneša jo daiktų? 

— Todėl, kad Madas eskadrilėje nė nepasirodė. Prašau jūsų, 
kapitone, nepradėti vėl tos dainelės. Jei norit, galit persikelti 
pas leitenantą Neitlį. Aš galiu net atsiųsti vyrų iš raštinės, kad 
perneštų jūsų daiktus. 

Tačiau užleisdamas Oro palapinę, Josarjanas būtų išdavęs 
patį Orą — ta šutvė keturių kvailokų karininkų, laukiančių, 
kada galės įsikraustyti, būtų paniekinusi ir pažeminusi dingu- 
sio draugo atminimą. Kokia neteisybė: tie triukšmingi nebren- 
dėliai pasirodo, kai geidžiamiausia visoje saloje palapinė vi- 
siškai sutvarkyta, ir ją užvaldo. Tačiau toks įsakymas, paaiški- 
no seržantas Tauzeris, ir Josarjanui neliko nieko kita kaip Žai- 
žaruoti grėsmingais atsiprašomais žvilgsniais ir atgailaujamai 
siūlyti vertingus patarimus atsibeldėliams, sudrumstusiems jo 
vienatvę ir kaip namie įsitaisiusiems svetimoje palapinėje. 

Josarjanas dar nebuvo sutikęs žmonių, kurių draugija jį taip 
slėgtų. Jie visados būdavo pakilios nuotaikos. Iš visko juok- 
davosi. Su draugiška pašaipa vadindavo jį Jo-jo ir pažadinda- 

vo, kai vėlią naktį grįždavo įkaušę ir stengdavosi netriukšmauti, 
bet nerangiai už visko kliūdami ar susidurdami kits su kitu vis 
imdavo kikenti, o kada jis atsisėdęs lovoje pratrūkdavo juos 
keikti, apiberdavo asiliškais geraširdiškais šauksmais. Josar- 
janui tuomet niežėdavo nagai juos visus papjauti. Jie priminė 
jam ančiuko Donaldo sūnėnus. Josarjano jie bijojo ir nedavė 
jam ramybės įkyriu dosnumu ir siutinančiomis pastangomis 
daryti jam visokias menkas paslaugas. Jie buvo nerūpestingiį, 
vaikiški, malonūs, naivūs, pasipūtę, pagarbūs ir nesutramdo- 
mi. Tie bukagalviai niekuo nesiskundė. Pulkininku Ketkartu 
jie žavėjosi, o papulkininkį Korną laikė šmaikštuoliu. Nors 
bijojo Josarjano, jų nė kiek negąsdino pulkininko Ketkarto 
nustatyta septyniasdešimties skrydžių norma. Tiems keturiems 
tvarkingiems jaunuoliams gyvenimas Pjanosoje buvo vienos 
linksmybės, ir tai varė Josarjaną iš proto. Jis niekaip nesuge- 
bėjo įkalti jiems į galvą esąs dvidešimt aštuonerių metų kar- 
šinčius — kitos kartos, kitos eros, kito pasaulio, ir kad jam 
linksmintis taip nuobodu, jog neverta nė stengtis, ir kad jie 
taip pat kelia jam nuobodulį. Jis negalėdavo priversti jų užsi- 
čiaupti — šiuo požiūriu jie buvo blogesni už moteris. Jie buvo 
tokie besmegeniai, kad neslėpdavo nuo aplinkinių nei savo 
minčių, nei jausmų. 

Jų draugužiai iš kitų eskadrilių be jokios gėdos ėmė nuola- 
tos rinktis Josarjano palapinėje, tad jam pačiam dažnai joje 
nebelikdavo vietos. Blogiausia, kad jis nebegalėjo atsivesti se- 
seleės Antelos ir su ja sugulti, o dabar, pabjurus orams, po 
atviru dangum mylėtis su ja negalėjo. Užgriuvus šiai netikėtai 
katastrofai, jam knietėjo kumščiais perskelti palapinės kai- 
mynų pakaušius ar, sugriebus viena ranka už sprando, kita — 
už šiknos, išmesti visus į šlapias ir šaltas piktžoles, kiaurus 
metus želiančias tarp pisuaro, kurį susimeistravo vinimi išdū- 
ręs skyles sriubos skardinės dugne, ir netoliese iš šakotų pu- 
šies lentų sukaltos eskadrilės išvietės, panašios į paplūdimio 
persirengimo kabiną. 

Užuot ištaškęs nekviestiesiems svečiams smegenis, vieną 
vakarą dulkiant lietui apsiavęs kaliošus ir apsivilkęs juodą liet- 

paltį nupėdino pas Vadą Baltąją Pusiau Avižą, ketindamas 
kviesti jį apsigyventi kartu, kad tas savo grasinimais ir kiauliš- 
kais įpročiais išvytų lauk tuos šunsnukius švareivas. Tačiau 
Vadą Baltąją Pusiau Avižą krėtė drebulys, tad jis jau kūrė pla- 
nus gultis į ligoninę ir ten mirti plaučių uždegimu. Mat vidinis 
balsas jam kuždėjo, kad jo dienos suskaičiuotos: sopėjo krūti- 
nę, jis be perstojo kosėjo. Net viskis jo nebesušildydavo. O 
baisiausia, kad į namelį grįžo kapitonas Flumas - Vadas nė 
kiek neabejojo, ką pranašauja šis blogas ženklas. 

— Jis turėjo grįžti, — įtikinėjo Josarjanas, veltui bandyda- 
mas pataisyti nuotaiką paniurusiam indėnui galinga lyg stati- 
nė krūtine, kurio rausvai rudą taisyklingų bruožų veidą pasta- 
ruoju metu sparčiai dažė paliegėlio pilkis. - Per tokius orus 
miške jis būtų miręs nuo šalčio. 

— To bailio šaltis nebūtų parginęs, — nesileido įtikinamas 
Vadas Baltoji Pusiau Aviža ir magiškų aiškiaregystės galių tu- 
rinčio Žmogaus gestu pabarbeno sau į kaktą. — Ne, sere. Jis 
kažką užuodžia. Nujaučia, kad man metas mirti plaučių už- 
degimu - štai ką jis užuodė. Todėl aš ir supratau, kad man 
paskutinioji. 

— O ką sako daktaras Danyka? 

— Man draudžiama ką nors sakyti, - liūdnai tarė daktaras 
Danyka sėdėdamas ant taburetės tamsioje palapinės kertėje. 
Glotnus smailėjantis miniatiūrinis jo veidas mirgančioje Žva- 
kės šviesoje atrodė žalsvas. Palapinėje trenkė pelėsiais. Vie- 
nintelė lemputė perdegė prieš keletą dienų, bet abu vyrai nie- 
kaip neprisirengė jos pakeisti. - Man nebeleidžia verstis gy- 
dytojo praktika, - pridūrė daktaras Danyka. 

— Jis mirė, - piktdžiugiavo Vadas Baltoji Pusiau Aviža kva- 
todamas švogždžiančiu nuo skreplių balsu. - Nors plyšk iš 
juoko! 

— Man net atlyginimo nebemoka. 

— Nors plyšk iš juoko! — pakartojo Vadas Baltoji Pusiau 
Aviža. — Šitiek laiko jis tyčiojosi iš mano kepenų, o dabar 
žiūrėkit, kas jį ištiko — mirė. Jį pribaigė jo paties godumas. 

— Godumas čia niekuo dėtas, - paprieštaravo daktaras Da- 

nyka ramiu, lygiu balsu. - Godumas dar niekam nepakenkė. 
Dėl visko kaltas tas prakeiktas daktaras Stabsas — tai jis nutei- 
kė pulkininką Ketkartą ir papulkininkį Korną prieš karinių oro 
pajėgų medikus. Jis gina principus ir šitaip daro gėdą mediko 
profesijai. Jeigu nepasisaugos, jo valstijos medikų asociacija 
įtrauks jį į juoduosius sąrašus, ir jis negaus darbo ligoninėse. 

Josarjanas stebėjo, kaip Vadas Baltoji Pusiau Aviža rūpes- 
tingai pilsto viskį į tris tuščius šampūno buteliukus ir krauna- 
si į kuprinę. 

— Ar negalėtum pakeliui į ligoninę užsukti į mano palapinę 
ir dėl manęs užvožti vienam jų į nosį? — paprašė Josarjanas. — 
Jų keturi, ir jie mane visai išės iš palapinės. 

— Žinai, panašus likimas kadaise ištiko visą mano gentį, — 
džiaugsmingai pastebėjo Vadas Baltoji Pusiau Aviža ir atsisė- 
dęs ant lovos ėmė kikenti. - Kodėl nepaprašai kapitono Pur- 
vinso išmesti tuos vaikiščius? Kapitonui Purvinsui patinka va- 
ryti žmones lauk. 

Vos tik išgirdęs kapitono Purvinso pavardę, Josarjanas nu- 
taisė rūgščią grimasą, nes tas jau keldavo siaubą naujiesiems 
lakūnams, kai tie ateidavo į žvalgybos palapinę žemėlapių ar 
ko nors paklausti. Užteko Josarjanui prisiminti kapitoną Pur- 
vinsą, ir jis pasijuto gailestingu palapinės kaimynų užtarėju. 
Ne jų kaltė, kad yra jauni ir linksmi, priminė sau, pasišviesda- 
mas kelią tamsoje žibintuvėliu. Jis ir pats norėjo būti jaunas ir 
linksmas. Ir ne jų kaltė, kad yra drąsūs, pasitikintys savim ir 
nerūpestingi. Reikia šiek tiek kantrybės - palaukti, kol vienas 
ar du žus, o kiti bus sužeisti — tada jie visi pasitaisys. Jis pri- 
siekė būsiąs pakantesnis ir geranoriškesnis, bet kai šitaip drau- 
giškiau nusiteikęs šmukštelėjo į palapinę, židinyje šniokštė di- 
džiulė geltona liepsna, ir jis pasibaisėjęs aiktelėjo: pleškėjo gra- 
žiosios beržinės Oro pliauskos! Jo palapinės draugai jas pade- 
gė! Jis dėbčiojo į keturis perkaitusius beširdiškų padarų vei- 
dus ir norėjo pulti visa gerkle juos keikti. Magėjo sudaužti 
juos kaktomis, kai tie pasitiko jį linksmai šaukdami ir kilniai 
pakvietė prisitraukus kėdę vaišintis jų keptais kaštonais ir bul- 
vėmis. Ką tokiems galėjai padaryti? 

O jau kitą rytą jie atsikratė negyvėlio iš jo palapinės! Lyg 
niekur nieko jį išbogino! Jie nunešė jo lovą su visa manta į 
krūmus ir ten išmetę grįžo trindami rankas kaip Žmonės, ge- 
rai atlikę darbą. Josarjaną apstulbino jų neregėta energija ir 
uolumas, praktiškas požiūris, davęs tokių apčiuopiamų rezul- 
tatų. Per porą minučių jie išsprendė problemą, su kuria juodu 
su seržantu Tauzeriu bergždžiai bandė susidoroti kelis mėne- 
sius. Josarjanas sunerimo - o kas, jeigu jie taip pat sparčiai 
atsikratys ir jo? — tad nubėgo pas Alkanąjį Džo ir spruko su 
juo į Romą. O kitą dieną Neitlio kekšė pagaliau vieną naktį 
gerai išsimiegojo ir atsibudo įsimylėjusi. 


33 
Neitlio kekšė 


Romoje jis ilgėjosi seselės Antelos. Ne kažin kas daugiau jam 
ir liko veikti, kai Alkanasis Džo išskrido gabenti pašto. Josar- 
janas taip ilgėjosi seselės Antelos, kad lyg patrakęs išlėkė į 
gatves ieškoti Lučijanos, kurios juoko ir nematomo rando nie- 
kada nepamiršo, arba girtos nevalyvos pasileidėlės apsiblau- 
susiomis akimis, sprogstančia balta liemenėle ir prasegta oran- 
žine atlaso palaidinuke, kurios gelsvai rausvą Žiedą su nepa- 
doriomis figūrėlėmis beširdis Arfis privertė išmesti pro auto- 
mobilio langą. Ak, kaip jis geidė abiejų merginų! Ieškojo jų 
veltui. Jis be galo karštai jas mylėjo ir žinojo nė vienos dau- 
giau nebepamatysiąs. Jį graužė neviltis. Emė vaidentis. Jis no- 
rėjo seselės Antelos - pakeltais suknelės padurkais, liekno- 
mis šlaunimis, nuogomis iki pat sėdmenų. Jis patvarkė liesą 
drėgnai kosinčią gatvinę mergą, kuri jį susigavo skersgatvyje 
tarp viešbučių, bet nepatyręs jokio malonumo nuskubėjo į ei- 
linių ir puskarininkių butą pas storą draugišką tarnaitę gels- 
vai žalsvomis kelnaitėmis, kuri neapsakomai nudžiugo jį pa- 
mačiusi, bet nesugebėjo sužadinti jam geismo. Taigi jis anksti 
atsigulė ir miegojo vienas. Prabudo nusivylęs ir išbarškino įžūlią 
žemą rubuilę, kurią po pusryčių rado bute, bet nuotaika pasi- 
taisė tik truputėlį; baigęs ją išvijo ir dar kartą numigo. Vidur- 
dienį pakirdęs nuėjo pirkti dovanų seselei Antelai ir šaliko 
tarnaitei gelsvai žalsvomis kelnaitėmis, kuri ėmė glamonėti jį 
su tokiu leviatanišku dėkingumu, kad jis iškart užsigeidė se- 
selės Antelos ir aptemusiomis iš gašlumo akimis vėl išbėgo 
ieškoti Lučijanos. Vietoj jos rado Arfį, parskridusį į Romą 
Alkanojo Džo lėktuvu kartu su Danbaru, Neitliu ir Dobsu. 

Kai vyrai tą vakarą prisisiurbė, Arfis atsisakė eiti su jais va- 
duoti Neitlio kekšės iš pusamžių aukštų karininkų, neišleidu- 
sių jos iš viešbučio todėl, kad toji neištarė žodžio „šnipštas“. 

— Kam man rizikuoti savo kailiu, kad jai padėčiau? - pasi- 
pūtęs klausė Artis. - Tik nesakykit to Neitliui — sakykit, kad 
einu susitikti su įtakingais draugais iš mūsų buvusios studen- 
tų draugijos. 

Aukšti pusamžiai karininkai neleido Neitlio kekšei išeiti, 
kol toji neištars Žodžio „šnipštas“. 

— Sakyk „šnipštas“, — liepė jie. 

— Šnipštas, — atsakė jinai. 

— Ne, ne. Sakyk „šnipštas“. 

— Šnipštas, — atsakė jinai. 

— Ji vis tiek nesupranta. 

— Tu vis tiek nesupranti, ar ne? Kaip mes galim tave pri- 
versti ištarti Žodį „šnipštas“, jei tu pati nori ištarti Žodį „šnipš- 
tas“? Nejaugi nesupranti? Nesakyk „šnipštas“, kai liepiu tau 
sakyti „šnipštas“, gerai? Sakyk „šnipštas“. 

— Šnipštas, — atsakė jinai. 

— Ne, nesakyk „šnipštas“. Sakyk „šnipštas“. 

Ji nepasakė „šnipštas“. 

- Šaunuolė! 

— Tikra šaunuolė! 

— Pradžia jau padaryta. O dabar sakyk „šnipštas“. 

— Šnipštas, - atsakė jinai. 

— Nieko neišeis. 

— Ne, šitaip nieko neišeis. Mes nesugebam jos paveikti. Koks 
malonumas versti ją sakyti „šnipštas“, kai jai nė motais, ar 
mes verčiam ją sakyti „šnipštas“, ar ne. 

— Taip, jai tikrai nė motais. Sakyk „vargas“. 

— Vargas. 

— Matot? Jai nusispjaut į visas mūsų pastangas. Jai nusi- 
spjaut į mus. Mes tau nieko nereiškiam, ar ne? 

— Šnipštas, — atsakė jinai. 

Jai iš tiesų buvo į juos nusispjaut, ir tai juos baisiai nervino. 
Kai tik ji nusižiovaudavo, jie šiurkščiai ją purtydavo. Rodės, 

jai nerūpi niekas — net nesureagavo, kai jie pagrasino išmesią 
pro langą. Šitie armijos tūzai buvo visiškai degradavę. Jai vis- 
kas nusibodo, niekas neberūpėjo - tik kaip čia numigus. Ji be 
jokio poilsio dirbo jau dvidešimt dvi valandas ir gailėjosi, kad 
tie vyrai neišleido jos su kitomis dviem merginomis, su kurio- 
mis prasidėjo orgija. Galvoje snūdžiai sukosi mintis, kodėl jie 
nori, kad ji juoktųsi, kai patys juokiasi, ir kodėl jie nori, kad 
Jinai patirtų malonumą, kai jie su ja mylisi. Viskas jai buvo 
labai paslaptinga ir labai neįdomu. 

Mergina nebesusigaudė, ko iš jos norima. Vos tik ji užsi- 
merkusi sukniubdavo, jie purtydami ją pažadindavo ir vėl liep- 
davo sakyti „šnipštas“. Kaskart, kai ji ištardavo „šnipštas“, jie 
nusivildavo. Ji spėliojo, ką gali reikšti tas „šnipštas“. Sumetu- 
si suglamžytus drabužius kampe ant grindų, ji abejinga, be- 
jausmė, prasižiojusi sėdėjo ant sofos galvodama, ar dar ilgai 
tie nuogaliai sėdės šalia ir vers sakyti „šnipštas“, kai Oro mer- 
gužėlė, leipdama juoku iš girtų Josarjano ir Danbaro kvailio- 
jimų, atvedė Neitlį 1r kitus margos gelbėtojų komandos na- 
rius į tuos prašmatnius viešbučio apartamentus. 

Danbaras su dėkingumu pamaigė Oro mergužėlei sėdme- 
durų ir abiem rankomis laikydamas už šlaunų, kol Neitlis jį 
atplėšė ir nusitempė į svetainę mėlynomis sienomis. Čia Dan- 
baras jau mėtė viską pro langą, o Dobsas laužė baldus masy- 
viu peleninės stovu. Staiga tarpduryje pasirodė nuogas juo- 
kingas vyras su raustančiu iš gėdos apendicito randu ir užri- 
ko: 

— Kas čia darosi?! 

— Tavo kojų pirštai nešvarūs, - atsakė Danbaras. 

Vyras užsidengė tarpukojį abiem rankomis ir dingo iš akių. 
Danbaras, Dobsas ir Alkanasis Džo viską pamiršę kriokdami 
iš džiaugsmo mėtė pro langą viską, ką įstengė pakelti. Netru- 
kus iššveitę visus drabužius, gulėjusius ant sofų, ir lagaminus, 
riogsojusius ant grindų, ėmė naršyti spintą. Tuo metu atsidarė 
durys, ir basas valdingai įšlepsėjo kitas nuogalius labai solidžiu 
kaklu ir galva. 

— Liaukitės! — suriko jis. - Ką jūs čia darot?! 

— Tavo kojų pirštai nešvarūs, - pranešė jam Danbaras. 

Vyras, kaip ir anksčiau įkišęs nosį karininkas, užsidengė 
tarpukojį ir dingo. Neitlis pasileido jam iš paskos, bet jam 
pastojo kelią pirmasis nuogalius, lyg koks šokėjas užsidengęs 
gėdą pagalve. 

— Ką čia išdarinėjat, vyrai?! - piktai suriaumojo. - Tučtuo- 
jau liaukitės! 

— Tučtuojau liaukitės! — atsakė Danbaras. 

— Čia aš taip sakau. 

— Čia aš taip sakau, - atsakė Danbaras. 

Karininkas treptelėjo koja iš bejėgiško pykčio. 

— Tyčia kartoji visus mano žodžius? 

— Tyčia kartoji visus mano žodžius? 

— Aš tave priplosiu! — vyriškis užsimojo kumščiu. 

— Aš priplosiu /ave, - šaltai perspėjo jį Danbaras. - Tu vo- 
kiečių šnipas, ir aš liepsiu tave sušaudyti. 

— Vokiečių šnipas? Aš amerikiečių pulkininkas! 

— Tu nepanašus į amerikiečių pulkininką. Tu panašus į sto- 
rulį su pagalve ant pilvo. Kur tavo uniforma, jeigu tu tikrai 
amerikiečių pulkininkas? 

— Jūs ką tik išmetėt ją pro langą. 

— Na gerai, vyručiai, - tarė Danbaras. - Nuveskit tą kvailą 
šunsnukį į nuovadą, užrakinkit, o raktą išmeskit. 

Pulkininkas sunerimęs išbalo. 

— Gal jūs visi iš proto išsikraustėt?! Kur jūsų skiriamieji 
ženklai? Ei tu - grįžk! 

Bet jis pasisuko per vėlai ir nebesustabdė Neitlio - tas, pa- 
matęs savo merginą, sėdinčią ant sofos kitame kambaryje, jam 
už nugaros nėrė pro duris. Kiti gelbėtojai pasileido jam įkan- 
din ir atsidūrė tarp nuogų šulų. Juos išvydęs, Alkanasis Džo 
ėmė isteriškai kvatoti; negalėdamas patikėti rodė pirštu paei- 
liui į visus ir tvarstėsi čia už galvos, čia už šonų. Du stambaus 
sudėjimo vyrai agresyviai ėmė prie jų artintis, kol pamatė bai- 
sią Dobso ir Danbaro antipatiją bei priešiškumą; be to, pir- 
masis lyg kokia dvirankine kuoka tebemosikavo peleninės sto- 

vu, kuriuo daužė svetainės baldus. Neitlis jau sukiojosi mer- 
ginai prie šono. Toji kelias akimirkas nepažindama į jį spok- 
sojo, paskui šyptelėjo ir užsimerkusi nuleido galvą jam ant 
peties. Neitlis netvėrė džiaugsmu: ji pirmą kartą jam nusišyp- 
sOjo. 

— Filpai, - tarė ramus, lieknas, pažiūrėti viskuo persisoti- 
nęs vyras, kuris nepažįstamiesiems įėjus nė nepasijudino 
krėsle, - tu nevykdai įsakymų. Liepiau tau juos išvaryti, 0 tu 
nuėjęs juos atsivedei. Gal nejauti skirtumo? 

- Jie išmetė mūsų daiktus pro langą, generole. 

- Šaunuoliai. Mūsų uniformas taip pat? Gudriai sugalvojo! 
Be uniformų mes nesugebėsim įrodyti, kad už juos viršesni. 

— Užsirašykim jų pavardes, Lu, ir... 

— Raminkis, Nedai, - santūriu, pavargusiu balsu atsakė liek- 
nasis vyras. - Tau gan neblogai sekasi mūšyje vadovauti šar- 
vuočių divizijoms, bet bendraujant su žmonėmis iš tavęs be- 
veik jokios naudos. Anksčiau ar vėliau susigrąžinsim unifor- 
mas ir vėl tapsim viršesni už juos. Jie tikrai išmetė mūsų uni- 
formas? Nuostabi taktika! 

— Jie išmetė viską. 

— Ir uniformas, kabojusias spintoje? 

— Jie išmetė visą spintą, generole. Prisimenat tą trenksmą, 
kurį išgirdę pamanėm, kad čia jie ateina mūsų žudyti? 

— O dabar išmesiu jus, - pagrasino Danbaras. 

Generolas pablyško. 

— Velniai griebtų, ko tas taip širsta? — paklausė jis Josarjano. 

— Jis kalba kuo rimčiausiai, — patikino Josarjanas. - Ver- 
čiau leiskit merginai išeiti. 

— Pasiimkit ją, dėl Dievo meilės, - lengviau atsidusęs atsakė 
generolas. - Per ją mes tik nesaugiai jaučiamės. Už šimtą do- 
lerių, kuriuos jai sumokėjom, galėjo bent jau parodyti, kad 
mes jai nepatinkam ar kad mus niekina, bet net to nepadarė. 
Regis, jūsų gražusis jaunasis draugas labai prie jos prisirišęs. 
Jūs tik pažiūrėkit, kaip jis neatitraukia pirštų nuo jos šlaunies 
apsimesdamas, kad užraitoja jai kojines. 

Netikėtai užkluptas Neitlis kaltai nuraudo ir ėmė kur kas 

greičiau ją rengti. Mergina kietai miegojo ir ritmingas jos kvė- 
pavimas panėšėjo į tylų knarkimą. 

— Pulkim ir atimkim ją, Lu! - ragino kitas karininkas. — 
Mūsų pajėgos gausesnės, mes galim apsupti ir... 

— Oi ne, Bili, - atsidusęs atsakė generolas. - Gal tu ir meist- 
riškai gebi geru oru lygumoje apsupti iš abiejų pusių priešą, 
jau metusį į mūšį visas pajėgas, bet kitur ne visuomet moki 
blaiviai mąstyti. Kam ji mums reikalinga? 

— Generole, mūsų strateginė padėtis labai prasta. Neturim 
nė menkiausio drabužio - kam teks eiti koridorium ir laiptais 
parnešti mūsų uniformų, patirs didžiulį pažeminimą ir gėdą. 

— Taip, Filpai, tu visai teisus, - atsakė generolas, - kaip tik 
todėl tu ir eisi jų parnešti. Drožk! 

— Nuogas, sere? 

— Jei nori, gali pasiimti pagalvę. Kai surinksi mano apati- 
nius ir kelnes, rask man cigarečių. 

— Aš liepsiu atnešti visus jūsų drabužius, — pasisiūlė Josar- 
janas. 

— Girdit, generole? — su palengvėjimu atsiduso Filpas. — 
Man nereikės eiti. 

— Filpai, tu nevisproti! Nejaugi nematai, kad jis meluoja? 

— Tu meluoji? 

Josarjanas linktelėjo galvą, ir Filpo viltys sudužo. Josarja- 
nas nusijuokęs padėjo Neitliui išsivesti merginą į koridorių, 
paskui iki lifto. Ji miegojo, vis dar nepakeldama galvos nuo 
Neitlio peties, ir jos veide švietė šypsena, tarsi matytų gražų 
sapną. Dobsas su Danbaru išbėgo į gatvę gaudyti taksi. 

Kai jie išlipo iš automobilio, Neitlio kekšė pakėlė akis. Laip- 
tais į savo butą lipo vos vilkdama kojas ir vis rydama seiles, 
bet kol Neitlis ją nurengė ir paguldė į lovą, vėl kietai miegojo. 
Ji pūtė į akį aštuoniolika valandų, o Neitlis visą kitą rytą laks- 
tė po butą visus tildydamas. Kai mergina pabudo, buvo iki 
ausų jį įsimylėjusi. Kaip paaiškėjo, jos širdžiai užkariauti to 
tik ir reikėjo - leisti jai iki valios išsimiegoti. 

Kai atsimerkusi mergina jį pamatė, patenkinta nusišypsojo, 
tingiai ištiesė ilgas kojas po šnarančiomis paklodėmis ir pa- 

mojo gultis šalia su idiotiška geismo apimtos moters išraiška 
veide. Neitlis priėjo net apsvaigęs iš laimės ir beveik neprieš- 
taravo, kai mažoji jos sesutė vėl jam sutrukdė įlėkusi į kamba- 
rį ir parkritusi ant lovos tarp jųdviejų. Neitlio kekšė ėmė ją 
plūsti ir kumščiuoti, bet šįsyk geraširdiškai juokdamasi, ir 
Neitlis patogiai atsigulė aukštielninkas jas abi apkabinęs ir pa- 
sijuto stiprus — tikras jųdviejų globėjas. Nusprendė, kad jie 
trys - nuostabi šeima. Jis pasirūpins, kad užaugusi mažoji se- 
sutė lankytų kokį prestižinį koledžą. Po kelių minučių Neitlis 
šoko iš lovos visu balsu apskelbti draugams, kaip jam pasise- 
kė. Džiugiai sušukęs ateiti į jo kambarį, užtrenkė duris prieš 
pat jų suglumusius veidus, mat pačiu laiku prisiminė, kad jo 
mergina nuoga. 

— Renkis, - įsakė jai mintyse pagirdamas save už apdairu- 
mą. 

— Perchė? — smalsiai paklausė jinai. 

— Perchė?- pakartojo jis atlaidžiai sukikendamas. - Nes aš 
nenoriu, kad jie pamatytų tave nuogą. 

— Perchė no?* — paklausė jinai. 

— Perchė no?- Jis apstulbęs į ją pažiūrėjo. - Negerai, kai 
kiti vyrai mato tave nuogą - štai kodėl. 

— Perchė no? 

— Todėl, kad aš taip sakau! - praradęs viltį jai išaiškinti pra- 
trūko šaukti Neitlis. - Nesiginčyk su manim! Vyras aš, o ne 
tu, tad privalai daryti viską, ką liepiu. Nuo šiol draudžiu tau 
išeiti iš šio kambario neapsirengusiai, aišku? 

Neitlio kekšė pažiūrėjo į jį, tarsi jis būtų beprotis. 

— Gal pamišai? Che succede?** 

— Aš kalbu kuo rimčiausiai. 

— Tu sei pazzo! — sušuko jinai pasipiktinusi ir pašoko iš 10- 
vos. Kažką panosėje vapėdama užsimovė kelnaites ir išdidžiai 
pasuko prie durų. 

Neitlis atsistojo ir išsitiesė valdinga vyriška poza. 


* Kodėl ne? (It.) 
** Kas čia darosi? (It.) 

— Draudžiu šitokiai išeiti iš šio kambario, — pranešė jai. 

— Tiu sei pazzo! — suriko jinai išėjusi iš kambario ir papurtė 
galvą negalėdama patikėti tuo, kas čia darosi. - Idiota! Tu sei 
un pazzo imbecille!* 

— Tu sei pazzo! — patvirtino jos liesoji sesutė eidama paskui 
ją tokia pat išdidžia eisena. 

— Grįžk! — įsakė jai Neitlis. - Tau taip pat draudžiu išeiti iš 
šio kambario šitokiai! 

— Idiota! - oriai drėbė jam mažoji sesutė pro jį pralėkusi. — 
Tiu sei un pazzo imbecille! 

Neitlis kurį laiką lakstė ratu, apimtas bejėgiško įtūžio, o pas- 
kui nuskuodė į svetainę uždrausti savo draugams žiūrėti į jo mer- 
giną. Toji vienomis kelnaitėmis tuo metu skundėsi jo elgesiu. 

— Kodėl negalima? — paklausė Danbaras. 

— Kodėl? - sušuko Neitlis. - Todėl, kad dabar ji mano mer- 
gina, ir jūs neturit jos matyti neapsirengusios. 

— Kodėl? - paklausė Danbaras. 

— Matot? - gūžtelėjusi pečiais tarė jo mergina. - Lui ė paz- 
zo.** 

— Sį ė molio pazzo, — patvirtino jos sesutė. 

— Jeigu nenori, kad mes matytume ją nuogą, neleisk jai išsi- 
rengti, —- patarė Alkanasis Džo. - Kokių velnių kimbi prie 
mūsų? 

— Ji manęs neklauso, — susigėdęs prisipažino Neitlis. — TO- 
dėl nuo šiol turėsit užsimerkti arba nusigręžti, kai ji šitokia 
pasirodys, susitarėm? 

— Madonn'!**** — įpykusi šūktelėjo jo mergina ir išlėkė iš 
kambario. 

— Madonn'"'! - šūktelėjo mažametė jos sesutė lėkdama iš pas- 
kos. 

— Lui ė pazzo, - geraširdiškai pastebėjo Josarjanas. — Aš 
priverstas tai pripažinti. 


**+* 


* Idiote! Tu pamišęs kretinas! (/r.) 
** Jis pamišęs. (/t.) 

*** Taip, visai pamišęs. (/r.) 

+*** Švenčiausioji mergele! (/r.) 

— Gal tau protas pasimaišė, ar kokį velnią? - piktai paklau- 
sė Neitlio Alkanasis Džo. - Dar sugalvosi uždrausti jai kabin- 
ti gatvėje vyrus. 

— Nuo šiol, - tarė savo merginai Neitlis, - draudžiu tau 
gatvėj kabinti vyrus. 

— Perchė? — smalsiai paklausė jinai. 

— Perchė?! — apstulbęs sušuko Neitlis. — Todėl, kad tai ne- 
gražu, štai kodėl! 

— Perchė no? 

— Negražu, ir tiek! - užsispyrė Neitlis. - Negražu, kai tokia 
miela mergina kaip tu ieško vyrų, su kuriais galėtų permiego- 
ti. Duosiu tau tiek pinigų, kiek reikės, kad tau nebetektų tuo 
verstis. 

— O ką aš vietoj to visą dieną veiksiu? 

— Ką veiksi? Tai, ką veikia tavo draugės. 

— Mano draugės ieško vyrų, su kuriais galėtų permiegoti. 

— Tada rask naujų draugių! Tiesą sakant, net nenoriu, kad 
bendrautum su tokiomis merginomis. Prostitucija — negeras 
dalykas! Visi tai Žino, net jis, — jis atsisuko į patyrusį senį ne- 
abejodamas, kad tas patvirtins jo žodžius. —- Aš juk teisus, ar 
ne? 

— Tu klysti, - atsakė senis. - Prostitucija suteikia jai galimy- 
bę susitikti su žmonėmis. Ji gauna gryno oro ir pamankština 
kiiną, be to, neprisidaro bėdų. 

— Nuo šiol, - griežtai pareiškė savo merginai Neitlis, - drau- 
džiu tau bendrauti su šiuo nedoru seniu. 

— Va fongul!* — atrėžė jo mergina ir nutaisiusi pavargusią 
miną pakėlė akis į lubas. - Ko jam iš manęs reikia? - grūmo- 
dama kumščiais verkšleno jinai. - Lasciami!** — grasindama 
maldavo jinai. — Siupido!*** Jei manai, kad mano draugės 
tokios negeros, tai kodėl tavo bičiuliai visą laiką jas barškina? 
Uždrausk jiems. 


* Eik velniop! (/r.) 
** Atsikabink! (/r.) 
*** Kvaily! (Jt.) 

— Nuo šiol, vyručiai, — tarė savo bičiuliams Neitlis, - turit 
liautis barškinę jos drauges ir pradėti gyventi padoriai. 

— Madonn'! - sušuko jo bičiuliai ir nutaisę pavargusias mi- 
nas pakėlė akis į lubas. 

Neitlis akivaizdžiai išprotėjo. Jis reikalavo, kad jie visi tuč- 
tuojau įsimylėtų ir sukurtų šeimas. Danbarui jis leido vesti 
Oro kekšę, o Josarjanui įsimylėti seselę Antelą ar kokią kitą 
jam patinkančią merginą. Po karo jie visi galėsią dirbti jo tėvo 
bendrovėje; jie visi gyvens ir augins vaikus tame pačiame pra- 
bangiame priemiestyje. Neitlis viską vaizdavosi kuo aiškiau- 
siai. Meilė pavertė jį romantišku idiotu. Draugužiai parvijo jį 
į miegamąjį, ir ten jis ėmė vaidytis su savo mergina dėl kapito- 
no Purvinso. Jinai sutiko nebemiegoti su kapitonu Purvinsu 
ir nebeduoti jam iš Neitlio gautų pinigų, bet nė per nago juo- 
dymą nenusileido dėl draugystės su bjauriu, nevalyvu, pasilei- 
dusiu seniu, kurio galvoje buvo vienos šlykštynės. Senis su 
užgaulia pašaipa stebėjo pražydusią Neitlio meilę ir nenorėjo 
sutikti, kad JAV kongresas —- nuostabiausias patariamasis Or- 
ganas visame pasaulyje. 

— Nuo šiol, - rūsčiai įsakė savo merginai Neitlis, - kuo griež- 
čiausiai draudžiu tau net šnekėtis su tuo šlykščiu seniu. 

— Ir vėl tau užkliuvo senis? — sumišusi sušuko mergina. — 
Perchė? 

— Jam nepatinka Atstovų rūmai. 

— Mamma mia!* Dievaži - kas tau pasidarė?! 

— E pazzo, - filosofiškai pastebėjo jos sesutė, - štai kas jam 
pasidarė. 

—S7 - nė kiek nedvejodama pritarė vyresnioji mergina abiem 
rankom raudamasi ilgus rusvus plaukus. - Lui ė pazzo. 

Tačiau ji ilgėjosi Neitlio, kai jo nebebuvo šalia ir tūžo ant 
Josarjano, kai tas iš visų jėgų vožė Neitliui, ir vargšelį lūžusia 
nosimi išvežė į ligoninę. 


* Motina brangi! (/t.) 


34 


Padėkos šventė 


Tiesą sakant, dėl to, kad Josarjanas vožė Neitliui į nosį, buvo 
kaltas seržantas Naitas. Tai atsitiko per Padėkos dieną, po to, 
kai visi eskadrilės kariai nuolankiai padėkojo Mailui už pasa- 
kiškai gausius pietus, kuriuos karininkai, puskarininkiai ir ei- 
liniai nepasotinamai šlamštė iki pat vakaro, bei už neatkimš- 
tus pigaus vyno butelius, kuriuos jis lyg iš kokio gausybės ra- 
go nešykštėdamas dalijo visiems, kas tik paprašydavo. Nespė- 
jus sutemti, jauni kareivukai išbalusiais it kreida veidais lupo 
ožius visose pakampėse ir girtutėliai griuvo ant žemės be gy- 
vybės ženklų. Ore tvyrojo baisus dvokas. Kiti vyrai smaginosi 
toliau, ir betikslės siautėjančios linksmybės tęsėsi. Nesuval- 
doma rijimo ir gėrimo orgija triukšmingai nusirito miškais iki 
karininkų klubo, kalnais pasklido iki ligoninės ir priešlėktuvi- 
nės gynybos ugnies taškų. Josarjano eskadrilės vyrai vanojo 
vieni kitus kumščiais, o kartą į darbą paleido net peilį. Kapra- 
las Kolodnis žvalgybos palapinėje Žaisdamas su užtaisytu pis- 
toletu persišovė koją ir kol kraujui trykštant iš žaizdos aukš- 
tielninkas gulėjo skubančioje greitojoje, dantenas ir kojų pirš- 
tus jam ištepė violetiniu gencijonų tepalu. Vyrai supjaustytais 
pirštais, kruvinomis galvomis, dieglių varstomais pilvais ir su- 
laužytais blauzdikauliais atgailaudami šlubavo į medicinos pa- 
galbos palapinę, kur Gasas su Vesu dažė jiems dantenas ir 
kojų pirštus violetiniu tepalu ir dalijo vidurių paleidžiamuo- 
sius, kuriuos kariai išmesdavo į krūmus. Linksmybės tęsėsi 
iki paryčių, ir tylą be perstojo drumstė laukiniai, džiūgaujan- 
tys įsismaginusių vyrų šauksmai, žiaukčiojimas, dejonės, juo- 
kas, pasisveikinimai, grasinimai ir keiksmai, į akmenis dūž- 

tančių butelių dzingsėjimas. Tolumoje aidėjo nešvankios dai- 
nos. Erzelis buvo baisesnis negu Naujųjų metų išvakarėse. 

Josarjanas, vengdamas eskadrilės draugų keliamų pavojų, 
anksti nuėjo miegoti ir netrukus susapnavo strimgalviais bė- 
gąs nesibaigiančiais mediniais laiptais, garsiai kaukšindamas 
kulnais. Praplėšęs akis suvokė, kad kažkas šaudo į jį iš kul- 
kosvaidžio. Iš gerklės išsiveržė pilna kančios ir siaubo aima- 
na. Pirmiausia pamanė, kad Mailas vėl bombarduoja eskadri- 
lę, tad nusirito nuo lovos ant grindų ir gulėjo, susirietęs į vir- 
pantį, besimeldžiantį kamuolį; širdis daužėsi kaip poliakalės 
meška, kūną išpylė šaltas prakaitas. Lėktuvai neūžė. Iš toli 
atskardėjo girtas, linksmas juokas. „Su Naujaisiais metais, su 
Naujaisiais metais!“ — kažkur aukštai tarp trumpų, garsių kul- 
kosvaidžio papliūpų vis pasigirsdavo netveriantis džiaugsmu 
pažįstamas balsas, ir Josarjanas suprato, kad norėdami pa- 
pokštauti, vyrai nusigavo į smėlio maišais aptvertus ugnies taš- 
kus, kuriuos Mailas, subombardavęs eskadrilę, įrengė kalnuose 
ir į kuriuos sargybon paskyrė saviškius. 

Josarjanas užsiliepsnojo neapykanta ir įniršiu pamatęs, kad 
tapo jam miegoti sutrukdžiusio ir žliumbiančia lūžena paver- 
tusio neatsakingo pokšto auka. Jis troško kraujo, jam reikėjo 
ką nors nužudyti. Dar niekad jis nebuvo taip įsiutęs, net tada, 
kai apglėbęs Makvotui kaklą norėjo pasmaugti. Kulkosvaidis 
vėl sutratėjo, keli balsai suriko: „Su Naujaisiais metais!“ — ir 
lyg raganos kvatojimas tamsą perskrodė nuo kalnų atsiritęs 
piktdžiugiškas juokas. Apsivilkęs kombinezoną, įsispyręs į ba- 
tus, Josarjanas išrūko iš palapinės keršyti. Nesustodamas įki- 
šo apkabą į 45-ojo kalibro revolverį ir išjungė saugiklį - dabar 
tereikės nuspausti gaiduką. Išgirdo, kaip bėgdamas iš paskos 
jį suturėti Neitlis šaukia jį vardu. Dar kartą iš kalvelės, juo- 
duojančios virš mašinų parko, sukaleno kulkosvaidis, ir oran- 
žinių trasuojančių kulkų brūkšneliai nulėkė pažemiui, vos 
nekliudydami tamsoje skendinčių palapinių stogų. Tarp trum- 
pų šūvių serijų vėl nuskardėjo griausmingas juokas. Josarja- 
nas pajuto, kaip jį lyg rūgštis nudegina apmaudas: tie šun- 
snukiai kelia pavojų jo gyvybei! Apimtas aklo, laukinio įnir- 

šio ir ryžto, pralėkė visą eskadrilės stovyklą ir kiek kojos įkerta 
pro mašinų parką pasileido siauru, vingiuotu taku įkalnėn, kai 
Neitlis pagaliau jį pasivijo tebešaukdamas: „Jo-jo! Jo-jo!“ - ir 
susirūpinęs maldavo sustoti. Sučiupęs Josarjaną už pečių ban- 
dė sustabdyti. Josarjanas pasisukęs išsivadavo. Neitlis vėl jį 
griebė. Tada Josarjanas nusikeikė ir iš visų jėgų vožė kumščiu 
Neitliui tiesiai į gležną jauną veidą, paskui užsimojo smogti 
dar kartą, bet Neitlis sudejavęs parkrito ir gulėjo susirietęs, 
užsidengęs veidą delnais, ir jam tarp pirštų sruvo kraujas. 
Josarjanas apsisuko ir neatsigręždamas nudulkėjo taku aukš- 
tyn. 

Netrukus pamatė kulkosvaidį. Jį išgirdusios dvi žmogystos — 
Josarjanas matė tik juodus jų siluetus — pašaipiai juokdamosi 
pašoko ir spruko į tamsą jam nespėjus nusigauti arčiau. Jis 
pavėlavo. Žingsniai nutolo. Vaiskioje be vėjo mėnesienoje li- 
ko pūpsoti tik ratu suguldyti smėlio maišai. Josarjanas nusi- 
minęs apsidairė. Iš tolumos vėl atskriejo pašaipus juokas. Ta- 
čiau jis išgirdo dar vieną garsą: kažkur visai arti trekštelėjo 
šakele. Apimtas pakilaus jaudulio, Josarjanas puolė ant kelių 
ir nusitaikė. Anapus smėlio maišų sušlamėjo lapai: kažkas prie 
jo sėlino. Paleido du šūvius, kažkas šovė į jį vieną kartą, ir iš 
garso jis pažino ginklą. 

— Danbarai, čia tu? — suriko jis. 

— Čia tu, Josarjanai? 

Vyrai išėjo iš slėptuvių ir susitiko laukymėje; suirzę ir nusi- 
vylę abu laikė ginklus nuleistus. Abu tirtėjo nuo žvarbaus oro 
ir šnopavo dar neatsigavę po sunkaus bėgimo įkalnėn. 

— Tie šunsnukiai paspruko, - tarė Josarjanas. 

— Jie sutrumpino man gyvenimą dešimčia metų! - sušuko 
Danbaras. — Jau pamaniau, kad tas bjaurybė Mailas vėl mus 
bombarduoja. Kaip gyvas nesu taip išsigandęs. Ak, kad žino- 
čiau, kas tie išgamos! 

— Vienas jų — seržantas Naitas. 

— Eime jį nudėkim, - Danbaras kaleno dantimis. - Jis netu- 
rėjo teisės šitaip mūsų gąsdinti. 

Josarjanas nebenorėjo nieko žudyti. 

— Pirma padėkime Neitliui. Man regis, aš per smarkiai jam 
užvožiau kalno papėdėje. 

Tačiau palei taką Neitlio nebuvo matyti, nors Josarjanas iš 
kraujo dėmės pažino tą vietą, kur jis gulėjo. Nerado Neitlio ir 
jo palapinėje. Jį pamatė tik kitą rytą, kai atsigulę į ligoninę 
gydytis sužinojo, kad išvakarėse Neitlis buvo čia paguldytas 
dėl lūžusios nosies. Neitlis pasitiko juodu išgąstinga nustebu- 
sia šypsena, kai avėdami šlepetėmis ir vilkėdami chalatais įčiu- 
žino paskui seselę Kramer, atvedančią parodyti jų lovų. Neit- 
liui ant nosies buvo uždėtas masyvus įtvaras, po akimis juoda- 
vo mėlynės. Kai Josarjanas priėjo atsiprašyti, kad jam sudavė, 
Neitlis susidrovėjęs vis raudo ir teisinosi - matyt, jam tebes- 
vaigo galva. Josarjanas pasijuto klaikiai; jis vos galėjo prisi- 
versti Žiūrėti į sudarkytą Neitlio veidą, nors vaizdas buvo toks 
komiškas, kad jam norėjosi kvatoti. Danbaras pasidygėjo jų 
sentimentalumu; visi trys lengviau atsiduso, kai į palatą įsi- 
veržė Alkanasis Džo su savo sudėtinguoju fotoaparatu. Alka- 
nasis Džo norėjo būti šalia Josarjano, kai tas grabinės seselę 
Antelą, todėl priskiedė gydytojams apie pilvo skausmus, ir tie 
paguldė jį įtarę apendikso priepuolį. Ir jam, ir Josarjanui ne- 
trukus teko nusivilti. Paaiškėjo, kad seselė Antela nusprendė 
ištekėti už gydytojo — bet kurio gydytojo, nes jie visi puikiai 
vertėsi iš savo profesijos — ir nenorėjo rizikuoti akivaizdoje 
žmogaus, kuris vieną gražią dieną gali tapti jos vyru. Alkana- 
sis Džo siuto ir nepaguodžiamai liūdėjo, kol į palatą atvedė — 
ko jau ko, bet to niekas tikrai nesitikėjo! - kapelioną, apreng- 
tą kaštoniniu velvetiniu chalatu. Lyg koks kaulėtas švyturys 
dvasininkas iš tolo spinduliavo tokį neregėtą pasitenkinimą 
savim, kad nuslėpti jo niekaip nebūtų gebėjęs. Į ligoninę ka- 
pelioną paguldė dėl širdies skausmų, kuriuos gydytojai aiški- 
no pilve susikaupusiomis dujomis, ir dėl įsisenėjusios Viskon- 
sino pūslelinės. 

— Kas, po galais, yra ta Viskonsino pūslelinė? — paklausė 
Josarjanas. 

— Kaip tik tai norėjo sužinoti ir daktarai! — išdidžiai pareiš- 
kė kapelionas ir pratrūko kvatoti. Niekas dar nebuvo matęs 

jo tokio linksmo ir laimingo. —- Jokios Viskonsino pūslelinės 
nėra! Nesuprantat? Aš pamelavau. Sudariau su gydytojais san- 
dėrį: prižadėjau pranešti, kada mano Viskonsino pūslelinė pra- 
eis, jeigu jie prižadės niekaip jos negydyti. Kaip gyvas nesu 
melavęs. Argi tai nenuostabu? 

Kapelionas nusidėjo, ir jam buvo gera. Sveikas protas jam 
kuždėjo, kad meluoti ir vengti pareigos - nuodėmės. Kita ver- 
tus, visi žinojo, kad nuodėmė yra blogis, 0 šis, Žinia, negali 
atnešti gėrio. Tačiau kapelionas jautėsi gerai, netgi nuosta- 
biai. Piršosi logiška išvada: melas ir pareigos vengimas negali 
būti nuodėmės. Dangiškosios aiškiaregystės akimirką kape- 
lionas perprato pravartų savisaugiškų išvedžiojimų metodą, 
ir tas atradimas nuteikė jį nepaprastai pakiliai. Tiesiog ste- 
buklas! Jis pamatė, kad be jokio vargo įmanoma ydą paversti 
dorybe, o šmeižtą — tiesa, bejėgiškumą —- romumu, pasipūti- 
mą — nuolankumu, plėšikavimą - filantropija, vagiliavimą — 
garbinga veikla, šventvagiškas kalbas — išminties sakymu, žvė- 
riškumą — patriotizmu, sadizmą —- teisingumo vykdymu. Tai 
galėjo padaryti kiekvienas - nereikėjo daug proto, užteko bū- 
ti bevaliui. Apimtas įkvėpimo, kapelionas peržvelgė visą da- 
bar jau pateisinamų tradicinių nedorybių gamą, o Neitlis sė- 
dėjo lovoje išraudęs, nudžiugęs ir kartu apstulbęs, kad atsidū- 
rė išprotėjusių draugužių gaujos dėmesio centre. Jautėsi pa- 
malonintas, bet tuo pat metu kankino bloga nuojauta, kad tuoj 
įeis koks rūstus ligoninės valdžios atstovas ir visą šutvę išmes 
lyg kokius valkatas lauk. Tačiau niekas nesutrikdė jų ramy- 
bės. Vakare jie triukšmingu pulku patraukė žiūrėti spalvotos 
sumautos Holivudo fejerijos, o kai pažiūrėję spalvotą sumau- 
tą Holivudo fejeriją grįžo, palatoje gulėjo baltai aptaisytas ka- 
reivis. Danbaras ėmė spiegti ir suskydo. 

— Jis grįžo! — šaukė Danbaras. - Jis vėl čia! Jis sugrįžo! 

Josarjanas sustojo kaip įbestas, vienodai išgąsdintas klai- 
kiai šaižaus Danbaro riksmo ir pažįstamo šleikštaus nuo gal- 
vos iki kojų pirštų galiukų baltais tvarsčiais ir gipsu aptaisyto 
kareivio vaizdo. Josarjanui iš gerklės nevalingai išsiveržė keis- 
tas trūkčiojantis gargesys. 

— Jis grįžo! — vėl suspigo Danbaras. 

— Jis grįžo! — lyg aidas pakartojo nuo karštinės kliedintis 
ligonis, tarsi Danbaro siaubas būtų persidavęs jam. 

Palata akimirksniu virto beprotnamiu. Būriai ligonių ir su- 
žeistųjų lakstė ir striksėjo tarp lovų kažką nesuprantama va- 
pėdami, tarsi pastate būtų siautęs gaisras. Vienakojis ligonis 
panikos apimtas pasiramsčiuodamas ramentu šokinėjo šen ir 
ten šaukdamas: 

— Kas čia darosi? Kas atsitiko? Degam? Ligoninė dega? 

— Jis grįžo! — sušuko jam kažkas. — Nejaugi negirdėjai, ką 
sakė?! Jis vėl čia! 

— Kas grįžo? — suriko kažkas kitas. — Kas jis toks? 

— Ką visa tai reiškia? Ką mums daryti? 

— Ligoninė dega? 

— Kelkitės ir bėkit, velniai rautų! Visi kelkitės ir sprukit! 

Visi, kas dar tebegulėjo, pašoko iš lovų ir ėmė lakstyti iš 
vieno palatos galo į kitą. Vienas kontržvalgas ieškojo pistole- 
to, kad galėtų nušauti kitą, užvožusį jam alkūne į akį. Palatoje 
kilo sumaištis. Kliedintis nuo karštinės ligonis vos nepargrio- 
vė vienakojo, o tas netyčia taip tvojo guminiu ramento ant- 
galiu jam per pėdą, kad sulaužė kelis pirštus. Kliedintis nuo 
karštligės vyriškis keliais sulaužytais kojos pirštais susmuko 
ant grindų ir iš skausmo apsiverkė, tuo tarpu kiti ligoniai 
aklai blaškydamiesi kliuvo už jo ir dar skaudžiau jį spardė 
bei tvatijo. 

— Jis grįžo! — vapėjo, giedojo ir isteriškai klykė vyrai duo- 
damiesi po palatą. - Jis vėl čia! Jis vėl čia! 

Staiga tarp jų lyg kokia policininkė išdygo sesuo Kramer ir 
sukdamasi ratu neviltingai bandė vėl įvesti tvarką, o nepavy- 
kus prapliupo bejėgiškomis ašaromis. 

— Raminkitės, prašau jūsų, raminkitės, - veltui ragino jinai 
tarp nesutramdomų kūkčiojimų. 

Išbalęs kaip vaiduoklis kapelionas nesusigaudė, kas čia da- 
rosi. Nenumanė ir Neitlis - tas prilipo Josarjanui prie šono ir 
nesitraukė, taip pat ir Alkanasis Džo, kuris sekiojo iš paskos 
sugniaužęs menkučius kumščius ir išgąstingai dairėsi į šalis. 

— Ė - kas čia darosi? - klausinėjo jis. - Kas, po velnių, čia 
darosi? 

— Čia tas pats! - gerokai visą erzelynę nustelbusiu balsu 
suriko jam Josarjanas. - Nejaugi nesupranti?! Čia tas pats! 

— Čia tas pats! - išgirdo savo balso aidą Josarjanas, tirtėda- 
mas iš nesuvaldomo negeros nuojautos prisisunkusio susijau- 
dinimo, ir paskui Danbarą prasibrovė prie baltai aptaisyto ka- 
reivio lovos. 

— Nesikarščiuokit, vaikinai, — nedrąsiai šypsodamas drau- 
giškai patarė nedidukas patriotiškasis teksasietis. - Nėra rei- 
kalo nervintis. Mums visiems reikėtų nusiraminti. 

— Čia tas pats! - ėmė vapėti, giedoti ir rėkti kiti. 

Staiga palatoje atsirado ir seselė Antela. 

— Kas čia darosi? — piktai paklausė ji. 

— Jis grįžo! — susmukdama jos glėbyje sukliko sesuo Kra- 
mer. — Jis vėl čia, jis vėl čia! 

Iš tikrųjų čia buvo tas pats kareivis, tik puse sprindžio trum- 
pesnis ir keliais kilogramais pasitaisęs, bet Josarjanas iškart jį 
atpažino iš dviejų nesilankstančių rankų ir dviejų nesilanks- 
tančių storų nenaudingų kojų - visos galūnės įtemptomis vie- 
lomis beveik statmenai iškeltos į orą, virš jų kabo ilgi švininiai 
svarsčiai — ir Iš tamsios skylės nuspurusiais kraštais virš bur- 
nos. Tiesą sakant, jis beveik nepasikeitė. Iš kieto akmens lui- 
to virš šakumo vis dar kyšojo tas pats cinko vamzdelis, žarne- 
le sujungtas su permatomo stiklo indu ant grindų. Ant stovo 
tebekabėjo kitas permatomas stiklo indas, iš kurio skystis la- 
šėjo į alkūnę. Josarjanas būtų visur jį pažinęs. Jam magėjo 
sužinoti, kas tas nelaimėlis. 

— Viduj nieko nėra! - netikėtai suriko jam Danbaras. 

Josarjanas pajuto, kad širdis akimirką sustojo ir pakirto ko- 
jas. 

— Ką čia pliauški?! — išgąstingai sušuko jis pritrenktas siel- 
vartu kibirkščiuojančių Danbaro akių ir pamišėliškos lauki- 
nio siaubo išraiškos. — Gal drignių prisirijai, ar kurių galų? 
Kokį velnią čia tauški, kad viduj nieko nėra?! 

— Jį išvogė! — sukriokė jam Danbaras. - Viduj jis tuščias — 

kaip šokoladinis kareivėlis. Jie ištraukė jį ir paliko vien tvars- 
čius iš viršaus. 

— Kam jiems to reikia? 

— O kam jiems reikia krėsti visas kitas šunybes? 

— Jį išvogė! — sušuko dar kažkas, ir visi palatos ligoniai ėmė 
rėkti: „Jį išvogė! Jie jį išvogė! Jį išvogė!“ 

— Grįžkit! - prašė Danbaro ir Josarjano seselė Antela baks- 
nodama Josarjanui į krūtinę. - Būkit geri - gulkit į lovas. 

— Tu iš proto išsikraustei! - piktai užriko ant Danbaro Jo- 
sarjanas. — Kokių velnių šitaip kalbi'? 

— Ar kas nors jį matė? — pašaipiai paklausė Danbaras. 

— Tu juk jį matei, ar ne? - paklausė seselės Antelos Josarja- 
nas. - Pasakyk Danbarui, kad viduj yra žmogus. 

— Viduj - leitenantas Šmulkeris, - atsakė sesuo Antela. — 
Visas jo kūnas apdegęs. 

— Ar jinai jį matė? 

— Tu juk jį matei, ar ne? 

— Jį matė tvarstęs gydytojas. 

— Kuris gydytojas jį tvarstė? Eik ir atvesk jį čia! 

Seselė Antela net aiktelėjo. 

— Jo čia nėra! — sušuko jinai. — Pacientą tokį jau atvežė iš 
lauko ligoninės. 

— Matot? — suspigo sesuo Kramer. —- Viduj nieko nėra! 

— Viduj nieko nėra! — sukliko Alkanasis Džo ir ėmė trypti. 

Danbaras nustūmė visus į šalį ir įtūžęs prišoko prie baltai 
aptaisyto kareivio lovos norėdamas pats įsitikinti ir godžiai 
prikišo žvilgančią akį prie baltų tvarsčių kiaute Žiojinčios sky- 
lės nuspurusiais kraštais. Jis vis dar palinkęs stebeilijosi viena 
akimi į tamsoje skendinčią, nejudančią kiaurymę, kur turėjo 
būti baltai aptaisyto kareivio burna, kai įbėgę gydytojai ir karo 
policininkai padėjo Josarjanui jį atplėšti. Gydytojai už juosmens 
buvo užsikišę pistoletus. Policininkai karabinais ir šautuvais nu- 
varė lovą apspitusius niurnančius ligonius. Jie atsirideno neštu- 
vus su ratukais ir vos per kelias sekundes vikriai iškėlė iš lovos 
baltai aptaisytą kareivį ir išvežė iš palatos. Skubėdami lauk gy- 
dytojai su karo policininkais įtikinėjo ligonius, esą viskas gerai. 

Seselė Antela timptelėjo Josarjaną už rankovės ir paslap- 
čiomis kuštelėjo norinti pasimatyti sandėliuke. Josarjanas ne- 
tvėrė džiaugsmu. Pamanęs, kad pagaliau sesuo Antela užsi- 
sandėliuką, bet toji atstūmė. Ji turinti svarbią naujieną apie 
Danbarą. 

— Jie ruošiasi jį pradingti, - tarė ji. 

Josarjanas nesuprasdamas įsmeigė į ją akis. 

— Ką jie ruošiasi padaryti? — nustebęs paklausė ir susirūpi- 
nęs sukikeno. — Ką tai reiškia? 

— Nežinau. Girdėjau juos kalbantis už durų. 

— Kas ten buvo? 

— Nežinau - jų nemačiau. Tik girdėjau juos sakant, kad pra- 
dings Danbarą. 

— Kodėl jie jį pradings? 

— Nežinau. 

— Kažkokia nesąmonė! Jie net tą žodį netaisyklingai varto- 
ja. Ką, po velniais, reiškia pradingti žmogų? 

— Nežinau. 

— O varge - tai bent pagalbininkė! 

— Ko tu prie manęs prikibai? — įsižeidusi papriekaištavo 
seselė Antela šnirpščiodama ir tramdydama ašaras. — Aš tik 
mėginu padėti. Argi aš kalta, kad jie ruošiasi jį pradingti? Man 
apskritai nederėjo tau nieko sakyti. 

Josarjanas ją apkabino ir švelniai prisiglaudė. 

— Atleisk, — tarė ir pagarbiai pakštelėjęs į skruostą nusku- 
bėjo įspėti Danbaro, bet niekur jo neberado. 

Karingasis Mailas 


Josarjanas meldėsi - pirmą kartą gyvenime. Jis atsiklaupė ir 
meldė Neitlio nesisiūlyti savanoriu po to, kai Vadas Baltoji 
Pusiau Aviža iš tikrųjų mirė ligoninėje plaučių uždegimu, ir 
Neitlis, jau įvykdęs septyniasdešimties skrydžių normą, pa- 
prašė jo pareigų. Tačiau Neitlis nė nemanė klausyti. 

— Aš privalau atlikti daugiau skrydžių, - suktai šypsodamas 
neįtikinamai įrodinėjo Neitlis. - Kitaip mane parsiųs namo. 

— Na ir kas? 

— Noriu grįžti namo tik tada, kai galėsiu pasiimti ją kartu. 

— Ji tau tokia brangi? 

Neitlis nusiminęs linktelėjo galvą. 

— Galiu niekada jos nebepamatyti. 

— Tuomet prašykis atleidžiamas nuo kovinių užduočių, - 
ragino Josarjanas. - Savo normą jau įvykdei, o priedo už skry- 
džius tau nereikia. Kodėl nepaprašai Vado Baltosios Pusiau 
Avižos pareigų - aišku, jei Žinai sugebėsiąs susitaikyti su min- 
timi, kad tavo viršininkas — kapitonas Purvinsas? 

Neitlio skruostai droviai išraudo. Jis papurtė galvą neslėp- 
damas apmaudo ir nuoskaudos. 

— Man neduoda tų pareigų. Kalbėjausi su papulkininkiu Kor- 
nu. Jis sakė, kad turėsiu skraidyti toliau, kitaip mane parsiųs 
namo. 

Josarjanas šlykščiai nusikeikė. 

— Tikrų tikriausia niekšybė! 

— Man nė motais. Atlikau septyniasdešimt skrydžių ir nė 
karto nebuvau pamuštas, tad gal nieko neatsitiks, jei atliksiu 
dar keletą. 

— Nieko nedaryk, kol aš su kuo nors apie tai pasikalbėsiu, — 
nusprendė Josarjanas ir nuėjo pagalbos pas Mailą; po jų po- 
kalbio tas iškart paprašė pulkininko Ketkarto ir toliau siųsti jį 
į kovinius skrydžius. 

Mailas per tą laiką spėjo daug kartų pasižymėti. Jis be bai- 
mės šokdavo į pavojų ir kritikos ugnį palankia kaina pardavi- 
nėdamas naftą ir guolius Vokietijai, kad susišluotų gražaus 
pinigėlio ir išsaugotų jėgų pusiausvyrą tarp besigrumiančių ša- 
lių. Iš visų pusių puolamas, jis laikėsi grakščiai ir neapsako- 
mai narsiai. Užsibrėžtam tikslui aukojosi gerokai daugiau, negu 
reikalavo pareigos jausmas, todėl taip pakėlė maisto savo val- 
gyklose kainas, kad kariams už jį teko pakloti visą atlyginimą. 
Mailas baisiausiai nemėgo prievartos ir balsingai gynė žmo- 
gaus teisę rinktis, tad suteikė jiems dar ir kitą galimybę - mir- 
ti badu. Susidūręs su milžinišku pasipriešinimu, laikėsi savo 
požiūrio nepaisydamas savo saugumo bei gero vardo ir kaip 
skydu drąsiai prisidengė pasiūlos ir paklausos dėsniu. O kai 
atsirado kažkas, nesileidęs įtikinamas, jis nenoromis nusilei- 
do, bet net ir traukdamasis toliau narsiai gynė istorinę laisvų 
žmonių teisę mokėti viską, ką turi, už tai, kas jiems reikalinga 
norint išlikti gyviems. 

Mailą užklupo nusikaltimo vietoje — apiplėšinėjant tautie- 
čius, todėl jo akcijos dabar buvo kotiruojamos kaip niekad 
gerai. Jis įrodė, kad jo žodžiu galima tikėti, kai kažkoks pra- 
kaulus majoras iš Minesotos valstijos maištingai papūtė lūpas 
ir pareikalavo savosios sindikato dalies - juk Mailas nuolatos 
tvirtindavo, kad jo akcijų turį visi. Mailas davė ryžtingą atkir- 
tį: paėmęs pirmą po ranka pasitaikiusią popieriaus skiautę, 
užrašė „Akcija“ ir įteikė ją su doruolio panieka, šitaip pelny- 
damas beveik visų jį pažinojusiųjų susižavėjimą, atmieštą pa- 
vydu. Jis pasiekė šlovės viršūnę, todėl pulkininkas Ketkartas, 
žinojęs visus jo karinius žygdarbius ir jais žavėjęsis, apstulbo, 
kai Mailas pagarbiai nusižeminęs pasirodė aviacijos grupės 
štabe ir pateikė neįtikėtiną prašymą skirti jam pavojingesnes 
užduotis. 

— Nori atlikti daugiau kovinių skrydžių? — išsižiojo iš nuo- 

stabos pulkininkas Ketkartas. - Dėl Dievo meilės - kam? 

Nuolankiai panarinęs galvą, Mailas santūriai atsakė: 

— Noriu atlikti savo pareigą, sere. Mūsų tėvynė kariauja, ir 
aš noriu ginti ją kaudamasis - kaip ir visi kiti jos sūnūs. 

— Betgi tu ir taip atlieki savo pareigą, Mailai, — sušuko pul- 
kininkas Ketkartas ir džiugiai nugriaudėjo jo juokas. - Neži- 
nau nė vieno žmogaus, kuris būtų padaręs mūsų kariams dau- 
giau už tave. Prisimink, kas vaišino juos šokoladu glaistyta 
medvilne? 

Mailas lėtai ir liūdnai papurtė galvą. 

— Karo metais gerai vadovauti valgyklai - per menkas indė- 
lis, pulkininke Ketkartai. 

— Tikrai ne per menkas. Nesuprantu, kas tau užėjo, Mailai. 

— Tikrai per menkas, pulkininke, — gan griežtu balsu atsakė 
Mailas pakeldamas akis lygiai tiek, kad pašnekovo žvilgsnis 
už jų užkliūtų. — Vyrai jau pradeda apie tai kalbėti. 

— Ak štai kur šuo pakastas! Pasakyk man jų pavardes, Mai- 
lai. Tik pasakyk jų pavardes, ir aš pasirūpinsiu, kad jie skristų 
į visas pavojingas užduotis, kurias gaus mūsų grupė. 

— Ne, pulkininke. Ko gero, jie teisūs, - vėl nudelbdamas 
akis atsakė Mailas. - Mane atsiuntė čionai kaip karo lakūną, 
todėl aš turėčiau atlikti daugiau kovinių skrydžių ir mažiau 
laiko skirti savo pareigoms valgykloje. 

Pulkininkas Ketkartas nustebo, bet buvo linkęs padėti. 

— Na gerai, Mailai, jei tu šitaip nusistatęs, neabejoju, kad 
galim viską sutvarkyti taip, kaip nori. Ar seniai tu šiapus At- 
lanto? 

— Vienuolika mėnesių, sere. 

— Kiek kovinių skrydžių atlikai? 

— Penkis. 

— Penkis? 

— Penkis, sere. 

— Sakai, penkis? - mąsliai pasikasė smakrą pulkininkas Ket- 
kartas. - Nelabai gerai, ar ne? 

— Nelabai gerai? — vėl pakeldamas akis rūstokai paklausė 
Mailas. 

Pulkininkas Ketkartas susigūžė. 

— Anaiptol — labai gerai, Mailai, - skubiai pasitaisė jis. — 
Visai neblogai. 

— Ne, pulkininke, - pratisai liūdnai atsiduso Mailas, - tai 
nėra labai gerai. Tačiau jūs labai kilnus, kad šitaip sakot. 

— Bet tai iš tikrųjų nėra blogai, Mailai - turint galvoje visus 
kitus tavo nuopelnus. Sakai, penki koviniai skrydžiai? Viso 
labo penki? 

— Viso labo penki, sere. 

— Viso labo penki, - pulkininkas Ketkartas baisiai nusiminė 
negalėdamas atspėti, ką iš tiesų mano Mailas - gal šiuo pokal- 
biu jau sugadino savo reputaciją sindikato savininko akyse. — 
Penki skrydžiai - labai gerai, Mailai, - entuziastingai pastebė- 
jo jis išvydęs vilties spindulėlį. - Vadinasi, vidurkis - beveik 
vienas skrydis per du mėnesius. Neabejoju, kad į šį skaičių 
neįeina tas kartas, kai subombardavai mūsų eskadrilę. 

— Ne, sere, įeina. 

— Įeina? — šiek tiek nustebo pulkininkas Ketkartas. - Bet 
juk tuokart tu neskridai? Jeigu atmintis manęs neapgauna, tu 
buvai valdymo bokšte šalia manęs, ar ne? 

— Bet operacija buvo mano, - nenusileido Mailas. - Aš ją 
surengiau, buvo panaudoti mano lėktuvai ir šaudmenys. Vis- 
ką suplanavau ir viskam vadovavau aš. 

— Zinoma, Mailai, žinoma - aš su tavim nesiginčiju. Tiktai 
tikrinu skaičius norėdamas įsitikinti, kad nepamiršai jokio sa- 
vo nuopelno. Ar įtraukei ir tą kartą, kai pagal sutartį nusam- 
dėm tave bombarduoti to tilto prie Orvjeto? 

— Oi ne, sere. Pamaniau, kad nereikia to daryti, nes tuo 
metu buvau prie Orvjeto: vadovavau priešlėktuvinei gynybai. 

— Na tr kas, Mailai? Operacija vis vien buvo tavo. Ir, turiu 
pripažinti, velnioniškai gera. Tilto mes nesubombardavom, bet 
bombų raštas išėjo labai gražus. Pamenu, kaip generolas Su- 
skingas jį išgyrė. Ne, Mailai, reikalauju, kad Orvjetą priskir- 
tum prie savo kovinių skrydžių. 

— Jei reikalaujat - ką gi. 

— Iš tikrųjų reikalauju, Mailai. Taigi pasižiūrėkim - iš viso 

tu atlikai šešis kovinius skrydžius, o tai velnioniškai gerai, Mai- 
lai, velnioniškai gerai - dievaži. Vadinasi, vos per kelias minu- 
tes tavo kovinių užduočių padaugėjo dvidešimčia procentų, o 
tai neprastas rezultatas, Mailai, visai neprastas. 

— Daugelis kitų vyrų atliko po septyniasdešimt kovinių skry- 
džių, - pastebėjo Mailas. 

— Užtat jie niekad nepagamino šokoladu glaistytos medvil- 
nės. Tu ne tik atlieki savo pareigą, Mailai - darai kur kas dau- 
giau. 

— Tačiau jiems atitenka visa šlovė, — nenusileido Mailas; jo 
balsas buvo toks graudus, kad, rodės, tuoj apsiverks. - Sere, 
aš noriu kautis su kitais vaikinais. Tam aš čia ir esu. Aš irgi 
noriu pelnyti medalių. 

— Puikiai tave suprantu, Mailai. Mes visi norim dažniau da- 
lyvauti kautynėse. Tačiau tokie žmonės kaip mudu su tavim 
tarnaujam tėvynei kitaip. Sakykim, mano tarnybos lapas, - 
pulkininkas Ketkartas gailiai sukikeno. - Kertu lažybų, Mai- 
lai: ne visi žino, kad aš teatlikau keturis kovinius skrydžius. 

— Ne, sere, - atsakė Mailas. - Visi žino, kad jūs atlikot du 
kovinius skrydžius, vieną — kai Artis per klaidą nukreipė lėk- 
tuvą virš priešo teritorijos jums skrendant į Neapolį juodojo- 
je rinkoje pirkti vandens šaldiklio. 

Pulkininkas Ketkartas susigėdęs išraudo ir nusprendė, kad 
ginčytis toliau beprasmiška. 

— Na gerai, Mailai. Tu nusipelnei didžiausių mano pagyrų 
už tai, ką sumanei daryti. Jeigu tai iš tiesų tiek daug tau reiš- 
kia, liepsiu majorui Majorui skirti tau dar šešiasdešimt ketu- 
ris skrydžius - kad tu taip pat galėtum atlikti septyniasdešimt. 

— Ačiū, pulkininke, labai jums ačiū. Jūs nežinot, ką tai reiškia. 

— Nėr už ką, Mailai. Puikiai Žinau, ką tai reiškia. 

— Ne, pulkininke, nemanau, kad žinotumėt, ką tai reiškia, — 
įtaigiai paprieštaravo Mailas. - Kažkas tuoj pat turės pradėti 
vadovauti sindikatui vietoj manęs. Tai labai sudėtinga, o mane 
dabar bet kurią akimirką gali pašauti. 

Pulkininkas Ketkartas bemat nušvito, pagalvojęs apie atsi- 
veriančias perspektyvas, ir godžiai ėmė trinti rankas. 

— Žinai, Mailai, ko gero, mudu su papulkininkiu Kornu mie- 
lai nuimsime nuo tavo pečių sindikato naštą, - pasiūlė tarsi 
jam tai mažiausiai rūpėtų, nors vos neapsilaižė galvodamas 
apie gardų kąsnelį. - Mūsų patirtis prekiaujant slyvų veislės 
pomidorais juodojoje rinkoje turėtų labai praversti. Nuo ko 
mums pradėti? 

Mailas įsmeigė į pulkininką Ketkartą ramų, tiesų žvilgsnį. 

— Ačiū, sere, labai malonu, kad neatsisakot. Pradėkit nuo 
dietos be druskos generolui Suskingui ir dietos be riebalų ge- 
nerolui Šmiksonui. 

— Palūkėk - susirasiu pieštuką. Kas toliau? 

— Kedrai. 

— Kedrai? 

— Iš Libano. 

— Iš Libano? 

— Kedrai iš Libano turi būti atgabenti į Oslo lentpjūvę. Ten 
iš jų išpjaus malksnas Masačusetso statybos rangovui. Apmo- 
kėjimas pristačius prekę. Paskui žirneliai. 

— Žirneliai? 

— Plaukia laiveliais. Keli mūsų laiveliai su Žirneliais šiuo metu 
plaukia jūra iš Atlantos į Olandiją atsiskaityti už tulpes, ku- 
rias nugabenome į Ženevą apmokėti už sūrius, kurie turi būti 
nuvežti į Vieną. I. A. 

— I. A.? 

— Išankstinis apmokėjimas. Habsburgai dairosi į kapą. 

— Mailai... 

— Ir nepamirškit galvanizuoto cinko Flinto sandėlyje. Ke- 
turi vagonai galvanizuoto cinko iš Flinto turi būti lėktuvu nu- 
gabenti į Damasko lydyklas iki aštuonioliktos dienos dvylik- 
tos valandos. Franko laivo denis — Kalkuta. Delspinigiai - du 
procentai už dešimt dienų. Atsiskaitymas mėnesio gale. Į Belg- 
radą turi atskraidinti vieną „Meseršmitą“ kanapių mainais už 
pusantro krovininio C-47 datulių pusiau išimtais kauliukais iš 
Chartumo, kurias jiems iškišom. Pinigais, gautais už portuga- 
liškus ančiuvius, kuriuos pirkom iš Lisabonos ir parduodam 
jai atgal, sumokėkit už egiptietišką medvilnę, kuri grįžta mums 

iš Mamaroneko, ir pripirkit kuo daugiau apelsinų Ispanijoj. 
Už naranjas mokėkit tik grynais. 

— Naranjas? 

— Šitaip Ispanijoje vadinami apelsinai - o tie apelsinai ispa- 
niški. Ir dar - nepamirškit piltdauniečio. 

— Piltdauniečio? 

— Taip, Piltdauno žmogaus. Šiuo metu Smitsono instituto 
vadovybė neįstengia sumokėti mūsų užprašytos kainos už ant- 
rojo piltdauniečio griaučius, bet netrukus turėtų mirti myli- 
mas turtingas instituto mecenatas, tada... 

— Mailai... 

— Prancūzai mielai nupirks visas petražoles, kurias mes pa- 
jėgsime jiems atgabenti, tad, mano manymu, reikia stengtis 
kuo daugiau jų siųsti: frankai mums reikalingi mainyti į liras, 
kurias keisime į markes, kad galėtume susimokėti už datules, 
kai jos grįš. Be to, užsakiau milžinišką siuntą balzos medie- 
nos iš Peru. Ji bus proporcingai paskirstyta visoms sindikato 
valgykloms. 

— Balzos mediena? Kam valgykloms reikia balzos medie- 
nos"? 

— Šiais laikais ne taip lengva įsigyti geros balzos medienos, 
pulkininke. Pamaniau, kad būtų kvaila praleisti progą jos nu- 
sipirkti. 

— Tikriausiai tu teisus, — jūrlige sergančio Žmogaus išraiš- 
ka nedrąsiai spėjo pulkininkas Ketkartas. — Kaip suprantu, 
kaina buvo priimtina? 

— Kaina buvo baisi, - atsakė Mailas, — tiesiog lupikiška! 
Tačiau medieną pirkome iš vienos mūsų sindikatui pavaldžios 
bendrovės, todėl mielai sumokėjome. Beje, pasirūpinkite odo- 
mis. 

— Uogomis? 

— Odomis. 

— Odomis? 

— Odomis. Buenos Airėse. Jos turi būti išraugintos. 

— Išraugintos? 

— Niūfaundlende. Ir nugabentos į Helsinkį B. I. A. prieš 

prasidedant pavasario atlydžiams. Viskas, kas skirta Suomi- 
jai, turi būti nusiųsta prieš prasidedant pavasario atlydžiams 
B. I. A 

— Be išankstinio apmokėjimo? — spėjo pulkininkas Ketkar- 
tas. 

— Puiku, pulkininke. Jūs turite komersanto gyslelę, sere. 
Dar lieka tortai. 

— Tortai? 

— Jie turi būti nugabenti į Niujorką, grybai - į Antibą. Ver- 
šieną pristatysit į Vieną, aliejų parsivešit iš Montevidėjo. Vy- 
rius užsisakykit Izmyre, alyvą atsiskraidinsit iš Kašmyro. 

— Mailai... 

— Taip, anglį mes gabenamės iš Niukaslio, sere. 

Pulkininkas Ketkartas pakėlė rankas. 

— Užteks, Mailai! — vos ne ašarodamas sušuko jis. — Nėr 
prasmės toliau aiškinti. Tu visai kaip aš - nepakeičiamas! 

Jis padėjo pieštuką ir baisiausiai įtūžęs pašoko. 

— Mailai, tau nevalia atlikti dar šešiasdešimt keturis kovi- 
nius skrydžius. Tau negalima atlikti daugiau nė vieno skry- 
džio. Visa sistema grius, jei tau kas nors atsitiks. 

Mailas ramiai, patenkintas savim linktelėjo galvą. 

— Jūs draudžiate man vykdyti kovines užduotis, sere? 

— Mailai, nuo šiol draudžiu tau vykdyti kovines užduotis, — 
rūsčiai, nepalenkiamai valdingai pareiškė pulkininkas Ketkar- 
tas. 

— Bet juk taip neteisinga, sere, - tarė Mailas. - O kaip ma- 
no reputacija? Visa šlovė, garbė ir medaliai atitenka kitiems. 
Kodėl reikia mane bausti vien už tai, kad gerai tvarkausi val- 
gykloje? 

— "Tu teisus, Mailai, taip neteisinga, bet neįsivaizduoju, ką 
galėtume pakeisti. 

— Gal mes galėtume vietoj manęs siųsti į kovines užduotis 
kitus? 

— Bet gal mes galėtume vietoj tavęs siųsti į kovines užduotis 
kitus? — pasiūlė pulkininkas Ketkartas. - Tarkime, streikuo- 
jančius Pensilvanijos ir Vakarų Virdžinijos angliakasius? 

Mailas papurtė galvą. 

— Per daug laiko reikės išmokyti juos skraidyti. Kodėl nega- 
lėtume skirti eskadrilės vyrų, sere? Juk aš viską darau dėl jų. 
Jie turėtų džiaugtis gavę progą man atsidėkoti. 

— Bet kodėl negalėtume skirti eskadrilės vyrų, Mailai? Juk 
tu viską darai dėl jų. Jie turėtų džiaugtis gavę progą tau atsi- 
dėkoti. 

— Sąžiningiau nė būti negali. 

— Sąžiningiau nė būti negali. 

— Jie galėtų skraidyti pakaitomis, sere. 

— Jie netgi galėtų skraidyti už tave pakaitomis, Mailai. 

— O kam atiteks šlovė? 

— Šlovė atiteks tau, Mailai. Jeigu koks vyrukas pelnys me- 
dalį atlikdamas užduotį už tave, juo apdovanotas būsi tu. 

— O kas mirs, jeigu bus pamuštas ore? 

— Aišku, kas skris. Sąžiningiau, Mailai, nė būti negali. Yra 
tik vienas kliuvinys. 

— Jums teks padidinti skrydžių normą. 

— Man gali vėl tekti padidinti skrydžių normą, ir aš nejįsiti- 
kinęs, kad vyrai sutiks ją vykdyti. Jie ir taip ganėtinai įsiutę, 
kad padidinau ją iki septyniasdešimties. Jeigu man pavyktų 
prikalbinti bent vieną karininką skraidyti toliau, kiti, ko gero, 
pasektų jo pavyzdžiu. 

— Neitlis sutiks skraidyti toliau, sere, — atsakė Mailas. — 
Man ką tik pasakė prisaikdinę šiukštu niekam neprasitarti, 
kad jis darys viską, ką jam lieps, nes nori likti čia su mergina, 
kurią pamilo. 

— Betgi Neitlis sutiks skraidyti toliau! - pareiškė pulkinin- 
kas Ketkartas ir pergalingai pliaukštelėjo delnais. - Taip, Neitlis 
sutiks skraidyti toliau. Tik šįsyk aš padidinsiu normą kaip rei- 
kiant — iškart iki aštuoniasdešimt, ir generolas Šmiksonas 
sprogs iš pavydo! Be to, šitaip priversiu tą velnio išperą Jo- 
sarjaną vėl skraidyti į kovines užduotis, ir, duos Dievas, jis 
gaus galą! 

— Josarjaną? — nedailiu Mailo veidu perbėgo gilaus susirū- 
pinimo virpulys; jis mąsliai užrietė rausvai rudų ūsų galiuką. 

— Taip, Josarjaną. Girdėjau, jis visur giriasi įvykdęs skry- 
džių normą, todėl karas jam pasibaigęs. Gal savo skrydžių 
normą jis ir įvykdė, bet tavosios - ne, chacha! Tai bent netikė- 
tumas jo laukia! 

— Sere, Josarjanas - mano draugas, - paprieštaravo Mailas. — 
Labai nenorėčiau, kad dėl mano kaltės jam tektų ir toliau vyk- 
dyti kovines užduotis. Josarjanui aš už daug ką skolingas. Ar 
mes negalėtume kaip nors padaryti jam išimties? 

— Oi, ne, Mailai, - sukikeno pulkininkas Ketkartas, apstul- 
bintas tokio pasiūlymo. — Jokiu būdu negalim sudaryti kaž- 
kam išskirtinių sąlygų — su visais privalom elgtis vienodai. 

— Atiduočiau Josarjanui viską, ką turiu, - ir toliau narsiai 
užsistojo draugą Mailas, - bet kadangi nieko neturiu, negaliu 
jam visko atiduoti, ar ne taip? Vadinasi, jam teks rizikuoti 
kaip ir visiems kitiems. 

— Sąžiningiau nė būti negali, Mailai. 

— Taip, sere, sąžiningiau nė būti negali, - pritarė Mailas. — 
Josarjanas ne geresnis už kitus vyrus, taigi jis neturi teisės 
tikėtis ypatingų privilegijų, ar ne? 

— Taip, Mailai. Tu visiškai teisus. 

Kai tą pačią pavakarę pulkininkas Ketkartas išleido įsaky- 
mą ir juo padidino normą iki aštuoniasdešimties, Josarjanui 
nebeliko laiko išsisukti nuo kovinių skrydžių ar atkalbėti Neitlį 
skraidyti toliau, ar net dar kartą susimokyti su Dobsu nužu- 
dyti pulkininką Ketkartą, nes kitą rytą švintant staiga pasigir- 
do pavojaus signalas, ir vyrai nė nepapusryčiavę buvo suso- 
dinti į sunkvežimius ir didžiausiu greičiu nuvežti į instruktažo 
kambarį, iš ten - į aerodromą, kur tarškantys barškantys de- 
galų sunkvežimiai tebepylė benziną į lėktuvų bakus, o mecha- 
nikų brigados kuo skubiausiai krovė į bombų skyrius pusės 
tonos ftugasines bombas. Visi lakstė kaip patrakę, ir, kai tik 
degalai buvo supilti, užkaukė varikliai. 

Skubėti reikėjo, nes žvalgyba pranešė, kad vokiečiai dar tą 
patį rytą ketina buksyru nutempti Specijos sausajame doke 
remontuojamą italų kreiserį į protaką uosto prieigose ir ten jį 
paskandinti, kad, sąjungininkams užėmus miestą, jų didelės 


JOSEPH HELLER E ?2-OJI IŠLYGA 451 


grimzlės laivai negalėtų įplaukti į uostą. Pirmą kartą karinės 
žvalgybos pranešimas pasitvirtino. Ilgas laivas jau buvo iki pu- 
sės ištemptas į uostą, kai eskadrilės lėktuvai atskrido iš vaka- 
rų ir tiesioginiais pataikymais sudaužė jį į šipulius. Vyrai, dar 
nespėję pasidžiaugti šitaip darniai atlikę užduotį, atsidūrė pa- 
čioje tirštynėje ugnies, spjaudomos iš priešlėktuvinių pabūk- 
lų, sustatytų uostą pasaga apjuosusiuose kalnuose. Net Ha- 
vermejeris, pamatęs, kokį didžiulį atstumą turės įveikti, kol 
paspruks iš pavojingo ruožo, ėmėsi visų įmanomų klaidina- 
mųjų manevrų, o Dobsas, pilotavęs kitą jo rikiuotės lėktuvą, 
užuot pasukęs į dešinę, pasuko į kairę, rėžėsi į šalia skridusį 
bombonešį ir nukirto jam uodegą. Dobso lėktuvo sparnas nu- 
lūžo ties pagrindu, bombonešis smigo kaip akmuo ir bemat 
dingo iš akių — nebuvo nei ugnies, nei dūmų, nei menkiausio 
pašalinio garso. Sveikasis sparnas sukosi lėtai kaip betono mai- 
šyklės mentė, o lėktuvas vis didėjančiu greičiu kuo tiesiausiai 
krito žemyn, kol atsitrenkė į vandenį. Nuo smūgio tamsiai 
mėlynam paviršiuje lyg pražydusi milžiniška balta lelija ištiš- 
ko purslai, o lėktuvui nugrimzdus į viršų šovė žalių burbulų 
geizeris. Viskas baigėsi per kelias sekundes. Nė vienas para- 
šiutas neišsiskleidė. Neitlis, skridęs be uodegos likusiame lėk- 
tuve, irgi Žuvo. 

Neitlio mirtis vos nepribaigė kapeliono. Kapelionas Tapma- 
nas sėdėdamas savo palapinėje užsidėjęs akinius triūsė prie 
popierių, kai suskambo telefonas ir iš aerodromo jam prane- 
šė naujieną apie du ore susidūrusius lėktuvus. Akimirksniu jo 
žarnos virto sausu moliu. Drebančia ranka padėjo ragelį. Kita 
ranka irgi ėmė virpėti. Nelaimė buvo neįsivaizduojama. Žuvo 
dvylika vyrų - kaip klaiku, kokia nenusakoma baisybė! Jį apė- 
męs siaubas ėmė augti. Pats to nesuvokdamas, pradėjo mels- 
tis, kad tarp aukų nebūtų Josarjano, Neitlio, Alkanojo Džo ir 
kitų draugų, paskui atgailaudamas ėmė keikti save, nes mels- 
damasis už jų išsigelbėjimą meldėsi, kad žūtų kiti jauni vyrai, 
kurių nė nepažinojo. Melstis apskritai buvo per vėlu, bet nie- 
ko kito jis nemokėjo. Širdis baladojosi, tarsi būtų ištrūkusi iš 
kūno, ir kapelionas suprato, kad nuo šiol kassyk atsisėdęs į 
dantisto kėdę, pamatęs chirurgo skalpelį, išvydęs automobi- 
lio avariją ar nakčia išgirdęs rėkiant Žmogų, patirs tą patį pa- 
šėlusį trankymąsi krūtinėje ir baimę tuoj mirti. Nuo šiol kas- 
kart, pamatęs gatvėje muštynes, bijos nualpti ir persiskelti į 
šaligatvį kiaušą arba mirti nuo širdies smūgio ar kraujo išsilie- 
jimo į smegenis. Jam dingtelėjo mintis, ar dar kada nors pa- 
matys žmoną ir tris mažus vaikus. Paskui pamanė, ar jam dera 
dar kartą išvysti žmoną, nes kapitonas Purvinsas sukėlė jam 
didelių abejonių dėl visų moterų padorumo ir ištikimybės. Jis 
juto, kad daugybė kitų vyrų lovoje ją geriau patenkintų negu 
jis. Dabar, galvodamas apie mirtį, visuomet prisimindavo žmo- 
ną, 0 galvodamas apie žmoną, visuomet galvodavo jos netek- 
siąs. 

Po kurio laiko kapelionas pasijuto pakankamai stiprus, kad 
prisiverstų nueiti į gretimą palapinę pas seržantą Vitkombą. 
Juodu sėdo į seržanto džipą ir nuvažiavo. Kapelionas sugniau- 
žė kumščius, kad rankos ant kelių nedrebėtų. Kietai sukan- 
dęs dantis, stengėsi negirdėti seržanto Vitkombo, džiaugsmin- 
gai tarškančio apie tragišką įvykį. Dvylika Žuvusiųjų — taigi 
dar dvylika oficialių užuojautos laiškų artimiausiems giminai- 
čiams, krūva išsiųstų su pulkininko Ketkarto parašu. Seržan- 
tui Vitkombui nušvito viltis, kad iki Velykų The Saturday Eve- 
ning Post išspausdins straipsnį apie pulkininką Ketkartą. 

Aerodrome tvyrojo slog; tyla, tarsi koks negailestingas, be- 
jausmis burtininkas būtų užkerėjęs visus gyvus padarus, ga- 
linčius ją sudrumsti. Kapelionas pajuto pagarbią baimę: kaip 
gyvas nebuvo patyręs tokios bauginančios ramybės. Beveik 
du šimtai išvargusių, paniurusių, sielvarto prislėgtų vyrų su 
parašiutų kuprinėmis rankose nekrustelėdami stovėjo prie- 
šais instruktažo baraką įsmeigę tuščius žvilgsnius kas į vieną, 
kas į kitą pusę. Rodės, jie nenori niekur eiti ar negali pajudėti. 
Prie jų artinantis, kapelionui rėžė ausį tylūs jo paties Žings- 
niai. Žvilgsnis karštligiškai skverbėsi pro sustingusių žmogys- 
tų tirštynę. Galop pamatė Josarjaną ir jį apėmė neregėtas 
džiaugsmas, tačiau iškart lūpa atvipo iš nepakeliamo siaubo: 
draugo veidą sustiklėjusiomis akimis temdė skaudi sugniuž- 
dyto Žmogaus neviltis. Kapelionas akimirksniu suprato, kad 
Neitlis Žuvo, ir net krūptelėjęs iš skausmo nevalingai ėmė pur- 
tyti galvą su protestuojančia, maldaujančia, kad būtų apsiri- 
kęs, grimasa. Visos abejonės bemat pranyko, ir jį sukaustė 
šokas. Iš krūtinės išsiveržė aimana. Kojos nutirpo ir jis pama- 
nė tuoj pargriūsiąs. Neitlio nebėra. Visos viltys, kad apsiriko, 
galutinai užgeso, kai niurnančių balsų lalesyje, kurį tik dabar 
staiga išgirdo, vis aiškiau ėmė kartotis Neitlio pavardė. Neit- 
lio nebėra —- vargšą berniuką nužudė. Kapelionui užgniaužė 
gerklę verksmas, žandikaulis ėmė tirtėti. Priplūdusios į akis 
ašaros nusirito skruostais. Vos ne pirštų galiukais pasuko prie 
Josarjano norėdamas pagedėti šalia jo, pasidalyti bežode šird- 
gėla. Tą akimirką kažkas šiurkščiai sugriebė jį už rankos, šai- 

žus balsas paklausė: 

— Kapelionas Tapmanas? 

Jis nustebęs atsisuko ir pamatė priešais karingai nusiteiku- 
sį apkūnų pulkininką didele galva, vešliais ūsais ir glotniais 
rausvais žandais. Kapelionas jo nepažinojo. 

— Taip. Koks reikalas? 

Pirštai skaudžiai susmigo į ranką; bandė išsivaduoti, bet vel- 
tui. 

— Eime. 

Kapelionas sumišęs ir išsigandęs žengtelėjo atatupstas. 

— Kur? Kodėl? Beje, kas jūs toks? 

— Verčiau eime su mumis, Tėve, —- pagarbiai liūdnai tarė 
liesas majoras vanagišku veidu, išdygęs prie kito šono. - Mes 
atstovaujam vyriausybei. Norim užduoti jums keletą klausi- 
mų. 

— Kokių klausimų? Kas atsitiko? 

— Gal jūs ne kapelionas Tapmanas? —- paklausė apkūnusis 
pulkininkas. 

— Čia jis, - patvirtino seržantas Vitkombas. 

— Važiuokite su jais, — priešiškai, paniekinamai šyptelėjęs 
patarė kapitonas Purvinsas. — Jei nenorit nemalonumų, lipkit 
į Mašiną. 

Kelios rankos įsikibusios nutempė nepajėgiantį priešintis 
kapelioną. Jis norėjo šauktis į pagalbą Josarjaną, bet tas buvo 
per toli ir nebūtų jo išgirdęs. Kai kurie arčiau stovintys vyrai 
jau ėmė varstyti jį smalsiais žvilgsniais. Kapelionas nuleido 
galvą, slepdamas degančius iš gėdos skruostus, ir leidosi nu- 
vedamas prie mašinos ir pasodinamas ant užpakalinės sėdy- 
nės tarp storojo rausvažandžio pulkininko ir liesojo pataikū- 
niško majoro liūdnu veidu. Automatiškai atkišo abiem po ran- 
ką, nes dingtelėjo mintis, kad tie norės surakinti antrankiais. 
Ant priekinės sėdynės jau buvo įsitaisęs kitas karininkas. Prie 
vairo atsisėdo aukštas vyras su švilpuku po kaklu ir baltu ka- 
ro policijos šalmu ant galvos. Kapelionas nedrįso pakelti akių, 
kol dengta mašina išvažiavo iš aerodromo ir didžiuliu greičiu 
nurūko duobėtu asfalto keliu. 

— Kur mane vežat? — vis dar nudelbęs akis tyliai ir nedrą- 
siai, tarsi jaustųsi kažkuo prasikaltęs, paklausė kapelionas. Jam 
staiga toptelėjo, kad nepažįstamieji laiko jį kaltu dėl susidū- 
rusių lėktuvų ir Neitlio mirties. - Ką aš padariau? 

— Ar negalėtum užčiaupti srėbtuvės — klausimus čia užda- 
vinėsim mes, — atšovė pulkininkas. 

— Nekalbėkit taip su juo, - paprašė majoras. - Nebūtina 
rodyti jam tokios nepagarbos. 

— Tada liepk jam užčiaupti srėbtuvę ir paaiškink, kad klau- 
simus čia uždavinėsim mes. 

— Tėve, būkit malonus, užčiaupkit srėbtuvę - klausimus čia 
uždavinėsim mes, — užjaučiamai paragino majoras. - Jums 
taip bus geriau. 

— Nebūtina vadinti mane Tėvu, - atsakė kapelionas. - Aš 
ne katalikas. 

— Aš irgi ne katalikas, Tėve, - pranešė majoras. - Tiesiog 
esu labai dievobaimingas, todėl į visus Dievo tarnus kreipiuo- 
si „Tėve“. 

— Jis netgi tiki, kad mūsų apkasuose yra ateistų, —- nusišaipė 
pulkininkas ir familiariai bakstelėjo kapelionui alkūne į šoną. 
— Nagi, kapelione, pasakykit jam, ar mūsų apkasuose yra ate- 
1stų. 

— Nežinau, sere, — atsakė kapelionas. — Niekad nebuvau 
apkasuose. 

Karininkas ant priekinės sėdynės atsigręžė, nutaisęs prie- 
kabią miną. 

— Bet rojuje taip pat niekad nebuvai, ar ne? Tačiau tu juk 
žinai, kad rojus yra - sakysi, ne? 

— O gal tuo abejoji? — paklausė pulkininkas. 

— Jūs įvykdėt labai sunkų nusikaltimą, Tėve, — tarė majoras. 

— Kokį nusikaltimą? 

— Kol kas nežinom, - atsakė pulkininkas, — bet netrukus 
sužinosim. Tačiau mes nė kiek neabejojam, kad jis labai sun- 
kus. 

Prie aviacijos grupės štabo mašina išsuko iš kelio ir beveik 
nemažindamas greičio — net padangos cypė - apvažiavo auto- 

mobilių aikštelę ir sustojo prie užpakalinės pastato sienos. Trys 
karininkai ir kapelionas išlipo iš mašinos. Išklebusiais medi- 
niais laiptais jie vorele nusileido į rūsį ir įėjo į drėgną, niūrų 
kambarį žemomis betoninėmis lubomis ir nebaigtomis mūro 
sienomis. Visuose kampuose kabojo voratinkliai. Didžiulis šim- 
takojis nuskuodė grindimis slėptis po vandentiekio vamzdžiu. 
Kapelioną pasodino ant kietos kėdės tiesiu atlošu, pastatytos 
prie nedidelio nuogo stalo. 

— Įsitaisyk patogiai, kapelione, — geraširdiškai pasiūlė pul- 
kininkas įjungdamas akinančią lempą ir nukreipdamas ją tie- 
siai kapelionui į veidą. Ant stalo padėjo žalvarinį kastetą ir 
dėžutę degtukų. - Mums reikia, kad tu atsipalaiduotum. 

Kapelionas negalėjo patikėti tuo, kas čia darosi; akys iššo- 
ko jam ant kaktos, dantys ėmė kalenti, rankos ir kojos sugle- 
bo. Jis jautėsi bejėgis. Suvokė, kad tie Žvėriški žmonės gali 
padaryti jam ką tik nori - net mirtinai užplumpinti šitam rū- 
sy, ir niekas jo neužsistos. Nebent tas dievobaimingas užjau- 
čiantis rūstaus veido majoras, kuris atsuko čiaupą, kad van- 
duo garsiai lašėtų į kriauklę, ir grįžęs prie stalo šalia kasteto 
padėjo sunkios guminės žarnos galą. 

— Viskas bus gerai, kapelione, - padrąsinamai tarė majoras. — 
Jeigu jūs nekaltas, jums nėra ko bijoti. Ko toks išsigandęs? 
Jūs juk nekaltas, ar ne? 

— Be abejo, kaltas, - atsakė pulkininkas. - Dar ir kaip kal- 
tas, velnio išpera! 

— Kuo kaltas? — paklausė kapelionas dar labiau glumdamas 
ir nežinodamas, kurio vyro prašyti pasigailėjimo. Trečiasis ka- 
rininkas be skiriamųjų ženklų nieko nesakydamas nukiūtino į 
šalį. —- Ką aš padariau? 

— Tai mes ir išsiaiškinsim, — atšovė pulkininkas pastumda- 
mas per stalą popieriaus ir pieštuką. - Parašykit savo pavar- 
dę. Savo paties braižu. 

— Savo paties braižu? 

— Taip. Bet kur lape. 

Kapelionui baigus, pulkininkas paėmė popieriaus lapą ir pa- 
dėjo šalia kito, išsitraukto iš aplanko. 

— Matai? - paklausė jis majoro - tas priėjęs rimtai apžiūri- 
nėjo popierius. 

— Skirtingi, ar ne? — tarė majoras. 

— Sakiau, kad čia jo darbas. 

— Darbas?! Ką aš padariau? 

— Kapelione, aš didžiai sukrėstas, — sielvartavo majoras. 

— Dėl ko? 

— Negaliu apsakyti, kaip jūs mane nuvylėte. 

— Kada? - dar labiau sutrikęs paklausė kapelionas. - Ką aš 
padariau? 

— Štai ką, - atsakė majoras ir su pasidygėjimo ir nusivylimo 
kupinu gestu metė ant stalo popieriaus lapą, kuriame kapelio- 
nas parašė savo pavardę. - Čia ne jūsų braižas. 

Kapelionas apstulbęs tankiai sumirksėjo. 

— Zinoma, mano. 

— Ne jūsų, kapelione. Jūs ir vėl meluojat. 

— Bet aš juk ką tik parašiau savo pavardę! -— įpykęs sušuko 
kapelionas. - Patys matėt, kaip rašiau! 

— Tai ir baisiausia, — su kartėliu atsakė majoras. - Mačiau, 
kaip rašėt, taigi negalit neigti rašęs. Kas meluoja apie savo 
paties braižą, sumeluos bet ką. 

— Kada aš jums melavau apie savo braižą? — netikėtai už- 
plūdus pykčio ir pasipiktinimo bangai, kapelionas net pamir- 
šo baimę. — Gal jūs iš proto išsikraustėt?! Ką čia judu pliauš- 
kiat?! 

— Mes prašėm, kad jūs parašytumėt savo pavardę savo pa- 
ties braižu, bet jūs to nepadarėt. 

— Kaip nepadariau? Kieno braižu aš ją parašiau, jeigu ne savo? 

— Kažkieno kito. 

— Kieno? 

— Tai mes ir išsiaiškinsim, — pagrasino pulkininkas. 

— Prisipažinkit, kapelione. 

Kapelionas vos tramdydamasis žiūrėjo čia į vieną karinin- 
ką, čia į antrą. 

— Čia mano braižas, - užsidegęs įtikinėjo jis. - Kur dar ma- 
no braižas, jeigu ne čia? 

— Ogi va kur, - atšovė pulkininkas ir pergalingai tėškė ant 
stalo fotokopiją kareiviško laiško, kurį visą išbraukė cenzūra- 
vęs karininkas, palikęs tik kreipinį „Brangioji Mere“ ir gale 
prirašęs: „Tragiškai tavęs trokštu. A. T. Tapmanas, JAV armi- 
jos kapelionas“. 

Pulkininkas paniekinamai šypsojo matydamas, kaip rausta 
kapeliono veidas. 

— Na, kapelione - ar žinot, kas tai parašė? 

Kapelionas, pažinęs Josarjano rašyseną, ilgai svarstė prieš 
atsakydamas. 

— Ne. 

— Bet skaityt jūs mokat, ar ne? — ir toliau šaipėsi pulkinin- 
kas. - Autorius parašė savo pavardę. 

— Čia parašyta mano pavardė. 

— Vadinasi, jūs ir parašėt — tai ir reikėjo įrodyti. 

— Bet aš to nerašiau. Ir braižas čia ne mano. 

— Vadinasi, jūs ir čia pasirašėt svetimu braižu, — gūžtelėjęs 
pečiais atšovė pulkininkas. — Kitaip to nepaaiškinsi. 

— Betgi tai absurdiška! — staiga netekęs kantrybės sušuko 
kapelionas. Netverdamas įniršiu jis pašoko sugniaužęs kumš- 
čius. - Daugiau aš to nepakęsiu, jūs girdit?! Ką tik žuvo dvy- 
lika vyrų, ir aš neturiu laiko šitiems kvailiems klausimams. 
Jūs neturit teisės mane čia laikyti, ir aš neketinu su tuo taiks- 
tytis. 

Netaręs nė žodžio, pulkininkas smarkiai sudavė kapelionui 
į krūtinę, ir tas atsisėdo ant kėdės. Staiga vėl pasijuto bejėgis 
ir labai išsigandęs. Majoras paėmė nuo stalo guminės žarnos 
galą ir ėmė grasinamai pliaukšnoti juo sau per delną. Pulki- 
ninkas paėmė dėžutę degtukų, vieną išsitraukė ir laikė priki- 
šęs prie dėžutės šono, žaibuojančiomis akimis laukdamas, ka- 
da kapelionas vėl ims šakotis. Kapelionas išblyško ir visas su- 
akmenėjo. Neatlaikęs nusuko akis nuo ryškios lempos švie- 
sos; vanduo ėmė dar garsiau lašėti į kriauklę - kapelionui at- 
rodė, kad ilgiau nebeatlaikys to erzinančio kapsėjimo. Jis troš- 
ko, kad jam pasakytų, ko iš jo nori — tada žinotų, ką reikia 
prisipažinti. Kol įsitempęs laukė, pulkininkui davus ženklą, 

trečiasis karininkas atkėblino iš pasienio ir atsisėdo ant stalo 
vos už pusės sprindžio nuo kapeliono. Jo veidas buvo bejaus- 
mis, žvilgsnis skvarbus ir šaltas. 

— Išjunk tą šviesą, — tarstelėjo jis per petį žemu, ramiu bal- 
su. — Ji labai erzina. 

Kapelionas dėkingas šyptelėjo. 

— Ačiū, sere. Ir malonėkit užsukti vandenį. 

— Tegul laša, —- atsakė karininkas. - Man jis netrukdo. 

Jis timptelėjo kelnių kiškas, tarsi norėdamas išsaugoti ge- 
rai išlygintą kantą. 

— Kapelione, - atsainiai paklausė, — kokią religiją jūs išpa- 
žįstat? 

— Aš anabaptistas, sere. 

— Ši religija — ganėtinai įtartina, ar ne? 

— Įtartina? — nuoširdžiai nustebo kapelionas. —- Kodėl, se- 
re? 

— Aš ničnieko apie ją nežinau. Taigi turit pripažinti, kad 
todėl jinai yra ganėtinai įtartina. 

— N...nežinau, sere, — diplomatiškai numykė jis. Jį trikdė 
apranga be skiriamųjų ženklų - jis net nebuvo įsitikinęs, ar 
turi pridėti Žodį „sere“. Kas jis toks? Kokią teisę jis turi jį 
tardyti? 

— Kapelione, kadaise aš studijavau lotynų kalbą —- manau, 
bus sąžininga apie tai jus įspėti prieš pateikiant kitą klausimą. 
Ar žodis „anabaptistas“ nereiškia, kad jūs paprasčiausiai ne- 
sat baptistas? 

— Oi ne, sere. Jo reikšmė kur kas platesnė. 

— Ar jūs —- baptistas? 

— Ne, sere. 

— Vadinasi, jūs ne baptistas, taip? 

— Ką jūs turit galvoje, sere? 

— Nesuprantu, kodėl jūs su manim dėl to ginčijatės - juk 
jau prisipažinot, kad nesat baptistas. Kapelione, sakydamas, 
kad nesate baptistas, jūs ničnieko mums nepasakote apie tai, 
kas iš tikrųjų esate. Jūs galit būti kas tik norit, - jis mažumą 
palinko į priekį ir, tarsi kiaurai permatydamas pašnekovą, pri- 

dūrė: — Jūs net galit būti Vašingtonas Irvingas, ar ne? 

— Vašingtonas Irvingas? — nustebęs pakartojo kapelionas. 

— Liaukis, Vašingtonai, - užsiplieskęs įsiterpė apkūnusis pul- 
kininkas. — Kodėl tau nuoširdžiai visko neprisipažinus? Mes 
žinom, kad tu pavogei tą slyvų veislės pomidorą. 

Kapelionas trumpam neteko žado, paskui nervingai, bet su 
palengvėjimu sukikeno. 

— A, tai štai dėl ko užvirė visa ta košė! - sušuko jis. - Dabar 
imu suprasti. Aš nevogiau to slyvų veislės pomidoro, sere. 
Pulkininkas Ketkartas man jį davė. Galit jo paklausti, jei ma- 
nim netikit. 

Kitame kambario gale atsidarė durys ir lyg iš kokios spin- 
tos į rūsį įžengė pulkininkas Ketkartas. 

— Sveiki, pulkininke. Pulkininke, jis tvirtina, kad jūs davėt 
jam tą slyvų veislės pomidorą. Ar tikrai? 

— Kodėl aš turėjau jam duoti slyvų veislės pomidorą? - at- 
sakė pulkininkas Ketkartas. 

— Ačiū, pulkininke. Tiek ir norėjom sužinoti. 

— Ner už ką, pulkininke, - atsakė pulkininkas Ketkartas ir 
išėjęs iš rūsio uždarė duris. 

— Na, kapelione, ką dabar pasakysit? 

— Jisai tikrai man jį davė! - tūžmingai, bet podraug baikš- 
čiai sušnypštė kapelionas. - Jisai tikrai man jį davė! 

— Jūs vadinat aukštesnio rango karininką melagjiu, kapelione? 

— Kodėl aukštesnio rango karininkas turėjo duoti jums sly- 
vų veislės pomidorą, kapelione? 

— Tai štai kodėl jūs bandėt įbrukti tą pomidorą seržantui 
Vitkombui - nes jis buvo vogtas. Taip, kapelione? 

— Ne, ne, ne! - gailiai prieštaravo kapelionas nesuvokda- 
mas, kaip jie gali nesuprasti tokio paprasto dalyko. - Pasiū- 
liau jį seržantui Vitkombui, nes man jo nereikėjo. 

— Kam vogei jį iš pulkininko Ketkarto, jeigu tau jo nerei- 
kėjo? 

— Aš jo nevogiau iš pulkininko Ketkarto! 

— Tai kodėl jautiesi toks prasikaltęs, jei jo nevogei? 

— Aš niekuo nekaltas! 

— Kam mes tave tardytume, jei būtum nekaltas? 

— Nežinau, - sudejavo kapelionas maigydamas ant kelių su- 
dėtus pirštus ir purtydamas nunarintą sielvarto iškamuotą gal- 
vą. - Aš nežinau. 

— Jis mano, kad mes galim tuščiai gaišti laiką, - sušvankštė 
majoras. 

— Kapelione, — nebe taip primygtinai vėl prašneko karinin- 
kas be skiriamųjų ženklų ištraukdamas iš atversto aplanko 
rašomąja mašinėle prirašytą geltono popieriaus lapą, - čia aš 
turiu pulkininko Ketkarto pasirašytą pareiškimą, kur tvirti- 
nama, kad jūs pavogėt iš jo tą slyvų veislės pomidorą, - padė- 
jęs pareiškimą ant vienos aplanko pusės, iš kitos ištraukė an- 
trą lapą. - O čia — notaro patvirtintas seržanto Vitkombo raš- 
tiškas parodymas, kur jis teigia supratęs, kad pomidoras vog- 
tas, iš to, kaip stengėtės jį įbrukti. 

— Prisiekiu Dievu, aš jo nevogiau, sere! —- vos ne ašaroda- 
mas įtikinėjo susikrimtęs kapelionas. — Prisiekiu visais šven- 
taisiais — tas pomidoras nebuvo vogtas! 

— Kapelione, jūs tikite Dievą? 

— Taip, sere. Žinoma, tikiu. 

— Keista, kapelione, — atsakė trečiasis karininkas ištrauk- 
damas iš aplanko dar vieną mašinėle prirašytą geltoną lapą, — 
nes aš laikau rankose kitą pulkininko Ketkarto pareiškimą, 
kur jis teigia, kad jūs atsisakėt padėti jam vadovauti maldoms 
instruktažo kambaryje prieš kiekvieną kovinę operaciją. 

Kapelionas sutriko, bet greit prisiminė ir linktelėjęs galvą 
ėmė noriai aiškinti: 

— Iš tikrųjų buvo ne visai taip, sere. Pulkininkas Ketkartas 
pats atsisakė šio sumanymo sužinojęs, kad eiliniai ir puskari- 
ninkiai meldžiasi tam pačiam Dievui kaip ir karininkai. 

— Ką ką? - negalėdamas patikėti sušuko karininkas be ski- 
riamųjų ženklų. 

— Kokios nesąmonės! — pareiškė raudonžandis pulkininkas 
ir su užgauto orumo mina nusigręžė nuo kapeliono. 

— Jis mano, kad mes tuo patikėsim? - apstulbęs sušuko ma- 
joras. 


0, 


GM IdYs, 
UIJTTŲ 


462 


Karininkas be skiriamųjų ženklų kandžiai sukikeno. 

— Kapelione, ar jūs truputį neperlenkiat lazdos? - paklausė 
jis atlaidžiai ir nedraugiškai šyptelėdamas. 

— Bet tai tiesa, sere! Prisiekiu, kad sakau jums tiesą! 

— Mano galva, tai nieko nekeičia, - atsainiai atšovė trečia- 
sis karininkas ir vėl ištiesė ranką prie aplanko. - Kapelione, 
pamiršau, ar atsakydamas į mano klausimą sakėte tikįs Die- 
vą? 

— Taip, sere. Aš sakiau, kad tikrai tikiu Dievą. 

— Tuomet labai keista, kapelione, nes čia turiu kitą pulki- 
ninko Ketkarto pareiškimą, kur sakoma, kad jūs kartą teigėt, 
neva įstatymai nedraudžia ateizmo. Ar atsimenat kam nors 
šitaip teigęs? 

Kapelionas linktelėjo nė kiek nedvejodamas, nes šiuo klau- 
simu jautėsi gerai pasikaustęs. 

— Taip, sere, aš teigiau, nes tai tiesa. Įstatymai ateizmo ne- 
draudžia. 

— Bet tai neduoda pagrindo garsiai apie tai kalbėti, ar ne, 
kapelione? — susiraukęs šiurkščiai nusišaipė karininkas ir iš- 
sitraukė iš aplanko dar vieną lapą su notaro spaudu. — Čia 
turiu dar vieną seržanto Vitkombo raštišką parodymą, kur jis 
tvirtina, kad jūs pasipriešinot jo sumanymui siuntinėti pulki- 
ninko Ketkarto pasirašytus užuojautos laiškus artimiausiems 
Žuvusiųjų ar sužeistųjų mūšyje giminaičiams. Ar tiesa? 

— Taip, sere, aš iš tiesų priešinausi, — prisipažino kapelio- 
nas. — Ir tuo didžiuojuosi. Tie laiškai - nenuoširdūs ir nesąži- 
ningi. Vienintelis jų tikslas - išaukštinti pulkininką Ketkartą. 

— Na ir kas? — atšovė karininkas. — Jie vis vien ramina ir 
guodžia juos gavusius artimuosius, gal ne? Kapelione, tiesiog 
negaliu suprasti jūsų mąstysenos. 

Kapelionas visiškai priblokštas nesumojo, ką atsakyti. Jis 
panarino galvą pasijutęs liežuvį prarijusiu naivuoliu. 

Storajam raudonžandžiui pulkininkui šovė netikėta mintis, 
ir jis energingai žengtelėjo į priekį. 

— Ištaškykim, velniai griebtų, jam smegenis! - pagautas įkvė- 
pimo pasiūlė jis saviškiams. 

— Taip, ištaškykim, velniai griebtų, jam smegenis! - pritarė 
vanagiško veido majoras. — Jis juk tik anabaptistas! 

— Ne, pirma turim pripažinti jį kaltu, - tingiu rankos mos- 
telėjimu sutramdė juos karininkas be skiriamųjų ženklų. Jis 
grakščiai nušoko ant grindų, apėjo stalą ir atsigręžęs į kape- 
lioną prispaudė abu delnus prie stalviršio. Kampuotą jo veidą 
temdė labai rūsti, nieko gera nelemianti išraiška. 

— Kapelione, — pareiškė jis griežtu teisėjo tonu, - mes pa- 
teikiame jums oficialų kaltinimą, kad jūs Vašingtonas Irvin- 
gas ir, cenzūruodamas karininkų, puskarininkių bei eilinių laiš- 
kus, neleistinai savavaliaujate. Ar prisipažįstate kaltas? 

— Aš nekaltas, sere, - perdžiūvusiu liežuviu kapelionas ap- 
silaižė perdžiūvusias lūpas ir išsigandęs pasislinko ant kėdės 
krašto. 

— Kaltas, - pareiškė pulkininkas. 

— Kaltas, - pritarė majoras. 

— Vadinasi, kaltas, - apibendrino karininkas be skiriamųjų 
ženklų ir parašė kažkokį Žodį ant lapo, išimto iš aplanko. 

— Kapelione, - pakėlęs akis kalbėjo jis toliau, - mes taip pat 
kaltinam jus įvykdžius nusikaltimus ir pažeidimus, apie ku- 
riuos kol kas nežinom. Prisipažįstate kaltas? 

— Nežinau, sere. Kaip aš galiu jums atsakyti, jei jūs nepasa- 
kot, kas man inkriminuojama? 

— Kaip mes galim pasakyti, jei patys nežinom? 

— Kaltas, —- nusprendė pulkininkas. 

— Be abejo, kaltas, - pritarė majoras. - Nusikaltimai ir pa- 
žeidimai - jo, taigi jis juos ir įvykdė. 

— Vadinasi, kaltas, - progiesmiu atsakė karininkas be ski- 
riamųjų ženklų ir pasitraukė nuo stalo. - Atiduodu jį jums, 
pulkininke. 

— Ačiū, tu puikiai padirbėjai, - pagyrė pulkininkas. Atsisu- 
kęs į kapelioną tarė: - Gerai, kapelione. Viskas baigta. Šiaušk. 

— Ko jūs iš manęs norit? — nesusigaudė kapelionas. 

— Nagi drožk iš čia — aš juk tau sakiau! - užkriokė pulkinin- 
kas piktai durdamas nykščiu sau per petį. - Nešdinkis iš čia 
velniop! 

Karingi jo žodžiai ir tonas pritrenkė kapelioną, bet dar la- 
biau jį nustebino ir suglumino didis nusivylimas, kurį patyrė 
išgirdęs, kad yra paleidžiamas. 

— Nejaugi jūs manęs nė nenubausit? —- paklausė jis su irzlia 
nuostaba. 

— Tu velniškai teisus: mes tave nubausim. Bet tikrai nelei- 
sim tau čia trainiotis, kol nuspręsim, kaip ir kada tai padaryti. 
Taigi čiuožk. Nešk muilą. 

Kapelionas nedrąsiai atsistojo ir žengė keletą žingsnių du- 
rų link. 

— Aš laisvas? 

— Kol kas. Bet nemėgink sprukti iš salos. Mes žinom tavo 
numerį, kapelione. Nepamiršk, kad tave stebim dvidešimt ke- 
turias valandas per parą. 

Kapelionas negalėjo patikėti, kad jį paleidžia. Jis atsargiai 
pasuko prie durų baimindamasis, kad bet kurią akimirką jam 
lieps grįžti įsakmus balsas ar pargriaus stiprus smūgis per pe- 
čius ar galvą. Tačiau jie nebandė jo stabdyti. Priplėkusiais, 
tamsiais, drėgnais koridoriais jis nusigavo iki laiptų. Gaudy- 
damas kvapą išsvirduliavo į viršų, kur oras buvo grynesnis. 
Vos tik atsidūrus laisvėje, jį apėmė neregėtas pasipiktinimas. 
Per visą gyvenimą niekas taip neįsiutino kaip šiandienykštės 
baisybės ir patyčios. Jis skuodė erdviu, aidžiu pastato vesti- 
biuliu kunkuliuodamas kerštingu apmaudu. Daugiau jis to ne- 
pakęs, tarė sau, nė už ką nepakęs. Jau prie durų pamatė pa- 
pulkininkį Korną, vieną lipantį plačiais laiptais, ir nudžiugęs, 
kad taip pasisekė, sukaupdamas drąsą giliai įkvėpė oro ir pri- 
siartino bandydamas pastoti jam kelią. 

— Papulkininki, aš daugiau to nepakęsiu! — pareiškė jis be 
galo ryžtingai ir nusiminęs žiūrėjo, kaip tas toliau pėdina laip- 
tais jo nė nepastebėjęs. - Papulkininki Kornai! 

Panašus į statinaitę karininkas išsipešiojusiais marškiniais 
stabtelėjo, apsisuko ir iš lėto ėmė leistis laiptais. 

— Kas nutiko, kapelione? 

— Papulkininki Kornai, noriu pasikalbėti su jumis apie šio 
ryto lėktuvų susidūrimą. Tai baisus dalykas, stačiai siaubingas! 

— Taip, kapelione, išties siaubingas dalykas, - nužvelgęs ka- 
pelioną su ciniška pašaipa atsakė papulkininkis Kornas. - Ne- 
įsivaizduoju, ką reikės rašyti apie jį raporte, kad nesusigadin- 
tume gero vardo. 

— Aš ne tai turėjau galvoje! - be jokios baimės ryžtingai 
papriekaištavo kapelionas. —- Kai kurie iš tų dvylikos vyrų jau 
buvo įvykdę kovinių skrydžių normą. 

Papulkininkis Kornas nusijuokė. 

— Jeigu būtų Žuvę vien naujokai, šis įvykis nebūtų toks siau- 
bingas? - kandžiai paklausė jis. 

Kapelionas vėl suglumo. Rodės, kiekvienam žingsny jo ty- 
ko amorali logika. Kai vėl prabilo, ankstesnio pasitikėjimo ne- 
bebuvo justi, o balsas drebėjo. 

— Sere, nesąžininga, kad mūsų grupės vyrams tenka atlikti 
aštuoniasdešimt kovinių skrydžių, kai kitų karius paleidžia na- 
mo po penkiasdešimties ar penkiasdešimt penkių. 

— Mes atkreipsime į tai dėmesį, - abejingai atsakė papulki- 
ninkis Kornas ir ėmė lipti laiptais. - Adios, Padre*. 

— Ką norit pasakyti, sere? — suspiegė kapelionas. 

Papulkininkis Kornas nepatenkintas stabtelėjo ir nulipo vie- 
ną pakopą. 

— Noriu pasakyti, kad mes apie tai pagalvosim, Padre, — 
atsakė neslėpdamas pašaipos ir paniekos. — Jūs juk nenorit, 
kad imtumės kokių Žygių nepagalvoję, ar ne? 

— Taip, nenoriu. Bet jūs juk apie tai jau galvojot? 

— Taip, Padre, galvojom, bet kad jums įtiktume, pagalvosim 
ilgiau ir jums pirmam pranešim, jeigu nuspręsim pakeisti nor- 
mą. O dabar adios. 

Papulkininkis Kornas vėl nusigręžė ir nukurnėjo laiptais. 

— Papulkininki Kornai! 

Išgirdęs kapeliono šūksmą papulkininkis vėl sustojo. Iš lė- 
to pakreipė galvą ir dėbtelėjo į kapelioną rūsčiu, nekantriu 
žvilgsniu. 

— Sere, norėčiau paprašyti jūsų leidimo kreiptis šiuo klausi- 


* Sudie, tėve. (Isp.) 

mu į generolą Šmiksoną, - nervingai išpyškino kapelionas. — 
Noriu pareikšti protestą pulko štabui. 

Tamsūs, putlūs papulkininkio žandai išsipūtė — jis tramdė 
juoką. 

— Prašom, Padre, - atsakė neiškart, iš paskutiniųjų steng- 
damasis veidu neišduoti pašaipos. - Duodu jums leidimą pa- 
sikalbėti su generolu Šmiksonu. 

— Ačiū, sere. Manau būsiant sąžininga jus įspėti, kad darau 
šiokios tokios įtakos generolui Šmiksonui. 

— Dėkingas, kad mane įspėjote, Padre. Savo ruožtu manau 
būsiant sąžininga jus įspėti, kad pulko štabe generolo Šmik- 
sono nerasite, - papulkininkis Kornas šelmiškai šyptelėjo ir 
pratrūko pergalingu juoku. - Generolas Šmiksonas atleistas, 
Padre. Mes turim naują pulko vadą - generolą Suskingą. 

— Generolą Suskingą? — apstulbo kapelionas. 

— Tikrai taip, kapelione. Ar darot jam kokios nors įtakos? 

— Generolo Suskingo visai nepažįstu, - nusiminęs prisipa- 
žino kapelionas. 

Papulkininkis Kornas vėl nusijuokė. 

— Labai gaila, kapelione, nes jį puikiai pažįsta pulkininkas 
Ketkartas, - papulkininkis Kornas kurį laiką piktdžiugiškai 
mėgaudamasis kikeno, paskui netikėtai surimtėjo. - Beje, Pa- 
dre, - šaltai įspėjo jis durdamas pirštu kapelionui į krūtinę, — 
judviejų su daktaru Stabsu žaidimai baigėsi. Mes gerai žinom, 
kad tai jis šiandien atsiuntė jus skųstis. 

— Daktaras Stabsas? - kapelionas suglumęs papurtė galvą. — 
Daktaro Stabso aš nemačiau, papulkininki. Mane čia atsivedė 
trys nepažįstami karininkai. Neparodę jokio orderio jie nusi- 
tempė mane į rūsį ir ten tardė bei įžeidinėjo. 

Papulkininkis Kornas dar kartą bakstelėjo kapelionui į krūtinę. 

— Po šimts velnių, jūs puikiai žinot, kad daktaras Stabsas 
aiškino savo eskadrilės vyrams, esą atlikę septyniasdešimt skry- 
džių, jie galį nebeskraidyti, - jis šiurkščiai nusikvatojo. - Tai 
štai, Padre — jiems teks skraidyti ir toliau, nes mes siunčiame 
daktarą Stabsą į Ramiojo vandenyno karo veiksmų teatrą. Tai- 
gi adios, Padre. Adios. 

Generolas Šeiskopfas 


Šmiksonas buvo atleistas, ir naujuoju pulko vadu paskirtas 
generolas Suskingas, bet šis, vos tik įsikraustęs į pirmtako ka- 
binetą, pamatė, kaip šaunioji jo karinė pergalė eina šuniui ant 
uodegos. 

- Generolas Šeiskopfas? - nieko bloga neįtardamas paklausė 
jis seržanto, pranešusio apie ryte gautą įsakymą. — Tu juk no- 
rėjai pasakyt pulkininkas Šeiskopfas, ar ne? 

— Ne, sere, generolas Šeiskopfas. Šį rytą jis buvo paaukš- 
tintas, sere. 

— Na ir keistenybės! Šeiskopfas - generolas?! Kokio rango? 

— Generolas leitenantas, sere, ir... 

— Generolas leitenantas! 

— Taip, sere, ir jis pageidauja, kad visus įsakymus pavaldi- 
niams pirmiausia suderintumėt su juo. 

— Kad jį kur velnias! - ko gero, pirmą kartą gyvenime balsu 
nusivelniavo apstulbęs generolas Suskingas. - Girdėjai, Kar- 
gili? Šeiskopfą paaukštino, ir net ne iki brigados generolo ar 
generolo majoro, o iškart iki generolo leitenanto! Kertu lažy- 
bų: vadovybė ketino paaukštinti mane, bet per klaidą paaukš- 
tino jį. 

Pulkininkas Kargilis liovėsi kasytis masyvų smakrą. 

— Kodėl jis mums įsakinėja? — mąsliai paklausė jis. 

Glotnus, išpuoselėtas, kilmingas generolo Suskingo veidas 
įsitempė. 

— Taip, seržante, — nutęsė jis ir sutrikęs susiraukė. - Kodėl 
jis mums įsakinėja, jeigu tebetarnauja specialiosiose tarnybo- 
se, o mes - koviniuose daliniuose? 

— Čia dar viena šio ryto naujovė, sere. Visi koviniai daliniai 
nuo šiol pavaldūs specialiosioms tarnyboms. Generolas Šeis- 
kopfas - mūsų naujasis vadas. 

— (O Dieve! - isteriškai suriko generolas Suskingas akimirks- 
niu praradęs savitvardą. - Mūsų vadas - Šeiskopfas?! Šeis- 
kopfas?! 

Jis pasibaisėjęs užsidengė akis kumščiais. 

— Kargili, sujunk mane su Vintergrynu! Šeiskopfas? Ne — 
tik jau ne Šeiskopfas! 

Vienu metu suskambo visi telefonai. Į kabinetą įbėgo kap- 
ralas ir atidavęs pagarbą pranešė: 

— Sere, už durų laukia kažkoks kapelionas. Jis nori pasikal- 
bėti su jumis apie skriaudas pulkininko Ketkarto eskadrilėje. 

— Vyk jį lauk, vyk jį lauk! Mums užtenka savų skriaudų. 
Kur Vintergrynas? 

- Sere, skambina generolas Šeiskopfas. Jis nori tuoj pat su 
jumis pasikalbėti. 

— Perduok jam, kad dar neatėjau. Dieve brangus! - suspigo 
generolas Suskingas, tarsi tik dabar būtų suvokęs katastrofos 
mastą. — Šeis-kopfas?! Jis nevisprotis! Aš kaip įmanydamas 
išsityčiojau iš to mulkio, o dabar jis mano viršininkas! Viešpa- 
tie švenčiausiasis! Kargili! Kargili, nepalik manęs! Kur Vin- 
tergrynas? 

— Sere, jūsų telefonu skambina buvęs seržantas Vintergry- 
nas. Jis visą rytą bando su jumis susisiekti. 

— Generole, man nepavyksta susisiekti su Vintergrynu, - 
sušuko pulkininkas Kargilis. - Jo telefonas visą laiką užim- 
tas. 

Srūdamas prakaitu generolas Suskingas puolė prie kito te- 
lefono. 

— Vintergrynai! 

— Pekemai, šunsnuki tu prakeiktas... 

— Vintergrynai, ar girdėjai, ką jie iškrėtė? 

— „ką tu iškrėtei, kvaily tu paskutini?! 

— Jie paskyrė Šeiskopfą vadovauti viskam! 

— Asile tu su tais savo cirkuliarais! - įsiutęs ir apimtas pani- 

kos klykė Vintergrynas. — Per tave kovinėms operacijoms nuo 
šiol vadovaus specialiosios tarnybos! 

— Oi ne, - aimanavo generolas Suskingas. — Vadinasi, dėl 
visko kalti mano cirkuliarai? Tai dėl jų Šeiskopfą paskyrė va- 
dovauti? Kodėl nepaskyrė manęs? 

— Todėl, kad jūs išėjot iš specialiųjų tarnybų ir palikote Šeis- 
kopfą joms vadovauti. Ar Žinai, ko jis nori? Ar Žinai, ko tas 
išgama iš mūsų visų nori? 

— Sere, manau, jums reikėtų pasikalbėti su generolu Šeis- 
kopfu, - nervingai prašė seržantas. — Jis reikalauja, kad kas 
nors pakeltų ragelį. 

— Kargili, pasikalbėk su Šeiskopfu - aš negaliu. Sužinok, ko 
jis nori. 

Pulkininkas Kargilis kurį laiką klausėsi generolo Šeiskopfo 
ir išbalo kaip drobė, o ragelis iškrito jam iš rankos. 

— Dieve brangus! - sušuko jis. - Žinot, ko jis nori? Jis nori, 
kad mes žygiuotume po paradų aikštę - visi iki vieno! 

Mažoji sesutė 


Josarjanas vaikščiojo atatupstas su revolveriu už diržo ir atsi- 
sakė toliau skraidyti į kovines užduotis. Atatupstas jis vaikš- 
nesėlina prie jo iš užpakalio. Kiekvienas garsas už nugaros 
buvo įspėjimas, kiekvienas žmogus, su kuriuo prasilenkdavo — 
potencialus žudikas. Jis neatitraukdavo rankos nuo revolve- 
rio rankenos ir nesišypsodavo niekam - tik Alkanajam Džo. 
Kapitonui Sardiniui su kapitonu Kikilu jis pareiškė daugiau 
nebeskraidysiąs. Kapitonas Sardinis su kapitonu Kikilu išbrau- 
kė jo pavardę iš artimiausios operacijos sąrašų ir atėjo pra- 
nešti apie tai, kas darosi, į grupės štabą. 

Papulkininkis Kornas ramiai nusijuokė. 

— Kaip, velniai rautų, jis daugiau nebeskraidys? — šypsodamas 
paklausė jis dviejų kapitonų — pulkininkas Ketkartas tuo tarpu 
nuslinko į kampą ir ten mąstė apie vėl netikėtai pasigirdusią Jo- 
sarjano pavardę, žadančią jam vien nemalonumus. —- Kodėl? 

— Gal todėl, kad jo draugas Neitlis žuvo virš Specijos susi- 
dūrus lėktuvams. 

— Kas jis tariasi esąs — Achilas? — papulkininkis Kornas 
nudžiugo sugalvojęs taiklų palyginimą ir nusprendė būtinai jį 
pakartoti girdint generolui Suskingui. - Jis privalės skraidyti 
toliau. Jis neturi kitos išeities. Grįžkit ir pasakykit jam, kad 
jeigu neapsigalvos, pranešite apie tai mums. 

— Mes jau sakėm, sere. Nepadėjo. 

— O ką sako majoras Majoras? 

— Majoro Majoro mes nebematom. Atrodo, tarsi jis būtų 
dingęs. 

— Ak, kad galėtume pradingti Josarjaną! — suniurzgė iš sa- 
vo kampo pulkininkas Ketkartas. - Kaip ligoninėje pradingo 
Danbarą. 

— Su šituo vyruku galim susitvarkyti daugybe būdų, - pasi- 
tikėdamas savim patikino jį papulkininkis Kornas, pridūręs 
Sardiniui ir Kikilui: - Pradėkim nuo švelniausio. Išsiųskit jį į 
Romą - tegul kelias dienas pailsi. Gal to vaikino mirtis iš tik- 
rųjų jį sukrėtė. 

Tiesą sakant, dėl Neitlio mirties Josarjanas irgi vos nenu- 
kratė kojų, nes kai pranešė apie Neitlio mirtį jo kekšei Romo- 
je, toji sukliko veriančiu sielvartingu balsu ir bandė nudurti jį 
bulvių skutikliu. 

— Bruto!* - isteriško įniršio pagauta suspiegė jinai, kai jis 
užlaužė ranką jai už nugaros ir tol suko, kol skutiklis iškrito 
iš nagų. - Bruto! Bruto! 

Ji ėmė draskytis ilgais laisvosios rankos nagais ir perrėžė 
skruostą, paskui pagiežingai spjovė į veidą. 

— Kas tau pasidarė? — sušuko jis, kai apstulbęs pajuto ve- 
riantį skausmą, ir nubloškė ją prie tolimosios sienos. - Kuo 
čia aš dėtas?! 

Ši vėl puolė vanoti jį abiem kumščiais ir, kol Josarjanas su- 
griebė ją už riešų, smarkiu smūgiu spėjo prakirsti lūpą. Jos 
plaukai susitaršė, išdriko į visas puses; iš neapykanta žaibuo- 
jančių akių upeliais sruvo ašaros, kai ji, staiga įgavusi neįtikė- 
tinos, sveiku protu nepaaiškinamos jėgos, įnirtingai stengėsi 
ištrūkti - riaumodama, bjauriai keikdamasi ir klykdama: „Bru- 
to! Bruto!“ - kaskart, kai jis mėgino paaiškinti, kas įvyko. Ne- 
sitikėjęs tokios neregėtos jėgos, buvo beprarandąs pusiausvy- 
rą. Ugiu ji beveik nenusileido Josarjanui, ir keletą siaubo ku- 
pinų akimirkų jis neabejojo, kad pagauta tokio beprotiško ryž- 
to jinai jį priveiks, pargriaus ant grindų ir negailestingai su- 
draskys į gabalėlius už šiurpų nusikaltimą, kurio jis niekad 
nepadarė. Urgzdami, šnopuodami jie grūmėsi lyg du kits ki- 
tam prilygstantys galiūnai. Galop ji nusilpo, ir jam pavyko at- 


* Gyvuly! (/t.) 


Už 
4 
5 
= 
ON 


IU 
L ITO 


472 


prisiekinėti esąs nekaltas dėl Neitlio mirties. Ji vėl spjovė jam 
į veidą, ir jis nustūmė ją įpykęs, netekęs vilties ką nors įrodyti. 
Vos tik Josarjanas ją paleido, kekšė puolė prie bulvių skutik- 
lio. Jis prišokęs ją pastvėrė, ir juodu kelis kartus persirito kits 
per kitą ant grindų, kol jam vėl pavyko išplėšti iš jos skutiklį. 
Kai jis pašoko, kekšė bandė jį pargriauti stverdama už blauz- 
dos ir išplėšė nemenką gabalą mėsos. Iš skausmo sukandęs 
dantis, jis nušlubavo iki lango ir išmetė skutiklį lauk. Pama- 
nęs, kad pavojus nebegresia, su palengvėjimu atsiduso. 

— Būk gera, leisk man kai ką paaiškinti, - įtikinėjo jis rim- 
tai, autoritetingai. 

Jinai spyrė jam į tarpukojį, ir jis, subliūškęs kaip pradurtas 
balionas, šaižiai kaukdamas susmuko ant šono, paskui bandė 
atsiklaupti ir, daigomas nepakeiiamo skausmo, žiaukčiodamas 
ėmė gaudyti kvapą. Neitlio kekšė išbėgo iš kambario. Josarja- 
nas šiaip ne taip atsistojo, ir pačiu laiku: mergina parlėkė iš 
virtuvės su ilgu duonriekiu peiliu rankoje. Išgąstinga aimana 
išsiveržė iš jo lūpų; neatitraukdamas rankų nuo skausmingai 
tvinkčiojančios, degte degančios pilvo apačios, jis visu svoriu 
trenkėsi jai į kelius. Mergina persivertė per jo galvą, subildė- 
jusi alkūnėmis plojosi į grindis, ir peilis iškrito jai iš rankos. 
Josarjanas paspyrė jį po lova. Kekšė bandė prie jo prišliaužti, 
bet Josarjanas griebė ją už rankos ir trūktelėjęs pastatė. Jinai 
vėl bandė įspirti jam į tarpukojį; keikdamasis nė kiek ne pras- 
čiau kaip neseniai jinai, Josarjanas smarkiai ją pastūmė. Ji 
vožėsi į sieną ir, praradusi pusiausvyrą, užkliudė kėdę; toji 
nulėkė ant tualetinio staliuko ir nušlavė ant žemės šukas, plau- 
kų šepečius, kvepalų buteliukus ir kremo indelius. Nuo kitos 
kambario sienos nukrito paveikslas su rėmais, ir jo stiklas su- 
byrėjo į šipulius. 

— Ko tau iš manęs reikia? —- inkšdamas iš skausmo, sumišęs 
ir supykęs suspigo jis. - Ne aš jį nužudžiau! 

Jinai paleido jam į galvą sunkią stiklinę peleninę. Josarja- 
nas sugniaužė kumštį, ketindamas smogti jai į pilvą, kai dar 
sykį puls, bet pabijojo galįs ją sužaloti, tad apsigalvojo: voš jai 

tiesiai į smakrą ir išbėgs iš kambario. Tačiau mergina taip blaš- 
kėsi į šalis, kad jis negalėjo gerai nusitaikyti. Kai kekšė staiga 
puolė į jį, tik šastelėjo į šalį ir smarkiai pastūmė į nugarą. Mer- 
gina skaudžiai trenkėsi į sieną, bet tuoj pat šoko prie durų ir 
jas užstojusi sviedė į jį didelę vazą. Paskui puolė su pilnu vyno 
buteliu ir pataikė tiesiai į smilkinį. Josarjanas pusiau be są- 
monės parklupo ant vieno kelio. Ausyse spengė, veidas užtir- 
po. Visus kitus jausmus nustelbė gėda - jam buvo nesmagu, 
kad jinai dabar jį nugalabys. Jis nesuprato, kas čia dedasi, ne- 
nutuokė, ką daryti. Žinojo tik viena: reikia gelbėtis, tad pa- 
matęs, kaip ji užsimoja vyno buteliu norėdama dar kartą jam 
užvažiuoti, lyg iššautas iš patrankos šoko nuo grindų ir, ne- 
spėjus jai suduoti, galva trenkė į pilvą. Iš inercijos jis stūmė ją 
atatupstą, kol jos pakinkliai atsitrenkė į lovą, ir ji pargriuvo 
ant čiužinio užsiversdama Josarjaną, atsidūrusį jai tarp kojų. 
Jinai suleido nagus jam į kaklą ir ėmė draskyti, o jis tuo tarpu 
slinko vis aukščiau standaus, maloniai apkūnaus jos kūno kal- 
neliais ir lomomis, kol visą prislėgė taip, kad negalėjo rimčiau 
priešintis. Visą laiką jo pirštai atkakliai kibo į jį talžančią ran- 
ką, kol pagaliau nusigavo iki vyno butelio ir jį išplėšė. Tačiau 
kekšė ir toliau keikdamasi jį spardė ir įnirtingai draskė. Pa- 
bandė žiauriai jam įkąsti lyg koks plėšrus žvėris prašiepusi 
pilnas goslias lūpas. Dabar, prispaudęs ją kūnu, jis suko gal- 
vą, kaip ištrūkti iš kambario negavus mirtino dūrio peiliu ar 
smūgio kokiu sunkiu daiktu. Josarjanas juto, kokios įsitem- 
pusios pražergtos besispyriojančios šlaunys ir kaip jos blauz- 
dos duodasi apsivijusios vieną jo koją. Susigėdo susigriebęs, 
kad kilo mintis pasimylėti. Juto, kaip geidulingas tvirtas jau- 
nos moters kūnas plakasi į jį tarsi nerimstančios bangos, kaip 
pilvas ir šiltos, gyvos, stangrios krūtys trankosi į jį ir kaip nu- 
tvilko jos iškvėptas oras. Staiga jis suvokė — nors prispausta 
mergina ir toliau vis taip pat aršiai muistėsi ir rangėsi - kad ji 
nebesigrumia, ir malonūs šiurpuliukai perbėgo kūnu pajutus, 
kad ji nebesipriešina, tik pilvo apačia nenumaldomai spau- 
džiasi prie jo, apimta visas mintis užgožiančio galingo instink- 
tyvaus egzaltuoto pirmykščio erotinio įkarščio. Jis net aikte- 

lėjo nustebęs ir neapsakomai nudžiugęs. Jos veidą, dabar jam 
gražų it žydinti gėlė, iškreipė kitoniška kančia, audiniai gra- 
žiai paburko, primerktos akys apsiblausė ir nieko neberegėjo 
nuo protą aptemdžiusio tingaus geismo. 

— Caro,* — sumurmėjo ji kimiai tarsi iš kažkokių raminan- 
čio, neapsakomai malonaus transo gelmių. - Oo00, caro mio. ** 

Jis paglostė jai plaukus. Jinai su laukine aistra prigludo lū- 
pomis jam prie veido. Jis ėmė laižyti jai kaklą. Ji apsivijo jį 
rankomis ir dar karščiau prisiglaudė. Jinai be perstojo bučia- 
vo jį karštomis ir tuo pat metu drėgnomis, minkštomis ir tuo 
pat metu kietomis lūpomis ir iš ekstazės viską pamiršusi leido 
sodrius garsus, bylojančius, kaip jį dievina, ir Josarjanas paju- 
to baigiąs beprotiškai ją įsimylėti. Tuo metu, kai viena ką tik 
nugarą glosčiusi ranka vikriai įlindo jam į kelnes, kita paslap- 
čia išdavikiškai grabinėjo po grindis duonriekio ir jį rado. Jo- 
sarjanas vos spėjo išsisukti nuo smūgio. Ji vis dar norėjo jį 
nudėti! Pritrenktas jos ištvirkėliškos klastos, išplėšė peilį iš 
rankos ir nusviedęs į šalį pašoko nuo lovos. Jo veide atsispin- 
dėjo sąmyšis ir nusivylimas. Jis nežinojo, ar sprukti pro duris 
gelbėtis, ar susmukti ant lovos ir nuolankiai atsiduoti ką tik 
patirtam naujam jausmui ir jos malonei. Jinai išvadavo jį iš 
dvejonių netikėtai paplūdusi ašaromis ir šitaip jį vėl apstul- 
bindama. 

Šįsyk ji verkė vien iš širdgėlos - gilios, pakertančios jėgas, 
nuolankios širdgėlos, visai jį užmiršusi. Graudu darėsi Žiūrint 
į ją sielvartaujančią, kai sėdėjo nusvirusiais pečiais, nunarinu- 
si maištingą išdidžią, gražią galvą, apleista valios jėgų, spring- 
dama nuo visą kūną purtančios raudos. Dabar jos širdgėla 
tikrai nebuvo apsimestinė. Ji nebejuto, kad jis šalia, jis jai bu- 
vo nė motais. Jis galėjo išeiti iš kambario, ir jam nieko nebūtų 
atsitikę, bet jis nusprendė pasilikti ir ją paguosti, kiek įmany- 
damas padėti. 

— Nereikia, — vapėjo jis apkabinęs ją per pečius, su skaus- 


* Brangusis (it.). 
** Mano brangusis (ir.). 


JOSEPH HELLER ES 22-OJ1 IŠLYGA 475 


mingu liūdesiu prisimindamas, koks bejėgis jautėsi parskren- 
dant iš Avinjono, kai Sniegdenas vis skundėsi, kad jam šalta, 
jam šalta, o Josarjanas tesugebėjo guosti jį sakydamas: „Nagi 
nagi. Nagi nagi“. 

— Nereikia, — pakartojo jis užjaučiamai. - Prašau tavęs, ne- 
reikia. 

Jinai prisiglaudė prie jo ir verkė, kol jėgos visai apleido, ir 
pirmąkart pakėlė į jį akis tik tada, kai jai išsiverkus jis ištiesė 
nosinę. Mandagiai šyptelėjusi ji nusišluostė skruostus ir grą- 
žino nosinę niurnėdama „Grazie, grazie“* kaip romi, gerai 
išauklėta panelė, o paskui be menkiausio perspėjimo apie pa- 
sikeitusią nuotaiką abiem rankomis griebė jam už akių ir vos 
jų neiškabinusi pergalingai suklykė. 

— Še tau, assassino!** — sušuko ir džiugiai nubėgo į kitą 
kambario galą duonriekio, kad galėtų jį pribaigti. 

Beveik nieko nematydamas jis pašoko ir pakniopstomis nu- 
lėkė iš paskos. Kažkoks garsas privertė jį atsigręžti. Nuo regi- 
nio nustėro: nusitvėrusi kitą ilgą duonriekį, jo tykojo... mažo- 
ji Neitlio kekšės sesutė! 

— O varge! — sudrebėjęs suaimanavo ir staigiu smūgiu per 
ku protu nesuvokiamos grumtynės jam nusibodo. Negalėjai 
žinoti, kas dabar puls jį įlėkęs pro duris su dar vienu ilgu duon- 
riekiu, tad, pakėlęs Neitlio kekšės mažąją sesutę nuo grindų, 
sviedė į Neitlio kekšę, išbėgo iš buto ir pasileido laiptais Že- 
myn. Merginos išbėgo paskui jį į koridorių. Iš Žingsnių garso 
suprato, kad jos vis labiau atsilieka, o paskui visai nustoja vy- 
tis. Viršuj išgirdo raudant. Pakėlęs akis pamatė Neitlio kekšę: 
susmukusi ant laiptelio, ašarojo abiem rankomis užsidengusi 
veidą, o laukinė, nesutramdoma jos sesutė, pavojingai persi- 
svėrusi virš turėklo, spiegė „Bruto! Bruto!“ lyg kokiu įdomiu 
nauju žaislu, su kuriuo nekantravo pažaisti, džiaugsmingai mo- 
juodama duonriekiu. 


* Ačiū, ačiū (ir.). 
** Zmogžudy (it.). 

Ištrūkęs į gatvę, Josarjanas vis dairėsi per petį. Praeiviai 
lydėjo jį keistais Žvilgsniais, ir jis sunerimo. Nervingai skubė- 
damas spėliojo, kodėl jo išvaizda traukia visų dėmesį. Supra- 
to tik tada, kai palietęs ranka skaudamą kaktą pajuto, kad 
pirštai sulipo nuo kraujo. Ėmė nosine valytis veidą ir kaklą. 
Kad ir kur ja paliesdavo, likdavo raudonos dėmės - jis visas 
buvo sukruvintas. Nuskubėjo į Raudonojo Kryžiaus draugi- 
jos pastatą ir, balto marmuro laiptais užlipęs į antrą aukštą, 
vyrų tualete šaltu vandeniu ir muilu numazgojo gausius įdrės- 
kimus, pasitaisė marškinių apykaklę ir susišukavo. Kaip gy- 
vas nebuvo matęs tokio mėlynėmis nusėto ir sudraskyto vei- 
do, koks apsvaigęs ir sunerimęs žvelgė į jį veidrodyje. Rupūs 
miltai, ko jinai prie jo pristojo? 

Kai išėjo iš tualeto, Neitlio kekšė jau tykojo jo prisispaudu- 
si prie sienos laiptų apačioje ir kaip vanagas puolė sugniaužu- 
si žvilgantį sidabrinį kepsnių peilį. Alkūne atrėmęs jos smūgį, 
užvožė jai tiesiai į smakrą taip smarkiai, kad akys išvirto jai 
ant kaktos. Sučiupęs ją griūvančią, švelniai pasodino ir išbėgo 
iš pastato. Paskui tris valandas naršė po miestą Alkanojo Džo, 
kad galėtų ištrūkti iš Romos, kol jinai vėl jo nerado. Saugus 
pasijuto tik lėktuvui pakilus. Nutūpus Pjanosoje, Neitlio kek- 
šė, persirengusi žaliu mechaniko kombinezonu, jau laukė su 
kepsnių peiliu kaip tik toje vietoje, kur sustojo lėktuvas. Jį 
išgelbėjo tik tai, kad nusitaikiusi durti jam į krūtinę, pargriu- 
vo, nes aukštakulniai bateliai odiniais padais paslydo ant žvirgž- 
do. Apstulbęs Josarjanas įtempė ją į lėktuvą ir, užlaužęs abi 
rankas, neleisdamas nė krustelėti laikė ant grindų, kol Alka- 
nasis Džo per raciją gavo dispečerių leidimą grįžti į Romą. To 
miesto oro uoste Josarjanas išmetė ją iš lėktuvo riedėjimo ta- 
ke, ir Alkanasis Džo, nė neišjungęs variklių, išskrido atgal į 
Pjanosą. Bijodamas giliau įkvėpti orą, Josarjanas įtariai ap- 
žiūrinėjo kiekvieną sutiktąjį, kai juodu eskadrilės stovykloje 
pasuko prie palapinių. Alkanasis Džo, nutaisęs keistą miną, 
nenuleido nuo jo akių. 

— Tu įsitikinęs, kad viskas tau neprisivaideno? - po kurio 
laiko paklausė jis nedrąsiai. 

— Prisivaideno? Tu juk buvai šalia, sakysi, ne? Tu juk pats 
ką tik parskraidinai ją į Romą. 

— Gal ir man viskas tik prisivaideno. Kodėl ji nori tave už- 
mušti? 

— Kas ją Žino — gal todėl, kad niekad manęs nemėgo. Gal 
negalėjo man atleisti, kad sulaužiau jam nosį — O gal todėl, 
kad buvau vienintelis, ant kurio galėjo išlieti įniršį, sužinojusi 
apie jo mirtį. Manai, ji grįš? 

Tą vakarą Josarjanas nuėjo į karininkų klubą ir liko jame 
iki paryčių. Artindamasis prie savo palapinės, įtariai dairėsi į 
šalis ir sustojo, kai pamatė Neitlio kekšę, persirengusią Pja- 
nosos valstiečiu, su didžiuliu mėsininko peiliu pasislėpusią krū- 
muose. Pirštų galiukais be garso pritipeno iš už nugaros ir 
pastvėrė. 

— Caramba!* — įsiutusi sušuko ji ir draskėsi it koks vilpi- 
šys, kol jis nuvilko ją į palapinę ir nutėškė ant grindų. 

— Ei, kas čia darosi? — pro miegus nesusigaudydamas pa- 
klausė vienas iš naujųjų palapinės draugų. 

— Nepaleisk jos, kol grįšiu, - ištraukęs jį iš lovos ir užmetęs 
ant jos, liepė Josarjanas ir pasileido lauk. - Neleisk jai ištrūkti! 

— Leiskit man jį užmušti ir aš su visais jumis pasibarškinsiu, — 
pasisiūlė kekšė. 

Pamatę, kad palapinėje atsirado mergina, kiti vyrai šoko iš 
lovų ir visi bandė su ja pasibarškinti, o Josarjanas tuo metu 
nuskuodė pas Alkanąjį Džo, miegantį kūdikio miegu. Josar- 
janas nukėlė Huplio katę Alkanajam Džo nuo veido ir papur- 
tęs pažadino. Alkanasis Džo paskubomis apsirengė. Įgrūdę 
Neitlio kekšę į lėktuvą, šį kartą jie nuskrido į šiaurę, paskui 
pasuko virš Italijos. Toli už priešų įtvirtinimų pamatę apačio- 
je lygumas, uždėjo jai ant nugaros parašiutą ir išmetė pro ava- 
rinį liuką. Josarjanas nė kiek neabejojo pagaliau jos atsikratęs 
ir jam palengvėjo ant širdies. Kai Pjanosoje priėjo prie savo 
palapinės, iš tamsos išnirusi žmogysta pastojo jam kelią, ir jis 
nualpo. Atsitokėjęs pamatė sėdįs ant žemės. Ėmė laukti mir- 


* Po velnių! (/t.) 

tino smūgio peiliu, beveik džiaugdamasis, kad pagaliau sulauks 
ramybės, bet kažkas draugiškai jį pakėlė. Josarjanas pažino 
Danbaro eskadrilės lakūną. 

— Kaip sekasi? — sukuždėjo lakūnas. 

— Neblogai, - atsakė Josarjanas. 

— Pamačiau, kaip ką tik pargriuvai. Pamaniau, kad kažkas 
atsitiko. 

— Man regis, nualpau. 

— Mano eskadrilėje sklando gandai, esą atsisakei skraidyti į 
kovines užduotis. 

— Tiesa. 

— Paskui pas mus atėjo grupės štabo atstovai ir pasakė, kad 
tie gandai nepagrįsti — tu tik juokavęs. 

— Melas. 

— Manai, nenukentėsi? 

— Nežinau. 

— Ką jie tau padarys? 

— Nežinau. 

— Kaip manai, gal jie atiduos tave karo lauko teismui už tai, 
kad dezertyravai priešų akivaizdoje? 

— Nežinau. 

— Tikiuosi, tavęs nenubaus, —- tarė Danbaro eskadrilės la- 
kūnas pranykdamas tamsoje. — Pranešk, kaip tau seksis. 

Josarjanas kurį laiką Žiūrėjo jam įkandin, paskui pasuko 
savo palapinės link. 

— Ei, — išgirdo už kelių žingsnių balsą ir pažino Eplbį, pasi- 
slėpusį už medžio. - Kaip tau sekasi? 

— Neblogai, — atsakė Josarjanas. 

— Girdėjau kalbant, kad jie atiduos tave karo lauko teismui 
už tai, kad dezertyravai priešų akivaizdoje. Bet nenuteis, nes 
jie nė nejįsitikinę turį pakankamai įrodymų. Be to, nekaip pa- 
sirodytų naujųjų vadų akyse. Ir dar todėl, kad tu vis dar laiko- 
mas didvyriu, nes antrą kartą praskridai virš to tilto prie Fe- 
raros. Ko gero, tu šauniausias didvyris visoje mūsų grupėje. 
Pamaniau, tau pravers žinoti, kad jie tik gąsdina. 

— Ačiū, Eplbi. 

— Tik todėl tave ir užkalbinau - kad įspėčiau. 

— Aš dėkingas. 

Eplbis susidrovėjęs ėmė bato galu braukyti žemę. 

— Atleisk dėl tų muštynių karininkų klube, Josarjanai. 

— Nieko baisaus. 

— Bet ne aš jas pradėjau. Man rodos, kaltas buvo Oras - jis 
užvožė man per veidą stalo teniso rakete. Kam jis taip pada- 
rė? 

— Tu prieš jį laimėjai. 

— Argi ne tokia šio žaidimo prasmė - laimėti prieš varžovą? 
Dabar, kai jis negyvas, manau, nebesvarbu, ar geriau žaidžiu 
už jį stalo tenisą, ar blogiau. 

— Tikriausiai. 

— Ir atsiprašau, kad sukėliau tokį triukšmą dėl atabrino tab- 
lečių skrendant čia. Jeigu nori susigriebti maliariją, tai tavo 
asmeninis reikalas, ar ne? 

— Tu teisus, Eplbi. 

— Bet aš tik stengiausi atlikti savo pareigą. Vykdžiau įsaky- 
mus. Mane visuomet mokė klausyti įsakymų. 

— Aš nepykstu. 

— Žinai, aš pasakiau pulkininkui Ketkartui ir papulkinin- 
kiui Kornui, kad jiems nedera versti tave skraidyti į kovines 
užduotis, jei tu nenori, ir jie atsakė labai manim nusivylę. 

— Neabejoju, kad tu juos labai nuvylei, - graudžiai šyptelė- 
jo Josarjanas. 

— Man nė motais. Velniai rautų, tu jau atlikai septyniasde- 
šimt vieną skrydį —- turėtų pakakti. Kaip manai, ar jie paliks 
tave nenubaustą? 

— Nepaliks. 

— Bet jeigu paliks, tai ir mūsų visų negalės bausti, ar ne? 

— Todėl jie mane ir nubaus. 

— Ką, tavo manymu, jie tau padarys? 

— Nežinau. 

— Manai, atiduos karo lauko teismui? 

— Nežinau. 

— Tau baisu? 

— Taip. 

— Ar toliau skraidysi į kovines užduotis? 

— Ne. 

— Tikiuosi, kad tavęs nenubaus, - įsitikinęs sušnabždėjo Epl- 
bis. —- Dievaži, tikiuosi. 

— Ačiū, Eplbi. 

— Aš irgi nesidžiaugiu, kad atlikus tokią daugybę kovinių 
užduočių, reikia skraidyti toliau, kai karą jau lyg ir laimėjom. 
Jei išgirsiu dar ką nors, tau pasakysiu. 

— Ačiū, Eplbi. 

— Klausyk! — vos nuėjus Eplbiui, pasigirdo prislopintas įsak- 
mus balsas iš belapių juosmens aukščio krūmų kupsto, au- 
gančio šalia jo palapinės - jame atsitūpęs slėpėsi Havermeje- 
ris. Jis valgė saldainį su žemės riešutais, tad spuogai ir didelės 
riebaluotos poros panėšėjo į tamsius žvynus. — Kaip sekasi? — 
paklausė, kai Josarjanas priėjo. 

— Neblogai. 

— Ar toliau skraidysi į kovines užduotis? 

— Ne. 

— O jeigu jie bandys priversti? 

— Nesileisiu. 

— Virpa kinkos? 

— Taip. 

— Ar tave atiduos karo lauko teismui? 

— Tikriausiai bandys. 

— Ką sakė majoras Majoras? 

— Majoro Majoro niekas nebemato. 

— Jie jį pradingo? 

— Nežinau. 

— Ką darysi, jei jie bandys tave pradingti? 

— Mėginsiu jiems sukliudyti. 

— Ar jie nesiūlė tau kokių sandėrių ar dar ko nors, kad su- 
tiktum skraidyti? 

— Sardinis su Kikilu sakė taip viską sutvarkysią, kad man 
reikėtų tik „gabenti pieną“. 

Havermejeris atkuto. 

— Sakyčiau, visai neblogas sandėris — aš pats tokio neatsisa- 
kyčiau. Aišku, sutikai? 

— Atsisakiau. 

— Kvailai pasielgei, - bejausmį, buką Havermejerio veidą 
išvagojo smerkiančios raukšlės. - Kita vertus, toks sandėris 
būtų nesąžiningas visiems kitiems, ar ne? Jei skraidytum vien 
į nepavojingas užduotis, kas nors iš mūsų privalėtų atlikti ta- 
vo dalį pavojingųjų, ar ne"? 

— Tu teisus. 

— Man tai nepatinka, — pagiežingai sušuko Havermejeris ir 
atsistojo įrėmęs rankas į šlaunis. - Man tai visai nepatinka. 
Jie pasirengę užkurti man karališką pirtį vien todėl, kad bijai, 
velniai griebtų, skraidyti į kovines užduotis. 

— Aptark šį klausimą su jais, - patarė Josarjanas ir dėl viso 
pikto griebėsi pistoleto. 

— Ne, aš tavęs nekaltinu, — nuramino jį Havermejeris, - 
nors tu man ir nepatinki. Žinai, aš per daug nesidžiaugiu, kad 
atlikęs tiek daug kovinių užduočių turiu skraidyti toliau. Ar 
aš negalėčiau irgi kaip nors išsisukti? 

— Užsikišk už juosmens pistoletą ir pradėk žygiuoti kartu 
su manim, — pašaipiai prunkštelėjo Josarjanas. 

Havermejeris susimąstęs papurtė galvą. 

— Ne, aš negalėčiau. Jeigu elgčiausi kaip bailys, užtrauk- 
čiau gėdą žmonai ir vaikui. Bailių niekas nemėgsta. Be to, ka- 
rui pasibaigus, noriu likti atsargos karininku. Jie gauna pen- 
kis šimtus dolerių per metus. 

— Tuomet skraidyk toliau. 

— Taip, atrodo, teks. Klausyk, ar, tavo manymu, yra vilties, 
kad tave nušalins nuo kovinių skrydžių ir parsiųs namo? 

— Nėra. 

— Jeigu vis dėlto taip atsitiktų ir tau leistų pasiimti kartu 
vieną žmogų, išsirink mane, gerai? Nesirink tokių kaip Epl- 
bis. Išsirink mane. 

— Kodėl jie turėtų šitaip pasielgti? 

— Nežinau, bet jeigu jie taip padarys, prisimink, kad aš pir- 
mas paprašiau, gerai? Ir pranešk, kaip tau sekasi. Aš kas va- 

karą lauksiu čia, šituose krūmuose. Jeigu tau nieko bloga ne- 
padarys, gal ir aš atsisakysiu skraidyti. Sutarėm? 

Visą kitą vakarą vyrai netikėtai dygo prieš jį iš tamsos ir 
klausinėjo, kaip jam sekasi, ir pavargusiais, sunerimusiais Vei- 
dais prašė papasakoti apie dalykus, kurių niekas neturėjo ži- 
noti, teigdami, kad juos siejantis kažkoks slaptas ir, jo many- 
mu, nesveikas ryšys, apie kurio egzistavimą jis nė nenutuokė. 
Menkai pažįstami eskadrilės kariai tarsi iš dangaus nukritę 
pastodavo kelią ir klausinėdavo, kaip jam sekasi. Net vyrai iš 
kitų eskadrilių vienas paskui kitą išdygdavo iš tamsos, kur slė- 
pėsi. Kad ir kur jis eidavo saulei nusileidus, visur kas nors jo 
tykojo ir staiga pasirodęs klausinėjo, kaip jam sekasi. Žmo- 
nės išlįsdavo iš už medžių ir krūmų, iš griovių ir aukštų žolių, 
iš už palapinių ir stovinčių automobilių sparnų. Net vienas jo 
palapinės draugas netikėtai išdygęs paklausė, kaip jam sekasi 
ir prašė neprasitarti kitiems palapinės gyventojams, kad jį klau- 
sinėjo. Josarjanas artindavosi prie kiekvieno prieiti mojančio 
pernelyg atsargaus silueto uždėjęs ranką ant pistoleto ranke- 
nos, nes niekad negalėjo žinoti, kuris šnypščiantis šešėlis ga- 
lop pavirs apsimetėle Neitlio kekše arba, dar blogiau, teisėtu 
valdžios agentu, atsiųstu, kad priplumpintų jį iki sąmonės ne- 
tekimo. Mat atrodė, kad kažko panašaus jo viršininkai turės 
griebtis. Jie nenorėjo atiduoti jo karo lauko teismui, nes ne- 
galėjo apkaltinti dezertyravus priešo akivaizdoje, kai tas prie- 
šas buvo už gerų dviejų šimtų kilometrų, ir todėl, kad ne kas 
kitas kaip Josarjanas galų gale susprogdino tiltą prie Feraros, 
antrą kartą atskridęs virš taikinio ir pražudęs Kraftą — skai- 
čiuodamas pažinotus mirusiuosius, jis visuomet pamiršdavo 
Kraftą. Šiaip ar taip, vadai turėjo kaip nors jį nubausti, tad 
visi eskadrilės kariai paniurę laukė, kokią baisybę jie pasirinks. 

Dieną visi jo vengdavo, net Artis, ir Josarjanas suprato, 
kad šviesiuoju paros metu jie visai kitokie negu po vieną išsi- 
slapstę tamsoje. Bet jam būdavo į juos visus nusispjauti, kai 
atatupstas vaikštinėdavo su pistoletu rankoje, laukdamas nau- 
jausių meilikavimų, raginimų ir grasinimų griebtis prievartos 
iš grupės štabo kaskart, kai kapitonai Sardinis ir Kikilas par- 

važiuodavo iš dar vieno skubaus pasitarimo su pulkininku Ket- 
kartu ir papulkininkiu Kornu. Alkanasis Džo dabar beveik 
nesirodydavo, tad vienintelis žmogus, kuris jį užkalbindavo, 
buvo kapitonas Purvinsas — tas kaskart susitikęs Žvaliai, pa- 
šaipiai pravardžiuodavo jį „narsiuoju smarkuoliu“. Grįžęs iš 
Romos savaitei baigiantis, jis pranešė Josarjanui, kad Neitlio 
kekšė dingo. Josarjaną nusmelkė geismas ir atgaila; jisai jos 
ilgėjosi. 

— Dingo? - pakartojo jis dusliai. 

— Taip, dingo, — nusijuokė kapitonas Purvinsas kumščiais 
trindamas maišus po apsiblaususiomis ir susiaurėjusiomis iš 
nuovargio akimis. Liesame aštrių bruožų jo veide kaip visuo- 
met styrojo rausvi šeriai. - Pamaniau, kad jeigu jau esu Ro- 
moje, tai neprošal būtų patvarkyti tą kvailą šliundrą — taip 
sakant, prisimenant senus laikus ir kad tas vaikiukas Neitlis 
vartytųsi savo karste — chacha! Prisimeni, kaip aš jį erzinda- 
vau? Tačiau bute aš nieko neradau. 

— Ar ji nepaliko kokios žinutės? — paklausė Josarjanas, ku- 
ris nuolatos galvodavo apie merginą, svarstydavo, ar ji labai 
kankinasi. Dabar, kai nebepatyrė įnirtingų, netramdomų jos 
pykčio protrūkių, jautėsi beveik vienišas ir apleistas. 

— Ten nė gyvos dvasios, - žvaliai sušuko kapitonas Purvin- 
sas stebėdamasis Josarjano nenuovokumu, - kaip tu nesupran- 
ti? Jos visos dingo. Visi namai nusiaubti. 

— Dingo? 

— Taip, dingo. Jas išmetė į gatvę, - kapitonas Purvinsas vėl 
nuoširdžiai sukikeno ir iš džiaugsmo atsikišęs Adomo obuo- 
lys plonyčiame kakle ėmė šokinėti aukštyn žemyn. - Landynė 
tuščia. Karo policijos pareigūnai nusiaubė visą butą ir išvijo 
kekšes lauk - argi nejuokinga? 

Josarjanas persigandęs ėmė drebėti. 

— Kodėl jie taip padarė? 

— O koks skirtumas? — plačiai skėstelėjęs rankomis atsakė 
kapitonas Purvinsas. Jas visas išvijo į gatvę - kaip tau patin- 
ka? Visas iki vienos. 

— O mažąją sesutę? 

— Išvijo, — nusijuokė kapitonas Purvinsas. — Kartu su viso- 
mis kitomis kekšėmis. — Išmetė į gatvę. 

— Bet ji visai dar vaikas! — nuoširdžiai piktinosi Josarjanas. — 
Visame mieste ji nieko nepažįsta. Kas jos dabar laukia? 

— Man nė velnio nerūpi, - abejingai gūžtelėjęs pečiais atšo- 
vė kapitonas Purvinsas ir staiga nustebęs išsižiojo, akys su- 
tvisko smalsumu. - Klausyk, kas tau darosi? Jei būčiau Žino- 
jęs, kad ši Žinia tave taip nuliūdins, būčiau iškart tau pranešęs — 
kad negyvai save užgraužtum. Ei, kur eini? Grįžk ir graužkis! 

Amžinasis miestas 


Savavališkai pasišalinęs iš dalinio, Josarjanas skrido su Mai- 
lu, kuris lėktuvui artinantis prie Romos priekaištingai purtė 
galvą ir dievobaimingai sučiaupęs lūpas pamokslautojo tonu 
pranešė savo keleiviui, kad gėdijasi jo elgesio. Josarjanas pri- 
tariamai linktelėjo. Nemalonu žiūrėti, kaip Josarjanas vaikš- 
čioja atatupstas, pasikabinęs pistoletą ant šlaunies ir atsisaki- 
nėja skraidyti į kovines užduotis, aiškino Mailas. Josarjanas 
pritariamai linktelėjo. Šitoks elgesys rodąs neištikimybę es- 
kadrilei ir užtraukiąs gėdą jos vadams. Dėl jo ir Mailas ne- 
smagiai jaučiąsis. Josarjanas vėl linktelėjo. Vyrai imą reikšti 
nepasitenkinimą. Josarjanas nedorai elgiąsis galvodamas vien 
apie savo kailį, kai tokie vyrai kaip jis, Mailas, pulkininkas 
Ketkartas, papulkininkis Kornas ir buvęs pirmosios klasės ei- 
linis Vintergrynas kaip įmanydami stengiasi laimėti karą. Vy- 
rai, atlikę septyniasdešimt kovinių užduočių, imą bambėti, nes 
norma padidinta iki aštuoniasdešimties; neduok Dieve, kai kas 
iš jų taip pat pasikabins pistoletus ir ims vaikščioti atatupsti. 
Dėl Josarjano kaltės eskadrilės kovinė dvasia smunkanti. Tė- 
vynei gresia pražūtis: išdrįsęs naudotis tradicinėmis teisėmis į 
laisvę ir nepriklausomybę, jis kelia joms pavojų. 

Josarjanas, sėdintis antrojo piloto kėdėje, be perstojo link- 
sėjo stengdamasis nesiklausyti nesibaigiančių Mailo tauškalų. 
Jo mintys sukosi apie Neitlį, taip pat Kraftą ir Orą, Neitlį ir 
Danbarą, Vaikutį Sempsoną ir Makvotą bei visus vargšus, be- 
pročius ir paliegėlius, kuriuos matė Italijoje, Egipte ir Šiaurės 
Afrikoje ar žinojo gyvenant kituose pasaulio kraštuose; jo są- 
žinę slėgė dar ir Sniegdenas su mažąja Neitlio kekšės sesute. 

Josarjanas tarėsi žinąs, kodėl Neitlio kekšė kaltina jį dėl Neitlio 
mirties ir nori jį nugalabyti. Po velnių - kas čia nuostabaus? 
Šį pasaulį valdo vyrai, tad jinai ir visi už ją jaunesni turi teisę 
kaltinti jį ir visus vyresnius dėl visokių juos ištikusių Žmo- 
gaus sukeltų tragedijų. Lygiai taip pat ji, nepaisant jos šird- 
gėlos, kalta dėl visų žmogaus sukeltų negandų, užgriuvusių 
jos mažąją sesutę ir visus kitus vaikus. Kas nors kada nors 
turėjo ko nors griebtis, kad taip nebebūtų. Kiekviena auka 
buvo kaltininkė, ir kiekviena kaltininkė - auka, tad kas nors 
privalėjo kartą ryžtingai pamėginti sutraukyti tą sumautą 
grandinę paveldėtų papročių, keliančių grėsmę jiems visiems. 
Vergų pirkliai kai kuriose Afrikos vietovėse vis dar vogė ma- 
žus berniukus ir pardavinėjo juos žmonėms, kurie išmėsinė- 
ję juos suvalgydavo. Josarjanas negalėjo atsistebėti, kad vai- 
kai iškenčia tokį barbarišką aukojimą nepatirdami nė men- 
kiausios baimės ar skausmo - kad jie pakelia kančias taip 
stoiškai, jis nė kiek neabejojo. Kitaip, samprotavo jis, tas 
paprotys tikrai būtų išnykęs, nes kad ir kaip Žmonės trokš- 
tų turtų ar nemirtingumo, jie nesiryžtų sukelti sielvarto vai- 
kams. 

Josarjanas kelia grėsmę visam pulkui, aiškino Mailas, ir Jo- 
sarjanas vėl linktelėjo. Jis kenkiąs kolektyvui, pareiškė Mai- 
las. Josarjanas linktelėjo ir klausėsi Mailo pamokymo, kad 
jeigu jam nepatinka, kaip pulkininkas Ketkartas su papulki- 
ninkiu Kornu vadovauja grupei, padoriausia išeitis - sprukti į 
Rusiją, užuot kursčius neramumus. Josarjanas susilaikė neat- 
šovęs, kad jeigu pulkininkui Ketkartui, papulkininkiui Kor- 
nui ir Mailui nepatinka, kaip jis kursto nemalonumus, jie visi 
gali sprukti į Rusiją. Pulkininkas Ketkartas ir papulkininkis 
Kornas labai gerai elgęsi su Josarjanu, pareiškė Mailas — argi 
jie neapdovanojo jo medaliu po paskutinio Feraros bombar- 
davimo ir nepaaukštino į kapitonus? Josarjanas linktelėjo. Argi 
jie jo nevalgydiną, argi kas mėnesį nemoką atlyginimo? Josar- 
janas vėl linktelėjo. Mailas neabejojo, kad abu vadai kilnia- 
dvasiškai jam dovanosią, jeigu jis atėjęs atsiprašys, mušis į krū- 
tinę ir pasižadės atlikti aštuoniasdešimt kovinių skrydžių. Jo- 


JOSEPH HELLER B 22-OJI IŠLYGA 487 


sarjanas atsakė pagalvosiąs ir užgniaužęs kvapą meldėsi, kad 
jie saugiai nusileistų, nes Mailas tuo metu išleidęs ratus nu- 
kreipė lėktuvą tūpimo tako link. Pats nusistebėjo, kaip ėmė 
nekęsti skraidymo. 

Lėktuvui nusileidus, Josarjanas pamatė, kad Roma virtusi 
griuvėsiais. Oro uostas buvo subombarduotas prieš aštuonis 
mėnėsius, ir baltų akmenų nuolaužos buldozeriais buvo su- 
verstos į sulygintas krūvas abipus spygliuotos vielos tvora ap- 
tverto oro uosto vartų. Iš Koliziejaus teliko apgailėtini griau- 
čiai, o Konstantino arka sugriuvo. Kekšyne viešpatavo baisi 
netvarka. Josarjanas ten nerado nė vienos merginos, tik senę, 
kuri sėdėjo apsimuturiavusi megztiniais ir sijonais, apsirišusi 
galvą tamsia skara, nes visi langai buvo išdaužyti. Susidėjusi 
rankas ant krūtinės, ji sėdėjo ant medinės kėdės prie elektri- 
nės viryklės ir virė vandenį sulankstytam aliumininiam puo- 
de. Josarjanui įėjus, ji balsu kalbėjosi su savim, 0 jį pamačiusi, 
iškart ėmė dejuoti. 

— Nebėr, - sudejavo nespėjus jam paklausti ir siūbavo pir- 
myn atgal ant girgždančios kėdės. - Nebeliko. 

— Ko? 

— Visų. Visų vargšių merginų. 

— Kur jos? 

— Išėjo. Jas išvijo į gatvę. Neliko vė vienos. Nė vienos varg- 
šės merginos. 

— Kas jas išvijo? Kas tai padarė? 

— Bjaurūs aukšti kareiviai su kietomis baltomis skrybėlė- 
mis ir lazdomis. Ir mūsų karabinieriai. Atėjo su lazdomis ir 
jas išvijo — neleido net apsiaustų pasiimti. Vargšelės! Kaip stovi 
išvytos į šaltį. 

— Kareiviai jas suėmė? 

— Ne, tik išvijo. Išvijo į gatvę, ir tiek. 

— Tai kam jas išvijo, jeigu nesuėmė? 

— Nežinau, - raudojo senė, - nežinau. Kas manim pasirū- 
pins? Kas manim pasirūpins, kai vargšių merginų nebeliko? 
O Dieve, - kas manim pasirūpins? 

— Turėjo būti koks nors pagrindas, - balsu svarstė Josarja- 

nas trankydamas kumščiu į delną. - Jie negalėjo lyg niekur 
nieko čia įsiveržti ir visų išvaikyti. 

— Jokio pagrindo, - aimanavo senė, - nebuvo jokio pagrindo. 

— Kas jiems davė teisę? 

— 22-oji išlyga. 

— Ką? - Josarjanas suakmenėjo. Iš baimės ir nerimo kūnas 
nuėjo pagaugais. — Ką jie sakė? 

— Jie minėjo 22-ąją išlygą, — linksėdama galvą patvirtino 
senė. - Girdi, 22-0ji išlyga duodanti jiems teisę daryti viską, 
ko mes negalim jiems sukliudyti. 

— Ką, po velnių, čia tauški?! — suglumęs ir įsiutęs užriko 
Josarjanas. — Iš kur žinai apie 22-ąją išlygą? Kas, velniai rau- 
tų, tau sakė apie tą 22-ąją išlygą? 

— Kareiviai su kietomis baltomis skrybėlėmis ir lazdomis. 
Merginos verkdamos klausinėjo: „Gal mes padarėm ką nors 
bloga?“ Vyrai atsakinėjo, kad ne, ir stūmė jas pro duris baks- 
nodami lazdomis. „Tai kodėl jūs mus išvarot?“ — klausinėjo 
merginos. „22-oji išlyga“, — atsakinėjo vyrai. „Kas jums davė 
teisę?“ — „22-0ji išlyga“, — atsakinėjo vyrai. Jie nieko nesakė, 
tik vis kartojo: „22-0ji išlyga, 22-oji išlyga“. Ką reiškia ta 22-oj1 
išlyga? Kas čia per daiktas? 

— Nejaugi jie neparodė jums tos 22-osios išlygos? — paklau- 
sė Josarjanas piktas ir nusiminęs blaškydamasis po kambarį. — 
Nejaugi jūs nepareikalavot, kad ją perskaitytų? 

— Jie neprivalo mums rodyti 22-osios išlygos, — atsakė se- 
nė. —- Taip parašyta įstatyme. 

— Kokiam įstatyme taip parašyta? 

— 22-ojoje išlygoje. 

— Po perkūnais! — su kartėliu balse sušuko Josarjanas. — 
Galvą guldau: jie jos visai neturėjo, - jis liovėsi Žingsniavęs ir 
liūdnai apsidairė po kambarį. - O kur senis? 

— Nebėra. 

— Nebėra? 

— Mirė, - atsakė jam senė ir graudžiai palingavusi delnu 
patapšnojo sau per galvą. - Kažkas čia jam plyšo. Ką tik buvo 
gyvas, paskui žiūriu - nebe. 

— Jis negalėjo mirti! - sušuko Josarjanas pasiryžęs nenusi- 
leisti, bet, aišku, suprato, kad taip ir yra, ir kad tai logiška: 
senis dar vieną — paskutinį —- kartą patraukė kartu su daugu- 
ma. 

Josarjanas nusisuko nuo senės ir ėmė dūlinti po namus, liūd- 
nai smalsiai kaišiodamas nosį į kambarius. Visi stikliniai daik- 
tai sudaužyti lazdomis ginkluotų vyrų. Ant grindų voliojosi 
suplėšytos užuolaidos ir patalynė. Kėdės, komodos ir stalai 
išvartyti. Viskas, ką buvo galima sulaužyti, buvo sulaužyta. 
Namai visiškai nusiaubti. Jokie laukiniai vandalai nebūtų ge- 
bėję pasidarbuoti uoliau. Visi langai išdaužti, ir tamsa plūdo į 
vidų juodais it rašalas kamuoliais. Josarjanas vaizduotėje gir- 
dėjo sunkius aidingus karo policijos žaliūkų su baltais šalmais 
žingsnius. Įsivaizdavo, su kokiu piktdžiugišku užsidegimu, su 
kokiu negailestingu šventeivišku teisuolių įkarščiu jie viską 
niokojo. Visos vargšės merginos dingo. Neliko nė gyvos dva- 
sios — vien raudanti senė, susivilkusi visus storus rudus ir pil- 
kus megztinius, apsisukusi galvą juoda skara. Netrukus jos 
irgi nebeliks. 

— Išėjo, — aimanavo jinai jam grįžus. - Kas dabar manim 
pasirūpins? | 

— Ar yra kokių nors Žinių apie Neitlio draugužę? - nuleidęs 
jos klausimą negirdomis pasiteiravo Josarjanas. 

— Išėjo. 

— Žinau, kad išėjo. Bet ar kas nors apie ją girdėjo? Ar kas 
nors žino, kur jinai? 

— Išėjo. 

— O mažoji sesutė? Kur ji pasidėjo? 

— Išėjo, — vis taip pat liūdnai atsakė senoji. 

— Ar supranti, apie ką aš kalbu? - piktai paklausė Josarja- 
nas įdėmiai žvelgdamas į akis - ar tik senė nekliedi. 

— Kur pasidėjo mažoji sesutė, ta mergaičiukė? — užriko Jo- 
sarjanas. 

— Išėjo, išėjo, — garsiau suaimanavo senė ir, suerzinta jo 
įkyrumo, piktai gūžtelėjo pečiais. - Išvijo kaip ir kitas — išvijo 
į gatvę. Net apsiausto neleido pasiimti. 

— Kur jinai išėjo? 

— Nežinau, nežinau. 

— Kas ja pasirūpins? 

— Kas pasirūpins manim? 

— Ji čia nieko daugiau nepažįsta, ar ne? 

— Kas manim pasirūpins? 

Josarjanas padėjo senei ant kelių pinigų, pats nusistebėjo, 
kokią daugybę skriaudų gali atitaisyti keli banknotai, ir išėjo 
iš kambario. Leisdamasis laiptais paskutiniais žodžiais plūdo 
22-ąją išlygą, nors žinojo, kad jos visai nėra. Jis neabejojo, 
kad jos nėra, bet nuo to niekas nesikeitė, mat visi manė ją 
egzistuojant, o tai buvo kur kas blogiau, kadangi nebuvo jo- 
kio konkretaus daikto, jokio teksto, iš kurio galėtum šaipytis 
ar kurį galėtum atmesti, sukritikuoti, užsipulti, pataisyti, ne- 
kęsti, iškeikti, apspjaudyti, sudraskyti į skutelius, sutrypti ar 
sudeginti. 

Lauke buvo šalta, ir skvarbus ūkas pampo tamsoje; atsimu- 
šęs į šiurkščias mūrines namų sienas ir paminklų pjedestalus, 
virsdavo upeliukais ir sruveno žemyn. Josarjanas parskubėjo 
pas Mailą ir, atsiprašęs už nedorą elgesį, pžadėjo — nors pats 
žinojo meluojąs — atlikti tiek kovinių skrydžių, kiek lieps pul- 
kininkas Ketkartas, jei tik Mailas, panaudojęs visus Romoje 
turimus ryšius, padės jam rasti mažąją Neitlio kekšės sesutę. 

— Ji skaisti dvylikametė mergaitė, Mailai, - sunerimęs aiš- 
kino jis. - Man reikia ją rasti, kol nevėlu. 

Išgirdęs jo prašymą, Mailas geraširdiškai nusišypsojo. 

— Turiu tau kaip tik tokią dvylikametę mergelę, kokios tu 
ieškai, - džiūgaudamas pranešė jis. — Iš tikrųjų skaisčiajai mer- 
gytei viso labo trisdešimt ketveri, bet labai griežti tėvai rūpi- 
nosi, kad jos maiste būtų mažai baltymų, todėl su vyrais ji 
pradėjo miegoti tik... 

— Mailai, aš kalbu apie mažą mergaičiukę! - nekantriai per- 
traukė jį Josarjanas. - Nejaugi nesupranti?! Aš nenoriu su ja 
miegoti — noriu jai padėti. Tu juk turi dukterų, tad privalai 
suprasti. Jinai visai dar vaikas, šitam mieste - viena kaip pirš- 
tas, ir nėra kam ja rūpintis. Aš nenoriu, kad jai atsitiktų kas 

nors bloga. Nejaugi nesupranti, apie ką kalbu? 

Mailas suprato ir didžiai susijaudino. 

— Josarjanai, aš tavim didžiuojuos! — kuo nuoširdžiausiai 
sušuko jis. - Kaip mane gyvą matai! Neįsivaizduoji, kaip man 
džiugu, kad tau rūpi ne vien seksas ir kad tu principingas. 
Taip, aš turiu dukterų ir puikiai suprantu, ką turi galvoje. Mes 
rasim tą mergytę, nesijaudink. Važiuokime kartu ir ją rasim, 
net jeigu tektų apversti visą miestą aukštyn kojomis. Eime. 

Josarjanas sėdo į Mailo Pusproterio automobilį su užrašu 
„M ir P“ ant šono ir nurūko į policijos valdybą pas juodbruvą 
nevalyvą policijos komisarą siaurais juodais ūseliais ir praseg- 
tu munduru. Jiems įėjus į kabinetą, komisaras grabinėjo kar- 
puotą storulę dvigubu pagurkliu. Su netikėtai pasirodžiusiu 
Mailu jis pasisveikino šiltai ir ėmė nepadoriai nuolankiai lanks- 
tytis bei tūpčioti prieš jį, tarsi tas būtų koks elegantiškas didi- 
kas. 

— O, marchese* Mailas! — trykšdamas džiaugsmu sušuko jis 
ir nė nežvilgtelėjęs išgrūdo pro duris nepatenkintą storulę. — 
Kodėl neįspėjot, kad užeisit? Būčiau ištaisęs jums prašmatnų 
vakarėlį. Užeikit, užeikit, marchese. Pastaruoju metu pas mus 
beveik nesirodot. 

Mailas žinojo, kad negalima gaišti nė akimirkos. 

— Sveikas, Luidži, - vos pastebimai linktelėjęs galvą beveik 
nemandagiai pasisveikino jis. - Luidži, man reikia tavo pagal- 
bos. Atsivedžiau draugą, kuris nori rasti mergaitę. 

— Mergaitę, marchese? — mąsliai kasydamasis smakrą pa- 
klausė Luidžis. - Romoje apstu mergaičių. Amerikiečių kari- 
ninkas be vargo turėtų susirasti. 

— Ne, Luidži, tu nesupratai. Jam reikia tuoj pat rasti skais- 
čią dvylikametę. 

— A, dabar supratau, — nuovokiai atsakė komisaras. - Skais- 
čios mergelės taip greitai neras, bet jeigu jis pasisukiotų auto- 
busų stotyje, kur atvažiuoja jaunos kaimietukės ieškoti dar- 
bo, užtikrinu... 


* Markizas (it.). 

— Luidži, tu vis dar nesupranti, — Mailas pertraukė jį taip 
nekantriai, kad tas išraudo, išsitempė lyg išgirdęs komandą 
„ramiai“, paskui sumišęs ėmė sagstytis mundurą. - Ta mer- 
gaitė — draugė, sena šeimos draugė, ir mes norim jai padėti. Ji 
visai dar vaikas. Ji vienui viena bastosi kažkur šiame mieste, 
ir mes turim ją rasti, kol niekas jos nenuskriaudė. Dabar su- 
pranti? Luidži, man tai labai svarbu. Aš turiu tokio pat am- 
žiaus dukrą ir šią akimirką man nėra nieko svarbiau, kaip iš- 
gelbėti tą vargšelę, kol dar nevėlu. Ar padėsi? 

— Si, marchese, dabar supratau, ir darysiu, ką galėsiu, tik 
šįvakar beveik neturiu vyrų - visi mano vyrai šįvakar dalyvau- 
ja prekiautojų kontrabandiniu tabaku sulaikymo operacijoje. 

— Kontrabandiniu tabaku? — susidomėjo Mailas. 

— Mailai! - nusiminęs šūktelėjo Josarjanas, pajutęs, kad vis- 
kas prarasta. 

— S/, marchese, - pakartojo komisaras. - Kontrabandinis 
tabakas duoda tokį didžiulį pelną, kad jo gabenimo beveik 
neįmanoma suvaldyti. 

— Nejaugi kontrabandinis tabakas iš tikrųjų duoda tokius 
didžiulius pelnus? — nepaprastai susidomėjo Mailas. Rūdžių 
spalvos antakiai godžiai išlinko, šnervės išsipūtė. 

— Mailai, - sušuko jam Josarjanas, - nepamiršk, ko mes čia 
atėjom! 

— S marchese, - atsakė komisaras. — Kontrabandinis taba- 
kas duoda milžinišką pelną. Kontrabanda tapo tautos nelai- 
me, marchese, ji daro gėdą visai šaliai. 

— Tikrai? — susimąstęs paklausė Mailas ir tartum užkerėtas 
pasuko prie durų. 

— Mailai! - užkriokė Josarjanas ir nieko negalvodamas šo- 
ko užtverti jam kelio. - Tu privalai man padėti! 

— Kontrabandinis tabakas, - paaiškino Mailas godulio per- 
kreiptu veidu ir bandė pro jį prasibrauti. - Praleisk mane. 
Turiu imtis tabako kontrabandos. 

— Lik čia ir padėk man ją surasti, - maldavo Josarjanas. — 
Tabako kontrabandos galėsi imtis rytoj. 

Josarjano žodžiai atsimušė kaip žirniai į sieną. Mailas net 

suprakaitavęs be didelės jėgos, bet nepermaldaujamai brovėsi 
į priekį. Jo akys karštligiškai žėrėjo maniako įkarščiu, ant trūk- 
čiojančių lūpų ištiško seilės. Jis tyliai dejavo, tarsi jausdamas, 
kad artinasi kažkokia nelaimė, ir be perstojo kartojo: „Kon- 
trabandinis tabakas, kontrabandinis tabakas“. Pagaliau Josar- 
janas nuolankiai pasitraukė į šalį, pamatęs, kad jo neperkal- 
bės. Mailas šaute šovė iš kabineto. Policijos komisaras vėl pra- 
sisagstė mundurą ir paniekinamai dėbtelėjo į Josarjaną. 

— Ko tau čia reikia? — šaltai paklausė. - Nori, kad suim- 
čiau? 

Josarjanas išėjo iš kabineto, koridoriuje prasilenkė su jau 
grįžtančia karpuota storule dvigubu pagurkliu ir nusileidęs laip- 
tais atsidūrė tamsioje, panašioje į kapą, gatvėje. Mailo ir pė- 
dos buvo ataušusios. Nė viename lange nedegė šviesa. Akme- 
nimis grįsta gatvelė be gyvos dvasios stačiai kilo kelis kvarta- 
lus — viršuje jis matė skaisčiai nušviestą platų prospektą. Be- 
veik pačioje gatvelės apačioje buvo policijos nuovada; gelto- 
nos lemputės virš jos durų šnypštė nuo drėgmės lyg šlapi deg- 
lai. Dulksnojo ledinis lietus. Josarjanas iš lėto nupėdino įkal- 
nėn. Netrukus priėjo ramų, jaukų, masinantį restoraną su rau- 
donomis aksomo užuolaidomis užtrauktais langais ir žydra 
neonine iškaba virš durų: TONIO RESTORANAS. RINK- 
TINIAI VALGIAI IR GĖRIMAI. UŽEITI DRAUDŽIA- 
MA. Iškabos žodžiai jį nustebino, bet tik šiek tiek. Šioje iš- 
kreiptoje, keistoje aplinkoje niekas nebestebino. Viršutiniai 
pastatų aukštai atrodė palinkę nejįtikėtinais, siurrealistiniais 
kampais, O gatvė - pasvirusi ant šono. Jis standžiau apsigaubė 
šiltu vilnoniu apsiaustu ir pasistatė apykaklę — naktis buvo 
žvarbi. Iš tamsos išniro basas berniūkštis plonais marškiniais 
ir plonomis sudriskusiomis kelnėmis. Juodi jo plaukai seniai 
nematė žirklių, liesą, blyškų veiduką slėgė liūdesys. Berniu- 
kui einant pro šalį, jo pėdos tyliai, šiurpiai Žlegsėjo per balas, 
ir Josarjanas pajuto tokį širdį draskantį gailestį tam skurdžiui, 
kad jam kilo noras kumščiu sugurinti išblyškusį, liūdną, liesu- 
tį jo veidą ar net nusiųsti berniūkštį į dausas, nes jis priminė 
visus išblyškusius, liūdnus, liesus vaikus, kurie basi ir seniai 

nesikirpę tą naktį klajojo Italijos gatvėmis. Vaikiščias privertė 
Josarjaną galvoti apie luošius, šąlančius benamius, alkanus vy- 
rus ir moteris, apie visas bukas, nuolankias, pamaldžias moti- 
nas šizofrenikių akimis, kurios tą naktį žindė kūdikius lauke, 
įbrukusios į burnas šaltas to paties Žvarbaus lietaus nejau- 
čiančias krūtis, veikiau panašias į karvių tešmenis. Tarsi koks 
burtininkas būtų perskaitęs jo mintis, pro šalį prašlepsėjo Žin- 
dyvė, laikanti ant rankų juodais skarmalais aptūlotą kūdikį, ir 
Josarjanui kilo noras ją taip pat pritvatinti, nes ji priminė jam 
basą berniūkštį plonais marškiniais ir plonomis sudriskusio- 
mis kelnėmis bei visą šiurpinantį, stulbinantį vargą pasaulio, 
kur dar niekad neužteko šilumos, maisto ir teisingumo visiems, 
vien saujelei nesąžiningų klastūnų. Kokia sumauta planeta! 
Jam dingtelėjo, kiek žmonių skursta tą naktį net klestinčioje 
jo tėvynėje, kiek glaudžiasi varganose lūšnose, kiek prisigėru- 
sių vyrų lupa žmonas, kiek vaikų yra skriaudžiami, niekinami 
ar pametami. Kiek išalkusių šeimų svajoja apie maistą, kurio 
neišgali nusipirkti? Kiek širdžių dūžta? Kiek savižudybių įvyks 
tą pačią naktį, kiek Žmonių išprotės? Kiek tarakonų prisiveis, 
kiek namų savininkų išlups paskutinius skatikus iš nuominin- 
kų? Kiek nugalėtojų išaiškės besą pralaimėjusieji, kiek sėk- 
mių - nesėkmėmis ir kiek turtuolių nuskurs? Kiek kvailių esa- 
ma tarp gudruolių? Kiek laimingų pabaigų bus visai nelaimin- 
gos? Kiek sąžiningų žmonių yra melagiai, drąsuolių — bailiai, 
ištikimų vyrų — išdavikai? Kiek šventaisiais laikomų Žmonių 
yra sugedę, kiek aukštas pareigas einančiųjų pardavė sielas 
nevidonams už grašius ir kiek iš jų sielų niekad nė neturėjo? 
Kiek doros kelių iš tikrųjų yra klystkeliai? Kiek geriausių šei- 
mų yra prasčiausios, ir kiek gerų Žmonių yra niekam tikę? 
Sudėjus visus pirmuosius ir atėmus visus antruosius, ko gero, 
liktų vieni vaikai — na, gal dar Albertas Einšteinas ir koks 
senas smuikininkas ar skulptorius. Josarjanas ėjo kamuoja- 
mas tokių minčių, jausdamasis vienišas ir visų atstumtas, ne- 
galėdamas išmesti iš galvos to slegiančio basakojo vaikiščio 
įkritusiais skruostais atvaizdo, kol pasukęs už kampo galop 
atsidūrė plačiajame prospekte ir pamatė ant žemės gulintį nuo- 

mario ištiktą sąjungininkų kareivį - jauną leitenantą išblyšku- 
siu berniuko veidu. Šeši skirtingų šalių kariai, sugriebę jį už 
atskirų kūno dalių, stengėsi jam padėti ir neleisti krustelėti. 
Vargšelis išvirtusiais akių baltymais spiegė ir kažką nesupran- 
tama inkštė pro sukąstus dantis. 

— Neleiskit jam nusikąsti liežuvio, — išmintingai patarė ne- 
didukas seržantas šalia Josarjano, ir septintas vyras puolė į 
maišalynę turėti priepuolio ištikto leitenanto smakro. Netru- 
kus septintukas įveikė jaunąjį leitenantą ir ėmė neryžtingai 
dairytis kits į kitą, nes prispaudę jį taip, kad tas nebegalėjo 
pasijudinti, nežinojo, ką su juo daryti toliau. Nuo vieno įsi- 
tempusio veido kitam persidavė idiotiška panika. 

— Gal pakelkit jį ir paguldykit ant automobilio variklio dang- 
čio? — pasiūlė už Josarjano stovintis kapralas. 

Pasiūlymas pasirodė visai logiškas, tad septintukas, vis dar 
tvirtai laikydamas visas besimuistančias kūno dalis, pakėlė jau- 
nąjį leitenantą nuo žemės ir rūpestingai paguldė ant stovinčio 
automobilio variklio dangčio. Pagalbininkai vėl ėmė sutrikę 
dairytis kits į kitą, nežinodami, ką daryti su nelaimėliu dabar. 

— Gal nukelkit jį nuo automobilio variklio dangčio ir pagul- 
dykit ant žemės? — pakišo mintį tas pats už Josarjano stovin- 
tis seržantas. 

Šis pasiūlymas irgi pasirodė visai neblogas, ir septintukas 
jau buvo beguldantis epileptiką atgal ant šaligatvio, bet ne- 
spėjus to padaryti prilėkė džipas su žybsinčiu raudonu pro- 
žektoriumi prie šono ir dviem kariniais policininkais ant prie- 
kinės sėdynės. 

— Kas čia darosi? — sušuko vairuotojas. 

— Jam nuomario priepuolis, - atsakė vienas iš vyrų, apglė- 
bęs jaunojo leitenanto koją. - Mes neleidžiam jam judėti. 

— Gerai. Vadinasi, jis areštuotas. 

— Ką mums su juo daryti? 

— Nepaleiskit iš arešto! — sušuko policininkas ir plyšdamas 
juoku iš savo sąmojo nuspaudė akceleratorių. 

Josarjanas prisiminė neturįs atostogų leidimo, tad dėl visa 
ko pikto pasitraukė nuo šio keisto būrelio ir pasuko iš neper- 

matomos tamsos sklindančių prislopintų balsų link. Platų lie- 
taus merkiamą prospektą kas pusę kvartalo apšvietė ant Žže- 
mų, riestų stulpų pakabinti žibintai, kurių blanki šviesa vos 
prasimušė pro rudą ūkanos šydą. Kažkur virš galvos už lango 
išgirdo liūdną moters balsą, maldaujantį: „Prašau tavęs — ne- 
reikia. Prašau tavęs — nereikia“. Nudelbusi akis pro šalį pra- 
ėjo nusiminusi mergina su juodu lietpalčiu — pro juodus plau- 
kus veido nebuvo matyti. Netoliese, priešais Vidaus reikalų 
ministeriją, girtas jaunas kareivukas laikė prispaudęs prie ko- 
rintinės kolonos girtą moterį, o trys jo ginklo draugai sėdėjo 
šalia ant laiptų ir Žiūrėjo į juos, pasistatę tarp kojų vyno bute- 
lius. „Plašau tavęs - neleikia, - maldavo girtoji moteris. - Aš 
jau noliu namo. Plašau tavęs - neleikia“. Kai Josarjanas atsi- 
sukęs į juos pasižiūrėjo, vienas iš trijulės vaidingai nusikeikęs 
metė į jį butelį. Butelis, pralėkęs gerokai pro šalį, barkštelėjęs 
sudužo. Josarjanas nuėjo toliau vis tokiu pačiu apatišku, ne- 
skubriu žingsniu, susikišęs rankas į kišenes. „Nesilaužyk, ma- 
žule, — išgirdo jis ryžtingai raginant girtąjį kareivuką, - dabar 
mano eilė“. „Plašau tavęs — neleikia, - maldavo girta mote- 
ris. — Plašau tavęs - neleikia“. 

Prie kito kampo iš gilumos siauro, vingiuoto skersgatviu- 
ko, skendinčio tirštame, neįžvelgiamame šešėlyje, išgirdo pa- 
slaptingą garsą, kurio negalėjai supainioti su jokiu kitu - kaž- 
kas kasė sniegą! Metalinis kastuvas nuosekliai, lopas po lopo, 
gremžė betoną, ir siaubo šiurpuliai bėgo kūnu, kai jis, nužen- 
gęs nuo šaligatvio, kirto bauginantį skersgatviuką ir nelėtin- 
damas žingsnio ėjo tol, kol nebepasiekė tas persekiojantis, šia- 
me mieste toks netikėtas garsas. Dabar jis susigaudė, kur esąs: 
jei ir toliau eis tiesiai, prieis prie neveikiančio fontano pros- 
pekto viduryje, o nuo jo už kelių kvartalų - karininkų butas. 
Staiga priešakyje išgirdo gyvulišką urzgimą, skrodžiantį vai- 
duoklišką tamsą. Ties sankryža perdegė žibinto lemputė, ir 
pusė gatvės skendėjo prieblandoje, o viskas matoma atrodė 
perkreiptai. Kitoje gatvės pusėje vyras mušė lazda šunį; jis 
priminė Josarjanui Raskolnikovo sapnuotą vyrą, čaižiusį bo- 
tagu arklį. Josarjanas bejėgiškai stengėsi nieko nematyti, nie- 

ko negirdėti. Sena kanapių virve pririštas šuo inkštė, cypė, 
apimtas žvėriškos, bukos isterijos, šliaužė pilvu visiškai nesi- 
priešindamas, bet vyras vis tiek vanojo jį sunkia, plokščia laz- 
da. Reginį stebėjo būrelis žioplių. Kažkokia dručkė priėjusi 
mandagiai paprašė vyriškio liautis. 

— Nekišk nosies kur nereikia! — šiurkščiai užriko vyriškis 
užsimodamas lazda, tarsi grasindamas smogti jai, ir pažemin- 
ta moteris nuolankiai atsitraukė. Josarjanas paspartino žings- 
nį, kone tekinas pasileido tolyn nuo to reginio. Naktis buvo 
kupina siaubų, ir jis tarėsi žinąs, ką išgyveno Kristus klajoda- 
mas po pasaulį: jis jautėsi kaip psichiatras bepročių prigrūs- 
toje palatoje ar apvogtasis kalėjime, sausakimšame vagių. Kaip 
jis turėjo nudžiugti pamatęs raupsuotąjį! Ties kita sankryža 
vyras Žiauriai mušė berniuką suaugusiųjų akivaizdoje; tie sto- 
vėjo nejudėdami ir nė nebandė kištis. Josarjanas atšoko pasi- 
dygėjęs galvoje šmėstelėjusiais nemaloniais prisiminimais. Jis 
neabejojo tą šiurpų vaizdą jau kažkur matęs. Kas čia - dėjė 
vu? Sukrėstą šio grėsmingo sutapimo Josarjaną apniko abejo- 
nės ir baimė. Lygiai tokį pat vaizdą jis ką tik regėjo kitoje 
sankryžoje, nors dabar viskas atrodė kitaip. Kas, po galais, 
čia dedasi? Ar kokia nors dručkė žengtelėjusi mandagiai pa- 
prašys vyriškio liautis? Ar jis užsimos jai smogti, ir ji pasi- 
trauks? Niekas nesujudėjo. Vaikas, tarsi apdujęs nuo savo var- 
go, be perstojo verkė. Vyras vis pargriaudavo jį smarkiais del- 
no kirčiais į galvą, paskui pakėlęs nuo Žemės vėl parversdavo. 
Niekam iš niūrių, susigūžusių Žioplių minios, rodės, nerūpi 
smūgių apsvaigintas ne daugiau kaip devynerių metų berniu- 
kas. Kažkokia apskretusi moteriškė be garso raudojo, prisi- 
dengusi veidą purvina pašluoste. Berniukas buvo sulysęs ir 
seniai nesikirpęs. Iš abiejų ausų tekėjo skaisčiai raudonas krau- 
jas. Josarjanas greitai perėjo į kitą nesibaigiančio prospekto 
pusę, kad pabėgtų nuo šleikštaus reginio, ir pamatė einąs žmo- 
gaus dantimis, gulinčiais ant žvilgančio, permirkusio grindi- 
nio šalia kraujo dėmių, lipnių nuo tūžmingų lietaus lašų, lyg 
aštrūs nagai draskančių kits kitą. Aplinkui voliojosi sulaužyti 
krūminiai dantys ir kapliai. Pirštų galiukais apėjęs šias šlykš- 

čiai keistas nuolaužas, atsidūrė prie tarpdurio, kur prispau- 
dęs prie burnos krauju permirkusią nosinę, verkė kareivis, 
prilaikomas dviejų draugų, rimtais veidais nekantriai laukian- 
čių karinės greitosios pagalbos mašinos, bet pagaliau pasiro- 
džiusi toji pralėkė pro šalį su įjungtais geltonais priešrūkiniais 
žibintais ir sustojo kitame kvartale, kur civilis italas, prispau- 
dęs prie krūtinės knygas, vaidijosi su gauja policininkų, gin- 
kluotų antrankiais ir lazdomis. Spiegiančio, besimuistančio 
tamsaus gymio civilio veidas iš baimės išbalo kaip drobė, akys 
karštligiškai lakstė į šalis beviltiškai ieškodamos pagalbos, vo- 
kai lapsėjo lyg šikšnosparnio sparnai. Augaloti policininkai jį 
apspito, sučiupę už rankų ir kojų pakėlė; knygos pabiro ant 
žemės. 

— Gelbėkit! — šaižiai suklykė jis dusdamas nuo išgąsčio, kai 
pareigūnai nusinešė jį prie atvirų galinių greitosios durų ir įme- 
tė į vidų. — Policija! Gelbėkit! Policija! 

Durys užsidarė, tarkštelėjo kaištis, ir mašina nurūko. Kaž- 
kokia nejuokinga ironija: absurdiškos panikos apimtas vyriš- 
kis šaukiasi policijos pagalbos, kai jį iš visų pusių apsupę poli- 
cininkai. Josarjanas kreivai šyptelėjo iš to kvailo ir bergždžio 
pagalbos šauksmo, bet iškart krūptelėjo, nes sunerimęs su- 
prato, kad žodžiai buvo dviprasmiai: matyt, žmogelis ne šau- 
kėsi pagalbos, o pats jau pasmerktas didvyriškai perspėjo vi- 
sus ne policininkus, ne tuos, kas ginkluoti lazdomis ir pistole- 
tais, buvo apsupti tokių pačių kaip jie. Tas šūksmas „Gelbė- 
kit! Policija!“, matyt, tik bylojo apie pavojų. Į jį reaguodamas 
Josarjanas patyliukais spruko nuo policininkų ir vos nepar- 
griuvo, užkliuvęs už kojų stambios keturiasdešimtmetės mo- 
ters, kuri lyg prasikaltusi skuodė sankryža paslapčiomis per 
petį kerštingai Žvilgčiodama į beviltiškai atsilikusią dvigubai 
vyresnę moterį storai aptvarstytomis kulkšnimis, klibikščiuo- 
jančią jai pavymui. Senė gaudė kvapą ir susijaudinusi kažką 
bambėjo po nosim. Josarjanas nė kiek neabejojo, kad ji nori 
pagauti jaunesniąją moterį — toji pasiekė plačios gatvės vidu- 
rį, kol senė atbidzeno iki šaligatvio krašto. Šlykšti piktdžiu- 
giška, bet podraug išgąstinga šypsena iškreipė jaunesniosios, 

per petį dirsčiojančios į pukšinčią senę, veidą. Josarjanas ži- 
nojo galįs padėti į bėdą pakliuvusiai senei: tereikėjo jai sušuk- 
ti, ir jis būtų puolęs paskui drimbą, ją sugavęs ir nepaleidęs, 
kol būtų priėjusi toji gauja netoliese besisukiojančių polici- 
ninkų. Tačiau moteris pralapsėjo ne tik kad nesušukusi, bet 
netgi jo nepamačiusi, piktai vapėdama iš siaubingo įtūžio; ne- 
trukus jaunesnioji dingo tirštėjančioje tamsoje, ir senė viena 
liko bejėgiškai stovėti gatvės viduryje — apstulbusi nežinojo, į 
kurią pusę pulti. Josarjanas atitraukė nuo jos akis ir nuskubė- 
Jo į šalį susigėdęs, kad niekuo jai nepadėjo. Uodegą pabrukęs 
dabar jau jis lyg prasikaltęs vogčiomis dirsčiojo per petį išsi- 
gandęs, kad senoji dabar ims persekioti jį, tad apsidžiaugė pa- 
sislėpęs dulksnos persmelktos beveik nepermatomos tamsos 
prieglobstyje. Gaujos, policininkų gaujos — visas pasaulis, iš- 
skyrus Angliją, gaujų rankose. Visur viską valdo gaujos vyrų 
su lazdomis. 

Josarjano apsiausto apykaklė ir pečiai permirko; pėdos ša- 
lo, nes kojinės sudrėko. Kitas žibintas nedegė, jo stiklinis gaub- 
tas buvo sudaužytas. Namai ir beformės Žmogystos be garso 
plaukė pro šalį, tarsi nešami į nebūtį kokios dvokiančios, am- 
žinos potvynio bangos. Praėjo aukštas vienuolis, visą veidą 
paslėpęs šiurkštaus pilko audeklo gobtuve - net akys nekyšo- 
jo. Paskui Josarjanas išgirdo kažką vis arčiau Žlegsint ir išsi- 
gando pamatysiąs dar vieną basą vaiką, tačiau prasilenkė su 
juodą lietpaltį apsirengusiu liesu, išbalusiu kaip lavonas liūd- 
nu vyru; jo skruostą darkė žvaigždės pavidalo randas, o vieną 
smilkinį — įduba sulig kiaušiniu. Staiga iš tamsos išdygo čiurk- 
šinčiais pintais sandalais apsiavusi mergina; apdegusi oda nuo 
kaktos iki pat kaklo buvo virtusi šlykščia rausvai marga ga- 
rankščiuota mase. Josarjaną nupurtė šiurpas; jis negalėjo pri- 
siversti į ją žiūrėti. Niekas jos niekada nepamils, dingtelėjo 
baisi mintis, ir jis panoro sugulti su mergina, kurią galėtų my- 
lėti - jinai jį paguostų, paglamonėtų ir užmigdytų. Žinojo, kad 
Pjanosoje jo laukia gauja su lazdomis. O čia, Romoje, visos 
kekšės dingo. Hercogienė su dukterėčia jam nebetiko: jis ta- 
po per senas linksmybėms ir laiko neturėjo. Lučijana prany- 

ko, galbūt mirė, jeigu dar ne - netrukus mirs. Krūtingoji Ar- 
fio mergšė dingo su visu nepadoriu žiedu, o seselė Antela jo 
gėdijosi, nes jis atsisakė skraidyti į kovines užduotis ir pagar- 
sėjo kaip ramybės drumstėjas. Vienintelė mergina, kurią galė- 
jo rasti, buvo negražioji tarnaitė iš karininkų buto, su kuria 
nepermiegojo joks vyras. Jos vardas buvo Mikaela, tačiau vy- 
rai maloniais, įsiteikiamais balsais pravardžiuodavo ją šlykš- 
čiais žodžiais, ir toji, nesuprasdama angliškai, tik kikendavo 
ir vaikiškai juokdavosi manydama, kad karininkai stengiasi ją 
pamaloninti ar laido nekaltus juokelius. Ji netverdavo džiaugs- 
mu, kai tie imdavo siautėti. Ji buvo laiminga naivi, darbšti 
mergina, nemokanti skaityti ir vos gebanti parašyti savo var- 
dą. Tiesūs jos plaukai buvo pūvančių šiaudų spalvos, oda — 
pageltusi, akys — trumparegės. Vyrai nemiegojo su ja todėl, 
kad nė vienas jos nenorėjo, tik Arfis tą patį vakarą kartą ją 
išžagino, paskui laikė uždaręs drabužių spintoje užčiaupęs bur- 
ną delnu beveik dvi valandas, kol sustaugė sirenos, skelbian- 
čios komendanto valandą, ir ji nebegalėjo pasirodyti gatvėje, 
o tada išmetė pro langą. Josarjanui priėjus prie namo, jos la- 
vonas tebegulėjo ant šaligatvio. Jis mandagiai prasispraudė 
traukdamiesi ir niūriai, kaltinamai tarpusavyje kalbėdamiesi 
karčiai rodė į antro kambario langus. Josarjano širdis ėmė 
daužytis iš išgąsčio ir pasibaisėjimo, pamačius tą pikta lemian- 
čią kraupiai sumaitotą negyvėlę. Nėręs į koridorių užlėkė laip- 
tais į karininkų butą ir ten pamatė Arfį, kuris vaikštinėjo po 
kambarį pasipūtusiai, kiek nesmagiai šypsodamas. Iš pažiū- 
ros kiek sutrikęs vartydamas rankoje pypkę jis patikino Jo- 
sarjaną, kad viskas būsią gerai - nerimauti nėra pagrindo. 

— Aš tik vieną kartą ją išžaginau, — aiškino jis. 

Josarjanas pasibaisėjo. 

— Bet tu juk ją nužudei, Arfi! Tu ją nužudei! 

— Po to, kai ją patvarkiau, turėjau taip pasielgti, - tarsi aiš- 
kindamas visiškam kvailiui atsakė Arfis. - Juk negalėjau leisti 
jai pasakoti apie mus negerus dalykus. 

— Kam tau apskritai reikėjo ją liesti, galvijau tu neraliuo- 

tas?! — užriko Josarjanas. — Kodėl negalėjai susigauti mergos 
gatvėje, jeigu tau jos prireikė? Mieste prostitučių knibžda. 

— Prostitutės — tik jau ne man. Kaip gyvas nesu už tai mo- 
kėjęs, — gyrėsi Artis. 

— Arfi, tu iš proto išsikraustei! - Josarjanas vos neteko ža- 
do. - Tu nužudei tą merginą. Tave pasodins į kalėjimą! 

— Oi ne, - dirbtinai nusišypsojęs atsakė Arfis. — Tik ne ma- 
ne. Šauniojo Arfio niekas į kalėjimą nesodins. Tik jau ne už 
tai, kad nužudžiau ją. 

— Tu juk išmetei ją pro langą. Ji negyva guli gatvėje. 

— Ji neturi teisės ten būti, — atšovė Arfis. - Jau prasidėjo 
komendanto valanda. 

— Kvaily, nejaugi nesupranti, ką padarei?! - Josarjanui nie- 
žėjo nagai sugriebti Arfį už riebių, minkštų kaip vikšrai pečių 
ir papurtyti, kad atsikvošėtų. - Tu nužudei žmogų! Tave paso- 
dins už grotų - gal net pakars! 

— Vargu bau, — linksmai sukikeno Arfis, nors buvo matyti, 
kad jis labiau nervinasi: kemšant pypkės kaušelį, tabako tru- 
piniai iš trumpų pirštų biro pro šalį. — Ne, sere. Su šaunuoliu 
Arfiu tikrai taip nepasielgs, — jis vėl sukrizeno. - Ji buvo tik 
tarnaitė. Nemanau, kad jie keltų didelį triukšmą dėl vienos 
neturtingos italės tarnaitės, kai kas dieną žūva tiek žmonių. 

— Ar girdi? — beveik nudžiugęs sušuko Josarjanas. Jis Žiū- 
rėjo, kaip bąla Arfio veidas ir pastatęs ausis klausėsi, kaip 
tolumoje sukaukusios sirenos - policijos sirenos — beveik aki- 
mirksniu įsiveržia į kambarį iš visų pusių šaižių kurtinančių 
garsų kakofonija. — Arfi, atvažiuoja tavęs, - perrėkdamas 
triukšmą guodė jis. - Tave suims, Arfi - nejaugi nesupranti?! 
Atėmęs kitam gyvybę, negali išsisukti nuo bausmės, net jeigu 
auka — tik neturtinga tarnaitė. Nejaugi tau neaišku?! 

— Oi ne, - neįtikinamai sukikenęs ir bandydamas šypsotis 
atsakė Arfis. - Manęs jie nesuims. Šaunuoliui Arfiui nieko 
neatsitiks. 

Tartum staiga apsirgęs jis nustėro ir visas drebėdamas su- 
smuko ant kėdės, ant kelių sudėtos trumpos, glebios rankos 
ėmė tirtėti. Lauke cypdami sustojo automobiliai, ir kitą aki- 

mirką į langus nukrypo prožektorių šviesos. Sutrinksėjo ma- 
šinų durelės, sušvilpsėjo policininkų švilpukai, pasigirdo šai- 
žūs balsai. Arfis pažaliavo. Jis mašinaliai purtė galvą ir su keista 
apdujusia šypsena vos girdimu monotonišku balsu vis karto- 
jo, kad čia ne jo suimti atvažiavo, tik jau ne šaunuolio Arfio, 
ne, sere. Įtikinėjo save net tada, kai sunkūs žingsniai sutrep- 
sėjo laiptinėje ir keturi įsakmūs kurtinantys smūgiai sudrebi- 
no duris. Paskui buto durys atsidarė, ir du augaloti, raume- 
ningi kariniai policininkai ledinėmis akimis ir rūsčiais prakau- 
liais veidais, perėję per kambarį, suėmė Josarjaną. 

Josarjaną suėmė už tai, kad šis gyveno Romoje be atostogų 
leidimo. 

Policininkai atsiprašė Arfio už įsiveržimą ir išsivedė Josar- 
janą sugriebę tvirtais kaip plieno antrankiai pirštais. Jie neiš- 
tarė jam nė žodžio, kol išėjo į gatvę. Čia prie mašinos uždary- 
tomis durelėmis laukė dar du augaloti kariniai policininkai su 
lazdomis ir baltais šalmais. Jie įgrūdo Josarjaną ant užpakali- 
nės sėdynės, ir skrosdamas dulksną bei purviną ūkaną auto- 
mobilis nuriaumojo į nuovadą. Policininkai užrakino Josarja- 
ną kameroje plikomis mūro sienomis. Iš ryto jam atnešė kibi- 
rą gamtiniams reikalams ir nuvežė į oro uostą, kur dar du 
galiūnai kariniai policininkai su lazdomis ir baltais šalmais lau- 
kė prie krovininio lėktuvo, kurio varikliai jiems atvažiavus jau 
dirbo, nes žali cilindriniai apdangai buvo pasidengę drėgmės 
karoliukais. Policininkai vieni su kitais nesikalbėjo, net ne- 
linktelėjo galvomis - tokių granitinių veidų Josarjanas dar ne- 
buvo matęs. Lėktuvas nuskrido į Pjanosą. Tūpimo take laukė 
dar du nebylūs kariniai policininkai. Dabar jų susidarė aštuo- 
ni. Jie drausmingai, nė karto neprasižioję, sulipo į du auto- 
mobilius ir, didžiuliu greičiu pralėkę pro keturių eskadrilių 
stovyklas, privažiavo prie grupės štabo, kur aikštelėje laukė 
dar du kariniai policininkai. Josarjanas atrodė lyg nykštukas, 
kai tų dešimties aukštų, stiprių, ryžtingų, nebylių vyrų apsup- 
tyie buvo vedamas prie laukujų durų. Jų žingsniai šlako taku 
gurgždėjo garsiu unisonu. Josarjanui susidarė įspūdis, kad įvy- 
kiai rutuliojasi vis greičiau, ir jį apėmė siaubas. Visi dešimt 

policininkų buvo tokie stiprūs, kad kiekvienas būtų galėjęs 
nudėti jį vieninteliu smūgiu. Arba tereikėjo, kad jie suspaustų 
iš dviejų pusių masyviais, kietais lyg uolos luitai pečiais, ir iš 
jo tik šlapia vieta būtų likusi. Išsigelbėti jis niekaip negalėjo. 
Jis nė nematė, kurie du iš darnia greta Žygiuojančio dešimtu- 
ko greitai veda jį už parankių. Jie paspartino žingsnį, ir Josar- 
janui atrodė, tarsi skristų nesiekdamas pėdomis žemės, kai 
vyrai, ryžtingai eidami koja kojon, nusitempė jį į viršutinę laiptų 
aikštelę, kur jau laukė dar du kariniai policininkai rūsčiais 
neperprantamais veidais. Tie dar sparčiau nusivedė jį ilga te- 
rasa, įrengta virš didžiulio vestibiulio. Jų batų kaukšėjimas į 
pilkomis plytelėmis klotas grindis tuščiame pastato viduryje 
griaudėjo lyg būgno tratėjimas, kai vis greitesniu ir tikslesniu 
žingsniu jie patraukė pulkininko Ketkarto kabineto link. Jo- 
sarjano ausyse užkaukė smarkūs panikos vėjai, kai jie pasuko 
ten, kur turėjo spręstis jo likimas. Pulkininko Ketkarto kabi- 
nete, patogiai iškėtojęs pasturgalį ant viršininko rašomojo sta- 
lo, sėdėjo papulkininkis Kornas. Jis pasveikino Josarjaną ge- 
raširdiška šypsena ir tarė: 
— Siunčiame tave namo. 


40 


22-0ji išlyga 


Kliuvinys, aišku, buvo. 

— 22-oji išlyga? — paklausė Josarjanas. 

— Žinoma, - maloniai atsakė papulkininkis Kornas, išvijęs 
gausią galiūnų karinių policininkų apsaugą nerūpestingu rie- 
šo mostu ir kiek paniekinamu galvos linktelėjimu; kaip visuo- 
met, kai galėdavo mėgautis savo cinizmu, buvo be galo ra- 
mus. Jam įsispitrijus į Josarjaną, berėmiai akiniai blykčiojo 
su sukta pašaipa. - Juk mes negalim lyg niekur nieko parsiųs- 
ti tavęs namo už tai, kad atsisakai toliau vykdyti kovines už- 
duotis, o kitus vyrus palikti čia, ar ne? Kažin ar taip būtų 
sąžininga jų atžvilgiu. 

— Tu velnioniškai teisus! — piktai šnopuodamas ir lyg koks 
uždusęs bulius nerangiai dramblodamas po kabinetą patvirti- 
no pulkininkas Ketkartas. - Mielai suriščiau jam rankas bei 
kojas ir įmesčiau į lėktuvą per kiekvieną operaciją. Dievaži, 
man būtų labai malonu. 

Papulkininkis Kornas rankos mostu paprašė pulkininko Ket- 
karto patylėti ir nusišypsojo Josarjanui. 

— Žinai, tu pridarei baisiai didelių keblumų pulkininkui Ket- 
kartui, —- pastebėjo jis lengvabūdiškai ir netgi džiugiai, tarsi 
tas faktas jam visai patiktų. - Vyrai jaučiasi nelaimingi, jų ko- 
vinė dvasia ima blėsti, ir dėl to kaltas tu. 

— Kalti jūs, — ginčijosi Josarjanas, — nes padidinote skry- 
džių normą. 

— Ne, kaltas tu, kadangi atsisakai ją vykdyti, - atkirto pa- 
pulkininkis Kornas. - Vyrai nepurkštaudami būtų atlikę tiek 
skrydžių, kiek mes būtume liepę, nes manė neturį kitos išei- 

ties. Dabar tu suteikei jiems viltį, ir jie jaučiasi nelaimingi. 
Taigi dėl visko kaltas tu. 

— Gal jis nežino, kad vyksta karas? — vis dar griozdindamas 
po kabinetą niūriai paklausė pulkininkas Ketkartas nė nežiū- 
rėdamas į Josarjaną. 

— Nė kiek neabejoju, kad žino, - atsakė papulkininkis Kor- 
nas. — Tikriausiai todėl ir atsisako skraidyti. 

— Koks jam skirtumas, ar dabar karas, ar taikos metas? 

— Gal žinodamas, kad vyksta karas, taip ryžtingai neatsisa- 
kinėtum skraidyti? — nutaisęs rimtą veidą nusišaipė iš savo 
viršininko papulkininkis Kornas. 

— Ne, sere, vis tiek atsisakinėčiau, - atsakė Josarjanas vos 
tramdydamas šypseną. 

— Taip aš ir įtariau, — dirbtinai atsidusęs pastebėjo papulki- 
ninkis Kornas patogiai sunerdamas pirštus ant lygaus, pliko, 
spindinčio rudo viršugalvio. - Kalbėkim atvirai: mes visai ne- 
blogai su tavim elgėmės, gal ne? Maitinom, laiku mokėjom 
atlyginimą. Apdovanojom medaliu ir net paaukštinom į kapi- 
tonus. 

— Nereikėjo man aukštinti jo į kapitonus, - karčiai šūktelė- 
jo pulkininkas Ketkartas. — O tada, kai susimovė per Feraros 
operaciją, atskridęs virš taikinio antrą kartą, reikėjo jį atiduo- 
ti karo lauko teismui. 

— Aš juk sakiau jums neaukštinti, — tarė papulkininkis Kor- 
nas, — bet jūs manęs nepaklausėt. 

— Nesakei. Tu siūlei jį paaukštinti. 

— Siūliau jo neaukštinti, bet jūs manęs nepaklausėt. 

— Man derėjo paklausyti. 

— Jūs niekad manęs neklausot, - mėgaudamasis neatlyžo 
papulkininkis Kornas. — Todėl dabar ir prisivirėm košės. 

— Na gerai, kad tave kur devyni, liaukis aitrinęs man žaiz- 
dą, - pulkininkas Ketkartas susigrūdo rankas į kišenes ir susi- 
kūprinęs nusigręžė. - Užuot prie manęs kabinėjęsis, sugal- 
vok, ką su juo darysim. 

— Ko gero, teks parsiųsti jį namo, - pergalingai kikendamas 
papulkininkis Kornas nusisuko nuo savo viršininko į Josarja- 

ną. - Josarjanai, karas tau baigėsi. Mes siunčiame tave namo. 
Žinia, tu to nenusipelnei, ir tai viena priežasčių, dėl kurių aš 
tam neprieštarauju. Kadangi negalim rizikuoti kaip nors ki- 
taip su tavim pasielgdami, nusprendėme parsiųsti tave į JAV. 
Mes apgalvojome nedidelį sandėrį... 

— Kokį sandėrį? — su įžūliu nepasitikėjimu pertraukė jį Jo- 
sarjanas. 

Papulkininkis Kornas atlošė galvą ir nusijuokė. 

— Visiškai niekingą sandėrį, gali tuo neabejoti. Tiesiog šlykš- 
tų. Bet tu iškart su juo sutiksi. 

— Be reikalo jūs toks įsitikinęs. 

— Nė kiek neabejoju, kad sutiksi, nors jis dvokia iš tolo. 
Beje — ar niekam nesakei, kad atsisakai skraidyti? 

— Niekam, sere, - nė akimirkos nesvarstęs atsakė Josarja- 
nas. 

Papulkininkis Kornas pritariamai linktelėjo. 

- Gerai. Man patinka, kaip tu meluoji. Šiame pasaulyje daug 
pasieksi, jei tik kada nors užsibrėši kokį padorų tikslą. 

— Gal jis nežino, kad vyksta karas? — staiga užriko pulki- 
ninkas Ketkartas ir, tarsi negalėdamas tuo patikėti, smarkiai 
papūtė į tuščią savo kandiklį. 

— Aš įsitikinęs, kad Žino, - kandžiai atsakė papulkininkis 
Kornas, — nes ką tik jam tai priminėt. 

Papulkininkis Kornas susiraukė, parodydamas Josarjanui, 
kaip viršininkas jį išvargino; tamsios jo akys suktai, įžūliai su- 
spindo. Įsirėmęs abiem rankom į pulkininko Ketkarto stalo 
viršų, perkėlė glebnus sėdmenis toliau, ir trumpos kojos da- 
bar nesiekė grindų. Jis ėmė kulnais barbenti į geltoną ąžuolo 
medieną, ir keliaraiščių neprilaikomos rudos kaip dumblas ko- 
jinės dešromis nusmuko Žemiau stebėtinai plonų ir baltų kulkš- 
nių. 

— Žinai, Josarjanai, - pašaipiai ir kartu nuoširdžiai draugiš- 
ku balsu svarstė jis, - aš tikrai truputį tavim žaviuosi. Tu pro- 
tingas, tvirtos valios žmogus ir drąsiai laikaisi savo nusistaty- 
mo. Aš irgi protingas žmogus, bet visiškas bevalis, todėl kaip 
niekas kitas gebu vertinti tavo pranašumus. 

— Dabar lemtingas metas, - iš tolimojo kabineto kampo ir- 
zliai pareiškė pulkininkas Ketkartas, visai nesiklausantis pa- 
valdinio postringavimų. 

— Metas dabar išties lemtingas, — ramiai linktelėjęs galvą 
pritarė papulkininkis Kornas. — Ką tik pasikeitė mūsų vado- 
vybė, tad mes negalim sau leisti susikompromituoti prieš ge- 
nerolą Šeiskopfą arba generolą Suskingą. Jūs tai turėjot gal- 
voje, pulkininke? 

— Nejaugi jis neturi nė kruopelės patriotizmo? 

— Nejaugi tu nenori kautis už tėvynę? - mėgdžiodamas rūs- 
tų, dorovingą viršininko toną paklausė papulkininkis Kornas. — 
Nejaugi tu nenori paguldyti galvą už pulkininką Ketkartą ir 
mane? 

Po paskutiniųjų papulkininkio Korno žodžių Josarjanas ap- 
stulbęs budriai įsitempė. 

— Kas čia per paistalai?! — sušuko jis. - Ką judu su pulkinin- 
ku Ketkartu turit bendra su mano tėvyne? Nereikia savęs su 
ja tapatinti. 

— O kaip tu gali mus nuo jos atskirti? — ramiai, bet pašaipiai 
paklausė papulkininkis Kornas. 

— Taigi! — įtaigiai sušuko pulkininkas Ketkartas. - Arba tu 
už mus, arba prieš. Privalai rinktis. 

— Regis, jis prirėmė tave prie sienos, - tarė papulkininkis 
Kornas. - Jei neini už mus, eini prieš savo tėvynę - papras- 
čiau nė būti negali. 

— Oi ne, pulkininke, taip jūs manęs nejtikinsit. 

— Atvirai pasakius, manęs irgi neįtikintum, — kuo ramiau- 
siai atsakė papulkininkis Kornas, — bet visi kiti tuo patikės. 
Taigi prasti tavo popieriai. 

— Tu darai gėdą savo uniformai! - netverdamas įniršiu pa- 
reiškė pulkininkas Ketkartas, pirmą kartą kreipdamasis tie- 
siai į Josarjaną. — Beje, norėčiau sužinoti, kaip tu apskritai 
tapai kapitonu? 

— Jūs pats jį paaukštinot, - lipšniai priminė jam papulkinin- 
kis Kornas tvardydamasis, kad nesukikentų. - Nejaugi nepri- 
simenat? 

— Jokiu būdu neturėjau to daryti. 

— Aš jums ir sakiau to nedaryti, — tarė papulkininkis Kor- 
nas, - bet jūs manęs neklausėt. 

— Kad tave kur devyni, liaukis aitrinęs man žaizdą! —- sušu- 
ko pulkininkas Ketkartas. Suraukęs kaktą jis sužaibavo į savo 
padėjėją įtariai prisimerkęs, įrėmęs kumščius į klubus. - Be- 
je, kieno tu pusėje? 

— Jūsų, pulkininke - kieno dar galėčiau būti? 

— Tuomet malonėk liautis kabinėjęsis. Atstok nuo manęs, 
girdi? 

— Dievaži, aš jūsų pusėje, pulkininke. Tiesiog aš pritvinkęs 
patriotizmo. 

— Na ir gerai - pasistenk to nepamiršti. 

Pulkininkas Ketkartas ne visai įtikintas nenoromis nusisu- 
ko ir vėl ėmė žingsniuoti po kabinetą vartydamas rankose 1l- 
gąjį kandiklį. 

— Baikim su juo tvarkytis, - dūrė jis nykščiu į Josarjano 
pusę. — Žinau, ką norėčiau su juo padaryti: mielai išsivesčiau 
jį į lauką ir sušaudyčiau. Štai ką norėčiau su juo padaryti. Ši- 
taip pasielgtų generolas Šmiksonas. 

— Tačiau generolas Šmiksonas nebe mūsų vadas, - paprieš- 
taravo papulkininkis Kornas, - tad mes negalim išsivesti jo į 
lauką ir sušaudyti. 

Dabar, kai įtampa tarp jo ir pulkininko Ketkarto atslūgo, 
papulkininkis Kornas vėl atsipalaidavo ir toliau tyliai barbeno 
kulnais į viršininko rašomąjį stalą. Jis vėl kreipėsi į Josarjaną: 

— Taigi, užuot sušaudę, parsiųsim tave namo. Teko nemažai 
pasukti galvas, bet galop sukūrėm šį siaubingą planelį, kaip 
grąžinti tave namo nesukėlus pernelyg didelio nepasitenkini- 
mo tarp čia pasiliksiančių tavo draugų. Tu džiaugiesi? 

— Kas per planelis? Abejoju, ar jis man patiks. 

- Žinau, kad tau jis nepatiks, - nusijuokė papulkininkis Kor- 
nas ir patenkintas vėl susidėjo rankas ant plikės. - Tu juo pa- 
sidygėsi. Tas planelis šlykštus, ir tave tikrai grauš sąžinė, jeigu 
su juo sutiksi. Bet tu su juo sutiksi, ir greitai, nes dviem savai- 
tėms nepraėjus gyvas ir sveikas parkeliausi namo ir dar todėl, 

kad neturi iš ko rinktis. Taigi spręsk: arba sutinki, arba karo 
lauko teismas. 

— Negąsdinkit manęs, papulkininki, — pašaipiai suprunkštė 
Josarjanas. - Jūs negalit atiduoti manęs karo lauko teismui 
už dezertyravimą priešų akivaizdoje: užsitrauksit vadovybės 
nemalonę ir tikriausiai nesugebėsit įrodyti mano kaltės. 

— Tačiau dabar mes galim atiduoti tave karo lauko teismui 
už dezertyravimą iš dalinio, nes į Romą skridai be leidimo, o 
nuo šio kaltinimo neišsisuksi. Jei rimčiau susimąstysi, supra- 
si, kad nepalieki mums kitos išeities. Mes negalim leisti tau 
nebaudžiamam atvirai neklausyti vadų įsakymų, nes kiti vyrai 
irgi nustos skraidę į kovines užduotis. Patikėk manim, turim 
tave nubausti. Jei atmesi mūsų sandėrį, tikrai atiduosim karo 
lauko teismui, net jeigu dėl to turėsim atsakyti į daugybę ne- 
malonių klausimų, o pulkininko Ketkarto reputacija siaubin- 
gai nukentės. 

Pulkininkas Ketkartas krūptelėjo, išgirdęs apie siaubingai 
nukentėsiančią jo reputaciją, ir staiga piktai tėškė plonąjį onik- 
so ir dramblio kaulo kandiklį į stalviršį. 

— Dieve brangus! — netikėtai suriko. - Kaip aš nekenčiu 
šito prakeikto kandiklio! 

Kandiklis, atsitrenkęs nuo stalo, atsimušė į sieną, paskui į 
langą ir, nukritęs ant grindų, atriedėjo jam prie pat kojų. Pul- 
kininkas pažiūrėjo į jį tūžmingai susiraukęs. 

— Kažin, ar man iš jo yra kokios naudos? 

— Jis kelia jūsų autoritetą generolo Suskingo akyse, bet jį 
menkina generolo Šeiskopfo akyse, - nutaisęs rimtą veidą pra- 
nešė jam papulkininkis Kornas. 

— O katram turėčiau įtikti? 

— Abiem. 

— Kaip aš galiu įtikti jiems abiem? Juodu juk kits kito ne- 
kenčia. Kaip aš galiu pakelti savo autoritetą generolo Šeis- 
kopfo akyse, nesusigadinęs jo generolo Suskingo akyse? 

— Žygiuokit. 

— Taip, reikia žygiuoti — tik šitaip galima jam įtikti. Reikia 
žygiuoti, kol pūsles paduose pritrinsi, - pulkininkas Ketkar- 

tas paniuro. — Na ir generolai! Jie daro gėdą savo uniformai. 
Jei tokie kaip tuodu sugebėjo tapti generolais, neįsivaizduoju, 
kaip man gali nepavykti. 

— Jūs daug pasieksite, - be lašelio įsitikinimo balse patikino 
jį papulkininkis Kornas ir kikendamas atsigręžė į Josarjaną. 
Pamačius jo veide nepermaldaujamą priešiškumą ir nepasiti- 
kėjimą, paniekos gaidelės jo balse dar sustiprėjo. - Čia ir yra 
visa padėties esmė: pulkininkas Ketkartas nori tapti genero- 
lu, aš - pulkininku, todėl ir turim siųsti tave namo. 

— Kodėl jis nori tapti generolu? 

— Kodėl? Dėl tos pačios priežasties, dėl kurios aš noriu tapti 
pulkininku. Kas mums dar belieka? Juk mus jau nuo mokyk- 
los suolo moko vadovautis aukštais siekiais. Generolas, Žžino- 
ma, aukščiau už pulkininką, o pulkininkas - už papulkininkį. 
Štai mes abu ir vadovaujamės aukštais siekiais. Ir tai, Josarja- 
nai, tau tik į naudą. Laiką tu pasirinkai puikiai - kaip supran- 
tu, į mūsų siekius taip pat atsižvelgei viską skaičiuodamas. 

— Nieko aš neskaičiavau! - atšovė Josarjanas. 

— Dievaži, man patinka, kaip tu meluoji, - atsakė papulki- 
ninkis Kornas. — Argi nesididžiuosi, kai tavo vadas bus pakel- 
tas į generolus, 0 tu žinosi tarnavęs dalinyje, kurio kiekvienas 
karys bus atlikęs daugiau kovinių skrydžių negu visų kitų da- 
linių kariai? Nejaugi nenori sulaukti daugiau raštiškų padėkų 
ir gal net pelnyti Karinių oro pajėgų medalį? Kur tavo kovinė 
dvasia? Nejaugi tu nenori prisidėti prie įspūdingų mūsų dali- 
nio laimėjimų atlikdamas dar daugiau skrydžių? Tai paskuti- 
nė proga tau ištarti „taip“. 

— Ne. 

— Tokiu atveju tu nepalieki mums kitos išeities kaip... - be 
jokios pagiežos tarė papulkininkis Kornas. 

— Kaip jam ne gėda?! 

— ...parsiųsti tave namo. Tik padaryk mums porą paslaugų, 
if... 

— Kokių paslaugų? — karingai pertraukė jį Josarjanas, ap- 
imtas negeros nuojautos. 

— Visiškų menkniekių. Tiesą sakant, siūlom tau labai dosnų 

sandėrį. Mes duosim įsakymą parsiųsti tave į JAV - kaip ma- 
ne gyvą matai - O tau mainais tereikės... 

— Ko? Ką aš turėsiu padaryti? 

— Mus pamėgti, - sukikenęs atsakė papulkininkis Kornas. 

Josarjanas sumirksėjo. 

— Jus pamėgti? 

— Mus pamėgti. 

— Jus pamėgti?! 

— Taigi, - atsakė papulkininkis Kornas neapsakomai nudžiu- 
gintas neapsimestinės Josarjano nuostabos. — Pajusti mums 
simpatiją. Prisidėti prie mūsų. Tapti mūsų bičiuliu. Gražiai 
apie mus atsiliepti čia ir Amerikoje. Mes juk ne per daug pra- 
šom, ar ne? 

— Jūs tenorit, kad jus mėgčiau - nieko daugiau? 

— Nieko daugiau. 

— Nieko daugiau? 

— Rask širdyje krislelį šiltų jausmų mums - tik tiek. 

Josarjanui kilo noras nusikvatoti, kai apstulbęs suprato, kad 
pulkininkas Kornas sako tiesą. 

— Man nebus labai lengva, - nusišaipė jis. 

— Kur kas lengviau, negu manai, —- nė kiek nesutrikdytas 
kandžios Josarjano pastabos atšovė papulkininkis Kornas. — 
Pats nustebsi, kaip lengvai tau seksis su mumis bendrauti, kai 
tik įveiksi priešiškumą, — papulkininkis Kornas užsitraukė 
aukščiau laisvų, plačių kaip maišai kelnių juosmenį. Gilias juo- 
das rieves, skiriančias kampuotą smakrą nuo žandų, vėl iš- 
kreipė pašaipi, smerkianti šypsena. - Mes padarysim tave, Jo- 
sarjanai, finansiškai nepriklausomą. Pakelsim į majorus ir ap- 
dovanosim dar vienu medaliu. Kapitonas Flumas jau rengia 
įspūdingus pranešimus spaudai, kuriuose aprašoma, kokį narsų 
žygdarbį atlikai virš Feraros, kaip neregėtai tu atsidavęs savo 
daliniui ir su kokiu begaliniu pasiaukojimu atlieki kario parei- 
gą. Beje, šios frazės — tikslios būsimųjų pranešimų citatos. 
Mes tave išaukštinsim ir parsiųsim namo kaip didvyrį, Penta- 
gono parsikviestą tautiečių kovinei dvasiai stiprinti ir patrio- 
tizmui ugdyti. Gyvensi kaip milijonierius. Tave dievins kaip 

įžymybę. Tavo garbei bus rengiami paradai, o tu sakysi kalbas 
ragindamas pirkti karines obligacijas. Kai tapsi mūsų draugu- 
Žiu, tavęs laukia visiškai naujas prabangos pasaulis - argi tai 
nemalonu? 

Josarjanas susigriebė įdėmiai besiklausąs taip įdomiai aiš- 
kinamų smulkmenų. 

— Nemanau, kad noriu sakyti kalbas. 

— Tada bala nematė tų kalbų. Svarbiausia - ką šneki žŽmo- 
nėms čia, - papulkininkis Kornas nebesišypsodamas palinko 
arčiau jo. — Grupės vyrai neturi sužinoti, jog siunčiam tave 
namo todėl, kad atsisakei skraidyti į kovines užduotis. Be to, 
generolas Suskingas ir generolas Šeiskopfas neturi suuosti apie 
trintį, kilusią tarp mūsų. Todėl mes ir tapsim tokiais gerais 
bičiuliais. 

— Ką man sakyti vyrams, kai ims klausinėti, kodėl atsisa- 
kiau skraidyti“? 

— Sakyk jiems, kad tau kaip paslaptį pranešė, jog tave par- 
siunčia į JAV ir kad tu nenori rizikuoti gyvybe, kai ryt poryt 
turi grįžti į gimtinę. Dėl to kilęs menkutis nesutarimas su mu- 
mis, tavo bičiuliais. 

— Jie patikės? 

— Aišku, patikės, pamatę, kaip artimai mes susidraugavom, 
ir perskaitę spaudoje tavo liaupses man ir pulkininkui Ket- 
kartui. Dėl vyrų nesijaudink. Juos lengvai suimsim į nagą, kai 
tu išskrisi. Jie gali pridaryti nemalonumų tik tol, kol tu čia. 
Kaip Žmonės sako, viena nususėlė avis visą bandą užkrečia, — 
tyčia pašaipiai baigė papulkininkis Kornas. - Tiesą sakant, 
viskas gali baigtis tiesiog puikiai — tavo pavyzdys gali įkvėpti 
vyrus atlikti daugiau kovinių skrydžių. 

— O jeigu aš, grįžęs į tėvynę, atskleisiu jūsų klastą? 

— Po to, kai gausi iš mūsų medalį, majoro laipsnį ir gausybę 
pagyrų? Niekas tavim nepatikės, armijos vadovybė neleis tau 
to daryti, o tau pačiam būtų visai nenaudinga. Nepamiršk: 
tapsi saviškiu. Gyvensi kaip inkstas taukuose: mėgausies tur- 
tais, prabanga ir privilegijomis. Būtum kvailys visa tai praras- 
ti vien dėl kažkokio dorovės principo, bet tu - ne kvailys. Tai 

kaip — susitarėm? 

— Nežinau. 

— Jei nesutinki — karo lauko teismas. 

— Eskadrilės vyrams aš iškrėsiu bjaurią kiaulystę, ar ne? 

— Šlykščią, - maloniai pritarė papulkininkis Kornas; slap- 
čia džiūgaudamas jis stebėjo Josarjaną ir kantriai laukė. 

— Rupūs miltai! - sušuko Josarjanas. - Jeigu jie nebenori 
skraidyti — tegul imasi žygių, kaip padariau aš, ar ne? 

— Žinoma, - pritarė papulkininkis Kornas. 

— Kodėl aš turėčiau rizikuoti dėl jų savo gyvybe, ar ne? 

— Tau nėra jokio reikalo rizikuoti dėl jų savo gyvybe, ar ne? 

— Žinoma, nėra. 

Josarjanas apsisprendė iškart. 

— Sutarta! — pranešė jis džiugiai. 

— Puiku, - kiek šalčiau, negu tikėjosi Josarjanas, atsakė pa- 
pulkininkis Kornas ir, nusliuogęs nuo pulkininko Ketkarto sta- 
lo, atsistojo ant grindų. Ištraukęs į tarpukojį sulindusių kel- 
nių klostes ir trumpikes, ištiesė Josarjanui glebią ranką. - Svei- 
kas atvykęs į mūsų laivą! 

— Ačiū, papulkininki. Aš... 

— Vadink mane Blekiu, Džonai. Mes dabar bičiuliai. 

— Gerai, Bleki. Mano draugai vadina mane Jo-jo. Bleki, aš... 

— Jo draugai vadina jį Jo-jo, - pranešė pulkininkui Ketkar- 
tui papulkininkis Kornas. - Kodėl nepasveikinat Jo-jo pada- 
rius išmintingą ėjimą? 

— Tu darai tikrai išmintingą ėjimą, Jo-jo, - energingai pur- 
tydamas nevikriai sugriebtą Josarjano ranką, pagyrė pulkinin- 
kas Ketkartas. 

— Ačiū, pulkininke. Aš... 

— Vadink jį Čaku, - tarė papulkininkis Kornas. 

— Taigi - vadink mane Čaku, - nuoširdžiai, bet tarsi susi- 
drovėjęs nusijuokė pulkininkas Ketkartas. — Mes visi dabar 
bičiuliai. 

— Gerai, Čakai. 

— Išeina šypsodamiesi, — tarė papulkininkis Kornas. Jis už- 
dėjo rankas jiems ant pečių, ir visi trys pasuko prie durų. 

— Užsuk pas mus kada dieną vakarienės, Jo-jo, - svetingai 
pakvietė pulkininkas Ketkartas. — Gal šįvakar? Grupės val- 
gykloje. 

— Mielai, sere. 

— Čakai, - priekaištingai pataisė pulkininkas Kornas. 

— Atsiprašau, Bleki — Čakai. Negaliu priprasti. 

— Nieko baisaus, drauguži. 

— Viskas gerai, drauguži. 

— Ačiū, drauguži. 

— Nėr už ką, drauguži. 

— Iki pasimatymo, drauguži. 

Josarjanas atsisveikindamas pamojo naujiesiems bičiuliams 
1r išėjęs į koridorių vos neuždainavo, kai tik liko vienas. Jis 
laisvas ir keliauja namo. Jo maištas nusisekė: pavojus jam ne- 
begresia, ir jis nesigėdydamas visiems gali žiūrėti į akis. Sma- 
giai, pakiliai nusiteikęs pasuko prie laiptų. Jam atidavė pagar- 
bą eilinis žaliu kombinezonu. Josarjanas pasisveikindamas kils- 
telėjo ranką ir smalsiai nužvelgė kareivuką - jis pasirodė pa- 
Žįstamas, bet kažkaip keistai pasikeitęs. Tą akimirką eilinis 
žaliu kombinezonu staiga virto Neitlio kekše ir virtuviniu pei- 
liu kaulinėmis kriaunomis dūrė į šoną po pakelta ranka. Jo- 
sarjanas suspigęs susmuko ant grindų ir siaubo apimtas užsi- 
merkė pamatęs, kad mergina užsimojo dar kartą durti. Jis jau 
buvo praradęs sąmonę, kai papulkininkis Kornas ir pulkinin- 
kas Ketkartas išlėkę iš kabineto ją išgąsdino ir taip išgelbėjo 
jam gyvybę. 

— Pjauk, - tarė gydytojas. 

— Tu pjauk, - atsakė kitas. 

— Jokių pjaustymų! - pareiškė Josarjanas. Liežuvis buvo 
kažkoks apsivėlęs ir nenorėjo jo klausyti. 

— Žiūrėk, kas kiša savo trigrašį, - nusišaipė vienas iš gydy- 
tojų. - Atsirado mat gudruolis. Tai operuosim ar ne? 

— Jam nereikia operacijos, - priešinosi antrasis. - Žaizda 
menkutė. Mums tik reikia sustabdyti kraujavimą, išvalyti žaiz- 
delę ir sukabinti keliom siūlėm. 

— Bet aš lig šiol dar neturėjau progos ką nors operuoti. Ku- 
ris čia skalpelis — šitas? 

— Ne, skalpelis anas. Gerai, jeigu jau susiruošei - operuok. 
Pirmiausia įpjauk. 

— Štai taip? 

— Ne čia, mulki! 

— Jokių įpjovimų! - pro sąmonę aptemdžiusią ūkaną suvo- 
kęs, kad du nepažįstamieji pasirengę pradėti jį pjaustyti, pa- 
prieštaravo Josarjanas. 

- Žiūrėk, kas kiša savo trigrašį, - kandžiai atšovė pirmasis 
gydytojas. - Jis ruošiasi visą laiką šitaip plepėti, kol jį operuo- 
siu? 

— Negalit jo operuoti, kol aš neužregistravau, - pareiškė 
kažkoks raštininkas. 

— Negali jo registruoti, kol aš nepatikrinau, kas jis per paukš- 
tis, - pareiškė storas, šiurkštus pulkininkas prisikišęs prie pat 
Josarjano didžiuliu rausvu ūsuotu veidu, nuo kurio lyg kokios 
keptuvės dugno tvoskė svilinantis karštis. - Kur tu gimei? 

Storasis, šiurkštusis pulkininkas priminė Josarjanui storą, 
šiurkštų pulkininką, kuris tardė kapelioną ir pripažino kaltu. 
Josarjanas žvelgė į jį tartum pro miglą. Orą šleikščiai saldino 
sodrūs formalino ir spirito kvapai. 

— Mūšio lauke, - atsakė jis. 

— Ne, ne. Iš kokios valstijos tu kilęs? 

— Aš kilęs ne iš valstietijos, o iš darbininkijos. 

— Ne, ne, tu nesupranti. 

— Leiskit man su juo pasikalbėti, - paprašė pailgaveidis ašt- 
rių bruožų vyras piktomis įkritusiomis akimis ir siauromis, 
rūsčiomis lūpomis. - Gal tariesi esąs gudrutis ar kokį velnią? — 
paklausė jis Josarjano. 

— Jis kliedi, — paaiškino vienas iš gydytojų. — Gal leiskit 
mums parsivežti jį į tvarstyklą ir juo pasirūpinti? 

— Jeigu kliedi - tegul lieka čia. Jis gali išduoti ką nors, įro- 
dančio jo kaltę. 

— Bet jis vis dar smarkiai kraujuoja - nejaugi nematot? Net 
gali mirti. 

— Na ir gerai! 

— Taip tam šunsnukiui ir reikia, - pareiškė storasis šiurkš- 
tusis pulkininkas. — Na, gerai, Džonai, kalbėk. Mes norim su- 
žinoti tiesą. 

— Visi vadina mane Jo-jo. 

— Norim, kad mums padėtum, Jo-jo. Mes tavo draugai, to- 
dėl norim, kad mumis pasitikėtum. Atėjom čia tau padėti. Ne- 
padarysim tau nieko bloga. 

— Sugrūskim kumščius į žaizdą ir pamykim - prašneks kaip 
didelis, - pasiūlė pailgaveidis. 

Josarjanas užsimerkė vildamasis, kad jie pamanys jį prara- 
dus sąmonę. 

- Jis nualpo, - išgirdo vieno iš gydytojų balsą. - Ar negalė- 
tume juo pasirūpinti, kol nevėlu? Jis tikrai gali mirti. 

— Na gerai. Pasiimkit jį. Tikiuosi, kad tas šunsnukis vis dėl- 
to nukratys kojas. 

— Negalit jo gydyti, kol aš neužregistravau, - pareiškė rašti- 
ninkas. 

Josarjanas užsimerkęs vaidino mirusį, kol raštininkas jį re- 
gistravo pašnarinęs kažkokius popierius. Tada jį iš lėto išvežė 
į kažkokį tvankų, tamsų kambarį su palubėje plieskiančiais 
prožektoriais; čia dar smarkiau trenkė formalinu ir salsvu spi- 
ritu. Nuo to skvarbaus dvoko jis maloniai apgirto. Užuodė 
dar ir eterio kvapą, išgirdo skimbčiojant stiklą. Mintyse sava- 
naudiškai kikendamas klausėsi kimaus gydytojų kvėpavimo. 
Tiesiog netvėrė džiaugsmu, jog jie patikėjo jo apgaule ir neži- 
nojo, kad jis jų klausosi. Padėtis atrodė labai kvaila, kol išgir- 
do vieną iš daktarų sakant: 

— Kaip tu manai - ar gelbėti jam gyvybę? Jie gali ant mūsų 
įsiusti, jeigu jis liks gyvas. 

— Operuokim, - pasiūlė kitas. - Prapjaukim ir kartą visiems 
laikams išsiaiškinkim, kas ten darosi. Jis nuolat skundžiasi 
kepenimis. Šitoj rentgeno nuotraukoj jos išties atrodo labai 
mažos. 

— Čia jo kasa, avigalvi. Kepenys štai kur. 

— Nė velnio. Čia širdis. Lažinuosi iš dešimties centų, kad 
kepenys štai čia. Atliksiu operaciją ir įsitikinsim. Ar reikėtų 
pirma nusimazgoti rankas? 

— Jokių operacijų! — pareiškė Josarjanas atsimerkdamas ir 
mėgindamas sėstis. 

— Žiūrėk, kas kiša savo trigrašį, - pasipiktino vienas iš gy- 
dytojų. - Kaip užčiaupti jam kakarinę? 

— Galim padaryti jam bendrąją narkozę - štai eteris. 

— Jokių bendrųjų narkozių! —- pareiškė Josarjanas. 

— Žiūrėk, kas kiša savo trigrašį, - atsakė vienas iš daktarų. 

— Padarykim jam bendrąją narkozę - jis neteks sąmonės, o 
tada galėsim daryti su juo ką norim. 

Juodu padarė Josarjanui anesteziją, ir jis prarado sąmonę. 
Atsibudo troškulio kamuojamas eterio garuose skendinčioje 
vienvietėje palatoje. Atsisėdęs ant kėdės prie lovos ramiai lau- 
kė papulkininkis Kornas, apsivilkęs apsmukusiais pilkai Žals- 
vais marškiniais ir tokiomis pat kelnėmis. Rudame senokai 
neskustame veide švietė lipšni, flegmatiška šypsena; abiem del- 
nais jis švelniai tapšnojo plikės briaunas. Josarjanui prasimer- 

kus, jis kikendamas prie jo palinko ir kuo draugiškiausiai pa- 
tikino, kad jų susitarimas tebegaliojąs — jei tik Josarjanas lik- 
siąs gyvas. Josarjanas apsivėmė. Išgirdęs pirmąjį Žiauktelėji- 
mą, papulkininkis Kornas pašoko ir pasišlykštėjęs išlėkė pro 
duris. Prieš vėl nugrimztant į dusinantį svaigulį, Josarjanui 
dar dingtelėjo, kad žmonės ne veltui sako: nėr to blogo, kas 
neišeitų į gera. 

Po kurio laiko ranka aštriais nagais šiurkščiai papurčiusi jį 
pažadino. Pasivertęs ant šono ir prasimerkęs pamatė nepažįs- 
tamą nedoro veido vyriškį. Paniekinamai papūtęs lūpas jis pa- 
sigyrė: 

— Mes sučiupom tavo draugelį, bičiuli. Tavo draugelis įkliuvo. 

Josarjaną išpylė šaltas prakaitas, ir jis neteko sąmonės. 

— Koks mano draugelis? - paklausė jis pamatęs, kad papul- 
kininkio Korno vietoj sėdi kapelionas. 

— Gal aš? - atsakė kapelionas. 

Bet Josarjanas jo neišgirdęs užsimerkė. Kažkas davė jam 
atsigerti vandens ir pirštų galiukais nuėjo nuo lovos. Josarja- 
nas užmigo ir atsibudęs jautėsi kuo puikiausiai, kol pasisukęs 
nusišypsoti kapelionui jo vietoj pamatė Arfį. Kai Arfis suki- 
kenęs paklausė, kaip jis jaučiasi, Josarjanas nevalingai sude- 
javo, jo veidą iškreipė baisus susierzinimas. Josarjano paklaus- 
tas, kodėl jis ne kalėjime, Arfis suglumo. Josarjanas užsimer- 
kė, šitaip bandydamas išprašyti Arfį iš palatos. Kai vėl prasi- 
merkė, vietoj Arfio pamatė kapelioną. Išvydęs žvalią jo šyp- 
seną, Josarjanas nusijuokė ir paklausė, ko, velniai griebtų, jis 
taip džiaugiasi. 

— Džiaugiuosi dėl tavęs, - smagiu balsu atvirai atsakė susi- 
jaudinęs dvasininkas. — Grupės štabe girdėjau kalbant, kad 
tave labai sunkiai sužeidė, ir kad jeigu išgyvensi, tave parsiųs 
namo. Papulkininkis Kornas sakė, kad tavo būklė kritiška, bet 
ką tik iš vieno daktaro sužinojau, kad žaizda visai menkutė ir 
kad ryt poryt tave tikriausiai išrašys. Pavojus tavo gyvybei ne- 
gresia. Tai visai neblogai. 

Josarjanas išklausė kapeliono naujienas su neapsakomu pa- 
lengvėjimu. 

— Tai gerai. 

— Taip, - patvirtino kapelionas iš šelmiško pasitenkinimo 
raustančiais skruostais, — taip, tai gerai. 

Josarjanas nusijuokė, prisiminęs pirmąjį pašnekesį su ka- 
pelionu. 

— Pirmą kartą mudu susitikom ligoninėj, o dabar aš ir vėl 
ligoninėj. Pastaruoju metu mes tik ir matomės ligoninėj. Ko- 
dėl nesirodot? 

— Daug meldžiuosi, - gūžtelėjęs pečiais prisipažino kape- 
lionas. - Beveik nekišu nosies iš savo palapinės ir kai tik ser- 
žantas Vitkombas kur nors išvažiuoja, imu melstis. Nenoriu, 
kad jis mane užkluptų. 

— Ar maldos padeda? 

— Melsdamasis užmirštu savo bėdas, - vėl patraukęs pe- 
čiais atsakė kapelionas. — Be to, laikas greičiau bėga. 

— Vadinasi, melstis į naudą, ar ne? 

— Taip, —- noriai pritarė kapelionas, tartum ta mintis anks- 
čiau nebūtų atėjusi jam į galvą, - turbūt į naudą. 

Jis pasilenkė ir tarsi sutrikęs rūpestingai paklausė: 

— Josarjanai, ar negalėčiau kuo nors padėti, kol čia guli? 
Gal ką nors atnešti? 

— Tarkim, žaislų, saldainių ar kramtomosios gumos? - links- 
mai pašiepė jį Josarjanas. 

Kapelionas vėl išraudo ir droviai šyptelėjęs labai pagarbiai 
tarė: 

— Gal knygų ar dar ko. Labai norėčiau kaip nors padaryti 
tave laimingą. Mes nepaprastai tavim didžiuojamės, Josarja- 
nai. 

— Didžiuojatės? 

— Žinoma. Už tai, kad rizikuodamas gyvybe sukliudei na- 
cistų žudikui. Labai kilniai pasielgei. 

— Kokiam nacistų žudikui? 

— Tam, kuris prasmuko į Pjanosą ketindamas nužudyti pul- 
kininką Ketkartą ir papulkininkį Korną. O tu juos išgelbėjai. 
Jis galėjo mirtinai tave subadyti, kai judu susigrūmėt laiptų 
aikštelėje. Tau pasisekė, kad likai gyvas. 

Supratęs, apie ką tas kalba, Josarjanas kandžiai šnirpštelėjo. 

— Ten buvo visai ne nacistų žudikas. 

— Negali būti! Papulkininkis Kornas mums viską papasakojo. 

— Ten buvo Neitlio mergina ir ji norėjo nudėti mane, 0 ne 
pulkininką Ketkartą ir papulkininkį Korną. Ji bando mane 
nugalabyti dar nuo tada, kai pranešiau jai apie Neitlio mirtį. 

— Negali būti! - neslėpdamas apmaudo prieštaravo sutri- 
kęs kapelionas. - Pulkininkas Ketkartas ir papulkininkis Kor- 
nas matė jį nubėgantį. Oficialiame raporte teigiama, kad tu 
išgelbėjai juos nuo nacistų žudiko. 

— Netikėkit tuo oficialiu raportu, —- santūriai patarė Josar- 
janas. - Jis numatytas sandėryje. 

— Kokiam sandėryje? 

— Sandėryje, kurį sudariau su pulkininku Ketkartu ir pa- 
pulkininkiu Kornu. Jie parsiunčia mane namo kaip narsuolį 
didvyrį su sąlyga, kad aš visiems gražiai apie juos atsiliepsiu ir 
niekad nekritikuosiu už tai, jog verčia kitus atlikti kur kas 
daugiau kovinių skrydžių negu kitų aviacijos grupių vadai. 

Kapelionas pasibaisėjęs kilstelėjo nuo kėdės, apimtas ka- 
ringo nerimo. 

— Bet juk tai siaubinga! Tai gėdingas, skandalingas sandėris! 

— Šlykštus, — tik patį viršugalvį padėjęs ant pagalvės medi- 
niu veidu spoksodamas į lubas patikslino Josarjanas. - Regis, 
mes sutarėm dėl žodžio „šlykštus“. 

— Tai kaip tu galėjai sutikti? 

— "Turėjau rinktis: arba sutinku, arba mane atiduoda karo 
lauko teismui. 

— Varge! - sušuko gailesčio graužiamas kapelionas ir delnu 
prisidengęs burną prislėgtas susmuko ant kėdės. - Nereikėjo 
tau priekaištauti. 

— Mane būtų uždarę kalėjime su visokių nusikaltėlių šutve. 

— Be abejo. Elkis taip, kaip manai esant tinkama, - kapelio- 
nas linktelėjo, tarsi mintyse išsprendęs ginčą, ir susigėdęs nu- 
tilo. 

— Nesijaudinkit, - po ilgokos pauzės graudžiai nusijuokęs 
atsakė Josarjanas. — Aš jų neklausysiu. 

— Tu privalai, - įtikinėjo kapelionas ir susirūpinęs pasilenkė 
arčiau jo. - Tikrai privalai. Neturėjau teisės tave atkalbinėti. 
Neturėjau teisės tau priekaištauti. 

— Jūs manęs neatkalbinėjot, - Josarjanas apsivertė ant šo- 
no ir su karčia pašaipa papurtė galvą. - Viešpatie aukščiausia- 
sis, kapelione — ar galit įsivaizduoti tokią baisią nuodėmę - 
išgelbėti gyvybę pulkininkui Ketkartui?! Ko ko, o tokio nusi- 
kaltimo savo byloj tikrai nenoriu turėti. 

— Sakai, nevykdysi susitarimo? Tai ką darysi? — atsargiai vėl 
grįžo prie šios temos kapelionas. - Juk negali leistis įkišamas 
už grotų? 

— Skraidysiu toliau. O gal iš tikrųjų dezertyruosiu ir lei- 
siuos jų sugaunamas. Jie tikriausiai mane sugautų. 

— Ir įgrūstų į kalėjimą. O į kalėjimą tau visai nereikia. 

— Tuomet skraidysiu į kovines užduotis, kol baigsis karas. 
Vienas kitas iš mūsų juk turi likti gyvas. 

— Bet tu gali Žūti. 

— Tuomet nebeskraidysiu. 

— Tai ką darysi? 

— Nežinau. 

— Ar leisies parsiunčiamas namo? 

— Nežinau. Ar lauke karšta? Čia labai šilta. 

— Lauke labai šalta, - atsakė kapelionas. 

— Žinot, - prisiminė Josarjanas, - nutiko labai keistas 
dalykas — 0 gal aš jį tik susapnavau. Man regis, prieš kurį 
laiką čia atėjo kažkoks nepažįstamasis ir pasakė sučiupęs 
mano draugelį. Įdomu, ar tai tik mano vaizduotės padari- 
nys? 

— Vargu bau, - atsakė kapelionas. — Tu pradėjai man apie jį 
pasakot, kai buvau užsukęs anksčiau. 

— Vadinasi, jis iš tiesų taip kalbėjo. Jis sakė: „Mes sučiu- 
pom tavo draugelį, bičiuli. Tavo draugelis įkliuvo“. Tokio tūž- 
mingo žmogaus kaip gyvas nesu matęs. Įdomu, kas tas mano 
draugelis? 

— Esu linkęs manyti, kad aš, Josarjanai, - nuoširdžiai nusi- 
žeminęs atsakė kapelionas. - Mane jie tikrai sučiupo. Jie Žino 

mano numerį, nuolat seka ir daro su manim ką nori - jie taip 
sakė man per tardymą. 

— Ne, kažin, ar jis turėjo galvoje jus, — nusprendė Josarja- 
nas, — veikiau Neitlį ar Danbarą. Kurį nors Žuvusįjį kare, tokį 
kaip Gudruteris, Oras, Dobsas, Vaikutis Sempsonas ar Mak- 
votas. 

Josarjanas išsigandęs aiktelėjo ir papurtė galvą. 

— Ką tik supratau! - sušuko jis. - Visi mano draugeliai įkliuvo 
mirčiai į nagus, ar ne? Likom tik du - aš ir Alkanasis Džo. 

Šiurpuliai perbėgo jam kūnu pamačius, kaip išbąla kapelio- 
no veidas. 

— Kas yra, kapelione? 

— Alkanojo Džo nebėra. 

— O Dieve - negali būti! Žuvo bombarduodamas? 

— Mirė kažką susapnavęs. Ant jo veido rado katę. 

— Vargšelis! — tarė Josarjanas ir įkniaubė veidą į petį, kad 
kapelionas nematytų jo ašarų. Lankytojas išėjo nė neatsisvei- 
kinęs. Josarjanas užvalgęs užmigo. 

Vidurnaktį kažkas papurtęs jį pažadino. Prasimerkęs pa- 
matė liesą žiaurių bruožų vyrą su ligonio chalatu ir pižama. 
Bjauriai išsiviepęs jis nusišaipė: 

— Mes sučiupom tavo draugelį, bičiuli. Tavo draugelis įkliu- 
vo. 

— Ką, po velnių, čia tauški?! — persigandęs paklausė Josar- 
janas jausdamas, kaip apima panika. 

— Sužinosi, bičiuli, sužinosi. 

Josarjanas bandė viena ranka sugriebti kankintoją už ger- 
klės, bet tas lengvai išsisuko ir šiurpiai juokdamasis išbėgo į 
koridorių. Josarjanas gulėjo tirtėdamas, išpiltas ledinio pra- 
kaito; širdis pasiutusiai daužėsi. Spėliojo, kas galėtų būti tas 
draugelis. Ligoninėje tvyrojo tamsa ir visiška tyla. Laikrodžio 
neturėjo, tad nežinojo, kelinta valanda. Žinojo, kad šiąnakt 
bluosto nesudės: lyg prie lovos prikaustytas kalinys turės ka- 
muotis, kol sulauks iki amžinybės nusitęsiančios aušros. Šal- 
čio diegliai, nusmelkę kojas, artėjo prie liemens. Šaldamas pri- 
siminė Sniegdeną: tas niekad nebuvo jo draugelis, tik šiek tiek 

pažįstamas vaikinas, kuris sunkiai sužeistas mirtinai šalo pro 
šoninę kulkosvaidžio angą srūvančių negailestingų geltonų sau- 
lės spindulių užlietu veidu, kai Josarjanas atšliaužė į lėktuvo 
galą, išgirdęs ausinėse Dobsą maldaujant padėti kulkosvaidi- 
ninkui. Pamačius tą kraupų vaizdą, Josarjanui susuko širdį; 
siaubingai pasidygėjęs ir persigandęs jis stabtelėjo ir tik po 
kelių sekundžių keturiomis nurėpliojo prie kartoninės dėžės 
su pirmosios pagalbos vaistinėle. Sniegdenas tysojo ant grin- 
dų pražergęs kojas, vis dar prislėgtas dviejų liemenių - neper- 
šaunamosios ir pripučiamosios - taip pat šalmo bei parašiuto. 
Šalia be gyvybės ženklų gulėjo nualpęs nedidukas antrasis kul- 
kosvaidininkas. Žaizda, kurią pamatė Josarjanas, žiojėjo iš- 
orinėje Sniegdeno šlaunies pusėje; kaip jam pasirodė, joje bū- 
tų tilpęs visas futbolo kamuolys. Kraujo telkšojo tiek, kad ne- 
galėjai matyti, kur baigiasi permirkusio kombinezono skutai 
ir kur prasideda sumaitota mėsa. 

Mortijaus vaistinėlėje Josarjanas nerado, taigi nuo skaus- 
mo Sniegdeną gelbėjo tik visus pojūčius nuslopinęs šokas. Dvy- 
lika vienkartinių švirkštų su morfijum buvo pavogti, 0 vietoj 
jų padėtas tvarkingas raštelis: „Viskas, kas naudinga M ir P 
įmonei, naudinga ir Tėvynei. Mailas Pusproteris“. Josarjanas 
nusikeikė ant Mailo ir prikišo dvi aspirino tabletes prie papil- 
kėjusių lūpų, bet Sniegdenas nesugebėjo net prasižioti. Ta- 
čiau prieš tai Josarjanas paskubomis suveržė šlaunį turnike- 
tu, nes pirmąsias akimirkas, kai galvoje siautėjo visiška mai- 
šalynė ir bijojo visiškai pakrikti, nesumojo, ką daugiau daryti — 
žinojo tik, kad turi negaišdamas sustabdyti kraujavimą. Snieg- 
denas netardamas nė žodžio nenuleido nuo jo akių. Jokia ar- 
terija nebuvo prakirsta, bet Josarjanas apsimetė, kad visos jo 
mintys dabar nukreiptos į turniketą - tiesą sakant, jį veržti jis 
gerai mokėjo. Taigi darbavosi dėdamasis įgudęs ir susikaupęs, 
jausdamas į save įsmeigtą blausų Sniegdeno žvilgsnį. Savit- 
vardą atgavo dar nebaigęs veržti turniketo ir iškart jį šiek tiek 
atleido, kad sumažintų gangrenos riziką. Mintys dabar tapo 
aiškios, ir jis žinojo, ką reikia daryti toliau. Emė naršyti vais- 
tinėlę žirklių. 

— Man šalta, - tyliai tarė Sniegdenas. - Man šalta. 

— Tu išgysi, vaiki, - šypsodamas patikino jį Josarjanas. — 
Matysi: išgysi. 

— Man šalta, - vėl pasiskundė Sniegdenas laibu vaiko balse- 
liu. —- Man šalta. 

— Nagi nagi, - tarė Josarjanas, nes nežinojo, ką dar sakyti. — 
Nagi nagi. 

— Man šalta, - verkšleno Sniegdenas. - Man šalta. 

— Nagi nagi. Nagi nagi. 

Josarjanas išsigandęs ėmė skubėti. Galop radęs žirkles ėmė 
atsargiai kirpti Sniegdeno kombinezoną aukštai virš žaizdos, 
prie pat kirkšnies. Iškirpo storame gabardino audekle stačia- 
kampį aplink žaizdą. Tuo metu mažasis kulkosvaidininkas at- 
sipeikėjo, bet, pamatęs jį darbuojantis žirklėmis apie žaizdą, 
vėl nualpo. Sniegdenas pakreipė galvą ant šono, kad geriau jį 
matytų. Vangių jo akių gelmėje blankiai spingsėjo vilties ki- 
birkštėlė. Sumišęs Josarjanas stengėsi išvengti jo žvilgsnio. Emė 
kirpti vidinę kombinezono siūlę. Iš prasižiojusios žaizdos — 
jam dingtelėjo, ar tas gleivėtas vamzdelis po storu kraupiai 
purpuriniu skysčio ir dilgsinčių, trūkčiojančių kažkokio keis- 
to raumens skaidulų sluoksniu nėra kaulas - kraujas, lašantis 
kaip saulėkaitoje tirpstantys varvekliai, tik klampus ir raudo- 
nas, bemat krešėjo. Josarjanas perkirpo kombinezoną iki pat 
apačios ir praskėtęs paleido. Kiška šleptelėjo ant grindų ati- 
dengdama chaki spalvos trumpikes, kurios tarsi ištroškęs gy- 
vas padaras siurbė kraujo gurvolius. Josarjanas pasibaisėjo 
išvydęs vaiduoklišką tarsi iš vaško nulipdytą Sniegdeno koją 
ir negyvėliškus garbanotus šviesius plonyčius it pūkas plauke- 
lius ant keistai baltos blauzdos. Dabar pamatė, kad žaizda 
toli gražu ne apvali kaip futbolo kamuolys, o ilga ir plati kaip 
žmogaus ranka, bet tokia sudarkyta ir gili, kad negalėjai ma- 
tyti, kas jos viduje. Sumaitoti raumenys trūkčiojo, tarsi jau- 
tiena ant mėsainio būtų atgijusi. Josarjanas išleido pratisą pa- 
lengvėjimo atodūsį pamatęs, kad Sniegdeno žaizda ne mirti- 
na. Kraujas jau krešėjo, tad tereikėjo šlaunį sutvarstyti ir ne- 
leisti sužeistajam judėti, kol lėktuvas nusileis. Josarjanas ra- 

do vaistinėlėje keletą sulfanilamido pakelių. Sniegdenas su- 
virpėjo, kai Josarjanas švelniai prisiglaudęs pavertė ant šono. 

— Užgavau? 

— Man šalta, - verkšleno Sniegdenas. - Man šalta. 

— Nagi nagi, - ramino Josarjanas. - Nagi nagi. 

— Man šalta. Man šalta. 

— Nagi nagi. Nagi nagi. 

— Pradedu jausti skausmą! — staiga sušuko Sniegdenas ir 
gailiai susiraukė. 

Josarjanas vėl karštligiškai pradėjo raustis vaistinėlėje mor- 
fijaus, bet terado Mailo raštelį ir buteliuką su aspirinu, tad 
padavė dvi tabletes Sniegdenui. Vandens neturėjo. Sniegde- 
nas atsisakė vaistų vos pastebimai papurtęs galvą. Jo veidas 
buvo išbalęs ir pabrinkęs. Josarjanas nuėmė jam šalmą ir pa- 
guldė galvą ant grindų. 

— Man šalta, - dejavo Sniegdenas pusiau užsimerkęs. - Man 
šalta. 

Josarjanas ne juokais išsigando pamatęs, kad jo lūpų kam- 
pučiai mėlsta, nors lėktuve buvo labai šilta, ir pagalvojo, ar 
nevertėtų patraukti Sniegdeno parašiuto žiedą ir uždengti jį 
keliais nailono sluoksniais. Sniegdenas šyptelėjo ir šiek tiek 
pasisuko, kad Josarjanas galėtų pradėti barstyti žaizdą sulfa- 
nilamidu. Josarjanas kibo į darbą; pasitikėjimas savim ir viltis 
jam vėl grįžo. Lektuvą smarkiai krestelėjo oro duobė, ir Jo- 
sarjanas krūptelėjęs prisiminė palikęs parašiutą lėktuvo nosy- 
je, bet grįžti jo dabar jis negalėjo. Jis bėrė kristalų pavidalo 
miltelius paketėlis po paketėlio, kol uždengė visą raudonį, pas- 
kui giliai, išgąstingai įkvėpė, sukandęs dantis sukaupė drąsą ir 
plika ranka sukišo nukarusius apdžiūvusius mėsgalius į Žaiz- 
dą, paskui uždengė ją visą dideliu vatos tamponu ir lyg nudil- 
gintas atitraukė ranką. Nervingai šyptelėjo: trumpas kanki- 
nantis išbandymas baigėsi. Sąlytis su negyvais audiniais buvo 
visai ne toks koktus, kaip tikėjosi, tad jis viena ar kita dingsti- 
mi vis čiupinėjo žaizdą, kad dar kartą įsitikintų savo drąsa. 

Tuomet ėmė tvirtinti tamponą tvarsčiu. Pradėjęs sukti riti- 
nėlį antrą kartą, pastebėjo skylutę dydžio sulig nedidele mo- 

neta vidinėje šlaunies pusėje, pramuštą artilerijos sviedinio 
skeveldros - apskritą, susiraukšlėjusiais, pamėlusiais kraštais 
ir juodu viduriuku, kur užsidėjo kraujo plutelė. Josarjanas api- 
barstė ir ją sulfanilamidu, paskui tol vyniojo tvarstį aplink 
Sniegdeno koją, kol tas tvirtai prispaudė tamponą. Nukirpęs 
tvarstį žirklėmis, galą įplėšė per vidurį ir surišo tvarkingą maz- 
gą. Jis žinojo gerai sutvarstęs žaizdą, tad didžiuodamasis atsi- 
lošė, nusišluostė nuo kaktos prakaitą ir nusišypsojo Sniegde- 
nui staiga pajutęs jam draugiškumą. 

— Man šalta, — dejavo Sniegdenas. - Man šalta. 

— Tu išgysi, vaiki, - tikino Josarjanas guodžiamai tapšnoda- 
mas jam per ranką. - Žaizda nebekraujuoja, viskas gerai. 

Sniegdenas vos vos papurtė galvą. 

— Man šalta, - pakartojo jis; jo akys buvo blausios ir tuščios 
lyg neregio. - Man šalta. 

— Nagi nagi, - vis labiau dvejodamas ir nerimaudamas guo- 
dė Josarjanas. — Nagi nagi. Netrukus nusileisim, ir tavim pa- 
sirūpins daktaras Danyka. 

Bet Sniegdenas tebepurtė galvą ir vos pastebimu smakro 
judesiu rodė į savo pažastį. Josarjanas palinkęs įsižiūrėjo ir 
pamatė keistos spalvos dėmę, besiplečiančią ties šarvuotos lie- 
menės prakarpa. Josarjanas pajuto, kaip širdis stabteli, pas- 
kui ima taip pašėlusiai daužytis, kad vos galėjo kvėpuoti. Snieg- 
denas buvo sužeistas po liemene. Josarjanas atplėšė spragtu- 
kus ir išgirdo paklaikusį savo balsą, kai Sniegdeno viduriai 
išvirto ant grindų į tižią krūvą. Delno pločio sviedinio skevel- 
dra, pataikiusi į kitą pažastį, prarėžė jį skersai ir, pramušusi 
didžiulę skylę krūtinės ląstoje bei pilve, išvirto lauk su visais 
litrais Sniegdeno. Josarjanas dar kartą sukliko ir abiem ran- 
komis užsidengė akis. Iš siaubo ėmė kalenti dantys. Prisivertė 
pažiūrėti dar kartą. Ir ko tik čia nėra, pamanė karčiai: kepe- 
nys, plaučiai, inkstai, šonkauliai, skrandis ir gabaliukai troš- 
kintų pomidorų, kuriuos Sniegdenas tądien valgė per pietus. 
Josarjanas baisiai nemėgo troškintų pomidorų. Jam apsvaigo 
galva ir jis ėmė vemti, susiėmęs už degte degančios gerklės. 
Antrasis kulkosvaidininkas atsipeikėjo, pamatė vemiantį Jo- 

sarjaną ir vėl nualpo. Išsivėmęs suglebo - išsekęs nuo pastan- 
gų, skausmo ir nevilties. Baugščiai atsigręžė į Sniegdeną — tas 
dabar kvėpavo tyliau ir tankiau, o veidas per tą laiką dar la- 
biau išbalo. Josarjanas nesumojo, kaip pradėti jį gelbėti. 

— Man šalta, - verkšleno Sniegdenas. - Man šalta. 

— Nagi nagi, - nesąmoningai niurnėjo Josarjanas, bet taip 
tyliai, kad niekas negalėjo jo išgirsti. 

Josarjanui irgi buvo šalta, jis nesuvaldomai tirtėjo. Liūdnai 
žiūrint į niūrią paslaptį, kuria Sniegdenas subjaurojo grindis, 
kūnas ėjo pagaugais. Ką sakė Sniegdeno viduriai, lengvai ga- 
lėjai suprasti. Žmogų sudaro medžiaga - štai kokia buvo Snieg- 
deno paslaptis. Išmesk jį pro langą, ir jis nukris. Padek, ir jis 
sudegs. Palaidok, ir supus - kaip ir kitokios šiukšlės. Kai dva- 
sios nebelieka, žmogus virsta šiukšle. Štai apie ką bylojo Snieg- 
deno paslaptis. Pasiekęs brandą, lauk mirties. 

— Man šalta, - kartojo Sniegdenas. - Man šalta. 

— Nagi nagi, - guodė Josarjanas. — Nagi nagi. 

Jis patraukė Sniegdeno parašiuto žiedą ir uždengė jo kūną 
balto nailono sluoksniais. 

— Man šalta. 

— Nagi nagi. 

Josarjanas 


— Pulkininkas Kornas sako, - lipšniai, pataikūniškai šypsoda- 
mas tarė Josarjanui majoras Denbis, - kad sandėris tebega- 
lioja. Viskas klostosi puikiai. 

— Anaiptol. 

— Kuo puikiausiai, — geraširdiškai įtikinėjo majoras Den- 
bis. - Tiesą sakant, netgi geriau, negu tikėtasi. Velniškai pasi- 
sekė, kad toji mergina tavęs vos nenuknekcino. Dabar sandė- 
riui niekas nebesutrukdys. 

— Su papulkininkiu Kornu jokių sandėrių aš nesudarinėju. 

Optimizmas, kuriuo kunkuliavo majoras Denbis, akimirks- 
niu išgaravo, ir jį išmušė prakaito burbulai. 

— Betgi tu su juo jau susitaręs? — sunerimęs ir suglumęs 
paklausė jis. —- Judu juk jau sudarėt sandėrį, ar ne? 

— Aš jį nutraukiu. 

— Betgi jūs jau sukirtot rankas, ar ne? Tu juk davei garbės 
žodį. 

— Aš jį laužau. 

— O varge! - dūsavo majoras Denbis bergždžiai šluostyda- 
mas rūpesčio išvagotą kaktą sulankstyta balta nosine. - Bet 
kodėl, Josarjanai? Jie juk siūlo tau labai gerą sandėrį. 

— "Tas sandėris sumautas, Denbi. Jis šlykštus. 

— O varge! - krimtosi majoras Denbis ranka braukdamas 
tamsius, stangrius plaukus, iki pat trumpai kirptų garbanų ga- 
liukų persisunkusius prakaito. - O varge! 

— Denbi, tas sandėris tau neatrodo bjaurus? 

Majoras Denbis akimirką svarstė. 

— Taip, ko gero, tu teisus, - nenoriai pripažino. Išvirtusiose 

apvaliose jo akyse spindėjo baisaus nerimo kibirkštėlės. - Bet 
kodėl tu su juo sutikai, jei jis tau nepatiko? 

— Šitaip pasielgiau silpnumo akimirką, - su niūria ironija 
šmaikštavo Josarjanas. - Bandžiau gelbėti savo gyvybę. 

— O dabar nenori jos išgelbėti? 

— Kaip tik todėl ir atsisakau toliau skraidyti. 

— Tuomet leiskis jų parsiunčiamas namo, ir pavojus tau ne- 
begrės. 

— Tegul jie siunčia mane namo už tai, kad atlikau daugiau 
negu penkiasdešimt skrydžių, — niršo Josarjanas, - 0 ne to- 
dėl, kad ta mergina man įdūrė peiliu, ir ne todėl, kad virtau 
tokiu užsispyrusiu šunsnukiu. 

Majoras Denbis papurtė galvą taip nuoširdžiai suirzęs, kad, 
rodės, net akiniai priekaištingai sužvilgo. 

— Tada jiems tektų parsiųsti namo beveik visus vyrus, nes 
dauguma jau atlikę per penkiasdešimt skrydžių. Jeigu pulki- 
ninkas Ketkartas užprašytų tiek daug naujokų įgulų iš karto, 
vadovybė tikriausiai pradėtų tyrimą. Jis įkliuvo į savo paties 
spąstus. 

— Tai jo bėda. 

— Ne, ne, ne, Josarjanai, - susirūpinęs paprieštaravo majo- 
ras Denbis, - bėda tavo. Reikalas tas, kad jeigu nevykdysi 
sandėrio, jie kreipsis į karo lauko teismą, vos tik išeisi iš ligo- 
ninės. 

Josarjanas patenkintas savim džiugiai nusijuokė. 

— Papūsk tu man į nosį! Nė velnio jie nesikreips! Nemeluok 
man, Denbi, jie nė nemėgins. 

— Kodėl? - paklausė majoras Denbis, net sumirksėjęs iš 
nuostabos. 

— Todėl, kad per mane jie atsidūrė keblioje padėtyje. Jie 
surašė oficialų raportą, kad mane sužeidė nacistų žudikas, kė- 
sinęsis į jų gyvybes. Jeigu po tokio įvykio jie bandytų atiduoti 
mane karo lauko teismui, atrodytų kaip paskutiniai kvailiai. 

— Dieve brangus, Josarjanai! - sušuko majoras Denbis. — 
Jie surašė antrą oficialų raportą, kur teigia, neva tave sužei- 
dusi niekuo nekalta mergina tau vykdant plataus masto juo- 

dosios rinkos machinacijas, susijusias su sabotažo aktais ir 
karinių paslapčių pardavimu priešui. 

Josarjanas baisiausiai nustebo ir nusivylė. 

— Yra antras oficialus raportas? 

— Josarjanai, jie gali prirašyti tiek oficialių raportų, kiek 
jiems reikia, ir pasirinkti tą, kuris parankiausias konkrečiu 
atveju — nejaugi nežinojai? 

— Vaje vaje, — suniurnėjo Josarjanas. Jis taip nusiminė, kad 
net išbalo. - Vaje vaje. 

Majoras Denbis palinko į priekį su geranoriško maitvana- 
gio mina. 

— Josarjanai, daryk tai, ką jie tau liepia, ir leiskis parsiun- 
čiamas namo. Šitaip bus geriausia visiems. 

— Geriausia Ketkartui, Kornui ir man, bet ne visiems. 

— Visiems, — nenusileido majoras Denbis. — Išsispręs visa 
problema. 

— Ar šitaip bus geriausia tiems grupės vyrams, kuriems teks 
toliau skraidyti į kovines užduotis? 

Majoras Denbis krūptelėjo ir nesmagiai pasijutęs nusuko 
akis. 

— Josarjanai, niekam nebus geriau, jei priversi pulkininką 
Ketkartą atiduoti tave karo lauko teismui, ir tas įrodys esant 
kaltą visais tau inkriminuojamais nusikaltimais. Tave ilgam pa- 
sodins į kalėjimą, ir visas gyvenimas nueis perniek. 

Josarjanas klausėsi jo vis labiau susirūpinęs. 

— Kokiais nusikaltimais mane apkaltins? 

— Aplaidumu bombarduojant Ferarą, vadų neklausymu, at- 
sisakymu gavus įsakymą susigrumti su priešu ir dezertyravi- 
mu. 

Josarjanas susimąstė. 

— Sakai, jie gali mane apkaltinti visais šitais dalykais? Betgi 
jie apdovanojo mane medaliu už Feraros bombardavimą - kaip 
jie dabar gali kaltinti mane aplaidumu? 

— Artis prisieks, kad judu su Makvotu melavote oficialiame 
raporte. 

— Tas šunsnukis tikrai gali taip pasielgti! 

— Be to, tave pripažins kaltu išžaginimu, plataus masto juo- 
dosios rinkos machinacijomis, sabotažo aktais ir karinių pa- 
slapčių pardavinėjimu priešui. 

— Kaip jiems pavyks visa tai įrodyti? Kaip gyvas nieko tokio 
nedariau. 

— Jie ras liudytojų, kurie prisieks, kad darei. O liudytojų jie 
gali rasti iki valios — tereikia įtikinti juos, kad tėvynei naudin- 
ga pūdyti tave už grotų. Tam tikra prasme tėvynei tai išties 
būtų naudinga. 

— Nesuprantu kodėl? - paklausė Josarjanas ir neslėpdamas 
priešiškumo iš lėto atsisėdo, pasirėmęs viena alkūne. 

Majoras Denbis atsilošė kiek toliau nuo jo ir vėl ėmė šluos- 
tytis kaktą. 

— S...supranti J...josarjanai, — tarsi atsiprašinėdamas ėmė 
miknoti jis, - mes nepriartinsim p...pergalės apdrabstę pur- 
vais pulkininką Ketkartą ir papulkininkį Korną. Kalbėkim at- 
virai, Josarjanai: kad ir kokių būtų negerovių, mūsų grupė 
labai gerai užsirekomendavo. Jei tave atiduos karo lauko teis- 
mui ir pripažins nekaltu, kiti vyrai tikriausiai taip pat atsisa- 
kys vykdyti kovinius skrydžius. Pulkininkas Ketkartas užsi- 
trauks nešlovę, o kovinė dalinio galia žlugs. Taigi šia prasme 
tėvynei tikrai būtų naudinga, jei tave pripažintų kaltu ir įkištų 
už grotų, nors tu ir nekaltas. 

— Oi kaip maloniai moki kalbėt - tiesiog čiulbi kaip lakštin- 
gala! - su gaižiu apmaudu atšovė Josarjanas. 

Majoras Denbis išraudo ir nesmagiai pasijutęs ėmė muisty- 
tis ant kėdės. 

— Būk geras — nekaltink manęs, - susirūpinęs paprašė jis. — 
Juk žinai, kad aš čia niekuo dėtas. Aš tik stengiuosi bešališkai 
viską vertinti ir sugalvoti, kaip išsisukti iš labai keblios padė- 
ties. 

— Ne dėl manęs joje atsidūrėm. 

— Bet tu gali iš jos išgelbėti. O kas tau lieka — skraidyti tu 
juk nebenori. 

— Aš galiu pabėgti. 

— Pabėgti? 

— Dezertyruoti. Duoti į padus. Spjauti į visą tą košę, kurią 
jie čia užvirė, ir nešti kudašių. 

— Kur? - pasibaisėjo majoras Denbis. — Kur tu galėtum pa- 
bėgti? 

— Kad ir į Romą - visai lengvai. Ten galėčiau pasislėpti. 

— Ir gyventi nuolatinėj baimėj, kad jie tave ras? Ne, ne, ne, 
Josarjanai — šitoks poelgis būtų gėdingas ir pražūtingas. Bėg- 
damas nuo problemų, jų niekuomet neišspręsi. Prašau tavęs — 
tikėk manim. Aš tik stengiuosi tau padėti. 

— Šitaip sakė tas gerasis detektyvas, grasinęs sugrūsti nykš- 
tį man į žaizdą, - pašaipiai atrėžė Josarjanas. 

— Aš ne detektyvas! - iš pasipiktinimo majorui Denbiui vėl 
išraudo žandai. - Aš universiteto profesorius ir puikiai skiriu 
gėrį nuo blogio, todėl nebandyčiau tavęs apgaudinėti. Aš nie- 
kam niekada nemeluoju. 

— O ką tu atsakysi, jeigu koks nors grupės karys paklaus 
apie šį mūsų pokalbį? 

— Aš jam sumeluosiu. 

Josarjanas pašaipiai nusijuokė, ir vis dar išraudęs majoras 
Denbis su palengvėjimu atsilošė ant kėdės nudžiugęs, kad da- 
bar, kai Josarjano nuotaika pasitaisė, įtampa atslūgs. Josarja- 
nas žvelgė į jį su santūriu gailesčiu, sumišusiu su panieka. Jis 
atsisėdo, atsirėmė į lovos galvūgalį, užsirūkė cigaretę ir krei- 
vokai šypsodamas užjaučiamai įsispitrijo į siaubą, amžiams 
išvagojusį majoro Denbio veidą Avinjono bombardavimo die- 
ną, kai generolas Šmiksonas įsakė išvesti jį į lauką ir sušaudy- 
ti. Josarjanas žinojo, kad tos išgąsčio raukšlės, panašios į gi- 
lius, juodus randus, nebeišnyks, ir jam pagailo mandagaus, 
doro pusamžio idealisto, lygiai kaip gailėjo daugybės žmonių, 
turinčių nedidelių trūkumų ir menkučių rūpesčių. 

— Denbi, kaip gali dirbti su tokiais kaip Ketkartas ir Kor- 
nas? — kuo draugiškiau paklausė jis. - Nejaugi jie nesukelia 
tau pasidygėjimo? 

Majorą Denbį, matyt, nustebino Josarjano klausimas. 

— Dirbu su jais norėdamas padėti tėvynei, - iš jo balso galė- 
jai suprasti, kad atsakymas turėjo būti akivaizdus. - Pulkinin- 

kas Ketkartas ir papulkininkis Kornas - mano viršininkai, tad 
prie pergalės tegaliu prisidėti vykdydamas jų įsakymus. Dirbu 
su jais, nes tai mano pareiga. Be to, - pridūrė kur kas tyliau ir 
nudelbdamas akis, - aš romaus būdo. 

— Tėvynei tavo pagalbos nebereikia, — be jokio priešiškumo 
patikino jį Josarjanas. — Taigi tu tik padedi jiedviem. 

— Stengiuosi apie tai negalvoti, — atvirai prisipažino majo- 
ras Denbis. - Man labiausiai rūpi pagrindinis tikslas, todėl 
stengiuosi negalvoti, kad padedu jiems siekti karjeros. Apsi- 
metu, kad jie man nieko nereiškia. 

— Ir aš dėl to kenčiu, - susidėjęs ant krūtinės rankas užjau- 
čiamai svarstė Josarjanas. — Vos tik išsirenku kokį idealą, vi- 
sokie šeiskopfai, suskingai, kornai ir ketkartai būtinai turi įsi- 
terpti tarp jo ir manęs, o tada idealas nublanksta. 

— Stenkis apie juos negalvoti, - įtaigiai patarė majoras Den- 
bis. — Ir nieku gyvu neleisk jiems iškraipyti tavo vertybių ska- 
lės. Idealai yra geri, tik apie Žmones ne visuomet gali tai pasa- 
kyti. Stenkis neišleisti iš akių aukštų, kilnių dalykų. 

Josarjanas skeptiškai papurtė galvą, išgirdęs šį patarimą. 

— Kad ir kur žvelgčiau, nematau jokio dangaus su angelais 
ir šventaisiais — vien pasipelnyti trokštančius žmones. Matau, 
kaip jie stengiasi pralobti iš kiekvieno kilnaus polėkio, iš kiek- 
vienos kito nelaimės. 

— Privalai stengtis apie tai negalvoti, - nenusileido majoras 
Denbis. — O jeigu nepavyksta — nesikrimsk. 

— Tiesą sakant, dėl to nesikremtu. Tiesiog man nemalonu, 
kad jie laiko mane mulkiu. Jie tariasi esą tokie protingi, O 
visus kitus laiko kvailio vietoje. Ir žinai, Denbi, man ką tik 
pirmą kartą dingtelėjo, kad jie, ko gero, teisūs. 

— Privalai stengtis ir apie tai negalvoti, - įtikinėjo majoras 
Denbis. - Turi galvoti tik apie tėvynės gerovę ir Žmogaus oru- 
mą. 

— Kurgi ne. 

— Aš rimtai, Josarjanai. Dabar - ne Pirmasis pasaulinis ka- 
ras. Nė akimirką neužmiršk, kad kaunamės su agresoriais, 
kurie nepaliktų nei tavęs, nei manęs gyvo, jei laimėtų. 

— Žinau, — piktai dėbčiodamas į pašnekovą atšovė staiga 
suirzęs Josarjanas. — Dėl Dievo meilės, Denbi, aš nusipelniau 
to medalio, kad ir kokiais sumetimais jį man davė. Ir, velniai 
griebtų, atlikau septyniasdešimt kovinių skrydžių. Neaiškink 
man, kad turiu kautis gelbėdamas tėvynę - aš jau kadai kau- 
nuosi ją gelbėdamas. Dabar aš šiek tiek pakovosiu gelbėda- 
mas savo kailį. Tėvynei pavojus nebegresia - tik man. 

— Karas dar nesibaigė. Vokiečiai stumiasi Antverpeno link. 

— Vokiečiai bus sutriuškinti už poros mėnesių, dar po kelių — 
japonai. Jeigu aš dabar padėsiu galvą, tai ne dėl tėvynės, o dėl 
Ketkarto ir Korno. Todėl aš neapibrėžtam laikui atiduodu sa- 
vo bombų taikiklį. Nuo šiol rūpinuosi vien savim. 

— Įsivaizduok, Josarjanai, kas būtų, jei visi taip galvotų, — 
su atlaidžia pranašiojo šypsena atsakė majoras Denbis. 

— Tuomet būčiau paskutinis kvailys, jei galvočiau kitaip, ar 
ne? — nutaisęs pašaipią miną Josarjanas atsisėdo tiesiau. — Ži- 
nai, mane apėmė toks keistas jausmas, tarsi kartą jau būčiau 
dalyvavęs lygiai tokiam pokalbyje. Dabar suprantu kapelioną: 
jam nuolat atrodo, kad viską patiria du kartus. 

— Kapelionas nori, kad leistumeis parsiunčiamas namo, — 
pastebėjo majoras Denbis. 

— Tegul kapelionas susikiša savo norus į gerą vietą. 

— Nederėtų šitaip, - atsiduso majoras Denbis ir nusivylęs 
apmaudžiai palingavo galvą. - Jis nuogąstauja, kad dėl jo atsi- 
sakei sandėrio. 

- Visai ne dėl jo. Žinai, ką aš, ko gero, padarysiu? Liksiu 
gulėti čia, šioje ligoninės lovoje, ir vegetuosiu kaip kokia dar- 
žovė. O ką — aš sau vegetuosiu patogiai įsitaisęs, o sprendžia 
tegul kiti. 

— Spręsti privalai, - nesutiko majoras Denbis. - Žmogui 
nedera gyventi kaip daržovei. 

— Kodėl? 

Majoro Denbio akių gelmėj netikėtai suspindo troškimo ži- 
burėliai. 

— Tikriausiai malonu gyventi kaip daržovei, - mąsliai nusi- 
leido jis. 

— Bjauru, - atsakė Josarjanas. 

— Ne, tikriausiai labai malonu: nekamuoja jokios abejonės, 
nejauti jokio aplinkinių spaudimo, - nenorėjo sutikti majoras 
Denbis. - Manau, kad man patiktų gyventi kaip daržovei ir 
nedaryti jokių svarbių sprendimų. 

— Kokia daržove norėtum būti, Denbi? 

— Ridiku ar agurku. 

— Kokiu ridiku — karčiuoju ar paprastu? 

— Aišku, paprastu. 

— Tuomet tave išrautų pačiame gyvenimo gražume ir su- 
pjaustytų į mišrainę. 

— Tada karčiuoju. 

— Tuomet tave paliktų pūti lysvėje, kad patręštum papras- 
tus ir jie geriau užderėtų. 

— Tada nenoriu gyventi kaip daržovė, - susitaikęs su likimu 
liūdnai atsakė majoras Denbis. 

— Denbi, ar tikrai turėčiau leistis parsiunčiamas namo? — 
šįsyk jau rimtai paklausė Josarjanas. 

— Šitaip tu išsigelbėtum. 

— Šitaip nustočiau buvęs savimi, Denbi — turėtum tai suprasti. 

— Užtat gautum viską, ko trokšti. 

— Aš nenoriu gauti visko, ko trokštu, — atšovė Josarjanas ir 
apimtas pykčio bei nevilties trenkė kumščiu per čiužinį. - Po 
paraliais, Denbi — mano draugai žuvo šiame kare! Aš negaliu 
dabar sudarinėti jokių sandėrių! Tos kalės smūgis peiliu man 
buvo neregėta laimė. 

— Jeigu nenori sudarinėti sandėrių, vadinasi, mieliau sės- 
tum į kalėjimą? 

— O tu ar sutiktum parsiunčiamas namo? 

— Žinoma! - įsitikinęs pareiškė majoras Denbis. - Tikriau- 
siai, — netrukus pridūrė jau nebe taip tvirtai. — Taip, tavim 
dėtas, ko gero, sutikčiau, — ilgokai svarstęs nusprendė, bet 
pats liko nepatenkintas ir pasidygėjęs, tad be galo liūdnai pa- 
purtė galvą ir tarė: - Žinoma, sutikčiau parsiunčiamas namo! 
Bėda, kad esu niekingas bailys, todėl nesutikčiau būti tavo 
vietoje. 

— O jeigu nebūtum bailys? — įsmeigęs įdėmų žvilgsnį pa- 
klausė Josarjanas. — Įsivaizduok, kad tau užtektų drąsos ne- 
paklusti jų įsakymams - kas tada? 

— Tada nesutikčiau parsiunčiamas namo! - apimtas neregė- 
to džiaugsmo ir entuziazmo prisiekė majoras Denbis. - Ir tik- 
rai nesileisčiau teisiamas karo lauko teismo. 

— Ar toliau skraidytum į kovines užduotis? 

— Žinoma, neskraidyčiau, nes tai reikštų visišką kapitulia- 
ciją. Be to, man grėstų pavojus žūti. 

— Vadinasi, pabėgtum? 

Majoras Denbis buvo kažką išdidžiai beatsakąs, bet vos spė- 
jęs prasižioti, kvailai susičiaupė. Patylėjo, lyg jaustųsi nuvar- 
gęs, paskui numykė: 

— Kaip suprantu, mano padėtis tuomet būtų beviltiška. 

Jo kakta ir išvirtę akių obuoliai netrukus vėl nervingai suž- 
vilgo. Sudėjęs ant kelių geibias rankas, jis sėdėjo vos kvėpuo- 
damas, įsmeigęs į grindis akis, bylojančias apie susitaikymą su 
pralaimėjimu. Nuo lango krito tamsūs įkypi šešėliai. Josarja- 
nas įdėmiai stebėjo lankytoją; abu nekrustelėjo, kai lauke iš- 
girdo cypiant stabdomo automobilio padangas, o netrukus li- 
goninės laiptais bildant skubrius žingsnius. 

— Ne, tavo padėtis nebūtų beviltiška, - lyg pajutęs lėtai plūs- 
tantį įkvėpimą tarė Josarjanas. - Mailas galėtų tau padėti. Jis 
galingesnis už pulkininką Ketkartą ir yra man už kai ką sko- 
lingas. 

— Mailas susibičiuliavo su pulkininku Ketkartu, - papurtęs 
galvą bejausmiu balsu atsakė majoras Denbis. — Jis paskyrė 
pulkininką sindikato viceprezidentu ir pažadėjo jam po karo 
aukštas pareigas. 

— Tada mums padės buvęs pirmosios klasės eilinis Vinterg- 
rynas! - nudžiugo Josarjanas. - Jis nekenčia vieno ir kito, tad 
ši Žinia jį įsiutins. 

Majoras Denbis vėl niūriai papurtė galvą. 

— Mailas su buvusiu pirmosios klasės eiliniu Vintergrynu 
praėjusią savaitę sujungė verslus ir tapo M ir P įmonės ben- 
dravaldžiais. 

— Vadinasi, mums nelieka jokios vilties? 

— Jokios. 

— Nė menkiausios prošvaistėlės? 

— Nė menkiausios prošvaistėlės, - patvirtino majoras Den- 
bis. Netrukus pakėlė akis ir ryžosi išsakyti šmėstelėjusią min- 
tį: - Argi būtų ne smagu, jeigu jie mus pradingtų, kaip pradin- 
go kitus — atsikratytume visos tos slegiančios naštos. 

Josarjanui šis sumanymas nepatiko. Majoras Denbis liūd- 
nai linktelėjęs jam pritarė ir vėl nudelbė akis. Juodu sėdėjo 
apleisti vilties, kol staiga koridoriuje sudundėjo žingsniai ir, 
rėkdamas visa gerkle, į palatą įsiveržė kapelionas pranešti sen- 
sacingos naujienos apie Orą. Naujojo lankytojo akyse žvilgė- 
jo džiugaus susijaudinimo ašaros. Porą minučių jis padrikai 
kažką sapaliojo, o kai Josarjanas pagaliau suprato, šoko iš 
lovos. 

— Švedijoj?! - suklykė jis. 

— Oras! - sušuko kapelionas. 

— Oras?! - suspigo Josarjanas. 

— Švedijoj! — suriko kapelionas džiugiai kiknodamas galvą 
ir siautulingai striksėdamas po palatą su plačiausia šypsena. — 
Aš jums sakau: stebuklas! Tikrų tikriausias stebuklas! Aš vėl 
tikiu Dievą - kaip mane gyvą matot! Po tiekos savaičių jūroje 
bangos išmetė jį į krantą. Įvyko stebuklas! 

— Nė velnio ne bangos! —- pareiškė Josarjanas irgi imdamas 
šokinėti po kambarį ir kvatodamas šaukė sienoms, luboms, 
kapelionui ir majorui Denbiui: - Ne bangos išmetė jį į krantą 
Švedijoje - jis ten nusiyrė! Jis ten nusiyrė, kapelione, nusiyrė! 

— Nusiyrė? 

- Jis viską šitaip suplanavo! Jis norėjo nusigauti į Švediją ir 
nusigavo! 

— Na ir kas, kad ne bangos išmetė? — vis taip pat džiugiai 
rėkė kapelionas. — Vis tiek tai stebuklas - žmogaus sumanu- 
mo ir ištvermės stebuklas. Žiūrėkit, kokį žygdarbį jis atliko! 

Kapelionas abiem rankom susiėmė galvą ir net susirietęs 
ėmė kvatoti. 

— Ar galit jį įsivaizduoti? — apstulbęs sušuko. —- Ar galit 

įsivaizduoti, kaip jis ta geltona valtele naktį kapanojasi per 
Gibraltaro sąsiaurį su tuo mažyčiu mėlynu irkliuku... 

— Tempia iš paskos valą su masalu, iki pat Švedijos minta 
vien žaliomis menkėmis, kasdien po pietų verdasi arbatos... 

— Matau jį taip aiškiai kaip jus! — vėl džiugiai sušuko kape- 
lionas ir akimirką stabtelėjo atgauti kvapo. - Tai Žmogaus at- 
kaklumo stebuklas - kaip mane gyvą matot! Nuo šiol aš sek- 
siu jo pavyzdžiu — niekuomet nenuleisiu rankų! Nenuleisiu, 
kad ir kaip sunku būtų! 

— Jis žinojo, ką daro, kiekviename žingsnyje! —- džiūgavo 
Josarjanas pergalingai iškėlęs kumščius, tartum tikėdamasis, 
kad juos sugniaužus ištrykš kažkokios amžinosios tiesos. Pa- 
sisuko į majorą Denbį. 

— Denbi, mulki tu! Vilties vis dėlto yra - nejaugi nesupran- 
ti?! Gal net Gudruteris gyvas — slepiasi kažkur tam savo de- 
besy ir laukia, kol bus nebepavojinga išlįsti. 

— Ką jūs tauškiat? —- sumišęs paklausė majoras Denbis. — 
Ką čia judu tauškiat? 

— Atnešk man obuoliukų, Denbi. Ir kaštonų. Bėk, Denbi, 
atnešk man rojaus obuoliukų ir kaštonų, ko! dar nevėlu. Pasi- 
1mk ir sau. 

— Kaštonų? Rojaus obuoliukų? Kuriems galams? 

— Kad galėtume užsikišti už žandų! - Josarjanas iškėlė į 
dangų rankas, visa savo poza rodydamas, kaip kremtasi. - Ak 
kodėl aš jo neklausiau?! Kodėl aš visiškai juo netikėjau?! 

— Gal tau protas pasimaišė? — sunerimęs ir suglumęs pa- 
klausė majoras Denbis. - Josarjanai, gal malonėsi paaiškinti, 
ką čia paistai? 

— Denbi, Oras viską šitaip ir suplanavo. Nejaugi nesupranti — 
jis nuo pat pradžių viską šitaip sumanė. Jis net tyčia leisdavo- 
si vokiečių numušamas: treniravosi tūpti ant vandens. Jis re- 
petavo per kiekvieną kovinį skrydį... O aš nenorėjau skristi 
kartu! Kodėl aš jo neklausiau?! Jis mane kviesdavo, o aš vis 
atsisakinėdavau. Denbi, atnešk man dar ir arkliškus dantis, 
sugedusį degalų purkštuvą ir kvailo naivuolio kaukę, kad nie- 
kas neįtartų turint bent krislelį proto - viso to man prireiks. 

Ak, kodėl jo neklausiau?! Dabar suprantu, ką jis bandė man 
pasakyti. Aš net suprantu, kodėl ta mergina tvatijo jį per gal- 
vą bateliu. 

— Kodėl? - bemat paklausė kapelionas. 

Josarjanas apsisukęs kaip replėmis sugriebė jį už marški- 
nių. 

— Kapelione, padėkit man! Prašau jūsų - padėkit! Atneškit 
mano drabužius, kuo greičiau! Man jų tuoj pat reikės. 

Kapelionas pašoko. 

— Gerai, Josarjanai, atnešiu. Bet kur jie? Kaip aš juos paim- 
siu? 

— Neškit mano uniformą, kapelione! Ji turi kur nors būti 
šioj ligoninėj. Jei kas nors bandys sukliudyti — prigrasinkit 
užvožti į marmūzę ar sumalti į miltus. Bent kartą gyvenime 
padarykit ką nors iki galo! 

Kapelionas ryžtingai ištiesė pečius, atkišo į priekį smakrą. 

— Nesijaudink, Josarjanai — aš gausiu tavo uniformą. Bet 
kodėl ta mergina mušė Orą bateliu per galvą? Prašau papasa- 
koti. 

— Nes jis jai už tai sumokėjo - štai kodėl! Bet ji per silpnai 
jį sužeidė, tad jam teko irtis į Švediją. Kapelione, raskit mano 
uniformą, kad galėčiau iš čia pasprukti. Paprašykit seselės An- 
telos — jinai jums padės. Ji padarys viską, kad tik manęs atsi- 
kratytų. 

— Kur susiruošei? — kapelionui išrūkus pro duris, išgąstin- 
gai paklausė majoras Denbis. - Ką ketini daryti? 

— Ketinu nešti kudašių, — pranešė Josarjanas giedru, džiaugs- 
mingu balsu, jau atsisegdamas pižamos švarko sagas. 

— Oi ne! - sudejavo majoras Denbis ir ėmė karštligiškai 
tapšnoti delnais per prakaito išpiltus žandus. - Nepaspruksi. 
Kur tu gali bėgti? Kur gali nusigauti? 

— Į Švediją. 

— Į Švediją? - apstulbęs sukliko majoras Denbis. - Bėgsi į 
Švediją? Gal išprotėjai?! 

— Orui pavyko tai padaryti. 

— Ne, ne, ne, ne! - maldavo majoras Denbis. — Nereikia, 

Josarjanai - nieku gyvu ten nenusigausi! Tu negali bėgti į Šve- 
diją. Net irkluoti nemoki. 

— Bet aš galiu nusigauti į Romą, jeigu tik laikysi užčiauptą 
srėbtuvę, kai aš iš čia išnyksiu, ir duosi man progą įsitaisyti 
kokiam lėktuve zuikiu. Ar niekam neprasitarsi? 

— Jie vis tiek tave sučiups, —- neviltingai įtikinėjo majoras 
Denbis, - pargabens čia ir dar griežčiau nubaus. 

— Šįsyk turės velnioniškai stengtis, kad mane sugautų. 

— Jie velnioniškai ir stengsis. Net jeigu tavęs neras, koks 
gyvenimas tavęs laukia? Visuomet būsi vienišas. Niekas nie- 
kada tavęs neužsistos, tau visuomet grės išdavystės pavojus. 

— Aš ir dabar taip gyvenu. 

— Bet kaip tu gali lyg niekur nieko mesti savo pareigas, bėg- 
ti nuo jų? — prisispyrė majoras Denbis. — Toks poelgis būtų 
smerktinas — bailio poelgis. 

Josarjanas nusijuokė su didžiausia panieka ir papurtė galvą. 

— Aš nebėgu nuo savo pareigų. Pareiga man liepia bėgti. 
Nieko smerktina, jei žmogus gelbsti savo gyvybę. Juk žinai, 
kas yra bailiai, ar ne, Denbi? Tik ne mudu su Oru! 

— Kapelione, būkit geras, atkalbėkit jį. Jis rengiasi dezerty- 
ruoti. Jis nori bėgti į Švediją. 

— Puiku! — nudžiugo kapelionas ir išdidžiai metė ant lovos 
pagalvės užvalkalą, prigrūstą Josarjano drabužių. - Bėk į Šve- 
diją, Josarjanai, o aš liksiu čia ir grumsiuos. Taip, aš grum- 
siuos nenuleisdamas rankų. Erzinsiu ir uisiu pulkininką Ket- 
kartą su papulkininkiu Kornu, kai tik juos pamatysiu. Aš jų 
nebebijau. Net imsiu kabinėtis prie generolo Šmiksono. 

— Generolas Šmiksonas atleistas, — priminė Josarjanas už- 
sitempdamas kelnes ir paskubomis kišdamas į jas marškinių 
skvernus. — Dabar pulkui vadovauja generolas Suskingas. 

Ši žinia nė kiek neatšaldė kapeliono įkarščio. 

— Tuomet imsiu kabinėtis prie generolo Suskingo ir net prie 
generolo Šeiskopfo. Ir žinai, ką dar padarysiu? Vos tik pama- 
tysiu kapitoną Purvinsą, plosiu jam per nosį. Taip, sugurinsiu 
jam nosį daugybės žmonių akivaizdoje, kad jis negalėtų man 
atsilyginti. 

— Gal judu pamišot? — piktinosi majoras Denbis, ir išvirtu- 
sios jo akys nuo susierzinimo ir pasibaisėjimo dabar baudėsi 
visai išlėkti iš akiduobių. — Gal jums abiem protas pasimaišė? 
Klausyk, Josarjanai... 

— Stebuklas, kaip mane gyvą matot! — pareiškė kapelionas 
čiupdamas majorą Denbį per liemenį ir sukdamas jį po pala- 
tą, tarsi šoktų valsą. — Tikrų tikriausias stebuklas! Jeigu Oras 
gebėjo nusiirti iki Svedijos, vadinasi, aš galiu įveikti pulkinin- 
ką Ketkartą ir papulkininkį Korną — svarbiausia tik nenuleisti 
rankų. 

— Gal malonėsit užsičiaupti, kapelione? — mandagiai papra- 
šė majoras Denbis išsivaduodamas iš jo glėbio ir tapšnoda- 
mas delnu per suprakaitavusią kaktą. Jis palinko prie Josarja- 
no - tas jau avėsi batus. 

— O pulkininkas... 

— Man jis mažiausiai rūpi. 

— Bet tokiu žingsniu... 

— Tegul jie abu eina velniop! 

— Bet tokiu žingsniu gali jiems netgi padėti, - neatlyžo ma- 
joras Denbis. - Ar apie tai pagalvojai'? 

— Tegul tie šunsnukiai klesti - man nė motais, nes aš niekuo 
negaliu jiems pakenkti, tik pridaryti gėdos pabėgdamas. Da- 
bar manęs laukia pareiga, Denbi - turiu nusigauti į Švediją. 

— Tau nepavyks. Tai neįmanoma. Pažiūrėk į žemėlapį ir su- 
prasi, kad iš čia tenai nenusigausi. 

— Rupūs miltai, Denbi, žemėlapį mačiau. Bet aš bent jau 
pamėginsiu. Romoje yra tokia mergaičiukė. Norėčiau ją iš- 
gelbėti, jei tik man pavyks ją rasti. Jei rasiu, pasiimsiu kartu į 
Švediją. Taigi mano paskatos ne grynai savanaudiškos. 

— Elgiesi kaip visiškas beprotis. Sąžinė grauš tave visą gyve- 
nimą. 

— Na ir gerai, - nusijuokė Josarjanas. - Koks gyvenimas be 
sąžinės priekaištų, ar ne, kapelione? 

— Vos tik susitiksiu kapitoną Purvinsą, liuobsiu per nosį, — 
džiūgavo kapelionas du kartus perskrosdamas orą kairiu kumš- 
čiu, trečią - nevikriu triuškinančiu smūgiu dešine. - Štai taip! 

— O gėdos nebijai? - paklausė majoras Denbis. 

— Kokios gėdos? Dabartinis mano gyvenimas gėdingesnis, — 
Josarjanas surišo antrą batą standžiu mazgu ir pašoko. — Na, 
Denbi, aš pasiruošęs. Tai kaip - laikysi liežuvį už dantų ir leisi 
man pasprukti kokiam lėktuve zuikiu? 

Majoras Denbis tylomis žvelgė į Josarjaną ir keistai, liūd- 
nai šypsojosi. Jis nebeprakaitavo ir atrodė visiškai nurimęs. 

— Ką darytum, jei bandyčiau sulaikyti? — paklausė su gailia 
pašaipa. - Primuštum? 

— Zinoma, ne, — įsižeidęs ir nustebęs atsakė Josarjanas. — 
Kodėl taip kalbi? 

— Aš tave primušiu, - pasigyrė kapelionas ir, prišokęs prie 
pat majoro Denbio, ėmė boksuotis su nematomu varžovu. — 
Tave, kapitoną Purvinsą ir gal net kapralą Vitkombą. Kaip 
smagu būtų nebebijoti kapralo Vitkombo! 

— Tai ar bandysi man sukliudyti? — įdėmiai žiūrėdamas į 
majorą Denbį paklausė Josarjanas. 

Majoras Denbis žengtelėjo į šalį nuo kapeliono ir kurį laiką 
dar svyravo. 

— Ne, žinoma, ne! - staiga sušuko ir ragindamas ėmė moti 
abiem rankom durų link. - Tikrai netrukdysiu! Eik, dėl Die- 
vo meilės, tik greičiau! Tau reikia pinigų? 

— Šiek tiek turiu. 

— Imk dar, - netverdamas džiugiu jauduliu, majoras Den- 
bis įspraudė Josarjanui storą pluoštą lirų ir abiem rankom 
sugriebė jo delną - ne tik norėdamas padrąsinti, bet ir suval- 
dyti savo drebančius pirštus. - Tikriausiai Švedijoje dabar la- 
bai malonu, - pavydžiai tarstelėjo. — Tokia išprususi tauta, 
tokios mielos merginos... 

— Sudiev, Josarjanai, - sušuko kapelionas. - Ir linkiu sėk- 
mės. Aš liksiu čia ir grumsiuos. Susitiksim karui pasibaigus. 

— Iki pasimatymo, kapelione. Ačiū, Denbi. 

— Kaip jautiesi, Josarjanai? 

— Puikiai. Ne, man labai baisu. 

— Tai gerai, - tarė majoras Denbis. - Vadinasi, tebesi gyvas. 
Žinok: smagybių tavęs laukia nedaug. 

— Iki valios, - eidamas prie durų atšovė Josarjanas. 

— Aš rimtai, Josarjanai. Visuomet turėsi būti budrus - jie iš 
kailio nersis, kad tave rastų — žemėje ar danguje. 

— Visuomet ir būsiu budrus. 

— Turėsi šokti kaip iš krintančio lėktuvo. 

— Šoksiu. 

— Šok! - sušuko majoras Denbis. 

Josarjanas šoko pro duris. Čia jau tykojo Neitlio kekšė. 
Peilis vos per plauką jo nekliudė. Josarjanas leidosi į kojas. 

